
Cuvant-inainte 


Influenţa şi intervenţia formativă se bazează nu numai pe știință şi metodă, ce pot fi 
achiziționate prin efort conştient, ci şi pe o serie de asumptii personale ce se actualizează 
atunci când are loc un proces formativ. Educaţia este o „întâlnire” dintre mai multi prota- 
gonisti, fiecare venind cu un anumit bagaj experiential, o zare proiectivă, un evantai de 
credinţe, un pachet de aşteptări, un anumit tip de „adevăr”. | 

Orice interacţiune centrată pe vehicularea cunoaşterii sau raportare la savoir pune în 
balanță mai multe tipuri de adevăruri — de la simple insinuări sau întrezăriri la soluţii alethice 
validate, de la adevărul „altora” la adevărul „meu”, de la adevărul total la fațete „parcelate” 
ale acestuia, de la presupozitie sau speranţă la certitudine sau demonstrabilitate. Vehicularea 
şi manipularea cunoaşterii nasc un fel de „şantier” demonstrativ, dacă nu cumva un adevă- 
rat „teatru de război” în care primează cine cucereşte primul terenul şi uneori nu se mai ştie 
cine este „mareşal” sau simplu „soldat”. Iar capcanele sunt la tot pasul, deoarece adevărul 
nu este totuna cu corectitudinea sau exactitatea (cum ar spune Constantin Noica). Poţi fi 
„exact” într-o decizie sau prescripţie (juridică, de pildă), „corect” (într-o sancțiune morală), 
dar asta nu înseamnă automat că slujeşti adevărului. 

Adevărul paideic se află în tratate, manuale și cărți, dar si dincolo de acestea, inclusiv 
în părerile noastre despre ideile purtate de acestea, în reprezentările noastre despre felul în 
care ființează şcoala, prin raportare la „valoarea” care îi este atribuită, prin modul în care 
performează sau prin felul în care profesorii transmit efectiv ce au de comunicat, prin modul 
în care elevii sau cei de lângă ei percep importanţa învățăturii, formării, şcolii. O bună parte 
din „adevărul pedagogic” este mai apropiată de contingent şi accident, de particularități 
individuale sau comunitare, de trăiri sau crezuri, de clipă sau temporalitate. 

Embriologia generării şi demonstrării adevărurilor este aşadar consubstanțială procesu- 
lui paideic. Educaţia nu se reduce la o simplă transmitere de cunoaştere, ci înseamnă şi 
teren de propunere, cuprindere şi înțelegere a acesteia. În acest sens, nu numai magistralele 
cunoaşterii sunt de luat în seamă, ci şi poziționările infinitezimale, de ordin personal, 
voluntarist, circumstantial ce vin ca o „umbră” a ceea ce apare fatis la lumina reflectoarelor. 

Autorul acestei lucrări se apleacă asupra gândirii epistemice, abordând-o ca gândire 
despre cunoaștere şi, în ultimă instanță, reflecţie asupra valorii de adevăr a cunoştinţelor. 
Un astfel de efort este cu atât mai lăudabil cu cât acesta este, după ştiinţa noastră, printre 
primele demersuri de acest fel din pedagogia românească. Antecedentele şi preocupările 
ştiinţifice oarecum constante ale autorului legate de implicaţiile cognitivismului în educaţie 
fac din actualul demers un temei credibil nu numai pentru cercetările în ştiinţele educaţiei, 
ci şi în ce priveşte facilitarea inovatiilor strategice din câmpul intervențiilor practice. Intenţia 

autorului este de „iniţiere in cognitia epistemică, având in minte mai cu seamă modul cum 
o putem dezvolta la elevi, studenţi şi la formatori. Scopul cărţii este atins dacă deschide o 
fereastră către ce este epistemologia personală, ce înseamnă cognitia epistemică si dacă 
izbuteşte să contribuie la educarea epistemică a cititorului”. Această țintă nu îi vizează 
numai pe actorii principali ai binomului paideic (educator-educat), ci şi pe cei care constru- 
iesc, gestionează și monitorizează ştiinţific sau practic un astfel de dispozitiv sociocultural 
amplu precum educaţia, | 

Epistemologia personală a educatorului, susține autorul, este prezentă în toate demer- 
surile sau fazele exerciţiului educativ, de la prefigurarea conţinuturilor de predat (la nivel 
macro sau micro), selectarea sau recurgerea la anumite strategii si metode, la invocarea 
cazuisticii, a elementelor aplicative și până la realizarea feedback-ului, a evaluării. ,,Cunoas- 
terea umană — subliniază Florin Frumos (pp. 18-19)-— în dubla ei ipostază de cunoastere-proces 
(cunoaștere) şi cunoastere-produs (cunoştinţe), trebuie să fie de încredere, să ofere explicaţii 
şi predicții pe care ne putem baza. Aşadar, pe de o parte, avem activitatea de cunoaştere, 
generată la rândul ei de nevoia de cunoaştere a indivizilor și comunităţilor, iar pe de altă 
parte, cunoaşterea obiectivată în «cunoştinţe», cu atributele ei de veridicitate, autenticitate 
şi utilitate”. De asemenea, sunt de luat în seamă şi epistemologiile personale ale educatilor, 
preachizitiile, pozitionarile şi experiențele proxime de viata, viziuni şi reprezentări, fapte 
memorizate sau aşteptări. Educaţia are ca scop gi realizarea acestor asamblări, compatibi- 
lizarea şi rezonanța unor puncte de vedere prin asumarea unor convergente, dar si a unor 
discontinuități, contrarietati, opoziții. De aceea, Florin Frumos argumentează, deschis şi 
convingător, nevoia pentru educaţie epistemică spre şi întru adevăr, pentru veridicitate, 
pentru vigilenta, pentru spirit critic, croit, în ponderi și amplitudini particularizate, atât 
pentru cei care fac educaţie, cât şi pentru cei care suportă exerciţiul educativ. În acest sens, 
autorul acestei cărți exemplifică, la nivelul unor obiecte de învățământ, potenţiale epistemice 
de a forma gândirea, posibilități de a alinia cugetul dimpreună cu înţelepciunea și onesti- 
tatea epistemică. Demersul său vizează nu atât conținuturile exprese specifice acestor 
discipline, cât, mai ales, dimensiunea procesuală sau procedurală a zămislirii şi înţelegerii 
cunoștințelor aferente. 

Cognitia epistemică este supusă analizei atât în contextul formal al educaţiei, cât şi în 
perimetrul mai larg al interacțiunii care are ca miză transmiterea, recunoaşterea şi uzanta 
adevărului. Societatea contemporană, numită și a cunoaşterii, presupune o întronare a ade- 
vărului drept centru de emergență a demersurilor de factură culturală, pragmatică, politică. 
Chiar dacă aparent ne situăm, uneori (perfid, interesat, bulversant?), în afara adevărului 
(epoca post-truth), acesta inervează mersul lumii, orientează şi dă sens existenţial oameni- 
lor și societăţii. În „cetatea educativă”, adevărurile se rostogolesc şi se perimează rapid, se 
află în competiţie, se înlocuiesc unele cu altele, se pun în chestiune, sunt arvunite sau luate 
ca puncte de reper în tot ce visăm, nădăjduim, întreprindem. Adevărul poate deveni un 
„temei, dar şi un alibi al alegerilor noastre. ÎL putem pune în fata nevointelor noastre, dar 
putem să ne și ascundem după el. Îl invocăm, insidios, chiar şi atunci când nu este cazul; 
de aici şi preferința sau făptuirea în cunoștință de cauză. Referitor la asumare, autorul spune 
că „drepturile incumbă responsabilități. Faptul că indivizii au în mod egal dreptul (de a 
avansa un punct de vedere — n.n., C.C.) vine cu o responsabilitate: justificarea afirmațiilor. 
Mijloacele de justificare şi mecanismele si rigorile logice contează în egală măsură, doar 
ele putând valida, provizoriu, opinii concurente” (p. 84). Încât, o astfel de ipostază, nu 
mai putin influentă educativ, având in vedere noile medii ce asigură transmisibilitatea 

cunoaşterii, era de aşteptat să fie cercetată și din perspectiva pedagogului într-o secţiune 
specială în economia lucrării de fafa. 

Curiozitatea şi bucuria cunoaşterii constituie o presupozifie a accederii către adevăr. O 
secțiune inedită este dedicată emoțiilor epistemice, chiar dacă, aparent, acestea ar „desta- 
biliza” planul reflectiei, neutralității, obiectivitatii. Alături de pledoariile motivante şi pro- 
vocatoare pentru educaţia epistemică pe dimensiunea ei cognitivă, autorul semnalează 
importanța emoțiilor asociate cu cunoașterea. F ie că este vorba despre curiozitate, confuzie, 
anxietate sau frustrare epistemică — o întreagă gamă de emofii asociate interacțiunii cu 
cunoştinţele sunt (şi trebuie să fie) trăite de cei educați. 

Un merit al lucrării constă în corelarea şi „împachetarea” integrată, pe filieră interdis- 
ciplinară, a mai multor perspective ce vin dinspre filosofia cunoașterii, logică, epistemolo- 
gia pedagogică, teoriile învăţării, teoria şi metodologia instruirii, didactica aplicată. De 
asemenea, profilează dimensiuni şi funcţionalităţi ale cognitiei epistemice la discipline 
precum ştiinţe, istorie, matematică, literatură. Demersul argumentativ este solid susținut 
factual (prin cercetările empirice invocate) şi avem de a face cu o analiză de mare rafinament 
si subtilitate demonstrativă pe linie deductivă, ce tine de o abordare filosofică, profundă a 
educaţiei. Pertinenta unor analize de modele, a valorificării unor informaţii de specialitate 
de ultimă oră, fineţea decelării unor corelaţii dintre date disparate, ajustarea sau profunzimea 
interpretativă a unor fațete mai putin vizibile arată faptul că avem la dispoziţie o metacer- 
cetare de mare acuitate si comprehensiune, ce atinge înseși fundamentele și axiomele pe 
care se întemeiază demersul educativ. 

În concluzie, Florin Frumos ne propune o lucrare de pionierat în ce privește ştiinţele 
educaţiei, cu multe propensiuni spre reflexivitate şi revizuiri ale acțiunilor practice. Cu 
siguranţă că, prin demersuri viitoare, multe dintre perspectivele deschise vor primi consistență 
aplicativă la nivelul unor viitoare cercetări, asumări practice sau decizii ce tin de politicile 
publice în materie educativă. Îl felicităm pe autor pentru propunerea acestei tematici deo- 
potrivă incitante, inovative, curajoase, ce va ocaziona, pe mai departe, alte căutări, deslusiri, 
evaluări! | 


Constantin Cucoş 


laşi, 3 ianuarie 2023 

Ne propunem mai întâi să răspundem cititorului la întrebările: Despre ce este această 
carte? şi Care este utilitatea cdrfii?, iar apoi să-i oferim un mic ghid de abordare a 
conținutului ei. 

Aşadar, despre ce este această carte? Pe scurt, despre cognitia epistemică sau procesele 
cognitive prin intermediul cărora subiectul reflectează la limitele cunoaşterii sale, la certi- 
tudinea cunoştinţelor şi la criteriile de judecare a cunoaşterii. 

Întâi de toate, noi înşine suntem cotidian epistemologi amatori: explicăm altora şi nouă 
înşine diverse lucruri, interpretăm informaţii, facem inferente despre diverse atribute ale 
oamenilor, ale situaţiilor — ale lumii în care trăim. Avem credinţe despre ce este adevărat, 
prezentăm dovezi celorlalți pentru a fi crezuti; folosim, eventual, virtuți retorice pentru a 
convinge. | 

Apoi, ne confruntăm în mod curent cu afirmaţii justificate şi afirmaţii fără temei; detec- 
tam credințe rezonabile, dar şi dogme recalcitrante. Observăm practici de încredere, dar şi 
demersuri îndoielnice în obţinerea cunoştinţelor. Trăim, sau căutăm să trăim, sentimentul 

siguranţei, al certitudinii că știm cum este alcătuită şi cum funcționează lumea. Nenumă- 
ratele decizii cotidiene pe care le luăm sunt întemeiate pe cunoştinţele despre cunoștințe — 
cognitiile epistemice: ştiu că, dacă am pus mâncarea în frigider, pot să o consum mai 
târziu sau știu că, dacă un articol a apărut într-o publicaţie prestigioasă, pot să am încre- 
dere în conținutul lui. . 

Aşadar, utilizăm şi producem continuu un fel aparte de cunoştinţe: cunoştinţele despre 
cunoaștere. Acest tip de cunoștințe şi procesele prin care se generează, în gândirea comună 
şi cea ştiinţifică, formează obiectul de interes al cercetătorilor din domeniul cognitiei epis- 
temice, care se străduiesc să pună în evidenţă legile după care funcţionează gândirea noas- 
tră despre cunoaștere (Greene, Sandoval & Brâten, 2016). 

Asaltat de o avalanșă de afirmaţii cu pretenţie de adevăr aflate în competiție acerbă, 
fiecare dintre noi este obligat să aibă discernământ, adică să utilizeze abilități care să îi 
permită să fie sceptic, critic de afirmații. Când ne întrebăm: Pot avea încredere în această 
afirmaţie? Pe ce temei, de ce ar trebui să am sau să nu am încredere?, avem nevoie de 
răspunsuri. De fapt, avem nevoie de criterii de analiză a afirmațiilor pretinse adevăruri sau 
cunoștințe. Gândind în termeni utilitarişti, pentru a ne fi de folos, informaţiile trebuie să fie 
de încredere, valide, „adevărate”, să reprezinte ,,cunostinte”. 

Purtătorii de informaţie (figurile cu autoritate în cunoaştere) ştiu sau intuiesc faptul că 
avem nevoie de încredere în cunoştinţe. Prin urmare, autorităţile epistemice prezintă infor- 
matiile, tacit sau explicit, ca adevărate, ca și cum ar fi cunoștințe — şi adeseori e în regulă, 
sunt cunoştinţe. Cu toate acestea, nu orice informaţie (date, fapte, relatări, opinii) este o 

cunoştinţă. Adesea, figuri cu autoritate în varii domenii (de la influenceri şi oameni politici 
la membri ai mediului academic) rostogolesc pseudo-profound bullshit-uri. Acestea sunt 
aserțiuni impresionante, prezentate drept adevărate, creditate de destinatari cu un anumit 
sens încifrat, dar care sunt de fapt lipsite de sens şi de conţinut (Pennycook er al., 2015). 
Scopul lor este de a impresiona, folosind termeni bombastici (buzzwords), dar din constructia 
lor lipseşte preocuparea pentru adevăr (Frankfurt, 2005). Din nefericire însă, nonsensul, 
platitudinea, flecăreala sau trăncăneala, de la cea cotidiană la cea academică, amenință să 
înghită cunoaşterea cu sens; de aceea bullshit-ul pseudo-profound trebuie detectat, denunțat 
$i eliminat. 


Remarcăm zilnic că informaţiile pe care le prelucrăm sunt tot mai complexe, dar ne dăm 
seama, explicit sau tacit, că nu suntem pregătiți să le judecăm în modalități eficace, să le 
analizăm critic, nici individual, nici în contexte şcolare. Presiunea pentru dezvoltarea gân- 
dirii critice, cu referire la valoarea epistemică a cunoştinţelor, se transferă totuşi tot mai 
mult pe şcoală gi universitate: educatorii sunt solicitati să pună în prim-plan pregătirea 
tinerilor pentru a discerne contribuţiile autentice la cunoaștere de opinii, dogme, constructe 
lipsite de substanță sau informaţii rau-intentionate (Sandoval, Greene & Brâten, 2016). 
Educatorii sunt chemaţi să îi ajute pe elevi şi studenți să-și exercite competent cognifia 
epistemică. 

Putem învăţa să gândim epistemic? Putem să controlăm în cine şi în ce să avem încre- 
dere, să învăţăm să deosebim credințele de cunoştinţe, să judecăm pe bază de dovezi şi să 
luăm decizii fundamentate? 

Parcurgând această lucrare, vom descoperi lucruri esenţiale despre cunoaștere ca proces 
și despre cunoștințe ca produse ale cunoaşterii. Vom învăţa despre cum functionim ca 
subiecți cunoscători. Pe scurt, ne vom educa (sau, cel putin, ne vom alfabetiza) epistemic. 

Aşadar, ca răspuns la întrebările de la început, cartea pe care o aveţi în fata este des- 
pre cunoaştere şi cunoştinţe, despre încredere, mărturii, dovezi; este despre cum se for- 
mează și se aplică gândirea critică, despre cum, când si cât să fim de sceptici, despre 
raționalitatea deciziilor. Este, mai ales, despre educaţie, despre cum se produc cunoştinţele 
în şcoală, universitate sau comunități de cunoaştere. Problematica cognitiei epistemice 
este critică pentru pregătirea profesorilor, inițială şi continuă, deoarece educaţia are în 
miezul ei cunoașterea, disciplinară şi pedagogică, dar şi producerea permanentă de sens, 
de înțelegere si justificări pentru cunoştinţe. Am încercat să oferim în acest fel o iniţiere 


în cognitia epistemică, având în minte mai cu seamă cum o putem dezvolta la elevi, 
studenți si la formatori. 


Pentru că pe tărâmul co 
veţi mai descoperi aici o 
la anxietate şi confuzie. Î 
contribuţiile teoretice de 

Cum să citim această carte. 


În primul rând, cartea se adresează unui public larg, dar educat. Tema şi stilul academic 
vizează un anumit profil de cititor: analitic, experimentat, reflectiv, dar în egală măsură cu 
scopuri epistemice (să înţeleagă, să obțină cunoştinţe), cu valori epistemice (open-minded- 
ness, curaj epistemic) şi dispus să experimenteze şi să metabolizeze emoții epistemice. 

Arhitectura cărţii, evidenţiată în cuprins, intenţionează să compună, gradual, o repre- 
zentare complexă, coerentă a domeniului cognitiei epistemice. Prin urmare, am organizat-o 
în mai multe părți. 

În partea introductivă pregătim terenul, oferind cititorului o serie de repere şi unele linii 
de ghidaj teoretic către problematica epistemologiei personale şi a cognitiei epistemice. 
Câteva aproximări teoretice pot fi decelate prin parcurgerea introducerii. 

Partea I a lucrării reflectă abordarea diacronică a cercetărilor acestui domeniu, fiind 
destinată descrierii analitice şi comprehensive a modelelor conceptuale ale cognitiei epis- 
temice. Sunt analizate pe rând cele mai semnificative teoretizări şi modele ale cognitiei 
epistemice, de la naşterea acestui domeniu în anii ’70 până în zilele noastre. Parcurgerea 
acestei secțiuni este crucială pentru înțelegerea conceptelor şi dezvoltărilor din restul cărţii. 
Abordarea critică şi comparativă, prezentarea modelelor teoretice din perspective multiple 
și chiar integratoare oferă cititorului o imagine cuprinzătoare asupra eforturilor ŞI reusitelor 
remarcabile ale celor mai semnificativi cercetători şi teoreticieni ai epistemologiei personale 
şi cogniției epistemice. | 

În partea a II-a au fost invitate să-şi prezinte perspectivele acele domenii care au avut 
ca obiect de studiu, într-un fel sau altul, epistemicul: filosofia, logica şi psihologia. Proble- 
matizări complexe legate de justificare, scepticism, sofisticare epistemică şi mai ales mode- 
lul AIR — de referință în domeniul cognitiei epistemice — sunt propuse cititorului interesat 
de perspectiva epistemologiei ca domeniu al filosofiei. Logica, rationamentele cauzale şi 
raționamentele științifice si gândirea argumentativa oferă structură şi coerenţă în construcția 
și evaluarea cunoaşterii, fapt reflectat în capitolul dedicat. Psihologia, cu aspectele cognitive 
(credințe epistemologice), afective (emoții epistemice) si motivationale dezvăluie meca- 
nisme $i resorturi complexe activate în cognitia epistemică cotidiană. Dincolo de analizele 
pe care este invitat să le urmărească, cititorul poate trăi — şi sperăm să o facă — diverse emoții 
epistemice: surpriza, confuzia sau frustrarea, dar si bucuria sau încântarea epistemică. Partea 
a II-a este importantă, deoarece întemeiază conceptualizările şi deschiderile pe domenii 
(partea a III-a) și în privința educaţiei epistemice din partea a IV-a. 

În partea a III-a este vorba despre felul în care anumite domenii de cunoaştere — istoria, 
literatura, matematica și ştiinţele — își conturează cadre epistemice şi le transmit prin 
educaţie. Descrierea felului în care se produce şi se validează cunoaşterea în aceste dome- 
nii specifice susține atât predarea disciplinelor corespondente, cât şi abordarea învăţării 
pentru elevi. Profesorii şi specialiștii în aceste domenii, dar şi metodicienii sunt în mod 
special beneficiari direcţi. | 

Partea a IV-a abordează educaţia epistemică, având în centru profesorii şi formarea lor 
iniţială, precum si epistemologiile personale ale elevilor. Această parte beneficiază de 
contribuţiile teoretice, de decantările conceptuale prefigurate în celelalte parti, pornind de 
la care dezvoltă modalităţi validate empiric de intervenţia educativa fie pentru elevi, fie 
pentru profesorii în formare iniţială. Educaţia formală, în special pregătirea profesorilor, 

are astfel la dispoziție de modele, strategii si soluții testate şi validate empiric, dar şi pre- 
figurări epistemice şi strategice. Prinde contur astfel posibilitatea educaţiei epistemice, 
întemeiată pe cunoașterea felului în care ia naştere și se validează cunoaşterea însăşi, la 
profesori şi elevi. 

Partea a V-a grupează o serie de abordări critice. Se regăsesc aici avertismente şi 
denunfari ale limitelor fie conceptuale, fie metodologice și psihometrice din acest domeniu. 
Cercetătorii interesaţi de domeniul cognitiei epistemice identifică aici idei de cercetare, 
zone gri, controverse — toate acestea fiind dovezi că, asemenea oricărui domeniu de cunoas- 
tere, cognitia epistemică evoluează. 

Partea a VI-a descrie cele mai recente dezvoltiri şi modele teoretice în cercetarea 
cognitiei epistemice, din perspectivă filosofică si psihologică. Totodată, sunt trecute în 
revistă anticipări ale evoluţiilor teoretice si aplicative din domeniul educaţiei epistemice. 
Prezentăm cititorului aici și o serie de provocări ale epocii post-truth şi direcţiile pe care 
ar putea să le dezvolte cercetarea şi educarea cognitiei epistemice. 

Aşadar, capitolele lucrării contin informaţii despre cum se nasc, evoluează şi se modifică 
credințele despre cunoaştere, despre cum cultivăm virtuți $i vicii epistemice, despre cum 
ne justificăm credințele ori pur şi simplu despre cum producem cotidian sens. O persoană 
interesată de autocunoaştere are prilejul de a explora aceste procese şi de a se raporta mai 
rațional la cunoaștere și la sine. Publicul larg are ocazia de a-şi găsi răspunsuri validate de 
ştiinţă la întrebări şi dileme. Cartea pune primele cărămizi ale alfabetizării epistemice, în 
perspectiva unei ţinte mult mai ambitioase: educaţia epistemică. Astfel, oamenii au şansa 
de a rezista mai bine la manipulări şi propagandă, devin tot mai adaptati şi mai sofisticati 
epistemic, creând premise pentru diseminarea în social a unor bune practici epistemice. 

Scopul cărţii este atins dacă deschide o fereastră către ce este epistemologia personală, 
ce înseamnă cognitia epistemică şi dacă izbutește să contribuie nu doar la inițierea citito- 
rului în acest domeniu, ci și la educarea lui epistemică. 


Florin Frumos 
laşi, 4 februarie 2023 

Cunoastere şi epistemologie 


Ce poate fi cunoscut despre ce există, cum se produce cunoașterea şi cum judecăm 
cunoştinţele rezultate sunt întrebări care au frământat omul de-a lungul timpului. 
Rezultatele căutării răspunsurilor la aceste interogatii fundamentale s-au reflectat în 
corpuri de cunoştinţe savante din domenii precum epistemologie, religie sau ştiinţă. 

Dar filosofia şi ştiinţa, preocupate de norme şi reguli universale de cunoaştere, au 
ignorat multă vreme gândirea despre cunoaștere a individului obișnuit. Totuşi, pentru 
fiecare dintre noi e important să clasificăm obiectele din realitate: ne străduim să numim 
lucrurile, să căutăm sensuri, să înțelegem, să construim argumente, să dobândim cunos- 
tinte. Aşadar, dacă privim cu atenție, observăm că încercăm să cuprindem în mintea 
noastră lumea în care trăim: producem înțelesuri sau judecăm validitatea informaţiilor 
cu care ne întâlnim folosind criterii ca plauzibilitatea, potrivirea cu experiența de viata, 
increderea in experti sau persoane populare. Pe scurt, omul de pe stradă, ca epistemo- 
| logul profesionist, se ocupă şi el — deşi cel mai adesea nu o constientizeaza — cu pro- 
ducerea de cunoștințe. O face discret, şters, cvasianonim în comparaţie cu ştiinţa sau 
filosofia. | 

Scos recent din anonimat de filosofi și mai ales de psihologi, omul obișnuit, epis- 
temolog amator, posedă credinţe, strategii, idei despre cunoaştere şi cunoştinţe — o 
adevărată „epistemologie personală” —, se angajează în procese de cogniție epistemică. 
Cum s-a ajuns aici? 


Cum am ajuns să ne intereseze cum gândește oinul obișnuit despre cunoaştere? 


La scara istoriei mari, producerea și validarea cunoaşterii au cunoscut variaţii impor- . 


tante. Până spre epoca modernă atât volumul, cat si complexitatea cunoaşterii puteau 
fi lesne administrate, Cunostintele umane erau treptat cartografiate, indexate şi justificate, 
pe măsură ce erau produse. Dar timpurile moderne şi epoca contemporană au schimbat 
dramatic aceste ritmuri. Volumul și ritmul de (re)generare a cunoaşterii au sporit: indivi- 
dul primelor decenii ale secolului XXI trăieşte într-o realitate în care producerea şi 
distribuirea informaţiilor şi datelor accelerează exponential. Complexitatea cunoaşterii 
a sporit și ea, prin urmare s-au multiplicat etichetele folosite pentru a desemna cunoştinţe. 


Preocuparea pentru natura cunoștințelor şi pentru procesele prin care ajungem să 
prod 


; 


ucem cunoștințe a fost intensă în anumite culturi şi etape istorice şi ceva mai. 

estompată în altele (oarecum neaşteptat, chiar în zilele noastre suntem mai degrabă 
consumatori decât judecători critici ai cunostintelor!). Cu toate acestea, ea emerge ca 
o temă importantă de reflecţie, nu doar a gânditorului profesionist (filosoful, cu precădere 
epistemologul), ci a fiecăruia dintre noi: a mea, a dumneavoastră — cititorul acestor 
rânduri. Aceasta deoarece, cum am arătat mai sus, suntem cu toții epistemologi amatori. 
Traditional, aceste întrebări despre studiul cunoașterii ca proces gi produsele aces- 
teia, despre justificarea cunoştinţelor au aparţinut epistemologiei filosofice. Recent, = 
preocuparea de castă a filosofilor epistemologi s-a democratizat: în ultima jumătate de © 
veac (începând cu contribuțiile cruciale ale lui Perry din anii °70) s-au născut si au 
sporit treptat interesele psihologilor cu privire la felul în care indivizii obişnuiţi — epis- 
temologi amatori — se raportează la chestiunile epistemice. Astfel, s-a conturat treptat 
o extensie psihologică a epistemologiei filosofice, extensie ce are în vedere tocmai 
observarea empirică a reprezentărilor despre cunoaştere la subiecți obișnuiți, „epistemo- 
~ logi amatori” (Briell er al., 2011, p. 7). A devenit tot mai evident că ceea ce crede indi- 
vidul obişnuit despre cunoasterea-proces şi cunoştinţele ca produse ale procesului de 
cunoaştere, chestiune numită mai întâi „epistemologie personală” şi mai târziu ,,cognitie 
epistemică”, îi influențează învăţarea si raționamentul, dar şi deciziile de viață. Avem 
un prim răspuns la întrebarea următoare: 
te  Deceartrebui să ştim despre cum ajungem să avem cunoștințe, sensuri, explicații? 

Pentru înțelegerea cognitiei epistemologice, a epistemologiei personale şi a rolului 
acestora în viata cotidiană si practica educativă, în psihologia educaţiei, în filosofie 
şi în psihologia dezvoltării au început să fie studiate cognitiile epistemice (Greene, 
2007). În se is fie ea comună sau specializată, există „informaţii”, „date”, „cunoş- 
tinte”, „adevăr”. Aceşti termeni şi alții asemenea lor sunt folosiți de multe ori necritic: nu 
distingem între credințe şi fapte, între necesitate logică si posibilitate logică, între cunoştinţe 
ca simple afirmaţii care se pretind a fi cunoştinţe şi credințe adevărate, justificate. 

Dincolo de preocupările filosofice profesioniste, dar „teoretice” cu privire la vali- 
ditatea cunoştinţelor și a cunoașterii umane, reprezentările indivizilor obișnuiți despre 
cunoaștere ca proces și despre cunoştinţele produse sunt importante din perspectivă 
pragmatică, deoarece au legătură cu învățarea, cu motivaţia, cu atitudinile şi compor- 
tamentele oamenilor. Ideile pe care le avem despre sursele şi validitatea cunoştinţelor 
noastre devin repere în utilizarea lor. Folosim cunoştinţele în care avem încredere. Cum 
am arătat mai sus, credinţele şi pozitionarile epistemice ale omului de rând au atras 
atenţia și interesul cercetătorilor din domeniul psihologiei. 

Prin urmare, activitatea de cunoaștere a indivizilor şi a comunităților răspunde unei 
nevoi de organizare a experienţei cognitive individuale, sociale şi a comunităţilor de 
cunoaștere expertă (pe domenii: ştiinţe, matematică, istorie etc.) în structuri cu sens. 
La nivel individual, un factor psihologic important al impulsului spre cunoaştere poate 
fi nevoia de cognitie (need for cognition). Indivizii cu o nevoie puternică de cognitie 
sunt mai predispuşi să isi formeze atitudinile pornind de la argumente relevante (Cohen, 
Stotland & Wolfe, 1955), 

Nevoii de cunoaștere a indivizilor si comunităţilor trebuie să i se ofere însă ca ras- 
puns adecvat cunoaștere validă. Cunoaşterea umană, în dubla ei ipostază de cunoas- 
tere-proces (cunoaștere) şi cunoastere-produs (cunoştinţe), trebuie să fie de încredere, 

estompată în altele (oarecum neaşteptat, chiar în zilele noastre suntem mai degrabă 
consumatori decât judecători critici ai cunostintelor!). Cu toate acestea, ea emerge ca 
o temă importantă de reflecţie, nu doar a gânditorului profesionist (filosoful, cu precădere 
epistemologul), ci a fiecăruia dintre noi: a mea, a dumneavoastră — cititorul acestor 
rânduri. Aceasta deoarece, cum am arătat mai sus, suntem cu toţii epistemologi amatori. 
Tradițional, aceste întrebări despre studiul cunoaşterii ca proces şi produsele aces- 
teia, despre justificarea cunoştinţelor au aparţinut epistemologiei filosofice. Recent, 
preocuparea de castă a filosofilor epistemologi s-a democratizat: în ultima jumătate de 
veac (începând cu contribuţiile cruciale ale lui Perry din anii '70) s-au născut şi au 
sporit treptat interesele psihologilor cu privire la felul în care indivizii obişnuiţi — epis- 
temologi amatori — se raportează la chestiunile epistemice. Astfel, s-a conturat treptat 
o extensie psihologică a epistemologiei filosofice, extensie ce are în vedere tocmai 
observarea empirică a reprezentărilor despre cunoaştere la subiecți obișnuiți, „epistemo- 
- logi amatori” (Briell et al., 2011, p. 7). A devenit tot mai evident că ceea ce crede indi- 
vidul obişnuit despre cunoaşterea-proces şi cunoştinţele ca produse ale procesului de 
cunoaştere, chestiune numită mai întâi „epistemologie personală” şi mai târziu ,,cognitie 


epistemică”, îi influenţează învăţarea şi raționamentul, dar şi pecz de viață. Avem 


un prim răspuns la întrebarea următoare: 
% De cear trebui să știm despre cum ajungem să avem cunoştinţe, sensuri, explicații? 

Pentru înțelegerea cognitiei epistemologice, a epistemologiei personale şi a rolului 
acestora în viata cotidiană si practica educativă, în psihologia educaţiei, în filosofie 
şi în psihologia dezvoltării au început să fie studiate cognitiile epistemice (Greene, 
2007). În euaeastete. fie ea comună sau specializată, există ,,informatii”, „date”, „cunoş- 
tinte”, „adevăr”. Aceşti termeni şi alții asemenea lor sunt folosiţi de multe ori necritic: nu 
distingem între credinţe şi fapte, între necesitate logică și posibilitate logică, între cunoştinţe 
ca simple afirmaţii care se pretind a fi cunoştinţe si credințe adevărate, justificate. 

Dincolo de preocupările filosofice profesioniste, dar „teoretice” cu privire la vali- 
ditatea cunoştinţelor şi a cunoașterii umane, reprezentările indivizilor obişnuiţi despre 
cunoaştere ca proces şi despre cunoștințele produse sunt importante din perspectivă 
pragmatică, deoarece au legătură cu învăţarea, cu motivaţia, cu atitudinile şi compor- 
tamentele oamenilor. Ideile pe care le avem despre sursele şi validitatea cunoştinţelor 
noastre devin repere în utilizarea lor. Folosim cunoștințele în care avem încredere. Cum 
am arătat mai sus, credințele si pozitionarile epistemice ale omului de rând au atras 
atenţia și interesul cercetătorilor din domeniul psihologiei. 

Prin urmare, activitatea de cunoaștere a indivizilor şi a comunităţilor răspunde unei 
nevoi de organizare a experienței cognitive individuale, sociale şi a comunităţilor de 
cunoaştere expertă (pe domenii: ştiinţe, matematică, istorie etc.) în structuri cu sens. 
La nivel individual, un factor psihologic important al impulsului spre cunoaştere poate 
fi nevoia de cognitie (need for cognition). Indivizii cu o nevoie puternică de cognitie 
sunt mai predispusi să își formeze atitudinile pornind de la argumente relevante (Cohen, 
Stotland & Wolfe, 1955). 

Nevoii de cunoaștere a indivizilor si comunităţilor trebuie să i se ofere însă ca răs- 
puns adecvat cunoaștere validă. Cunoașterea umană, în dubla ei ipostază de cunoas- 
tere-proces (cunoaştere) $i cunoastere-produs (cunoştinţe), trebuie să fie de încredere, 

să ofere explicaţii şi predicții pe care ne putem baza. Așadar, pe de o parte, avem 
activitatea de cunoaştere, generată la rândul ei de nevoia de cunoaştere a indivizilor şi 
comunităților, iar pe de altă parte, cunoașterea obiectivată în ,,cunostinte”, cu atributele 
ei de veridicitate, autenticitate şi utilitate. 


Epistemologia personală 


În esenţă, oamenii pot avea credințe atât despre natura, cât si despre structura cunoş- 
tintelor si cunoaşterii. Cercetătorii epistemologiei personale au examinat credinţele 


oamenilor despre cunoaştere în general. Pentru unii, cunoaşterea este o simplă colecţie 


de fapte, iar pentru alţii este mai degrabă o rețea de concepte relationate. Unii cred că 
doar acele lucruri de neschimbat pot fi considerate cunoştinţe, pe când alţii considera 
cunoaşterea variabilă în funcţie de context (Schommer, 1990). 

Interesul crescând al cercetătorilor pentru acest provocator câmp de investigaţie a 
permis conturarea aspectelor esenţiale ale cognitiei epistemice individuale, conceptu- 
alizată în constructul epistemologiei personale: ideile pe care le avem despre cunoaştere 
şi despre acțiunea de a cunoaşte (Hofer, 2001, p. 354). Formulat într-o manieră intero- 
gativă, aria de preocupări ce vizează cognitiile epistemice din epistemologia personală 
se poate ilustra în întrebări precum: Cum ajungem să ştim ce ştim? Cum alegem ce şi 
pe cine să credem? 

Fiind un construct psihologic complex şi controversat, epistemologia personală a 
fost intens studiată şi se regăsește în modele teoretice şi cercetări empirice din ultimele 
decenii. Subiect multidisciplinar, cu rădăcini în epistemologia filosofică, tema episte- 
mologiei personale ar putea fi situată la intersecţia teoriilor dezvoltării cognitive şi 
învățării cu epistemologia filosofică. O definiție actualizată a epistemologiei personale 
este furnizată de Brownlee şi colaboratorii săi: „Epistemologia personală constă în 
credințe, atitudini si asumptii despre achiziţia, structura, reprezentarea şi aplicarea 
cunoașterii” (Brownlee et al., 2011, apud Smith, 2016, p. 51). 

Conceptul de epistemologie personală a fost multă vreme considerat un con- 
cept-umbrelă pentru o multitudine de cercetări pornind de la constructe asociate: cre- 
dinţe epistemice/epistemologice, judecăţi reflexive, modalități de cunoaştere, reflecții 
epistemologice, teorii epistemice/epistemologice, resurse epistemologice. Acestea, de 
regulă, se referă la ce gândesc, ce cred indivizii — sau, în cazul educaţiei formale, ele- 
vii şi studenții — despre cunoștințe şi despre acţiunea de a cunoaște şi includ credinţe 
despre definiția cunoașterii, despre felul în care apar, evoluează ori se structurează 
cunoştinţele (Hofer, 2001, p. 355). După cum se poate remarca, sintagma cel mai frec- 
vent utilizată este „credințe epistemologice”. Din acest motiv, credinţele epistemologice 
ca elemente ale cognitiei epistemice vor apărea frecvent pe parcursul acestei lucrări. 

Epistemologia personală e un domeniu cu o anumită tradiţie de cercetare, intrat în 
atenţia cercetătorilor în psihologia învăţării cu opera de pionierat a lui Perry din 1970, 
dar dezvoltările teoretico-empirice semnificative sunt cele din anii '90, cum vom vedea 
în partea I a lucrării. ; 

Deoarece acest domeniu e complex si multifatetat, Briell şi colaboratorii (2011) 
propun o serie de clarificări conceptuale, binevenite pentru înțelegerea preliminară a 
elementelor-cheie ale domeniului epistemologiei personale. După ce au analizat un 
număr important de studii, autorii evidenţiază două mari categorii de direcţii de cerce- 
tare şi de constructe utilizate, explicit sau tacit, în studiul epistemologiei personale: 
1. constructe orientate spre concepție (de pildă, concepţia epistemologică sau credințele 
epistemologice); 2. constructe orientate spre proces, despre cum ajung indivizii la 
cunoaştere (Briell et al., 2011, p. 11). 


1. Constructe orientate spre epistemologia personală înţeleasă ca ansamblu de repre- 
zentari despre cunoastere; continutul reprezentarilor epistemologice abstracte 
evidenţiază conceptualizări precum: epistemologia personală are în vedere ,,con- 
ceptiile” despre cunoastere/despre a cunoaşte, despre natura cunoştinţelor şi a 
cunoaşterii, despre învăţare şi achiziția cunoștințelor (Briell et al., 2011, pp. 12-13). 
Majoritatea studiilor subsumate epistemologiei filosofice ca reprezentare despre 
cunoaştere au în vedere cunoaşterea în general (nu pe domenii specifice). Ele- 
mentul-cheie al epistemologiei personale înţeleasă ca ansamblu de reprezentări 
despre cunoaştere este reprezentat, în viziunea mai multor cercetători, de credințele 
epistemologice. 

2. Constructe orientate spre epistemologia personală ca proces; epistemologia personală 
ca proces poate fi descrisă ca un ansamblu de activități ale epistemologilor amatori, 
care mimează activitatea epistemologilor profesionişti (Briell et al., 2011, p. 19). 
Autorii analizei menționate evidențiază trei tipuri de constructe epistemologice 
subsumate epistemologiei personale orientate spre proces: 1. judecăți despre asertiuni; 
2. înțelegerea pentru sine a chestiunilor importante (se/f-authorship, sintagmă pe care 
-o regăsim şi la autorii amintiţi în Kegan, 1994); 3) cunoaşterea separată şi conectată 
(construct preluat de Briell şi colaboratorii săi de la Belenky şi colaboratorii săi, 
1986). Judecatile despre asertiuni reprezintă judecatile pe care indivizii le fac când 
întâlnesc propoziţii contradictorii despre un anumit subiect. Crearea de sens pentru 
sine derivă dintr-un proces gradual, în urma căruia individul îşi asumă responsabi- 
litatea credințelor sale epistemologice. Cunoaşterea separată reprezintă o cale de 
cunoaştere critică, obiectivă şi impersonală, iar cea conectată reprezintă încercarea 
de a înțelege din perspectiva altei persoane (Briell et al., 2011, p. 18). La tipurile 
de cunoaștere (separată și conectată) vom reveni în capitolul al doilea, unde vom 
prezenta modelul lui Belenky şi al colaboratorilor săi (1986). 


Judecatile despre asertiuni arătate mai sus sunt critice pentru epistemologia per- 
sonală înțeleasă ca proces. Aceste judecăţi pot fi caracterizate, pe scurt, ca evaluări 
ale pretențiilor de adevăr ale propozitiilor sau afirmațiilor. Judecăţile despre 
aserfiuni nu descriu cum ajunge să cunoască un individ (acest aspect al dezvoltării 
graduale a cognitiei epistemice fiind dezvoltat de modelele evolutive prezentate în 
partea următoare). Ele indică, mai degrabă, analog epistemologiei „clasice”, criteriile 
de judecată ce vor fi aplicate cunoștințelor sau asertiunilor: criterii obiective (dovezi, 
plauzibilitate, coerență, reputaţia persoanei care susține) şi subiective (intuiţie, emoții, 

încredere). Reamintim că epistemologia personală ca proces regrupează judecatile 
epistemologilor „amatori”, analoage celor ale epistemologilor profesionisti, referi- 
toare la evaluarea şi justificarea anumitor asertiuni despre cunoaștere (Briel et al., 2011, 
p. 19). Judecăţile despre aserțiuni se asociază, în cognitia epistemică, cu justificarea 
cunoașterii (Greene, 2007), aspect pe care îl vom relua în cartea de faţă. 

În context, care este utilitatea studierii epistemologiei personale? 

Mai mulţi cercetători importanţi ai domeniului afirmă că studierea epistemologiei 
personale ne ajută să înțelegem mai bine procesele de predare gi învăţare din clasă 
(Hofer & Pintrich, 1997, p. 133). King şi Kitchener (2004, p. 55) afirmă că există două 

-_asumpfii importante ce stau la baza cercetării epistemologiei personale: a) că înţelegerea 
de către elevi a naturii, a limitelor şi a certitudinii cunoașterii le afectează felul în care 
le abordează învățarea; b) că asumptiile lor epistemice se schimbă în timp, într-o mani- 
eră evolutivă. Schommer-Aikins şi Easter (2006, p. 412) afirmă că studiul epistemolo- 
giei personale este important deoarece este probabil să joace roluri multiple în învăţare 
şi rezolvarea de probleme. Kuhn (2005, p. 32) susţine că elevii care nu progresează 
dincolo de ideea absolută că afirmaţiile sunt adevărate sau false nu vor depune eforturi 
pentru evaluarea pretențiilor de cunoaştere. În afara domeniului educațional, Kuhn, 
Weinstock si Flaton (1994) au arătat că nivelul de înțelegere epistemologică al mem- 
brilor unui juriu se asociază cu abilitatea de a alege verdicte alternative şi cu nivelul 
lor de raționament. 

Aşadar, ideea centrală este că epistemologiile personale naive afectează învăţarea 
prin limitarea elevilor în a cuprinde pe de-a-ntregul complexitatea şi interdependentele 
cunoaşterii (Greene, 2007, p. 4). Un exemplu ar fi istoria, unde unii elevi se luptă să 
înţeleagă subiectivitatea, caracterul narativ şi sursele istorice, deoarece ei cred că lumea, 
mai ales cea din trecut, poate fi cunoscută obiectiv. Percepția simplistă asupra istoriei 
ca fiind compusă din fapte interpretate limpede, univoc împiedică luarea în considerare 
a unor interpretări alternative ale acestor fapte. 

Aşadar, o îngrijorare importantă a mai multor educatori este că eşecul dezvoltării 
unei epistemologii personale mai sofisticate ar putea lăsa elevii fără abilităţile necesare 
pentru a putea face judecăţi despre pretenţiile de cunoaştere, în şcoală şi în afara acesteia. 


De la epistemologia personală la cognitia epistemica 
individuală şi socială 


În ultimele două decenii, sintagma „epistemologie personală”, desemnând gândirea 
despre cunoaştere a individului obişnuit, a fost înlocuită treptat de o alta: cognifia 
epistemică. Un motiv al acestei schimbări de perspectivă este că epistemologia per- 
sonală este o formulare nepotrivită, deoarece sugerează că fiecare individ ar deţine 
o teorie individuală articulată despre cunoaştere (Kitchener, 2002, p. 92), or, nu 
este cazul. Un alt motiv al renunțării treptate la acest construct este că psihologia, 
ştiinţele educaţiei si filosofia şi-au schimbat perspectiva asupra gândirii şi a proce- 
sului de cunoaştere: de la activitate individuală, solitară, la o activitate predominant 


Scanned with OKEN Scanner 


22 COGNITIA EPISTEMICA 


socioculturală (Sandoval, Greene & Bråten, 201 
larg mai jos. 
Kitchener a propus pentru prima data sintagma ,,cognitie epistemica” 


a” in 1983, cand 
a analizat procesele cognitive activate cand oamenii abordează probleme complexe, cu 


final deschis, ce implică dovezi şi opinii contradictorii. Kitchener definea atunci noul 
termen în contextul organizării procesării cognitive pe trei niveluri: 1. cognitiv (citi- 
tul, rezolvarea de probleme); 2. metacognitiv (automonitorizarea propriei cognitii de 
catre subiectul angajat cognitiv); 3. cognitia epistemică, în timpul căreia subiectul 
reflectează la limitele cunoașterii sale, la certitudinea cunoștințelor şi la criteriile de 
judecare a cunoaşterii. Hofer (2016) arată că teoretizările cognitiei si metacognitiei 
înainte de Kitchener nu luaseră în calcul acest tip de procese mintale subsumate 
cognitiei epistemice, care vizează atât gândirea critică, cât si limitele, certitudinea şi 
criteriile cunoașterii. 

Mai recent, formularea ,,cognitie epistemică” a devenit un concept-umbrelă, incluzând 
credinţe sau teorii despre cunoștințe si cunoaştere, precum şi felurile în care cunoașterea 
este definită, achiziționată și utilizată (Hofer, 2016; Muis, Trevors & Chevrier 2016). 

Chinn, Buckand şi Samarapungavan (2011) apreciază că cognitia epistemică cuprinde 
„orice fel de cognitie, tacită sau explicită, legată de cunoaștere sau de chestiuni epis- 
temice” (p. 141). Astfel, cognitia epistemică apare atunci când individul ia în conside- 
rare natura unui domeniu de conţinut, adică are în vedere sursa, justificarea, structura 
şi stabilitatea sau certitudinea acelui conținut. Cognitia epistemică pune în evidență 
procesele în care se angajează indivizii când dezvoltă, utilizează ori manipulează 
mintal cunoașterea. Pe de altă parte, cercetările asupra credințelor epistemice sau 
epistemologiei personale pun accentul pe relaţia dintre credințe și rezultatele acestora 
(de exemplu, înţelegerea; Buehl & Fives, 2016, pp. 247-248). 

Epistemologia personală este fundamental individuală, alcătuită din procese cogni- 
tive si din cunostinte epistemice generate si detinute de individ. Prin urmare, ar putea 
fi numită cognitie epistemică individuală. Pe de altă parte, epistemologia personală este 

parte a cogniţiei epistemice sociale, un fenomen cognitiv mai extins ce cuprinde nu doar 
cognitiile despre cunoaştere ale indivizilor individuali, ci şi pe cele ale comunităților 
şi grupurilor de experți. Cognitia epistemică este un domeniu de studiu ce vizează 
felul în care oamenii și comunitățile gândesc despre cunoştinţele lor, ce cred că sunt 
cunoștințele, cum pot fi folosite si cum ajungem să producem cunoştinţe (Greene, 
Sandoval & Brâten, 2016). Altfel spus, cognitia epistemică cuprinde activităţile prin 
care indivizii și comunităţile gândesc despre natura cunoaşterii şi a cunoştinţelor, precum 
şi activităţile prin care generează și interpretează cunoaşterea (Sandoval, Greene & 
Bråten, 2016), 

Constructul de epistemologie personald a pornit de la supoziţia că individul cons- 
truieşte epistemologia ca parte a efortului de a interpreta lumea exterioară. Cunoașterea 
era așadar conceptualizată ca o construcție a mintilor individuale. Această interpretare 
este în linie cu constructivismul individual, promovat de epistemologia genetică a lui 
J. Piaget (1972). Adepții constructivismului individual de origine piagetiană adoptă 
tacit această perspectivă ca definiție a cunoaşterii. Perry (1970), Kuhn (2000), King şi 
Kitchener (1994) şi Schommer (Schommer-Aikins, 1994) împărtăşesc asumptia că 


6). Despre acest aspect vom vorbi pe 

reprezentările cognitive (cunoştinţe şi credințe) sunt construite de indivizi, pe baza unei 
anumite reflecții asupra realităţii, apoi aplicate în interpretarea realității (Sandoval, 
Greene & Brâten, 2016). 

Constructivismul social, pe de altă parte, abandonează ideea cunoaşterii construite 
de indivizi şi pune în prim-plan tradiţiile culturale de gândire și limbaj care modelează 
experienţele indivizilor. Pornind de la aceste experiențe modelate cultural, indivizii, ca 
agenți epistemici, elaborează structuri conceptuale care pot fi considerate, viabil, cunoaş- 
tere (Sandoval, Greene & Brâten, 2016, pp. 470-471). 

Teoriile socioculturale ale dezvoltării cognitive, derivate din opera lui Vigotski 
(1962; 1978) plasează individul cunoscător în interiorul unui context cultural şi istoric 
specific şi consideră cunoaşterea obiectivată (cunoştinţele) produs cultural, iar activi- 
tatea de cunoaştere activitate culturală. Mai mult, perspectivele socioculturale asupra 
cognitiei epistemice variază în raport cu locul situării cunoașterii şi a cunoştinţelor; în 
viziunea socioculturală asupra cognitiei epistemice se pot diferenția două perspective: 
perspectiva contextualistă, respectiv perspectiva sifuativă. 

Perspectiva contextualistă asupra cognitiei epistemice ia în calcul influența factori- 
lor sociali, inclusiv a ideilor individului despre cunoaştere, asupra construcţiei cunoas- 
terii. Bendixen şi colaboratorii săi (2004) si Muis (2006) au propus modele care încearcă 
să explice influența factorilor sociali sau a celor specifici unui domeniu asupra cognitiei 
epistemice individuale. 

Perspectiva situativă (Engestrom, 1987; Lave & Wenger, 1991) consideră cunoas- 
terea un construct fundamental social, iar epistemologia ca un fenomen social. Perspec- 
tiva situativă ia ca element de analiză interacțiunea şi accentuează faptul că aceasta este 
exterioară indivizilor şi mintilor lor. Perspectiva aceasta interacțională asupra cognitiei 
concepe cunoaşterea ca fiind distribuită social şi integrată în activitățile specifice unei 
culturi. Astfel, interpretarea pe care indivizii si grupurile o dau scopurilor lor configu- 
rează cognitia epistemică ce poate să apară. Dezvoltarea cunoaşterii este așadar, în 
această perspectivă, un proces social. Comunitățile impun procese de dezvoltare a 
cunoștințelor pe care ele le consideră a fi de încredere. Aceste procese sunt, în fond, 
practici sociale, dezvoltate în comunităţi distincte pentru a rezolva probleme episte- 
mologice specifice (Chinn & Rinehart, 2016). Perspectiva situativă asupra cognitiei 
epistemice privește cunoașterea reflectată în practici — cum îndeplinesc indivizii 
diverse activităţi — și nu ca reprezentări mentale aplicate la realitate, precum construc- 
tivismul individual promovat în epistemologia personală (Sandoval, Greene & Braten, 
2016, pp. 471-472). 

Cele două mari perspective asupra cunoaşterii si cognitiei — cea individuală, respec- 
tiv cea socială (contextualistă sau situativă) — conduc la conceptualizări diferite, chiar 
divergente, ale cunoașterii înseși şi, mai departe, ale conceptelor asociate (credințe 
epistemologice, rolul contextului). Aceste conceptualizări diferite au consecinţe: 


— unităţile de analiză sunt: a) construcția individuală a propozitiilor de cunoaştere ver- 
sus b) interacțiunea dintre formele culturale si practicile individuale de cunoaştere; 

— cognițiile epistemice se dezvoltă prin: a) schimbări individuale în concepțiile despre 
cunoaștere versus b) schimbări în normele și practicile epistemice ale comunităţilor 
$i participarea indivizilor în aceste practici. 

Diferentele dintre constructivismul individual şi constructivismul sociocultural, 
contextualist, respectiv situativ sunt prezentate analitic in tabelul de mai jos. 


Tabelul 1. Constructivismul individual si constructivismul sociocultural 
in cogniția epistemică 


CONSTRUCTIVISMUL SOCIOCULTURAL 
PERSPECTIVA PERSPECTIVA SITU Ă 
CONTEXTUALISTĂ sc 


Cogniţia epistemică a | Cognitia epistemică 
individului şi a socioculturală și a 
comunității comunităților de 
cunoaștere 


CONSTRUCTIVISMUL 
INDIVIDUAL 


Domeniul 
epistemologic 


Epistemologia 
personală 


Construcţia 
cunoaşterii 


Individul este 
influenţat de contextul 
sociocultural în 

construirea propozitiilor 
de cunoaștere 


Individul construieşte 
solitar propoziţiile de 
cunoaştere 


Propoziţiile de cunoaştere 
sunt construite de 
comunități sociale/ 
profesionale, iar individul 
le adoptă 


Schimbarea con- 
cepfiilor, teoriilor 
credințelor 
epistemologice 
individuale 


Schimbarea 
epistemică 


Schimbări ale 
cognitiilor epistemice 
ca urmare a 
interactiunilor sociale/ 
cu comunități de 
cunoastere 


Schimbări ale normelor şi 
practicilor sociale și 
comunitare în care 
individul participă 


Contextul are un rol 
secundar 


Rolul contextului în 
elaborarea cognitiilor 
epistemice 


Rol important, dar 
sunt importante si 
cognitiile subiectului 


Rol principal, cognitiile 
epistemice ale subiectului 
depind în cea mai mare 
măsură de contextul 
sociocultural/profesional 


* 


In finalul acestui capitol introductiv vom rezuma definitiile conceptelor cu care cu 
care se va intalni cititorul in lucrare, cu ajutorul celor propuse de Schraw (2013). 

Epistemologia este în sensul ei cel mai larg studiul cunoaşterii şi al rationalitatii 
(Schraw, 2013, p. 2). Filosofia distinge între tipurile de cunoaştere (propozițională şi 
nonevidentiala) si justificarea pretențiilor de cunoaștere (argumente slabe sau tari; 
Rescher, 2003). 

În sens psihologic, epistemologia personală poate fi definită ca studiul cunoaşterii 
și al credințelor despre cunoaştere. 

- Credinjele epistemologice se referă la credinţe specifice despre anumite aspecte ale 
cunoașterii și sunt parte a unei epistemologii mai extinse. Asta înseamnă că indivizii 
dețin mai multe credinţe, care formează un sistem de credinţe mai mult sau mai puţin 
independente (Schommer, 1990). 

Viziunea epistemologică asupra lumii este utilizată de Schraw pentru credinţele 
colective ale individului despre natura și achiziția cunoaşterii, formulare pe care o 
consideră sinonimă cu epistemologia personală sau cu poziționarea epistemologică 
(epistemological stance), care se referă la un set de credințe sau teorii personale despre 
cunoaştere şi justificarea acesteia. Viziunea epistemologică asupra lumii include într-un 
ansamblu toate credințele implicite și explicite ale unui individ, atitudinile şi asumptiile 
lui despre achiziția, structura, reprezentarea si aplicarea cunoașterii (Schraw, 2013, p. 2). 
Mai trebuie menţionat că credințele epistemologice diferă substanţial de viziunea epis- 
temologică asupra lumii. Dacă primele sunt credinţe specifice despre o anumită dimen- 
siune a cunoașterii precum simplitatea, certitudinea sau originea acesteia, viziunea 
epistemologică asupra lumii reprezintă un set de credinţe care, împreună, definesc 
atitudinea individului despre natura şi achiziţia cunoașterii. 

Ontologia este definită în sensul ei cel mai larg ca referindu-se la natura realității 
şi a existenţei (Merricks, 2007). Întrebările ontologice tipice sunt „Ce este realitatea?” 
si „Ce poate fi cunoscut despre realitate?”. În mod obişnuit, în filosofie ontologia este 
abordată separat de epistemologie, dar la un anumit nivel cele două domenii intră în 
relație deoarece credințele despre cum ajungem să cunoaştem realitatea implică în mod 
necesar asumpții epistemologice. Sintagma credințe ontologice se referă la credințe 
despre originea, permanenta şi caracterul schimbător al realității și existenței. Viziunea 
ontologică asupra existenţei vizează, în accepțiunea lui Schraw (2013), un ansamblu 
de credințe despre natura existenţei şi a realităţii, iar ele ar putea fi sinonime cu onto- 
logia personală. Credintele ontologice pot fi şi ele explicite ori tacite. În tandem, vizi- 
unile epistemologică şi ontologică asupra lumii pot determina credinţele indivizilor 
despre învăţare. 

Modele conceptuale ale cognitiei 
epistemice 

Modelele teoretice de reprezentare a cognitiei epistemice în epistemologia personală, 
precum si cercetările empirice asociate acestora sunt importante deoarece ne ajută să 
înțelegem perspectivele teoretice despre cum rezolvă subiecţii situaţiile cu informaţiile 
contradictorii, cum evaluează informaţiile şi cum iau decizii fundamentale care le 
afectează vieţile lor şi ale altora (Hofer, 2001, p. 354). 

Încercările de conceptualizare a epistemologiei personale şi direcţiile de studiere 
empirică a acesteia au crescut semnificativ la începutul anilor 2000. Tot atunci au 
apărut primele tentative de organizare a cunoştinţelor din acest domeniu. 

O remarcabilă sistematizare a domeniului epistemologiei personale este realizată de 
Barbara Hofer în 2001. După Hofer, există două perspective importante de conceptu- 
alizare a epistemologiei personale: ; 
1. perspectiva evoluționistă, care susține că ideile despre cunoaştere progresează sis- 

tematic; 

2. perspectiva sistemică, conform căreia cunoaşterea epistemică este organizată în 
ansambluri de credințe mai mult sau mai puțin independente. 


Pintrich (2002) organizează paradigmele de studiu ale epistemologiei personale în 
trei câmpuri largi de cercetare: 


1. abordarea dezvoltării cognitive sau dezvoltarea epistemologică; 

2. abordarea cognitivă: credințele epistemologice; teoriile epistemologice; metacognitia 
epistemica; 

3. abordarea contextuală sau resursele epistemologice. 


În sfârşit, Barbara Hofer inventariază din nou (2004) o serie de paradigme de studiu 
ale epistemologiei personale: dezvoltarea epistemologică; credinţele epistemologice; 
teoriile epistemologice; metacognitia epistemica şi resursele epistemologice. 

Mai recent, Sandoval, Greene si Braten (2016), intr-un remarcabil review siste- 
matic, propun o conceptualizare cuprinzătoare a problematicii cunoastere-proces ŞI 
cunoastere-produs, care înglobează și depăşeşte domeniul epistemologiei personale: 
cogniția epistemică. 

Istoric, primele trei decenii de studiu al cognitiei epistemice după 1970 până 
spre 2000 au marcat constituirea domeniului și etapele de dezvoltare, „de pionierat”. 
Această perioadă a fost marcată de conceptualizări, propuneri şi rafinări succesive ale 
unor modele de cognitie epistemică, toate adunate sub umbrela conceptuală „epistemo- 
logie personală”. După anii 2000 s-a trecut, treptat și oarecum tacit, la redenumirea 

domeniului sub eticheta actuală: cognifie epistemică. Lucrarea care a consacrat defini- 
tiv această opțiune terminologică este de referință în acest sens si se numește Tratat de 
cogniție epistemică (Handbook of Epistemic Cognition), apărut in 2016. 

În cele ce urmează, pentru a oferi cititorului o prezentare coerentă a acestor per- 
spective şi direcții de cercetare în cognitia epistemică, am preferat să pornim de la 
sistematizarea Barbarei Hofer din 2001, la care am adăugat anumite elemente dintr-o 
sinteză anterioară edificatoare, realizată de Hofer şi Pintrich in 1997. Contribuțiile lui 
Greene (2007) si review-ul lui Sandoval, Greene şi Brâten din 2016 ne-au servit ca 
referințe sistematice şi ca elemente organizatoare suplimentare pentru teoretizările 
propuse de Hofer în 2001 și de Hofer şi Pintrich in 1997. Atragem atenţia că parcur- 
gerea acestui capitol este esențială pentru a înţelege complexitatea problematicii cognitiei 
epistemice, dezvoltată în secțiunile şi capitolele următoare. 

Capitolul 1 


Modele evolutive ale cognitiei epistemice 


Această direcţie de cercetare a cognitiei epistemice își are originea în epistemologia 
genetică a lui Jean Piaget si vizează schimbările din relaţia dintre subiectul cunoscător 
şi obiectul cunoaşterii de-a lungul stadiilor de dezvoltare intelectuală. 

Aceste modele se numesc evolutive deoarece pornesc de la ideea că cognifia epis- 
temică evoluează de la simplu la complex. Modelele sunt stadiale, în sensul că pot fi 
determinate etape, poziţii sau stadii de evoluţie, şi unidimensionale, întrucât cognitia 
epistemică individuală este considerată omogenă, unitară și nediferentiaté pe domenii 
de cunoaştere. 

Pot fi identificate cinci modele de evoluție a cognifiei epistemice in epistemologia 
personală, niciunul dintre acestea nefiind pe deplin confirmat de cercetări empirice 
ulterioare. Retinem, totuşi, că perspectiva evolutivă, direcţională de schimbare a credin- 
telor epistemologice reunea la acea vreme cele mai multe adeziuni din partea cercetă- 
torilor (Hofer, 2001), în comparaţie cu celelalte direcţii de conceptualizare pe care le 
vom prezenta. 

Motivele includerii anumitor modele teoretice ale epistemologiei personale şi ale 
cognitiei epistemice în acest capitol sunt: referintele frecvente la acestea in literatura 
de specialitate; organizarea modelelor uni- şi multidimensional (modele evolutive 
versus modele dimensionale); importanța teoretică și susținerea empirică a modelelor 
(de exemplu, modelul lui Schommer). Au fost incluse şi modelele evolutive cu o descri- 
ere teoretică consistentă, chiar dacă din punctul de vedere empiric sunt bazate mai mult 
pe studii calitative (interviuri). 


1.1. Modelul dezvoltării intelectuale (W. Perry) 


Probabil cel mai cunoscut model, şi cu siguranță cel de referinţă pentru direcţia evo- 
luţionistă (şi nu numai) de dezvoltare a epistemologiei personale este cel propus de 
Perry (1970), ca urmare a cercetărilor sale pe bază de interviuri pe studenţii de la 
Harvard. El a pornit de la supoziţia că dezvoltarea intelectuală şi cea etică sunt stadiale 
şi a intenţionat, inițial, să investigheze doar aceste forme de dezvoltare psihologică a 
subiecţilor. Rezultatele pe care le-a obținut au indicat o maturizare diferențiată a per- 
spectivei asupra cunoașterii, sistematizarea şi ordonarea temporală a diferenţelor de 

gândire epistemică la subiecţi propusă de Perry a făcut carieră, iar autorul este consi- 
derat azi, pe drept cuvânt, pionierul cercetărilor în cognitia epistemică. 

Perry şi-a numit modelul „schemă”, iar stadiile ,,pozitii”, sugerând că poziționarea 
studenților față de cunoaştere este dinamică, „în flux”. Investigând credinţele episte- 
mologice ale subiecţilor prin interviuri, Perry a descoperit că aceştia se împart, în 
general, în patru grupuri: i 

— dualistii, care văd lumea în alb şi negru, în termeni de adevărat/fals şi au încredere © 
totală în abilitatea figurilor cu autoritate de a furniza cunoașterea; 

— multiplistii, care şi-au pierdut încrederea nu numai în figurile cu autoritate, dar şi 
în posibilitatea cunoaşterii. Aceşti subiecţi (studenţi) au sentimentul că nu există 
„adevăruri”, nici cunoaştere; în locul acestora, opinia fiecărei persoane este la fel 
de validă; 

— relativistii descrişi de Perry progresează în raport cu multipliştii, deoarece, deşi 
recunosc că s-ar putea să nu fie posibilă cunoaşterea absolută, consideră că anumite 
criterii pot fi folosite totuşi pentru a judeca „doza de adevăr” din afirmaţii cu 
pretenție de cunoaştere; 

— angajamentul în relativism, când studentul selectează un set de criterii pentru a 
judeca pretențiile de cunoaştere, admițând totodată că alții ar putea alege criterii 
diferite pentru acelaşi scop. 


Perry distinge aşadar o evoluţie epistemologică a studenţilor în patru (nouă, când 
analizăm în detaliu) stadii. În descrierea de mai jos, cele patru stadii importante de 
evoluţie a epistemologiei personale sunt notate cu cifre arabe, iar cele nouă substadii 
sau ,,pozitii” sunt notate cu cifre arabe şi litere mici. 


1. Dualismul este o viziune dihotomică, în termenii de adevărat/fals, absolutistă asupra 
cunoașterii şi adevărului. Acesta este unul singur, factual, neschimbător şi poate fi 
cunoscut. Dualiştii văd lumea în termeni absoluti. Propozitiile sunt văzute fie ade- 
vărate, fie false, figurile cu autoritate fiind cele care stabilesc adevărul. Dualistii 
consideră că, prin muncă susținută si supunere, cunoaşterea poate fi dobândită; 

a) În primul substadiu dualist profesorii (experţii) sunt deţinătorii adevărurilor şi 
obligaţia lor este să le comunice pe acestea studenților. O astfel de poziție sem- 
nifică faptul că dualiștii nu se vor angaja în gândire critică despre cunoaştere si 
sursele acesteia (Sandoval, Greene & Brâten, 2016). Această poziţie este însă 
problematică în cultura pluralistă a universităților (pluralitate de idei, de per- 
spective de cunoaştere), așa că tinerii studenţi se văd confruntati cu dificultăți 
în menţinerea ei, fapt care impune trecerea la substadiul următor; 

b) Al doilea substadiu dualist pare a prelegitima multiplicitatea. Motivația acestei 
schimbări ar fi „dezechilibrul cognitiv” pe care îl experimentează subiecţii ca 
urmare a experienţelor din școală și din viaţa cotidiană, dezechilibru ce trebuie 
depăşit (Sandoval, Greene & Brâten, 2016). Studenţii în tranziţie de la dualism 
la multiplism recunosc că figurile cu autoritate pot fi în dezacord, dar acest 
dezacord este cauzat fie de confuzie, fie de faptul că elemente-cheie ale cunoas- 
terii nu au fost încă descoperite. Autoritatea epistemică (profesorii) se poate 

înșela sau se poate „juca” prezentând perspective multiple, dar adevărul rămâne 
în continuare unul singur; 


2. Multiplismul. În al doilea stadiu, numit de Perry ,,multiplism”, subiecții percep toată 
cunoaşterea ca fiind relativă. Practic, nu mai există standarde obiective pentru 
cunoaştere, toate răspunsurile (opiniile) fiind la fel de valide, situație ce poate fi 
asociată subiectivismului radical (Sandoval, Greene & Brâten, 2016); 


a) 


b) 


În cazul multiplismului timpuriu, subiecţii şi-au pierdut încrederea în autoritate 
si în cunoaştere în general și susțin că toate credințele despre cunoaştere sunt 
la fel de valabile si valide. Astfel, devine imposibilă atât demonstrarea, cât și 
respingerea lor. Pentru multiplişti, nu mai există figuri cu autoritate. Substadiul 
multiplismului timpuriu implică faptul că în continuare există un singur răspuns 
corect, dar autoritatea epistemică a profesorului (expertului) este tot mai dimi- 
nuată. Se pune problema dacă profesorii, deconspirati că nu deţin adevărul 
(unic!), mai sunt capabili să evalueze studenții; | 

Studenţii pot ajunge apoi în substadiul dualismului complex şi al multiplicităţii 
legitime, în care aceştia încearcă să apere dualismul adevărat-fals, dar recunosc 
tot mai mult că există incertitudini şi pluralitati de opinii. Pot fie să mimeze o 
gândire independentă, fie să accepte o perspectivă comodă: „Oricine are drep- 
tul la propria sa opinie” (Wankat & Oreovicz, 2015). În tranziţia la relativism, 
studenții încep să vadă cunoașterea ca fiind contextuală, cu standarde subiective 
de evaluare a pretențiilor de cunoaștere, standarde ce pot fi, totuşi, susținute. 
Aceste standarde variază interindividual şi între grupuri de indivizi; 


3. Relativismul. Perry afirmă că în al treilea stadiu se produce saltul cognitiv către 
detaşare si obiectivitate; 


a) 


b) 


Multiplismul anterior este gradual inlocuit de recunoasterea faptului ca in natura 
cunoașterea este contingentă şi contextuală, fapt ce impune utilizarea logicii şi 
raţionalității proprii (gândirii critice) pentru a separa propoziţiile de cunoaştere 
(cunoştinţele) de alte afirmaţii cu pretenții de cunoaştere (opinii, credinţe) 
(Sandoval, Greene & Brâten, 2016). Din punctul de vedere al studenţilor, un 
profesor bun reprezintă o sursă de expertiză, cu toate că nu cunoaşte toate 
răspunsurile, deoarece acestea nu pot fi cunoscute. Pe de altă parte, opiniile 
studenţilor pot fi susținute de argumente consistente, iar profesorii evaluează 
munca studenților, nu pe studenţi ca persoane. Pentru cei aflați în acest stadiu 
epistemic este o perioadă de incertitudini şi deschideri, de singurătate şi îndo- 
ieli. Relativiştii recunosc că justificarea cunoaşterii are un anumit rol, dar 
consideră că apelul la figurile cu autoritate nu este suficient. Persoana aflată în 
acest stadiu poate părea „rece” si chiar „rea”, din cauza percepţiei unei disoci- 
eri dintre mijloace și scopuri (Wankat & Oreovicz, 2015). În substadiul acesta 
se produce o schimbare importantă în perceperea propriei persoane: indivizii 
se percep pe ei înșiși ca fiind creatori activi de sensuri (înţelesuri) (Hofer & 
Pintrich, 1997, p. 91); 

În multiplismul târziu apare înclinația indivizilor de a admite că, din punct de 
vedere epistemic, anumite perspective sunt totuşi superioare altora. Primul 
substadiu, numit al angajamentului întrezărit se caracterizează de asumarea 

unei poziţii sau perspective ghidate de valori particulare, după ce individul a 
admis relativitatea cunoaşterii. Totuşi, angajamentul ca atare nu este încă luat 
(Wankat & Oreovicz, 2015). În acest substadiu, persoana percepe cunoaşterea 
ca relativă, contingentă, contextuală şi începe să îşi dea seama că simte nevoia 
să-şi afirme propriul angajament epistemologic (Hofer & Pintrich, 1997,p.91). 
4. Relativismul angajat. Acest stadiu îi caracterizează pe subiecţii ce prezintă o abili- 
tate crescândă de a-şi construi o epistemologie personală consistent relativistă. Deși 
subiecţii nu încep din același punct gi nici nu ajung toți în stadiul al patrulea, se 
poate identifica o tendinţă generală de evoluție către acesta. Putem spune că 
studenţii din poziţiile finale din schema lui Perry care își asumă „angajamentul în 
relativism” adoptă un set specific de standarde de justificare şi acceptă responsa- 
bilitatea de a evalua pretenţiile de cunoaştere în baza acestor standarde (Greene, 
2007, pp. 28-29). | 
Poziţiile de la 7 (a) la 9 (b şi c) în clasificarea lui Perry nu sunt foarte clar definite, 
dar ele par să sugereze grade de dezvoltare şi de profunzime a angajamentului ast- 
fel: x | 
a) Angajamentul inițial implică asumarea unei poziţii nu doar epistemologice, ci 
şi socioprofesionale — de exemplu, „Voi fi profesor”; 
b) Aspectele stilistice ale angajamentului devin importante în acest substadiu — „Ce 
fel de profesor voi fi?”; 
c) În ultimul substadiu, persoana are un sens dezvoltat al.sinelui în privinţa anga- 
jamentului epistemic si a stilisticii acestuia, reflectând maturitatea epistemică 
atinsă (Perry, 1970, apud Hofer, 2001; Wankat & Oreovicz, 2015). 


Deşi Perry nu a fost explicit, asemănarea poziţiilor sau stadiilor din modelul pe care 
îl propune cu mecanismele de dezvoltare cognitivă postulate de J. Piaget sugerează un 
mecanism similar al schimbării sau trecerii de la un stadiu la altul: dezechilibrul cog- 
nitiv. Experiențele prin care trec indivizii îi pot dezechilibra: pe de o parte, acestea pot 
fi asimilate în poziţiile epistemologice curente sau sunt forțate să se acomodeze la aceste 
poziţii epistemologice; pe de altă parte, aceste acomodări pot, cu trecerea timpului, să 
se acumuleze astfel încât să forțeze mișcarea de la o poziţie la alta. 

Munca la modelul lui Perry a continuat si a implicat diversificarea eşantioanelor de 
studiu, scheme mai formalizate de codare a interviurilor şi o mai bună clarificare a 
poziţiei relativiste. 


* 


Intrigantă în opera lui Perry este afirmaţia potrivit căreia majoritatea studenţilor intra 
în facultate dualişti şi doar unii progresează până la absolvire spre multiplism. Această 
observaţie ridică problema dacă facultatea îi pregăteşte adecvat pe studenţi pentru a 
gândi în manieră relativistă. Chiar multipliștii întâlniți printre absolvenți ridică problema 
dacă gândirea matură (critică) chiar este cultivată în universităţi (Greene, 2007, p. 5). 

Modelul lui Perry, de referință pentru toate celelalte modele evolutive ale epistemo- 
logiei personale, a avut parte de multe critici, Principala critică a fost includerea doar 

a subiecților bărbaţi, albi şi cu studii superioare în cercetare, fapt care ar fi putut 
influenţa structurarea stadiilor şi succesiunea acestora. Vom vedea că această critică 
este întrucâtva justificată de descoperirile ulterioare din cercetările asupra epistemolo- 
giei personale. O altă critică s-a referit la problemele de ordin metodologic ale cerce- 
tării: cei care au construit modelul au fost aceleași persoane care au aplicat interviurile, 
iar validarea modelului s-a făcut prin raportare la aceleași date din care a fost extras 
modelul însuși (Hofer & Pintrich, 1997, p. 93). O a treia observaţie a fost că, dacă 
primele stadii par să fie bine conturate din perspectiva modificărilor cognitive, în ulti- 
mele substadii predomină evaluările emoţionale și estetice ale subiecților în raport cu 
cunoașterea. O a patra critică adusă modelului lui Perry a vizat dificultatea de a măsura 
constructele teoretice propuse. In sfârşit, există îndoieli dacă modelul chiar reflectă o 
dezvoltare epistemică graduală ori este mai degrabă un artefact cultural al educaţiei 
liberale vestice (Hofer & Pintrich, 1997, p. 93). Asupra neajunsurilor modelului evolutionist 
originar al epistemologiei personale vom reveni însă în capitolele următoare. 

Pe de alta parte, modelul lui Perry a dat naştere unei pleiade de modele si unui curent 
de cercetare fără precedent în epistemologia personală. Unii autori (Chandler, Hallett & 
Sokol, 2002) au afirmat chiar că mare parte din munca cercetătorilor care i-au urmat 
lui Perry a însemnat doar redenumirea sau (re-)elaborarea poziţiilor din schema origi- 
nală propusă de el. 


1.2. Modelul modurilor de cunoaştere (M.F. Belenky) 


Răspunzând uneia dintre criticile aduse modelului propus de Perry (1970) — că a folo- 
sit doar bărbaţi albi, educați, dintr-o societate dezvoltată economic —, modelul propus 
de Belenky și colaboratorii (1986) se sprijină pe o cercetare prin interviuri cu 135 de 
subiecți (doar femei) din diferite contexte educaţionale şi culturale. Relatările subiecților 
despre adevăr, cunoaştere si despre sine ca subiecți cunoscători pun în evidență cinci 
moduri de cunoaştere, care, deşi nu sunt prezentate explicit ca stadii, pot fi considerate 
astfel din sugestiile autorilor: 

l. Tacerea/cunoasterea primită este similară cu dualismul lui Perry; în modelul origi- 
nal al lui Belenky, tăcerea participantelor la studiu implică limitarea modurilor de 
cunoaștere a lumii la prezent și concret, iar cuvintele pot fi folosite de autoritate 
(bărbaţi) ca instrumente de penalizare pentru orice ar însemna moduri alternative de 
gândire; cunoaşterea provine din exterior, de la autoritatea masculină, iar învăţarea 
presupune ascultarea cuvintelor. Se pare că e specifică femeilor care au fost supuse 
abuzurilor, dar poate fi regăsită şi în anumite culturi tradiţionale; 

2. Cunoașterea subiectivă, similară „multiplismului” lui Perry, în care „oricine are 
dreptate”. Autoritatea epistemică nu mai este exclusiv apanajul celorlalţi, iar cunoaş- 
terea este experimentată ca o trăire internă, subiectivă. Învăţarea se produce prin 
ascultare, dar și prin învăţare din experienţele trăite; 

3. Cunoașterea procedurală este percepută ca un proces, având elemente de „cunoaştere 
separată”, respectiv de „cunoaștere conectată”, ambele implicând observaţii şi analize 

atente. Cele două forme de cunoaștere procedurală sunt interpretate de Belenky si 

colaboratorii ei ca „orientări epistemologice”: 

a) „Cunoașterea conectată”, adică o abordare empatică, plină de grijă în cunoaştere. 
„Cunoscătorii conectaţi” nu caută neapărat explicaţiile logice ale unei poziţii, 
ci mai degrabă încearcă să înțeleagă perspectiva celorlalţi fără a o evalua. 
Această orientare epistemologică nu este neapărat dependentă de gen, dar poate 
fi corelată cu el (Hofer & Pintrich, 1997); 

b) „Cunoaşterea separată”, o abordare detașată şi impersonală a cunoaşterii, care 
pretinde detaşare si obiectivitate, gândire critică, abordare rațională, ştiinţifică. 
Spre deosebire de stadiul subiectivismului, cunoaşterea separată asumă că 

„oricine se poate înșela, inclusiv persoana în cauză”; 

4. Cunoaştere construită, care le integrează pe cele două forme precedente (conectată 
şi separată) într-un construct unitar. Cunoașterea și adevărul sunt contextuale 
(Hofer & Pintrich, 1997, p. 96). Implică o toleranţă sporită fata de contradicţiile şi 
ambiguităţile interne şi o dezvoltare a cunoașterii pe cont propriu (Hofer, 2001, 
pp. 357-358; Khine & Hayes, 2010). 


* 


Cea mai utilizată parte a modelului propus de Belenky şi colaboratorii (1986) este 
distincția dintre „cunoaşterea separată” şi „cunoașterea conectată”, care a servit la 
explicarea abordărilor învăţării în raport cu genul (Hofer & Pintrich, 1997, p. 97). 
Totuși, deși femeile arată preferințe mai ridicate pentru cunoașterea conectată şi mai 
reduse pentru cunoașterea separată, iar bărbaţii preferințe simetric opuse, acest lucru 
nu implică, nicidecum o superioritate a unuia din cele două moduri de cunoaştere în 
raport cu celălalt. Este vorba, mai degrabă, de preferinţe personale care nu corelează 
semnificativ cu alte performanţe intelectuale (Khine & Hayes, 2010, p. 108). 


1.3. Modelul reflectiei epistemologice (Baxter Magolda) | 


Baxter Magolda (1992, apud Hofer, 2001) porneşte de la modelul lui Perry (1970) şi 
de Ja cel al lui Belenky și al colaboratorilor săi (1986), încercând să depășească limitele 
modelelor precedente, mai exact concentrarea aproape exclusivă pe bărbaţi la Perry şi 
exclusivă pe femei la Belenky. Baxter Magolda a încercat să elaboreze un instrument 
valid de măsură pentru modelul lui Perry. Cu această ocazie, a fost frapată de diferenţele 
-dintre răspunsurile bărbaţilor și cele ale femeilor. 

În ansamblu, modelul reflectiei epistemologice (Epistemological Reflection Model — 
Baxter Magolda, 1992; 2004) se concentrează pe asumptiile oamenilor privind natura, 
limitele si certitudinea cunoașterii, Dezvoltarea epistemologică este, în viziunea ei, O 
trecere de la asumptii epistemologice mai simple la unele mai complexe, sub influența 
experienţei si a contextului. Trecerea de la o „cale de cunoaștere” (way of knowing) la 
alta se face mai repede sau mai lent în funcție de mediul în care persoana respectivă 

trăieşte. Baxter Magolda şi-a dezvoltat şi rafinat modelul timp de aproximativ două. 
decenii, într-un studiu longitudinal pe un mic grup de studenţi dintr-o universitate 
americană. Modelul său include „căi de cunoaștere” foarte similare „poziţiilor” lui 
Perry, atât ca plasare, cât şi ca ordine de progres. 

În urma unui prim studiu longitudinal principal derulat de-a lungul a cinci ani, prin 
interviuri anuale cu un număr egal de subiecţi bărbaţi şi femei, Baxter Magolda iden- 
tifică patru stadii de evoluţie a căilor de cunoaştere, fiecare cu asumptii epistemice 
particulare: 1. absolut; 2. tranzitional; 3. independent şi 4. contextual. Fiecare dintre 
aceste stadii conduce la anumite aşteptări particulare ale elevului, colegilor şi profeso- 
rului în situații de învățare, precum gi la o anumită metodă de a înţelege evaluarea 
învățării şi deciziile educaționale (Baxter Magolda, 1992, p. 29, apud Hofer & Pintrich, 
1997, p. 98). După cum se poate remarca, sensul constructului epistemologie personală 
derivabil din aceste categorii are in vedere mai mult învăţarea în contexte şcolare şi 
mai putin asumptiile despre cunoaştere în sine (Hofer & Pintrich, 1997, p. 98). 

Cele patru poziții din modelul propus de Baxter Magolda sunt: 


1. Cunoscătorii absolufi consideră cunoaşterea ca fiind certă şi că autorităţile (episte- 
mice) deţin toate răspunsurile. Pentru ei, figurile cu autoritate sunt arbitrii adevăru- 
lui. 

2. Cunoscătorii tranzitionali descoperă că autoritățile nu sunt atotcunoscătoare şi încep 
să accepte limitele cunoaşterii. Aceştia încep să se îndoiască atât de persoanele cu 
autoritate, cât şi de certitudinile cunoaşterii — de exemplu, din domeniul ştiinţelor 
sociale — în anumite contexte. 

3. Cunoscătorii independenți interoghează autoritatea (epistemică), contestându-i poziţia 
de sursă unică a cunoaşterii şi încep să considere că propriile opinii sunt la fel de 
valide. Pe de o parte, ei nu mai cred în autoritate şi consideră cunoaşterea ca fiind 
incertă. Pe de altă parte, aceștia se consideră pe ei înşişi surse de cunoaştere, iar în 
acest stadiu, similar multiplismului lui Perry, mijloacele de justificare pare a fi 
credința și judecata personală. Cei mai multi participanţi din studiul longitudinal 
condus de Baxter Magolda ajung în acest stadiu ca urmare a experienţei de muncă 
de după facultate. 

4. Cunoscătorii contextuali sunt capabili să construiască o perspectivă proprie asupra 
adevărului prin judecarea contextuală a dovezilor. Ei judecă pretenţiile de cunoaştere 
bazându-se pe propria rațiune si pe context (Baxter Magolda, 2004). Aceşti parti- 
cipanti reuşesc să echilibreze propriile viziuni cu ale altora, similar relativistilor lui 
Perry sau subiecţilor din stadiul reflectiv de la King şi Kitchener (al căror model va 
fi prezentat în paginile următoare), Expertiza însăși este subiect al evaluării. 
Cunoscătorii contextuali sunt rari, ajungând abia la 12% din subiecți după cei cinci 
ani în cercetarea originară (Hofer & Pintrich, 1997, p. 98). 


x 


Acest model este interesant mai ales prin prisma diferențelor pe care pare să le 


evidentieze între bărbați şi femei: cele două genuri împărtăşesc, în ansamblu, același . 


tipar de dezvoltare cognitivă epistemică, diferențele sub forma unor structuri tipice de 


n 


Scanned with OKEN Scanner 


38 MODELE CONCEPTUALE ALE COGNITIEI EPISTEMICE 


raționament fiind înregistrate doar în primele trei stadii. Astfel, în stadiul cunoașterii 
absolute, femeile tind să primească informaţiile, iar bărbaţii tind să le stăpânească. În 
stadiul tranzitional, femeile tind să adopte un model de gândire interpersonal, iar 
bărbaţii unul impersonal. In al treilea stadiu, cunoscătorii independenţi bărbați tind să 
fie individuali, iar cunoscătorii independenţi femei tind să fie interindividuali. În cele 
din urmă, în al patrulea stadiu, modelele de gândire ale celor două genuri par să devină 
convergente, similare (Hofer & Pintrich, 1997, p. 98). 

Este important de punctat că Baxter Magolda observă că educaţia superioară are 
tendința să compromită dezvoltarea epistemologică a studenţilor care se blochează în 
stadiul cunoaşterii trazitionale (Baxter Magolda, 2004). 

Un concept specific modelului propus de Baxter Magolda este cel de self-authorship, 
înțeles ca abilitatea de a învăţa din experienţele care ne dezechilibrează, concomitent 
cu păstrarea sensului sinelui şi a angajamentului faţă de propriile credințe (Baxter 
Magolda, 2001; 2003; 2004). Spre exemplu, o persoană care crede puternic în teoria 
evoluționistă poate câştiga de pe urma discuţiilor cu un creationist doar dacă este capa- 
bilă să echilibreze angajamentul personal şi sensul sinelui cu o anumită deschidere către 
idei noi. Această persoană consideră că diferitele căi sau modalități de a cunoaşte (ways 
of knowing) o ajută să parcurgă etape de dezvoltare a cunoaşterii personale; cu timpul, 
ea apreciază că va deveni arbitru a ceea ce este corect şi greşit permitaéndu-si, în acelaşi 
timp, explorarea altor puncte de vedere. Odată cu această înțelegere vine şi asumarea 
responsabilitatii fata de propria identitate si propriile credinţe. 

Modelul propus de Baxter Magolda este criticat din cauza acelorași probleme pe 
care le-a avut modelul lui Perry: subiecți predominant albi, din universitate, cu expe- 
riente culturale limitate, chiar dacă au fost egal distribuiți pe gen. De asemenea, felul 
în care a fost definită epistemologia personală a avut în vedere mai ales experienţele 
academice ale subiecţilor cercetării. Alte critici vizează faptul că studiul longitudinal 
a fost realizat pe un lot mic de subiecţi, iar metodologia a fost simplă. 

Pe de altă parte, contributiile-cheie ale acestui model sunt explorarea dezvoltării 
epistemologice a subiecților după terminarea facultăţii şi sublinierea importanței echi- 
librării convingerilor personale cu deschiderea față de perspective diferite — se/f-authorship 
(Greene, 2007, p. 37). | 


1.4. Modelul judecății reflective (P.M. King si K.S. Kitchener) 


King şi Kitchener (1994, 2004) au formulat modelul judecății reflective, construit în 
urma unor studii longitudinale și transversale pe bază de interviuri, de-a lungul a două 
decenii, cu subiecţi urmăriţi din timpul facultăţii şi o anumită perioadă de la terminarea 
acesteia. În modelul propus de King și Kitchener, evoluţia judecății reflective a subiecților 
este urmărită în privinţa limitelor, certitudinilor şi criteriilor cunoaşterii. În plan practic, 


cei doi autori au cercetat gândirea epistemică în situaţiile în care indivizii apelează la aceasta - 


în abordarea problemelor controversate şi a soluţiilor lor, acolo unde există soluții. ` 

Cercetările derulate de cei doi cercetători se remarcă prin originalitatea metodolo- 
pică. Ei s-au concentrat pe asumpțiile epistemologice implicate în problemele slab 
structurate, controversate, precum: dacă putem avea încredere în ştirile din presă; dacă 
energia nucleară este o formă sigură de energie; cum au fost construite piramidele; 
siguranţa aditivilor alimentari; evolutionism versus creationism. Aceste probleme sunt 
slab structurate, deoarece nu pot fi nici definite, nici rezolvate cu un grad mare de 
certitudine. Indivizii trebuie să folosească, suplimentar, față de logică, alte tipuri de 
raționament ce vizează cel mai rezonabil curs al acţiunii. Problemele bine structurate, 
pe de altă parte, au răspunsuri clare pentru majoritatea sau chiar pentru toți oamenii. 

Răspunsurile subiecților la o serie de întrebări consecutive prezentării acestor pro- 
bleme încercau să pună în evidență două elemente ale judecății lor reflective: 


x9 


a) natura cunoașterii (viziunea asupra cunoaşterii, cunoaştere pete, versus „greşită” 
şi justificarea diferenţelor dintre punctele de vedere); 

b) natura justificării (conceptul de justificare, apelul la dovezi şi rolul autorităţii în 
realizarea judecăților) (Hofer & Pintrich, 1997, pp. 99-100). 


Remarcăm că, spre deosebire de modelele anterioare, modelul propus de King si 
Kitchener vizează nu doar determinarea unor stadii de evoluţie epistemologică, ci şi a 
asumptiilor epistemice ale subiectilor (ideile lor implicite despre cunoastere). 

In urma rezultatelor studiilor lor, cei doi autori susțin că evoluţia epistemologică 
presupune parcurgerea a trei stadii: 1) prereflectiv (cu trei substadii), 2) cvasireflectiv 
(cu două substadii) și 3) reflectiv (cu două substadii). Descriem în continuare stadiile 
modelului judecății reflective, conform analizei realizate de Hofer si Pintrich (1997, 
pp. 100-101) si Greene (2007, pp. 32-34); stadiile sunt notate cu cifre, iar substadiile 
cu cifre si cu litere, ca in modelul lui Perry. 


1. În stadiul prereflectiv, cunoaşterea este considerată sigură sau absolut sigură (certă). 
Credintele epistemologice nu sunt justificate deloc sau sunt justificate prin raportare 
la o figură cu autoritate (profesor, părinte). O propoziţie relevantă pentru o persoană 
aflată în acest stadiu ar putea fi: „Dacă s-a anunţat la ştiri, atunci trebuie să fie 
adevărat” (Hofer & Pintrich, 1997). 

Nivelul prereflectiv este similar dualismului lui Perry. În substadiile acestui model 
nu există o diferenţiere între problemele bine şi slab structurate. Individul cunoscă- 
tor asumă certitudinea cunoaşterii și existenţa unui răspuns pentru orice problemă. 
Justificarea cunoașterii este acum văzută ca irelevantă, deoarece oamenii sunt de 
părere pur şi simplu că credințele corespund realităţii. Dezvoltarea spre stadiul 
următor se produce când unii indivizi îşi dau seama că anumite credințe se bazează 
pe opinii personale, Totuși, indivizii din acest nivel continuă să creadă că, până la 
urmă, cele mai multe opinii vor fi reconciliate prin apelul la o autoritate care are 
acces la o realitate neschimbătoare (Greene, 2007, p. 32). 
la. În primul substadiu prereflectiv, considerat specific copiilor mici şi neregăsit 
în formă pură la niciun subiect investigat de autori, cunoaşterea este simplă, 
concretă, absolută și nu are nevoie de nicio justificare. Adevărul coincide cu 
observarea realităţii. 

1b. In al doilea stadiu prereflectiv, echivalent cu dualismul lui Perry, 
consideră că adevărul este cunoscut doar de autorități (epistemice). 

Ic. Altreilea substadiu prereflectiv implică recunoaşterea temporară a incertitudi- 
nii, în sensul că, deocamdată, autoritatea (epistemică) nu deţine adevărul. 


Această incertitudine provizorie permite judecăţile bazate pe opinii personale 
(Hofer & Pintrich, 1997). 


indivizii 


. În stadiul cvasireflectiv, cunoaşterea este nesigură, incertă, fiind filtrată prin per- 


ceptiile şi criteriile de judecată ale individului. Credintele epistemologice sunt 
justificate într-un context determinat, prin dovezi valabile în acel context. O afirmaţie 
tipică ar putea fi: „Oamenii gândesc diferit, abordează problemele diferit. Alte teo- 
rii, diferite de a mea, ar putea fi adevărate, pe baza unor probe diferite” (Hofer & 
Pintrich, 1997). 

Nivelul cvasireflectiv, similar multiplismului de la Perry, întăreşte ideea conform 
căreia cunoaşterea nu oferă răspunsuri definitive. Oamenii de la acest nivel acceptă 
dovezi fie idiosincrasice, fie specifice contextului pentru justificări aduse în cazuri 
de afirmații conflictuale. Totuşi, ei nu au posibilitatea de a decide pentru o afirmaţie 
sau alta dintre cele aflate în competiţie. Soluţiile la problemele slab structurate sunt 


considerate ca depinzând în totalitate de punctul de vedere al cuiva. Remarcăm aici 


faptul că sursa justificării s-a schimbat fata de stadiul anterior: de la figuri externe 
cu autoritate la construcţii cognitive ale indivizilor (Greene, 2007, p. 32). 
2a. În primul substadiu cvasireflectiv, similar multiplismului lui Perry, fiecare 
persoană este indreptatiti să aibă o opinie, cunoaşterea ca atare şi justificarea 
cunoaşterii sunt încă abstracții slab diferenţiate. 
2b. Al doilea stadiu cvasireflectiv marchează trecerea la cunoaşterea contextuală 
și relativă, limitată la perspectiva celui care cunoaşte. În acest stadiu, indi- 
vizii devin capabili să pună în relaţie informaţii cu argumente și dovezi 
(cunoştinţe şi justificări ale cunoştinţelor), dar acest demers nu este încă 
coordonat sistematic într-o argumentatie consistentă (Hofer & Pintrich, 1997, 
pp. 99-100). 
În stadiul reflectiv, cunoașterea rezultă din soluţiile construite la probleme slab 
structurate; credințele epistemice sunt justificate pe baza relevantei dovezilor, a 
puterii explicative a argumentelor, a utilității soluţiilor; o afirmaţie tipică a unei 
persoane care a atins acest stadiu ar putea fi: „Am putea judeca un argument după 
cât de chibzuit este, după rationamentele şi dovezile la care apelează si după cât e 
de consistent” (Young, 2015, apud King & Kitchener, 1994). 
Nivelul reflectiv înseamnă recunoaşterea de către indivizi a naturii contextuale şi 
construite a cunoașterii. Justificările, în cazul problemelor slab structurate, se 
bazează de acum încolo pe cântărirea si ponderarea unor dovezi variate si pe eva- 
luarea eficacitatii soluţiilor. Mai mult, judecatile sunt considerate doar provizorii, 
putând fi reconsiderate în baza unor experienţe sau informaţii ulterioare. Indivizii 
sunt capabili să articuleze și să folosească standarde proprii de justificare şi evalu- 
are a pretențiilor de cunoaştere, admițând totodată că întreaga cunoaştere este 
probabilistică, nu absolută. Standardele de justificare pot să includă mărturii ale 
persoanelor cu autoritate, dar numai după ce aceste surse de autoritate au fost eva- 
luate critic (Greene, 2007, p. 33). | 

3a. Primul substadiu reflectiv înseamnă prezența abilității de a coordona cunoaşterea 
şi justificarea cunoașterii în concluzii care transcend perspectivele punctuale. 
Cunoaşterea este mai departe nesigură și contextuală, dar individul trece de la 
spectator la constructor activ al semnificatiilor. Autoritatea experţilor este invo- 
cata, dar este şi criticată. Totuşi, concluziile rămân, în acest stadiu, limitate si 
situationale. 

3b. Al doilea substadiu reflectiv este caracterizat de investigarea critica si de jus- 
tificarea probabilistică (statistică), acestea ghidând construcţia cunoaşterii. Prin 
acest proces, individul devine apt să determine anumite judecăţi ca fiind mai 
rezonabile sau mai valide decât altele, dar cu precaufia reevaluării permanente 
a concluziilor (Hofer & Pintrich, 1997, pp. 99-100). 


Deoarece cititorul ar putea fi ajutat de o prezentare organizată a celor trei stadii de 
evoluţie a judecății reflective, oferim această reprezentare în tabelul următor. 


Tabelul 2. Modelul judecății reflective a lui King şi Kitchener 
(adaptat după Greene, 2007, p. 32) 


E VIZIUNEA ASUPRA JUSTIFICĂRII 
STADIUL GÂNDIRII VIZIUNEA ASUPRA CUNOAŞTERII 
CUNOAŞTERII 


Absolut certă, poate fi dobândită | Nu este necesară, disputele sunt 
prin experienţă directă sau prin | rezolvate de figurile cu autoritate 
apelul la autoritate 


. e Incertă, individuală Individualizată sau dependentă 
Cvasireflectivă 
de context 


Construită; interpretarea poate | Justificarea este probabilistică 
fi susținută cu dovezi şi poate fi anulată în baza 
dovezilor 


Prereflectivă 


Reflectivă 


A, 


Specific modelului judecății reflective propus de King şi Kitchener este că, spre 
deosebire de Perry, cei doi utilizează explicit termenul „stadiu”, nu »pozitie”, susţinând 
că există atât un răspuns epistemic dominant specific stadiului, cât şi răspunsuri secun- 
dare din stadiile adiacente, anterioare și ulterioare. Într-o expresie sugestivă, King şi 
Kitchener descriu abordarea prin „valuri suprapuse” (overlapping waves approach): 
fiecare stadiu-val indică cu o mai mare probabilitate un răspuns specific acelui 
stadiu, dar pot exista şi răspunsuri epistemice din „stadiile-valuri” adiacente (King & 
Kitchener, 2004). 

Ca mecanism al schimbării, evoluţia de la un stadiu la altul se produce pe măsură 
ce indivizii interacționează cu contextele în care se află, îşi construiesc propriile sensuri 
si înţelesuri ce stimulează schimbarea în asumpfiile lor epistemologice printr-un proces 
ce seamănă cu dezechilibrul cognitiv. Cu fiecare nivel, complexitatea gândirii episte- 
mice sporeşte. 

King si Kitchener subliniază faptul că vârsta şi nivelul educaţional atins prezic 
niveluri mai ridicate de judecată reflectivă. Cu toate acestea, King $i Kitchener (1994) 
remarcă o anumită întârziere în relaţia dintre educația superioară şi dezvoltarea judecății 
reflective: studenţii şi absolvenţii de colegiu ajung, în medie, abia la primul stadiu 
cvasireflectiv, la al doilea stadiu cvasireflectiv ajung studenții la master, iar la gândirea 
reflectivă propriu-zisă se pare că ajung doar studenții la studii doctorale avansate. 
Studenţii la masterate din ştiinţele sociale par să obţină rezultate mai bune decât cei de 
la matematică, probabil fiindcă se confruntă mai frecvent cu probleme slab structurate 
(Hofer & Pintrich, 1997). De asemenea, cercetările lor sugerează că indivizii prezintă 
diferente (variaţii) în nivelul judecăților reflective în dilemele prezentate doar către 
sfârşitul facultăţii şi că doctoranzii în ştiinţele sociale afișează niveluri de judecată 
reflectivă mai ridicate decât doctoranzii în științele naturii (Kitchener, 2002). Pe ansam- 
blu, cercetările lui King şi Kitchener (2004) au arătat că puţini subiecţi, şi aceia doar 
după studii doctorale, ating stadiul judecății reflective. Genul pare să aibă o anumită 
relevanță în atingerea nivelurilor superioare de judecată reflectivă; totuşi, din 14 studii 
care au utilizat Reflective Judgement Interview, în opt nu au fost descoperite diferente 
de gen, iar în şase au fost descoperite scoruri mai mari la bărbaţi (King & Kitchener, 
1994, apud Hofer & Pintrich, 1997, pp. 101-102). 

Modelul judecății reflective propus de King şi Kitchener are o serie de limite. Astfel, 
instrumentul folosit, Reflective Judgment Interview, poate fi aplicat doar de cercetători 
experimentați. Problemele propuse subiecţilor spre analiză sunt ipotetice si nu oferă 
suficiente informaţii despre cum gândesc subiecţii în situaţii cotidiene, aşa că știm prea 
putin despre cum se pot dezvolta judecăţile reflective in contexte specifice (educaționale, 
de exemplu). Metodologia de investigaţie, care presupune că problemele slab structurate 
(şi doar acestea!) vor activa automat judecăţi reflective, este discutabilă, deoarece 
subiecţii pot deține deja idei despre cunoaştere şi despre a cunoaşte, dobândite în urma 
altor experiențe. Limitele legate de studiile iniţiale pe studenţi albi, coroborate cu 
rezultatele neconcludente cu privire la rolul genului sunt alte inconsistente metodologice 
care pot fi remarcate în modelul judecății reflective (Hofer & Pintrich, 1997, p. 103). 
Mai mult, Wood, Kitchener si Jensen (2002) considera ca studiile lui King şi Kitchener 
nu au suficientă putere statistică pentru a le susține ipotezele. Alte critici vizează 
afirmaţia că doar doctoranzii prezintă niveluri ridicate ale judecăților reflective Şi că 
metodologia de cercetare a vizat doar probleme slab structurate, nu şi probleme bine 
structurate (Hofer & Pintrich, 1997). De asemenea, li se reproşează numărul mic de 
studii care să asocieze modelul judecății reflective cu alte variabile educaţionale precum 
performanţele școlare sau strategiile de studiu (Pintrich, 2002). 

Totuşi, plusurile aduse de acest model de evoluţie epistemologică sunt mult mai 
importante. În afara modelului teoretic ca atare, cei doi autori subliniază alte rezultate 
importante care le pun mai bine în evidenţă teoria: modurile de raționament specifice 
stadiilor superioare sunt, odată cu trecerea timpului, mai bine evidenţiate decât în sta- 
diile anterioare. ,,Eruptiile” în dezvoltarea epistemologiei personale coincid cu începu- 
tul studiilor superioare, existând o puternică relație liniară între stadiul de dezvoltare 
reflectivă si vârstă. 

Un avantaj important al modelului propus de King şi Kitchener (1994) în comparaţie 
cu modelele evolutive care l-au precedat este situarea lui în continuarea modelului 

piagetian, acest model descriind o dezvoltare stadială bine determinată a epistemologiei 
personale. De asemenea, modelul propus este merituos prin faptul că a definit limpede 
nivelurile superioare din schema lui Perry şi pentru că a specificat dimensiunile cognitiei 
epistemice. Asupra cognitiilor epistemice vom reveni în capitolele următoare. 


1.5. Modelul evaluativist (D. Kuhn) 


Interesată de gândirea cotidiană şi de rationamentele informale despre problemele 
zilnice ale indivizilor obişnuiţi, Deanna Kuhn (1991) a realizat un model care îl cal- 
chiază, ca majoritatea celor prezentate până aici, pe cel al lui Perry. Modelul ei însă are 
un număr mai redus de stadii şi nu are substadii. Kuhn a încercat să îşi susțină empiric 
modelul propus pe baza unui studiu transversal, pe bază de interviuri cu subiecți grupaţi 
în patru tranşe de vârstă: adolescenţi, subiecți de peste 20 de ani, de peste 40 de ani si 
de peste 60 de ani. Temele interviurilor au vizat dileme sociale curente: ce îi face pe 
prizonierii eliberați să se întoarcă la locul infracţiunii; ce produce eşecul școlar al unor 
copii; din ce cauză apare șomajul. Subiectii trebuiau să explice cum au ajuns să isi 


formeze o anumită viziune si apoi trebuiau să şi-o justifice, aducând probe. Interviurile | 


conțineau întrebări care solicitau oferirea de indicatori ai epistemologiei personale: 
întrebări privind dovezile („Există ceva ce ar putea face sau spune cineva în sprijinul 
acestei idei?”); întrebări vizând expertiza („Experții sunt siguri că aşa stau lucrurile în 
cazul...?”); întrebări vizând punctele de vedere multiple („Există alte puncte de vedere 
despre ce a cauzat...?”); întrebări vizând originea teoriilor („Vă puteţi aminti ce v-a 
condus la ideea că aşa stau lucrurile?”); întrebări vizând certitudinea („Cât de sigur 
sunteți de opinia dumneavoastră, în comparaţie cu cea a unui expert?”) (Hofer & 
Pintrich, 1997, p. 104). 

Ideea de bază a modelului lui Kuhn este următoarea: maturitatea epistemologică 
reprezintă o situație de echilibru între obiectivitate şi subiectivitate (din perspectivă 
epistemologică). La început, copiii consideră cunoașterea obiectivă în integralitatea ei; 
apoi, odată cu dezvoltarea, cunoaşterea este văzută ca subiectivă. În final, punctul 
terminus al dezvoltării epistemologice este atins când cunoaşterea este văzută ca echi- 
librul dintre subiectivitate şi obiectivitate. 

Modelul lui Kuhn, apreciat drept unul de referinţă între modelele genetice ale 
epistemologiei personale, diferențiază între stadii sau niveluri pe baza a patru 
variabile: a) natura asertiunilor unei persoane; b) caracterul cognoscibil al rea- 
lităţii; c) sursa şi certitudinea cunoaşterii; d) rolul gândirii critice ca mijloc de sta- 
bilire a justificării. | 

Kuhn stabilește patru stadii ale evoluţiei epistemologice: „realist”, „absolutist”, 
„multiplist” si „evaluativist”. Vom descrie cele patru stadii pe baza celor patru variabile 
menționate mai sus urmând sugestiile lui Greene (2007). 


l. Copiii în jurul vârstei de 4 ani, aflați la nivelul realist, văd asertiunile ca imagini 
fidele ale realităţii, realitatea ca fiind direct cognoscibilă, cunoaşterea ca fiind certă 

şi provenind de la sursele cu autoritate, iar gândirea critică nenecesară. Pentru 
realişti, norma este obiectivitatea. 

2. Indivizii aflați în stadiul absolutist — copiii de la 4 ani și adolescenții — încep să 
considere asertiunile ca fiind date despre realitate, nu copii fidele ale acesteia. 
Asertiunile sunt fie date corecte din realitate, fie interpretări greşite ale realității 
(false credinţe). Pe de altă parte, ei continuă să considere că realitatea poate fi — 
percepută direct, este certă $i provine de la surse cu autoritate. Gândirea critică e 
este văzută ca mijlocul prin care pot fi rezolvate neînțelegerile: dacă anumite surse 
sunt experte sau nu şi dacă anumite pretenţii de cunoaştere se suprapun fidel peste 
realitate sau nu (Sandoval, Greene & Brâten, 2016). Şi ei, precum realiştii, con- 
sideră cunoaşterea ca fiind certă si absolută şi că descrierea realităţii reflectă fidel 
şi nemijlocit realitatea. Ca atare, absolutiştii afişează o mare siguranţă în propri- 
ile credințe. 

3. Multiplistii (după adolescență) consideră că pretenţiile de cunoaştere sunt niște 
simple opinii subiective. Ei susțin că asertiunile reprezintă opinii despre realitate, 
care nu este direct cognoscibilă. Cunoaşterea devine subiectivă (internă), prin urmare 
incertă. Gândirea critică nu este relevantă, fiindcă nu există răspunsuri corecte ce 
pot fi separate de cele greșite, opiniile personale ale subiecţilor neputând fi judecate 
în termenii adevărat-fals. Multipliştii se îndoiesc că experţii deţin cunoaşterea certă 
şi sunt în general sceptici în privința expertizei. Ei observă că experţii nu doar au 
păreri diferite, ci sunt și inconsistenți cu ei înşişi, de-a lungul timpului. Cei mai 
vehementi sunt „subiectiviştii radicali”, care, în demersul lor de devalorizare a 
experților, tind să dea mai mare greutate emoțiilor şi opiniilor în raport cu faptele. 
Multipliştii consideră că fiecare individ este îndreptăţit la propria opinie, fapt care 
conduce la considerarea propriei opinii ca fiind echivalentă cu cea a unui expert 
(sau'chiar superioară). 

4. Evaluativistii percep realitatea şi cunoașterea precum multipliştii: realitatea nu poate 

fi cunoscută direct, iar cunoașterea este incertă, deoarece este produsă de indivizi. 
Totuşi, asertiunile sunt privite ca judecăţi ce pot fi evaluate folosind gândirea critică. 
Acest nivel reprezintă aşadar o integrare a naturii subiective a cunoaşterii cu obiec- 
tivitatea oferită de raționalitatea gândirii critice. Spre deosebire de multiplisti, 
evaluativiștii recunosc expertiza și îşi percep propriile judecăţi ca fiind mai puţin 
sigure decât ale experţilor, chiar dacă admit că nici judecatile experţilor nu sunt pe 
deplin certe. Consideră că punctele de vedere pot fi comparate, „cântărite”, acceptă 
conflicte de opinii cu alte persoane cu poziţii diferite şi acceptă că în urma acestor 
conflicte și-ar putea schimba propria opinie. 


Pentru o mai bună reprezentare a modelului Deannei Kuhn, oferim cititorului un 


tabel care asociază nivelurilor de dezvoltare a cognitiei epistemice cele patru variabile | 
definite de autoare: 


a) realitatea — caracterul cognoscibil al realității; 

b) cunoaşterea — sursa si certitudinea cunoaşterii; 

c) gândirea critică — rolul gândirii critice ca mijloc de stabilire a justificării; 
d) asertiunile/cunostintele — natura asertiunilor unei persoane. 

Tabelul 3. Modelul gândirii epistemologice al Deannei Kuhn 
(adaptat după Greene, 2007, p. 39) 


GÂNDIREA 
NIVEL REALITATEA CUNOAŞTEREA $ ASERTIUNILE/ 
CRITICA CUNOŞTINŢELE 
Realist Direct Certă, din surse | Nenecesara Copii ale unei realități 
cognoscibilă externe - | exterioare 


Absolutist . | Direct Certă, din surse | Utilizată pentru | Informaţii ce pot fi corecte 
cognoscibilă externe a determina ce | sau incorecte 
este ,,corect” 


Multiplist Nu este direct | Incerta, din Irelevanta Opinii care nu pot fi puse 
cognoscibila mintea umana la îndoială 


Evaluativist Nu este direct | Incertă, din Utilizată pentru | Judecăţi care pot fi evaluate 
cognoscibilă mintea umană |a lua decizii 

bune şi a uşura 
înțelegerea 


* 


Punctul terminus al evoluţiei credințelor epistemice pare să fie atins de un număr 
mic de indivizi, în special de cei care posedă o educaţie superioară avansată (Kuhn, 
1991, apud Hofer & Sinatra, 2010). Tinta evaluativismului pare a fi congruenta cu 
educaţia liberală si cu abilităţile de gândire critică, iar indivizii care sunt capabili să 
cântărească, să discearnă între adevăruri concurente, să judece sursele dovezilor şi să 
înțeleagă cum evoluează cunoştinţele dintr-un domeniu sunt esentiali pentru funcționarea 
efectivă a unei societăți democratice. Maturizarea cognitivă, de una singură, nu conduce 
la dezvoltare epistemică; conjugată, însă, cu parcurgerea unor trepte superioare de 
educaţie, maturizarea cognitivă poate oferi prilejuri de construire a unor perspective 
mai complexe, mai nuantate si mai sofisticate cu privire la cunoştinţe si la cunoaştere 
(Hofer & Sinatra, 2010). 

O caracteristică a modelului lui Kuhn este că diferenţiază între niveluri de cunoaş- 
tere. Scenariile în care Kuhn le cere subiecţilor să realizeze judecăţi variază de la 
gusturi şi estetică la fenomene mai obiective, realităţi fizice. Progresia de la puncte de 
vedere absolutiste la multiplism apare mai devreme în domeniile , subiective” — estetică — şi, 
treptat, se extinde şi în cele mai „obiective” — ştiinţele naturii. Mai departe, însă, pro- 
gresia de la multiplism la evaluativism se produce prin difuzia obiectivităţii în sens 
opus, de la domeniile ştiinţelor naturii la cele mai subiective — estetica. 

Metodologia de investigare a lui Kuhn (Kuhn & Weinstock, 2002) a cuprins atat 
interviuri, cât şi scale de autoraportare. Este remarcabilă ingeniozitatea metodologica 
cu care autoarea a gândit, în cadrul interviurilor, diferenţierea între niveluri. Participan- 
tilor li se prezentau două puncte de vedere gi erau întrebaţi dacă doar unul poate fi 
corect ori dacă ambele sunt corecte într-o oarecare măsură. Acest test permitea discri- 
minarea dintre absolutisti și multiplisti. Dacă participanţii răspundeau că ambele pot fi 
corecte într-o anumită măsură, erau întrebaţi dacă unul dintre punctele de vedere este 
mai valid; astfel, se puteau discrimina multiplistii de evaluativişti. 


Scanned with OKEN Scanner 


46 MODELE CONCEPTUALE ALE COGNITIEI EPISTEMICE 


Cercetările lui Kuhn (Kuhn, 1999; Kuhn & Weinstock, 2002) arată că puţine per- 
soane ating nivelul evaluativist, multe rămânând multipliste, iar altele rămânând seduse 
pentru totdeauna de absolutism. În privinţa vârstei şi a educaţiei, Kuhn a remarcat că 
evaluativiştii sunt mai răspândiți printre absolvenţii de facultate. Pe de altă parte, lice- 
enii par să gândească într-o manieră absolutistă, indiferent dacă domeniul este subiec- 
tiv sau obiectiv. 

Remarcăm că în studiul lui Kuhn, dintre cei 169 de subiecţi din patru categorii de 
vârstă, cu statute socioprofesionale diverse și cu niveluri variate de studiu, doar doi 
subiecţi s-au situat consistent la nivel evaluativist. Alţi șapte au atins acest nivel la două 
sau trei din cele 13 teme ale interviurilor. Genul si vârsta nu au influențat distribuţia 
rezultatelor, dar, aşa cum am arătat mai sus, nivelul educațional pare să conteze: per- 
soanele educate se plasează mai rar în categoria absolutiştilor si au tendința să se 
plaseze mai degrabă în categoria „evaluativist” (Hofer & Pintrich, 1997, p. 104). 

Pe de altă parte, evaluativiştii erau mai frecvent întâlniți între cei care profesau în 
domeniul artelor şi mai greu de găsit în domeniile „faptelor fizice”. Pornind de la această 
constatare, Kuhn a presupus că domeniile se pot ordona şi dezvolta de la subiectiv la 
obiectiv în ordinea: gusturi — estetică — valori — fapte sociale — fapte fizice (Kuhn, 
Cheney & Weinstock, 2000). A constatat că tranziţia de la multiplism la evaluativism 
se produce relativ consistent în aceste domenii, cu excepţia domeniului „valori”, în 
cazul căruia subiecţii tind să rămână multiplişti când este vorba despre judecăţi de 
valoare, acestea (valorile) părând să fie calitativ diferite de celelalte domenii. 

Ca şi la alte modele, metodologia de cercetare perfectibilă este unul dintre neajunsu- 
rile modelului propus de D. Kuhn. Alte neajunsuri constau în probleme de ordin meto- 
dologic, înregistrarea răspunsurilor fiind realizată diferit fata de cum este prezentată in 
protocoalele de interviuri. Alte elemente insuficient elaborate teoretic sunt „puterea 
argumentelor”, „originile teoriilor” sau „atitudinea fata de problemă” (Hofer & Pintrich, 
1997, p. 105). Remarcăm şi că modelul stadial al lui Kuhn nu cuprinde subetape, dar 
acest lucru poate constitui un avantaj pentru situaţiile de încadrare operativă a subiecților 
într-un stadiu sau nivel de dezvoltare a epistemologiei personale. 

Pe de altă parte, modelul Deannei Kuhn este valoros deoarece pune explicit problema 
rolului argumentării bazate pe dovezi în opţiunile epistemice ale indivizilor. Abilitatile 
de argumentare evidențiate de Kuhn — generarea dovezilor originale, generarea de 
teorii alternative şi generarea oricărei forme de contraargumentare — par să fie prezente 
la nivelurile superioare de dezvoltare a epistemologiei personale. Subiectii evaluativisti 
dețin semnificativ mai mult decât ceilalţi abilităţi argumentative precum capacitatea de 
generare de teorii alternative şi capacitatea de utilizare a contraargumentelor. Înțelegerea 
epistemică, care implică contemplare, evaluare, judecarea teoriilor alternative şi a 
probelor par să stea la baza epistemologiei personale evaluativiste (Hofer & Pintrich, 
1997, pp. 105-106). În plus, evidenţierea epistemologiei personale în probleme slab 
structurate, relevante pentru viata cotidiană, precum şi componenţa lotului de subiecţi — 
puţini cu studii academice, în opoziţie cu tendinţa de a folosi exclusiv studenți la 
modelele anterioare — sunt atuuri ale modelului propus de autoare. 

Modelul lui Kuhn este aparte prin faptul că se raportează explicit la psihologia 


dezvoltării, fiind primul care urmărește dezvoltarea epistemologică de la vârste foarte . 

fragede (sub 4 ani) până la vârsta adultă. De asemenea, Kuhn pune pentru prima dată 
problema dezvoltării inegale a epistemologiei personale în funcţie de domeniu, idee 
speculată în modelele dimensionale ale epistemologiei personale. 

O altă contribuţie semnificativă a lui Kuhn în domeniul cognitiei epistemice constă 
în distincţia dintre judecăţile de valoare (gusturi personale, aprecieri estetice) şi jude- 
căţile de adevăr (în științele naturii şi în ştiinţele sociale) (Sandoval, Greene & Brâten, 


2016). 5 

1.6. Sinteza modelelor evolutive ale epistemologiei personale 


Analiza modelelor evolutive ale epistemologiei personale oferă o imagine detaliată a 
caracteristicilor fiecăruia. În finalul acestei prezentări oferim cititorului un tablou sumar 
al celor mai semnificative asemănări şi diferenţe între modelele evolutive prezentate. 


Asemănări 


1. Fiecare model susţine o secvenţă generală de dezvoltare de la o poziţie mai naivă 
privind natura si sursa cunoaşterii — stabilă şi deținută de autoritate — la o poziție 
mai matură, in care afirmaţiile si argumentele sunt evaluate, iar subiectul cunoscă- 
tor ştie că orice cunoștință poate fi modificată în baza ponderii unor potenţiale dovezi 
viitoare. | 

2. Toate modelele cuprind credinţe despre structura cunoașterii şi descrierea manierei 
în care aceste credințe progresează de la o perspectivă duală (adevărat-fals) la una 
contextualizată. 

3. Progresia este, în toate modelele, una de tip evolutionist: pozițiile sau stadiile se 
succed de la unele mai puţin adaptative la altele mai adaptative. 

4. Studenţii — subiecţii preferaţi ai cercetărilor care au testat aceste modele — încep 
facultatea într-o stare epistemică naivă, dar, surprinzător, nu progresează semnifi- 
cativ până la sfârşitul facultăţii. 

5. Majoritatea acestor modele au utilizat, ca metodologie de cercetare, interviuri şi 
scale, acestea din urmă având calități psihometrice neconvingătoare. 


Diferențe 

1. King şi Kitchener au elaborat nivelul de sus al lui Perry (al angajamentului în rela- 
tivism); s-au concentrat pe justificarea cunoașterii. 

2. Belenky a elaborat modelul cu intenția de a testa eventuale diferenţe de gen între 
subiecţi. Tacerea/cunoasterea primită poate fi regăsită în anumite culturi tradiționale 
în privința rolurilor de gen. 

3. Baxter Magolda a subliniat importanța conceptului de self-authorship: recunoaşterea, 
de către individ, a rolului de arbitru legitim în justificările privind cunoaşterea a dat 
substanță conceptuală afirmației că relativismul este o stare finală dezirabilă `a 
cogniţiei epistemice. 

4. Kuhn, Chenez şi Weinstock (2000) au introdus ideea conform căreia credinţele 


despre cunoaştere ale indivizilor pot varia în funcţie de subiectivitatea percepută a 
domeniului de conţinut. 


Tabelul 4. Organizarea pe vârste a modelelor evolutive ale epistemologiei 
personale (preluat şi adaptat după Greene, 2007, p. 25) 


SCHEMA Montt MODELUL MODELUL | MODELUL 
DEZVOLTĂRII | MODURILOR DE REFLECȚIEI JUDECĂȚII DE GÂNDIRE 
INTELECTUALE EPISTEMOLOGICE | REFLECTIVE LA | EPISTEMOLOGICA 


CUNOASTERE LA 
I ETICE A LUI LA BAXTER . 
$ BELENKY KING SI AL DEANNEI 


PERRY MAGOLDA KITCHENER KUHN? 
st 


De la 0 la Tăcere/cunoaştere | Cunoastere Gândire Reali 

4 ani primită absolută ` Iprereflectivă 

De la 4 ani Tăcere/cunoaştere Gândire | Absolutist 
la mijlocul primită prereflectivă 

adolescenței 


De la Tăcere/cunoaştere Gândire Multiplist 
mijlocul primită prereflectivă 

adolescenţei 

la începutul e 

studiilor 

superioare 


Multiplism Cunoastere Gândire Multiplist 
subiectivă cvasireflectivă 


După >- |Relativism Cunoastere „| Gândire Evaluativist 
facultate procedurală, separată | independentă | cvasireflectivă 
sau conectată 


Angajament | Cunoastere Cunoaştere Gândire Evaluativist 
în relativism? | construită” contextuală” reflectivă” 


* Cei mai mulţi autori nu și-au definit explicit nivelurile de vârstă şi au ignorat vârstele anterioare studiilor 
superioare. Pentru modelele lor, nivelurile de vârstă au fost deduse prin raportare la singurul model care a luat ca 
reper evoluţia pe vârste a epistemologiei personale: modelul lui Kuhn. 

> Modelul lui Kuhn variază în funcţie de domeniul de cunoaştere; aici e prezentat modelul general. 

* Cele mai multe modele admit că doar un procent mic de adulţi atinge vreodată aceste niveluri. 


1.7. Impasul modelelor evolutive. Modele alternative 
ale cognitiei epistemice 


Cercetătorii domeniului epistemologiei personale s-au confruntat cu o serie de dificultăți 
de explicare, prin modelele propuse, a unor fenomene epistemologice pe care le-au 
observat. Cele mai frecvente şi semnificative critici vizează succesiunea invariabilă a 

stadiilor, ignorarea variabilelor contextuale, incapacitatea de a explica inconsistentele 
cognifiilor epistemice ale aceleiasi persoane (sofisticata si naivă în acelaşi timp) şi 
ignorarea posibilităţilor de dezvoltare a cognitiei epistemice la vârste timpurii. Aceste 
critici sunt relaționate, în sensul că, de pildă, viziunea piagetiană radicală incumbă 
ignorarea contextelor (sociale, culturale) de emergenţă a cognitiilor epistemice. Vom 
dezvolta aceste critici în paragrafele următoare. 

Majoritatea modelelor evolutive susțin, mai discret sau mai ferm, ideea dezvoltării 
stadiale a epistemologiei personale. Cei „discreţi” preferă termeni precum „perspective” 
sau ,,pozifii”, iar cei mai fermi (King & Kitchener, 1994) dezvoltă modele stadiale clar 
delimitate şi prezentate într-o ordine invariabilă. Într-o anumită măsură, reducând 
evoluţia epistemologică la o suită de stadii analoage stadiilor de dezvoltare intelec- 
tuală şi ignorând cogniţiile epistemologice individuale în contexte bine determinate, 
aceste modele pot fi interpretate ca simple artefacte ale școlii si ale culturii occiden- 
tale. Altfel spus, este posibil ca aceste modele să fie coerente și congruente teoretic, 
dar desprinse de realitatea funcționării în contexte reale a credințelor epistemologice 
(Hofer & Pintrich, 1997). | 

Aspectul evolutiv al epistemologiei personale a fost investigat si descris în cerce- 
tările promotorilor și susținătorilor teoriilor stadiale, de exemplu la absolvenţii de 
studii superioare. Cu toate acestea, e posibil ca teoriile evolutive asupra epistemologiei 
personale, sub influenţa teoriei stadiale a dezvoltării inteligenței propusă de Piaget, să 
considere că epistemologia personală se dezvoltă evolutiv, dar oarecum independent 
de contextul social mai larg, de cultură (Hofer & Pintrich, 1997, p. 121). Din acest 


motiv, tot mai multe critici cu privire la dezvoltarea stadială a cognitiei epistemice. 


provin din cercetările recente asupra rolului contextului, a practicilor din diverse domenii, 
a epistemologiei elaborate cultural sau în comunități de expertiză (Sandoval, Greene & 
Brâten, 2016). 

O altă problemă o reprezintă presupusa superioritate a sofisticării epistemice în 
raport cu oricare alte tipuri de procese epistemice „inferioare” (spre exemplu, relativi- 
zarea). Termenul availing (utile, folositoare, eficace), utilizat de Muis (2004) pentru a 
caracteriza cognitiile epistemice mai avansate sau mai sofisticate induce, pe de o parte, 
ideea că, dacă sunt mai sofisticate, aceste cognitii epistemice sunt, automat, utile sau 
folositoare. Pe de altă parte, teoria flexibilitatii cognitive (Feltovich, Spiro & Coulson, 
1997) sugerează că, pentru a decide dacă o cognitie epistemică este folositoare sau nu, 
mai importante sunt mai degrabă caracteristicile situaţiei, nu gradul de sofisticare al 
acesteia. Aşadar, s-ar putea ca, de fapt, cognitiile epistemice cele mai eficace să fie cele 
mai adaptative, nu în mod automat cele mai sofisticate. 

Ignorarea contextului în modelele stadiale s-a conjugat adeseori cu dezvoltarea 
neunitară, inegală a cognitiilor epistemice la aceeaşi persoană. Evoluţia epistemică 
nu părea a fi liniară, previzibilă și nici măcar consistentă pe o durată mai mare. Unele 
dintre persoanele observate apar inconstante în privinţa cognifiilor lor epistemice, 
fiind, în același timp, paradoxal și inexplicabil, simple $i totodată sofisticate din punct 
de vedere epistemic. În acest sens, o critică adusă modelelor evoluționiste a vizat 
inconsistenta structurilor dintr-un stadiu, care nu pot explica cum o persoană care are 
credinţe epistemologice sofisticate despre cunoaştere („cunoaşterea este complexă şi 

puternic interrelaționată”) crede, simultan, în certitudinea cunoașterii („cunoaşterea este 
sigură, certă” — Briell er al., 2011, p. 13). 

În sfârşit, majoritatea modelelor evolutive, cu excepţia notabilă a modelului dez- 
voltat de Kuhn, Cheney şi Weinstock (2000), par să ignore complet posibilitatea dez- 
voltării cognitiei epistemice înainte de facultate. Ignorarea cercetărilor din domeniul 
psihologiei vârstelor şi psihologiei învăţării şi chiar a evidenţelor cotidiene (de pildă, 
că adolescenţii nu sunt neapărat simpli din punct de vedere epistemologic) indică o altă 
slăbiciune importantă a teoriilor evolutive. Teoreticienii psihologiei dezvoltării au 
criticat la rândul lor modelele epistemologiei personale. Mai exact, aceştia (Chandler, 
Hallet & Sokol, 2002) au afirmat că cercetările epistemologiei personale s-au focalizat 
„prea mult pe studenți $i prea puţin pe cercetările privind teoria minţii la copii, care ar 
fi arătat că aceştia din urmă gândesc cunoașterea în modalităţi mult mai variate decât 
cele presupuse de cercetători precum Perry (1970). De exemplu, o cercetare în domeniul 
teoriei minţii (Boyes & Chandler, 1992) a arătat ca adolescentii sunt capabili sa argu- 
menteze consistent ambele pozitii in conflict intr-o dezbatere asupra varstei legale de 
conducere a automobilului, iar copiii mici înţeleg ca pisicilor le place mâncarea pentru 
pisici, iar oamenilor nu le place (Flavell et al., 1990). Așadar, exista posibilitatea unor 
manifestări sofisticate ale epistemologiei personale cu mult înaintea studiilor universi- 
tare. f : 

Aceste inconsistente, precum şi alte insuficiențe ale teoriilor evolutive au facilitat 
emergenta modelelor alternative de organizare a epistemologiei personale. Pentru început 
avem în vedere alternativele de conceptualizare a cognitiei epistemice propuse de 
modelele dimensionale ale acesteia. 

Modele dimensionale ale cognitiei epistemice 


O direcție de conceptualizare şi totodată un model dimensional important al cre- 
dintelor epistemologice a fost cel dezvoltat de Schommer (1990, 1992). În acest model 
credințele epistemologice sunt înţelese ca structuri de credinţe despre cunoaştere mai 
mult sau mai putin independente. Vom vedea că această direcţie este și una dintre cele 
mai importante în evoluţia teoriilor despre organizarea epistemologiei personale în 
general. | 

O a doua direcţie de structurare a epistemologiei personale dimensionale consideră 
ansamblurile de credinţe. despre cunoasterea-produs şi cunoasterea-proces drept feorii 
epistemologice personale, adică structuri relationate, interconectate și coerente de 
propoziții despre cunoaştere pe care le deţin oamenii (Hofer & Pintrich, 1997). Așadar, 
Schommer (1990), cu modelul credințelor epistemologice, si Hofer şi Pintrich (1997), 
cu modelul teoriilor epistemologice personale, pregătesc trecerea de la modelele stadi- 
ale către cele dimensionale ale cogniţiei epistemice în epistemologia personală (Sandoval, 
Greene & Brâten, 2016). 

În sfârşit, o a treia direcţie, dezvoltată de Hammer şi Elby (2002), priveşte episte- 
mologia personală ca o colecție sau o rețea de „resurse epistemologice ”, mai elemen- 
tare decât teoriile personale propuse de Hofer şi Pintrich (1997), dar şi mai adaptate la 
contexte. Dezvoltată semnificativ în ultimele decenii, această direcţie de investigare a 
impus şi trecerea de la epistemologia personală individuală către cognitia epistemică 
configurată şi modelată de contexte şi de mecanisme psihosociale, specifice comunită- 
ilor sociale sau de experţi (Sandoval, Greene & Bråten, 2016). Vom prezenta pe larg 
aceste trei perspective în paginile următoare. 


2.1. Epistemologia personală ca sistem de credinţe 
epistemologice (M. Schommer) 


O schimbare importantă în conceptualizarea cognitiei epistemice o reprezintă contribuţia 
Marlenei Schommer (1990). De fapt, prin modelul credințelor epistemice, Schommer 
este cea care introduce modelele dimensionale în conceptualizarea şi cercetările asupra 
cognitiei epistemice. Putem spune că, începând cu Schommer, perspectivele de con- 
ceptualizare si de cercetare a cognitiei epistemice au înregistrat un punct de cotitură 

important, anume trecerea de la modelele teoretice evolutive, derivate din modelul lui 
Perry ( 1970), la modelele dimensionale, nonevolutive: modelul credințelor epistemice, 
al teoriilor personale, al resurselor epistemologice. O distincție esenţială între modelele 
evolutive şi modelul dimensional al credințelor epistemice propus de Schommer este 
următoarea: in timp ce primele susţin că schimbarea în cognitia epistemică se produce 
într-o manieră sistematică, Schommer afirmă că dimensiunile (credințele) epistemice 
pot evolua (şi) asincron (Sandoval, Greene & Brâten, 2016). 

Schommer propune ideea că epistemologia personală este constituită din credinţele 
epistemice, iar acestea sunt organizate în structuri de elemente mai mult sau mai putin 
independente și cu un grad variabil de sofisticare. 

Modelul lui Schommer-Aikins cuprinde două categorii de credinţe: despre natura 
cunoaşterii (certitudine, structură $i sursă), respectiv despre natura învățării (rapiditatea 
învățării şi abilitatea înnăscută de a învăța). Pe această bază, Schommer (1990) a propus 
cinci dimensiuni de structurare a acestor elemente: 1) sursa cunoaşterii; 2) structurarea 
sau organizarea (simplitatea) cunoaşterii; 3) stabilitatea (certitudinea) cunoaşterii; 
4) controlul achiziţiei cunoştinţelor şi 5) viteza de achiziție a cunoştinţelor. Modelul de 
reprezentare a credințelor epistemologice a fost testat empiric chiar de autoare (vom 
detalia acest aspect mai jos — Schommer, 1990). 

Revenim asupra observaţiei că sistemul de credințe epistemologice propus de 
Schommer-Aikins cuprinde, pe lângă credinţele (propriu-zise) despre cunoaștere, şi 
credinţe despre învăţare, mai exact două ansambluri de credinţe despre natura învățării: 
despre viteza de învăţare şi despre caracterul fix (înnăscut, invariabil) al inteligenţei. 
Schommer a luat decizia de a include în modelul ei aceste două seturi de credințe por- 
nind de la cercetările lui Dweck si Leggett (1998) şi Schoenfeld (1983; 1985). Aceşti 
cercetători au arătat că credinţele despre inteligenţa fixă (nemodificabilă) şi viteza de 
achiziţie a cunoaşterii se asociază cu performanţele elevilor. 

Pentru determinarea celor cinci dimensiuni ale credințelor despre cunoaştere şi 
învăţare, Schommer (1990) a propus un chestionar de credinţe epistemologice: Epis- 
temological Beliefs Questionnaire — de evaluare în formă scrisă, prin autoraportare, a 
epistemologiei personale. Acest instrument se doreşte un dispozitiv de determinare a 
structurilor de elemente pe cele cinci dimensiuni. De altfel, Schommer a utilizat instru- 
mentul derivat din teoria sa într-o serie de cercetări empirice pe studenți, încercând să 
evidentieze şi relaţiile dintre credinţele epistemologice, folosirea strategiilor de învățare 
şi performanţa academică. 

Fiecare dintre dimensiunile credințelor epistemologice a fost numită după polul naiv 
(exemplu: inteligenţa este fixă; cunoaşterea este certă etc.). Credintele epistemologice 
sunt situate pe un continuum între două extreme (Schommer, 1990; 1998). Prezentăm 
mai jos cele cinci dimensiuni ale modelului originar, cu explicaţii, adaptat după 
Greene (2007, pp. 44-46) si cu exemple de itemi din chestionarul lui Schommer 
(1990): 


1. Sursa sau justificarea cunoaşterii; cunoaşterea este deţinută de autoritate versus 
cunoașterea (adevărul) este dobândită prin rațiune şi dovezi. Dimensiunea sursa 
sau justificarea cunoașterii, numită şi „autoritate omniscientă”, se întinde de la depen- 
denta (totală) de autoritate pentru adevăr până la încrederea (deplină) in dovezile 

empirice, pentru adevăr. Acest factor nu a fost confirmat de analiza factorială rea- 
lizată de Schommer (1990), dar a fost confirmat în alt studiu — J ehng, Johnson, R.C. 
Anderson (1993). 

2. Organizarea sau structura cunoașterii (simplitatea cunoaşterii): cunoaşterea constă 
în biti izolaţi de informatie versus cunoaşterea este organizată în concepte puternic 
interrelationate. Dimensiunea structurarea cunoașterii merge de la polul „cunoaşterea le, 
este simplă”, adică o colecție de fapte separate, izolate, către polul „cunoașterea este | 
constituită din concepte interconectate”. Oferim, spre ilustrare, două exemple de 
itemi pentru cunoaștere simplă din chestionarul utilizat în cercetarea originală a 
Marlenei Schommer: „Cele mai multe cuvinte au un sens clar”; „Când studiez caut 
fapte particulare”. | 

3. Stabilitatea/certitudinea cunoașterii: cunoaştere stabilă, certă, definitivă versus cunoaş- 
tere evolutivă. Dimensiunea certitudinea cunoașterii reprezintă credinţa în stabili- 
tatea cunoaşterii. Cei aflaţi la polul naiv cred că datele cunoaşterii nu se schimbă, 
iar cei mai ,,sofisticati” cred în evoluţia constantă a cunoaşterii. Exemple de itemi 
care vizează această dimensiune: „Oamenii de ştiinţă sunt cei care deţin adevărul”; 

„Nu îmi plac filmele care nu au un final clar”. 

4. Controlul cunoasterii/achizitiei cunoştinţelor: inteligență fixă versus inteligență 
incrementală sau capacitate evolutivă de a învăţa să înveți. Polul naiv al dimensiu- 
nii „inteligența este fixă” reprezintă credința că inteligenţa este o trăsătură configu- 
rată din naştere, iar la polul mai adaptativ se situează indivizii care cred că abilitatea 
de a învăţa este modificabilă şi poate fi ameliorată. Exemple de itemi: „Studenţii 
foarte inteligenţi nu trebuie să muncească prea mult pentru a obţine rezultate exce- 
lente”; „Un expert e cel care are aptitudini speciale într-un domeniu”. 

5. Viteza de cunoastere/invatare: cunoasterea/invatarea se produce rapid sau deloc 
versus învățarea e progresivă, se produce gradual. Dimensiunea „învăţare rapidă” 
vizează, la polul naiv, credința că, dacă nu se pot învăţa anumite cunoştinţe sau 
proceduri într-o perioadă scurtă (rapid, de la prima lectură), acestea nici nu vor fi 
învăţate vreodată. Polul mai adaptativ al acestei credinţe înseamnă a admite că 
învățarea se produce gradual şi este realizabilă cu efort. O ilustrare pentru credința 
că învăţarea ori e rapidă, ori nu apare deloc este credinţa epistemologică conform 
căreia efortul îndelungat concentrat este o pierdere de timp: „Studenţii buni învaţă 
materia repede”; „Aproape toate informaţiile pe care le poţi învăţa dintr-un text din 
manual le retii de la prima lectură”; „Dacă cineva se străduieşte prea mult să 
înțeleagă o problemă, va ajunge în cele din urmă să fie confuz” (Schommer, 1990, 

p. 500). 

În pofida faptului că modelul dimensional al lui Schommer este in bună măsură 
original prin despărţirea radicală de modelele evolutive, ea a valorificat totuşi unele 
asumptii ale modelelor stadiale anterioare. Astfel, primele trei dimensiuni din modelul 
credințelor epistemologice (sursa cunoașterii, simplitatea cunoaşterii şi certitudinea 
cunoașterii) se regăsesc în modelul evaluativist al lui Kuhn (1991): absolutiştii lui Kuhn 

consideră cunoaşterea simplă, certă, iar sursa acesteia este exterioară individului, spre 
deosebire de evaluativişti, care percep cunoaşterea ca fiind complexă, dinamică (schim- 
bătoare) şi derivând de la individ (Sandoval, Greene & Brâten, 2016). 

Schommer şi-a testat intens modelul teoretic într-o serie de studii, iar rezultatele 


acestora au fost mixte. Într-un prim studiu în care a încercat să îşi testeze modelul ` 


propus, (Schommer, 1990), ea le-a aplicat studenţilor chestionarul Epistemological Beliefs 
Questionnaire (EBQ), iar după câteva săptămâni le-a solicitat să citească un text ca şi 
cum s-ar pregăti pentru un examen; pe baza textului, participanţii trebuiau să redacteze 
un paragraf concluziv, să indice gradul de încredere privind înțelegerea textului şi să 
completeze un test de verificare a informaţiilor reţinute din text. Rezultatele au arătat 
că credinţele în învățarea rapidă au prezis concluzii simplificate, scoruri scăzute la test 
şi încredere exagerată. Cei care credeau în certitudinea cunoașterii au fost predispuşi 
să genereze concluzii absolutiste, inadecvate (Hofer & Pintrich, 1997, pp. 107-108). 

Într-un studiu ulterior (Schommer, Crouse & Rhodes, 1992, apud Hofer & Pintrich, 
1997, p. 105), studenţii au completat chestionarul credințelor epistemologice (EBQ), 
apoi au citit un pasaj dintr-un text care conținea date statistice. Din nou, au raportat 
nivelul lor de încredere în înțelegerea textului. Rezultatele au arătat că încrederea ridi- 
cată şi performanţele superioare au corelat negativ cu credința în cunoașterea simplă. 
Altfel spus, subiecţii cu performanţe superioare care, totodată, au făcut predicții opti- 
miste credeau că cunoaşterea este puternic interrelationata, interconectată. 

Alte studii realizate de aceeaşi autoare au evidenţiat corelaţii între credinţe episte- 
mologice despre cunoașterea simplă, certă, pe de o parte, şi învăţarea rapidă, pe de altă 
parte (Schommer, 1993a, apud Hofer & Pintrich, 1997, p. 108). Schommer a identificat 
şi o dovadă a evoluţiei independente (asincrone) a credințelor epistemologice la subiecţii 
testati: credința în controlul cunoaşterii (inteligență fixă versus incrementală) apare în 
credințele studenţilor predominant ca o abilitate fixă, iar acest lucru se păstrează până 
la sfârşitul studiilor universitare, deşi celelalte dimensiuni ale credințelor epistemolo- 
gice înregistrează o evoluţie (Schommer & Dunnel, 1994, apud Hofer & Pintrich, 1997, 
p. 108). Genul pare să influenţeze structura anumitor credinţe epistemologice: femeile 
par a fi mai putin înclinate să creadă în abilitatea fixă şi în învăţarea rapidă (Schommer, 
1993b, apud Hofer & Pintrich, 1997, p. 108). Dintr-o cercetare pe adulți privind 
credinţele lor epistemologice a reieșit că educaţia scăzută prezice credinţele epistemo- 
logice „cunoaşterea este simplă” şi „cunoașterea este certă”, care sunt din ce în ce mai 
puţin prezente cu cât nivelul educaţional al adulţilor este mai ridicat (Schommer, 1992, 
apud Hofer & Pintrich, 1997, p. 108). 

Intr-o recenzie teoretică de referință pentru domeniul cognitiei epistemice, Sandoval, 
Greene şi Brâten (2016) au sintetizat un număr semnificativ de studii ce au evidențiat 
corelaţii: între diferite dimensiuni ale credințelor epistemologice din modelul lui 
Schommer și un număr de rezultate educaţionale dezirabile precum: utilizarea strate- 

„giilor cognitive si metacognitive (Cano, 2005), înţelegerea citirii (Kardash & Scholes, 
1996), schimbarea conceptuală (Qian & Alverman, 1995) şi performanţele academice 
(Schommer, 1993; Schommer, Crouse & Rhodes, 1992). Ideea sugerată de Sandoval, 
Greene şi Brâten este că intervenţiile educaţionale destinate facilitării adoptării de către 

studenti a unor credinţe epistemologice adaptative, de tipul „cunoaşterea este complexă 
şi dinamică”, poate avea concomitent efecte pozitive asupra învățării și a performanțelor 
școlare (Sandoval, Greene & Bråten, 2016). 

Structurarea credințelor epistemologice propusă de Marlene Schommer (1990) are 
destule neajunsuri, evidențiate încă de Hofer şi Pintrich (1997). Astfel, viziunea asupra 
inteligenţei (fixă, respectiv incrementală) nu este în mod tipic o componentă a episte- 
mologiei personale, întrucât nu vizează direct natura cunoaşterii, ci a inteligenţei. În 
acelaşi sens, învăţarea rapidă pare mai putin relaţionată cu epistemologia personală, 
fiind o credință asociată mai curând cu percepția dificultății sarcinii de învăţare și cu 
scopul acesteia (Hofer, 2001). În privinţa dimensiunii „învăţare rapidă”, literatura filoso- 
fică în domeniul epistemologic pune sub semnul întrebării includerea acesteia în model 
(Greene, 2007, pp. 60-61). Mai mult, o dimensiune propusă iniţial de Schommer — sursa 
cunoaşterii — nu a putut fi validată ca factor nici măcar în studiile pe care ea însăși le-a 
realizat. 

Mai târziu, în 2007, Greene a pus în evidenţă alte slăbiciuni, deopotrivă conceptu- 
ale şi metodologice ale modelului credințelor epistemologice. Cele mai multe vizează 
asumptia lui Schommer conform căreia credinţele epistemologice au caracter general, 
supradisciplinar, dar există şi critici de ordin metodologic cu privire la studiile de vali- 
dare realizate de ea. 

Deşi modelul lui Schommer permite dezvoltarea independentă și asincronă a cinci 
credinţe epistemologice, acestea sunt generale, nu specifice unui domeniu. De fapt, 
Schommer şi-a susținut caracterul general al credințelor epistemologice printr-o serie 
de studii. Spre exemplu, în 1995, Schommer și Walker le-au spus studenților participanți 
la o cercetare să se gândească, în timp de completează EBQ, la domeniul matematicii, 
apoi la domeniul ştiinţelor sociale. Au constatat că legăturile dintre credințele episte- 

-mologice din interiorul domeniului sunt mai mici decât cele dintre credințele episte- 

mologice generale, independente de domeniu, şi au interpretat acest rezultat ca semn 
al independenţei credințelor epistemologice în raport cu domeniile de cunoaştere. 
Într-un alt studiu (Schommer-Aikins, Duell & Barker, 2003), cercetătorii le-au cerut 
subiecţilor să se gândească, pe rând, în timp ce completau EBQ, la trei domenii: mate- 
matică, ştiinţe sociale şi business. Au descoperit corelaţii ridicate între cele cinci 
categorii de credinţe epistemologice între domenii, interpretând şi acest rezultat ca o 
dovadă a independenţei credințelor epistemologice de domeniul de cunoştinţe. Hofer 
(2000) a criticat aceste studii, arătând că itemi precum „Nu-mi plac filmele fara final 
clar” din EQ nu au deloc conţinut academic, deci nu pot fi asociaţi în mintea subiecţilor 
cu conţinuturi academice, | 

Buehl, Alexander şi Murphy (2002), pornind de la dimensiunile credințelor episte- 
mologice ale lui Schommer, cu excepția autorității omnisciente, au descoperit că 
credinţele epistemologice ale participanților sunt diferite semnificativ în interiorul 
domeniului matematică faţă de domeniul istorie. Continuând cercetarea inițială, în 2005, 
Buehl si Alexander au testat dacă subiecţii se grupează în clustere (grupuri distincte) 
pe baza credințelor lor epistemologice. Cele două autoare au testat şi dacă aceste clus- 
tere sunt distincte între cele două domenii — istorie si matematică. Au descoperit că 

există patru clustere distincte de credințe epistemologice în fiecare domeniu; profilurile 
acestor clustere nu au fost însă similare în cele două domenii. Concluzia autoarelor a 
fost că, deşi credințele epistemologice ale elevilor despre cele două domenii prezintă 
variații, poate exista un nivel supraordonat de sofisticare a acestor credinţe care 
restrictioneaza aceasta varian{a. 

Alţi autori au semnalat o serie de neajunsuri ale instrumentului ca atare — itemi 


ambigui, absenţa analizei factoriale confirmatorii — care pun în discuţie validitatea de: 


conţinut a instrumentului Epistemological Beliefs Questionnaire (Hofer & Pintrich, 
1997, pp. 109-110). Lipsa de dovezi privind validitatea factorială a dimensiunii abilitate 
fixă (Clarebout er al., 2001) nu oferă suport empiric pentru includerea acesteia în 
modelul propus de Schommer. Despre neajunsurile de ordin metodologic ale acestui 
instrument și ale altor măsuri ale cognitiei epistemice vom discuta însă mai pe larg 
într-un capitol dedicat acestei problematici. 


Cu toate acestea, modelul propus de Schommer este important pentru teoria episte- 


mologiei personale prin contribuţiile pe care le aduce din cel puţin trei motive: 


— sugestia că credinţele epistemologice reprezintă un ansamblu de dimensiuni relativ 
independente unele de altele, putând evolua asincron — o persoană poate deține 
simultan credințe epistemologice simple şi sofisticate, acestea evoluând cu viteze 
diferite; 

— derularea mai multor studii empirice care să testeze modelul teoretic propus; 

— asocierea dimensiunilor credințelor epistemice cu problemele învăţării si reuşitei in 
sala de clasă, fapt care a contribuit la popularizarea cognitiei epistemice în rândul 
educatorilor (Hofer & Pintrich, 1997, p. 108). 


Schommer însăşi afirmă că cele mai importante contribuţii ale modelului ei sunt: 
încorporarea în model a factorilor referitori la natura învățării; ideea că dimensiunile 
credințelor epistemice sunt relativ independente şi se dezvoltă asincron; elaborarea 
primei scale de măsurare a credințelor epistemologice (Greene, 2007). De altfel, cre- 
dintele epistemologice sunt atât de importante pentru cognitia epistemică şi epistemo- 
logia personală, încât vom reveni frecvent la ele pe tot cuprinsul lucrării. 


2.2. Epistemologia personală ca teorii epistemologice 
personale (B. Hofer) 


Dezvoltarea unei suite de modele evolutive şi primul model dimensional al epistemo- 
logiei personale — cel al credințelor epistemologice al Marlenei Schommer — i-a 
determinat pe Hofer şi Pintrich (mai întâi în 1997, apoi mai elaborat în 2002) să 
propună un model în care organizarea ideilor individului despre cunoaştere se face 
sub forma unor teorii personale. Contribuțiile cercetătorilor epistemologiei personale 
de până atunci erau neorganizate, uneori divergente, aşa că cei doi autori îşi manifestă 
intenția (în Hofer & Pintrich, 1997) de a le integra conceptual în ceea ce ei au numit 

teoriile epistemologice personale. Recunoscând caracterul multidimensional al 
credințelor epistemologice, cei doi încearcă să ofere o anumită coerență de ansamblu, 
o ordonare sau o sistematizare în interiorul epistemologiei personale de până la acel 
moment. 

Premise. În propunerea acestui model de structurare a epistemologiei personale, 
Hofer şi Pintrich (1997, p. 117) pornesc de la teoria schimbării conceptuale (Carey, 
1985; Vosniadou & Berwer, 1994; Wellman & Gelman, 1992) si de la cercetările asupra 
teoriei minții (Wellman, 1990), care susțineau ideea conform căreia cunoştinţele indi- 
vizilor dintr-un domeniu sunt structurate într-un mod analog structurării cunoștințelor 
în ştiinţă. Teoria schimbării conceptuale sugerează că modelul teoriilor epistemologice 
personale ar reprezenta un bun compromis între modelele stadiale, care nu permit variaţia 
credințelor epistemologice din interiorul unui stadiu — având aşadar problema decala- 
jului orizontal — şi modelul credințelor epistemologice, în care cogniţia epistemică şi 
credințele epistemologice (Schommer, 1994) pot fi decalate şi nu sunt neapărat inter- 
dependente şi coerente (Hofer & Pintrich, 1997, p. 117). Deşi Hofer şi Pintrich admiteau 
că nu erau prea multe cercetări empirice care să le confirme teoria, o elaborează, 
susținând-o prin argumentele lui Wellman (1990): 


a) O teorie trebuie să posede o anumită coerenţă a ideilor şi a faptelor care o alcătuiesc. 
Reprezentate pe un continuum, teoriile se ordonează astfel: la un pol se situează 
faptele discrete, izolate şi ideile slab conectate, iar la celălalt pol (al teoriilor con- 
secvente) regăsim ansambluri teoretice formalizate (cum sunt cele ştiinţifice) com- 
puse din teoreme şi principii, cu o coerență puternică a ideilor şi a faptelor. Pe măsură 
ce un ansamblu de cunoştinţe evoluează spre o teorie, ideile şi conceptele devin mai 
interconectate, conceptele individuale fiind definite în raport cu alte idei şi concepte 
din domeniu. În opinia lui Hofer şi Pintrich (1997), credinţele epistemologice şi 
gândirea epistemologică individuală sunt interconectate în moduri complexe şi 
coerente, ce pot fi considerate analoage teoriilor formalizate din ştiinţă, fără însă a 
fi totuşi la nivelul teoriilor epistemologice formale pe care le-ar deţine filosofii 
(Wellman, 1990, apud Hofer & Pintrich, 1997, pp. 117-118). 

b) O teorie face distincția ontologică între entități şi procese în domeniul în care ope- 
rează. Modelele epistemologice propuse (modelele evoluționiste sau modelul cre- 
dintelor epistemologice) disting între cunoştinţele ca produs (entităţi) şi procesul de 
cunoaştere şi chiar între certitudinea cunoaşterii şi sursa acesteia. Implicatiile 
distinctiilor ontologice se reflectă, spre exemplu, în situaţii în care un individ anga- 
jat epistemologic în raport cu certitudinea cunoaşterii (certă sau relativă) va percepe 
şi îşi va gândi experienţa în raport cu postura epistemologică adoptată. Credintele 
sale epistemologice vor funcţiona ca elemente de ghidaj al gândirii subsecvente, ca 
o grilă de lectură epistemologică a lumii (Wellman, 1990, apud Hofer & Pintrich, 
1997, p. 118). 

c) O teorie furnizează un cadru cauzal explicativ al fenomenelor dintr-un domeniu. 
Indivizii deţin teorii „naive” în domeniul biologiei, fizicii, psihologiei, iar acestea includ 
diverse cadre cauzal-explicative ale fenomenelor din aceste domenii (Wellman & 
Gelman, 1992, apud Hofer & Pintrich, 1997). Cadrul cauzal-explicativ pare a fi mai 
slab conturat în cazul teoriilor epistemologice generale, în sensul că, deşi credința 

că cunoaşterea este absolută poate fi asociată (corelată) cu credința că sursele de 
cunoaştere sunt figurile cu autoritate, relaţia dintre cele două credinţe nu este una 
cauzal-explicativă (dacă o afirmaţie provine de la o figură cu autoritate, atunci 
trebuie să fie adevărată), aşa încât acest ultim criteriu al unei teorii (Wellman, 1990) 
este mai dificil de aplicat teoriilor epistemologice personale (Wellman, 1990, apud 
Hofer & Pintrich, 1997, p. 118). 


Modelul. Modelul teoriilor epistemologice individuale porneşte, aşa cum am men- 
tionat mai sus, de la teoria schimbării conceptuale (Carey, 1985; Vosniadou & Berwer, 
1994; Wellman & Gelman, 1992), de la teoria minţii lui Wellman (1990), dar integrează 
si structura credintelor epistemologice din modelul multidimensional al lui Schommer 
(1990; 1994). 

În sinteza realizată de Hofer şi Pintrich (1997), modelele epistemologiei personale 
analizate în scopul (re-)organizarii epistemologiei personale din acel moment par să 
includă două dimensiuni importante: natura cunoştinţelor si natura procesului de 
cunoaştere; prin urmare, Hofer (2001) sugerează gruparea credințelor epistemologice 
relevante în două „teritorii”: 


1. un teritoriu” al naturii cunoştinţelor, a cunoasterii-produs (sau ce crede un individ 
despre cum sunt cunoştinţele); 

2. un alt teritoriu” al naturii procesului de cunoaștere, al cunoasterii-proces (sau ce 
crede o persoană despre cum se produc cunoştinţele). 


În raport cu aceste două zone, Hofer (2001) a evidenţiat patru dimensiuni-cheie ale 
credințelor epistemologice: a certitudinii cunoașterii; a simplităţii cunoaşterii — asociate 
cunoasterii-produs; a originii cunoaşterii şi a justificării cunoaşterii — corespunzătoare 
cunoașterii-proces (Hofer, 2001, p. 361). 

Cele două axe: natura cunoasterii-produs, cu dimensiunile „certitudinea cunoaşterii” 
şi „simplitatea”, respectiv axa natura procesului de cunoaştere, cu dimensiunile „sursa 
cunoașterii” şi „justificarea cunoaşterii” — ar reprezenta miezul sau „nodul central” al 
unei teorii epistemologice individuale, în timp ce alte credințe despre predare, învăţare 
(rapidă sau lentă) şi inteligență (fixă sau incrementală) ar putea fi considerate „elemen- 
tele periferice” ale teoriei epistemologice. 

Este posibil — afirmă Hofer şi Pintrich — ca aceste „elemente periferice” despre 
predare și învăţare să fie precursorii (într-o perspectivă evoluționistă, a) ideilor (cre- 
dintelor) epistemologice centrale. Acest fenomen este posibil, afirmă cei doi, deoarece 
gândirea epistemologică este relativ tardiv dezvoltată, dar experienţa copiilor este 
bogată în cunoştinţe despre predare şi învăţare, care ar putea evolua, odată cu experiența 
de viaţă şi cu influenţa educaţiei formale, către cognitii epistemice propriu-zise 
(Hofer & Pintrich, 1997, p. 119). 


a) Natura cunoștințelor 
— certitudinea cunoaşterii sau gradul în care o persoană consideră cunoaşterea fixă, 
sub forma adevărului absolut, sau mai fluidă, aproximativă şi evolutivă; la nive- 
lurile superioare, indivizii sunt deschişi interpretărilor noi, chiar dacă acestea 

le-ar putea schimba propriile interpretări (King & Kitchener, 1994; Kuhn, 1991; 

apud Hofer & Pintrich, 1997, p. 120); 

— simplitatea cunoaşterii merge de la a înţelege cunoașterea ca simplă acumulare 
de fapte izolate la concepte puternic interconectate. La nivelurile de jos, cunoaş- 
terea e discretă, concretă si constă în fapte uşor de cunoscut, iar la nivelurile 
superioare devine relativă, contingentă si contextuală (Schommer, 1998, apud 
Hofer & Pintrich, 1997, p. 120). 

Dimensiunile „certitudine” şi „simplitate” a cunoaşterii se referă, așa cum am pre- 

cizat, la natura cunoaşterii; ele sunt normative şi conceptuale. În esență, se preocupă 

de aspecte precum: 

_ abilitatea sau inabilitatea ştiinţei, de a genera cunoaşterea certă; 

existenţa adevărului absolut, definitiv sau evoluția continuă a cunoaşterii şi a 

adevărului; 

preferința pentru teoriile ştiinţifice simple în detrimentul celor complexe/dacă teori- 

ile ştiinţifice simple ar trebui să fie preferate sau nu în detrimentul celor complexe. 

b) Natura cunoașterii 
— sursa cunoașterii evoluează in mai multe etape, înregistrând o serie de momente 

de cotitură. La început, ca în majoritatea modelelor evolutive sau dimensionale, 
cunoașterea este gata realizată în afara individului, aparţine unei autorități externe 
care o transmite. Cu timpul, individul începe să realizeze că nu este doar un 
deținător de cunoştinţe sau sensuri, ci construieşte el însuși sensuri. Perry (1970, 
apud Hofer & Pintrich, 1997, p. 120) afirmă că individul trăieşte o ,,renastere” 
epistemologică, descoperindu-si capacitatea de a da singur sens lucrurilor al căror 
sens era primit din exterior, de la autoritate. Similar, King şi Kitchener (1994, 
apud Hofer & Pintrich, 1997, p. 120) remarcă o cotitură în actul de cunoaştere, 
individul trecând de la statutul de spectator la cel de actor în actul de cunoaştere. 
Mai aproape de „elementele periferice” ale cogniţiei epistemice în epistemologia 
personală, Baxter Magolda (1992, apud Hofer & Pintrich, 1997, p. 120) observă 
cotitura în rolurile celui ce învaţă, a colegilor şi a profesorului; 

— justificarea cunoașterii include modul în care indivizii evaluează pretenţiile de 
adevăr în cunoaștere; ea se referă la apelul la dovezi, la folosirea autorității şi a 
expertizei, precum şi a propriei aprecieri asupra expertizei. Pe măsură ce indi- 
vizii învață să evalueze dovezile, să îşi fundamenteze si să isi justifice credinţele, 
evoluează pe un continuum de la credinţe dualiste către acceptarea multiplistă a 
opiniilor şi, mai departe, către justificarea raţională a credințelor (Hofer & 
Pintrich, 1997, p. 120). 

Dimensiunile „sursa cunoaşterii” și „justificarea cunoaşterii”, care se referă la pro- 

ducerea cunoaşterii, sunt tot normative, dar procesuale. Se preocupă de aspecte 

precum: 

— rolul de autorități epistemice al expertilor/oamenilor de ştiinţă; 

— cum ar trebui să fie realizată argumentatia ştiinţifică; 

— ce tip de probe sunt admisibile pentru afirmaţiile cu pretenţie de cunoaștere 


(Hofer & Pintrich, 1997; Hofer, 2001). 

Pentru a facilita înțelegerea modelului teoriilor epistemologice personale propus de 
Hofer şi Pintrich, sintetizăm principalele aspecte ale acestuia în tabelul următor. 


Tabelul 5. Modelul teoriilor epistemologice personale la Hofer şi Pintrich (1997; 2001) 


Certitudinea Stiinta oferă cunoştinţe certe? 

cunoştinţelor Există adevăruri definitive sau evolutive? 

Simplitatea Ar trebui să preferăm cunoştinţele simple 

cunoștințelor celor complexe? 

Sursa cunoaşterii | Expertii/oamenii de știință sunt surse 
credibile de cunoaştere? 

Justificarea Ce argumentatie e acceptabilă în ştiinţă? 

cunoaşterii Ce probe sunt acceptabile ca dovezi? 


* 


Normativitate 
conceptuala 


Natura 
cunoştinţelor 


Normativitate 
procesuală 


Natura 
cunoaşterii 


Reprezentarea epistemologiei personale propusă de Hofer şi Pintrich (Hofer & Pintrich, 
1997; Hofer, 2001) ca teorii epistemologice personale prezintă o serie de avantaje. Mai 
întâi, această reprezentare ar putea permite o mai bună înţelegere a cognitiilor episte- 
mice individuale, deci a mecanismelor de achiziţie si de modificare a acestor teorii. La 
nivelul conţinuturilor cunoaşterii, modelarea epistemologiei personale sub formă de 
teorii personale poate facilita conceptualizarea unei epistemologii specific disciplinare, 
întrucât indivizii par a avea anumite asumptii personale conturate despre domenii dis- 
tincte de cunoaştere, mai degrabă decât credinţe generale despre cunoaştere care trans- 
cend aceste discipline sau domenii (Hofer, 2001). 

Un aspect caracteristic important ce trebuie menţionat la modelul teoriilor episte- 
mologice personale este preocuparea autorilor (în special a lui Hofer, 2004) pentru 

Justificarea cunoașterii. Dezvoltarea justificării cunoasterii-proces este descrisă de 
Hofer (2004) astfel: porneşte de la justificare bazată pe observare sau pe autoritate 
atunci când cunoaşterea este percepută ca fiind certă. Dacă subiectul consideră cunoas- 
terea (-produs) ca fiind certă, justificarea cunoaşterii o va face apelând la dovezi sau 
la autoritate. În formele evoluate, justificarea cunoaşterii-proces face uz de regulile 
formale de justificare si se bazează pe evaluarea expertizei: subiectul evoluat epistemic 
consideră cunoaşterea (-produs) drept evolutivă si contextuală, aşa că în justificarea ei 
va apela la reguli formale (argumente, dovezi, logică, raționalitate, expertiză evaluată). 

Hofer subliniază modalitățile în care modelul ei se relationeaza cu altele din psiho- 
logia educaţiei. Ea afirmă că modelul ei este metacognitiv, deoarece dimensiunile 
referitoare la natura cunoștințelor (categoria cunoasterea-produs) influențează utilizarea 
strategiilor de studiu. De exemplu, elevii cu viziuni naive despre certitudinea şi sim- 
plitatea cunoașterii vor fi înclinați să selecteze strategii simple de studiu, precum 
repetiţia pentru memorare. Pe de altă parte, Hofer consideră că dimensiunile referitoare 
la cunoaşterea-proces — sursa, respectiv justificarea cunoaşterii — influenţează judecatile 

metacognitive şi monitorizarea metacognitivă. De exemplu, credințele despre sursa 
cunoaşterii îl pot determina pe un elev să întrebe profesorul, iar cele despre justificarea 
cunoașterii îi pot oferi căi pentru evaluarea afirmațiilor altora (Hofer, 2004). 


2.3. Critica modelelor dimensionale 


Hammer și Elby (2002, 2010) contestă structurarea epistemologiei personale pe niveluri 
de dezvoltare şi robustetea acesteia în contexte variate. Mai exact, ei consideră că 
epistemologia personală este consistentă într-un context determinat, de exemplu la o 
oră de științe, dar nu transcontextual, cum ar fi ora de științe şi relaţiile interpersonale 
(Hammer & Elby, 2002, apud Hofer, 2011). Astfel, epistemologia personală este mai 
puțin asemenea unei trăsături de personalitate, fiind mai degrabă contextuală, aşadar 


mai putin stabilă. Este, prin urmare, posibil să existe diferente în funcţie de diverse 


situații între credințele despre oricare dintre dimensiunile cunoaşterii-produs şi ale 
cunoasterii-proces. Ele pot fi dependente, de exemplu, de credințele profesorului şi de 
felul în care acestea se reflectă în sarcinile date elevilor (Hofer, 2011, p. 362). 

Perspectivele asupra epistemologiei personale sunt problematice în forma sau în 
„ontologia” lor (Hammer & Elby, 2002). Cei doi autori se întreabă: Care este forma 
internă a unei epistemologii personale? 

Analiza modelelor „la modă” în anii 2000 le relevă faptul că cei mai mulţi cercetă- 
tori pornesc de la asumptia că unitatea componentă esenţială a epistemologiei personale 
este credința epistemologică. Se presupune astfel existența unei organizări unitare a 
sistemului de credinţe epistemologice individuale, în sensul că fiecărei credințe îi 
corespunde o structură cognitivă (stabilă) pe care individul o posedă sau nu. 

Această reprezentare asupra organizării epistemologiei personale sub forma unor 
credințe bine definite reproduce reprezentarea cognitivă a conceptelor, de aceea este 
considerată plauzibilă. Pe de altă parte, aşa cum ştiinţa fizicii, de pildă, înţelege fizica 
naivă ca sumă de concepţii greşite („mişcarea necesită forță”), diferite şi inferioare fata 
de concepția experţilor („acceleraţia este cauzată de forță”), cercetătorii în epistemo- 
logia personală înțeleg că o credință epistemologică naivă (şi considerată implicit 
greşită) precum „cunoașterea științifică este certă” diferă de credința epistemologică 
expertă „cunoașterea ştiinţifică este provizorie”. Prin urmare, dacă înţelegerea fizicii 
newtoniene cere schimbare conceptuală, în mod similar dezvoltarea unei epistemologii 
personale mai sofisticate pretinde schimbarea credințelor despre cunoaştere. Nici în 
primul caz, nici în celălalt concepţiile naive ale subiecţilor nu sunt considerate utile de 
cercetătorii epistemologiei personale, deoarece nu se potrivesc cu gândirea expertă 
(Hammer & Elby, 2002, pp. 1-2). . 

În pofida acestor asumptii larg împărtășite de cercetători, Hammer şi Elby remarcă 
faptul că cea amintită mai sus implică două dificultăți. Mai întâi, structura-prezumat 
unitară si finită/definitivă a concepțiilor naive despre cunoaştere ale subiecților anulează 
posibilitatea de a le (re-)elabora, de a le modifica din simple în sofisticate. Dacă ele 
sunt gata constituite, cum ar mai putea fi modificate? Mai mult, pentru a evolua, ele ar 

trebui să fie, la rândul lor, descompuse în elemente mai fine (fine-grained size) care să 
suporte modificări. 

A doua problemă este prezumarea existenței la elevi a unor credinţe ca structuri 
cognitive stabile transcontextual: credințele despre cunoaştere sunt stabile, unitare 
indiferent de context. Această asumptie (credință?) tacită şi larg împărtăşită de cer- 
cetătorii epistemologiei personale a condus la elaborarea de instrumente de autora- 
portare a acestor credințe (chestionare, interviuri clinice). Răspunsurile subiecţilor la 
itemii din aceste probe solicită elaborarea la nivel conceptual a unor credinţe episte- 
mologice despre care cercetătorul. presupune, nejustificat, că l-ar caracteriza episte- 
mologic transsituational pe individ. Ori, modurile în care o persoană gândește despre 
- validitatea cunoştinţelor sale cu privire la relațiile interpersonale poate fi destul de 
diferit de modul de a gândi al aceleiaşi persoane cu privire la cunoştinţele din dome- 
niul matematicii. 

Credintele epistemologice, ca unități de analiză ale epistemologiei personale, sunt 
discutabile şi din alte perspective. De pildă, credințele epistemologice sunt înțelese sub 
forma unor cunoștințe declarative la care individul are acces cu uşurinţă. De fapt, este 
putin plauzibil ca elevii să aibă în timpul orelor reflecții conştiente despre natura 
cunoaşterii, reflecții pe care să le raporteze spontan, fiind mai probabil ca ei să fie 
preocupaţi de conceptele și fenomenele studiate. 

Toate aceste observaţii şi critici ridică problema felului în care elementele consti- 
tutive ale epistemologiei personale sunt conceptualizate şi studiate. Asumptiile preluate 
tacit de cei mai multi cercetători vor fi sever amendate şi înlocuite de alte moduri de a 
înțelege cum funcționează epistemologia personală şi cognitia epistemică, asa cum vom 
vedea în modelul următor. 

Modelarea contextuală a cognitiei epistemice: modelul 
resurselor epistemologice (D. Hammer şi A. Elby) 


Hammer şi Elby, autorii acestui model, îşi prezintă teoria folosind conceptul central 
resursă epistemologică. Conform celor doi, epistemologia personală ar trebui văzută 
ca reţea sau colecţie de resurse epistemologice activate contextual. 

În introducerea modelului lor, Hammer şi Elby (2002) propun o analogie: dezvol- 
tarea unei teorii în ştiinţă este analoagă designului şi producerii unei maşinării: un 
model ştiinţific este asamblat din „componente” pe care cercetătorii le au la îndemână, 
la un moment dat. Schimbările modelului înseamnă reasamblarea acestuia din alte 
componente aflate la îndemână sau construirea unor noi componente. De exemplu, în 
domeniul fizicii, cu sute de ani în urmă, fizicienii au alcătuit un model teoretic al lumi- 
nii din părţile sau elementele pe care le aveau disponibile din observaţii: mingi gi alte 
elemente ale materiei solide de dimensiuni mici, elaborând teoria luminii ca particulă. 
Această teorie a fost ineficientă însă în explicarea unor fenomene precum difractia şi 
interferența, iar progresul a rezultat în cele din urmă din folosirea altor elemente con- 
ceptuale: „unde”. Asa a apărut teoria luminii ca undă (Hammer & Elby, 2002, p. 8). 

Modelul lui Hammer şi Elby se bazează pe o ontologie neunitară, compusă dintr-o 
varietate de elemente. Pentru definirea acestor elemente, cei doi apelează la conceptul 
de „primitive fenomenologice” (în engleză phenomenological primitives sau p-prims) 
propus de diSessa în 1993, înțelese drept componente ale epistemologiei personale de 
granularitate mai redusă decât teoriile sau credințele epistemologice unitare. 

Pentru ilustrarea felului în care funcţionează aceste elemente (p-prims) în contextul 
înțelegerii de către elevi a unor fenomene fizice, Hammer şi Elby apelează la un exem- 
plu din domeniul fizicii: când elevii sunt întrebaţi despre forțele implicate în împinge- 
rea unui birou pe dușumea, mulţi vor răspunde că mișcarea este produsă de forța de 
împingere. Elevii afirmă că mișcarea biroului se produce din cauza acestei forţe şi (doar) 
atâta timp cât ea acţionează. În mod tradiţional, cercetătorii epistemologiei personale 
vor atribui această explicaţie greşită unei concepții epistemologice eronate, stabile şi 
independente de context: „mişcarea necesită forță”. 

Când elevii sunt întrebaţi despre forţele exercitate asupra unei mingi aruncate cu mâna, 
vor răspunde că mingea este propulsată iniţial de mână, dar ea îşi va continua mişcarea 
după propulsarea iniţială, deci în absenţa (la încetarea acțiunii) unei forte de înaintare 
exercitate de mână. Deși elevii au răspuns corect, oferind premisele pentru explicaţia 
validă din perspectiva fizicii newtoniene — acceleraţia este cauzată de forță —, cercetătorii 

epistemologiei personale vor atribui şi această explicaţie aceleiași concepții eronate, 
stabile şi transcontextuale: „mişcarea necesită forță”, imaginandu-si, probabil, că elevii 
îşi explică fenomenul deplasării în continuare a mingii prin stocarea energiei iniţiale 
furnizate de mişcarea mâinii. 

Vedem în acest exemplu cum cercetătorii epistemologiei personale forțează ideea că, 
în mod inerent, elevii au concepții greşite fata de experți. Mai mult, ei apreciază că aceste 
concepții greșite sunt unitare și independente de context, în pofida faptului că în exemplul 
de mai sus, în al doilea caz/context elevii au oferit un răspuns diferit (si corect). 

În loc să se grăbească să clasifice astfel explicaţiile elevilor, Hammer și Elby propun 
acestor cercetători să înțeleagă rationamentele elevilor despre birou si despre minge în 
termenii activării unor primitive epistemologice (p-prims) specifice în acele contexte. 
Astfel, pentru situația deplasării biroului, primitiva fenomenologică ar putea fi meca- 
nismul menţinerii (în engleză maintaining agency), adică un element de structură 
cognitivă folositor pentru înţelegerea oricărui efect continuu menţinut de o cauză con- 
tinuă (un bec alimentat de o baterie). Pentru deplasarea mingii primitiva fenomenologică 
ar putea fi mecanismul declanșării, un alt element de structură cognitivă care permite 
înțelegerea oricăror fenomene fizice în care un efect este produs de o cauză, dar con- 
tinuă să se producă deşi acţiunea cauzei a încetat (un clopoțel lovit de un ciocănel). 

Hammer si Elby afirmă că, spre deosebire de mișcarea necesită forță, „primitivele” 
mecanismul menținerii, respectiv mecanismul declanșării nu sunt în sine nici corecte, 
nici incorecte; ele sunt „resurse” ce pot fi activate, adecvat sau inadecvat, în anumite 
circumstanțe (Hammer & Elby, 2002, pp. 9-10). 

Resursele epistemologice nu sunt nicidecum unitare. Elevii, în anumite contexte, 
pot percepe cunoaşterea ştiinţifică ca provenind de la persoanele cu autoritate. Pe de 
altă parte, cunoaşterea poate avea și alte surse. Poate fi pur şi simplu inventată (copiii 
de 3 ani pun papusilor nume născocite de ei), dedusă din context ori ghicită („Cum ai 
aflat că ţi-am adus un cadou? Pentru că ascunzi ceva la spate!”). 

Hammer şi Elby au încercat să ofere o listă a resurselor epistemologice (pe baza 
celei prezentate de Collins şi Ferguson, 1993). Mai mult, ei încearcă o organizare a 
acestor „primitive epistemologice” într-un sistem cu patru categorii, pe care le vom 
prezenta în continuare, urmând îndeaproape descrierea celor doi autori (Hammer & 
Elby, 2002, pp. 11-17). 


1. Resurse pentru înțelegerea naturii si sursei cunoştinţelor. Copiii, începând de la 3 ani, 
pot fi auziți vorbind despre cunoaștere în câteva moduri, iar afirmaţiile lor reflectă 
înțelegerea a ceea ce este cunoaşterea și a felului în care ea apare. 

— Cunoașterea ca transmitere a unor lucruri (în engleză knowledge as propagated 
stuff) presupune transmitere și recepţie, dar fără emițătorul să piardă ceea ce a 
transmis (informaţia). De exemplu, copiii pot răspunde la întrebarea „De unde 
ştii că vom mânca supă?” prin „Pentru că mi-a spus mama!”. 

— Cunoașterea ca creație liberă (în engleză knowledge as free creation) este o altă 
resursă utilizabilă pentru explicarea felului în care cunoaşterea apare. „De unde 
ştii acest joc?” — „Eu l-am inventat!” este un exemplu de dialog care reflectă 
faptul că cunoașterea provine din mintea copilului (ca şi în cazul unor desene, 
al unor povestiri etc.). 

— Cunoaşterea ca producere a unor lucruri (în engleză knowledge as fabricated 
stuff) este o resursă epistemologică în care creaţia nu mai este liberă, ci depinde 
de proprietăţile „materialului” şi de alte reguli. De exemplu, dacă copilul e 
întrebat de unde ştie că 3x5=15, e mai probabil să răspundă „Am adunat 5+5+5 
şi mi-a dat 15” decât „Am inventat eu!” sau „Mi-a spus doamna învățătoare”. 
Folosind resursa epistemologică cunoașterea ca producere a unor lucruri, şi alții =. 
pot face la fel, având la dispoziţie aceleaşi resurse. © 
— Alte resurse propuse de Hammer şi Elby sunt cunoaşterea ca percepție directă 
(„De unde ştii că sunt în cameră?” „Știu deoarece te văd!”) sau cunoașterea 
inerentă („De unde ştii că această culoare este verde?” „Știu pur şi simplu!”). 
2. Resursele pentru înțelegerea activităților epistemologice se referă la resursele care 
le permit copiilor să înţeleagă și să se angajeze în activităţi familiare precum: 
să asculte şi să spună istorioare, să se joace sau să inventeze jocuri, să pună între- 
bări şi să ghicească răspunsuri. Hammer şi Elby (2002) insistă că acestea nu sunt 
- activități, ci resurse pentru înţelegerea activităţilor epistemologice. Acestea sunt: 
— Acumularea (căutarea), înţeleasă ca o resursă ce permite adunarea, obţinerea de 
informaţii despre ceva (informaţiile sunt căutate, dobândite prin investigare), ca 
în dialogul: „Mama ta este în curte?” „Mă duc sa văd!”; 
— Formarea, resursă utilizată în înţelegerea activităţilor precum scrierea unor 
compuneri, compunerea unor cântece, născocirea de reguli ori de jocuri. For- 
marea poate fi, la rândul ei, descrisă ca o resursă („primitivă”) care reprezintă 
o colecţie de primitive mai specifice: formare de reguli, formarea de compu- 
neri, ghicirea; 
— Verificarea reflectă înţelegerea unei alte activităţi epistemologice: „a fi sigur că” 
(„Verifică dacă ţi-ai pus cartea în ghiozdan”). Verificarea poate evolua în conjunc- 
tie cu alte resurse epistemologice precum acumularea descrisă mai sus si cu 
îndoiala — o poziţionare epistemologică ce va fi descrisă mai târziu. De aseme- 
nea, verificarea poate fi invocată în asociere cu acumularea (,,Aminteste-ti dacă 
ai pus cartea în ghiozdan”) ori cu Jormarea, cand copilul verifică prin numărare 
dacă 3x5=15; 
— Aplicarea, înţeleasă fie ca resursă individuală, fie ca set de resurse, invocată în 
situaţii în care se utilizează segmente din cunoașterea existentă, precum în inter- 
pretarea unui cântec sau în comunicarea unei informaţii. Ca set de resurse, 
aplicarea poate cuprinde, la rândul ei, primitive mai specifice: compararea, 
l sortarea, adunarea etc. 
3. Resurse pentru înțelegerea formelor epistemologice. Formele ca resurse servesc 
înțelegerii ipostazelor elementare în care se derulează activitățile epistemologice. 
— Povestiri. Pentru activitatea de scriere a unei compuneri e necesară înțelegerea 
unei activităţi de scriere; această activitate poate fi înțeleasă prin invocarea unor 
resurse precum formarea in conjunctie cu creația liberă sau cunoașterea ca 
producere a unor lucruri. Astfel, resursa epistemologică povestiri este invocabilă 
în situaţia scrierii unei compuneri (povestiri). 
— Regulile sunt o altă resursă epistemologică ce apare în înţelegerea unor activități 
epistemologice precum inventarea unor reguli în jocuri ori aplicarea unor reguli 
preexistente; 

— Sistemul de reguli este o resursă pentru înţelegerea unui set de reguli necesare a 
fi aplicate sau respectate coerent, fiind inerente unui joc; 

— Datele sunt o resursă pentru înțelegerea unui segment de informatie precum un 
număr de telefon sau o adresă; 

— Alte resurse din această categorie cuprind: cântece, imagini, categorii, cuvinte, 
nume, numere etc. 
4. Resurse pentru înțelegerea poziționărilor epistemologice. Pozitionarile epistemolo- 
gice sunt resurse care reflectă situarea subiecților în raport cu formele epistemolo- 
gice descrise mai sus. | 
— A crede/A nu crede sunt poziționări pe care indivizii le pot adopta în raport cu 
informațiile primite. Dacă un copil aude ceva ce nu pare rezonabil, va spune „Nu 
cred aşa ceva”; | 

— A se îndoi este o resursă epistemologică utilă pentru a înțelege o poziţionare a 
cuiva care nu acceptă, dar nici nu respinge o informaţie; 

— A înţelege este o resursă pentru reflectarea experienței unei idei care pare corectă 
sau care are sens, în opoziție cu nedumerirea sau confuzia, resursă invocată 


pentru a înţelege experiența unei idei lipsite de sens. A înţelege activează a 
accepta, chiar dacă nu întotdeauna. 


Tabelul 6. Categorii și exemple de resurse epistemologice (p-prims), 


| conform lui Hammer şi Elby (2002) 


ELEMENTE ŞI EXEMPLE COTIDIENE 


Cunoaşterea ca transmitere/propagare a unor lucruri: „Ştiu acest lucru de 
la doamna învățătoare!” 


Cunoașterea ca creaţie liberă: „Eu singur am inventat acest joc!” 


Cunoaşterea ca producere a unor lucruri: „Ştiu că aviator are patru silabe 
pentru că le-am numărat!” 


Cunoaşterea ca percepție directă: „Mama era în cameră, am văzut-o!” 


Cunoașterea inerentă: „Știu pur şi simplu că e adevărat!” - 


Resurse pentru 
înţelegerea naturii şi 
sursei cunoştinţelor 


Acumularea: „Am căutat în dicționar cuvântul aviator.” 


Resurse pentru 
înţelegerea 
activităților 
epistemologice 


Formarea: „Am făcut rezumatul din ideile principale din carte.” 


Verificarea: „Am numărat copiii ca să văd dacă sunt toți.” 


Aplicarea: „Am asamblat jucăria după desenele de pe cutie.” 


Compararea: „Dacă punem alături doi copii, vedem care e mai înalt.” 


Povestiri: „În textul în care am descris vacanţa ideală am respectat părțile 
unei compuneri.” 


Resurse pentru Reguli: „Ne așteptăm fiecare rândul, aşa e regula!” 
înţelegerea formelor 


Sisteme de reguli: „Ca să iau o notă bună am ţinut cont de lungimea 
epistemologice 


impusă, de numărul minim de idei proprii si de părţile unei compuneri.” 


Date: „Am primit târziu informaţia cu ora de întâlnire.” 


TP ST SSeS ....nnnnnnnnononeenosoas. 


......... 
momommoomonnnonvnoonnonenennonannnonenoeonnnananananennenaeneneesnneanonenensosnonesnoseeneneenneeeeemeo... 

crezut.” 


Resurse pentru 


înţelegerea A se îndoi: „Nu prea știu dacă e adevărat sau nu ce am auzit.” 
pozitionarilor > ; ae . P 
epistemologice A înțelege: „Din ce spui îmi dau seama că nu aveai de ales. 


A accepta: „Sunt de acord cu ce ai propus.” 


Hammer şi Elby subliniază că aceste liste de resurse epistemologice nu sunt orga- 
nizate ierarhic, nu sunt mai simple ori mai sofisticate. „Dezvoltarea” epistemologică 
ar decurge aşadar din schimbări în activarea acestora. 

Ceea ce literatura epistemologiei personale descrie ca o credință epistemologic 
contraproductivă, precum „cunoaşterea este primită”, poate fi înțeleasă mai bine prin 
utilizarea excesivă într-un context dat a unor resurse (primitive) precum acumularea 
(a găsi, a aduna informaţii gata făcute) sau cunoașterea ca ceva transmis, şi subutili- 
zarea altor resurse (primitive) precum formarea, verificarea sau cunoaşterea ca ceva 
elaborat. În acest sens, o intervenție epistemologică poate fi concepută ca modificarea 
activării într-un context determinat a resurselor, mai degrabă decât înlocuirea unor 
credințe sau teorii epistemologice unitare (Hammer & Elby, 2002, p. 15). 

Dar cum se activează p-prims sau resursele epistemologice în funcţie de contexte? 

Hammer și Elby (2010) propun termenul „cadru epistemologic”, preluat de la Redish 
(2004), care l-a preluat la rândul lui din antropologie si sociolingvistică. „Încadrarea” 
reprezintă setul de aşteptări pe care indivizii le au într-o situaţie socială, așteptări care 
le modelează înțelegerea și acţiunile în acea situaţie (Tannen, 1993). De pildă, dacă un 
tată joacă fotbal cu fiul său, el poate încadra mental situaţia în termeni de competiție 
(cine pierde şi cine câştigă) ori în termeni de educaţie și îngrijire parentală (cine se 
bucură). Această conceptualizare a „încadrării” corespunde unei activări de resurse 
epistemologice, coerentă contextual (Hammer et al., 2005). În particular, încadrarea 
epistemologică este o activitate cognitivă care e substratul sentimentului („ce se întâm- 
plă aici”) pe care îl trăieşte elevul cu referire la cunoaştere (Hammer & Elby, 2020, 
p. 7). Dacă se schimbă contextul, se modifică şi încadrarea epistemologică a situaţiei. 
Revenind la exemplul anterior, dacă jocul e doar o activitate de loisir sau e parte dintr-un 
campionat, încadrarea (aşteptările) tatălui se modifică corespunzător. 


x 


Ontologia primitivelor fenomenologice (p-prims) sugerată de Hammer şi Elby are 
câteva avantaje față de ontologia concepțiilor (teoriilor epistemice, de exemplu). Mai 
întâi, ele oferă structura teoretică necesară pentru a lua în calcul senzitivitatea la context 
a raționamentelor elevilor, În al doilea rând, fiind de granularitate mai redusă in 
comparație cu teoriile și credințele epistemologice, p-prims constituie structuri cogni- 
tive productive, din care elevii vor putea construi înțelegere tot mai adecvată. Conform 
celor doi autori, evoluția către înțelegerea de tip expert implică o activare tot mai bună 
a resurselor/primitivelor epistemologice adecvate în raport cu situațiile întâlnite, nu 
neapărat înlocuirea acestor primitive cu alte structuri cognitive. 

Alte avantaje ale resurselor epistemologice rezidă în validitatea ecologică mai bună 
a acestora prin comparaţie cu alți descriptori ai epistemologiei personale. Adecvarea la 
context şi identificarea în cognitiile epistemice prezente în dialoguri şi activităţi coti- 
diene, inclusiv ale copiilor mici conferă acestor p-prims suport experential. 

Dezavântajele modelului propus rezidă în absența preocupărilor de operationalizare 
a constructelor propuse în instrumente standardizate. Cele mai multe descrieri ale 
situaţiilor în care sunt prezente resursele epistemologice reprezintă studii de caz, dialoguri 
imaginate sau vignete. Un alt neajuns este însăși elaborarea conceptuală, insuficient de 
articulată. Este dificil de diferențiat resursele epistemologice unele de altele şi felul in 
care acestea funcționează în structuri (rețele, după Hammer şi Elby, 2002) în cognitiile 
cotidiene ale indivizilor. 

Pe de altă parte, contribuţia celor doi autori poate reprezenta o schimbare de para- 
digmă în abordarea cognitiei epistemologice. Până la ei, abordarea cognitiei epistemice 
individuale a fost unidimensională, evolutivă, apoi multidimensională, prin credințe 
sau trăsături. În aceste cazuri, conceptualizarea epistemologiei personale s-a făcut după 
modelul top-bottom: asumptia aprioric ierarhică şi evolutivă a cognitiilor epistemice. 
Demersuri precum cele ale lui Hammer şi Elby sugerează o organizare bottom-up a 
cognitiilor epistemice. Resursele epistemologice („primitive fenomenologice” sau 
p-prims) nu sunt organizate nici ierarhic (de la simple la sofisticate), nici evolutiv (pe 
vârste — aşa cum am văzut că ele sunt prezente şi la copiii mici). Resursele se activează 
cvasiautomat, individual sau în rețele, în funcţie de contexte variate, permiţând indivi- 
zilor înțelegerea şi angajarea în activități epistemologice. 

Integrarea modelelor de cognitie epistemică: 
modelul lui M.J. Chandler 


Greene afirma în 2007 că domeniul epistemologiei personale nu dispune de un model 
unificat, integrat al epistemologiei personale si nici de o înţelegere a felului în care 
credinţele epistemologice se schimbă şi se dezvoltă. 

În pofida eforturilor cercetătorilor, câmpul epistemologiei personale rămânea frag- 
mentat, dificil de urmărit, deoarece cercetătorii foloseau o terminologie diferită şi erau 
în dezacord chiar în privinţa constructelor fundamentale studiate. Dezacordurile vizau, 
de pildă, dacă epistemologia personală este un construct unidimensional sau, dimpo- 
trivă, multidimensional si dacă este specific unor domenii de cunoaștere sau mai degrabă 
general, transdisciplinar (Pintrich, 2002). Pe de altă parte, modelele epistemologiei 
personale foloseau în comun termenul „epistemologie”, dar nici acesta nu părea potri- 
vit. A spune că elevii posedă epistemologie personală, dacă traducem literal termenul 
„epistemologie”, înseamnă a spune că elevii sunt filosofi ce studiază cunoașterea ce 
poate fi justificată. Nici alte constructe, traduse literal, nu stau mai bine: credințele 
epistemologice (Schommer-Aikins, 2004), in sens literal, înseamnă „credințe despre 
studiul cunoaşterii”, iar „teoriile epistemologice”, tot în sens literal, înseamnă „teorii 
despre teoria cunoașterii”. Trebuie să fim atenți la faptul că nu e totuna să avem (să 
utilizăm functional) credințe sau cognitii despre cunoaştere şi să studiem credinţe sau 
cognitii despre cunoaştere. 

Anumite probleme ale modelelor de început au fost deja abordate de modelele mai 
noi. De exemplu, conceptualizările din modelele dimensionale reprezintă o recunoaştere 
a faptului că indivizii pot avea simultan credințe epistemologice naive și sofisticate şi 
acestea pot fi descrise ca „teorii” (Schommer, 1990; Hofer, 2002). Hammer şi Elby 
(2002) abordează cognitiile epistemice prezente la vârste mai mici şi pun sub semnul 
îndoielii asumptiile teoretice precedente care consideră ca fiind date fie credințe, fie 
teorii epistemologice. Primitivele fenomenologice propuse de ei ridică explicit problema 
ontologiei, a formei interne a cognitiilor epistemice ale subiecţilor. 

Totuși, multe chestiuni rămân fără răspuns: dacă cognitiile epistemice sunt generale 
sau specifice, variabile nu doar contextual, ci şi în funcție de domeniul academic; dacă 
patternul evolutiv al cognitiilor epistemologice poate fi în continuare demonstrat; dacă 
justificarea, ca operaţie esenţială a epistemologiei filosofice, ar trebui să fie un element 

central al modelelor psihologice. Soluţiile propuse provin fie dinspre teoria minţii, fie, 
oarecum neașteptat, chiar dinspre epistemologia filosofică. 

Psihologia dezvoltării poate reprezenta un avantaj important în construcția mode- 
lelor teoretice ale cognitiei epistemice. E limpede că a gândi despre cunoaştere nu 
începe nicidecum abia la vârsta adolescenţei; chiar copiii de 3-4 ani iau decizii în funcţie 
de credibilitatea sursei de cunoştinţe. Aşadar, epistemologia personală are de câştigat 
din teoria minţii. Un prim avantaj constă în faptul că, la vârsta de 4-5, ani copiii devin 
capabili de înțelegerea credințelor false, dar justificate ale celorlalți, mai apoi, la 7 ani 
(stadiul operaţiilor concrete), ei înţeleg că anumite cunoștințe, precum cele din dome- 
niul estetic, se bazează pe interpretarea indivizilor, deci sunt subiective. În sfârşit, 
gândirea de tip constructivist în domenii academice se dezvoltă încă din stadiul ope- 
ratiilor formale. Aşadar, epistemologia personală stadiala ar trebui să încorporeze 
rezultatele cercetărilor din teoria minţii într-o dezvoltare stadială care începe mult mai 
devreme decât este ea conceptualizată în modelele stadiale. 

De ce teoreticienii epistemologiei personale au ratat dezvoltarea cognitiei epistemice 

în copilărie? Chandler, Hallet şi Sokol (2002) afirmă că acest lucru s-a întâmplat deoa- 
rece ei au considerat că înţelegerea epistemică este generală, unitară, nediferențiată în 
raport cu domeniile de cunoaștere, deşi, în fapt, ea variază în raport cu aceste domenii. 
Ei sugerează că domeniile de cunoaștere diferă cel puţin în raport cu gradul de struc- 
turare a cunoștințelor din interiorul lor şi că putem diferenția domenii de cunoştinţe 
slab, respectiv puternic structurate. 
În acord cu aceste observaţii, Chandler, Hallet şi Sokol (2002), dar şi Hallett, Chandler 
si Krettenauer (2002) propun un model al cognitiei epistemice care integrează rezulta- 
tele cercetărilor din teoria minţii cu cele din epistemologia personală şi care oferă, 
analog modelelor evolutive, o dezvoltare stadială, evolutivă a cognitiei epistemice. 

Înainte de a prezenta modelul propus de Chandler, Hallet şi Sokol se impun câteva 
clarificări asupra concepţiei acestuia. 

Un prim aspect se referă la faptul că dezvoltarea cognitiei epistemice diferă în raport 
cu gradul de structurare al domeniului de cunoștințe: domenii slab structurate (de 
exemplu, istoria) si domenii bine structurate (de pildă, ştiinţele naturii). Al doilea aspect 
important este necesitatea atingerii unui nivel al dezvoltării cognitive de către copil 
pentru ca un anumit tip de cognitie epistemică să îi devină accesibilă. Un al treilea 
aspect este posibilitatea ca un individ să se afle în stadii diferite de cognitie epistemică 
pentru diferite tipuri de cunoaştere (tipuri de cunoaştere după gradul de structurare — 
slab sau puternic). 

Acestor aspecte ale dezvoltării cognitiei epistemice le sunt adăugate alte două de către 
Greene (2007): 1) dezvoltarea, deopotrivă ontologică şi epistemologică, se produce stadial 
în ambele categorii de domenii de cunoaștere, în ritm diferit, dar în manieră interde- 
pendentă; cognitia epistemică începe la vârstele mai mici în domeniile slab structurate 
si debutează mai târziu (la finalul adolescenţei) în domeniile bine structurate; 2) cele 
patru poziţii ale modelului propus sunt dezvoltate prin apelul la două elemente-cheie ale 
construcției teoretice propuse: ontologia şi justificarea (Greene, 2007 — a se vedea 
relaţiile dintre cognitia epistemică si epistemologie din a doua parte a lucrării). 

De fapt, Greene dezvoltă propriul model al cognitiei epistemice: modelul dezvoltării 
cognitiei epistemologice si ontologice (Epistemic and Ontologic Cognition Development 
Model — EOCMD, Greene, 2007). In modelul propus, Greene încearcă să integreze 

într-un sistem conceptual unitar atât cogniţia epistemică, cât și cognitia ontologică. În 
acest scop, el îşi defineşte termenii: cognifie epistemică = a gândi despre cunoştinţe si 
cunoaştere; cognifie ontologică = înțelegerea de către indivizi a realității. Greene 
observă că modelele epistemologie personale precum cele ale lui Schommer (1990) şi 
Kuhn şi Weinstock (2002) includ credinţe despre cunoaştere care vizează simplitatea, 
certitudinea sau caracterul schimbător al cunoștințelor. Aceste chestiuni nu sunt epis- 
temologice, ci ontologice, deoarece au de-a face cu caracteristici ale obiectelor din 
lume. O viziune ontologică simplistă este că obiectele exterioare sunt entități separate 
şi fixe, iar a le cunoaşte înseamnă, la fel de simplist, a genera o listă a proprietăţilor pe 
care acestea le au, la care asociem credinţa (epistemologică) că această listă nu se va 
schimba niciodată, indiferent de timp şi context. Aşadar, modelele epistemologiei per- 
sonale care definesc aceste credinţe ca „epistemologice” fac atât o eroare de definire, 
cât şi una conceptuală (Greene, 2007, pp. 12-13). 

În paragrafele următoare vom prezenta modelul stadial al cognitiei epistemice pro- 
pus de Chandler, Hallet şi Sokol, la care vom adăuga dezvoltarile şi explicitările propuse 
ulterior în 2007 de Greene acestui model de bază. 

Modelul. Modelul dezvoltării epistemice propus de cei trei autori cuprinde patru 
stadii, cu cinci poziţii: realism, realism susținut, dogmatism/scepticism şi raționalitate. 

1. Realismul naiv se caracterizează prin credinţa copilului că orice dezacord între 
oameni provine din faptul că ei au acces la date diferite. Un realist naiv (copil sau adult) 
se aşteaptă ca expunerea indivizilor la aceleaşi fapte să elimine neînțelegerile, toți 
cunoscând acelaşi adevăr. Aşadar, realistul se ghidează după ideea conform căreia 
cunoaşterea este o copie a realităţii, iar dezacordurile în cunoaştere pot fi în întregime 
depășite prin apelul la date (fapte). Gândirea epistemică de realist apare deoarece, deşi 


copiii aflaţi în stadiul preoperational sunt capabili să detecteze credințele false ale 


celorlalţi, ei nu deţin încă o teorie interpretativă a minții. 

Greene (2007) afirmă că, pentru realist, ontologia (viziunea lui asupra existenţei) 
este simplă şi certă. Desigur că oamenii pot să aibă neînţelegeri, dar apelul la o figură cu 
autoritate ori confruntarea cu realitatea va rezolva aceste dezacorduri. Justificarea, ca 
element esenţial al cognitiei epistemice, este lipsită de sens pentru un individ realist, 
deoarece confruntarea cu datele din realitate sau apelul la o autoritate rezolvă orice dilemă 
în cunoaștere. În absenţa nevoii de justificare nu e nevoie nici de gândire epistemică. 

De exemplu, pentru un realist, a şti despre gravitație înseamnă a avea experiența 
acesteia sau a învăţa despre ea de la o figură cu autoritate (de exemplu, de la profesorul 
de fizică). Realistul nu se întreabă dacă gravitația există în realitate. El asumă din start 
că toate lucrurile din lume, inclusiv gravitația, sunt simplu de cunoscut şi sunt certe. 
Dacă realistul este întrebat cum argumentează cunoaşterea pe care o are despre gravitație, 
el va spune: „Pentru că aşa stau lucrurile” sau „Pentru că aşa mi-a spus profesorul (de 
fizică)”. Aşadar, realistul este caracterizat de o ontologie simplă: realitatea este certă, 
ușor de cunoscut direct din experienţă sau prin apelul la autoritate. 

2. Realismul susținut/apărat, apărut odată cu atingerea stadiului operaţiilor concrete, 
înseamnă o primă acceptare de către copii a faptului că anumite tipuri de cunoştinţe, mai 
ales cele din domeniul estetic, se bazează doar pe opinii. Toate celelalte comportamente 
ale copilului din acest stadiu sunt comune cu cele ale realistului naiv (stadiul de mai 

sus). Este de remarcat că, în lucrările ulterioare (Hallet er al., 2002), dar şi la Greene 
(2007) acest stadiu este omis. 

3. Dogmatismul şi scepticismul. Al treilea stadiu de dezvoltare a cognitiei episte- 
mice se conturează pe măsură ce copilul care atinge stadiul operațiilor formale înţelege 
treptat că întreaga cunoaştere umană, nu numai cea de natură estetică, este construită. 
Totuşi, reacţia la această revelaţie a naturii construite a cunoaşterii este diferită: o parte 
din copii devin dogmatici şi caută adevărul doar la figurile cu autoritate, în timp ce o 
altă parte devin sceptici, susținând că, de fapt, cunoașterea nu este posibilă. Ambele 
trasee de evoluţie sunt constructiviste şi consideră că raționalitatea umană nu este un 
mijloc de încredere pentru a ajunge la cunoaștere. 

Greene (2007) susține că, pentru a se declanşa gândirea epistemică, este necesar ca 
viziunea subiecţilor asupra lumii să se modifice; lumea, ontologic, nu (mai) este simplă 
si certă. Confruntarea cu faptul că oamenii pot să fie în dezacord şi că aceste dezacor- 
duri sunt legitime înseamnă o adevărată criză pentru individul realist până atunci: 
afirmaţiile despre realitate sunt incerte! Cu această ocazie se declanșează însă şi primele 
cognitii epistemice: înţelegerea faptului că pretenţiile de cunoaştere trebuie justificate. 


Individul are acum două posibilități: 


a) să se îndoiască de orice afirmaţie cu pretenţie de cunoștință şi chiar de faptul că este 
posibilă cunoaşterea, adică să devină sceptic; falsele credințe în cunoaştere sunt 
peste tot, aşadar cunoașterea nu este posibilă — va gândi el; 

b) să caute o figură cu autoritate care să-i ofere ghidaj: ce este cert şi ce poate fi cunos- 
cut — va deveni dogmatic. 


Cele două traiecte diferă în sensul că, în timp ce scepticul consideră că orice 


cunoștință este personală și subiectivă, dogmaticul afirmă că numai cunoştinţele care 


provin de la autoritate sunt valide. 

Dacă ne întoarcem la exemplul de mai sus despre gravitație, atât scepticul, cât şi 
dogmaticul consideră că gravitația nu poate fi cunoscută direct, aşadar trebuie să fie 
justificată afirmaţia despre existenţa ei pentru a o crede. Totuşi, când i se solicită jus- 
tificări, scepticul apelează la afirmaţii precum „Cred că gravitația există deoarece văd 
că obiectele cad pe pământ; nu am nevoie de alte justificări”, în timp ce dogmaticul 
pur şi simplu va repeta afirmaţiile figurilor cu autoritate (Greene, 2007). 

4. Raționalismul. Indivizii ajunşi în ultimul stadiu — al rationalit&tii — sunt capabili 
să utilizeze metode şi standarde în raport cu care evaluează cunoştinţele și stabilesc că 
unele sunt mai justificate decât altele. 

Rationalistii isi menţin o nevoie ridicată de justificare. Ei realizează că dovezile 
sunt mijloace prin care credinţele sunt separate de cunoştinţe. Admit revizuirea şi chiar 
anularea cunoaşterii, dar apreciază că indivizii trebuie să evalueze singuri dovezile 
pentru a decide dacă o credință este sau nu cunoştinţă. 

Spre deosebire de dogmatici, rationalistii nu sunt de acord că doar apelul la autori- 
tate este suficient pentru justificare. De asemenea, ei nu cred în adevărul personal, 
individual, unic, aşa cum fac scepticii. Rationalistii caută să coroboreze dovezile cu 
experienţa personală sau cu logica afirmației înainte de a credita o afirmaţie drept 

cunoştinţă. Cu alte cuvinte, raționaliştii se bazează pe experienţa personală ca mijloc 
de justificare, dar doar dacă aceasta este coerentă cu experiența actuală sau cu logica. 
Pe de altă parte, raționaliștii se bazează și pe justificarea prin apelul la autoritate, dar 
numai dacă sursa de autoritate este demnă de încredere sau dacă afirmaţia pe care o 
susține este coerentă cu alte afirmaţii. S-ar putea spune că un rationalist are încredere 
moderată atât în mijloacele de justificare care fac apel la figuri cu autoritate, cât şi la 
cele care utilizează în justificare experienţele personale. Nimic nu este acceptat de un 
rationalist fără o analiză atentă, dar orice mijloc de justificare poate fi potrivit în 
circumstanțele potrivite (Greene, 2007, pp. 96-97). 

În exemplul referitor la gravitație, atunci când un rationalist este solicitat să îşi justi- 
fice poziţia, poate să producă un număr de justificări diferite, dar reciproc și simultan 
coerente. De exemplu, ar putea să invoce jurnale ştiinţifice de prestigiu şi să continue cu 
exemple privind felul în care gravitația influențează corpurile cereşti sau obiectele apro- 
piate; ar putea să admită că ceea ce ştie despre gravitație poate fi doar parţial corect, dar 
că deocamdată, până la dovezi contrarii, se bazează pe aceste cunoștințe (Greene, 2007). 

O prezentare sintetică a acestor stadii regăsim în tabelul următor. 


Tabelul 7. Modelul stadial de dezvoltare a cognitiei epistemice la Chandler, Hallet si Sokol 


(2002) (adaptat dupa Greene, 2007, p. 87) 


STADIUL 1 | STADIUL 3 STADIUL 4 


REALISM g li : 
REALISM APX DOGMATISM SCEPTICISM | RATIONALITATE 


Descriere „„Cunoaşterea” | Estetica si Nu putem avea | „Cunoaşterea? | Recunoastem 
este factuala, | gusturile sunt | încredere în nu este posibilă | că indivizii 
dezacordurile se | subiective, gândirea în niciun sens, | construiesc 
datorează dar individuală, nu ne putem cunoaşterea, 
experiențelor cunoaşterea |trebuie sine | încrede in dar credem că 
diferite ale de orice alt  |bazăm pe | raționalitatea pretenţiile de 
oamenilor. tip este sursele de indivizilor. cunoaştere pot 


fi evaluate şi 
ponderate ca 
mai mult sau 
mai putin 
plauzibile 
folosind 
rationalitatea 
şi/sau alte 
mijloace. 


autoritate in 
„cunoaştere”. 


factuală sau 
obiectivă. 


Al operaţiilor 
formale 


Nivelul 
minim de 
dezvoltare 
cognitivă 
(Piaget) 
necesar 
pentru acest 
stadiu | 


Al operaţiilor 
formale 


Al operaţiilor 
formale 


Preoperaţional | Al operaţiilor 


concrete 

in conformitate cu cele trei domenii de intelegere definite de Chandler, Hallet si Sokol, 
evoluţia de la un stadiu la altul se produce astfel: copiii trec de la o perspectivă realistă la 
realismul apărat în jurul vârstei de 7 ani, deoarece reuşesc să adopte o perspectivă interpre- 
tativă asupra cunoaşterii. Ei descoperă că, în domeniul estetic, oamenii pot să fie în 
dezacord şi acest lucru este legitim, deoarece în acest domeniu nu (prea) există ceea ce 
numim ,,cunostinte”. Pe la 12 ani, copiii încep să-şi modifice credinţele epistemice despre 
cunoașterea din domenii slab structurate precum istoria, de la realism la dogmatism sau la 
scepticism. În cele din urmă, se conturează credinţele despre domeniile bine structurate, pre- 
cum științele naturii, iar acest fenomen apare în adolescenţa târzie sau la debutul maturității. 

Coexistenta unor modalități diferite de gândire epistemică pentru domenii diferite 
de înţelegere sugerează că indivizii pot avea o gândire relativistă în cazul unor probleme 
controversate (slab structurate) precum vârsta potrivită pentru a conduce automobilul, 
dar pot afişa simultan o gândire realistă în domenii bine structurate (ştiinţele naturii). 

Dacă ne raportăm la modelul gândirii reflective al lui King şi Kitchener (2004), un 
subiect care manifestă gândire realistă în domeniul ştiinţei ar putea fi considerat ca 
prereflectiv, fără să se ia în considerare că acelaşi subiect ar putea manifesta gândire 
relativistă în domeniul istoriei, iar acest fapt l-ar plasa la nivelul superior — cvasireflec- 
tiv. Luarea în calcul de către teoreticienii epistemologiei personale doar a celui mai 
scăzut nivel al gândirii epistemice pe care îl afişează subiecţii, fără a ţine seama de 
natura domeniului la care această gândire epistemică se aplică, poate fi, aşadar, o eroare 
(Greene, 2007). 


Este cognitia epistemică individuală sau reprezintă un fenomen social? 

O problemă importantă a conceptualizărilor cognitiei epistemice este relaţia dintre 
viziunea tradițională asupra cogniţiei epistemice, văzută ca fenomen individual, şi 
viziunea mai recentă, in care cognitia epistemică este conceptualizată ca o activitate 
culturală în care individul este integrat. Conform lui Greeno (2015), cele două perspec- 
tive pot fi dificil de integrat. Pentru a le concilia, el propune trei niveluri de agregare 
a cognitiei epistemice: a) al individului; b) al individului în interacțiune; c) al activității 
în care apare individul în interacţiune. | 

Nivelul individual este bine reprezentat de cercetări asupra credințelor epistemolo- 
gice personale. Nivelul al doilea de agregare — al individului aflat în interacțiune — este 
ilustrat de cercetări asupra felului în care resursele materiale sau umane disponibile 
într-o interacțiune influențează cognitiile epistemice în care se angajează individul. 
Nivelul activităților în care apar interacţiunile se referă la comunităţile de indivizi şi la 
practicile colective folosite pentru a rezolva probleme epistemologice. O ilustrare a 
acestui nivel este conceptualizarea de „climat epistemic”, prezent, de exemplu, într-o 
clasă de elevi, ce reprezintă un sistem ce influenţează cognitiile epistemice ale elevilor 
care fac parte din acea clasă (Muis & Duffy, 2013). Greene (2016) merge şi mai departe, 
propunând pentru acest nivel conceptul „sisteme epistemice în interacțiune”, ce influenţează 
cognifiile epistemice ale membrilor lor. Mai multe elemente despre dimensiunea soci- 
ală a cognitiei epistemice vom explora în partea a patra, în care-sunt abordate explicit 
concepte precum „epistemologia socială” (Barzilai & Zohar, 2016). 

Perspective de abordare 
a cognitiei epistemice 


Capitolul 5 


Perspectiva filosofiei 


5.1. Epistemologia filosofică şi epistemologia personală 


Probabil unii cititori, mai ales cei cu antecedente academice temeinice în filosofia 
ştiinţei sau filosofie în general, se vor întreba cum este posibil ca epistemologia ca 
filosofie a cunoașterii să fie „vulgarizată” într-atât încât să fie cercetată la individul 
comun. Problema e cu atât mai delicată cu cât, de cealaltă parte, unii psihologi, pro- 
motori ferventi ai epistemologiei personale, apreciază că abordările lor se bazează 
exclusiv pe cercetări psihologice empirice, neavând nimic de-a face cu concepțiile 
filosofice asupra cunoaşterii. De exemplu, Southerland, Sinatra şi Mattheus (2001) 
afirmă că înţelegerea abordării psihologice a studiului problemei cunoaşterii umane 
trebuie să pornească de la ideea că credințele despre cunoaştere şi cunoaşterea ca atare 
sunt întâi de toate constructe psihologice (Holma & Hyytinen, 2015). 

În contextul precarităţii clarificărilor conceptuale, este de înțeles, pe de o parte, 
disonanta cognitivă resimţită de cititorii cu studii sau înclinații filosofice. Pe de altă 
parte, este mai putin de înţeles atitudinea arogantă si malitiozitatea din modul de for- 
mulare a acestor întrebări (Vulgarizăm epistemologia?), atitudine care uneori poate fi 
un indiciu al unei epistemologii personale prea puţin sofisticate. 

Pentru a mai risipi suspiciunile reciproce dintre epistemologii psihologi şi episte- 
mologii filosofi, ne vom strădui să lămurim, deocamdată în linii mari, relația dintre 
epistemologia personală si epistemologia filosofică. Capitolele următoare vor aduce 
clarificări suplimentare și, după o perioadă de deranj epistemologic şi disconfort 
subiectiv (experienţă pe care ne-o asumăm și pe care o găsim chiar necesară), sperăm 
la o acomodare rezonabilă a cititorului cu asumpțiile şi problematica vastă şi com- 
plexă, uneori contradictorie, a cognitiei epistemice din epistemologia personală. 

Unii filosofi definesc cunoașterea ca ansamblu de credinţe justificate adevărate şi 
caută justificările suficiente pentru a ridica o credință la rangul de cunoştinţă. Alţi 
filosofi ridică problema posibilităţilor de a avea justificarea potrivită pentru a pretinde 
că avem cunoaștere, configurând astfel scepticismul. Între aceste două extreme, preo- 
cupările epistemologiei filosofice vizează, în general, afirmaţiile despre cunoaştere, de 
tipul „Iarba are culoare verde”. Problemele de morală sau de estetică sunt considerate 
în afara teritoriului epistemologiei filosofice, deoarece afirmaţiile din aceste domenii 
sunt dificil de justificat ca fiind corecte sau adevărate (Pollock & Cruz, 1999). 

Epistemologia a fost preocupată, de-a lungul celei mai mari parti a istoriei sale de 
mijloacele potrivite pentru a defini cunoaşterea și a o diferenţia de opinie, credință 
religioasă sau dezinformare (Steup, 2014, apud Sandoval, Greene & Brâten, 2016). 
Până târziu în secolul XX, condiţia necesară şi suficientă pentru a accepta ceva drept 
cunoaştere era ca afirmația cu pretenţie de cunoaștere să fie o credință adevărată 
justificată. Cu alte cuvinte, o persoană deţine cunoaștere (propozițională) dacă: 1) 
propoziția este adevărată şi 2) dacă persoana respectivă crede că propoziția este ade- 
vărată, având şi 3) justificarea pentru care crede că propoziția respectivă este adevărată 
(de exemplu — justificarea prin percepție: „Ştiu că X lucru este adevărat deoarece l-am 
văzut”). Dezbaterile în epistemologia filosofică s-au focalizat pe adecvarea şi suficiența 
mijloacelor prin care se justifică cunoașterea, unii susținând importanţa dovezilor sau 
probelor (de exemplu, prin percepții), alţii susținând că justificarea trebuie să provină 
din surse care s-au dovedit de încredere în producerea cunoștințelor, cum ar fi mărturia 
unei surse (persoane) de încredere (Goldman, 1994, apud Sandoval, Greene & Brâten, 
2016). Scepticismul filosofic radical, la rândul lui, pune sub semnul întrebării chesti- 


. wte 


Pe de altă parte, psihologii nu sunt interesați de niciuna dintre modalitățile „corecte” 
de a realiza justificări. Ei sunt intrigati mai degrabă de multiplele modalități prin care 
indivizii gândesc despre cunoaştere şi de modul cum credințele despre aceasta le 
influențează învățarea: cum construiesc şi cum utilizează cunoştinţele. 

Kitchener (2011) este unul dintre autorii care disting între epistemologia filosofică 
şi epistemologia personală. Conform acestui autor, epistemologia filosofică este preo- 
cupată de inventarierea condiţiilor de justificare a cunoaşterii, când o credinţă este 
justificată, garantată, Epistemologia filosofică, pe de o parte, este o disciplină normativă, 
deoarece criteriile de justificare a cunoașterii funcționează drept repere în raport cu 
care se judecă pretenţiile de cunoaştere. Epistemologia personală, pe de altă parte, este 
preocupată de determinarea credințelor despre cunoaştere pe care le deţine efectiv un 
subiect, urmărind geneza, cauzele și dinamica acestor credinţe. Epistemologia filosofică 
este aşadar o analiză teoretică, axată pe definirea şi justificarea cunoaşterii înțeleasă ca 
un concept teoretic. Epistemologia personală implică o analiză empirică, centrată pe 
felul în care oamenii obișnuiți îşi reprezintă şi înțeleg natura cunoaşterii şi pe felul in 

care cunoaşterea este produsă şi dobândită de oameni. Distincția este aşadar între nor- 
mativ (cum ar trebui să fie lucrurile — epistemologia filosofică) și descriptiv (cum se 
prezintă lucrurile — epistemologia personală). Doar pe baza analizei filosofice nu putem 
spune cum sunt lucrurile în lumea reală — și invers, doar pe baza analizei empirice nu 
putem spune cum ar trebui să fie. Prin urmare, dacă suntem interesaţi să aflăm care 
este, teoretic, cea mai adecvată concepţie despre cunoaştere, ne îndreptăm spre episte- 
mologia filosofică. Dacă ne interesează să ne dăm seama cum gândesc oamenii despre 
cunoaştere şi cum îşi construiesc credinţele despre aceasta, ne vom îndrepta spre epis- 
temologia personală (Holma & Hyytinen, 2015). 

Probabil esența relaţiei dintre epistemologia filosofică şi epistemologia personală 
poate fi dedusă din paragraful anterior; totuşi, în acord cu Holma și Hyytinen (2015), 
vom sublinia că nu se poate deriva, din cercetări empirice, superioritatea unei concepţii 
despre cunoaştere în raport cu alta (decât, probabil, doar în termeni pragmatici). În 
termeni filosofici, dacă cineva deduce „trebuie” din „este”, comite eroarea naturalistă 
(ceea ce este natural este automat bun). Aşadar, dacă modelele teoretice ale epistemo- 
logiei personale ierarhizează concepţiile epistemologice (şi cad în păcat facând acest 
lucru, cum vom vedea în capitolul următor), atunci comit eroarea naturalistă, deoarece 
invocă o dimensiune normativă care nu poate deriva din elemente descriptive (Holma & 
Hyytinen, 2015). Vom reveni la această problemă în partea a IV-a, unde vom vorbi 
despre problemele de definire a noţiunilor filosofice şi a constructelor psihologice în 
cognitia epistemică şi în epistemologia personală. 

O altă observaţie importantă este următoarea: multe dintre aceste criterii de validare 
a cunoaşterii ştiinţifice din epistemologia filosofică sunt apriorice. Ele ignoră faptul 
evident că domeniile de cunoaştere isi dezvoltă epistemologii (modalități de cunoaştere 
şi de validare a cunoștințelor) proprii, particulare şi distincte. Deși pot funcţiona şi o 
serie de criterii generale de validare a cunoştinţelor, într-o măsură esenţială cognitia 
epistemică este studiată tot mai mult prin raportare la domeniu și chiar temă sau subiect 
specific (Greene & Yu, 2014). Mai mult, contextul de utilizare a cunoştinţelor pare să 
aibă o importanță însemnată în activarea şi modelarea cognitiilor epistemice ale subiecţilor 
(Chinn, Buckland & Samarapungavan, 2011). Despre aceste aspecte vom vorbi mai pe 
larg de-a lungul lucrării. 

Revenind la cognitia epistemică în sens psihologic, remarcăm că aceasta a suscitat 
un mare entuziasm în rândul cercetătorilor din psihologia învăţării, a dezvoltării şi din 
științele educaţiei. Acest entuziasm a fost rareori şi totodată insuficient temperat de 
clarificări si organizări conceptuale necesare. Fermecaţi de potenţialul semantic al 
conceptului epistemologie personală, cercetătorii au preluat tacit şi frenetic, dar prea 
puţin critic, termeni din filosofie, mai ales din epistemologia filosofică. | 

Dar oare credinţele epistemologice sunt ,,epistemologice”? Nu cumva, fiind vorba 
despre credinţe asupra naturii/proprietatilor cunoaşterii, sunt, de fapt, credinţe ontolo- 
gice (cum este cunoaşterea)? Determinarea naturii cognitiilor epistemice ca epistemice, 
adică determinarea naturii comportamentelor de justificare a credințelor, depinde de 
modul în care suntem capabili să distingem elementele ontologice de cele epistemolo- 
gice in cognitia epistemică. Despre această distincție va fi vorba in randurile urmatoare. 

5.2. Epistemologie versus ontologie 


În epistemologia filosofică nu se (prea) discută despre natura învăţării și nici despre 
alte două aspecte ale naturii cunoașterii: certitudine şi simplitate. Certitudinea cunoaşterii 
se referă la gradul în care o persoană percepe cunoaşterea fixă sau mai fluidă. Simplitatea 
cunoașterii se referă la un continuum în care, la nivelurile inferioare, cunoașterea este 
percepută ca o colecție de fapte discrete, concrete şi cognoscibile, iar la nivelurile 
superioare indivizii percep cunoaşterea ca relativă, contingentă si contextuală (Hofer & 
Pintrich, 1997, p. 120). 

Ceea ce cercetătorii în epistemologia personală vor să surprindă cu aceste constructe 
nu sunt însă elemente de epistemologie, ci de ontologie: cunoaşterea este fixă sau este 
fluidă, este compusă din fapte separate, concrete sau, dimpotrivă, relative, contextuale. 
Aceste atribute sunt specifice cunoaşterii în domenii academice şi Variaţiilor î în timp a 
felului în care noi le înțelegem (Greene, 2007, p. 73). 

Domeniul filosofic la metafizici include deopotrivă epistemologia — studiul felului 
în care cineva poate justifica că o afirmaţie este cunoaștere (cunoştinţă) — şi ontologia — 
studiul categoriilor existenţei şi a relaţiilor dintre acestea. Când cercetătorii investi- 
ghează dacă copiii îşi dau seama că istoria este un domeniu complex, fără răspunsuri 
definitiv corecte, ei investighează de fapt abilitatea copiilor de a înţelege ontologia 
(natura) cunoaşterii acestui domeniu (istoria) — cu alte cuvinte, cum este istoria. Pentru 
a investiga cognitia epistemică a copiilor, ar trebui urmărit cum aceştia isi justifică 
credințele despre acest domeniu. Tabelul de mai jos poate ilustra această deosebire. 


Tabelul 8. Distincţii între ontologie și epistemologie relevante pentru cognitia epistemică 


ONTOLOGIE l EPISTEMOLOGIE 


Studiază categoriile existentei/realitatii Studiază cum o afirmaţie despre ceva din lume/ 
(proprietăţi, atribute ale elementelor lumii/ realitate/existenţă poate fi susţinută de 
existenţei) şi relațiile dintre ele justificări pentru a fi considerată cunoştinţă 


Aplicat la cunoaştere ca element al existenţei: 
Cum este cunoașterea (simplă-complexă; 
definitivă-evolutivă) 


Aplicat la cunoaştere: Cum poate fi justificată 
cunoaşterea ca cunoaştere 


Exemplu de aserţiune epistemologică: „Cum 
justifică copilul afirmaţia: /szoria este un 
domeniu complex, fără răspunsuri definitive” 


Exemplu de asertiune ontologică: „Istoria este 
un domeniu complex, fără răspunsuri definitive” 
este o afirmaţie ontologică, despre natura 

cunoaşterii în istorie 


O soluţie pentru diferenţierea dintre Ontologie şi Epistemologie este oferită de 
teoria flexibilitafii cognitive (Feltovich, Spiro & Coulson, 1997; Spiro, Feltovich & 
Coulson, 1996). Teoria flexibilitatii cognitive afirmă că există anumite tipuri de viziuni 
asupra lumii. Un tip de viziuni este constituit din viziunile reductioniste. Oamenii care 
dețin aceste viziuni folosesc reprezentări singulare, unice ale sistemelor complexe, pe 
care le descompun în părţi care, în principiu, pot fi puse laolaltă prin aditie simplă. 

Aceşti oameni demonstrează si o intoleranta sporită la ambiguitate şi sunt predispuşi 
la suprasimplificare. De cealaltă parte, indivizii care deţin viziuni expansive şi flexibile 
asupra lumii includ în aceste viziuni reprezentări multiple, parţiale ale sistemelor com- 
plexe, sunt deschiși către interconectare cu aceste reprezentări şi tolerează ambi guitatea. 

Viziunile asupra lumii din teoria flexibilitatii cognitive se aplică în problemele slab 
structurate. Novicii vor fi înclinați să abordeze un nou domeniu de cunoaştere din 
perspectiva viziunii reductioniste, deoarece vor încerca să surprindă elementele funda- 
mentale ale acestui domeniu. Ulterior, pe măsură ce dobândesc expertiză, ei vor ajunge 
să remarce că relaţiile dintre aceste elemente fundamentale sunt, de fapt, complexe şi 
dinamice. Astfel, viziunea lor reductivă asupra domeniului va fi înlocuită de viziunea 
expansivă. Credintele iniţiale despre relaţiile dintre elementele fundamentale — că ele- 
mentele sunt separate, simple, certe (stabile), că ansamblul se compune din simpla aditie 
a elementelor — vor fi înlocuite de credințele că elementele fundamentale sunt complexe 
şi sunt relationate în moduri complexe, dinamice. 

Aşadar, toate aceste credințe au în vedere felul în care evoluează, în gândirea 
subiecților, conceptualizarea: a) a elementelor esenţiale dintr-un domeniu de cunoaştere 
si b) a relaţiilor dintre aceste elemente (cum credem că aceste elemente sunt, ca natură). 
Aceste credințe sunt, așadar, ontologice. Pentru a fi epistemologice, nu ar trebui să 
vizeze credințele subiecților despre cunoaştere, ci cum justifică subiecţii cunoaşterea 
(cunoştinţele). 

Totuşi, deşi credințele despre natura cunoașterii şi a cunoştinţelor sunt ontologice, 
nu epistemologice, ele sunt esențiale pentru cognitia epistemică individuală; de felul 
în care individul conceptualizează cunoașterea depinde angajarea sa efectivă în cognitii 
epistemice. În esență, dacă suntem de părere că cunoaşterea într-un domeniu academic 
este complexă şi dinamică (evolutivă), va fi mai probabil să ne angajăm în cognitii 
epistemice, adică în demersuri de justificare a cunoaşterii (deopotrivă cunoastere-proces 
$i cunoastere-produs). Indivizii care văd cunoaşterea simplă si certă, aşa cum o percep 
prin simțuri, nu văd rostul angajării în justificări: realitatea e simplă, stabilă, uşor de 
„Citit”; justificarea, în acest caz, se opreşte la confruntarea unei afirmaţii cu realitatea. 

Indivizii maturi epistemologic vor pretinde însă cu insistenţă justificări, tocmai 
pentru că ei consideră realitatea şi cunoaşterea complexe şi evolutive, copleşitoare 
pentru puterea lor de a le percepe prin simțuri. În esenţă, fără sofisticare ontologică, 
sofisticarea epistemologică nu este posibilă (Greene, 2007, p. 76). 


5.3. Justificare şi cunoaştere 


Greene (2007, p. 64) observă că, în modelele epistemologiei personale, conceptul 
„Justificarea cunoașterii” este cel mai putin dezvoltat. Acest lucru este ironic şi para- 
doxal, deoarece în epistemologia filosofică tocmai justificarea cunoștințelor reprezintă 
un concept central (Pollock & Cruz, 1999; Williams, 2001), aşa cum vom vedea în 
continuare. 

Epistemologia reprezintă interogarea gi investigarea adecvării mijloacelor prin care 
oamenii pot justifica cunoaşterea ca cunoaștere (Pollock & Cruz, 1999; Williams, 2001). 
De exemplu, o problemă epistemologică este cum un individ poate şti că ceva este verde 
şi cum poate fi sigur de aceasta, în sensul de a şti (cu certitudine) acest lucru. Această 
întrebare aparent simplă are multe fațete care nu au primit răspunsuri satisfăcătoare, în 
ciuda faptului că au fost studiate încă din vremea lui Platon (Greene, 2007, p. 68). 

În primul rând, este important să observăm cum răspunde epistemologia filosofică 
la întrebarea Ce este cunoașterea? Această întrebare se referă la domeniul ȘI limitele 
cunoaşterii. Filosofii sugerează că anumite tipuri de credinţe, din cauza naturii lor, nu 
pot fi considerate cunoaştere: opiniile, credințele religioase (Pollock & Cruz, 1999) sau 
moralitatea (Williams, 2001). Un aspect important de reţinut este că atunci când filo- 
sofii se întreabă Ce este cunoasterea?, ei nu întreabă despre forma ei, dacă este simplă 
sau complexă, şi nici despre caracterul ei cert sau schimbător, aşa cum o fac psihologii 
educaţiei care cercetează epistemologia personală. Mai degrabă, filosofii se întreabă 
dacă cunoaşterea poate fi deosebită, diferențiată de alte feluri de credinţe. 

A doua întrebare relevantă este: Cum diferențiază filosofii cunoaşterea de alte tipuri 
de credinţe? Întrebarea generică a epistemologiei — Cum cunoaștem? — este reformulată 
în prezent astfel: Cum justificăm credințele noastre? (Pollock & Cruz, 1999). Astfel, 
epistemologia se preocupă, în esență, de problema: Cum pot oamenii să justifice ceva 
drept cunoaştere, în opoziție cu credinţe sau opinii? (Greene, 2007, p. 69). 

Până la începutul anilor '60, majoritatea filosofilor epistemologi erau de acord că, 
pentru ca o credinţă să se ridice la statutul de cunoştinţă, trebuia să îndeplinească trei 
cerințe: să fie adevărată, crezută şi justificată. 

Cerinţele referitoare la a fi adevărată si a fi crezută nu au stârnit prea multe polemici 
printre epistemologi. Condiţia de „a fi adevărată” pretinde consistență în gândire. Stim 
că toate lebedele sunt albe dacă toate lebedele sunt albe. Dacă nu toate lebedele sunt 
albe (dacă există o lebădă neagră), nu ştim că toate lebedele sunt albe. Cerinta de „a fi 
crezută” vizează faptul că nu are sens să facem o afirmaţie cu pretenţie de cunoaştere 
dacă ea nu este crezută de cineva. 

A treia cerinţă, cea referitoare la justificare, vizează punerea în evidenţă a mijloa- 
celor satisfăcătoare de justificare a unei credinţe. Aceasta continuă să reprezinte miezul 
dezbaterilor in epistemologia filosofică (Murphy et al., 2007). 

Acum, dacă am stabilit că justificarea este actiunea-cheie în epistemologia filosofică 


vom explora posibilitatea și limitele acestui demers, în condiţiile confruntării unui 
scepticism dus la extrem. 


5.4, Justificare şi scepticism 


Problema justificării a fost si este în continuare o problemă persistentă şi centrală în 
epistemologia filosofică (Williams, 2001). S-a ridicat chiar problema dacă justificarea 


este de fapt posibilă, iar cei care au susținut că justificările nu sunt posibile au format 
grupul scepticilor. Ce spun aceștia? 

În primul rând, scepticii afirmă că orice justificare a unei cunoștințe se sprijină pe 
alte cunoştinţe, care, la rândul lor, trebuie justificate prin apelul la alte cunoștințe, acest 
proces continuând la infinit. Dacă, de pildă, spunem că pământul este rotund ȘI justi- 
ficăm această afirmaţie prin apelul la cunoştinţele din tratatele științifice, un sceptic ar 
putea întreba cum justificăm afirmaţia că tratatele ştiinţifice contin cunoaştere. Dacă 
spunem că oamenii de știință citați în tratate au realizat cercetări bune, scepticul ar 
putea întreba de unde stim asta... si aga la nesfârșit (Greene, 2007, pp. 76-77). 

Răspunsul filosofilor epistemologi la această linie de argumentare sceptică este că 
anumite tipuri de cunoaştere nu cer justificare, adică sunt fundafionale (Williams, 2001 ). 
De exemplu, cunoştinţele care ne parvin prin simţuri („iarba este verde”) sunt astfel de 
cunostinte. 

Pentru acest tip de afirmaţii, scepticii vor deschide o altă linie de raționament: de 
unde ştim că simţurile nu ne înșală, așa cum este ilustrat acest fapt în filmul Matrix, 
de exemplu? Din moment ce, în cele din urmă, modalitatea noastră de a interactiona 
cu lumea se reduce la simţuri, scepticii ar putea spune că nu avem dovezi sau că nu ar 
trebui să ne încredem în ele. Multipliştii care afirmă că nu avem dovezi că credinţele 
noastre sunt mai adevărate decât ale altora apelează la acelaşi tip de argument. 

Filosofii epistemologi se apără de acest asalt al scepticilor mai întâi printr-un argu- 
ment teoretic: faptul că scepticii chestionează atât credințele noastre, cât si mijloacele 
de justificare a acestor credinţe face pur si simplu imposibil efortul de argumentare, 
deoarece pentru a argumenta ar trebui să aibă încredere fie în credinţele noastre, fie în 
mijloacele noastre de argumentare. 

Un al doilea argument al epistemologilor în disputa cu scepticii priveşte concluzia 
inevitabilă a premiselor lor: că nu este posibilă cunoașterea. Această concluzie pare să 
nu se potrivească, totuși, cu sentimentul pe care îl avem cu privire la faptul că anumite 
credințe par mai plauzibile decât altele. Sentimentul inexplicabil, dar palpabil al certi- 
tudinii că ştim oferă un motiv pentru a respinge ideea că nu este posibilă cunoaşterea 
ca cunoaștere (cunoaşterea în sine). 

Faptul că argumentele scepticilor atacă teoria epistemologică nu înseamnă că scep- 
ticismul reprezintă o descriere mai bună a cunoaşterii şi nici că aceasta nu e posibilă; 
mai curând, teoria epistemologică trebuie modificată, explicată adecvat, iar asaltul 
scepticist indică vulnerabilitățile acesteia (Greene, 2007, pp. 77-78). În cele din urmă, 
sarcina epistemologului nu este să demonstreze că scepticul greseste, ci de ce greseste 
(Pollock & Cruz, 1999, p. 10). | 

Impotriva scepticismului poate fi construit și un al treilea argument. Deşi scepticis- 
mul poate fi destul de convingător în teorie, nimeni nu-şi trăieşte viata ca un adevărat 
sceptic. Un sceptic adevărat („până-la capăt”) se va îndoi de orice din lume, chiar de 
propria existenţă. Neputând fi sigur de nimic, nu se va angaja în nicio acţiune, deoarece 
oricând se poate întâmpla ceva absurd, cu cauze şi consecințe imposibil de cunoscut. 
Ne dăm seama de valoarea gi necesitatea cunoaşterii pentru ca oamenii să-şi trăiască 
viaţa şi chiar si cel mai fervent sceptic acţionează în moduri care sugerează că deține 
şi utilizează cunoaștere (Williams, 2001; Greene, 2007, pp. 78-79). 

5.5. Scepticismul si cognitia epistemica 


Scepticismul se foloseste in mod ilicit de ideologia sistemelor democratice. O libertate 
fundamentală, garantată şi în Constituţia României, este libertatea de exprimare/de 
opinie. Aceasta poate deveni, printr-un sofism, un principiu epistemologic pentru 
multiplisti: dacă fiecare om are dreptul la o opinie, atunci toate opiniile sunt egale. 
Altfel spus, opiniile sunt la fel de valide sau corecte deoarece autorii lor sunt au cu toții 
dreptul să le exprime. 

Asa să fie? 

Poziţiile multipliste sau relativiste din modelele evolutive şi dimensionale ale epis- 
temologiei personale par să fie ilustrări ale scepticismului din epistemologia filosofică. 
De exemplu, Hofer și Pintrich (1997), referindu-se la un individ aflat în stadiul multiplist 
din modelul lui Perry (1970), afirmă că acesta este înclinat să creadă că toate opiniile 
sunt egale ca validitate şi că orice persoană are dreptul la propria opinie. Modelele 
stadiale consideră că multipliștii evoluează de la poziția dualistă, deoarece, ca şi scep- 
ticii, încep să evalueze dovezile si să aducă argumente care sporesc consistenţa opiniilor 
lor. La Kuhn (Kuhn, Cheney & Weinstock, 2000), multiplistii preţuiesc subiectivitatea 
în aşa măsură încât ignoră orice standarde obiective care pot servi ca repere pentru 
compararea şi evaluarea unor afirmaţii cu pretenție de cunoştinţe, aflate în conflict. 

Argumentul multipliştilor de la Kuhn se situează în aceeaşi linie cu cel al multipliştilor 
lui Hofer şi Pintrich (1997): afirmaţiile sunt opinii subiective liber alese de indivizi. 
Fiecare are dreptul la propria opinie; toate opiniile sunt la fel de corecte. King și 
Kitchener (2004) descriu indivizii din stadiul cvasireflectiv prin aceleaşi idei: teoriile 
celorlalți pot fi la fel de adevărate ca ale mele, dar bazate pe dovezi diferite. Baxter 
Magolda (2002, p. 95) reproduce spusele unui subiect din cercetările ei: „Totul este 
relativ; nu există adevăr în lume; fiecare individ are propriul adevăr”. 

Concluzia care se poate desprinde din aceste caracterizări ale indivizilor aflați în 
stadiul relativist este că viziunea epistemologică globală (indiferentă fata de conţinuturi 
specifice), cuplată cu credinţe multipliste despre cunoaștere este echivalentă cu scep- 
ticismul filosofic. Pe de altă parte, așa cum am văzut, scepticismul filosofic nu este o 
poziţie filosofică practică, utilă, prin urmare este improbabil ca scepticismul filosofic 
să descrie fidel epistemologia personală a indivizilor; el reprezintă mai mult o stare 
epistemică tranzitorie. 

Revenim la sofismul din debutul paragrafului cu un răspuns: drepturile incumbă 
responsabilități. Faptul că indivizii au în mod egal dreptul vine cu o responsabilitate: 
justificarea afirmațiilor. Mijloacele de justificare şi mecanismele şi rigorile logice 
contează în egală măsură, doar ele putând valida, provizoriu, opinii concurente. 

5.6. Relativism şi context - o abordare critică 


În partea introductivă a acestei lucrări am analizat pe scurt distincţia dintre epistemo- 
logia filosofică, normativă, interesată de condiţiile şi criteriile de judecare a valorii 
cunoașterii şi cunoştinţelor, şi cogniţia epistemică specifică epistemologiei personale, 
preocupată de descrierea modalitatilor de cunoaștere şi de judecare a cunoștințelor de 
către individul obişnuit. Şi teoriile stadiale ale cognitiei epistemice din prima parte a 
lucrării, prezentând explicit o ierarhizare a modalitatilor de cunoaştere în stadii, ordo- 
nate de la „simplu” la „sofisticat” sugerează că aceste stadii sunt organizate ierarhic si 
că evoluţia este dezirabilă. Acest mod de formulare a problemei înseamnă că modelele 
teoretice ale epistemologiei personale nu sunt doar descriptive, ci includ elemente 
normative. De exemplu, modelul lui Kuhn (2000) şi cel al lui King și Kitchener (1994), 
prezentate în prima parte a lucrării prezintă explicit o evoluţie a concepțiilor epistemo- 
logice de la „simple” la „sofisticate”, de la credinţe epistemologice de pornire (mai 
puţin adecvate) către credințe epistemologice superioare (mai adecvate). De aici şi 
recomandări pedagogice, adresate mai cu seamă învățământului superior, de a spori 
sofisticarea modului de cunoaştere si de învăţare la studenţi (Holma & Hyytinen, 2015). 

Problema care se ridică nu e neapărat determinarea existenţei unei procesualitati şi 
chiar a unei stadialit&ti în teoria epistemologiei personale. Această evoluţie este susținută 
de modelele teoretice şi confirmată de cercetări empirice. Este însă problematic să 
inferăm, pe această bază, că o anumită poziție sau stadiu de dezvoltare epistemologică 
este în sine superior altor stadii sau niveluri. Să luăm, spre exemplu, relativismul, 
considerat, în teoria epistemologiei personale, superior dualismului sau absolutismului, 
dar inferior evaluativismului. Kuhn (2000) a dezvoltat poziţia de „evaluativism” ca 
poziţie epistemologică supremă. Evaluativismul deschide calea evaluării cunoştinţelor 
în raport cu criterii precum raționalitatea şi existenţa dovezilor. În modelul prezentat 
de Kuhn (2000), relativismul epistemologic (numit de ea „multiplism” — a se vedea 
prima parte a acestei lucrări în care am descris pe larg modelele stadiale) era conside- 
rat de autoare a doua cea mai bună poziţie epistemologică şi totodată poziţia epistemo- 
logică necesară pentru evoluţia subiecților către sofisticatul ,,evaluativism”. Opţiunea lui 
Kuhn este însă problematică din punct de vedere conceptual, potrivit epistemologilor 
profesionişti (filosofi), cum vom vedea în continuare. 

Două cercetătoare norvegiene în domeniul epistemologiei filosofice (Holma & Hyytinen, 
2015) susţin că problema asumpțiilor din cercetările şi modelele teoretice ce incorpo- 
rează relativismul în teoria epistemologiei personale este ca majoritatea cercetătorilor 
(psihologi) din acest domeniu nu au luat în considerare criticile filosofilor cu referire 
la relativismul în sens filosofic. Împrumutat din filosofie şi interpretat superficial, 
relativismul a fost considerat o modalitate adecvată de a conceptualiza o poziţie (un 
stadiu de evoluţie) în teoria epistemologiei personale, conceptualizare ce este discuta- 
bilă. Mulţi filosofi au criticat ideea relativistă a realității construite de oameni, care 
există deoarece este construită de oameni. Conform acestei idei, lumea pe care o stu- 
diază ştiinţele naturii poate exista numai pentru că există oameni care o percep şi O 

conceptualizează, lucru neadevărat, lumea naturală existând în afara conceptualizării 
şi chiar existenței umane (Holma & Hyytinen, 2015). 

Relativismul epistemologic se regăseşte în trei ipostaze: 1. cunoaşterea este depen- 
dentă de context în sens slab: cunoștințele şi credinţele particulare ale oamenilor pot fi 
înțelese doar în relație cu un anumit context, nu în relație cu realitatea independentă; 
2. cunoaşterea e dependentă de context în sens tare: afirmaţiile pot fi evaluate ca fiind 
credibile şi justificabile numai într-un anumit context; 3. relativismul în formă finală: 
toate credințele despre cunoştinţe şi despre cunoaştere sunt /a fel de valide. 

Această ultimă formă de relativism este cea mai problematică: dacă nicio afirmaţie 
nu poate fi incorectă, de ce ar mai fi necesară gândirea critică, ce implică în mod nece- 
sar evaluarea opiniilor şi a teoriilor (şi, implicit, dovedirea unora dintre ele ca fiind 
eronate)? Să nu uităm că dezvoltarea gândirii critice reprezintă una dintre ţintele asu- 
mate explicit de promotorii cognitiei epistemice şi ai epistemologiei personale. Dar cea 
mai mare problemă a relativismului este autonegarea: susţinătorii relativismului sunt 
în ipostaza de a afirma că orice noţiune de corectitudine, deci de apărare raţională, 
trebuie abandonată. Aceasta conduce însă la ideea că relativismul însuşi nu este corect 
şi trebuie abandonat, întrucât nu poate fi apărat rational (Holma & Hyytinen, 2015, 
p. 6). Aici, relativistii se întâlnesc cu scepticii radicali care afirmă că nu este posibilă 
cunoaşterea (Greene, 2007). 

Poziționarea epistemică relativistă este criticată justificat şi de alţi cercetători de 
formare filosofică ai cognitiei epistemice. Chinn & Rinehart (2016) susțin că mare parte 
din cercetările asupra cognitiei epistemice stadiale au raportat un progres în etape a 
acesteia la subiecţi, aceștia trecând succesiv prin mai multe poziționări sau stadii epis- 
temice. De exemplu, Kuhn și Weinstock (2002) apreciază că toţi copiii mici sunt realisti, 
considerând afirmatiile-cunostinte drept copii ale realităţii exterioare. Crescând, ei 
evoluează la un nivel superior, absolutist. La acest nivel, ei concep lumea ca fiind direct 
cognoscibilă, afirmaţiile despre realitate fiind în mod obiectiv corecte sau greşite. Elevii 
mai mari se poziţionează ca multiplişti (sau relativişti), o perspectivă epistemică după 
care mintea umană generează cunoștințe incerte despre o realitate care nu este în mod 
direct cognoscibilă; ideile noastre sunt simple opinii alternative, la fel de valide, astfel 
că gândirea critică este irelevantă. Ultima poziţie este evaluativismul — oamenii apre- 
ciază că toate cunoştinţele sunt evaluabile, dar cunoașterea generată de mintea umană 
este pe mai departe incertă. Observăm, în această succesiune de poziționări epistemice, 
mutaţiile pe care le înregistrează gândirea epistemică în evoluţia ei. 

Pe de altă parte, din perspectivă filosofică, pozitionarile ca multiplism/relativism 
n-ar trebui tratate ca poziții omnibus, adică generalizatoare pentru cognitia epistemică 
a indivizilor: un individ nu este relativist, spre exemplu, în orice situaţie cu care este 
confruntat. Filosofii consideră, mai nuantat, că pozitionarile epistemologice sunt ana- 
lizabile în raport cu un anumit conținut: X este relativ în raport cu Y, unde X poate fi 
cunoaștere, adevăr, credință sau justificare, iar Y poate fi cultură, domeniu teoretic, 
individ etc. (Swoyer, 2006). De exemplu, un individ poate să creadă că etica este rela- 

tivă la cultură, dar că adevărul științific nu este. Astfel, pentru filosofi, educatorii nu 
ar trebui să se întrebe dacă cineva este pur şi simplu relativist, ci ce credinţe despre X ale 
oamenilor sunt relativiste în raport cu ce conținuturi Y (Chinn & Rinehart, 2016, p. 465). 


Scanned with OKEN Scanner 


PERSPECTIVA FILOSOFIEI 87 


Mai mult, specificul situational ar trebui adăugat la X şi Y. Buckland, Chinn si Hurwitz 
(2011), dar şi Chinn şi Rinehart (2014) afirmă că aceste condiţii, notate cu Z, trebuie 
adăugate la relaţia dintre X şi Y. De exemplu, cineva poate susține că, pentru majori- 
tatea cercetătorilor, o teorie ştiinţifică X este relativă în raport cu un domeniul Y în conditia 
Z,, dar aceeaşi teorie X, în raport cu domeniul Y, este susținută de majoritatea cerce- 
tătorilor în condiţia Z,. Exemplu: este cunoscută relaţia disputată dintre aditivii alimentari 
şi sănătate. Unele studii arată că aceşti aditivi cauzează cancer, altele că aditivii ali- 
mentari nu afectează sănătatea (King & Kitchener, 1994). O persoană care crede că ambele 
afirmaţii sunt adevărate are o poziţionare relativistă, deoarece condițiile — nespecifica- 
rea aditivilor, existenţa studiilor ce susțin ambele perspective, inexistenţa informaţiilor 
suplimentare — o determină să fie astfel. In situaţia în care condiţiile se schimbă: per- 
soana în cauză află că aditivul este specificat — mercurul — şi există o vastă literatură 
medicală care documentează nocivitatea mercurului pentru organism, poziţionarea 
epistemică a persoanei se modifică radical: va fi împotriva adăugării mercurului în 
alimente. Aşadar, nu ar trebui să investigăm dacă oamenii sunt în general relativişti 
(sau dualişti, evaluativisti etc.), ci în ce situații sau configurații particulare de teorii 
(X), câmpuri de cunoaștere (Y) şi condiţii (Z) se activează una sau alta din aceste 
poziționări epistemice (Chinn & Rinehart, 2016, pp. 465-466). 

În afara problemelor conceptuale serioase ridicate de preluarea superficială şi uti- 

lizarea extinsă a conceptului filosofic relativism, şi alte concepte cu care operează tacit 
teoria epistemologiei personale stau sub semnul întrebării. Astfel, dualismul sau abso- 
lutismul epistemologic din teoria epistemologiei personale, în felurile in care este 
explicitat, se apropie conceptual de realismul naiv din filosofie: cu toţii percepem 
aceeaşi realitate obiectivă, iar credințele noastre sunt copii fidele ale realităţii. Această 
concepție afectează însă distincţia dintre noțiunile filosofice de obiectivitate şi certitu- 
dine. În filosofie, certitudinea are o dimensiune absolută, în timp ce obiectivitatea e 
mai mult o chestiune de grad (între obiectiv şi subiectiv). Pe de altă parte, realismul 
filosofic, a cărui teză fundamentală este că realitatea există independent de voința 
noastră, nu implică nici ideea certitudinii cunoașterii umane, nici pe cea a reflectării 
fidele a realității si rămâne deschis față de ideea conform căreia cunoaşterea umană 
este provizorie, evolutivă şi perfectibilă (Holma & Hyytinen, 2015, p. 8). 


5.7. Relativism sau failibilism? 


Problema distinctiei dintre realismul naiv și realismul filosofic este una mai complexă, 
problemele filosofice de certitudine a cunoașterii si de obiectivitate a acesteia fiind 
analizate de filosofii epistemologi. Totuşi, adoptarea largă și cu adevărat pr oblematică 
a relativismului epistemologic în majoritatea modelelor evolutive rămâne o problemă 
spinoasă în teoria epistemologiei personale. 

Ce e de făcut? a 

Relativismul epistemologic poate fi înlocuit cu o poziție episte 
vată conceptual, din perspectiva epistemologiei filosofice: failibilis 


emologică mai adec- 
mul. Acesta afirmă 

că opiniile şi credinţele despre cunoaştere sunt incerte, dar pot fi supuse analizei critice 
și pot fi şi apărate. Epistemologia failibilistă îşi are originile în opera filosofică a lui 
Charles Sanders Peirce (1966), a cărui teză centrală (care, de altfel, este şi teza centrală 
a failibilismului) este că certitudinea în cunoaştere nu este posibilă; totuşi, putem începe 
să ne indoim, să criticăm şi să ameliorăm starea cunoștințelor pornind de la ce avem. 
Deşi cunoaşterea prezentă este incertă şi, poate, eronată, este tot ce avem în acest 
moment şi ce a supravieţuit, dintr-o perspectivă evoluționistă, eforturilor de cunoaștere 
de-a lungul istoriei. 

Peirce porneşte de la observaţia că atât raționalismul, cât și empirismul eșuează în 
asumpțiile lor privitoare la posibilitatea certitudinii cunoaşterii. În timp ce raționalismul 
îşi fundamentează posibilitatea certitudinii pe rațiune, empirismul se încrede în per- 
ceptie. Peirce afirmă că, datorită originii evolutive a cunoaşterii umane, a faptului că 
nu se poate fixa un punct de referință de la care putem deriva cunoştinţe infailibile, 
cunoașterea nu poate fi (absolut) certă. 

Failibilismul, așa cum l-am descris în paragrafele anterioare, se opune nu doar rela- 
tivismului contextualist (cunoștințele sunt valabile în relaţie cu un anumit context sau 
într-un anumit context) şi celui radical (toate opiniile noastre sunt Ja fel de valide), ci 
și fundationalismului, care afirmă că există anumite puncte de certitudine sau momente 
de start de la care pornim în cunoaștere. Absolutismul, cu care este adeseori confundat 
fundationalismul, afirmă că există cunoştinţe absolute, adică valabile, pentru oricine, 
oriunde şi oricând. Dacă suntem de părere că adevărul e întotdeauna adevărat sau că 
există o realitate obiectivă, atunci suntem absolutisti. În cognitiile epistemice din epis- 
temologia personală, credința în cunoaşterea absolută înseamnă pur şi simplu a crede 
că există afirmaţii care sunt întotdeauna adevărate. i 

Conform celor două autoare norvegiene care au realizat aceste distincții conceptuale 
(Holma & Hyytinen, 2015), integrarea failibilismului în teoria epistemologiei personale 
ar avea două implicații: asupra cercetării empirice în epistemologia personală şi asupra 
recomandărilor de natură pedagogică. În privința cercetărilor empirice, încorporarea 
failibilismului în cadrul conceptual al cercetărilor în epistemologia personală poate 
permite căutarea și identificarea trăsăturilor failibiliste ale elevilor şi studenţilor. La 
nivelul recomandărilor pentru educaţie, failibilismul poate fi văzut ca o poziţie episte- 
mologică responsabilă, deoarece admite incertitudinea cunoaşterii, dar nu relativismul 
cunoştinţelor. De fapt, failibilismul este o expresie a spiritului reflectiv, susținut, de 
pildă, de King și Kitchener (2004): gânditorii reflectivi se folosesc de rațiune şi dovezi 
în susținerea afirmațiilor proprii. Pretentiile de cunoaştere (afirmaţii care au pretenţia 
de validitate, de adevăr) trebuie înţelese în relaţie cu contextul în care au fost generate, 
dar pot fi evaluate în privinţa consistentei și coerentei cu informaţiile disponibile, cu 
ceea ce ştim deja. Noi date si perspective pot apărea pe măsură ce cunoaşterea este 
construită şi reconstruită, iar gânditorii reflectivi rămân deschişi la a-şi reevalua cunoş- 
tinfele şi concluziile (King & Kitchener, 2004). 

5.8. Epistemologia filosofică naturalizată 


În continuarea perspectivelor contextualistă şi situativă asupra cunoaşterii și cunoştinţelor, 
” descrise mai devreme, vom observa că însăşi epistemologia filosofică a dezvoltat o alter- 
nativă conceptuală la epistemologia canonică: naturalizarea epistemologiei filosofice. 

O parte însemnată a filosofiei științei şi o parte a epistemologiei au constituit 
aşa-numita epistemologie naturalizată. Aceasta îşi propune, similar cu cercetările edu- 
caționale, să înțeleagă procesele epistemice individuale şi sociale, dar folosește rezul- 
tate ale cercetărilor empirice din psihologia cognitivă privind biasările de raționament 
pentru a înțelege metodele de raționament valid. În plus, epistemologia naturalizată 
analizează eficacitatea diferitelor metode de investigare folosite efectiv de cercetători, 
Astfel, prin abordări sociologice sau istorice, încearcă să dea seama de felul în care 
oamenii de știință, echipele de cercetători ori comunităţile ştiinţifice utilizează diferite 
practici în activitatea lor (Chinn & Rinehart, 2016, p. 462). 

Epistemologia naturalizată reflectă așadar o dezvoltare a epistemologiei tradiționale 
care înglobează socialul, contextele şi epistemologia cotidiană, a oamenilor obişnuiţi. 
Mai exact, adepții epistemologiei naturalizate susțin că modelul traditional, filosofic 
de teoretizare apriorică a cunoasterii-proces și a cunoasterii-produs trebuie completat 
cu date de cercetare din psihologie şi teorii derivate din aceste date de cercetare 
(Sandoval, Green & Brâten, 2016, p. 461). i: 

Epistemologia naturalizată se intersectează adeseori cu epistemologia socială — stu- 
diul felului în care cunoaşterea este construită, saturată cu conţinut si comunicată în 
interiorul comunităților şi între acestea (Fuller, 1988). De exemplu, în cazul procesului 
de peer-review, comunitățile ştiinţifice aderă la o practică epistemică particulară pentru 
producerea şi diseminarea cunoașterii. 

„Virajul” naturalist al epistemologiei tradiționale a schimbat si a multiplicat sursele 
de cunoaştere relevantă, acest fenomen reflectându-se şi în cercetarea cognitiei episte- 
mice. O consecință, de pildă, a fost studiul formelor de cognitie epistemică specifice 

„diferitelor discipline și în diverse contexte (Chinn, Buckland & Samarapungavan, 2011). 

Turnura naturalistă a epistemologiei filosofice a provocat şi a pus sub semnul intre- 
barii modelele traditionale, stadiale si dimensionale ale cognitiei epistemice. Epis- 
temologia naturalizată a avut şi implicaţii asupra modelelor cognitiei epistemice în 
următoarele sensuri; 


a) cognitia epistemică este, fundamental, un fenomen social; | DI 

b) investigarea scopurilor epistemice ale indivizilor trebuie să contextualizeze şi să 
înţeleagă cognitia epistemică actuală a acestora; 

c) practicile epistemice sau procesele de încredere prin care se generează cunoaşterea 
(de exemplu, metodele experimentale) sunt aspecte-cheie ale cogniţiei epistemice; 

d) cognitia epistemică este situată în context (Chinn, Buckland & Samarapungavan, 2011). 


Aşa cum vom descoperi de-a lungul acestei lucrări, epistemologia personală 
reprezintă un domeniu controversat, presărat cu dispute conceptuale şi metodologice. 

Despre ambiguitatile terminologice gi despre alte dificultăți metodologice ale dome- 
niului epistemologiei personale şi, într-un sens mai larg, ale cognitiei epistemice vom 
vorbi pe larg în partea a patra. 

5.9. Filosofia şi educarea cognitiei epistemice ily 


5.9.1. Privire de ansamblu asupra preocupărilor filosofice relevante 
pentru cognitia epistemică din educație 


Chinn și Rinehart (2016), într-o remarcabilă analiză critică a cognitiei epistemice din 
perspectiva filosofului-profesionist, oferă o serie de elemente-cheie pentru ameliorarea 
educației epistemice pe baza contribuţiilor filosofilor epistemologi. Conform celor doi 
autori, cercetarea educațională a cognitiei epistemice poate fi îmbunătăţită prin contac- 
tul cu filosofia în câteva moduri. Mai întâi, filosofia oferă un cadru normativ, care, desi 
nu este in trend cu cercetările curente in cognitia epistemică, poate oferi repere de 
organizare conceptuală. Apoi, analizele filosofice oferă posibilitatea identificării incon- 
sistentelor conceptuale şi eliminării confuziilor. În sfârşit, filosofii analizează şi deta- 
liaza ei înşişi cognitia epistemică (Chinn & Rinehart, 2016). 

Există câteva ramuri ale filosofiei care le sunt utile educatorilor sau cercetătorilor 
interesaţi de cognitia epistemică gi de practicile epistemice. Aici se pot include episte- 
mologia, filosofia ştiinţei și filosofia ştiinţelor sociale. 


1. Epistemologia. Chinn şi Rinehart (2016) identifică câteva linii de cercetare în epis- 
temologie care pot fi de interes pentru cercetarea educaţională a cognitiei epistemice. 
Aici pot fi incluse teme precum procesele epistemice de încredere (Goldman, 1986; 
Bishop & Trout, 2005), contextualismul (DeRose, 2009; Dretske, 2000), dezacordul 
(Christensen & Lackey, 2013), mărturia (Lackey, 2008), epistemologia socială (Goldman, 
1999) şi etica acţiunii epistemice (Fricker, 2003). 

2. Filosofia ştiinţei discută atât chestiuni ontologice (privind natura şi structura realității), 

cât şi chestiuni epistemologice propriu-zise. 

Studiile sociale despre ştiinţă, preocupate de practicile propriu-zise ale cercetători- 

lor, își propun să înţeleagă cum funcționează știința. Mai exact, filosofii şi sociolo- 

gii ştiinţei examinează deciziile cercetătorilor care aleg între teorii concurente, cum 
își justifică ideile oamenii de știință, cum se angajează în argumentare şi colaborare, 
când și de ce se schimbă teoriile științifice, cum apar şi cum se rezolvă dezacordu- 
rile dintre cercetători vizavi de teorii sau modele ştiinţifice. De asemenea, studiile 
sociale despre ştiinţă vizează şi probleme de ordin metodologic — experimente, 


observaţii participative — pe care le utilizează cercetătorii pentru a dezvolta teorii, 
modele sau alte produse cognitive (Giere, 1988). 


Ce înseamnă „„epistemic” pentru filosofi? 
Mulţi cercetători ai cognitiei epistemice din perspectivă psihologică tind să definească 
domeniul epistemic prin raportarea la cunoaştere şi justificarea acesteia. Muis (2007) 

înțelege prin epistemic credinţele generale despre cum sunt derivate si justificate 
cunoștințele. Hofer şi Pintrich (1997) identifică patru categorii de credințe, despre natura 
cunoştinţelor (certitudine şi simplitate) şi despre natura procesului de cunoaştere (sursa 
şi justificarea acesteia). 

Aceste definiţii sunt însă mult prea sumare, restrângând dramatic domeniul episte- 
micului. Chinn și Rinehart (2016), analizând o serie de definiţii mai recente ale epis- 
temicului, apreciază că acest domeniu este mult mai cuprinzător, fiind populat, pe lângă 
cunoștințe, și de argumente, teorii, explicaţii, înțelepciune, înțelegere şi dovezi. Un al 
doilea element semnalat de Chinn și Rinehart este că metodele şi procesele de proble- 
matizare (inquiry) sunt centrale în domeniul epistemicului. De altfel, Hookway (2006) 
chiar caracterizează epistemologia ca o „teorie a problematizării”. În al treilea rând, 
virtuțile intelectuale reprezintă o componenta-cheie a definiţiilor analizate. Virtutile 
intelectuale reprezintă deprinderi mintale care favorizează atingerea scopurilor epis- 
temice valorizate. A fi open minded este o astfel de virtute ce ajută oamenii să 
depăşească credinţele false şi să achiziționeze idei noi, mai bune. Toate aceste elemente 
nu au reprezentat prea mult o preocupare pentru cercetarea educaţională a cognitiei 
epistemice. 

Filosofii epistemologi insistă să clarifice, din perspectiva domeniului lor, şi alti 
termeni pe care adeseori cercetătorii cognitiei epistemice îi utilizează superficial sau 
neglijent. Astfel, avem cognifie epistemică = cognitie orientată spre scopuri epistemice; 
scopuri epistemice = scopuri legate de dezvoltarea unor reprezentări specifice despre 
lume: reprezentări cognitive. Scopurile epistemice discutate de filosofie sunt: cunoştinţe, 
înțelegere, modele științifice folositoare, credințe adevărate despre chestiuni importante, 
evitarea credințelor false, dovezi convingătoare, argumente bune. Avem, de asemenea, 
achiziții, rezultate sau produse epistemice (epistemic achievements) = rezultate obţinute 
în procesele de urmărire şi realizare a scopurilor epistemice. 

„ Aşadar, cognitia epistemică este cognitia umană orientată spre scopuri epistemice, 
ce creează produse epistemice şi evaluează produse epistemice proprii şi ale altora 
(Chinn & Rinehart, 2016, p. 461). 


5.9.2. Ce poate fi socotită cognitie epistemică sofisticată? 


În cercetările asupra cognitiei epistemice se porneşte de la anumite asumpții cu privire 
la faptul că anumite credinţe sau poziționări epistemice sunt, normativ, mai bune decât 
altele. De exemplu, cineva care primeşte cunoaşterea de la autoritate (un profesor sau 
o carte) este văzut, tipic, ca nesofisticat epistemic (Hofer & Pintrich, 1997). Totuşi, 
_ filosofia este în dezacord cu unele dintre asumptiile din cercetarea cognitiei epistemice. 
Vom analiza pe rând aceste dezacorduri în paragrafele următoare. i 
l. Asumptia despre autoritate ca sursă de cunoaștere. O asumptie răspândită în 
numeroase cercetări de cognitie epistemică este că a crede în autoritatea experţilor, a 
tratatelor sau a oamenilor de ştiinţă este o dovadă de simplitate epistemică. In chesti- 
onare, itemii care fac referire la alti oameni ca surse de cunoştinţe sunt descrieri ale 

unor cognitii epistemice inferioare. O schimbare către credințe epistemice mai sofisticate 
ar consta în slăbirea credințelor în autorităţile exterioare individului ca surse de cunoștințe. 

Filosofii nu sunt însă de acord cu această poziţie. Ei consideră că oamenii sunt surse 
de cunoștințe foarte productive şi chiar indispensabile (Chinn & Rinehart, 2016, p. 466). 
De fapt, filosofii afirmă că aproape orice lucru învăţat provine de la ceilalți oameni. 
Hardwig (1985, 1991) a examinat practicile unor fizicieni teoreticieni şi experimentalisti 
şi a constatat că şi cele mai empirice experimente se bazează pe mărturii — în speţă, ale 
asistentilor acestor cercetători din laboratoarele de cercetare. Weber, Inglis şi Mejia-Ramos 
(2014), analizând mai multe studii pe matematicieni, ajung la concluzia că aceștia con- 
sideră o asertiune matematică adevărată în funcție de autoritatea epistemică a matema- 
ticianului care a emis-o. $i în cercetarea epistemologică se schimbă lucrurile: Harris 
şi Koenig (2006) au investigat utilizarea de către copii a mărturiei ca sursă de 
cunoaștere. Bromme, Kienhues şi Porsch (2010) pledează pentru ideea că oamenii 
au nevoie să apeleze adeseori la experți, deoarece este fie nepractic, fie imposibil să 
dezvolte expertiză pentru a face judecăți valide într-o multitudine de domenii. Collins 
(2014) susține că, în teme controversate precum încălzirea globală sau vaccinarea, 
evaluarea tehnică a dovezilor relevante pretinde cunoaştere specializată mult mai 
avansată decât deţine un individ obişnuit, educat; în aceste cazuri, încrederea în 
consensul experţilor este, pentru cetățeanul obișnuit, cea mai bună opțiune (Chinn & 
Rinehart, 2016, p. 467). 

2. Asumptia despre incertitudinea cunoaşterii. Cercetătorii cognitiei epistemice 
asumă deseori că gânditorii sofisticati tratează afirmaţiile cu pretenţii de cunoştinţe ca 
provizorii sau incerte (Perry, 1970; Schommer, 1990; King & Kitchener, 1994; Hofer & 
Pintrich, 1997). Aceasta pare să fie însă o greșeală. Tipic, teoriile ştiinţifice stabilizate 
dețin un miez de elemente considerate de oamenii de știință mai degrabă certe, sigure, 


precum şi o serie de elemente mai putin certe. De exemplu, modelul standard din fizica 
particulelor are un miez dur de constructe teoretice lar 


g acceptate, dar şi unele mai vagi, 
precum bosonul lui Higgs. | | 
Într-un studiu Delphi despre ce ar trebui să conteze ca viziune normativă asupra 
științei, un panel de experţi ce includea filosofi ai ştiinţei şi cercetători a ajuns la con- 
cluzia că „elevii ar trebui să aprecieze de ce cunoaşterea ştiinţifică, mai ales cea de la 
orele de ştiinţe, este bine stabilită şi dincolo de vreo îndoială rezonabilă; pe de altă 
parte, alte cunoștințe științifice sunt deschise către îndoiala rezonabilă” (Osborne et al, 
2003, p. 701). In aceasta perspectivă, devine nepotrivit să considerăm nesofisticate 
credințele că anumite cunoștințe sunt mai degrabă certe. 


3. Realismul. Teoriile stadiale asupra cognitiei epistemice afirmă în mod obişnuit 


că realismul este o trăsătură a poziţiilor epistemice timpurii, nesofisticate. Amintim că . 


realismul este o poziţie epistemologică ce presupune corespondenţa între cunoștințe şi 
realitate. Asumptia cercetătorilor cognitiei epistemice stadiale este că, pe măsură ce 
copiii cresc, aceste poziţii epistemice sunt abandonate. 

Această idee este pur şi simplu falsă. Mulţi epistemologi, filosofi ai ştiinţei şi cer- 
cetători sunt, de fapt, realişti (Giere, 2006). Bourget și Chalmers (2014), într-o cercetare 
pe câteva sute de cercetători ai ştiinţei şi filosofi epistemologi, au descoperit că peste 

trei sferturi dintre ei sunt realişti în ceea ce priveşte chestiunile legate de ştiinţă. Mai 
mult, peste jumătate dintre ei sunt adepţi ai teoriei adevărului-corespondenţă, adică a 
celui mai nesofisticat nivel al cogniţiei epistemice, în conformitate cu cercetătorii 
(psihologi ai) cogniţiei epistemice. Prin urmare, nu putem considera că realismul este 
incompatibil cu niveluri sofisticate de gândire epistemică. Gânditorii sofisticați episte- 
mic pot fi realişti, în raport cu anumite lucruri, dar nonrealisti în raport cu altele 
(Chinn & Rinehart, 2016, p. 467). 


5.10. Modelul AIR in educatia epistemica 


Modelul AIR conţine trei elemente ale cognitiei epistemice: Aims (scopuri şi valori), 
Ideals (idealuri şi standarde epistemice) și Reliable epistemic processes (procese epis- 
temice de încredere). Aceste trei componente pot fi văzute ca resurse cognitive pe care 
oamenii le folosesc pentru a crea şi a evalua produse epistemice şi pentru a-şi justifica 
evaluările. . | | 

Modelul AIR se întemeiază pe patru principii esențiale ale cognitiel epistemice: 
fundamentul social, focalizarea pe practică si raționament practic, contextualizare şi 
dimensiunea etică a condiției epistemice (Chinn & Rinehart, 2016. p. 468). 


5.10.1. Componentele modelului AIR 


1. Scopuri și valori. Scopurile: modelele de cognitie epistemică au inclus rareori, până 
la Chinn, Buckland & Samarapungavan (2011) scopurile ca elemente explicite ale 
cognitiei epistemice. Totuşi, scopurile proceselor de cognitie epistemică sunt importante 
și variate: cunoștințe, înțelegere sau înțelepciune. 

Pentru matematică, Weber, Inglis şi Mejia-Ramos (2014) au arătat că matematicie- 
nii urmăresc scopuri epistemice diferite; dobândirea anumitor cunoştinţe, convingerea 
că anumite asertiuni matematice sunt corecte, înțelegerea matematicii din spatele unor 
asertiuni. Pentru scopuri diferite, matematicienii utilizează tipuri diferite de dovezi: 
exemple pentru înțelegere; mărturiile altor matematicieni pentru a se convinge de adevă- 
rul unor asertiuni; demonstratii deductive pentru anumite cunostinte (Chinn & Rinehart, 
2016, p. 468). 

Valorile: Filosofii semnalează că diferitele tipuri de cunoştinţe pot varia ca valoare. 
Cunoaşterea unor moduri alternative de producere a vaccinurilor (de exemplu, prin 
ARN mesager) este importantă pentru imunologi, dar alte cunoştinţe (de exemplu, 
funcţiile diferitelor arii corticale) nu prezintă aceeaşi valoare pentru aceiaşi imunologi. 
Altfel spus, ceea ce este valorizat epistemic într-o cultură sau comunitate va fi valori- 
Zat și ca scop epistemic. Wak 

Scopurile si valorile pot fi epistemice, dar si nonepistemice. Cercetătorii pot fi 
interesați să înțeleagă în profunzime natura virusului SARS-CoV-2 pentru a lărgi baza 

de cunoştinţe despre virusurile din această familie (scop epistemic) si a preveni viitoare 
epidemii (scop nonepistemic) ori pentru a-și demonstra competențele şi creativitatea altor 
cercetători (scop nonepistemic). Kitchner (1993) apreciază că dorinţa de recunoaştere 
științifică pentru cercetători, scop evident nonepistemic, este totuşi facilitatoare pentru 
progresul ştiinţific; persoanele din afara comunității ştiinţifice ar putea crede, eronat, 
că urmărirea acestor scopuri este incompatibilă cu progresul științific (Chinn & 
Rinehart, 2016). 

2. Idealurile epistemice. Idealurile epistemice pot fi conceptualizate şi ca standarde 
sau criterii epistemice şi sunt utilizate pentru evaluarea produselor epistemice. Toulmin 
(1972) este cel care a introdus sintagma explanatory ideal, care poate fi înţeleasă ca 
set de standarde epistemice sau criterii pe care o explicaţie ştiinţifică trebuie să le 
întrunească pentru a fi considerată validă. De exemplu, filosofii consideră că oamenii 

„de ştiinţă evaluează teorii folosind criterii precum potrivirea cu datele empirice în sens 
larg, evitarea conflictului cu dovezile, potențialul de a genera noi cercetări, consistenţa 
cu alte teorii, consistenţa internă (Kuhn, 1977; Newton-Smith, 1981). Criteriile pentru 
evaluarea metodelor de cercetare cuprind: existența suportului empiric independent 
pentru metoda utilizată, consistenţa metodei cu teoriile acceptate, capacitatea de a 
produce rezultate consistente, existenţa procedurilor pentru evitarea biasărilor (Galison, 
1987; Chinn & Rinehart, 2016, p. 469). | 

Aceste criterii epistemice se folosesc pentru a ghida producerea de afirmații stiin- 
tifice. În acest sens, cercetătorii vor căuta să formuleze teorii care să se potrivească cel 
mai bine cu datele sau vor folosi aceste criterii pentru a evalua munca altor cercetători. 

Indivizii şi grupurile sociale pot folosi în moduri diferite aceste idealuri sau criterii 
epistemice. Idealul epistemic de referință pentru adepţii creationismului — potrivirea cu 
scrierile Sfintei Scripturi — este diferit de al celor care aderă la evoluţionism, care se vor 
raporta la congruenta teoriei evoluționiste cu dovezi multiple privind originea speciilor 
(Chinn & Buckland, 2011). Deoarece aceste idealuri vor influența, printre altele, ale- 

 gerea obiectivelor educaționale, este important să fie discutate serios, aprofundat. Prin 

urmare, o parte din programele de cercetare asupra cognitiei epistemice ar trebui să 
exploreze dacă există motive pentru a se prefera anumite criterii epistemice altora. Acest 
lucru nu înseamnă însă acceptarea anumitor criterii — de exemplu, cele ştiinţifice — 
într-un mod necritic. Cercetările de gen şi cele asupra problematicii rasiale au evidențiat 
existența unor biasări în standardele științifice predominante la un moment dat (Harding, 

1988). Cercetările pe amerindieni, de exemplu, sugerează că unele standarde epistemice 

ale comunităţii acestora privind creșterea şi dezvoltarea fondului forestier sunt superi- 
oare unor teorii si standarde ale comunității ştiinţifice în legătură cu industria lemnului 

(Medin & Bang, 2014). 

3. Procesele epistemice de incredere. Un domeniu important al teoriei epistemice 
din perspectivă filosofică este studiul proceselor de încredere (reliabilism) (Goldman, 
1986). Acest concept definește cunoștințele drept credințe adevărate, produse în urma 
unor procese epistemice de încredere, acestea, la rândul lor, fiind definite drept procese 
cognitive prin care e mai probabil să se obțină credinţe adevărate decât credinţe false. 
In linii mari, credinţele pot fi considerate bine justificate dacă sunt generate prin procese 


epistemice de încredere (Chinn & Rinehart, 2016, p. 470). Astfel, obţinem credinţe 
adevărate justificate. 

Transferând aceste definiţii la producerea modelelor (teoriilor, explicatiilor) ştiinţifice, 
un proces de încredere este unul care e mai probabil să producă un model ştiinţific bun 
decât un model ştiinţific prost. 

Reliabilism-ul se sprijină pe ideea esenţială că indivizii utilizează diferite procese 
cauzale pentru a produce credinţe, teorii sau modele (Chinn & Rinehart, 2016, p. 470). 
Un astfel de proces este percepția vizuală în condiţii tipice, considerată o sursă de 
încredere. Dacă vedem un automobil de culoare roşie trecând ziua prin fata noastră, 
putem afirma că am văzut un automobil roșu, iar afirmaţia este una în care se poate 
avea încredere. Insă, dacă este întuneric și plouă, iar noi avem dificultăţi de percepere 
a culorilor (acromatopsie sau daltonism), afirmaţia noastră nu mai este de încredere. 
Căutarea în mai multe surse pentru a confirma o informaţie este de asemenea un proces 
în care putem avea mai mare încredere decât a da crezare primei surse sau unei surse 
unice de informaţie. Pe de altă parte, a ghici în cafea, de exemplu, nu este o sursă de 
încredere pentru informaţii. 

În concluzie, aceste procese de producere a cunoştinţelor — diferite în raport cu 
încrederea pe care le-o putem acorda — produc sau cauzează credințe mai mult sau mai 
putin adevărate. Condiţiile de aplicare şi funcționare a proceselor de generare a cunos- 
tintelor le fac să fie sau nu de încredere. De exemplu, argumentarea într-un grup poate 
fi un proces de încredere în condiţiile următoare: diversitate de opinii sau experienţe 
în grupul de dezbatere; respectarea regulii participării tuturor — dar încetează să mai 
fie un proces de încredere în condiţiile în care sunt ignorate argumentele celor în mino- 
ritate. În cercetarea științifică, descrierea detaliată a condiţiilor de producere a obser- 
vatiilor oferă cititorilor surse de judecare a încrederii pe care o pot avea în informaţiile 
prezentate: 

Procesele epistemice operează la o varietate de scale, de la procese individuale, 
precum observarea pe cont propriu sau evaluarea credibilitatii experţilor — la procese 
de grup precum argumentarea și până la procese colective, institutionalizate cum este 

procesul de peer-review. Toate aceste procese de generare a cunoştinţelor determină 
credințe epistemice sau cunoştinţe, de aceea ar putea fi numite procese epistemice 
cauzale (Chinn & Rinehart, 2016, p. 470). În acest sens, cognitia epistemică sofisticată 
implică cunoașterea profundă şi extensivă a proceselor epistemice de încredere prin 
care producem cunoştinţele (Chinn & Rinehart, 2016, p. 471). 

Conștientizarea existenţei şi importanţei proceselor epistemice de încredere în deri- 
varea credințelor sau a cunoştinţelor noastre are cel putin două utilizări: pe de o parte, 
pentru a elabora produse epistemice, iar pe de altă parte, pentru a le evalua pe cele 
proprii sau pe ale altora. 

De exemplu, folosirea metodei observaţiei într-o cercetare educaţională este un 
proces epistemic care implică cunoașterea instrumentelor şi a protocoalelor de observaţie, 
a proprietăţilor acestora și a condiţiilor de utilizare, Să ne imaginăm, mai întâi, că un 
cercetător foloseşte instrumente precum protocoale de observaţie sau chestionare pen- 
tru a crea un produs epistemic: un raport de cercetare. În acel raport el va pune în relaţie 
un fenomen educaţional — motivaţia scăzută pentru învăţare a unor elevi — cu anumite 
variabile din acel mediu educaţional. Cercetătorul va utiliza observaţia și anumite 
chestionare pentru a obţine date atât despre motivaţia de învăţare, cât şi despre condiţiile 

în care elevii sunt slab motivaţi (metode inadecvate de predare, profesori slab pregătiţi, 
oboseală etc.). În afara relaţiei pe care o descrie, cercetătorul va detalia procedurile 
de colectare a datelor, instrumentele folosite și protocoalele urmate, baza de date 
obținută — unele dintre aceste elemente fiind prezentate în raportul de cercetare, iar altele 
(baza de date) fiind disponibile la cerere. Un alt cercetător eva/uează produsul episte- 
mic al primului cercetător — raportul de cercetare, prezentat sub forma unui articol 
propus spre publicare unui jurnal cu peer-review. In evaluarea lui, cercetătorul-reviewer 
va analiza condiţiile de realizare a observaţiilor şi de aplicare a chestionarelor pentru 
a decide dacă procesele de încredere — procedurile de culegere a datelor despre motivaţia 
scăzută pentru învățare a unor elevi — au fost respectate si dacă poate sau nu să se 
încreadă în rezultatele raportate. 

Un alt exemplu: un reporter profesionist află dintr-o sursă o ştire despre infectarea 
cu Coronavirus a unor persoane vaccinate. El știe că trebuie să verifice (confirme) prima 
sursă cu cel putin încă o sursă, independentă de prima, neinteresată şi nepărtinitoare. 
Reporterul va folosi aceste cunoștințe despre ce înseamnă o ştire corectă şi va amâna 
publicarea ştirii din sursa inițială până obţine confirmarea acesteia din cel puţin o altă 
sursă independentă — de exemplu, un martor ocular (medic) care nu are niciun motiv 
să distorsioneze informaţiile. Să ne imaginăm acum că o persoană citeşte știrea inițială 
într-un „tabloid”, iar autorul textului nu indică decât o sursă pentru ştirea respectivă, 
pe care nu o detaliază, astfel încât nu poate fi judecată nici măcar credibilitatea acesteia. 
Cititorul critic, cunoscând că o ştire, pentru a fi credibilă, trebuie să fie confirmată din 
cel puțin două surse independente, va evalua ştirea din tabloid ca nefiind de încredere. 

Implicații: procesele epistemice de încredere sunt importante deoarece prin inves- 
tigarea lor putem evidenția ce procese cognitive consideră indivizii că sunt de încredere 
pentru a produce cunoştinţe, teorii sau înțelegere. În investigarea proceselor de încredere 
pot fi examinate credințele indivizilor despre aceste procese, dar, de asemenea, poate 
fi urmărită funcționarea acestor procese în crearea sau evaluarea cunoaşterii. Educational, 
este important să fie făcute eforturi pentru achiziția de către elevi şi studenți a unui 
repertoriu vast de procese de încredere (Chinn & Rinehart, 2016). 


5.10.2. Cele patru principii generale ale modelului AIR 


1. Cogniţia epistemică este fundamental socială. Argumentele în sprijinul acestui 
principiu sunt: existența la baza cunoașterii noastre a mărturiilor celorlalți oameni; 
dependența de critica unei comunităţi sau a unui grup de cercetători ce-şi împărtăşesc 
experiențele (Hardwig, 1991), întrucât cele mai de încredere procese prin care se pro- 
duc cunoștințe sunt sociale (Longino, 2002); efectuarea validării produselor epistemice 
în social: o descoperire, chiar individuală, nu există sub formă de cunoştinţă dacă nu este 
împărtăşită si recunoscută de o comunitate; dependenţa de comunitatea chiar a unor 
credințe cotidiene. 

2. Cognifia epistemică este prezentă în primul rând în acțiuni epistemice. Chinn, 
Buckland & Samarapungavan (2011) au arătat că din ce în ce mai multe cercetări arată 
că cognitia epistemică din credinţele epistemice, măsurate cu scale de autoraportare 

corelează slab cu acțiuni epistemice reale ale indivizilor. Acest trend de evidentiere a 
importanței acţiunilor cognitive propriu-zise în generarea de produse epistemice implică 
apelul la investigații pe bază de experimente vizând procese epistemice specifice, ce 
descriu epistemologia în acțiune. Samarapungavan, Westby şi Bodner (2006) afirmă că 
cercetătorii nu filosofează formal despre caracteristicile generale ale cunoașterii, ci 
aplică criterii epistemice în activitatea lor curentă, când evaluează produse epistemice 
proprii sau ale colegilor. Mare parte din cognitia epistemică în desfășurare este tacită, 


implicită (Sandoval, 2005), prin urmare este slab reprezentată în autoraportări ŞI ar- 


trebui observată în desfășurare. 

3. Cogniţia epistemică are caracter situational, contextual. Caracterul situational 
al cognitiei epistemice este evidenţiat de unii cercetători (Hammer & Elby, 2002), iar 
acest caracter se manifestă prin cognitii epistemice diferite în situații diferite ale 
aceloraşi indivizi. 


a) Filosofii subliniază prin „contextualism” că înseși cunoştinţele se modifică în funcţie 
de context. Miza poate influenţa ce ştie un individ. De exemplu, când un medic îi 
explică unui copil de ce sunt importante exerciţiile fizice pentru sănătate, într-un 
cabinet de fizioterapie, acesta va fi probabil mai convins decât de explicațiile unui 
profesor de la şcoală care prezintă la educaţie pentru sănătate informații despre cât 
de importantă este mișcarea pentru sănătate. Dretske (2000) afirmă că ştim ceva 
în funcţie de factori contextuali precum alternative relevante. Spre exemplu, 
observăm o persoană care pare dezinteresată când îi oferă ajutor alteia, dar aflăm 
că de fapt este plătită să facă acest lucru şi că va fi chiar avansată. În această 
situație ne schimbăm judecata despre ceea ce stim: persoana nu oferă ajutor dez- 
interesat, ci pentru anumite avantaje. 

b) Un alt motiv pentru care cunoașterea este contextuală îl reprezintă „discontinuitatea 
științei” (Galison & Stump, 1996). Aceasta se referă la faptul că diverse domenii 
ale ştiinţei folosesc metode de cercetare diferite pentru problematicile pe care le 
investighează. De exemplu, chiar în interiorul unui domeniu — ştiinţele educației —, 
modul de investigare a motivatiei şi a cognitiilor elevului diferă între un cercetător 
empiric şi un filosofal educaţiei, astfel încât este posibil ca niciunul să nu se încreadă 
în raportările celuilalt, 

c) Chiar printre cercetătorii care utilizează aceleaşi criterii generale de evaluare a 
cunoștințelor sau modelelor științifice, interpretarea acestor criterii (sensul în care 
sunt folosite) variază considerabil. De exemplu, ceea ce un ecologist consideră 
dovadă sau evidență — un fenomen amplu, la nivel planetar — diferă de ceea ce 
apreciază ca dovadă un microbiolog — fenomene sau modificări la nivel celular. 
Apoi, ponderarea diferită a unor criterii epistemologice influențează contextual 
cunoașterea. Utilitatea unei teorii poate fi considerată mai importantă decât potri- 
virea acesteia cu datele existente la un moment dat (Kuhn, 1977). 


4. Cogniţia epistemică are implicații etice. Recent, cercetătorii din domeniul cognifiel 
“pistemice au evidenţiat aspecte etice ale acesteia, de exemplu responsabilitatea epis- 
lemică şi justiția epistemică. 

Responsabilitatea epistemică se referă la probleme precum: sunt oamenii obligaţi etic 
să se informeze despre probleme precum încălzirea globală sau vaccinarea anti-COVID-19? 
Sau cât efort este moral să fie cerut oamenilor pentru a se informa corect? (Chinn & 
Rinehart, 2016, p. 474). 

Injustifia epistemică examinează inechitatile în privința mizelor şi a distribuţiei 
cunoaşterii în comunități. Fricker (2003) susține că vocile epistemice ale femeilor şi 
ale minorităţilor sunt adesea neglijate. În acest mod, drepturile epistemice ale acestora 
sunt violate de cei care nu le ascultă sau le ignoră. Diseminarea inechitabilă a cunoaşterii 
în societate este o altă formă de injustitie epistemică şi poate fi considerată un proces 
de generare a cunoaşterii în care nu se poate avea încredere (Chinn & Rinehart, 2016, 
p. 474). 

Problemele etice din cognitia epistemică se intersectează cu virtuțile şi viciile etice 
(Chinn, Buckland & Samarapungavan, 2011). Sosa (2007) identifică doua parti ale 
epistemologiei: 1. teoria cunoaşterii; 2. eticile intelectuale. Acestea din urmă se referă 
la normele şi evaluarea chestiunilor intelectuale în general, sensibile la întregul evantai 
de valori intelectuale. Aici se pot include virtuți epistemice, precum deschidere, bunăvoință, 
curaj, justiţie, şi vicii epistemice, laşitate, înşelăciune (Zagzebski, 1996). Virtutile 
descriu procese de încredere, iar viciile — procese de obţinere a cunoştinţelor in care 
nu putem avea încredere (Chinn & Rinehart, 2016, p. 475). 

În continuare ne propunem să prezentăm perspectiva logicii asupra unor aspecte ale 
cognitiei epistemice. Vom avea în vedere epistemologia logicii, felul în care inferentele 
si rationamentele produc cunoştinţe viabile (de regulă, deductiv) si influența logicii 
asupra rationamentului cauzal, în general, şi în ştiinţă, în particular. 

Perspectiva logicii 


6.1. Epistemologia logicii 


Prin „logică” se înţeleg, în primul rând, rationamentele deductive, adică cu concluzii 
ce sunt necesare din punct de vedere logic. În afara acestora, în domeniul logicii inclu- 
dem inferentele nondeductive, de exemplu rationamentele inductive ce conduc la 
concluzii justificabile pornind de la observarea unor cazuri şi extinzând/generalizând 
concluziile. Desigur că posibilele dovezi ulterioare contrare vor infirma aceste concluzii. 

Vom observa că logica informală, spre deosebire de cea formală (deductivă), este 
preocupată de calitatea argumentării şi evitarea erorilor, dar nu se bazează pe reguli 
formale, prin urmare nu conduce la necesități logice (Moshman & Tarricore, 2016, 
pp. 57-58). 

A gândi logic cere cunoștințe despre natura logicii: rolul logicii în justificare şi 
relația ei cu adevărul. Aceste cunoștințe despre natura logicii ce permit (condiţionează) 
raționamentul logic au fost numite „înţelegere metalogică” (Moshman, 1990). 

Înțelegerea metalogică cuprinde cel puţin patru elemente (Moshman & Tarricore, 20 16): 


1. conştientizarea faptului că inferenta logică este un proces prin care se obţin conclu- 
zii din premise; 

2. înţelegerea faptului că unele inferente şi concluzii sunt mai justificabile decât altele; 

3. înţelegerea proprietăţilor logice ale propozitiilor, inferentelor şi argumentelor şi a 
necesității logice a inferentelor deductive; 

4. conceptualizarea logicii ca un domeniu epistemic în relaţie cu alte domenii. 


Miezul logicii este deductia, Într-un argument deductiv, concluzia este derivată cu 
necesitate din premise, conservând astfel adevărul acestora. Chiar în situaţia în care 
premisele ar fi doar ipotetic adevărate, concluzia va fi adevărată cu necesitate (dacă un 
bec poate fi aprins şi stins, iar el este aprins, atunci nu este stins; acest lucru este ade- 
vărat indiferent dacă avem sau nu o verificare sau o dovadă empirică a stării sale). 
Dezvoltarea conştientizării necesităţii logice este centrală în lucrările lui Piaget (Smith, 
1993), în epistemologia lui evoluționistă. 

Ce rol joacă înțelegerea metalogică în gândire? 

Gândirea poate fi văzută ca reglarea metacognitiva a inferentelor. Raționamentul 
logic, in mod particular, reprezintă reglarea metalogică a inferentelor (Moshman & 

Tarricore, 2016, p. 56). Când indivizii îşi reglează procesele inferentiale pentru a maxi- 
miza adevărul sau a-și justifica credințele, gândirea lor este autoreglată epistemologic 
si se califică drept rațiune. Altfel spus, a rationa se referă la aspecte si forme ale gân- 
dirii care sunt în mod reflexiv orientate spre consideraţii epistemologice despre justi- 
ficare şi adevăr (Moshman & Tarricore, 2016, p. 55). 

Raționamentul logic. In forma lui prototipică, raționamentul logic se bazează pe 
reguli. Prin urmare, dacă cineva urmează regulile, adevărul este garantat, iar justifica- 
rea este absolută. Spre deosebire de raționamentul științific, raționamentul logic nu cere 

În diferenţierea logicii informale de cea formală poate fi util modelul dual al pro- 
cesării Ricco şi Overton (2011), compus din două sisteme. Sistemul I, specific unui 
domeniul de cunoștințe, implică procese euristice, automatizate, operează în timp real 
şi depinde de context. Sistemul II este general în raport cu domeniile de cunoştinţe, 
implică operații universale și decontextualizate ale minţii. Acesta, la rândul lui este 
compus din două subsisteme: 1. subsistemul algoritmic şi 2. subsistemul reflectiv. 
Subsistemul algoritmic, compus din reguli si operaţii, oferă logica mentală sau sistemul 
natural de deductii. Subsistemul reflectiv oferă autoreglările practice şi epistemice, 
inclusiv normele epistemice și metalogice ce emerg din proces (Moshman & Tarricore, 
2016, p. 56). În studiul lor, Markovits, Thompson şi Brisson (2015) ajung la concluzia 
că oamenii posedă o reprezentare metacognitivă a validității abstracte sau a judecăților 
abstracte, dar sunt deseori în eroare când au în vedere cazuri particulare, concrete, fapt 
ce confirmă teoria procesării duale descrisă mai sus. 

DeWall, Baumeister şi Masicampo (2008) afirmă că raționamentul logic depinde de 
procesarea conştientă. Acest lucru nu înseamnă că inferentele automate şi intuitive nu 
pot fi logice. Totuşi, DeWall, Baumeister şi Masicampo concluzionează că procesele 
controlate și reflexive asociate cu constienta contribuie în mod semnificativ la derula- 
rea de judecăţi logice. 

În altă perspectivă, raționamentul colaborativ, în condiţii de discuţii libere, arată 
că grupurile ating niveluri mai ridicate de performanță logică decât indivizii izolați 
(Moshman & Geil, 1998). 


6.2. Dezvoltarea inferentelor şi a rationamentului logic 


Înțelegerea metalogică se dezvoltă sistematic de-a lungul copilăriei (Moshman, 1990, 
2015). Totuși, adulţii înşişi eşuează adesea în aplicarea înţelegerii metalogice, deoarece 
se bazează foarte mult pe intuiţie si pe procese automate (Kahneman, 2011), specifice 
sistemului I (Ricco & Overton, 2011). 

Copiii fac inferenje logice, dar nu raționamente logice. Preşcolarii fac în mod ruti- 
nier inferente deductive şi inductive, dar aceste inferente sunt automate si intuitive, 
întrucât ei nu conştientizează, din cauza deficitului metacognitiv inerent vârstei, că fac 
inferente. Desigur că nici adulţii nu fac excepţie de la inferentele automate, intuitive. 

Cu toate că oamenii deţin cunoştinţe derivate din alte cunoștințe, prin variate procese 
inferentiale, adeseori ei pierd urma, nu știu ce au inferat din ce (Evans & Stanovich, 2013; 
Kahneman, 2011). Cu toate acestea, adulții sunt potential conștienți de inferentele lor. 
Ei pot fi inconstienti despre unele inferenţe (că fac unele inferente), dar sunt conștienți, 
la modul general, că fac inferente si pot reflecta la unele dintre acestea. Pe de altă parte, 
preşcolarii nici măcar nu-și dau seama că fac inferenfe. Ei ajung la conştientizarea 
faptului că inferenţa reprezintă o sursă de cunoștințe abia la vârsta de 6 ani. 

Demonstrația clasică a dezvoltării constientizarii inferentei ca sursă de cunoaştere 
este studiul lui Sodian si Wimmer (1987) pe copii de 4 şi 6 ani. La 4 ani, copiii sunt 
întrebaţi ce culoare va avea o bilă pusă într-o pungă opacă, ei asistând vizual la acţiunea 
prin care bila este luată dintr-un container ce conţine doar bile roşii $i este introdusă in 
punga opacă. Ei vor răspunde — corect — că bila va avea culoarea roșie. O altă persoană, 
care vede toate bilele din container, nu vede introducerea bilei roşii în punga opacă, 
dar ştie că a fost luată o bilă din container şi introdusă în punga opacă, poate deduce 
că bila este roşie (Dacă a fost luată din containerul cu bile roșii, culoarea bilei din punga 
opacă este în mod necesar roșu). Intrebati dacă persoana care nu vede transferul bilei 
din container în pungă poate să indice culoarea bilei, copiii de 4 ani nu ştiu ce să răs- 
pundă sau răspund negativ, neglijând inferenta (deductia) ca sursă de cunoaştere. Pe de 
altă parte, copiii de 6 ani vor răspunde că acea persoană, deşi nu a văzut introducerea 
bilei, va indica că bila este roşie, dovedind astfel că la această vârstă apare conştientizarea 
faptului că inferenta reprezintă o caracteristică generală a oamenilor si o sursă de 
cunoştinţe (Moshman & Tarricore, 2016, pp. 58-59). 

Conştientizarea faptului că inferențele reprezintă surse de cunoștințe este critica, 
deoarece permite reflectia asupra caracteristicilor inferentelor. Mai multe cercetări au 
pus în evidenţă faptul că, începând cu vârsta de 6 ani, copiii au o anumită înțelegere a 
necesității, consistenţei şi imposibilității logice a ceva (Miller, Custer & Nassau, 2000), 
proces care continuă cu înțelegerea metalogică în copilăria târzie (Markovits, 2013; 
Moshman, 2015). Deşi educaţia stimulează dezvoltarea înţelegerii metalogice, aceasta 
din urmă pare să urmeze un model prestabilit şi este influențată de vârsta subiecților. 

Pillow (2002) a solicitat unor subiecți de vârste diferite să realizeze patru tipuri de 
inferenje (deductive, inductive, de ghicire/intuire pe bază de informaţii parţiale, respec- 
tiv de ghicire pură). Totodată, subiecţii trebuiau să isi aprecieze gradul de încredere în 
fiecare tip de inferență. Copiii de 5-6 ani deja arătau mai mare încredere în deducție 
decât în ghicire, justificându-şi concluziile inferentelor prin apelarea la premise rele- 
vante. De la 8-10 ani copiii încep să aibă mai mare încredere în deductii decât în inducţii, 
precum si mai multă încredere în inductii decât în inferenje bazate pe ghicire. In sfârşit, 
adulții afişează o ordine clară a încrederii: 1. inferentele deductive; 2. inferentele induc- 
tive; 3. ghicirea informată; 4. ghicirea pură (Moshman & Tarricore, 2016, p. 59). 

Necesitatea gi stabilitatea logică au fost la rândul lor testate și in cercetări empirice. 
Miller, Custer si Nassau (2000) au intervievat copii de 7, 9 si 11 ani cu privire la 
necesităţi logice (dacă un bec trebuie să fie aprins sau stins), matematice (dacă 3 este 
mai mare decât 2), definitionale (dacă un triunghi are în mod necesar trei laturi), 
fizice (dacă un creion lăsat din mână va cădea), dar şi cu privire la fapte arbitrare 

(dacă există sau nu cretă într-o cutie). Copiii au fost întrebaţi și dacă aceste necesități 
sunt universale spatial si temporal (nu se schimbă în timp), apoi au fost întrebaţi dacă 
pot fi imaginate alternative la aceste necesități (de exemplu, un triunghi care să nu aibă 
trei laturi). Rezultatele au indicat că şi cei mai mici copii sunt oarecum conştienţi că 
necesităţile logice, matematice şi definitionale sunt universale spatio-temporal. Răs- 
punsurile copiilor mai mari au arătat că violarea acestor necesități este inimaginabilă 
și disting aceste necesități de alte tipuri de cunoștințe. 

Moshman şi Franks (1986) au evaluat capacitatea subiecților de diferite vârste de 
a sesiza validitatea unor inferente deductive. Trei categorii de subiecţi: elevi de clasa 
a IV-a, 9-10 ani, de clasa a VII-a, 12-13 ani şi studenţi au fost testati privind capaci- 
tatea lor de a tria argumente sau inferente variate, în funcție de mai multi parametri: 
validitatea inferentei; adevărul premiselor; adevărul concluziilor; forma argumente- 
lor; conţinutul premiselor şi al concluziilor. Rezultatele au indicat că o majoritate 
substanţială a studenților este capabilă să înțeleagă validitatea inferentiala a argu- 
mentelor, dar aproape niciun elev din cei de clasa a IV-a nu reuşeşte acest lucru. În 
condiţii de facilitare a înțelegerii (explicaţii, feedback), performanţa elevilor de clasa 
a VII-a creşte aproape până la cea a studenţilor, dar la cei de clasa a IV-a nu se 
întâmplă acest lucru. 

Înțelegerea metalogică progresează remarcabil de-a lungul copilăriei şi după aceea, 
ceea ce permite progrese ale rationamentului logic. Raționamentul logic este critic 
pentru raționament în general, deoarece joacă un rol important în justificarea infe- 
rentelor, adevărul concluziilor si coerenţa de ansamblu a cunoașterii şi cunoștințelor 
(Moshman & Tarricore, 2016, p. 60). 

Aşadar, gândirea poate fi conceptualizată, din perspectiva logicii, ca autoreglare 
metacognitivă a inferenjelor. În măsura în care această reglare este ghidată de cognitia 
epistemică, adică vizează justificarea şi/sau adevărul, se poate spune că individul 
raționează. 


6.3. Gândirea cauzală şi raţionamentul cauzal 


Raționamentul cauzal reprezintă o chestiune complexă şi subtilă şi a reprezentat o 
preocupare importantă pentru psihologi ai dezvoltării, filosofi ai ştiinţei, profesori, dar 
şi indivizi obişnuiţi. Pentru a înțelege bazele rationamentului cauzal, trebuie mai întâi 
să apelăm la o serie de exemple: 

Dacă plouă, străzile se udă. 

Ploaia face străzile să fie ude. 

Aceste două propoziţii, deși la o primă vedere identice, sunt diferite. În prima 
propoziție avem o afirmaţie empirică, bazată pe observaţii anterioare. În a doua avem 
o explicaţie cauzală pentru observaţiile care au condus la afirmaţia din prima propoziţie. 
Ambele afirmaţii se regăsesc în domeniul ştiinţei, deoarece știința se ocupă cu organi- 
zarea şi explicarea observaţiilor despre lume (Moshman & Tarricore, 2016, p. 61). 

Pentru înţelegerea în detaliu a rationamentului cauzal vom avea în vedere alte 
propoziţii propuse de Moshman și Tarricore (2016, p. 61): 

Fumatul produce cancer pulmonar: 

Jocurile video violente conduc la un comportament violent. 

Oprimarea pe criterii etnice conduce la violență. 

Aceste trei propoziţii reflectă relaţii cauzale, deşi, în fond, relaţiile postulate nu sunt 
cauzale, ci reprezintă corelaţii. Desigur că fumatul poate fi asociat cu cancerul pulmo- 
nar, iar violenţa suferită poate duce la violenţă, dar relaţia cauzală nu poate fi postulată 
(nu poate fi afirmată cu certitudine). 

Relaţiile dintre cele trei propoziţii pot fi descrise într-o concepție emergentista 
despre știință, dar şi într-o concepție reducționistă. Concepţia emergentistă despre ştiinţă 
este determinată de ideea ordonării explicatiilor cauzale pornind de la unele primordi- 
ale, de bază, oferite de regulă de fizică, şi avansând spre explicaţii cauzale tot mai 
complexe; astfel, în tranziția de la fizică la biologie, apoi la științele comportamentale 
şi sociale, explicarea cauzală a fenomenelor devine, progresiv, mai complexă. 

În cazul propoziției „Oprimarea pe criterii etnice conduce la violență de grup”, 
cauzalitatea explicată prin fenomene fizice face apel la conceptul de forte (aici — de 
echilibru de forţe), biologic, oprimarea tulbură echilibrul homeostatic al indivizilor/ 
grupurilor privite ca sisteme biologice, iar reacţia este de reechilibrare homeostatică. 
În termeni ai științelor sociale, violenţa activată de oprimare la indivizii și grupurile 
etnice este explicată în termenii teoriei sistemelor dinamice şi de cauzalitate circulară, 
această violență putând conduce la oprimare. Evident că în aceste exemple complicarea 
progresivă a explicatiilor este o consecință a perspectivei emergentiste asupra cauzali- 
tatii fenomenelor. 

Perspectiva reducționistă, mai simplă, reflectă reducerea progresivă a explicatiilor 
cauzale complexe la unele tot mai simple. Propoziția „Oprimarea pe criterii etnice 
conduce la violență de grup” poate fi redusă gradual la o explicaţie cauzală mecanică: 
oprimarea etnică este un fenomen social explicat de sociologie, dar ale cărui mecanisme 
pot fi reduse la unele psihologice. Acestea, la rândul lor, au substrat biologic şi fizio- 
logic, explicabil în termeni de chimie organică și în cele din urmă prin legi fizice 
(Moshman & Tarricore, 2016, pp. 60-61). 

Vom observa că explicaţiile cauzale reduse la fizica newtoniană (în viziunea reduc- 
ționistă) sau complicate progresiv, pornind de la explicaţii oferite de aceeaşi fizică 
newtoniană, sunt puse în chestiune de mecanica cuantică. Asumpftiile probabilistice 
despre cauzalitate şi existenţă din mecanica cuantică s-au dezvoltat în secolul XX şi 
pot reprezenta o provocare paradigmatică pentru filosofia ştiinţei. Cu toate acestea, 
dincolo de nivelul microfenomenelor descrise de fizica cuantică, conceptul de cauza- 
litate rămâne esenţial pentru explicarea funcţionării minţii umane. 

Dezvoltarea etapizată a rafionalitdtii cauzale. Inferentele cauzale se dezvoltă încă 
din primele luni de viață, copilul observând consecinţele actelor sale motorii asupra 
mediului. Cu toate acestea, inferentele cauzale la copii nu sunt constientizate şi con- 
trolate de aceştia. Pe la 3-4 ani pot fi însă detectate prefigurări ale rationamentului 
cauzal pentru situatii foarte simple. 

Ceea ce se dezvoltă ulterior în privința rationamentului cauzal este reprezentat de 
autoreglarea metacognitivă a inferentelor cauzale şi autoreglarea epistemică a cunoaşterii 
teoretice şi a inferentelor legate de aceasta (Moshman & Tarricore, 2016, p. 64). Se 
poate spune că raționalitatea cauzală, precum şi cea logică se dezvoltă prin conştientizarea 
metacognitivă şi prin autocontrolul inferentelor. Ele devin progresiv mai controlate cu 
ajutorul cognitiei epistemice referitoare la justificare şi adevăr empiric. 


6.4. Gândirea argumentativă 


Gândirea argumentativă constă, în esenţă, în construirea şi evaluarea argumentelor 
(Oaksford, Charter & Hahn, 2008). Kuhn (1991) consideră că gândirea şi raționamentul 
argumentativ reprezintă esenţa gândirii, idee care poate fi regăsită $1 la filosofi precum 
Platon, Aristotel sau Socrate. Tot Kuhn (2005), dar şi Newell şi colaboratorii săi (2011), 
afirmă că raționamentul argumentativ este crucial atât pentru succes academic, cât şi 
pentru funcționarea într-o societate democratică. 

Desi esențială, gândirea argumentativă este slab dezvoltată, datele evaluarilor natio- 
` nale din SUA în anul 2013 sugerând că doar aproximativ 5% dintre elevii care finalizau 
liceul puteau să recunoască si să evalueze argumente la un nivel avansat (National 
Assessement of Educational Progress, 2013). 

Cercetările asupra gândirii argumentative au delimitat argumentarea ca proces de 
argument ca produs. Un argument, înțeles ca produs, reprezintă o afirmaţie verbală sau 
scrisă însoţită de una sau mai multe motivări sau dovezi oferite ca garanţii pentru 
afirmaţie (Toulmin, 2003; Iordanou, Kendeou & Beker, 2016). Argumentarea ca proces 
se referă la o interacțiune socială dinamică între cel putin două persoane care produc 
alternativ argumente şi încearcă să înțeleagă argumentele celuilalt (Kuhn, Hemberger 
& Khait, 2014). 

Gândirea argumentativă înseamnă deopotrivă construirea argumentelor, precum şi 
înțelegerea si evaluarea acestora. Construirea argumentelor a fost investigată din per- 
spectiva dezvoltării abilităților de argumentare, iar înţelegerea şi evaluarea argumen- 
telor, mai cu seamă a celor prezentate în formă scrisă, a vizat diferenţele individuale 
dintre cititori, caracteristicile textului şi cerințele sarcinii (lordanou, Kendeou & Beker, 
2016, p. 40). 

Gândirea argumentativă din perspectiva abilității de a produce argumente. Abilită- 
tile argumentative pot fi ierarhizate de la producerea de argumente simple, cu sintaxă 
logică, până la abilități argumentative complexe, precum capacitatea de a produce 
contraargumente gi respingeri ale argumentelor celorlalţi. Walton (1989) apreciază că 
abilitatea argumentativă superioară este demonstrată de capacitatea de a ataca şi a 
submina poziția oponentului prin identificarea și evidenţierea slăbiciunilor acestuia, 
concomitent cu securizarea propriei poziţii. 

Capacitatea de a construi argumente evoluează treptat. Chiar copiii de 3 ani pot 
folosi motivări sau asumpftii de bun-simt pentru a-şi susține afirmaţiile. Pe de altă parte, 
atât adulţii, cât şi copiii afişează insuficiențe importante ale abilităților argumentative, 

manifestate prin focalizarea pe propria poziţie şi ignorarea afirmațiilor oponenților. 
Încercările de a slăbi poziţia oponenților doar prin contraargumentare inconsistentă şi 
eşecul în a utiliza dovezi pentru a-şi susține afirmaţiile sunt alte ilustrari ale abilităților 
deficitare de argumentare, atât la copii, cât şi la adulți (lordanou, Kendeou & Beker, 
2016, p. 40). 

Aceste constatări i-au făcut pe cercetători să caute modalități de dezvoltare a abi- 
litatilor argumentative fie prin instrucție directă, fie prin oferirea de posibilități de 
exersare în contexte sociale. O primă astfel de direcţie de cercetare a vizat producerea 
de argumente în scris, pe baza schemei standard de argumentare. Abordările au vizat 
explicarea a ceea ce înseamnă un argument bun (Nussbaum & Schraw, 2007), oferirea 
de exemple (Nussbaum, 2008), indicii ori modele de la experți (Bell & Linn, 2000), 
instruirea elevilor cu privire la structura si ordinea de prezentare a argumentelor ori la 
includerea de argumente pro si contra în eseurile lor (Butler & Britt, 2011). 

O a doua direcţie de cercetare a vizat dezvoltarea gândirii argumentative în contexte 
dialogale sociale, preponderent colaborative. O serie de studii în acest sens au indicat 
că angajamentul intens, pe o perioadă extinsă de timp, în argumentare cu congeneri 
care apără poziții sociostiintifice diferite, conduce la ameliorarea abilității de a dez- 
volta argumente pentru poziţii opuse (Crowell & Kuhn, 2014) şi de a folosi dovezi 
pentru susținerea atât a argumentelor, cât şi a contraargumentelor proprii (lordanou & 
Constantinou, 2014; 2015). 

Dincolo de progresele observate în abilitățile de argumentare exersate în contexte 
instructionale, respectiv în situaţii sociale, există dovezi ale transferului abilităților de 
argumentare în contexte diferite: din planul social verbal în cel al dezbaterilor indivi- 
duale scrise (Kuhn ef al., 2013), dar şi între domenii de cunoştinţe. 

Abilităţile argumentative dezvoltate au oferit cercetătorilor ocazia să observe ca 
unii subiecți par să deţină o înţelegere nu doar a argumentelor, ci şi a scopurilor pentru 
care acestea sunt utilizate. Această abilitate a fost numită „înţelegere la metanivel” 

(meta-level understanding). Înțelegerea la metanivel a devenit vizibilă cu ocazia inves- 
_tigării metavorbirii (meta-talk), adică dialogul subiecţilor despre discursul în sine. 
Examinarea îndeaproape a rationamentelor argumentative ale participanților la sesiuni 
extinse de argumentare, prin metoda microgenetică, a evidențiat faptul că aceştia ajung 
să dezvolte o înţelegere la metanivel a strategiilor argumentative (Kuhn et al., 2008; 
Kuhn et al., 2013), dar şi a rolului dovezilor în argumentare (Iordanou & Constantinou, 
2014; 2015). 

Aşadar, cercetarea gândirii argumentative s-a axat pe construirea argumentelor. 
Diferitele abordări destinate dezvoltării abilităților argumentative au indicat că acestea 
pot fi dezvoltate cu succes dacă primesc atenția cuvenită. Abilităţile de argumentare 
par să se transfere între modurile de comunicare (orală şi scrisă), teme şi chiar domenii 
de conținut. Dezvoltarea înţelegerii argumentelor la metanivel sugerează complexitatea 
gândirii argumentative (Kuhn et al., 2013; Iordanou, Kendeou & Beker, 2016). 

Gândirea argumentativa din perspectiva înțelegerii şi evaluării argumentelor. Inte- 
legerea si evaluarea argumentelor se produce adesea in contextul citirii, motiv pentru 
„care au si fost studiate în acest context. Citirea implică o anumită dezvoltare a abilităților 
de înțelegere a celor citite, acest lucru reflectându-se mai târziu în înţelegerea argu- 
mentelor., 

Înțelegerea citirii implică interacțiuni complexe între caracteristicile individuale ale 
cititorului, caracteristicile textului şi cerinţele sarcinii (Snow, 2002). Cele mai multe 
definiţii ale înţelegerii citirii se referă la „construcţia în memoria cititorului a unei 
reprezentări mentale a textului” (McNamara & Magliano, 2009). Această reprezentare 
mentală este produsul lecturii şi a fost numită „modelul situaţiei” (Van Dijk & Kintsch, 
1983). Acest model al situaţiei, la rândul lui, este compus din rețele interconectate 
de informaţii, numite „reţele semantice” (Collins & Quillian, 1969). O astfel de rețea 
semantică cuprinde informaţii din text, conectate cu informaţii din memorie. De regulă, 
imaginea unei rețele semantice poate fi redată ca o diagramă compusă din noduri 
(concepte, idei) şi legături sau arce, care reflectă relațiile dintre noduri (Jordanou, 
Kendeou & Beker, 2016, pp. 42-43). ` 

În acest context, considerăm că înțelegerea argumentelor citite depinde de con- 
struirea unui model al situației în timpul acestei acțiuni. Mai departe, un model al 
situației coerent si interconectat va reflecta în ce măsură un argument va fi înțeles cu 
succes. 

Aşa cum am afirmat mai devreme, înțelegerea argumentelor depinde de particulari- 
titile individului, de caracteristicile textului şi de cerințele sarcinii. Caracteristicile indi- 
viduale ale subiectului se referă la măsura în care deţine cunoştinţe prealabile în legătură 
cu problema din argument (Nussbaum & Schraw, 2007), credințe şi atitudini despre 
problemă (Wolfe, Tanner & Taylor, 2013) sau interesul despre problemă (Golanics & 
Nussbaum, 2008). Dar cea mai importantă caracteristică individuală pare a fi cunoas- 
terea prealabilă a schemei de argumentare (Wolfe, Britt & Butler, 2009). Schema de 
argumentare cuprinde un set de aşteptări despre structura, conţinutul şi scopul unui text 
argumentativ; în timpul citirii, schema de argumentare se activează în memoria citito- 
rului, iar acest lucru facilitează înțelegerea argumentelor (Britt & Larson, 2003). Citirea 
antrenează, de asemenea, cunoştinţe, atitudini şi credinţe legate de temă (Wolfe, 2012). 

Caracteristicile textului au în vedere, pe de o parte, structura argumentului, iar pe 
de altă parte, structura textului ca atare. Structura argumentului de tip afirmatie-argu- 
ment este mai bine înțeleasă decât suita argument-afirmatie, probabil deoarece afirmația 
activează mai uşor schema de argumentare din memoria cititorului decât o face argu- 
mentarea (Wolfe, Britt & Butler, 2009). În privinţa structurii textelor, cele care conţin 
atât argumente, cât şi contraargumente sunt percepute ca fiind mai credibile (O’Keefe, 
1999). 

Textele se pot clasifica in argumentative, persuasive şi refutationale. Textele argu- 
mentative sunt cele care avansează, de regulă, o anumită poziţie şi conţin atât argumente 
pro, cât si contra. Autorul afişează o poziţie relativ neutră si se axează pe dovezi care 
îi susţin poziția (Buchl er al., 2001). Textele persuasive vizează schimbarea atitudinilor 
sau convingerilor despre o chestiune controversată (Murphy, 2007). Acestea pot viza 
fie o singură perspectivă, fie $1 perspectiva opusă, caz în care sunt mai convingătoare 
(Wolfe, Britt & Butler, 2009). Textele refutationale vizează schimbarea cunoştinţelor 
considerate greșite, De obicei prezintă situaţia din perspectivă duală, dar fac apel la 


dovezi și exprimă limpede perspectiva asumată. Eficienţa acestor texte rezidă în expli- 


carea cauzală a cunoștințelor sau perspectivei asumate, considerate ca normative, dar 
$1 cât de interconectată este explicaţia (Kendeou & O’Brien, 2014). 

Cerinţele sarcinii, adică scopurile specifice ale cititorilor în raport cu textul citit 
influenţează înțelegerea şi integrarea argumentelor din surse diverse. Astfel, cerința de 
a construi argumente pe baza lecturii este mai favorabilă înţelegerii argumentelor decât 
cerința de a rezuma sau a explica textul (Wiley & Voss, 1996; 1999). O sarcină ca 
înțelegerea mai multor puncte de vedere conflictuale va duce probabil la o integrare a 
acestora într-o schemă de argumentare (Britt & Rouet, 2012). 


Cunoaşterea detaliată a modului în care funcţionează înţelegerea citirii furni- . 


zează indicii importante pentru înţelegerea neajunsurilor şi slăbiciunilor gândirii 
argumentative. Spre exemplu, Wolfe, Britt şi Butler (2009) arată că elevii de liceu și 
studenţii sunt deficitari la evaluarea argumentelor, mai ales a celor inconsistente. 
Deficientele constatate se pot datora mai multor factori: eşecul activării tuturor elemen- 
telor constitutive ale argumentului; eşecul reprezentării acurate a argumentului în 
memoria de lucru — aşadar un model imperfect al situaţiei; eșecul reactualizării argu- 
mentului din memorie. Cunoaşterea sursei specifice de eroare poate servi pentru con- 
struirea designului unor intervenții instructionale adecvate, iar studiile care au investigat 
posibilitățile de ameliorare a înțelegerii argumentelor chiar au semnalat acest lucru. De 
exemplu, Wiley şi Voss (1999) au indicat scopuri specifice pentru lectură, Lin, Horng 
şi Anderson (2014) au vizat activarea schemei de argumentare la subiecţi, iar Larson, 
Britt şi Kurby (2009) au utilizat tutoriale PC pentru a susține înţelegerea argumentelor 
(lordanou, Kendeou & Beker, 2016). 

Gândirea argumentativă si cognifia epistemică. Este rezonabil să afirmăm că cog- 
nitia epistemică susține gândirea argumentativa. Este de aşteptat ca angajarea indivi- 
dului în cunoaştere să fie influențată de credinţele individuale despre cunoştinţe şi 
cunoaștere ale acestuia (Sandoval, 2005). 

Relaţia dintre argumentare $i cognifia epistemică a fost definită explicit de Kuhn 
(2001) şi Chinn, Buckland & Samarapungavan (2011) în modelele lor, pe care le vom 
prezenta în continuare. 


a) În modelul lui Kuhn (2001), înțelegerea epistemică este conceptualizată ca funda- 
ment cognitiv de metanivel al gândirii argumentative. Kuhn diferenţiază două tipuri 
de cunoaştere de metanivel: 1. metacunoastere procedurală, formată din înţelegere 
de nivel superior (meta) în raport cu sarcina şi strategia, la care se adaugă manage- 
mentul acestora; 2. metacunoastere declarativă, care reflectă înțelegerea epistemică 
privind cunoştinţele şi cunoaşterea. În modelul lui Kuhn, progresul spre înţelegerea 
epistemică matură se realizează odată cu coordonarea dimensiunii subiective cu cea 
obiectivă a cunoașterii (Kuhn, Cheney & Weinstock, 2000). 

b) În modelul lui Chinn, Buckland & Samarapungavan (2011), argumentarea este un 
tip de proces de încredere în producerea cunoştinţelor, alături de percepție şi măr- 
turie, servind unor scopuri epistemice precum înțelegerea sau producerea de credințe 
adevărate justificate sau de cunoștințe. 


Studiile care au investigat influenţa cognitiei epistemice asupra gândirii argumen- 
tative subliniază, în ansamblu, că credinţele epistemice mai sofisticate se asociază cu 
o înțelegere şi o evaluare mai bune ale argumentelor (Weinstock, 2005; 2011). Mai 
exact, credințele epistemice influențează, printre altele, înţelegerea în ansamblu a unor 

texte argumentative refutaţionale (Mason & Boscolo, 2004; Kendeou, Muis & Fulton, 
2011). Credintele epistemice mature se asociază cu o înțelegere mai profundă a scopu- 
rilor şi valorii discursului argumentativ (Kuhn, Wang & Li, 2010). Mai mult, credințele 
epistemice prezic măsura în care cititorii detectează erorile de logică (Weinstock, 
Neuman & Glassner, 2006). | za 

Si abilitățile de argumentare sunt asociate cu cognitia epistemica. Mason si Scirica 
(2006) au observat ca intelegerea epistemica este un predictor important al productiei 
de argumente, contraargumente și demontări ale unor argumente, consecutive lectură- 
rii unui text controversat. În studiul lui Mason și Scirica, participanţii cu înţelegere 
epistemică de nivel evaluativist au generat argumente, contraargumente şi demontări 
de argumente superioare participanților cu o înţelegere epistemică multiplistă. Intr-un 
studiu similar, Nussbaum şi colaboratorii săi (2008) au descoperit că elevii cu înţelegere 
epistemică evaluativistă tind să fie în dezacord cu interlocutorul, citează date contra- 
dictorii şi subliniază că au nevoie de mai multe informaţii, în timp ce studenţii cu 
înţelegere epistemică multiplistă interacționează mai putin cu interlocutorul şi sunt mai 
putin critici cu argumentele acestuia. 

Există, de asemenea, dovezi că anumite dimensiuni ale cognitiei epistemice se 
asociază cu argumentarea. Justificarea cunoaşterii prezice calitatea textelor argumen- 
tative (Bråten et al., 2014), iar certitudinea cunoaşterii prezice negativ rezolvarea 
ambiguitatilor (Kardash & Howell, 2000) si disponibilitatea de angajare în argumentare 
(Bell & Linn, 2000; Nussbaum & Bendixen, 2003). 

Ameliorarea cognitiei epistemice prin argumentare. Dezvoltarea înţelegerii episte- 
mice reprezintă o ţintă valoroasă pentru cercetători $i educatori, iar această ţintă 
poate fi atinsă dacă este promovată prin argumentare în contexte dialogale (Iordanou, 
Kendeou & Beker, 2016, pp. 46-47). Un exemplu în acest sens este mediul de învăţare 
bazat pe internet numit SOCRATE (lordanou & Constantinou, 2015). Acesta este con- 
stituit din baza de cunoştinţe despre schimbarea climatică, o aplicație de chat pentru 
argumentatie dialogală online şi un template în care participanţii (elevi) vor construi 
în perechi argumente bazate pe dovezi, pe măsură ce se angajează în argumentatia 
dialogală cu alte perechi de elevi, cu perspective opuse asupra temei. Rezultatele au 
indicat că participanţii îşi susţin argumentele cu mai multe date ştiinţifice, citează mai 
frecvent sursele acestor date şi fac apel mai rar la opinii personale; luate împreună, 
aceste comportamente sugerează o înțelegere epistemică mai avansată. Kuhn şi cola- 
boratorii săi (2013) au înregistrat gi ei câştiguri în ce priveşte înțelegerea epistemică, 
mai exact în înțelegerea normelor epistemice: ce înseamnă o afirmaţie acceptabilă, ca 
parte a unei scheme argumentative, și cum este ea prezentată în discurs. 

Ryu și Sandoval (2012) au obținut dovezi că criteriile epistemice precum produce- 
rea de afirmaţii coerente și justificarea explicită a acestor afirmaţii cu dovezi potrivite 
au crescut în rândul copiilor. În 2010, Iordanou a evaluat înţelegerea epistemică a 
participanţilor, înainte și după angajarea acestora într-o argumentare, constatând că după 
intervenţie aceștia şi-au ameliorat înțelegerea epistemică, dovedind o mai puternică 
înţelegere epistemică de nivel evaluativist. 

PE TA ae este diferită de la un domeniu la altul, iar Kuhn şi colabora- 
preciază că o provocare importantă este depășirea perspectivei că, în 

domeniul social, interpretarea deține un rol coplesitor și imposibil de gestionat, iar în 
ştiinţe aceasta nu are niciun rol. 

Implicații $i direcţii viitoare. Distincția dintre construcţia argumentelor, pe de o 
parte, şi înțelegerea şi evaluarea lor, pe de altă parte, nu înseamnă obligatoriu că există 
abilități diferite pentru cele două procese ale gândirii argumentative. De fapt, Kuhn si 
colaboratorii săi (2013) si Ryu si Sandoval (2012) sugerează existența unui nucleu 
comun de abilități ce susține atât construcția, cât si evaluarea argumentelor. 

O problemă deschisă o reprezintă caracterul general versus specific al abilităților 
argumentative. Dovezile privind transferul acestora între moduri de prezentare, teme 
şi domenii de cunoștințe sugerează o anumită generalitate a acestor abilități. Pe de altă 
parte, există şi date care susțin că transferul este asimetric, inegal între domenii, deoa- 
rece normele epistemice, de exemplu, sunt diferite de la un domeniu la altul; această 
diferență de norme epistemice ar putea influența mai departe dezvoltarea de abilități 


epistemice diferite între domenii, deci specifice unui domeniu de cunoștințe (Iordanou, 
Kendeou & Beker, 2016, p. 48). 


„6.5. Raționamentul ştiinţific cauzal şi epistemologia ştiinţei 


Cunostintele ştiinţifice încorporează justificare si adevăr. Știința empirică are ca scop 
descrierea cât mai exactă a realității, dublată de justificarea descrierii cu dovezi empi- 
rice, perceptibile prin simţuri. Descrierea susținută de dovezi empirice oferă cunoştinţe. 
Ştiinţa este așadar preocupată de descrierea realităţii şi de justificarea, pe bază de date 
empirice, a cunoştinţelor. Totuşi, ea nu se opreşte aici, ci caută şi explicaţii cauzale 
pentru faptele descrise şi justificate. 

Raționamentul științific este un raționament cauzal şi necesită înţelegerea episte- 
mologiei ştiinţei. Avem în vedere aici înțelegerea bazelor empirice ale ştiinţei. Pentru 
ca o afirmaţie să fie științifică, trebuie să poată fi testată, să producă dovezi ce pot fi 
percepute. Mai departe, dovezile empirice funcționează ca sursă pentru justificări 
(Sinatra & Chinn, 2012). 

Cu siguranță că dovezile empirice şi raționamentul cauzal nu reduc importanță 
rationamentului logic în epistemologia ştiinţei. Cu toate acestea, raționamentul cauzal 
nu este nici pe departe doar logic, iar adesea poate ajunge la concluzii care nu sunt 


necesare logic, fără a fi, totuşi, imposibilităţi logice. 


zelor empirice este forma cea mai importantă de raţionament în ştiinţă. Pentru că 
ipotezele empirice cele mai importante pentru ştiinţă sunt cele cauzale, rezultă că 

testarea ipotezelor cauzale este definitorie pentru raționalitatea ştiinţifică (Moshman & 
Tarricore, 2016, p. 63). 

Acceptarea provizorie şi respingerea unei teorii despre un fenomen nu este nici pe 
departe simplă. Nepotrivirea teoriilor cu datele empirice produce o gamă largă de reacţii, 
de la respingerea datelor până la respingerea sau revizuirea substanţială a teoriei. 
Această varietate de reacţii este, în pofida aparentelor, una firească. Uneori, păstrarea 
unei teorii împotriva dovezilor contrare compromite progresul ştiinţific. Alteori, pro- 
tejarea (temporară) a unei teorii de datele empirice anormale, până la degajarea unui 
model explicativ alternativ stabil, este o decizie rațională. Așadar, între teoriile şi datele 
ştiinţifice relația este una complexă, dialectică: teoriile sunt confirmate, întărite sau 
modificate de date, iar datele sunt valorificate în cadrul teoriilor; coordonarea dintre 
date şi teorii devine astfel critică în economia ştiinţei. 

Problemele de ordin epistemologic constau aici în a reflecta mai mult despre teorie 
decât să ne lăsăm ghidaţi de teorie, precum si la a reflecta /a date si dovezi mai degrabă 
decât să ne lăsăm influențați de acestea (Kuhn, 1989). Cognitia epistemică este crucială 
pentru raționalitatea ştiinţifică (Kuhn, 2009). 


Aşa cum am afirmat, logica și raționamentul logic rămân centrale în raționalitatea | 


ştiinţifică, dar tipul de raționament folosit deseori în ştiinţă este cel abductiv, înţeles 
ca inferenta ce oferă cea mai bună explicaţie posibilă (Koslowski, 2013). Chiar dacă 
nicio explicaţie, dintre mai multe alternative, nu poate fi probată drept adevărată, una 
poate fi considerată, rezonabil, superioară celorlalte, în parte datorită potrivirii sale cu 
datele empirice (Moshman & Tarricore, 2016, p. 63). 

Istoria filosofiei ştiinţei pare să fi parcurs acelaşi traseu al sofisticării epistemologice 
graduale pe care îl parcurg indivizii: dualism — multiplism — evaluativism. Secolul 
al XIX-lea s-a remarcat prin concepţia logică pozitivistă, înlocuită prin anii '60-'70 ai 
secolului XX de concepția subiectivistă (Kuhn, 2008), urmată, în zilele noastre, de 
concepția postkuhniană asupra raționalității ştiinţifice ca relaţie dintre subiectivitate şi 
obiectivitate. Conform lui Moshman (2015), această succesiune poate fi văzută ca 
evoluţia de la obiectivism la subiectivism si, în cele din urmă, la metasubiectivism. 


* 


Mare parte a cognitiei umane este intuitivă şi automată. Gândirea este, pe de o parte, 
destinată rezolvării problemelor practice, iar pe de altă parte, poate fi deliberată si 


metacognitivă. Când indivizii caută justificarea şi adevărul, gândirea lor poate fi con- 
siderată raţională. Aşadar, numai 
raționa. 


Implicații pentru educație, Este important, dar nu suficient ca elevii şi studenții să 
facă inferente corecte, Profesorii trebuie să îi ajute să înțeleagă fundamentele epistemice 
ale inferentelor lor şi a cunoștințelor care rezultă din aceste inferente. Elevii şi studenții 


vor trebui să fie implicaţi în coordonarea inferentelor lor pe baza cognitiei epistemice 
(Moshman & Tarricore, 2016, p. 65). 


pe un fundament de gândire epistemică oamenii pot . 

Perspectiva psihologiei 


Până aici, perspectiva psihologică asupra cognitiei epistemice a fost conturată doar 
indirect, prin raportare mai ales la filosofie şi logică. Totuși, literatura psihologică în 
domeniul epistemologiei personale a fost interesată de apariţia şi evoluția cognitiilor 
epistemice la vârste timpurii. Apoi, în studiile de psihologie, având ca obiect cognitia 
epistemică, se vehiculează o serie de sintagme, de „denumiri” pentru diverse ,,entitati” 
epistemice. Epistemologia personală abordată de psihologie este „populată” mai ales 
cu credinţe epistemologice, după cum am văzut în prima parte a lucrării, însă catego- 
riile de exprimare psihologică a epistemologiei individului nu se limitează la credinţe. 
Găsim aici deopotrivă cognifii epistemice, dar si atitudini epistemice, strategii episte- 
mice si chiar emoții epistemice. Privite cu luare-aminte, aceste concepte ne relevă 
substanța diversificată şi complexă a experienţei epistemice individuale, invitându-ne 
s-o explorăm în amănunt. 


7.1. Precursori ai cognitiei epistemice în copilărie 


Cercetătorii din domeniul epistemologiei personale au avut ca subiecţi un grup de 
studenţi. Aceştia prezentau cognitii epistemice dualiste la începutul studiilor lor uni- 
versitare, conform teoriilor stadiale din modelele evolutive. Această concluzie este 
contrazisă însă, pe de o parte, de faptul că adolescenţii nu prea sunt docili şi adeseori 
contestă autoritatea. Pe de altă parte, admiterea la facultate pretinde abilităţi de gândire 
care implică situarea la niveluri superioare ale cogniţiei epistemice. Dezvoltarea plenară 
a cognitiei epistemice pare să caracterizeze mai degrabă studenţii la nivel doctoral şi 
postdoctoral, aceştia atingând stadiile judecății reflective (King & Kitchener, 1994). 
După cercetarea de pionierat a lui Perry (1970), multă vreme s-a crezut că dezvoltarea 
cognitiei epistemice are loc undeva în adolescenţă sau chiar mai târziu, la vârsta adultă. 
Majoritatea studiilor pe care le-am amintit mai sus pornesc tacit de la această idee, fiind 
realizate pe grupuri de elevi de liceu şi studenți. 

Totuşi, la vârstele mai mici este posibilă existenţa unor elemente precursoare gân- 
dirii epistemologice, mergând de la absolutism în copilăria mică până spre acceptarea 
subiectivismului în copilăria mijlocie (Sandoval, Greene & Brâten, 2016). Anumite 
cercetări (Burr & Hofer, 2002) au indicat că există dovezi ale cognitiei epistemice la 
copiii mici. 

Dacă avem in vedere teoriile evolutive, este bine argumentată originea cognitiei 
epistemice în copilărie: evaluările timpurii ale mărturiilor celor din Jur, dar şi percepțiile 
personale evoluează lent în cunoştinţe, practici şi credinţe tacite, la care copiii se vor 
raporta când vor face judecăţi epistemice. Procese de încredere în generarea cunoştinţelor 
precum spusele părinţilor sau percepţia directă nu mai sunt, totuşi, suficient de valide 
pe măsură ce copiii cresc; de exemplu, pe cine ar trebui să creadă în privinţa eficienţei 
vaccinului anti-COVID 19? (Sandoval, Greene & Brâten, 2016). 

Cu mult înainte, Montgomery (1992) a arătat că toţi copiii trec prin anumite etape 
de dezvoltare a cogniţiei epistemice în copilăria mică şi isi dezvoltă o epistemologie 
naivă, intuitivă. Mai recent, alte cercetări au indicat faptul că aceştia își dezvoltă şi 
utilizează o gamă de strategii de evaluare a cunoștințelor proprii si a cunoștințelor 
propuse de ceilalți (Sandoval, Greene & Brâten, 2016, p. 466). 

Într-un review teoretic recent, Sandoval, Greene şi Brâten (2016) evidențiază câteva 
repere care se conturează ca elementele precursoare şi catalizatori ai cognitiei epistemice 
la vârste mici: teoria minții (Wellman, 2011), raționamentul cauzal, gândirea ştiinţifică 
embrionară $i cognitia socială. Le vom prezenta în continuare în conformitate cu sinteza 
autorilor amintiți. 

În psihologia dezvoltării există o direcţie de cercetare numită teoria minții, care 
vizează felul în care elevii ajung să își înțeleagă propriile stări mintale și pe cele ale 
celorlalți. Teoria minții la copii implică înțelegerea faptului că oamenii pot avea stări 
mintale (credinţe, dorințe, cunoștințe) care diferă de alte stări mintale si care pot să 
difere de realitate (Wellman, 2011). Cercetări mai recente indică faptul că, în jurul 
vârstei de 3 ani, copiii deja înţeleg percepții și scopuri ale oamenilor, conturându-se 
elementele unui aşa-numit stadiu preabsolutist, în care copiii cred că perspectiva lor 
este singura posibilă (Sodian & Kristen, 2016). În jurul vârstei de 5 ani, copiii observă 
că alte persoane pot să creadă că un anumit lucru este adevărat, deși este fals (copiii 
ştiu că este fals) (Hofer & Bendixen, 2012; Sodian & Kristen, 2016). 

Studiile din teoria minţii realizate de Chandler, Hallet şi Sokol (2002) pe copii au 
arătat că aceștia trec de la viziuni naive asupra cunoașterii la altele, mai nuanțate. 
Viziunea naivă include credințe precum: factorii externi modelează mintea, iar aceasta 
se adaptează pasiv la acţiunea acestora; mintea umană copiază realitatea, nu o construieşte 
(Greene, 2007, p. 83). Copiii foarte mici (până la 4 ani) dezvoltă această viziune numită 
„teoria copierii în cunoaștere” (Chandler & Boyes, 1982). În jurul vârstei de 4-5 ani, 
copiii încep să realizeze că oamenii se pot înşela sau pot avea „credinţe false” (Wellman, 
1990). În jurul vârstei de 7 ani, copiii remarcă faptul că oamenii pot să aibă aceleaşi 
informaţii despre realitate, dar să le interpreteze în moduri diferite, iar dezacordurile 
lor sunt, întrucâtva, legitime. Dezacordurile încep în domeniul estetic, dar se extind 
asupra preferințelor culinare și muzicale. Stadiul „interpretativ” în teoria minții survine 
în mod necesar după înţelegerea credințelor false și reprezintă o altă schimbare calita- 
tivă în cognitia epistemică a copiilor. Trecerea la un stadiu superior al cogniţiei epis- 
temice, constructivist sau relativist, este posibilă abia după ce copiii ating stadiul 
operaţiilor formale (Piaget, 1972). La acest stadiu, copiii sunt capabili să gândească 


într-o manieră relativistă cu privire la chestiuni familiare precum vârsta potrivită pen- 


tru a avea dreptul să conducă mașini. Conform lui Greene (2007), acest tip de gândire 

se extinde dincolo de domeniul estetic, în domeniile academice. Abilitatea aceasta de 
a înțelege că oamenii, deşi au acces la aceeaşi realitate, pot manifesta interpretări dife- 
rite, dar legitime ale acestei realități a fost numită „teoria constructivistă a minţii” 
(Lalonde & Chandler, 1995) şi reflectă o altă schimbare calitativă în gândirea copiilor. 

Raționamentul cauzal. Copiii sunt capabili de inferente cauzale, pe baza experienţei 
si percepfiilor lor. Pe la 8 sau 9 ani, copiii disting inferentele de alte surse de cunoaştere, 
cum ar fi ghicirea sau percepţia directă (Pillow et al., 2000). Mai mult, copiii de vârstă 
școlară mică devin capabili să distingă raţionamentul cauzal de raționamentul mai 
evoluat, bazat pe dovezi (Moshman & Tarricore, 2016). Este posibil ca însăși cognitia 
epistemică să înceapă cu raționamentul cauzal și să continue cu raționamentul susținut 
de dovezi (Sandoval, Greene & Brâten, 2016). 

Gândirea științifică. Istoric, psihologia dezvoltării a caracterizat gândirea ştiinţifică 
în termeni de testare de ipoteze, control experimental al variabilelor şi raționamente 
despre corelaţii. Biasul adulţilor de distorsionare a dovezilor și de confirmare a credin- 
telor preexistente apare devreme în copilărie şi a fost caracterizat drept incapacitatea 
de a diferenția pretenţiile de adevăr de dovezile care susțin sau infirmă aceste pretenţii 

(Kuhn, Amsel & O’Loughlin, 1988). Competența copiilor de a evalua pretenții specifice 
de cunoaştere si calitatea dovezilor pentru acestea depinde de familiaritatea cu domeniul 
respectiv şi de alti factori (Sandoval et al., 2014). Chiar şi oamenii de ştiinţă prezintă 
același bias de confirmare, iar ceea ce îi poate proteja de acesta este tocmai competența 
într-un domeniu sau subiect particular (Chinn & Brewer, 1993). În acest context, între- 
barea epistemică crucială este: cum dezvoltă indivizii sau grupurile de experţi procese 
de justificare, de evaluare a surselor de cunoaștere și cum aceste procese sunt comuni- 
cate şi rafinate? (Sandoval, Greene & Braten, 2016, p. 467). 

Cognitia socială. Psihologia dezvoltării a fost preocupată multă vreme de felul în 
care copiii cred sau se îndoiesc de surse particulare de cunoaștere. Desi copiii sunt în 
mare măsură dependenți de mărturiile altor persoane pentru a obține cunoaștere, totuși 
încrederea lor nu este oarbă. Ea se bazează pe o evaluare de bază a încrederii ce o pot 
acorda. Această evaluare se referă la acuratețea, competenţa, coerenţa, receptarea 
audienței şi bunăvoința sursei (Clément, 2016). De pildă, dacă două surse susţin păreri 
conflictuale despre numele unui obiect nefamiliar, copiii de 3-4 ani prezintă încredere 
selectivă, bazată pe cât de exact au numit sursele în trecut alte obiecte nefamiliare 

(Corriveau & Harris, 2009). 

Mărturiile reprezintă surse importante de cunoaştere, Ele devin cruciale mai târziu, 
pe măsură ce se dezvoltă gândirea critică şi facilitează înţelegerea de către elevi a 
perspectivelor conflictuale multiple în chestiuni controversate de natură socială sau 
ştiinţifică (Braasch er al., 2013; Bråten, Strømsø & Britt, 2009; Wiley er al., 2009). 
Este posibil ca aceste evaluări timpurii ale încrederii în mărturiile surselor de cunoaştere 
să formeze fundaţia pentru evaluarea încrederii în sursele de cunoaştere mai târziu în 
viață, în contexte şcolare sau în viata cotidiană. 

7.2. Continuturi ale cognitiei epistemice 


Înainte de a aborda detaliat unele dintre aceste conținuturi ale epistemologiei personale 
vom face câteva precizări. Constructul cognifie epistemică, spre deosebire de credință 
epistemică/epistemologică, este centrat pe natura cognitivă a epistemologiei personale, 
în timp ce al doilea scoate în evidenţă caracterul mai degrabă afectiv al acesteia (Op’t 
Eynde, De Corte & Verschaffel, 2006). King si Kitchener (2002) consideră cognitia 
epistemică ca parte a modelului procesării cognitive, deasupra cognitiei de bază (anga- 
jarea in procese cognitive precum calcul, memorare gi altele asemenea). Cognitia 
epistemică este înțeleasă de King şi Kitchener (2002) ca monitorizare a naturii episte- 
mice a unei probleme, iar Hofer şi Pintrich (1997) o înţeleg ca (set de) asumptii epis- 
temologice ce susțin raționamentul individual. 

Din altă perspectivă, dimensiunea afectivă a experienţei epistemologice individuale 
este reflectată în credinţele epistemologice, dar nu numai aici. De fapt, se poate detaşa 
un model teoretic al afectivității epistemice, compus din credințe, care sunt mai stabile 
şi au o componentă afectivă moderată, continuând cu atitudini (epistemice), unde 
componenta afectivă e mai prezentă, și încheind cu emoțiile epistemice, în care dimen- 
siunea afectivă e fundamentală (Depaepe, De Corte & Verschaffel, 2016). De la un pol 
prin excelenţă cognitiv, unde regăsim cognitiile epistemice ca atare, ne deplasăm prin 
credinţe epistemologice și mai apoi prin atitudinile epistemice către polul prin excelență 
afectiv al epistemologiei personale: emoțiile epistemice. 


7.2.1. Credintele epistemologice 


Credintele epistemologice reprezintă un concept-cheie al cognitiei epistemice şi defi- 
neste concepțiile pe care le avem despre cunoaștere si despre ce înseamnă „a cunoaşte” 
(Hofer & Sinatra, 2010; Hofer & Pintrich, 2002). Într-o definiţie mai detaliată, credinţele 
epistemologice sunt ,,conceptii” despre natura, sursa, structura şi temeiurile cunoaşterii 
(Hofer & Sinatra, 2010, p. 115). Din capul locului trebuie să spunem că, deşi există şi 
alte concepte importante care dau conţinut epistemologiei personale (cognitii, atitudini, 
strategii sau chiar emoţii epistemologice), cel mai utilizat şi mai investigat este con- 
structul „credinţă epistemică/epistemologică”. 

Departe de a fi o preocupare exotică sau singulară privind cunoaşterea şi învăţarea, 
cercetarea credințelor epistemologice servește atât învățării şcolare, deoarece credinţele 
despre natura cunoștințelor pot influenţa alegerea strategiilor de predare şi învăţare, cât 
si vieţii cotidiene, deoarece judecatile epistemologice pe care le facem se bazează pe 
aceste credinţe. 

Vom încerca să depășim de la început un impas terminologic care poate produce 
confuzie în mintea cititorului. În teoria epistemologiei personale, când e vorba de 
credinţe, apar asociate acestora două atribute aparent intersanjabile: „credinţe episte- 
mice”, respectiv „credinţe epistemologice”. Cele două adjective — epistemic, respectiv 

epistemologic — par a avea aproximativ acelaşi înțeles. În scopul clarificării celor două 

concepte şi a opțiunii justificate pentru unul dintre ele, vom prezenta analiza realizată 

în 2011 de Briell şi colaboratorii săi. | 

Credinţele epistemice (epistemic beliefs) pot fi traduse ca credinţe despre ceea ce 
tine de domeniul epistemic, credințe despre cunoaştere, ceea ce ar fi (aparent) echiva- 
lent cu epistemologia personală. Totuşi, ele sunt, pe scurt, credinţe despre cunoaștere. E 
important să subliniem că, pentru a le defini, trebuie să știm ce sunt aceste credinţe, nu 
despre ce sunt. Dacă credinţele epistemice sunt (doar) despre cunoaştere, în cazul în 
care ar fi ele însele cunoaștere, ar trebui să se numească credințe epistemologice (epis- 
temological beliefs). 

Dacă asumăm că credinţele epistemice sunt cognitii epistemice, componente de 
epistemologie personala (sau parte a epistemologiei personale), atunci aceste credinte 

„sunt (ontologic, în sine) cunoaștere despre cunoaștere, naivă, desigur, în cazul episte- 

mologiei personale. În acest context, adjectivul „epistemologice”, care surprinde natura 

internă a acestor credinţe s-ar putea dovedi mai corect pentru a fi utilizat (Briell et al., 
pp. 14-15). În continuare vom încerca să ilustrăm cum credințele epistemologice sunt 
în sine cunoaştere epistemică. 

Există două abordări importante în literatura dedicată credințelor epistemologice ca 
elemente ale cognitiei epistemice personale (cf. Merk et al., pp. 3-4), abordări care se 
sprijină pe cele două dimensiuni ale epistemologiei personale, prezentate în prima parte 
a lucrării: 

a) Abordarea evoluționistă, care afirmă că există o serie de stadii prin care indivizii 
trec în dezvoltarea credințelor lor epistemologice, de la dualism, prin multiplism, 
ajungând la evaluativism (Kuhn & Weinstock, 2002). Nivelurile superioare sunt mai 
sofisticate şi, astfel, benefice pentru învăţare; 

b) Abordarea dimensională (Hofer & Pintrich), care distinge între patru dimensiuni 
ale credințelor: sursa cunoașterii, justificarea cunoaşterii, certitudinea/stabilitatea 
cunoaşterii şi simplitatea cunoașterii; astfel, credințele epistemologice conform 
cărora cunoaşterea: 1. este construită şi de subiectul cunoscător (sursa cunoașterii); 
2. este complexă (complexitatea cunoaşterii); 3. este evolutivă (stabilitatea cunoas- 
terii); și 4. este justificată pe bază de dovezi (justificarea cunoaşterii) — caracterizează 
o persoană sofisticată epistemologic şi sunt benefice pentru învăţare. | 


Abordarea dimensională a credințelor epistemologice oferă doar posibilitatea de a 
discrimina între sofisticare și simplitate epistemologică, pe când abordarea stadială, 
care e totodată ierarhică, nivelară — deschide calea măsurării nivelului de sofisticare 


epistemologică și, astfel, a încadrării unui individ într-un anumit stadiu sau nivel de. 


evoluţie epistemologică. Totuşi, ambele abordări se dovedesc utile teoretic şi practic. 
Asa cum afirmă Ritcher si Schmid (2010), credinţele epistemologice, în dimensiu- 
nea lor cognitivă (de cognitii epistemice), pot fi privite şi ca un tip de cunoştinţe epis- 
temologice metacognitive. Spre deosebire de cunoştinţele metacognitive declarative în 
sens traditional (cunoştinţe psihologice metacognitive), credinţele epistemologice repre- 
zinta echivalentul subiectiv, individual al teoriilor obiective dezvoltate in epistemologia 
clasică sau filosofia științei. Astfel, dacă cunoaşterea metacognitivă în sens tradițional 

se referă la mecanismele psihologice de la baza memoriei şi învăţării (metacognitie 
psihologică), credinţele epistemologice se referă la natura cunoașterii şi la criteriile pe 
care credinţele şi asertiunile trebuie să le îndeplinească pentru a fi acceptate drept 
cunoaştere (metacognifie epistemologică). Această distincţie se bazează, aşadar, numai 
pe diferenţele de conţinut (psihologic versus epistemologic) dintre aceste două tipuri 
de cunoştinţe metacognitive (Richter & Schmid, 2010, p. 48). 

În literatura de specialitate, ca și în limbajul cotidian, pentru a defini modalități mai 
complexe de reprezentare mentală a unor idei sau realităţi se utilizează curent termenul 
,conceptie”; (in România apare frecvent, probabil ca automatism verbal, cauzat şi de 
precaritatea lexicală a celor mai multi utilizatori ai limbii; uneori, cei mai ,,rafinati” 
folosesc termenul „perspective”, pentru stil, aerul de subtilitate şi sofisticarea afişată 
în unele segmente din mediul academic). 

Mai puţin preocupaţi de artificii stilistice generatoare de confuzii semantice şi mai 
sensibili la simplitate şi precizie (univocitate) conceptuală, Briell și colaboratorii săi 
(2011) optează pentru sintagma „credințe epistemologice”. Conform celor doi autori, 
credințele epistemologice sunt credinţe abstracte ale oamenilor obişnuiţi care reflectă 
reprezentări ale naturii cunoştinţelor („cunoștințele sunt certe şi nu se schimbă”) şi ale 
naturii sau originii cunoaşterii („cunoaşterea este produsă de cercetători”). Acest gen 
de afirmaţii este în mod normal propriu epistemologilor profesionişti (filosofilor), dar 
în fiecare dintre noi se află un epistemolog amator, aşa că avem propriile noastre credințe 
despre cunoaşterea ca proces şi ca produs. 

Credintele epistemologice pot fi implicite, tacite, dar pot deveni explicite, constien- 
tizate si verbalizate. Ele pot fi generale sau specifice, independente, dependente (Schommer, 
1990) ori grupate mai mult sau mai puţin sub formă de teorii personale (Hofer & 
Pintrich, 1997; Briell et al., 2011, p. 17). 

Hofer si Pintrich, in 1997 (si Hofer, 2001), criticând unele dintre credinţele consi- 
derate epistemologice de Schommer (1990), insistă asupra rămânerii la sensul originar 
(filosofic) al epistemologiei atunci când caracterizăm credințele epistemologice ale 
subiecților obişnuiţi. Ei afirmă că este posibil să avem ca obiecte de investigare psiho- 
logică în epistemologia personală doar credinţele epistemologice comune care se potri- 
vesc cu definițiile convenţionale din epistemologia filosofică. Deoarece epistemologia 
filosofică se preocupă de natura cunoştinţelor şi a cunoaşterii, ea trebuie să rămână un 
reper şi pentru judecarea credințelor epistemologice cotidiene. Pe aceeaşi linie, a rapor- 
tării la epistemologia filosofică, se poate înscrie şi distincţia introdusă de Richter şi 
Schmid (2010) între credinţele referitoare la mecanisme si procese psihologice, cum ar 
fi concepția despre inteligenţă ori cea despre învăţare şi, respectiv credințele epistemo- 
logice propriu-zise. 

Ă Cea mai semnificativă contribuţie conceptuală în domeniul credințelor epistemolo- 
gice îi aparţine Marlenei Schommer, Deși am descris succint teoria ei privind struc- 
turarea epistemologiei personale în prima parte a subcapitolului „Impasul modelelor 
evolutive. Modele alternative ale cognifiei epistemice”, importanţa teoriei lui Schommer 
pentru conturarea domeniului credințelor epistemologice necesită o prezentare mai 
detaliată. Vom evidenția mai ales două idei esenţiale din teoria propusă de Schommer: 

dezvoltarea asincronă a credintelor epistemologice si prezentarea lor în perechi opuse, 
ordonându-se pe continuumuri de la o extremă la alta. 

1. Într-un review dedicat credințelor despre cunoaştere ale adulților si rolului aces- 
tora in şcoală, activitate si viata cotidiană, Schommer (1998) le consideră credinte 
despre cunoaştere si învățare, dar nu într-un sens strict filosofic, ci în termeni mai 
„practici”. Intenţia autoarei de a contura o teorie mai coerentă a epistemologiei perso- 
nale se reflectă în propunerea unei organizări a credințelor epistemice într-un sistem 
(adică un ansamblu, o pluralitate, o colecție de credințe) mai mult sau mai putin inde- 
pendente. Interdependenta variabilă a credințelor epistemologice unele de altele este 
explicată ca posibilitatea (frecventă, de altfel, a) dezvoltării unor credinţe epistemolo- 
gice nu înseamnă în mod necesar dezvoltarea altora care compun epistemologia perso- 
nală la un moment dat (Schommer, 1998, p. 130). 

Bazându-se pe o serie de studii ale cercetătorilor interesați de dimensiunile unice 
sau multiple ale credințelor epistemologice, Schommer (1994) observă că la Perry 
(1970) credinţele epistemologice ilustrau simplitatea versus complexitatea cunoașterii 
şi certitudinea (,,dogmatismul”) cunoașterii versus caracterul provizoriu, evolutiv al 
acesteia. Mai târziu, Kitchener şi King (1994) conceptualizau cognitiile epistemice prin 
conceptul de judecată reflectivă. Credintele in sursa cunoaşterii ca elemente definitorii 
ale epistemologiei personale apar (cf. Schommer, 1998, p. 130) la Wineburg (1991), în 
timp ce alti autori propun conținuturi mai specifice ale credințelor epistemologice: 
certitudinea cunoașterii (Boyes & Chandler, 1992), organizarea cunoaşterii (Spiro et al., 
1988), viteza de învăţare (Schoenfeld, 1985) şi autocontrolul individual al învățării 
(Dweck & Legpett, 1988). | 

Sistemul propus de Schommer se prezintă sub formă de perechi opuse de credințe, 
astfel încât un individ se poate situa pe un continuum mai aproape sau mai departe de 
unul dintre cele două extreme. În modelul initial au existat cinci astfel de perechi, reduse 
apoi la patru. Le reamintim cititorului: a) Organizarea sau structura cunoașterii: 
cunoaşterea constă în informaţii izolate versus cunoaşterea este organizată în concepte 
puternic interconectate; b) Stabilitatea/certitudinea cunoașterii: cunoaşterea este sta- 
bilă, certă, versus cunoaşterea evoluează; c) Controlul cunoasterii/achizifiei cunos- 
tinjelor: inteligenţa este o aptitudine nemodificabilă, versus inteligența se dezvoltă prin 
învăţare; d) Viteza de cunoastere/invafare: cunoasterea/invatarea se produce instantaneu 
sau deloc, versus învăţarea este graduală (Schommer, 1998). 

2. O altă idee esenţială a teoriei lui Schommer este dezvoltarea asincronă a cre- 


dintelor epistemologice (1998): o persoană poate fi, în același moment, „sofisticată în 
cazul unei credințe epistemologice (cunoaşterea este complexă) şi totodată „simplă” în 
cazul alteia (exemplu: inteligența este înnăscută). Într-un studiu derulat de Schommer 
(1990), subiecţii au citit un text despre rolul vitaminei B6 în tratamentul unor boli ŞI 
despre unele efecte secundare ce pot apărea în cazul administrării acestei vitamine în 
cantități mari, apoi au redactat un rezumat al textului. Fragmentul citit de subiecți 
sublinia clar că efectul vitaminei B6 în tratamentul acestor afecțiuni era incert. În mod 
tipic, subiecţii au evidenţiat în rezumatele lor efectele secundare asociate dozării 


necorespunzătoare a acestei vitamine, omiţând să semnaleze faptul că efectul acesteia 

era, de fapt, discutabil. Așadar, deşi recunoșteau natura interconectată a cunoștințelor 
(cunoaşterea este complexă), considerau în același timp că anumite cunoştinţe sunt 
certe — cunoașterea este certă (aici, că vitamina B6 contribuie la ameliorarea anumitor 
boli). eee 

Contribuţia Marlenei Schommer la teoria epistemologiei personale este însă mai 
complexă. Semnalăm aici conceptul de sofisticare epistemologică, preluat mai târziu 
de alti teoreticieni ai acestui domeniu. Conform lui Schommer (1998), nivelul de 
„sofisticare” epistemologică este dat, de exemplu, de proporția în care un individ aderă 
la fiecare din poziţiile de pe continuum care definesc credinţa despre stabilitatea 
cunoaşterii: a) cunoaşterea e stabilă, certă; b) cunoaşterea este parțial certă, iar parţial 
urmează să fie descoperită; c) cunoaşterea evoluează. Cu alte cuvinte, o persoană care 
consideră mai mult că în proporţie de 60% cunoaşterea e stabilă şi certă, iar o parte 
(30%) mai trebuie descoperită şi că evoluează putin (10%) este o persoană „simplă” 
din punct de vedere epistemologic. Pe de altă parte, o altă persoană care consideră că 
o mică parte din cunoaştere e stabilă (10%), o parte ceva mai importantă urmează să 
fie descoperită (30%) şi că o mare parte din cunoaştere e în evoluţie (60%) — este o 
persoană „sofisticată” epistemologic (Schommer, 1998, p. 131). 

Problema naturii şi a variabilității credințelor epistemice este însă mai complexă 
decât pare la prima vedere. Într-o încercare de lectură în cheia credințelor epistemolo- 
gice propuse de M. Schommer, Deanna Kuhn (1991), preluând conceptul de „sofisticare 
epistemologică”, identifică, conform modelului stadial propus de ea (prezentat în prima 
secţiune), un pattern de modificare graduală a credințelor epistemologice, acestea 
devenind progresiv „sofisticate”. Traseul de evoluţie al credințelor epistemice pe baza 
etapizării propuse de Kuhn (1991) indică, într-o manieră simplificată, tendința de 
evoluție în trei „stări”: a) starea dualistă sau absolutistă a cunoaşterii, caracterizată prin 
faptul că adevărul este considerat cert și acesta provine de la o autoritate: b) starea 
„multiplistă”, caracterizată de perspective multiple asupra adevărului, cunoaşterea fiind 
considerată incertă; adevărul nu există, iar cunoștințele prezentate sunt considerate 
opinii cu validitate potential echivalentă; c) starea de „evaluativism”, în care cunoştinţele 
care sunt afirmate ca fiind adevărate pot fi susținute cu argumente şi probe (Hofer & 
Pintrich, 1997; Hofer & Sinatra, 2010). 


| Complexitatea acestei reprezentări asupra evoluţiei potenţiale a credințelor episte- 
mice ridică problema posibilităţilor de operationalizare a acestora. Este oare posibil să 
măsurăm constructe complexe, compozite și diferite ca natură si aflate în plin proces 
de evoluţie — cu scale de tip Likert? Credintele epistemice „sofisticate” par a fi dificil 


de cuprins în astfel de instrumente, dar determinarea lor, inclusiv cantitativă, rămâne 
o provocare. Despre posibilităţi 


sii AR | itățile si dificultăţile de măsurare a diferitelor dimensiuni 
ale cognifiel epistemice în epistemologia personală vom vorbi însă în capitolul 21. 

7.2.2. Atitudinile epistemologice 


Atitudinile epistemologice reprezintă constructe din epistemologia personală care sunt 
mai greu de conceptualizat. Pentru început, să considerăm că atitudinile epistemologice 
pot fi puse în relație cu anumite credințe epistemologice din modelele dezvoltării epis- 
temologiei personale. În acest sens, Richter şi Schmid (2010) ne propun preluarea a 
două constructe din unul dintre cele mai cunoscute modele stadiale: cunoașterea sepa- 
rată şi cunoaşterea conectată (Belenky et al., 1986), corespunzătoare naturii cunoaşterii 
şi certitudinii cunoaşterii (ca proces), respectiv naturii cunoștințelor (ca produs). Cele 
două constructe ar putea fi considerate atitudini epistemologice, deoarece cunoaşterea 
separată şi cunoașterea conectată reprezintă abordări sau modalităţi opuse şi distincte 
de procesare a informaţiei (cunoştinţelor) care au pentru subiect un statut epistemic 
neclar. Astfel, cunoaşterea separată constă într-o abordare impersonală, critică şi obiectivă 
a unor afirmaţii care se pretind a fi cunoaştere. Cunoaşterea separată este reflectată în 
analiza argumentelor pentru consecvență şi greutate. În contrast, cunoașterea conectată 
se reflectă într-o abordare sau modalitate empatică de a înţelege gândirea și comunica- 
rea altor oameni. Dintre cele două, cunoaşterea separată poate fi descrisă şi ca o com- 
ponentă atitudinală a metacognitiei epistemologice (Richter & Schmid, 2010, pp. 50-51). 
In termeni motivationali, atitudinile epistemologice conceptualizate astfel se pot 
reflecta nu doar în alegerea anumitor strategii de procesare a informaţiei, ci şi (sau mai 
ales) în prioritizarea scopurilor de învăţare. Astfel, dacă atitudinea epistemologică a 
unei persoane reflectă preferința ei pentru cunoașterea separată (Belenky ef al., 1986), ne 
putem aştepta să fie înclinată mai degrabă spre scopuri de învăţare care vizează analiza 
materialului studiat pentru formularea unei poziţii proprii (critice) despre acesta. În 
contrast, dacă un individ nu este înclinat către cunoaşterea separată (Belenky et al., 1986), 
ci isi propune doar să înveţe un material, va considera mult mai important să retina pur 
și simplu conţinutul lui, utilizarea strategiilor analitice pentru poziţionarea epistemică 
proprie față de material fiind în acest caz chiar contraproductiva. Sau, în alt caz, dacă un 
cercetător îşi propune să scrie un review teoretic, procesarea epistemică a surselor studiate 
constituie un mijloc pentru a-și elabora o perspectivă critică proprie, dar poate amenința 
încadrarea în termenul de predare a review-ului. Dacă el isi propune mai degrabă o 
procesare minimală a bibliografiei, această poziţionare pragmatică îi permite să termine 
operativ review-ul, fără însă a oferi publicului interesat o perspectivă critică valoroasă. 
Credintele epistemologice despre certitudinea percepută a cunoaşterii, adică cre- 
dintele în cunoașterea sau adevărul absolut, cert și definitiv — pe de o parte, versus 
cunoașterea sau adevărul evolutiv şi aproximativ — pe de altă parte (Hofer, 2000) 
exprimă şi ele atitudini epistemologice. Din perspectivă motivationala, este de aşteptat 
ca incertitudinea să activeze curiozitate epistemică specifică, care reprezintă o stare 
motivationala activată de întrebări şi redusă (subactivată) de achiziţia de cunoştinţe 
(Berlyne, 1954, 1960, apud Richter & Schmid, 2010, p. 51). O persoană animată de 
curiozitate epistemic’ nu este pur si simplu interesată de învăţare, ci de achiziţia 
cunoaşterii adevărate sau cel puţin plauzibile, fiind de așteptat să folosească strategii 
epistemice precum cele pe care le prezentăm mai jos (Richter & Schmid, 2010, p. 51). 

7.2.3. Strategiile epistemice 


Credintele epistemologice pot influența indirect sau mediat selectarea şi utilizarea 
strategiilor cognitive. Dacă, de pildă, un subiect crede în certitudinea cunoștințelor, va 
fi mai probabil ca el să utilizeze strategii cognitive precum repetiţia și memorarea şi 
mai putin verificarea consecventei interne a argumentelor propuse. Cum se sugerează, 
credințele epistemologice mai „sofisticate” s-ar asocia mai rar cu utilizarea strategiilor 
de învățare mai simple si mai frecvent cu strategiile de procesare de profunzime. Totuşi, 
rezultatele din cercetările pe această temă sunt încă neconcludente. În timp ce unele 
studii indică, la elevii de liceu, o corelaţie pozitivă între credinţele în cunoașterea certă 
şi folosirea unui tip de strategie simplă — repetiţia pentru memorare — (Koller er al., 
2001), alte studii, pe liceeni şi studenți, nu arată nicio astfel de legătură (Koller, 2001, 
Schiefele er al., 2003). 

O posibilă explicaţie pentru aceste rezultate inconsecvente poate fi că strategiile 
cognitive utilizate pentru procesarea informaţiei, fie ele simple (codare, memorare) sau 
sofisticate”, tin mai degrabă de metacognitia psihologică şi mult mai putin de meta- 
cognitia epistemologică. Reamintim, în context, că metacognitiile psihologice se referă 
învățare, la procesarea ca atare a informaţiilor. Dacă luăm în calcul însă conținutul şi 
scopul credințelor epistemologice (de pildă, credinţa că cunoaşterea se produce treptat, 
gradual), pare mai potrivit să le asociem activităților cognitive strategice, adică acelora 
care iau în calcul statusul epistemic al informaţiilor de procesat (consecvență internă, 
validitate, valoare de adevăr). 

Asocierea credințelor epistemologice cu activități cognitive strategice conturează 
ceea ce se putem numi strategii epistemice: un tip special de strategii cognitive de 
învăţare care au ca scop validarea pretențiilor de cunoaştere din texte care expun teorii 


sau informează (Richter & Schmid, 2010, p. 49). Activitățile cognitive strategice care - 


vizează atributele epistemice ale cunoştinţelor pot fi aşadar numite strategii epistemice. 

Desi sunt relationate cu credinţele epistemologice, strategiile epistemice per se nu 
sunt parte a epistemologiei personale a individului. Din acest motiv, cei doi autori, 
consecventi cu propria lor delimitare epistemic-epistemologic, numesc aceste strategii 
„epistemice” — referitoare la cunoaștere, mai degrabă decât „epistemologice” — adică 
parte a epistemologiei (Richter & Schmid, 2010, p. 49; a se vedea, în context, distincția 
aceloraşi autori între credinţe epistemice — credinţe epistemologice, prezentată în sub- 
capitolul ,,Credintele epistemologice”). 

Strategiile epistemice servesc aşadar testării validității epistemologice a unor teorii, 
afirmaţii sau judecăţi. În acest scop vor fi folosite anumite criterii. Richter şi Schmid 


(2010) afirmă că putem determina două astfel de criterii: a) judecarea plauzibilitatii sau. 


a adevărului informaţiei despre un subiect prezentat într-un text sau alt material de 
studiu, în raport cu ceea ce se cunoaște deja despre acest subiect (strategie pe care o 
putem numi validare externă); b) evaluarea consecventei teoriei susținute cu alte infor- 
mafii din material şi justificarea teoriei prin aceste informaţii (o putem considera o 
modalitate de validare internă). Ambele tipuri de validare epistemică pot fi translate în 

acțiuni intenționate (deliberate) şi strategice, deci în strategii epistemice de cunoaștere: 
a) validare bazată pe cunoaştere prealabilă și, respectiv b) validare bazată pe testarea 
consecventei interne. 

Strategiile epistemice pot oferi validitate epistemologică cunoștințelor studiate spre 
a fi învățate. Astfel, o persoană care învață va beneficia de strategiile epistemice fie 
într-o manieră directă, prin prevenirea codării — și memorării în memoria de lungă 
durată (MLD) a — informaţiilor false sau inconsecvente (judecarea plauzibilitatii), fie 
indirect, prin activarea cunoştinţelor specifice şi prin căutarea relaţiilor ce se pot stabili 
între informaţiile din materialul de învăţare (judecarea consecventei interne) (Richter & 
Schmid, 2010, p. 50). Remarcăm că utilizarea strategiilor epistemice în învăţare asigură 
o procesare superioară a materialului, prin judecăţile despre coerenţa internă sau 
consecventa noilor informaţii cu cele deja stiute. 


7.3. Emotiile epistemice 


7.3.1. Definirea emotiilor epistemice 


Cercetările în psihologia educaţiei şi in ştiinţa învăţării au început să recunoască 
importanța emoțiilor în învăţare şi în performanţa cognitivă (Perkun & Linnenbrink-Garcia, 
2014). Acest câmp de cercetare este însă destul de recent, iar primele emoții vizate au 
fost cele asociate cu reuşita în sarcini cognitive sau de reuşită academică (achievement 
emotions): mândria, speranţa, anxietatea sau ruşinea în raport cu succesul sau eșecul 
în învăţare. | 

Pekrun propune în 2006 teoria control-valoare (control-value theory) despre emoții 
de reuşită academică. Conform teoriei, evaluarea controlului perceput şi a valorii 
subiective a sarcinii de învăţare servesc ca antecedente pentru emoţii în context aca- 
demic. | 

Emotiile academice sunt clasificate mai departe după mai multe criterii: 


a) valența, după care avem emoţii pozitive, precum plăcerea sau bucuria cunoaşterii, 
respectiv negative, neplăcute, ca anxietatea sau frustrarea; 

b) nivelul de activare: emoţiile pot fi activatoare (anxietatea sau furia) sau dezactiva- 
toare (plictiseala sau multumirea de sine); 

c) obiect: emoții de realizare sau reuşită, legate de succes sau eşec într-o sarcină şcolară; 
emoții legate de un anumit conținut (exemplu: anxietatea matematică); emoţii soci- 
ale, orientate spre ceilalți (admiraţie sau invidie — Chevrier et al., 2019, p. 2) şi 
emoții epistemice, care au ca obiect generarea cunoaşterii în timpul învăţării, in 
contextul cunoaşterii complexe și conflictuale. 


Aşadar, emoţiile epistemice sunt o subspecie a emoțiilor academice. Emoţiile epis- 
temice sunt subordonate conceptual unui construct supraordonat şi in raport cu emotiile 
academice: emoții cognitive (Scheffler, 1991). | 

Emofiile epistemice, activate de caracteristicile cognitive ale sarcinilor pot fi de ase- 
menea de mare importanţă pentru învăţare. Aici includem emoţii precum curiozitatea, 
surpriza, încântarea, dar şi confuzia față de informaţiile contradictorii. Aceste stări 
afective se numesc emoții epistemice, deoarece sunt asociate calităților proceselor de 
generare de cunoştinţe în activități cognitive (Brun, Doguoglu & Kuenzle, 2008; Morton, 
2010). 

Emoţiile epistemice pot fi conceptualizate dacă se adoptă o abordare multicompo- 
nentiala a acestora. Astfel, o stare afectivă poate fi considerată emoție epistemică dacă 
este un sistem coordonat de procese psihologice având componente afective, cognitive, 
fiziologice, motivationale şi comportamentale (Scherer, 2009). 

O situaţie prototipică pentru activarea emoțiilor epistemice este cea în care apare o 
informatie discrepantă şi o evaluare a incongruentei cognitive care dă naștere la diferite 
emoții: 

— surpriză şi curiozitate (Kang et al., 2009); 
— confuzie, frustrare şi plictiseală, când incongruenta cognitivă nu poate fi depăşită 

(D’Mello & Graesser, 2012; D’Mello et al., 2014); 

— anxietate, când incongruenta este sever resimțită şi perturba profund credințele 

existente (Hookway, 2008); 

— plăcere (enjoyment) şi delectare (delight), când problema informaţiei discrepante 

este rezolvată (Pekrun et al., 2016). 


Definirea emoţiilor epistemice a fost propusă, cum am arătat mai sus, pornind de 
la obiectul lor: cunoaşterea şi procesul generării cunoaşterii (Brun, Doguoglu & 
Kuenzle, 2008). Emotiile epistemice diferă din acest punct de vedere de emoţiile 
morale sau de cele de reuşită academică. În cazul emoţiilor morale, obiectul acestora 
este reprezentat de propria persoană, alte persoane sau normele morale. Emotiile de 
reuşită au ca obiect succesul sau eşecul şcolar. Anumite emoţii sunt epistemice prin 
natura lor; de exemplu, curiozitatea sau confuzia. Altele devin epistemice în funcție 
obiectul focalizării atenţiei. De exemplu, în timpul unei activităţi cognitive, unele 
emoții pot fi resimtite ca emoţii epistemice sau ca emoţii de reuşită academică: un 
elev care nu reușește să ajungă la soluţia unei probleme matematice resimte o emoție 
epistemică dacă este focalizat pe incongruenta cognitivă generată de nerezolvarea 
problemei. Totuşi, dacă el este focalizat pe eşecul personal, pe inabilitatea proprie de 
a rezolva probleme matematice, frustrarea resimţită de elev va fi considerată emoție 
de reuşită academică (Pekrun & Perry, 2014). Aşadar, emoţiile de reuşită academică 
diferă de emoţiile epistemice în privinţa focalizării (obiectului) lor: pe rezultatele 
obținute la cele de reuşită academică (Pekrun, 2018) versus pe generarea cunoaşterii 
(Brun, Doguoglu & Kuenzle, 2008) la cele epistemice. 

Emofiile epistemice se organizează în: pozitive (surpriza, curiozitatea şi bucuria), 
respectiv negative (confuzia, anxietatea, frustrarea si plictiseala). Rezultatele au indicat 
că emoțiile epistemice de aceeaşi valență, pozitivă, respectiv negativă corelează între 
ele. Emofiile pozitive tind să coreleze negativ cu cele negative, dar toate emoţiile, cu 

excepţia plictiselii, tind să coreleze pozitiv între ele. Unii autori sugerează că toate 
emoţiile epistemice investigate, cu excepția plictiselii, au potenţialul de a activa 
angajamentul cognitiv al participanţilor (Pekrun eż al., 2016). Le vom descrie pe scurt 
mai jos. | 


he 


> 


Surpriza este percepţia unei discrepanțe între credințe, aşteptări, cunoștințe anteri- 
oare şi informaţia nouă. Discrepanta este resimţită ca un eveniment care provoacă 
dezechilibru cognitiv — impas, contradicţie sau disonanta. Subiectiv, indivizii resimt 
surpriza când întâlnesc informaţii la care nu se așteaptă sau pe care nu le pot explica. 
Dacă integrarea informaţiei noi, surprinzătoare, în sistemul de reprezentări preexis- 
tente eșuează, apare surpriza. Cu toate acestea, dacă surpriza are o intensitate scăzută, 
ea semnalează că indivizii pot asimila cu uşurinţă noile informaţii în sistemul lor 
de reprezentări; alternativ, când surpriza este ridicată, informaţiile discordante pot 
fi considerate anormale, neplauzibile şi pot fi rejectate (Munnich & Ranney, 2018). 
Surpriza de intensitate scăzută poate fi percepută ca o emoție plăcută, iar cea de 
intensitate mare poate fi resimţită ca neplăcută, motiv pentru care surpriza este 
considerată o emoție epistemică neutră. 


. Curiozitatea ia naştere dintr-o discrepanță sau insuficiență informaţională între 


ceea ce știe o persoană şi ceea ce vrea să ştie, motivând-o să caute, să obțină și 
să folosească noile cunoştinţe (Chevrier et al., 2019). Curiozitatea apare când 


informaţia este foarte nouă, dar totuşi inteligibilă. Litman descrie, întâi alături de 


colaboratorii săi, Hutchins și Russon (2005), dar şi singur (2008), două tendinţe 
de a trăi şi de a exprima curiozitatea epistemică: curiozitatea de tip interes şi, 
respectiv curiozitatea de tip deprivare. Curiozitatea epistemică poate fi asociată 
cu plăcerea de a descoperi idei noi (curiozitatea de tip interes) sau cu efortul de 
a reduce sentimentul negativ produs de incertitudine sau de discontinuitatea din 
cunoștințe (curiozitate de tip deprivare — Litman, 2008). Curiozitatea de tip 
interes este descrisă ca o dorință de a obţine un plus de informaţie care este de 
aşteptat să contribuie la amplificarea sentimentelor plăcute resimtite deja. Curio- 
zitatea de tip deprivare este trăită ca o dorință de a reduce sentimentul neplăcut 
al incertitudinii sau al informaţiilor insuficiente. Studiile empirice au evidenţiat 
că curiozitatea este asociată cu efecte pozitive asupra învăţării (Litman, 2005; 
Loewenstein, 1994). | 

Confuzia este concepută ca rezultând din evaluarea incertitudinii provenită din 
noutate, complexitate, conflict sau nefamiliaritate (Ellsworth, 2003). Confuzia apare 
așadar când informaţia este foarte nouă, complexă, dar şi neinteligibilă (Silvia, 
2010). Confuzia este importantă mai ales în activităţile de învăţare complexe cum 
ar fi rezolvarea problemelor și generarea argumentelor (D’Mello & Graesser, 2012). 
Beneficiile confuziei pentru învăţare constau în focalizarea atenţiei asupra anomaliei 
sau discrepantei şi în motivarea celui care învață pentru a delibera, a rezolva pro- 
blema sau a-şi modifica perspectiva interpretativă (Chevrier ef al., 2019). 

Bucuria epistemică apare când confuzia este rezolvată (D’Mello & Graesser, 2012), 
când curiozitatea este satisfăcută, problemele sunt rezolvate sau ipotezele formulate 
inductiv sunt validate cu succes (Brun & Kuenzle, 2008). 

5. Frustrarea epistemică. Dacă se prelungeşte confuzia epistemică, problemele nu pot 
fi rezolvate, iar subiectul se focalizează pe lipsa soluţiilor poate lua naștere frustra- 
rea epistemică. Spre deosebire de confuzia epistemică, care este tot o emoție nega- 
tivă, frustrarea epistemică nu are beneficii pentru învăţare şi chiar poate reduce 
energia cognitivă necesară rezolvării problemelor (Chevrier ef al., 2019). 

6. Anxietatea epistemică poate apărea când informaţia nouă este foarte diferită de 
cunoştinţele sau credinţele anterioare. Indivizii pot începe să se îndoiască de pro- Ps 
priile credinţe sau cunoştinţe, fapt care dă naştere anxietăţii epistemice. Poate afecta 6 
învăţarea, dar poate fi şi benefică, deoarece obligă indivizii să isi interogheze _ 
credinţele şi să se angajeze în problematizări (Chevrier et al., 2019). 

7. Plictiseala este o emoție epistemică negativă, dezactivatoare, asociată cu stimulare 
şi motivație scăzute şi chiar cu dorinţa de a evada din acea situaţie (Hubbard, Hall & 

Sverdlik, 2019). Plictiseala epistemică este probabil să apară după ce încercările 
fără succes de rezolvare a problemelor transformă o altă emoție epistemică — frus- 
trarea — in dezangajare (D’Mello & Graesser, 2012). 

Reproducem mai jos o reprezentare a acestor emoții, aşa cum apare la Pekrun, Vogl, 
Muis si Sinatra (2016). 


Figura 1. Tipuri de emoții epistemice 
(adaptată după Pekrun er al., 2016) 


7.3.2. Originile si efectele emoțiilor epistemice 


Credinjele epistemice ale indivizilor prezic emoţiile lor epistemice. Analizând in 
detaliu, observăm că emoțiile epistemice apar datorită calităților cognitive ale infor- 
mației și experienţei trăite în procesarea informaţiei complexe (Pekrun & Stephens, 
2012), experienţă influențată de credinţele lor. Indivizii care consideră cunoașterea 
ştiinţifică drept simplă si certă vor resimti confuzie, anxietate şi frustrare când întâl- 
nesc cunoștințe ştiinţifice complexe și conflictuale. Pe de altă parte, cei care cred că 
cunoaşterea este complexă și evolutivă pot resimti curiozitate si plăcere. Mai departe, 

aceste emoţii epistemice pot facilita sau împiedica învăţarea autoreglată (Chevrier 
et al., 2019). 

Muis şi colaboratorii săi (2015) propun un model teoretic care situează emoţiile 
epistemice în postura de mediatori între credinţele epistemice și învățarea autoreglată, 
model care se aplică la situaţii complexe de învăţare. Acestea sunt definite ca situaţii 
care solicită coordonarea proceselor cognitive cu cele metacognitive, motivationale şi 
afective pentru a rezolva probleme, a înțelege informaţii ori a extrage concluzii rezo- 
nabile. Modelul propus de Muis şi colaboratorii ei are în vedere două idei importante: 
credinţele epistemice sunt antecedente ale emoţiilor epistemice şi prezic autoreglarea 
învățării prin intermediul (mediat de) emoţiilor epistemice (Chevrier et al., 2019, p. 3). 

Cum am arătat mai sus, emoţiile epistemice sunt, ca valență, pozitive şi negative. 
Astfel, evaluarea pozitivă a unei activități cognitive ar trebui să activeze emoţii epis- 
temice pozitive (curiozitate, bucurie) şi să reducă plictiseala; invers, aprecierea ca 
neinteresantă a unei sarcini de studiu poate da naştere plictiselii, ca emoție epistemică 
(Pekrun et al., 2016). | 

Emotiile epistemice sunt activate in general de informații conflictuale, discrepante 
în raport cu cunoştinţele sau credinţele anterioare (Muis et al., 2015). Cele mai frecvente 
astfel de emoții par a fi surpriza şi confuzia. Informaţiile conflictuale pot fi prezente 
în texte diferite care prezintă perspective opuse cu privire la fenomene de interes public 
şi ştiinţific. l 

Emotiile epistemice sunt activate nu numai de informațiile conflictuale întâlnite, ci 
şi de nivelul de încredere a subiecților în cunoștințele lor. De pildă, încrederea ridicată 
şi nejustificată (supraîncrederea) a subiecților în cunoștințele pe care le dețin îi predis- 
pune la trăirea unor emoții epistemice atunci când credinţele le sunt contrariate. Emotiile 
epistemice activate de supraîncredere pot fi puse în evidență prin solicitarea unei 
judecăţi de adevăr asupra unei informaţii, urmată imediat de o judecată de încredere 
referitoare la adevărul informaţiei respective si de primirea unui feedback despre corec- 
titudinea/incorectitudinea informaţiei. De exemplu, o persoană afirmă că propoziția 
„Ketchupul este inventat de americani” este adevărată şi că este foarte sigură că este 
adevărată. Primind feedback imediat despre incorectitudinea acestei credinţe, subiectul 
poate resimti surpriză, curiozitate, confuzie (emoții epistemice), ruşine (emoție acade- 
mică), poate cere explicaţia erorii şi poate solicita mai multe informaţii despre temă 
(Vogl er al., 2019), l 

Într-un scenariu mai complex, credințele epistemologice anterioare (absolutiste, 
multipliste sau evaluativiste) joacă un rol important în declanșarea anumitor emoții 
epistemice, dar doar dacă incongruenta cognitivă este rezolvată. Rosman şi Mayer 
(2018) sugerează extinderea modelului incongruentei cognitive propus de Muis şi 
colaboratorii săi (2015). Modelul original al incongruenfei cognitive (Muis et al., 2015) 
afirmă că aceasta este resimţită atunci când credințele epistemice individuale sunt 
incompatibile cu sarcina de învăţare. Apariţia incongruentei cognitive influenţează 
(activează) emoţiile epistemice care, la rândul lor, influențează utilizarea strategiilor 
de studiu şi rezultatele învățării. Extinderea modelului originar, propusă de Rosman şi 
Mayer (2018), constă în luarea în calcul a acţiunii epistemice individuale (a rezolva 

sau a nu rezolva incongruenta cognitivă) ca moderator între credinţele epistemologice 
deţinute de subiecți si emoțiile epistemice pe care aceștia le resimt la interacțiunea cu 
materialul studiat. Vom menţiona că credinţele epistemologice mai avansate (evaluati- 
viste) influenţează în sens pozitiv emoţiile epistemice doar dacă indivizii rezolvă 
incongruenta cognitivă (Rosman & Mayer, 2018). Mai jos oferim o reprezentare grafică 
a interacțiunii credințelor epistemologice anterioare cu sarcina de studiu, reprezentând 


modelul iniţial şi cel extins. 


Figura 2. O reprezentare grafică a modelului incongruenfei cognitive 
(adaptată după Muis er al., 2015) 


Figura 3. O reprezentare grafică a modelului extins al incongruenfei cognitive 
(adaptată după Rosman & Mayer, 2018) 


O cercetare recentă privind originea şi consecinţele emoţiilor epistemice (Vogl 
et al., 2019) semnalează existenţa unor diferente dintre emoţiile epistemice si cele de 
reuşită academică, nu doar ca obiect, ci în termeni de antecedente, interrelatii şi efecte. 


Adoptând o metodologie de studiu intrasubiecti, autoarele acestui studiu au încercat să 


determine dacă există mecanisme specifice de activare a emoţiilor epistemice în raport 
cu emoţiile de reușită academică. Așa cum am arătat mai sus, emoţiile epistemice sunt 
activate de incongruenta cognitivă, produsă de informaţii neaşteptate care contrazic fie 
cunoștințele, fie credințele personale anterioare ale subiecţilor. Dacă noile informații 
contrazic cunoştinţele anterioare, persoana își poate întrerupe fluxul cognitiv în desfă- 
surare $i îşi poate focaliza atenţia asupra acestor informaţii. Aşadar, consecinţa activă- 
rii emoțiilor epistemice poate fi o intensificare a procesării si explorării informaţiilor. 
Totuși, efectul specific poate fi diferit, depinzând de emoţiile epistemice activate de 
incongruenta cognitivă. Prima reacție poate fi surpriza, dar pot apărea totodată şi curi- 
ozitatea și confuzia (Vogl er al., 2019). 

Cu toate acestea, situaţiile care implică incongruenta cognitivă pot fi la fel de bine 
activatoare pentru emoțiile de reuşită academică. Persoana poate resimti jenă sau ruşine 
dacă informaţiile pe care le credea adevărate se dovedesc false sau poate simţi mândrie 
dacă acestea se dovedesc adevărate. Mai exact, ruşinea asociată eşecului este activată de 
eşecul atribuit intern (lipsa abilităţilor), iar mândria asociată succesului este declanșată 
de succesul atribuit intern (abilității sau efortului) (Weiner, 1985; Pekrun, 2018). 

Faptul că emoţiile epistemice sunt activate de informaţiile care intră în contradicţie 
cu cele deja deţinute de individ a fost investigat în mai multe cercetări. O temă 
socio-economică controversată, utilizată pentru inducerea emoţiilor epistemice a fost 
schimbarea climatică (Brâten & Stromsg, 2009). Într-o cercetare destinată validării unei 
scale de măsurare a emoţiilor epistemice (Pekrun et al., 2016), participanţilor li s-au 
oferit spre lectură patru texte pe tema schimbării climatice. Primele două texte prezen- 
tau informaţii conflictuale despre cauzele schimbării climatice (provocate de om, 
respectiv naturale), ultimele două prezentau informaţii antagonice despre consecințele 
schimbării climatice (pozitive, respectiv negative). După lectura fiecărui text, parti- 
cipantii răspundeau la un scurt test de măsurare a emoțiilor trăite în timpul citirii. 
Emotiile vizate au fost: pozitive (surpriza, curiozitatea şi plăcerea) și negative (confu- 
zia, anxietatea, frustrarea şi plictiseala) (a se vedea figura 1). 

Emotiile epistemice au 0 anumită dinamică, suferind schimbări de-a lungul derulă- 
rii unei sarcini cognitive mai complexe. În cercetarea de mai sus, autorii au observat 
că participanţii au înregistrat o scădere a plăcerii epistemice după lectura celui de-al 
doilea text (schimbări climatice apărute natural), dar această emoție epistemică a reve- 
nit la valorile iniţiale după lectura celui de-al treilea text (care susținea că schimbările 
climatice au efecte pozitive). Curiozitatea epistemică, diminuată şi ea după citirea celui 
de-al doilea text, s-a reactivat la valorile iniţiale după lectura textului trei. Restabilirea 
emoţiilor epistemice pozitive după parcurgerea textului trei s-a coroborat cu diminua- 
rea celor negative, care au scăzut ca intensitate de la textul doi la textul trei (Pekrun 
et al, 2016). Putem remarca faptul că activarea emoțiilor epistemice pozitive se asoci- 
ază cu inhibarea celor negative şi invers. 


7.3.3. Funcţiile emoţiilor epistemice 


Emotiile epistemice sunt importante din mai multe motive. Mai întâi, se poate considera 
că emoțiile epistemice reprezintă o categorie importantă a emoţiilor umane care servesc 
scopului evoluționist al dobândirii de informaţii despre lume şi despre sine (Pekrun 
et al., 2016). Însă, din punct de vedere educaţional, mai multe cercetări au indicat că 
emoţiile epistemice au un impact puternic asupra învăţării şi performanţei (D’Mello 
et al., 2014; Kang et al., 2009). 

Mai întâi, anumite emoţii epistemice se asociază cu valoarea percepută, operatio- 
nalizată ca apreciere, a sarcinii de învăţare. Curiozitatea şi plăcerea corelează cu apre- 
cierea pozitivă a sarcinii, iar plictiseala cu aprecierea negativă a acesteia. În al doilea 
rând, emoţiile epistemice se asociază cu utilizarea anumitor strategii de învăţare (Pekrun 
et al., 2016). Surpriza, curiozitatea şi plăcerea se asociază cu strategii de învăţare pre- 
cum repetarea, gândirea critică, elaborarea şi autoreglarea metacognitiva, dar şi anxi- 
etatea corelează cu aceste strategii, cu excepția repetării. Confuzia epistemică corelează 
pozitiv cu gândirea critică şi cu autoreglarea metacognitivă, iar frustrarea epistemică 
cu gândirea critică şi elaborarea ca strategie de învăţare. Aceste rezultate ne sugerează 


că emoțiile epistemice, atât pozitive, cât şi negative, pot promova utilizarea de către 

elevi a strategiilor de învăţare. Chiar şi frustrarea poate servi acestui scop (D’Mello 
et al., 2014). În opoziţie cu aceste rezultate, plictiseala s-a asociat negativ cu toate 
strategiile de studiu amintite, dar corelatia ei negativă cu curiozitatea a fost cea mai 
evidentă (Pekrun er al., 2016). Se poate afirma că plictiseala subminează constant orice 
efort sistematic de învăţare (Pekrun et al., 2010). 

Emoţiile epistemice propulsează achiziția cunoaşterii despre lume şi despre propria 
persoană şi sunt de importanţă critică pentru schimbarea conceptuală, generarea cunoașterii 
şi performanţa cognitivă (Vogl et al., 2019). De exemplu, surpriza poate declanşa inte- 
resul, curiozitatea şi confuzia. Mai departe, curiozitatea promovează învățarea şi reușita 
academică, dar şi explorarea mai specifică a informaţiei. Pe de altă parte, confuzia are 
influență asupra învăţării şi reuşitei doar dacă incongruenta cognitivă poate fi rezolvată 
prin angajarea în sarcină. Emotiile academice (de reușită academică) au şi ele efect 
asupra învăţării $i generării cunoașterii. Ruşinea activează tendinţe de apropiere, dar şi 
de evitare (De Hooge, Zeelenberg & Breugelmans, 2010), amplificând motivaţia extrin- 
seca şi reducând-o pe cea intrinsecă (Turner & Schallert, 2001). Mândria faţă de suc- 
cesul în sarcini de învățare are efecte pozitive consecvente asupra învăţării şi reuşitei, 
stimulează motivaţia orientată pe sarcină, intrinsecă şi extrinsecă, explorarea cunoaşterii, 
perseverenta şi efortul (Vogl et al., 2019). 

Referindu-se la rolul afectelor — fie emoţii academice, fie emoţii epistemice — în 
învățarea autoreglată (self-regulated learning — SRL), Efklides (2017) remarcă faptul 
că acestea joacă un rol important la începutul unui proces de învăţare (de exemplu, 
interesul sau anxietatea), în timpul învăţării, al studiului sau al susținerii unor examinări, 
precum și în evaluarea rezultatelor învățării (mândria, jena sau ruşinea). 

Metacognitia este la rândul ei asociată cu emoțiile epistemice sau de reuşită acade- 
mică. Metacognitia, înțeleasă drept cunoaştere despre cunoaştere, ia forma experiențelor 
metacognitive, cunoștințelor metacognitive si abilităților metacognitive. Experiențele 
metacognitive cuprind trăiri subiective precum ,,senzatii” metacognitive precum sen- 
zatia că facem ceva dificil din punct de vedere cognitiv — feeling ofdifficulty sau senzaţia 
că ceea ce vrem să spunem „ne stă pe limbă”, senzaţia că ştim, manifestată prin judecăți 
cu privire la propria învăţare (judgment of learning) sau sentimentul că lucrăm, că 
suntem implicaţi într-o sarcină cognitivă. Cunostintele metacognitive sunt cunoştinţe 
declarative sau credințe despre cunoștințele noastre sau ale altor persoane, despre 
sarcini, despre strategii sau despre scopuri. Abilităţile metacognitive sunt cunoştinţe 
procedurale sau strategii pe care indivizii le folosesc pentru a controla procesarea cog- 
nitiva proprie: directionare, planificare, monitorizare, corectare sau evaluare (Efklides, 
2017). 

Metacognitia a fost multă vreme considerată „rece”, deoarece implică procesare de 
informaţii. Totuşi, dacă, de exemplu, monitorizarea metacognitivă este un proces „rece”, 
conştientizarea unei erori în procesarea cognitivă, semnalată de acest proces de moni- 
torizare, declanșează un eveniment cognitiv ,,fierbinte”, Aceasta se întâmplă deoarece 
eroarea detectată are implicaţii pentru scopurile cognitive, dar şi pentru sinele indivi- 
dului. Devenim atenţi la eroarea produsă şi trăim experienţe negative ce se exprimă 
prin emoții distincte: jenă, confuzie sau anxietate. În privința autoreglării învăţării, 

aceste trăiri pot influenţa decizia de a abandona învăţarea, de a ignora sau de a recu- 
noaste eroarea, alegând să lucrăm în continuare. Putem și să cerem sprijin sau să ne 
mobilizăm, investind mai mult efort (Efklides, 2017). 

În timpul învățării, emoţiile epistemice sunt prezente alături de emoţiile de reuşită 
academică (D’Mello, 2013). 

Spre deosebire de emoţiile de reuşită academică, emoţiile epistemice precum curi- 
ozitatea, surpriza sau confuzia sunt focalizate pe stări ale cunoştinţelor precum: conflic- 
tul dintre cunoştinţe, incongruenta, discrepanta dintre ce ştim şi ce aflăm, întreruperea 
procesării cunoştinţelor sau discontinuităţile, „golurile” sau piesele lipsă în puzzle-ul 
cognitiv (Muis et al., 2015a). Observăm că rolul de bază al emoțiilor epistemice este 
să directioneze atenția individului spre informaţiile cele mai relevante pentru deblocarea 
sau reluarea procesării cognitive în curs (Muis et al., 2015b). De exemplu, curiozitatea 
semnalează o lipsă sau o insuficienţă a informaţiilor (un „gol” în cunoştinţe), activând 
un comportament de explorare pentru completarea „pieselor lipsă” (Litman, 2010). 
Surpriza denotă prezența unui eveniment neașteptat sau discrepant, iar rolul ei este să 
focalizeze atenţia asupra informaţiilor care nu se potrivesc şi să activeze procesarea 
analitică (Topolinski & Strack, 2015). Confuzia este resimţită când tendinţele de răspuns 
cognitiv sunt în conflict, răspunsul fiind astfel blocat; ea declanşează comportamente 
ce pot reduce confuzia și pot rezolva conflictul (Muis et al., 2015a). Surpriza este aso- 
ciată unei întreruperi a cognitiei în derulare. Întreruperea intervine neașteptat, declanșând 
surpriza când noutatea apărută este discrepantă, nu se potriveşte cu schemele noastre 
cognitive. În funcţie de implicaţiile evenimentului discrepant, care poate fi negativ sau 
pozitiv, surpriza poate fi neplăcută sau plăcută. La nivel cognitiv, întreruperea cauzată 
de evenimentul neașteptat activează procese de revizuire a schemelor cognitive, iar 
aceste procese necesită efort. Curiozitatea apare atunci când există o inconsistență sau 
o discontinuitate în cunoaştere, când informaţiile pe care le dorim sunt insuficiente 
(Loewenstein, 1994) şi ne așteptăm ca piesa lipsă din puzzle-ul cognitiv să rezolve 
discontinuitatea, să completeze golul din cunoştinţele actuale. Este important să men- 
ționăm că situaţiile în care răspunsul căutat este dificil (însă nu imposibil) de găsit sunt 
cele care declanșează curiozitate (Efklides, 2017). | 

Există atât curiozitate epistemică, cât şi curiozitate perceptuală, prezentă, de pildă, 
când vizităm locuri noi. Totuşi, curiozitatea epistemică reprezintă dorința de cunoaştere 
care motivează indivizii să caute idei noi, să elimine golurile din cunoaştere şi să 
rezolve probleme (Litman, 2008). De asemenea, curiozitatea poate fi regăsită atât ca 
trăsătură de personalitate, cât şi ca stare cognitivă tranzitorie. Curiozitatea ca trăsătură 
este considerată o caracteristică dezirabilă în psihologia pozitivă (Toner et al., 2012), 
iar din punct de vedere evoluționist este o caracteristică adaptativă. Totuşi, curiozitatea 
(trăsătură sau stare) poate avea atât efecte pozitive, cât şi negative. De exemplu, pe de 
© parte, când este focalizată pe un domeniu, susține interesul şi performanța în acel 
domeniu, dar focalizarea si limitarea curiozitatii implică neglijarea unor informaţii 
potential importante din alte domenii. Pe de altă parte, când curiozitatea este prea largă, 
diversă sau omnidirectionala, fiind cauzată de plictiseală sau de dorinţa de diversitate 
in Cunoaştere, ea poate deschide noi posibilităţi sau oportunități. În egală (sau în mai 

mare) măsură orientarea prea largă, nefocalizată și de scurtă durată a curiozitatii poate 
implica risipă de energie, de timp si superficialitate (Elpidorou, 2014). i 
Curiozitatea de tip deprivare este resimțită ca o stare de activare puternică şi de 
presiune pentru a continua căutarea informaţiilor necesare până când acestea sunt găsite 
Și acest tip de curiozitate poate fi însă contraproductiv în situaţiile în care 
căutată nu poate fi obținută sau nu este disponibilă (Efklides, 2017). 
Atât emoţiile academice, cât şi cele de reușită academică sunt puternic prezente în 
mediul educațional. În capitolul următor vom analiza modalităţile prin care domeniul 
educației se raportează la cognitia epistemică. 


informația 


7.4. Cognitia epistemică si motivaţia 


Relația motivatie-cognitie epistemică poate fi definită cel mai bine prin explorarea 
felului în care aspectele motivationale ale cognitiei se află în relaţie cu aspecte ale 
cognitiei care vizează natura cunoştinţelor si a cunoaşterii (Chen & Barger, 2016, p. 425). 
Asumptia fundamentală de start este că există o motivaţie în spatele comportamentelor 
cognitive — inclusiv a celor de cognitie epistemică. De exemplu, unii elevi pot să nu 
fie motivaţi să depună eforturi în căutarea unor surse de informaţii deoarece consideră 
că nu merită efortul, profesorii fiind suficienţi pentru a le oferi răspunsuri. Alţi elevi 
însă pot căuta surse alternative de informaţii, dar nu neapărat pentru a avea răspunsuri 
mai nuantate, ci pentru a le demonstra profesorilor cât sunt de inteligenți. 

Motivația este un construct foarte complex, prin urmare, înainte de a vedea relația 
acesteia cu cognitia epistemică este important să înțelegem câteva dintre principalele 
teorii ale motivatiei. 

a) Una dintre teoriile influente ale motivatiei este teoria expectanje-valori (Eccles & 
Wigfield, 2002), care are în vedere credinţele oamenilor despre valoarea unei sarcini. 
Conform celor doi autori există patru dimensiuni importante ale valorii unei sarcini: 
1. valoarea de realizare, care reprezintă cât de important este să te descurci bine 
într-o sarcină; 2. valoarea intrinsecă, ce reprezintă satisfacția pe care cineva o câştigă 
realizând o sarcină; 3. valoarea de utilitate, care vizează măsura în care o sarcină 
corespunde cu planurile noastre de viitor, şi 4. costul, care se referă la efortul nece- 
sar si renunțările individului pentru a realiza o sarcină. Cercetările au arătat ca 
valorile atribuite sarcinii prezic dacă indivizii o vor realiza în plan real (Battle & 
Wigfield, 2003; Durik, Vida & Eccles, 2006), mai ales in cazul alegerii carierei 
(Brophy, 2009). | 

b) O altă linie de cercetări în domeniul motivatiei a vizat interesul, definit ca o reacție 
cognitivă şi emoțională pozitivă a unei persoane în raport cu un obiect specific 
(Schiefele, 1991; Hidi & Renninger, 2006). În plan academic, obiectul poate fi o 
sarcină anume sau o temă de studiu. Interesul este diferentiat: individual — când 
subiectul are un interes general, relativ constant vizavi de un obiect, respectiv 
situational, când interesul este indus contextual (Schiefele, 2009). De exemplu, un 
elev poate să nu fie interesat de ştiinţe, dar este atras de un experiment la chimie 


a 

care implică reacţii neobișnuite. Interesul situational poate evolua către interes 
general, în circumstanţele potrivite (Hidi & Renninger, 2006). 

c) Credinfele despre competență au reprezentat o direcție importantă în cercetările 
asupra motivatiei. Un construct important este autoeficacitatea (self-efficacy) (Bandura, 
1997), ce reprezintă credinţele pe care le are un individ despre posibilităţile proprii 
de a învăţa sau a îndeplini o sarcină la un anumit nivel. O multitudine de cercetări 
au indicat relația autoeficacității cu succesul academic. Pajares si Urdan (2006) au 
arătat că autoeficacitatea academică se asociază cu performanţele elevilor la diferite 
discipline, nivelul lor de interes, cantitatea de efort la care sunt dispuşi subiecții și 


cu alegerile ulterioare privind cariera. 


Un al doilea concept important în credinţele legate de competenţe este reprezentat 
de teoriile implicite despre abilitate sau inteligență. Dweck şi Leggett (1988) le definesc 
ca viziuni despre propriile abilităţi, văzute fie fixe, fie modificabile prin strategii potri- 
vite şi cu efortul necesar. Din nou, o mulţime de cercetări au asociat teoriile implicite 
despre abilități cu succesul academic. Cu toate acestea, teoriile implicite despre abilități 
_ nu influențează direct succesul academic, ci mediat de orientarea scopurilor cursanților. 

Orientarea scopurilor se referă la motivele pentru care cineva începe şi continuă să 
realizeze o sarcină. În domeniul academic sunt două perspective din care elevii şi 
studenţii abordează o sarcină: 1. ei pot dori să realizeze un scop de performanţă, să le 
arate celorlalţi că sunt competenţi; 2. pot dori să se perfecționeze sau să înveţe, urmă- 
rind scopuri precum îmbunătăţirea abilităţilor sau înțelegerea (Ames & Archer, 1988; 
Elliot & Dweck, 1988). Scopurile pot fi în continuare diferenţiate în funcție de 
_ înclinația subiecţilor de a se apropia de ele sau de a evita consecinţele atingerii aces- 

tora (Elliot & Church, 1997). Un scop de realizare a performanţei este unul pe care 
subiectul îl urmăreşte pentru a le arăta altora cât de deştept este, pe când unul de evitare 
este urmărit de subiect pentru a nu observa ceilalți că este incompetent în acea sarcină. 

Cercetătorii motivatiei susțin că indivizii adoptă diferite orientări ale scopurilor, 
fiind influenţaţi de mesajele din mediul de învăţare (clasă sau şcoală) care fac vizibil 
și dezirabil un anumit tip de scop (Urdan & Schoenfelder, 2006). In clasele în care se 
accentuează compararea socială, scopurile sunt orientate spre performanţă, în timp ce 
în clasele în care se accentuează învăţarea profundă şi înțelegerea, scopurile sunt ori- 
entate spre perfecţionarea abilităţilor și înţelegere. Nenumărate cercetări au arătat că 
scopurile orientate spre perfecţionare se asociază cu modele adaptative de învățare 
(Meece, Anderman & Anderman, 2006). 

În concluzie, la întrebarea „De ce oamenii fac ceea 
cetările asupra motivatiei pot indica drept mobiluri fie cre 
fie valoarea pe care o atribuie sarcinii, fie structura şi orientarea scopu 


urmăresc. 


ce fac?”, răspunsurile din cer- 


dintele lor despre competenta, 
rilor pe care le 

7.4.1. Relaţia cognitie epistemica — motivaţie 


O modalitate de a studia relația cognitie epistemică — motivaţie o constituie abordarea 
cognitiei epistemice a subiecţilor privind un domeniu de cunoştinţe şi motivaţia lor 
pentru acel domeniu. Schommer (1990) a pornit de la ipoteza că credințele epistemice 
influențează felul in care cursantii învaţă un material de studiu. Hofner și Pintrich 
(Hofner & Pintrich, 1997; Hofner, 2000) au sugerat la rândul lor că motivaţia elevilor 
poate lua naştere din credințele epistemice, acestea funcționând ca niște teorii implicite 
care orientează motivaţia elevilor sau studenților. Bråten şi Strømsø (2004) au evidenţiat 
cum un tip de teorie implicită asupra cunoaşterii — că aceasta este stabilă, invariabilă — îi 
conduce pe cei care o deţin către scopuri mai putin constructiviste. Subiectii cu acest 
gen de teorii implicite sunt mai putin înclinați să vizeze scopuri de perfecționare a 
abilităţilor sau de înțelegere. Chen şi Pajares (2010) au demonstrat că o viziune incre- 
mentală asupra abilităților în ştiinţe este asociată cu credința în dinamismul și evoluția 
cunoaşterii; pe de altă parte, viziunea fixă asupra abilităţilor în știință corelează cu 
credinţa că sursa de unde vine cunoaşterea ştiinţifică este certă $i cu autoritate. Aceste 
credinţe despre caracterul maleabil al abilităților se asociază nu doar cu credinţe despre 
natura dinamică a cunoaşterii, ci şi cu rezultate academice superioare. 

Relaţia dintre teoriile epistemologice ale subiecților şi diferite dimensiuni ale moti- 
vatiei acestora au fost studiate, punându-se în evidenţă consecințele pe care credințele 
epistemologice despre matematică le pot avea adeseori asupra motivatiei. De exemplu, 
credința că dacă cineva înțelege profund matematica va putea rezolva repede orice 
problemă de matematică are implicaţii pentru subiect asupra persistentei în sarcinile 
matematice dificile. Motivația pentru stăpânirea materiei de studiu și pentru procesarea 
de profunzime a sarcinilor de studiu pare să îi caracterizeze mai curând pe subiecții 
„sofisticaţi” din punct de vedere epistemologic. Sofisticarea credințelor epistemologice 
corelează cu motivaţia intrinsecă, autoeficacitatea, autoreglarea şi performanța acade- 
mică (Hofer & Pintrich, 1997, p. 128). | 

Muis şi Duffy (2013) au manipulat experimental climatul epistemic din clasă vizavi 
de statistică, în sensul că subiecţii din grupul experimental au perceput statistica drept 
un corp de cunoştinţe evolutive si contestabile, în timp ce subiecţii din grupul martor 
au perceput-o ca un ansamblu de cunoștințe sigure. Rezultatele au arătat că subiecții 
din grupul experimental tindeau să adopte o poziţie epistemică constructivistă şi au 
înregistrat o ameliorare a autoeficacitatii, ceea ce nu s-a întâmplat cu subiecții din 
grupul martor. 

Aceste rezultate sugerează că, dacă un ansamblu de cunoştinţe (ştiinţă sau statistică) 
este prezentat ca un corp de cunoștințe evolutive, dinamice, ce solicită înţelegerea în 
profunzime din partea subiecților, aceștia vor fi mai înclinați să adopte scopuri de 
înțelegere şi mai putin înclinați să-şi demonstreze competenţa sau să evite să pară 
incompetenti (Chen & Barger, 2016). 

Putem considera că încă nu stim destul despre discordanta pe care elevii o pot resimfi 
între credințele lor epistemologice, pe de o parte, și tipul de mediu educațional ori 
sarcinile de studiu, când acestea diferă substanţial în raport cu credințele. Deocamdată 

se pare că atât elevii şi studenţii, cât şi profesorii prezintă rezistență la abordările con- 

structiviste — în predare $i învăţare — în situaţia unui curriculum „obiectivist”. Desigur 
oe . A . Li a 

sunt necesare studii mai aprofundate in acest sens (Hofer & Pintrich, 1997, p. 129). 


7.4.2. Motivatia din spatele cognitiei epistemice 


Dincolo de relația dintre componentele cognitiei epistemice a subiecților, pe de o parte, 
şi motivaţia acestora pentru anumite domenii de studiu, pe de alta parte, relaţia cognitie 
epistemică — motivaţie poate fi explorată si direct: din ce motive un individ s-ar angaja 
în cognitii epistemice? 

Această perspectivă de studiere este mult mai largă, deoarece include, pe lângă 
credințele epistemice, si alte componente ale cognitiei epistemice: scopuri epistemice, 
valori epistemice $i procese de încredere în obținerea cunoştinţelor (Chinn et al., 2011). 
În acest fel, constructele asociate cu motivaţia sunt incluse în cognitia epistemică 
(Chen & Barger, 2016). Scopurile epistemice vizează atingerea sau realizarea unor 
rezultate sau produse epistemice, de la cunoștințe adevărate la înţelegerea relaţiilor 
dintre aceste cunoştinţe. În afara scopurilor pur epistemice, orientate spre cunoaștere 
(precum înţelegerea), pot exista şi scopuri non-epistemice, de exemplu de a menţine o 
bună imagine de sine. Desigur, scopurile epistemice şi cele non-epistemice pot coexista. 

Aşa cum au fost definite de Chinn și colaboratorii săi (2011), scopurile epistemice 
pot fi asociate cu teoria motivatiei ca orientare a scopurilor. De exemplu, un scop 
de dezvoltare a capacităţii de înţelegere, din teoria orientării scopurilor este totodată 
un scop epistemic. Orientarea spre scopuri de performanţă, pe de altă parte are ca 
focalizare principală demonstrarea competenţei pentru alții — un scop nonepistemic 
(Elliot, Murayam & Pekrun, 2011). 

Deoarece scopurile de învăţare sau înţelegere — epistemice — şi cele de perfor- 
manta — nonepistemice — pot coexista, este important să ne dăm seama care este focu- 
sul principal al unui individ. De exemplu, un elev de gimnaziu poate citi o carte de 
știință mânat de curiozitate si de dorința de a înţelege diferite fenomene, dar poate să 
o facă si pentru că lectura cărţii este o temă primită la fizică. Scopurile epistemice, la 
rândul lor, sunt „alimentate” de valori epistemice, adică de rezultate epistemice pe care 
indivizii le apreciază drept interesante, utile, atrăgătoare (Chinn et al., 2011). 

Între scopurile epistemice, valorile epistemice şi motivaţie se stabilesc relații com- 
plexe. Pornind de la exemplul lui Chen si Barger (2016) vom ilustra aceste relaţii prin 
descrierea unei situaţii ipotetice: 

Să presupunem că la ştiinţele naturii, la o clasă de liceu, li se prezintă elevilor 
informaţii diferite, din mai multe surse, despre fenomenul încălzirii globale. Deoarece 
explicaţiile cauzale despre transformările ciclice geologice şi climatice, despre pro- 
cesele sociale si despre diverși indicatori economici nu sunt nici congruente, nici 
suficiente, este de așteptat ca elevii să simtă nevoia (să fie motivaţi) să considere 
aceste explicaţii ca provizorii si perfectibile, apreciind că este nevoie de expertize 
multiple si de integrarea mai multor perspective pentru a-şi forma o reprezentare 
nuanțată despre fenomenul încălzirii globale. La o altă clasă din acelaşi liceu este 

invitat un ecologist militant care prezintă date despre activităţile economice şi impac- 
tul acestora asupra climei, inducând elevilor ideea că (doar) activităţile umane explică 
încălzirea globală. 

Se poate considera că ambele activităţi prezentate mai sus implică angajarea intensă 
din partea elevilor, fiind motivante pentru ei. Totuşi, primul scenariu reflectă perspec- 
tive multiple, creionând o problematică complexă din punct de vedere epistemic. Al 
doilea, desi atrăgător şi probabil mai convingător pentru elevi, activează la aceştia o 
viziune simplistă, reductionista asupra fenomenului discutat. 

Modelul lui Chinn si al colaboratorilor săi (2011) cuprinde credințe, dar şi valori si 
scopuri epistemice sau nonepistemice şi susține că acestea pot produce o varietate 
de rezultate epistemice (cunoştinţe, reprezentări, credinţe epistemice) ce variază mult 
şi pot fi extrem de nuantate. Aşadar, se poate considera că, în procesul de trecere de 
la (doar) credinţe epistemice la un spectru larg de procese cognitive asociate proce- 


selor de cunoaştere, motivaţia ajunge să fie parte componentă a cognitiei epistemice 
(Chen & Barger, 2016, p. 432). 


7.4.3. Utilizarea tehnologiei pentru măsurarea cognitiei epistemice 


Măsurarea cognitiei epistemice a întâmpinat de-a lungul timpului numeroase dificultăți, 
probabil deoarece cognitia epistemică a elevilor „operează sub radar”, adică în afara 
capacităţii lor de a o constientiza şi verbaliza. Elevii nu sunt conștienți de valorile si 
scopurile lor epistemice, chiar dacă pot să isi exprime credinţele despre sursele cunoas- 
terii. Mai mult, cognitia epistemică a elevilor este puternic contextualizată, alternând 
scopuri epistemice (înţelegerea unei afirmaţii cu pretenţie de cunoștință) cu scopuri 
nonepistemice (încercarea de a-i impresiona pe cei din jur) (Chen & Barger, 2016, 
p. 435). Măsurarea cognitiei epistemice prin intermediul scalelor de autoraportare 
surprinde doar o parte a proceselor asociate cu cunoaşterea, de regulă după ce acestea 
s-au produs. Surprinderea cognitiei epistemice în acțiune reprezintă o provocare meto- 
dologică în continuare. 

O modalitate de a investiga cognitia epistemică în acţiune este prin utilizarea teh- 
nologiei pentru a modela situaţii de activare a proceselor de cognitie epistemică. 
Proiectul „Save Science Project” (Ketelhut et al., 2013) apelează la medii imersive 
virtuale (immersive virtual environments — IVEs) pentru a evalua abilităţile elevilor de 
rezolvare a problemelor ştiinţifice. La fel şi Epistemic Games (http://edgaps.org.gaps/) 
creează modele pentru evaluarea abilităților de rezolvare a problemelor complexe 
(Chen & Barger, 2016, pp. 435-436). Subiecţii derulează diferite acţiuni cognitive într-o 
lume virtuală, oferind cercetătorilor posibilitatea de a face inferente despre modul lor 
de gândire când abordează probleme științifice complexe. Aceste sarcini le cer studenților 
să colecteze date dintr-o varietate de surse sau să utilizeze date experimentale când fac 
inferente. Ele pot oferi informaţii despre cât de mult cred subiecţii în autoritatea 
ştiinţifică sau în indiciile vizuale, în opoziţie cu rezultatele obținute pe cale experimen- 


tală. Mai mult, cercetătorii pot observa dacă subiecţii vizează scopuri epistemice sau 
nonepistemice. 

Aceste evaluări virtuale ale cognitiei epistemice a elevilor pot să ofere o imagine 
nuanţată a acesteia. Totuşi, unele problemele metodologice ale utilizării acestor instru- 
mente vizează validitatea şi fidelitatea acestora. Așadar, în pofida caracterului lor 
inovativ-creativ, ele trebuie să ofere date de încredere despre cognitia epistemică pe 


care o modelează. 


7.4.4. Direcţii viitoare de cercetare a motivatiei în asociere 
cu cognitia epistemică 


Kuhn (2003a) afirmă că o activitate care este percepută ca mijloc pentru o altă activitate 
va sfârşi prin a-și pierde valoarea intrinsecă de activitate ce merită realizată pentru ea 
însăşi. Şcolarizarea, învăţarea, înţelegerea — toate acestea derulându-se pentru scopuri 


dincolo de ele (pentru succes social, profesional, economic) — nu sunt percepute şi ca 


activități valoroase în sine, ca scopuri. 
Acest lucru se poate schimba, totuşi, dacă experiența şcolară îi face pe elevi să 


observe că a descoperi cunoştinţe este în sine o activitate în care merită să investească 
timp şi efort. Un mod de a produce acest efect este să fie creat mediul în care elevii să 
perceapă căutarea cunoașterii ca pe o valoare în sine. Astfel ei au ocazia să dobân- 
dească credinţe de valoare în raport cu produsele activităţii de cunoaștere. Interesul 
pentru activitățile epistemice și rezultatele acestora este cu atât mai important într-o 
societate profund informatizată şi interconectată. De exemplu, putem citi cu ușurință 
un articol online, fără să gândim critic asupra pertinentei afirmațiilor autorului. Ca 
profesori şi cercetători, e important să identificăm ce anume declanşează interesul 
cititorilor elevi sau studenţi, pentru a-i orienta spre a-şi investi resursele cognitive către 
a căuta cine este autorul articolului, de ce l-a scris şi daca afirmaţiile din articol sunt 


sau nu corect justificate. | 
Unii cercetători au arătat că interesul pentru activitățile de cognitie epistemica 


sunt declansate de noutate, de promovarea autonomiei elevului (Palmer, 2009), de 
activităţile de grup (Minnaert, Boekaerts & deBrabander, 2007) sau evidenţierea utilității 
unei activităţi (Hulleman et al., 2010). Aceşti declanşatori au însă acțiune particulară. 
Sandoval si Harwen (201 1) au arătat că autonomia elevului funcționează în probleme 
din ştiinţă dacă activitatea implică colectarea şi analiza de date şi că sarcinile de 
investigaţie, mai mult decât cele de argumentare, au declanşat interesul subiecților, 
probabil deoarece ei au perceput mai valoroasă colectarea de date decât exprimarea de 


idei. 
Dar declanșarea interesului pentru gândirea despre cunoaştere nu este suficientă: 
Sandoval şi Harwen 


interesul trebuie menţinut, stabilizat pe termen lung. Pentru aceasta, 
(2011) apreciază că este necesar ca elevii și studenţii să-şi dorească să obțină date 
care să le susțină ideile, sau să remarce utilitatea acestora, împreună cu un sentiment 
stabil al autoeficacității personale. De fapt, autoeficacitatea (Bandura, 1997) este ali- 
mentată din patru surse: 1. succesele autopercepute din trecut, care reprezintă dovezi 
ale competenţei si sunt, după Usher și Pajares (2008), cea mai puternică sursă de auto- 
eficacitate; 2. experienţele vicariante: „dacă ceilalţi pot, si eu pot!”; 3. persuasiunea 

socială, adică mesajele explicite ori implicite despre propria competenţă, primite de la 
persoane semnificative, şi stările afective, precum anxietatea. Totuși, rămâne de stabi- 
lit, în detaliu, ce anume din sentimentul de competență dat, de exemplu, de succesele 
din trecut contează pentru elev, pentru a discerne, de exemplu, între surse diferite de 
cunoştinţe (Chen & Barger, 2016, p. 434). 

Oricum, miza este angajarea elevilor sau a subiecţilor în general în activități care 
să-i conducă către achiziţii epistemice tot mai adecvate, adică înţelegerea mai cuprin- 
zătoare a problemelor cunoaşterii, abilități prin care detectează dovezi şi argumente 
pentru o multitudine de poziţii; dar în cele din urmă adoptă o poziţie epistemică bazată 
pe rațiune şi dovezi (Chen & Barger, 2016, p. 433). | 

Câteva clarificări preliminare 


În cercetările privind cognitiile epistemice din modelele stadiale sau dimensionale 
se porneşte adeseori de la ideea asumată tacit că gândirea epistemologică transcende 
granițele disciplinelor academice, conţinutul acestora contând prea putin. Modelele 
epistemologice stadiale prezentate în partea I a lucrării nu abordează problema relației 
dintre un domeniu de cunoaştere (fizică, științe sociale, matematică) şi funcționarea 
cognitiilor epistemice ale indivizilor in raport cu cunoasterea din acel domeniu; in 
virtutea unei prezumate consistente cognitive generale, individul este naiv sau sofisti- 
cat epistemologic, dualist, relativist sau evaluativist, indiferent de domeniul judecatilor 
epistemice pe care le face sau de contextul in care produce aceste judecati. 

Asa sa fie? . 

Cercetările ulterioare, derulate de-a lungul a mai bine de două decenii, au evidențiat 
dezvoltarea complexă, specifică a cognitiei epistemice pe domenii sau discipline şi 
relaţii complexe şi nuantate ale cognitiei epistemice disciplinare cu cognitiile supradis- 
ciplinare. l 

Printre primii care au abordat explicit problema specificitatii, în funcție de domeniu, 
a cognitiilor epistemice au fost Hofer şi Pintrich în sinteza cercetărilor asupra cognitiei 
epistemice din 1997. Analizând modelele de teoretice ale epistemologiei personale de 
până atunci, Hofer si Pintrich observa ca autorii acestora pornesc de la asumptia impli- 
citi că indiferent de domenii si discipline, credinţele si gândurile despre cunoaştere 
sunt consistente. Cei doi autori sugerau, la acel moment, posibilitatea coexistentei 
cognitiilor epistemice generale cu cele specifice. Mai exact, ei au aratat ca cognitiile 
epistemice pot apărea la diferite niveluri de generalitate, iar unele cogniţii epistemice 
pot fi specifice (doar) unor discipline sau domenii (Hofer & Pintrich, 1997). Pentru a-şi 
susține ideea, autorii apelau la teoria expertizei, care ilustrează diferenţele marcante de 
performanţe dintre novici si experți. Astfel, ei evidenţiază importanţa specificitatii 
cunoștințelor si a modalitatilor de procesare a informaţiei pentru rezolvarea sarcinilor 
specifice. În multe situaţii, operarea la nivel formal apare doar pentru problemele sau 
situaţiile din domeniul de expertiză la subiecţii specializați în aceste domenii, fapt care 
atestă din nou importanţa specializării, a expertizei. (Chi, Hutchinson & Robin, 1989, 
apud Hofer & Pintrich, 1997, pp. 124-125). l 

Aspectul general, respectiv specific (disciplinar) al credințelor epistemologice a fost 
abordat într-un studiu de referință realizat de Buehl, Alexander şi Murphy în 2002. 


J 


Analiza factorială confirmatorie condusă de autori a indicat că modelul care considera 

aceste credinţe specifice a avut cea mai bună potrivire, dar corelatiile dintre factori au 
sugerat totodată prezenţa unor credinţe epistemologice mai generale. Într-un studiu 
ulterior, Buehl si Alexander (2005), utilizând analiza de cluster au observat că credinţele 
epistemologice se grupează în profile epistemice (mai simple sau mai sofisticate) în 
interiorul domeniilor, dar că aceste profile tind să coreleze între ele şi între domenii: 
elevii tind să posede niveluri similare de sofisticare la istorie şi la matematică, fapt care 
sugerează, din nou, posibilitatea existenţei și a unor credințe epistemologie supraordo- 
nate, generale. Chandler, Hallett şi Sokol (2002), apelând la studiile din teoria minţii, 
au sugerat lucrarea concertată între credințele epistemologice specifice şi cele generale. 
Conform acestor cercetări, credințele epistemologice pot fi diferite de la un domeniu 
la altul (Buehl & Alexander, 2005), dar au şi unele similarități mai generale, indepen- 
dente de domeniu. 

Sunt credinţele epistemologice generale sau sunt bazate pe o disciplină/pe un 
domeniu? 

Pentru investigarea acestei probleme s-a apelat la designuri de cercetare intrasubiecti 
si intersubiecti. În cercetările care au vizat comparații intersubiecti, studenţi de la 
facultăți diferite au prezentat profiluri epistemice diferite. De exemplu, s-a observat că 
studenții la ştiinţele naturii tind să fie mai absolutisti sau dualisti, în comparaţie cu cei 
de la ştiinţele socioumane (Nieminen, 2011). Cercetările care au urmărit variația pro- 
filurilor de credinţe epistemice intrasubiecti au indicat că studenţii la psihologie din 
anul I tind să considere cunoaşterea din ştiinţele naturii mai certă şi mai stabilă decât 
cea din psihologie (Hofer, 2000). În orice caz, în momentul actual cercetătorii au ajuns 
la un anumit consens în privința naturii duale a credințelor epistemice: sunt atât speci- 
fice unui domeniu, cât şi generale (Hofer, 2016; Mason, 2016). 

Cum se asociază credințele epistemice cu credinţele despre învăţare, astfel încât să 
formeze teorii epistemice la studenți? 

Deşi unii autori au sugerat că ar fi necesară separarea credințelor despre cunoaştere 
şi cunoştinţe de cele despre învățare (Hofer, 2001), alții au apreciat că ar trebui consi- 
derate împreună, deoarece concepțiile despre învățare se asociază cu cele despre cunoas- 
tere (Schommer, 1990; Hammer, Elby, 2002). 

Conceptiile despre învăţare au fost incluse în categorii de complexitate crescândă, 
de la memorare şi achiziţie de cunoștințe la aplicarea acestora, apoi la înțelegerea şi 
crearea de sens, culminând cu abordarea cunoștințelor din perspective noi şi crearea de 
noi cunoștințe (Lonka, Ketonen & Vermunt, 2021). Schubert şi Meredith (2015) au 
folosit sintagma epistemologie pragmatică pentru combinaţia de idei ale studenţilor 
despre cunoștințe, cunoaștere si învăţare din practicile lor de studiu. 

Abordarea învățării, mai exact a modelelor de învăţare ale studenților a fost pentru 
prima dată propusă de Marton și Säljö (1976), care au identificat două strategii: de 
suprafață, respectiv de profunzime. Abordarea de suprafaţă a învăţării are în vedere o 
intenţie extrinsecă scopului de învăţare propus în sarcina de studiu: memorare, cu 
investire minimă de timp și efort. Abordarea de profunzime înseamnă apelul la strate- 
gii de studiu care facilitează înțelegerea celor studiate. În continuarea acestei direcții 
de cercetare, Vermunt (1998, 2020) a dezvoltat un inventar al modelelor de învăţare la 

studenți (Inventory of Learning Patterns of Students) cu ajutorul căruia poate fi măsu- 
rată, alături de alte constructe, concepția studenţilor despre învăţare. Aceasta este 
organizată în trei dimensiuni: învăţarea ca preluare a cunoașterii (intake of knowledge), 
„ca proces de construire a cunoaşterii şi, respectiv ca utilizare a cunoașterii. 
In 2004, Vermunt şi Vermetten au propus patternurile de învățare, un set de ansam- 
bluri coerente constituite din: a) strategii de procesare gi autoreglare, b) concepții 
despre învăţare şi c) orientări ale învăţării. Patternurile de învăţare sunt: 


1. Patternul de învățare orientat spre reproducere, care implică strategii de învăţare de 
suprafață, priveşte învățarea ca simplă preluare a cunoștințelor, iar învăţarea este 
orientată spre certificare şi autotestare; | 

2. Patternul de învățare orientat spre sens, care implică strategii de învăţare de profun- 
zime, priveşte învățarea drept un proces de construire a cunoașterii, iar orientarea 
învățării este dictată de interesele proprii; 

3. Patternul de învăţare orientat spre aplicare, care implică strategii concrete de pro- 
cesare a informaţiilor, priveşte învăţarea ca utilizare a cunoașterii, iar orientarea 
învățării este direcționată de vocaţie (Vermunt & Donche, 2017). 


Lonka, Ketonen şi Vermunt (2021) au derulat o cercetare în care au urmărit deter- 
minarea felului în care patternurile de învăţare ale studenţilor de la diverse facultăţi si 
specializări se asociază cu anumite profiluri epistemice. Analiza profilurilor latente 
(latent profile analysis) a indicat că studenţii se grupează în trei clustere: pragmaticii, 
care valorizează cunoașterea certă si mai ales cu valoare practică; reflectivii colabora- 
tivi, care apreciază colaborarea în producerea cunoştinţelor metacognitia și reflectia, și 
cei orientati spre aspecte factuale ale învățării (fact-oriented), aflaţi între cele două 
profiluri anterioare. 

Influenţa vârstei, genului şi specializării: pe de o parte, studenţii mai în vârstă, fetele, 
precum şi studenţii care se pregătesc să devină profesori sunt în mult mai mare măsură 
în același cluster, al reflectivilor'colaborativi. Pe de altă parte, studenții în ştiinţele 
naturii și inginerie nu se regăsesc aproape deloc în clusterul celor reflectivi colaborativi. 
Studenţii la drept se distribuie în cea mai mare parte în clusterul cu reflectivi-colabo- 
rativi, în bună parte în clusterul „pragmatici” şi aproape deloc în cel al „factualilor”. 
Studenții la teologie se regăsesc în mod echilibrat în toate cele trei profiluri epistemice. 

Concluzia autorilor studiului este că concepţia despre învăţare este strâns legată 
de profilul epistemic si că cele două variază în moduri previzibile. Studenţii care 
aparțin grupurilor care valorizează reflectia obțin scoruri ridicate şi la învăţarea ca o 
construcție a cunoaşterii, iar cei din clusterul „factuali” văd învăţarea ca preluare de 
cunoștințe. Pe de altă parte, reflectivii nu prea valorizează învăţarea ca utilizare a 
cunoaşterii. 

Cele mai bune rezultate academice au fost obținute de studenţii din grupul reflec- 
tivi-colaborativi. Studenţii mai tineri cred mai mult decât cei mai în vârstă că cunoaşterea 
este absolută, bazată pe fapte. Studenţii în domenii mai slab definite raportează niveluri 
mai ridicate de învăţare în profunzime si niveluri mai scăzute de învăţare de suprafață. 
Pe de altă parte, studenţii în ştiinţele naturii şi inginerie tind să creadă mai 7 A 
certitudinea cunoașterii decât cei din socioumane (Lonka, Ketonen & Vermunt, 2021). 

„O posibilă sursă a inconsistentelor dintre cercetători cu privire la caracterul general 
versus disciplinar al cognitiilor epistemice poate fi reprezentată de utilizarea intrumen- 
telor de măsură pentru aceste credinţe. Op’t Eynde, De Corte si Verschaffel (2006) arată 
că pentru investigarea credințelor epistemologice diciplinare s-au folosit scale constru- 
ite cu scopul măsurării credințelor epistemologice generale. Deși acestea au fost uşor 
modificate sau subiecţii au fost puşi să se gândească la anumite discipline cand le 
completau (Schommer & Walker, 1995, de exemplu, a procedat astfel), utilizarea lor 
în cercetări a indicat credințe epistemologice similare de la un domeniu la altul. Soluţia 
determinării credințelor epistemice specifice fiecărui domeniu ar fi, din această per- 
spectivă, construirea unor instrumente (scale de autoraportare) dedicate surprinderii 
cognitiilor epistemice pentru un domeniu (Depaepe, De Corte & Verschaffel, 2016). 

Aşa cum am precizat în paragrafele de mai sus, printre primii care au chestionat 
posibila coexistență a credințelor epistemologice generale cu cele specifice au fost 
Hofer şi Pintrich (1997). Înaintea lor, Sternberg (1989, apud Hofer & Pintrich, 1997, 
pp. 125-126) în discuţia despre epistemologia personală, susţine coexistenta cognitiilor 
epistemice generale cu cele specializate, aducând ca argument faptul că cunoştinţele 
de specialitate şi cele generale operează într-o manieră interactivă. Astfel, dacă adoptăm 
concepția conform căreia gândirea epistemologică individuală se structurează ca o 
teorie, este posibil ca atât credințele epistemologice specifice despre un domeniu, cât 
şi cele generale despre cunoaştere să coexiste în reţele interconectate de idei (Hofer & 
Pintrich, 1997, p. 126). 

Sensurile termenilor „domeniu” şi „disciplină”, utilizaţi în cercetarea cognitiei 
epistemice impun unele precizări. Astfel, sensul sintagmei „domeniu de cunoaştere” 
este oarecum neclar, mai cu seamă în raport cu termenul „disciplină”, în limba română. 
Totuşi, dacă înțelegem prin „domeniu” un ansamblu slab organizat de cunoştinţe gene- 
rale şi specifice dintr-o arie de cunoaștere umană, precum cele pe care multi dintre noi, 
fără a fi jurişti, le avem în domeniul juridic, „disciplina” reprezintă cunoştinţele de 
specialitate — puternic diferenţiate și integrate — pe care le posedă, în cazul dat, un 
_ student la Drept. 

Cum a apărut nevoia de a dezvolta modele ale epistemologiei personale specifice 
domeniilor? Cercetările privind epistemologiile pe domenii din a doua jumătate a 
secolului XX indică o recunoaştere progresivă a faptului că elevii au nevoie să înveţe, 
pe lângă fapte, concepte si teorii, şi epistemologia disciplinei pe care o studiază (Duschl, 
2008). Treptat, cercetătorii cognitiei epistemice au devenit tot mai interesaţi de felul in 
care cunoașterea în domenii specifice, în dubla ipostază — de proces si de produs —, este 
asociată cu producerea de sens în aceste discipline (De Corte, Op’t Eynde, Depaepe & 
Vershaffel, 2010). Cercetările privind cognitia epistemică în interiorul disciplinelor au 
fost astfel încadrate între preocupările specifice acestor discipline. 

În linii mari, studiile privind generalitatea si rolul domeniului în cognitia epistemică, 
conduse în paradigma credințelor epistemice, au evidenţiat trei idei: 1. credinţele epis- 
temice variază în funcţie de domeniul de cunoaştere; 2. această variaţie este asociată 
cu percepția gradului de structurare a cunoaşterii în domeniul respectiv; 3. credinţele 
epistemologice generale coexistă cu credințele epistemologice specifice unui domeniu 
(Sandoval, Greene & Braten, 2016). Vom dezvolta aceste idei în paragrafele următoare. 

k Credințele epistemice variază în raport cu domeniul de cunoaştere. Pentru înce- 
put, vom preciza că variația credințelor epistemologice este atât interdisciplinară, cât 
şi în interiorul disciplinelor. 

Variația interdisciplinară. Există câteva indicii că teoriile epistemologice variază 
puternic în funcţie de disciplină şi de domeniul de cunoştinţe. În termeni de credinţe 
ale elevilor, Stodolsky şi colaboratorii săi (1991) au descoperit că elevii de gimnaziu 
cred că matematica este mai obiectivă, iar ştiinţele sociale mai putin clar definite, aceste 
credințe sugerând mijloace diferite de justificare pentru fiecare domeniu. Schoenfeld 
(1992) a creat o listă de credinţe tipice ale elevilor despre natura matematicii: problemele 
de matematică au o singură soluţie corectă, soluţiile trebuie date rapid, problemele se 
rezolvă într-un singur mod, matematica implică activităţi solitare, în izolare şi ceea ce 
se învaţă în școală nu prea are aplicabilitate în viaţa reală. Mulţi elevi şi studenţi con- 
sideră matematica asociată cu certitudinea și răspunsul rapid, iar profesorul deţine 
cunoaşterea ori este arbitrul acesteia (Lampert, 1990). 

Pe de altă parte, dacă matematica pare mai fixă, disciplinele socioumane par mai 
slab conturate. Torney-Purta (1994) afirmă că rigoarea şi complexitatea narațiunii este 
o măsură importantă pentru justificarea cunoştinţelor în ştiinţele sociale şi istorie, 
deoarece aici problemele sunt slab structurate si cu numeroase soluţii posibile. Elevii 
tind să suprasimplifice forțele şi relaţiile complexe din istorie şi ştiinţele sociale in 
naratiuni despre figuri istorice importante şi presupusele lor modalităţi de a gândi si de 
a lua decizii. Această suprasimplificare predispune elevii la a lua drept cunoştinţe 
credințele care se suprapun cu aceste caracterizări simpliste. De fapt, aşa cum au arătat 
si Carretero şi colaboratorii săi (1994), înțelegerea matură a istoriei înseamnă, deopo- 
trivă, să cunoaştem aspectele personale şi narative ale acesteia, dar si aspectele politice, 
economice şi sociale. 

Modalitatile de validare a cunoştinţelor diferă şi ele de la un domeniu la altul. Aceste 
diferenţe apar în criteriile şi procesele de validare utilizate pentru determinarea cunoaş- 
terii specifice. Donald (1990) a fost printre primii care au arătat că există diferențe între 
domenii sub aspectul criteriilor stabilite pentru validarea cunoştinţelor. Intervievând 
profesori, acesta a descoperit că, în ştiinţe, stabilirea justificărilor se face frecvent prin 
apelul la dovezi empirice şi utilizarea contraexemplelor. În ştiinţele sociale, peer-review-ul 
a fost folosit frecvent ca modalitate de validare a cunoștințelor. Cu toate acestea, mem- 
brii facultăţilor de limba şi literatura engleză se raportează mai mult la evaluările 
colegilor decât la probele empirice, precum cei din facultăţile de ştiinţele sociale şi 
științele naturii (Donald, 1990, apud Hofer & Pintrich, 1997, p. 127). Modurile de 
cunoastere specifice disciplinelor stiintifice, ca domenii ale cunoaşterii umane par să 
se replice mai departe în scopurile și practicile de predare ale profesorilor de liceu 
(Langer, 1994, apud Hofer & Pintrich, 1997, p. 127). Căutând răspunsuri pentru posi- 
bila origine a variațiilor credințelor epistemologice ale subiecţilor în funcție de dome- 
niul de cunoaștere, Hofer şi Pintrich afirmă că aceste reprezentări s-ar putea să derive 
din patternurile instructionale mai generale și din educaţia elementară (1997, p. 126). 

Variația intradisciplinara. Perspectivele de conceptualizare a cognifiel epistemice, 
provenite din educatia din diverse discipline sugereaza ca credinţele cl et 
variază şi în interiorul acestora. Există diverse niveluri de specificitate a cognitiilor 

epistemice de tipul credințelor epistemologice, mai ales în interiorul disciplinelor, 

astfel încât credinţele epistemologice pot fi asociate unor teme/continuturi specifice 

(Bråten & Strømsø, 2010). De exemplu, credinţele epistemologice despre un subiect 
specific (tema „Al Doilea Război Mondial” — la Istorie; Sandoval, Greene & Brâten, 

2016; Brâten & Stromsg, 2010) variază în funcţie de subiect. Versatilitatea cognitiilor 
epistemice în funcţie de temă și de context merge însă foarte departe. Gottlieb şi 
Wineburg (2012) au studiat cogniţiile epistemice ale istoricilor şi au observat că evalua- 
rea afirmațiilor şi dovezilor istorice depinde si de relaţia dintre materialul evaluat și valorile 
şi angajamentele istoricilor. Aceiaşi istorici puteau să îşi schimbe gândirea epistemică 
din cheie academică în cheie religioasă, chiar în timpul analizei aceluiași text istoric. ` 

2. Variația credințelor despre domeniile de cunoaștere este influențată de percepția 
asupra gradului de structurare a acestora. Cercetările asupra diferenţelor dintre dome- 
nii sunt complicate din cauză că disciplinele academice prezintă structurări diferite ale 
cunoştinţelor şi pornesc de la asumptii epistemologice diferite. Buehl si colaboratorii 
săi (2001, 2002) arată că domeniile academice au fost adeseori separate în categorii 
distincte după criteriul gradului de structurare: bine/puternic structurate versus slab 
structurate. Termenul „structurat” sugerează că ele sunt diferite epistemologic. Când 
ne raportăm la percepţia gradului de structurare a domeniilor de cunoaştere, observăm 
că indivizii tind să perceapă cunoaşterea mai sigură si mai integrată la matematică decât 
la istorie. Spre exemplu, la elevi, nivelul de încredere (certitudine) în cunoștințele din 
diverse discipline depinde de natura disciplinelor în cauză. În domeniul Ştiinţe, profe- 
sorii asociază anumite afirmaţii cu pretenție de cunoaştere cu gradul în care acestea se 
întemeiază pe teorii susținute de observaţii științifice (Lederman, 2007). Istoricii pla- 
sează incertitudinea cunoştinţelor din acest domeniu în distanța dintre prezent şi trecut 
şi în ambiguitatea semnificatiilor vestigiilor istorice (VanSledright & Maggioni, 2016). 
În matematică, problema certitudinii apare în raport cu credinţa individului în faptul 
că procedurile matematice sunt date de-a gata sau construite de subiecți (Depaepe, De 
Corte & Verschaffel, 2016). 

3. Coexistenţa credințelor enisiemalogiée generale cu cele specifice diferitelor 
discipline impune construirea unei reprezentări care să reflecte această coabitare. Nive- 
lurile diferite de specificitate a credințelor epistemologice au fost sintetizate in mode- 
lul TIDE — Theory of Integrated Domains in Epistemology (Muis et al., 2006), care 
postulează că credinţele epistemologice pot si trebuie cercetate pe niveluri de genera- 
litate diferite, dar interdependente. Conform modelului, credințele despre certitudinea, 
simplitatea și sursa cunoștințelor, precum şi cele despre justificarea cunoaşterii pot 
exista la niveluri diferite de generalitate și se pot dezvolta în contexte diferite: a) credinţe 
epistemologice generale, dezvoltate în context nonacademic; b) credinţe epistemologice 
generale despre un domeniu academic, dezvoltate în context academic; c) credințe 
epistemologice specifice despre un domeniu academic, care se dezvoltă prin variate 
experienţe în variate domenii de cunoaștere. Tot Muis şi colaboratorii săi (2006) au 
sugerat că ar putea fi necesar un nivel suplimentar de specificitate a credințelor epis- 
temologice: d) nivelul unei teme sau al unui subiect, cum sugeraseră deja Braten $i 
Strømsø (2010). 

In esenţă, conform lui Muis şi colaboratorilor săi, credinţele epistemologice sunt: 


— miultistratificate; generale; specifice unor discipline; specifice unor teme/subiecte; 
— interdependente, cele generale le influențează pe cele specifice şi invers; ! 
— dependente de context; 

— evolutive (Muis ef al., 2006; Merk et al., 2017). 


Combinând nivelul de generalitate al credințelor epistemologice cu gradul de struc- 
turare a domeniilor de cunoaştere, Greene, Azevedo și Torney-Purta (2008) susțin că 
credinţele despre certitudinea şi simplitatea cunoștințelor, precum şi cele despre justi- 
ficarea cunoaşterii variază între general și specific; în funcţie de structurarea domeni- 
ilor de cunoaştere, de la domenii bine structurate (matematică şi fizică) la cele slab 
structurate (istorie şi literatură). 

În contextul celor menţionate mai sus, un cadru teoretic potrivit pentru analizarea 
cognitiei epistemice în contexte și subiecte specifice unei discipline pare a fi cel con- 
textualist şi al resurselor epistemologice al lui Hammer şi Elby (2002), prezentat în 
partea întâi a lucrării de fafa. Argumentăm această afirmaţie prin faptul că modelul pe 
care cei doi cercetători îl propun pentru conceptualizarea cognitiei epistemice se cen- 
trează pe variațiile acesteia ca răspuns la solicitările situaţiei. Subiectul poate să răs- 
pundă adaptativ sau dezadaptativ la aceste cerințe, activând şi dezactivând resurse 
epistemologice de granulaţie fină. Cu timpul, aceste activări şi dezactivări repetate ale 
resurselor epistemologice fine în contexte specifice formează trăsături asemănătoare 
credințelor epistemologice, un „cadru epistemologic” care se activează în mod tipic în 
acest context şi uneori se generalizează în contexte diferite (Sandoval, Greene & Braten, 


2016, p. 475). 

Dezvoltarea abordarilor contextualiste, 
este ilustrată si de distincția dintre aspectele 
rii epistemice (Barzilai & Zohar, 2014). C 


gândirii epistemice care privesc informaţii speci le cun 
surse şi strategii epistemice — sunt toate foarte specifice, în sensul că variază in raport 


cu contextul sarcinii; ele formează elementele cognitive ale gândirii epistemice. pe de 
altă parte, aspectele metacognitive ale gândirii epistemice implică, printre altele, acele 
aspecte care fac să fie de încredere 0 sursă de cunoaştere şi au un caracter general mai 
pronunțat în raport cu un domeniu particular de cunoaştere. Dacă metacognitia episte- 
mică ne oferă criterii despre încrederea pe care o putem avea într-o sursă de pie 
cognitia epistemică implică utilizarea acestor criterii în evaluarea unei surse speciiice 


(Sandoval, Greene & Braten, 2016, P. 475). a as .. ă” este 
Barzilai și Zohar (2014, 2016) argumentează că expresia „gândire epistemic i 
mai potrivită decât ,,cognitie epistemică” pentru a fi utilizat în cercetările oe 
epistemice pe domenii de cunoastere deoarece cuprinde doua aspecte: aspectu ede 
tiv — cognitia epistemică şi, respectiv aspectul metacognitiv = metacogni{ia epis emi 
Cele două dimensiuni, cognitivă și metacognitivă, ale gândirii ele pen d 
alte concepte asociate cognitiei epistemice pot fi ilustrate in exemplul nes in 
un text şi monitorizând conținutul acestuia (monitorizare metacognitivă a limbaju ui), 


situative în cercetarea cognitiei epistemice 
cognitive şi cele metacognitive ale gândi- 
ei doi cercetători consideră că aspectele 
fice, afirmaţii cu pretenție de cunoaştere, 

o persoană poate să ajungă într-un impas epistemic: oare acest text este de încredere? 
Impasul cognitiv poate declanşa o activitate epistemică de evaluare a sursei textului, 
activitate finalizată cu un produs: concluzia conform căreia autorul textului este un 
reputat cercetător în domeniul în care acesta a redactat textul. Mai departe, acest produs 
epistemic este comparat cu standardele epistemice (în acest caz: cercetătorii reputați 
sunt surse de încredere pentru cunoștințele din domeniul lor de expertiză), fapt care 
poate duce la soluţionarea impasului epistemic sau poate declanșa activităţi epistemice 
suplimentare (Greene, Sandoval & Brăten, 2016). 

Apelul frecvent la metacognitie şi învățare autoreglată este mai rar întâlnit în abor- 
darea epistemologiei pe domenii de cunoaștere. Aici autorii fac referire mai degrabă la 
norme specifice domeniilor (istorie, ştiinţe, literatură, matematică). Normele epistemo- 
logice specifice degajate în interiorul acestor domenii au în vedere si practicile de 
încredere în producerea cunoştinţelor specifice acestor domenii. Este discutabil dacă 
cognitia epistemică este mai bine modelată din perspectiva cognitiei şi metacognitiei 
epistemice ori dacă aceste modele se potrivesc mai degrabă cu procesele de încredere 
din discipline, cu normele şi standardele care emerg din acestea (Greene, Sandoval & 
Brâten, 2016). i 

Cu toate că dezbaterile privind cognitiile epistemice disciplinare versus cognițiile 
epistemice generale sunt departe de a fi încheiate, devine tot mai limpede că perspec- 
tivele epistemologice ale disciplinelor sunt diferite: dovezile în ştiinţe şi istorie arată 
diferit (Herrenkohl & Cornelius, 2013), iar elevii de şcoală primară şi de liceu pun 
întrebări diferite când încearcă să înțeleagă texte din domenii diferite (Portnoy & 
Rabinowitz, 2014). Se pare că măsura în care cogniţiile epistemice prezic performanțele 
şcolare în aceste discipline depinde de gradul în care elevii adoptă şi utilizează norme 
şi practici epistemice specifice acestor discipline (Goldman, 2011; Greene, 2016). 

Greene afirma în 2007 că e dificil să se formuleze o concluzie fermă despre ponde- 
rea general-specific in cognitiile epistemice, deoarece studiile au fost realizate cu 
instrumente diferite, au măsurat factori latenti diferiţi şi au fost variate ca analize si 
interpretări. Viziunea asupra cognitiei epistemice ca perspectivă globală, nediferenţiată 
în raport cu specificitatea domeniilor de cunoaştere este totuşi improbabilă. Prin urmare, 
orice model al cognitiei epistemice va trebui să descrie traiectoria de dezvoltare a 
cogniţiei epistemice pe domenii distincte de cunoaștere (Greene, 2007, pp. 79-80). 


In acest capitol vom descrie evoluţiile cercetărilor şi modelărilor teoretice ale 
cogniţiilor epistemice pe domenii. 

Înțelegerea naturii epistemice a științei este un scop esențial al educației științifice. 
Domeniul ştiinţelor are un impact semnificativ asupra gândirii epistemice, atât disci- 
plinar, cât şi din punctul de vedere al cognitiilor epistemice transdisciplinare. În acest 
capitol vom inventaria o serie de probleme asociate cognitiei epistemice în ştiinţe, 
pornind de la sinteza realizată de Elby, Macrander și Hammer în 2016. 

Cognitia epistemica în ştiinţe s-a construit pe baza unei relaţii esenţiale între epis- 
temologia personală şi natura ştiinţei (nature of science — NOS). Dacă epistemologia 
personală este preocupată de viziunea personală a unui individ asupra cunoaşterii şi a 
cunoștințelor, NOS priveşte credinţele și cunoștințele împărtășite de mai multi subiecți 
despre natura şi generarea cunoașterii științifice. Izvorâtă din cercetările din filosofia 
şi sociologia ştiinţei, NOS este definită ca epistemologia ştiinţei, având în vedere ştiinţa 
ca modalitate de cunoaştere sau valorile-și credințele inerente cunoaşterii ştiinţifice 
(Lederman, 1992). O serie de caracteristici ale valorilor şi credințelor NOS larg accep- 
tate sunt: a) observaţiile sunt distincte de inferente; b) legile sunt distincte de teorii; c) 
știința este încorporată în cultură; d) cunoaşterea ştiinţifică este deopotrivă empirică si 
creativă; e) cunoaşterea ştiinţifică este subiectivă; f) cunoaşterea ştiinţifică este provi- 
zorie (Lederman, 2007). 

Relaţia dintre epistemologia personală si NOS nu este lipsită de dificultăți. Chiar 
dacă ambele explorează viziunile despre caracterul provizoriu al ştiinţei ori despre 

„măsura în care cunoaşterea este construită, deci subiectivă, cele două domenii rămân 
separate, relativ indiferente la discuţiile şi dezbaterile din celălalt domeniu. Cu toate 
acestea, ideea că știința sau o disciplină științifică anume (fizica, chimia, biologia) 
posedă o epistemologie particulară justifică demersurile de cercetare ale unei episte- 
mologii personale care vizează patternuri specifice ale cognitiei epistemice activate 
când individul predă, învață sau face ştiinţă (Elby, Macrander & Hammer, 2016). 

Cercetările în domeniul cognitiei epistemice în ştiinţe urmează câteva trenduri, 
semnalate de Elby, Macrander și Hammer (2016): 1. schimbările epistemologice ca 
răspuns la intervenţii complexe; 2. asocierile epistemologiei cu alte constructe; 3. stu- 
dii de caz in situ asupra cognitiei epistemice şi 4. studierea cognitiei epistemice la 
profesori. Le vom prezenta în continuare. 

I. Schimbarea epistemică ca răspuns la intervenţii complexe. Zeidler şi colabora- 
torii săi (2009) au aplicat unor liceeni Interviul judecății reflective (Reflective Judgment 
Interview) privind o problemă controversată epistemologic, înainte şi după derularea 

unui curs de anatomie şi fiziologie. Grupul de control s-a focalizat pe conţinutul 
științific, în timp ce în clasa experimentală au fost discutate probleme sociostiintifice 
precum folosirea și legalizarea marijuanei. Grupul experimental a înregistrat un avans 
semnificativ în privinţa judecății reflective după intervenţie. 

Deşi tipul acesta de studii demonstrează, previzibil, schimbări mai semnificative şi 
mai durabile induse de intervenţii mai consistente ca intensitate si ca durată, pot fi aduse 
anumite critici. De exemplu, schimbările epistemice consecvente pot fi produse de 
acţiuni izolate sau aparent minore; în același sens, indicaţiile sau sprijinul specific 
oferit, ca trăsături particulare ale intervențiilor, par să producă efecte semnificative. 
Mai mult, cultura generală a clasei — climatul epistemic (Muis & Duffy, 2013) — modi- 
fică la rândul ei epistemologia personală a subiecților. 

2. Asocierile epistemologiei cu alte constructe. O serie de studii au investigat relaţia 
dintre cognitiile epistemice individuale şi practici ştiinţifice specifice precum argumen- 
tarea. Pornind de la modelul lui Kuhn (2000), Mason şi Scirica (2006) le-au prezentat 
unor elevi de clasa a opta texte despre schimbarea climatică şi mâncarea modificată 
genetic din perspective opuse. După prezentare, le-au cerut subiecților să propună 
argumente, contraargumente şi invalidări ale fiecărei teme de discuție. Rezultatele au 
indicat o corelaţie între calitatea răspunsurilor elevilor şi sofisticarea lor epistemică. Și 
alte constructe psihologice au fost asociate cu epistemologiile individuale ale subiecților. 
Chen şi Pajares (2010) au arătat prin analiza de cale că felul în care elevii de clasa a 
şasea percep abilitatea (ca fixă sau, dimpotrivă, maleabilă, bazată pe efort) le influențează 
viziunea epistemică. Mai departe, viziunea lor epistemică le influenţează orientarea 
scopurilor (de înțelegere versus de succes școlar), autoeficienta şi reușita academică. 

3. Studii de caz in situ asupra cognifiei epistemice. Studiile bazate pe abordări 
cantitative au fost urmate de metodologii mixte şi calitative care au încercat să testeze 
mai îndeaproape şi la o scară mai mică posibilități de modificare a epistemologiei 
personale la subiecţi (Rosenberg, Hammer & Phelan, 2006). Elevii de clasa a opta au 
fost puşi să sintetizeze formarea rocilor ca fenomen geologic. La început ei au căutat 
termenii în suportul de curs şi au produs o listă de paşi ce descriu fenomenul, activitate 
epistemică pe care cercetătorii au denumit-o cur and paste. Ulterior, profesorul le-a 
spus că este greşit să folosească o mulțime de termeni când nu le ştiu sensul și ar fi mai 
potrivit să înceapă cu ceea ce știu, nu cu ceea ce e scris pe foi. Această intervenție 
epistemologică de mai putin de 30 de secunde a modificat dispoziţia epistemică a ele- 
vilor; ei au trecut de la abordarea cut and paste, de tratare a informaţiei pe bucăţi, la 
causal storytelling, producerea unor relatări în care cunoaşterea apărea ca interconectată 
si construită de indivizi (Elby, Macrander & Hammer, 2016). 

4. Studierea cognifiei epistemice la profesori. O concluzie frecventă în studiile ce 
au vizat schimbările cognitiei epistemice a profesorilor, mai ales în raport cu NOS, este 
că aceştia prezintă discrepanțe între credinţele epistemice declarate şi comportamentele 
epistemice din clasă. Profesorii raportează viziuni epistemice mai sofisticate şi în mai 
mare măsură centrate pe elev decât viziunile reflectate în practicile lor de la clasă. 


Probabil aceste diferenţe se datorează constrângerilor curriculare şi lipsei abilităților 
sau a încrederii în sine (Beyer & Davis, 2008). 

In afara acestor direcţii strategice de dezvoltare a epistemologiei științei, unii cer- 
cetători au fost preocupaţi de relaţiile dintre epistemologiile personale şi cele formale 
şi felul in care acestea pot fi dezvoltate la elevi (Yerdelen-Damar & Eryilmaz, 2019). 
Cei doi autori observă că deficitul abilităților metacognitive ale elevilor afectează felul 
in care aceştia îşi construiesc cunoştinţele, mai ales în domeniul ştiinţelor. Pe de altă 
parte, învăţarea prin investigaţie solicită metacognitie sofisticată, iar acest tip de învăţare 
poate fi realizată numai dacă sunt prevăzute activităţi cu suport explicit pentru elevi 
(Adler, Zion & Mevarech, 2016). 

În afara abilităţilor metacognitive, derularea unor activităţi eficiente de învăţare prin 
investigaţie implică cognitia epistemică a elevilor (Barzilai & Zohar, 2012). Deşi mult 
timp s-a considerat că simpla angajare a elevilor în activități de investigație de tip 
ştiinţific conduce la sofisticarea cognitiei lor epistemice, acest lucru nu a fost confirmat; 
mai mult, înţelegerea lor epistemică chiar s-a deteriorat în urma unor astfel de intervenţii 
(Finkelstein & Pollock, 2005; Moll & Milner-Bolotin, 2009). Prin urmare, dacă se 
doreşte schimbarea conceptuală sau construirea de noi cunoștințe, cognitia epistemică 
a elevilor trebuie să fie explicit susţinută prin activităţi specifice (Yerdelen-Damar & 
Eryilmaz, 2019). 

Dar ce înseamnă predarea si învățarea bazată pe investigație? 

Investigația de tip ştiinţific se referă la „activităţi ale elevilor prin care se dezvoltă 
cunoştinţe și înțelegerea unor idei ştiinţifice, precum $i a modului în care oamenii de 
ştiinţă cercetează lumea” (National Research Council, 1996, p. 23). În context scolar, 
utilizarea investigaţiei implică activități precum: 1. construirea predictiilor despre 
fenomene ale lumii fizice; 2. colectarea datelor pentru testarea predictiilor; 3. sustine- 
rea, rafinarea şi evaluarea explicatiilor folosind dovezi; 4. construirea unor explicaţii 
cauzale coerente; 5. împărtăşirea şi discutarea descoperirilor şi concluziilor cu colegii 
(Yerdelen-Damar & Eryilmaz, 2019, p. 549). Toate aceste activități cuprinse în învățarea 
prin investigaţie trebuie asistate de profesor. Elevii trebuie ajutați să facă legături între 
propria înțelegere și formalismul disciplinelor, să-și articuleze ideile şi să reflecteze 
asupra lor, să isi monitorizeze propria căutare şi construcţia de explicaţii cauzale 
(Quintana et al., 2004). Se poate spune că succesul învăţării prin investigaţie depinde 
de măsura în care activităţile lor metacognitive sunt sprijinite prin stimularea expli- 
cită a reflectiei, monitorizării, revizuirii şi evaluării propriei invatari (Lin & Lehman, 
1999). Mai mult, elevii pot să dobândească astfel cunoaștere metastrategică despre 
investigația ştiinţifică propriu-zisă, adică să fie implicaţi in activităţi de utilizare adec- 
vată a abilităţilor ştiinţifice precum formularea de ipoteze sau controlul variabilelor 
(Yerdelen-Damar & Eryilmaz, 2019). 

Pentru a dezvolta o epistemologie formala, epistemologiile personale ale elevilor 
trebuie vizate de intervenţii explicite si oferire de sprijin. In acest sens, unii cercetători 
arată că este important ca intervențiile să vizeze simultan epistemologiile indivi- 
duale ale elevilor si epistemologiile formale ale disciplinelor (Barzilai & Zohar, 
2014). Hogan (2000) propune doi termeni pentru a desemna aceasta natura duala a 
epistemologiei ştiinţelor din perspectiva elevilor: epistemologie distala şi epistemolo- 
gie proximald. Epistemologia distala a ştiinţei este compusă din ideile elevilor 
despre practici, protocoale şi rezultate -ale comunității ştiinţifice profesionale, iar 

epistemologia proximală reflectă viziunea elevilor despre natura cunoaşterii și a cunos- 
tintelor pe care ei înşişi le produc sau le utilizează in contexte de învăţare; epistemo- 
logia proximală are o mai mare influență aspra comportamentelor lor de învăţare. 
Sandoval (2005) distinge în manieră similară între epistemologiile formale şi cele 
practice. Epistemologiile formale reflectă viziunile elevilor despre natura cunoaşterii 
ştiinţifice şi despre producerea acesteia, asociată ştiinţei „profesioniste”; epistemolo- 
giile practice cuprind viziunile elevilor despre propriile cunoştinţe şi construcția aces- 
tora în timpul orelor de ştiinţe din şcoală. La fel ca Hogan, Sandoval apreciază că 
procesele implicate în învăţarea prin investigaţie sunt mai influențate de epistemologi- 
ile practice ale elevilor. 

Având în vedere aceste distincţii, Russ (2014) sugerează că în predarea ştiinţelor ar 
trebui să se schimbe accentul de pe a urmări ca elevii să adopte epistemologiile ştiinţifice 
pe a-i orienta către adaptarea epistemologiilor proprii la științe. Cu alte cuvinte, ar 
trebui ca instructia în cazul științelor să se focalizeze pe modul în care elevii isi 
creează sens şi îşi construiesc cunoştinţe despre fenomenele naturii (Yerdelen-Damar & 
Eryilmaz, 2019). 

Kang, Windschitl, Stroupe si Thompson (2016) afirmă că profesorii de ştiinţe au 
dificultăţi în conceperea unor activităţi de învăţare prin care elevii să înțeleagă ideile 
şi experiențele ştiinţifice; din acest motiv, elevii nu prea reușesc să facă legături între 
experiențele lor cotidiene şi ideile ştiinţifice. Cu toate acestea, elevii pot să înțeleagă 
aceste idei — să producă sens pentru ei — dacă sunt îndrumați şi sprijiniți să caute şi să 
găsească coerenţa între conceptele formale şi gândirea cotidiană sau intuitivă. Astfel, 
pândirea intuitivă și cunoaşterea intuitivă ale elevilor pot fi reconciliate cu formalismul 
din ştiinţe (Yerdelen-Damar & Eryılmaz, 2019). | 

În domeniul educaţiei ştiinţifice există două mari perspective care explică rolul 
gândirii intuitive cotidiene în învățarea individuală. Prima, aşa-numita „perspectivă a 
concepției greșite” (misconception perspective), consideră că concepțiile epistemice 
ale elevilor sunt incompatibile cu cunoaşterea expertă şi reprezintă un obstacol în 
învăţare; prin urmare, aceste concepții trebuie dezvăluite, confruntate și înlocuite 
(diSessa, 1993; Hammer, 1996). A doua perspectivă consideră cunoaşterea cotidiană 
intuitivă a elevilor o resursă pe care se construiește cunoaşterea expertă. Astfel, reor- 
ganizarea şi rafinarea acestei cunoașteri sprijină, de fapt, dezvoltarea cunoaşterii ştiin- 
tifice (diSessa, 1993; Hammer, 1996). 

Pentru educaţia ştiinţifică, aceasta ar însemna că curriculumul ar trebui să ajute 
elevul să rafineze si să construiască pornind de la propria cunoaștere intuitivă, de simţ 


comun, mai degrabă decât să o ignore sau să o abandoneze (Yerdelen-Damar & Eryilmaz, 
2019). | 

Cognitia epistemică în istorie 


A construi sensuri despre trecut sau a face istorie înseamnă a rezolva o serie de 
probleme epistemice delicate: ce facem când mărturiile din trecut sunt conflictuale? 
Rezolvarea nu e simplă deloc, pentru că din trecut rămân doar urme, fragmente, nici- 
decum martori vii pe care să îi punem să redea fidel evenimentele. 

Interesul pentru ameliorarea învățării unui domeniu academic precum istoria implică 
înțelegerea modelelor de credințe epistemice caracteristice acestui câmp de cunoaştere 
umană. Chestiunea este importantă deoarece există dovezi că anumite tipuri de credințe 
epistemice despre „ce este istoria” şi „cum sunt create și justificate cunoștințele din 
acest domeniu” inhibă acea gândire istorică asociată cu ameliorarea înţelegerii istoriei 
(Elby, Macrander & Hammer, 2016). 

Înțelegerea istoriei este un proces cognitiv solicitant, care depinde de credințele 
epistemice ale celui implicat. Cu cât aceste credinţe sunt mai fin nuantate, mai consec- 
vente şi mai coordonate — cum vom vedea pe parcursul acestui capitol —, cu atât e mai 
probabil ca persoana în cauză să rezolve mai bine problemele de înțelegere a istoriei. 
Chiar dacă este urmărită îndeaproape, activitatea cognitivă epistemică în derulare 
reflectă epistemologia personală a individului care caută să înţeleagă istoria dacă este 
conjugată cu credinţele epistemice ale acestuia. Probleme suplimentare apar când ne 
preocupăm de stabilirea originii acestor credinţe, a modelului lor de dezvoltare şi a 
mecanismelor de schimbare. Pentru a putea răspunde măcar la o parte dintre aceste 
provocări, vom urmări sinteza comprehensivă realizată de Bruce VanSledright şi Liliana 
Maggioni în The Handbook of Epistemic Cognition (2016). 


10.1. Contribuţii ale cercetărilor psihologice în cognitia epistemică 


Pot fi identificate trei contribuţii importante ale cercetărilor asupra cognifiei episte- 
mice în general care ar putea fi utile în abordarea cognitiilor epistemice din domeniul 
istoriei. 

1. Dintr-o perspectivă evolutivă mai cuprinzătoare, cercetările privind cognitia epis- 


temică relevante pentru cognitiile epistemice din domeniul istoriei se reflectă sub 
două forme: 

a) dezvoltarea epistemică este dependentă de dezvoltarea cognitivă generală, mai 
exact a felului în care indivizii atribuie semnificaţii si isi organizează experiența 
(Piaget, 1950); 

b) dezvoltarea epistemică se reflectă într-o dependenţă tot mai redusă de autoritatea 
externă şi o încredere crescândă în propria gândire (Baxter Magolda, 2008; 
Belenky er al., 1986). 

2. Dintr-o perspectivă situativă, modelul resurselor epistemologice al lui Hammer şi 
Elby (2002) reflectă activarea mai mult sau mai puţin adecvată contextual a unor 
resurse precum cunoașterea ca o construcție sau cunoaşterea ca transmitere de 
informații, acestea fiind relevante în contextul cunoașterii istoriei. 

În sfârșit, dintr-o perspectivă a dialecticii subiectivitate-obiectivitate, cercetătorii în 
psihologie au confirmat relaţia pozitivă dintre capacitatea individului de a integra 
factorii subiectivi şi obiectivi, pe de o parte, cu rezultatele în învăţare, pe de altă 
parte. Kuhn şi Weinstock (2002) au numit acest nivel de dezvoltare epistemică 
evaluativism. Descrierea precisă a setului de credinţe tipice unui gânditor evaluati- 
vist în istorie rămâne însă o provocare (VanSledright & Maggioni, 2016). 


U3 


10.2. Teoretizarea dimensiunii epistemice a istoriei de către istorici 


Istoriografia și filosofia istoriei au avut preocupări notabile în definirea modului de a 
gândi constructele istorice, iar aceste contribuții pot ghida înțelegerea credințelor epis- 
temice în acest domeniu. 

Una dintre cele mai semnificative direcții de interogare epistemică a istoricilor a 
vizat rolul şi ponderea subiectivitatii, în raport cu obiectivitatea, în procesul de inter- 
pretare a surselor istorice. Novick (1988, apud VanSledright & Maggioni, 2016) indică 
o primă direcție, conturată la sfârșitul secolului al XIX-lea, care a vizat eliminarea 
subiectivității din actul de interpretare a surselor istorice. Istoricul german Leopold von 
Ranke (apud Krieger, 1977) afirma că activitatea cognitivă a istoricului trebuie să vizeze 
urmărirea strictă a esenței trecutului, extragerea faptelor pure: trecutul aşa cum a fost. 
Această poziție epistemologică asimilabilă realismului obiectiv a fost adoptată pentru 
multă vreme (până spre anii ’60) şi de istoricii americani. Spre anii ’80 ai secolului 
trecut, axioma că oamenii de știință trebuie să urmărească cu acuratețe faptele „pure” 
încetează să domine gândirea științifică; în locul obiectivismului şi realismului se 
instalează scepticismul și atitudinea relativistă. Pe ce se bazează aceasta? Mai întâi, pe 
critica realismului: adevărul cert revelat detaşat de subiectul cunoscător nu este credi- 
bil. Subiectivismul trebuie nu doar considerat, ci asumat în construcţia cunoașterii 
istorice. Ce a fost trecutul depinde esenţial, în această perspectivă epistemică, de inter- 
pretarea subiectului cunoscător, de felul în care acesta citeşte sursele istorice, de valo- 
rile si predispozitiile lui. 

Această alternanță de poziţii epistemologice de la realism radical la relativism si 
scepticism nu ne oferă prea mult sprijin în cercetarea cognifiei epistemice implicate in 
înţelegerea istoriei. Epistemologic, rămân pentru ambele poziţii o mulțime de întrebări. 

Din poziție realistă: „Dacă există un trecut obiectiv, poate un subiect să îl cunoască? 
Dacă îl poate cunoaşte, cum îşi dă seama că îl cunoaște? Ce înseamnă să credem că un 
individ poate să cunoască obiectiv trecutul şi să garanteze că această cunoaştere e 
adevărată?” Din poziţie subiectivist-relativistă: „Dacă cele de mai sus nu se pot susține, 
este atunci rezonabil să credem că merge orice, în sensul că oricine poate interpreta 
liber sursele istorice? Sau ar exista vreun sistem reglator, teoretico-metodologic, care 
să arbitreze afirmaţiile pretinse a fi adevăruri? Prin autoritatea cui ar fi instituit ŞI ar 
funcționa un asfel de sistem?” (VanSledright & Maggioni, 2016). 

Aceste dificultăți nu i-au împiedicat pe istorici să organizeze perspectivele episte- 
mice în istorie în raport cu diada subiectivitate-obiectivitate într-o manieră mai coerentă. 
Allan Megill (2007) oferă o descriere a patru sensuri ale obiectivitatii (four senses of 
objectivity), fiecare implicând o anumită predispoziţie spre subiectivitate a subiectului 
cunoscător. VanSledright si Maggioni (2016) spun că aceste patru „sensuri ale obiec- 
tivităţii” pot fi considerate clustere de credințe pe care individul tinde să le favorizeze 
în orientarea spre lume și spre trecut. Primul este numit obiectivitate absolută şi gru- 
pează următoarele credinţe: neutralitatea epistemică şi a perspectivismului sunt tangi- 


bile; o viziune atotcuprinzătoare asupra lumii este posibilă; subiectivitatea poate fi pusă ` 


între paranteze. Al doilea sens este obiectivitatea procedurală, care grupează credinţele 
conform cărora: subiectivitatea este o sursă de eroare; rigoarea metodologică este 
necesară; posibilitatea unei viziuni atotcuprinzătoare asupra lumii este abandonată. Al 
treilea sens este obiectivitatea disciplinară, credința cea mai importantă fiind că o 
comunitate de cercetători deţine consensul asupra a ceea ce este considerat adevăr şi 
reglează acceptarea a ceea ce este propus drept cunoaștere. În sfârșit, al patrulea sens 
este obiectivitatea dialectică. Credintele unui individ predispus spre acest „sens al 
obiectivitatii” sunt: obiectivitatea este tangibilă într-o anumită măsură dacă există 
suficientă expertiză metodologică şi conceptuală; subiectivitatea poate fi valorificată 
pentru a descoperi şi a face să avanseze cunoaşterea. 

Megill sugerează că majoritatea istoricilor aderă fie la sensul obiectivitatii disci- 
plinare, fie la cel al obiectivitatii dialectice. Inaintea lui, un alt istoric (Kloppenberg, 
1989) a sugerat necesitatea asumării unor „hermeneutici pragmatice” care se bazează 
pe metodele științei și pe interpretarea sensurilor, aceste hermeneutici fiind un teri- 
toriu de mijloc în care comunitatea disciplinară a istoricilor ar trebui să aspire să se 
întâlnească. 

Alţi istorici (Marrou, 1988) par să sugereze că subiectivitatea individului angajat în 
cunoaşterea istoriei, departe de a fi un rău necesar, este chiar condiţia care permite 
cunoaşterea istorică. Efortul subiectului cunoscător poate fi valorificat prin analiza 
critică a documentelor, în lumina contextului istoric specific în care au fost produse şi 
prin înţelegerea ființei umane gi a vieții oamenilor în general. 

Cele patru sensuri ale obiectivitatii de la Megill (2007) descrise mai sus ar putea 
părea în corespondență cu nivelurile de dezvoltare a epistemologiei personale, de la 
absolutist până la evaluativist, teoretizate de Kuhn şi Weinstock (2002). Dacă privim 
însă cu luare-aminte, remarcăm că sensul obiectivitate absolută reflectă de fapt un ideal 
reglator în istorie, coerent și justificat epistemologic. Acest ideal reglează relaţia dintre 
istoric şi obiectul care îi oferă accesul la trecut. Credinţele epistemice descrise de Megill 


Scanned with OKEN Scanner 


154 COGNITIA EPISTEMICA PE DOMENII DE CUNOSTINTE 


sunt coordonate, coerente intre ele. Prin contrast, absolutistul (elevul care studiaza 
istoria) posedă credinţe epistemologice deopotrivă naive şi necoordonate, incoerente. 
Aşadar, a echivala această ,,pozitie” epistemologică cu absolutismul de la Kuhn înseamnă 
a nu surprinde nuanțele subtile dintre un sistem coordonat de credinţe epistemice 
funcţionând ca regulator al demersurilor de cunoaştere, pe de o parte, şi o colecție de 
credinţe naive şi necoordonate, pe de altă parte; pe scurt, înseamnă a confunda adap- 
tabilitatea epistemică cu naivitatea epistemică (VanSledright & Maggioni, 2016). 


10.3. Studii empirice asupra cogniţiei epistemice în istorie 


O problemă importantă în studiul credințelor epistemice care vizează istoria este deter- 
minarea obiectelor acestui demers. Așadar, ce elemente ar trebui investigate când 
cercetăm aceste credinţe epistemice? La o primă privire pot fi identificate patru astfel 
de elemente: 1. obiectele din trecut, sursele istorice propriu-zise; 2. subiectul cunoscă- 
tor, cu subiectivitatea caracteristică și cu preocuparea de a da sens obiectelor din trecut; 
3. procesul de interpretare ca atare; 4. contextul cultural în care procedurile interpreta- 
tive se derulează (VanSledright & Maggioni, 2016). Dintre aceste elemente, cel mai 
inselator pare a fi procesul interpretativ. Putem chiar să ne închipuim că nu este nece- 
sar, deoarece, dacă obiectul din trecut conţine sau transmite sensul, de ce ar mai trebui 
să-l interpretăm? Obiectul spune exact ce comunică, este „transparent”. De fapt, în 
şcoală, ideea implicită este că sursa istorică vorbeşte de la sine, făcând inutilă şi chiar 
nepotrivită interpretarea. Totuşi, dacă obiectul este „mut”, nu pare a comunica decât 
ceea ce îi atribuim noi, subiectul cunoscător este angajat activ în construcţia de sens, 
iar procesul interpretativ este implicat în această acțiune de producere de sens. Din 
acest punct se ridică alte probleme: ce sens poate să impună un subiect cunoscător unui 
obiect din trecut? Sunt sensurile mai bune sau mai puţin bune, mai potrivite ori mai 
nepotrivite? Dacă e asa, înseamnă că trebuie să existe un set de criterii de interpretare. 
Cine le stabileşte şi cum se arbitrează în disputa dintre sensurile concurente create de 
subiecţii care explorează cognitiv obiectele istorice? 

Acestor întrebări încearcă să le răspundă cercetările privind dezvoltarea gândirii 
istorice si cele care vizează formarea și schimbarea credințelor epistemologice din acest 
domeniu. 


10.4. Studii asupra cognitiei epistemice în act 


Un proiect de cercetare important derulat în Marea Britanie în anii 2000 a avut drept 
scop urmărirea într-o cercetare longitudinală a cognitiei epistemice istorice la elevii 
din clasa a doua până la a opta. Proiectul ,,Chata” (Lee & Ashby, 2000; Lee & Shemilt, 
2003) a definit o serie de concepte esenţiale pentru gândirea epistemică, numite concepte 

procedurale de ordinul doi: naratiuni, dovezi, opinii sau explicaţii şi cauze. Dintre 
acestea, narafiunile şi dovezile par să fie revelatoare pentru înţelegerea structurii 
credințelor epistemologice ale unui elev, a felului în care se schimbă şi a cauzelor 
schimbărilor credințelor. 

Lee şi Ashby (2000) au observat o evoluţie graduală a abilităţilor elevilor de a se 
descurca cu construcția înțelegerii fenomenelor istorice pe baza narafiunilor istorice. 
Cei mai naivi subiecți considerau naratiunile nişte povestiri despre trecut care reflectă 
exact ce s-a petrecut în acel trecut. Pe măsură ce abilităţile lor cognitive se dezvoltau, 
subiecţii începeau să își schimbe modul de a gândi, dându-și seama că autorii naratiu- 
nilor construiesc ei înşişi înțelesuri. Ca urmare, diferențele dintre povestiri (versiuni) 
puteau fi atribuite de subiecţi distorsiunilor, biasărilor ori dogmatismului autorilor. Cei 
mai avansați cognitiv dintre subiecți vedeau naratiunile ca suporturi oferite subiectului 
cunoscător în acțiunea de construcție independentă a răspunsurilor, ţinând cont de 
criteriile care permiteau transformarea naratiunilor în dovezi. Se poate aprecia că aceştia 
din urmă s-ar plasa fie în obiectivismul disciplinar de la Megill, fie în evaluativismul 
de la Kuhn (VanSledright & Maggioni, 2016). - 

Dovezile (engleză evidence) reprezintă un alt concept-cheie în istorie şi în gândirea 
epistemică istorică, deoarece o afirmaţie istorică poate să fie apărată (să fie considerată 
cunoaştere) dacă probele, descrierile sau argumentările care o însoțesc pot fi transfor- 
mate în dovezi în sprijinul acelei afimatii. Tipic în istorie este ca dovezile să devină 
principalul reper în funcţie de care se garantează că afirmaţiile istorice sunt cunoştinţe. 

Lee şi Shemlit (2003) oferă o progresie a modului de integrare a dovezilor în justi- 
ficarea cunoașterii istorice, similară celei oferite de Lee si Ashby (2000) pentru surse. 
La nivelul cel mai simplu, elevii înţeleg dovezile dacă le percep ca atare, drept surse 
ce oferă acces direct la trecut; aceşti elevi nu disting între relatările despre prezent şi 
cele despre trecut, prin urmare nu au preocupări privind natura cunoştinţelor istorice. 
La nivel intermediar, subiecţii încep să realizeze că a produce cunoaştere în istorie 
implică utilizarea unor metode de testare a afirmațiilor. Îşi dau seama că dovezile pot 
fi înțelese drept mărturii şi încearcă să descopere cine spune adevărul si cine nu: ade- 
vărul obiectiv există, dar uneori martorii spun minciuni sau exagerează. Această dico- 
tomie adevăr-minciună poate evolua până-ntr-acolo încât, confruntat cu mai multe 

mărturii exagerate sau mincinoase, subiectul ajunge să selecteze cele mai exacte afir- 
maţii şi să le pună laolaltă, într-o construcție sintetică. Totuşi, subiectul nu posedă (încă) 
criterii solide de stabilite a acuratetii mărturiilor, asa că opiniile derivate din experiența 
lui de viață vor determina deciziile de selecţie. Subiectii cei mai avansați apreciază că 
sursele pot fi transformate în dovezi numai într-un anumit context istoric, iar contextele 
variază în spaţiu şi timp, Pentru a extrage dovezi din relatări, subiecții consideră că trebuie 
știut cine sunt autorii relatărilor, cui se adresează ei şi în ce scop. Acești subiecţi apreci- 
ază totodată că înțelegerea deplină a contextelor este dificilă, aşadar trebuie să ne încre- 
dem cu o anumită rezervă în aceste cunoștințe, ele fiind provizorii (VanSledright & 
Maggioni, 2016). 

Dacă ne întoarcem la relația dintre subiectivitate gi obiectivitate, evoluția concep- 
telor procedurale de ordinul doi, narafiuni şi dovezi, în cunoașterea istorică sugerează 

o anumită coordonare între subiectul cunoscător şi obiectul cunoscut. Subiectul reali- 
zează că poate extrage dovezi din naraţiuni (surse) doar ținând cont de un anumit 
context. De asemenea, multe surse trebuie analizate cu ochi critic pentru a evolua de 
la dualist la multiplist si apoi la evaluativist în înțelegerea istoriei. 

Cercetările asupra cogniţiei epistemice în acţiune au vizat şi comparea felului în 
care adolescenţii şi experții în istorie judecă atunci când analizează surse istorice. În 
rândurile următoare prezentăm trei astfel de cercetări care şi-au propus să surprindă, 
în cognitia epistemică în act, mecanismul evoluţiei epistemice în înțelegerea istoriei. 

Wineburg (1991) a derulat o cercetare ce a vizat diferențele dintre istorici (experți) 
şi elevi (novici) în abordarea surselor scrise istorice. El a observat că istoricii citesc un 
document „printre rânduri”, căutând în subtext indicii ale efortului autorului de a con- 
strui sens la vremea redactării acelui document; experţii încearcă să recompună con- 
textul în care autorul a dorit să comunice cu auditoriul său, căutând să afle intenția 
autorului dincolo de text. Aşadar, intenţiile, scopurile autorului sunt primele lucruri la 
care se uită istoricii. În schimb, adolescenţii, deşi isteti şi deținători ai multor informații 
istorice, citesc aceleaşi documente ca şi cum sensul transmis este exact cel scris. De 
obicei ratează indiciile de subtext, contextul redactării documentului, preferând să 
creadă că textele servesc pur şi simplu găsirii informaţiilor corecte, obiective despre 
trecut. 

Wineburg (1991) apreciază că astfel de diferenţe epistemologice în analiza textului 
sunt cauzate de educaţie. Prin urmare, susţine el, elevii ar trebui să fie învăţaţi că tex- 
tele istorice contin un subtext legat indisolubil de un anumit context istoric, subtext ce 
trebuie detectat, altfel rămânând invizibil. Wineburg apreciază că modul în care se predă 
istoria în şcoală, prin exerciții de repetare a unor paragrafe în scopul căutării ideii de 
bază, este exact opusul a ceea ce ar trebui să se facă pentru o gândire istorică de pro- 


funzime: Credintele epistemologice care modelează cognitia precară în istorie sunt din 


această perspectivă rodul educaţiei greşite. Felul cum se învață citirea unui text la scoala 
tinde să întărească, apoi să perpetueze credința obiectivistă naivă că informaţia, mai 
degrabă decât mesajul autorului este stocată în text; nu trebuie decât să citim atent și 
o putem extrage fără multă bătaie de cap (VanSledright & Maggioni, 2016). 

În 2002 Bruce VanSledright a condus o cercetare pe elevi de clasa a cincea care 
studiau istoria Americii. Puşi în fata unor probleme epistemice complexe, în care dove- 
zile nu puteau fi extrase (deduse) cu ușurință din documente, subiecții lui VanSledright 
alegeau să se întoarcă la manuale, manifestând credinţa că acestea pot oferi autoritatea 
de a tranșa interpretările problematice. Această strategie a fost numită de autorul stu- 
diului encyclopedia epistemology, sugerând că elevii credeau că textele din manuale 
pot oferi interpretări incontestabile (VanSledright & Maggioni, 2016). 

In 2012 Reisman a derulat pe elevi de liceu o cercetare numită A citi ca un istoric 


(Reading Like a Historian). Cercetarea a implicat o intervenţie cognitivă prin care se 


urmărea modificarea felului în care subiecții percepeau cunoaşterea istorică, de la o 
poziţionare obiectivistă către una evaluativistă. În ciuda anumitor progrese în cunoştin- 
tele si înțelegerea istoriei, intervenţia s-a dovedit mai degrabă un eşec. Elevii au învăţat 
să aplice strategii disciplinare de lectură, însă nu s-a putut determina o schimbare 
afectivă sau atitudinală consistentă şi stabilă în înțelegerea istoriei. Similar, Monte-Sano 

(2011) a raportat rezultatele unui studiu cu același scop, dar cu un design diferit: lice- 

enii erau puşi în mod sistematic să îşi susțină afirmaţiile despre trecut cu dovezi, iar 

„ anumite progrese au putut fi raportate în abilităţile lor de scriere si în înțelegerea feno- 
menelor istorice. Din păcate, la fel ca în cazul studiului lui Reisman, nu s-a putut 
determina cu suficientă siguranță dacă subiecții şi-au ameliorat în mod real cognitia 
epistemică istorică ori doar au dobândit o serie de abilităţi de a gândi cunoștințele din 
istorie, fără impact substantial în sofisticarea cognitiei epistemice proprii. 

i Deoarece aceste cercetări asupra cognitiei în act ajung la concluzii inconsistente, o 
determinare mai exactă a credințelor epistemice specifice ale subiecților, alături de o 
clarificare a surselor acestor credințe şi a mecanismelor de schimbare poate fi o soluţie 
pentru o mai bună înțelegere a cognitiei epistemice în istorie. 


10.5. Cercetarea credințelor epistemice din domeniul istoriei 


Asumptia cercetărilor care au vizat credințele epistemologice despre istorie este urmă- 
toarea: credințele despre istorie nu pot fi separate de învăţarea modului de gândire 
epistemic specific expertului în istorie. Altfel spus, efortul de a edifica o gândire epis- 
temică consistentă trebuie să tind cont de credinţele epistemice ale subiecților, de 
modurile in care au luat naştere si de procesele prin care se modifica. 

Cercetările asupra credințelor epistemice în istorie si evoluţia acestora spre modul 
de gândire expert au fost diverse, multe din ele fiind derulate de Maggioni, VanSledright 
şi colaboratorii lor (Maggioni, 2010; Maggioni, Alexander & VanSledright, 2004; 
VanSledright, Maggioni & Reddy, 2012). Cercetările lor au pornit de la bănuiala că 
credințele epistemice ale multor profesori de istorie sunt de fapt piedici în efortul lor 
de a construi sens despre trecut, de a înțelege în ce circumstanţe a fost dezvoltată şi 
justificată cunoaşterea istorică (VanSledright & Maggioni, 2016). Prin urmare, ei au 
încercat să afle dacă dezvoltarea profesională ulterioară a acestor profesori le-ar putea 
modifica credinţele epistemice. | 

Pe baza modelelor generale ale gândirii epistemice în istorie, atât din domeniul 
istoriei (Megill), cât şi al cognitiei epistemice (Kuhn şi Weinstock), Maggioni a elabo- 
rat un instrument de investigare a acestor credinte in randul profesorilor de istorie. 
Chestionarul numit initial Beliefs about Teaching and Learning in History Questionnaire 
(BTLHQ) a cuprins 21 de itemi grupati in trei factori numiţi „clustere de credințe”: 
obiectiviste — trecutul poate fi cunoscut obiectiv; subiectiviste — cunoaşterea trecutului 
depinde de subiectul cunoscător, criterialiste — obiectul cunoaşterii şi subiectul cunos- 
cător interacționează pentru a forma şi a justifica cunoaşterea istorică. Structura facto- 
rială a instrumentului a fost verificată și confirmată, iar validitatea lui a fost testată 
și recunoscută prin administrarea lui unui grup de experţi în istorie (Maggioni, Van 
Sledright & Alexander, 2009). O formă rafinată a BTLHQ a fost dezvoltată ulterior 
prin testarea elevilor de liceu, reținându-se itemii care încărcau cel mai bine în factori 
(care reflectau cel mai bine factorii) şi reformulând alţi itemi. Noul instrument dezvol- 
tat s-a numit Beliefs about History Questionnaire (BHQ), analiza factoriala a acestula 

confirmând structura trifactorială inițială din BTLHQ. Pentru a diferenția subiecţii care 
răspund la clusterul criterialist de ceilalți subiecţi, Maggioni si colaboratorii săi au 
propus un scor de consistență exprimat ca procentaj pentru interpretarea scorurilor 
la BHQ. Acest scor era calculat astfel: dacă un subiect răspundea afirmativ la 5 itemi 
din 7 la clusterul criterialist (două inconsistente), dar și la câte 2 itemi din celelalte 
două clustere (câte două inconsistente în raport cu celelalte două clustere), obținea un 
scor compus din 2 + 2 + 2 = 6 inconsistente, care, exprimat procentual ca 16/21, repre- 
zintă 76% sau un scor de consistenţă de 76. 

La început BHQ a fost utilizat de Maggioni si colegii ei pentru evaluarea credințelor 
profesorilor de istorie, dar şi ale elevilor de liceu înainte şi după intervenţii (dezvoltare 
profesională, respectiv intervenţie educațională) ce au vizat modificarea credințelor lor 
epistemice. Cercetătorii au presupus că dezvoltarea profesională şi intervenţiile edu- 
cationale vor îndepărta profesorii, respectiv elevii de angajamentele lor epistemice fie 
obiectiviste, fie subiectiviste; pe măsură ce şi unii, si ceilalți învaţă mai multe despre 
istorie, despre cum sunt justificate aici afirmaţiile de cunoaştere, ei se vor dezice, trep- 
tat, de poziţiile epistemice subiectiviste sau obiectiviste si vor îmbrăţişa tot mai mult 
perspectiva criterialistă. Supozitia privind direcţia schimbărilor a fost construită pe baza 
răspunsurilor experților în istorie, care, în faza de validare a BTLHQ, au răspuns con- 
sistent pozitiv la itemii din clusterul criterialist şi, simetric, au fost consistent în deza- 
cord cu itemii din clusterele subiectivist şi obiectivist. 

Rezultatele au fost contradictorii. Scorurile la consistenţă între elevi variau foarte 
mult, media lor fiind de 62%. Experiența de studiu a istoriei nu a indicat nici un trend 
evolutiv al credințelor lor epistemice. O posibilă explicaţie ar putea fi că experiențele 
din orele de istorie le ofereau mesaje mixte epistemologic: sursele trebuie interpretate, 
dar interpretarea „corectă” e în manuale. Profesorii începeau programul de dezvoltare 
profesională cu un scor de consistenţă de 75%, dar câştigul era de abia trei procente, 
nesemnificativ. Pentru a se putea considera că s-a produs o modificare epistemică 
importantă, scorul trebuia să atingă cel puţin 90%. 

Profesorii au dat dovadă de credinţe tranziționale sau instabile; unii păreau a fi în 
tranziţie de la subiectivism la criterialism, alţii păreau că se îndreaptă spre criterialism, 
dar regresau la obiectivism sau subiectivism. Au fost şi profesori care păreau că dețin 
simultan credinţe din toate cele trei clustere, pe care le utilizau într-o manieră impre- 
dictibilă şi instabilă; experiența de dezvoltare profesională părea să le fi provocat 
instabilitate. Pe ansamblu, profesorii au fluctuat epistemologic uneori între credinţe 
obiectiviste şi subiectiviste, alteori (în puţine cazuri) între credinţe subiectiviste şi 
criterialiste, Cei care deţineau simultan credinţe din toate cele trei clustere erau în impas 
şi se străduiau să își coordoneze credințele (VanSledright & Maggioni, 2016). 

Maggioni (2010) a încercat să afle motivul instabilității şi inconsistentei ce carac- 
terizează credinţele epistemice ale profesorilor. În acest scop a condus o serie de inter- 
viuri pentru a încerca să separe credinţele instabile de cele aflate în tranziţie. Ea le-a 
cerut subiecților să explice de ce au ales anumite răspunsuri la itemii din BHQ, desco- 
perind coexistenta credințelor obiectiviste şi a celor subiectiviste în explicaţiile lor. 
Totodată, Maggioni notează lupta interioară a subiecţilor care constatau contradicţiile 
din explicaţiile oferite cercetătorilor, De fapt, din punct de vedere afectiv, atât elevii, cât 

separa parere pape bea a 
N ; a i i e celor pe care le-am descris 
în subcapitolul 7.3, „Emoţiile:epistemice”. Unii elevi își exprimă deschis indisponibi- 
litatea de a-şi asuma rolul de cunoscători activi, preferând să se încreadă în autoritatea 
sigură a manualelor şi profesorilor. 

Analiza ulterioară a interviurilor cu elevii si profesorii le-a permis lui Maggioni şi 
colaboratorilor săi (Maggioni, 2010; Maggioni, Fox & Alexander, 2010) să identifice 
posibile surse pentru fluctuatia credințelor subiecţilor din cercetările ei. Enumerăm 
câteva credințe care sunt surse de fluctuatie: „întotdeauna dovezile spun două versiuni 
ale unei povești; dovada poate fi extrasă din argument; perspectiva este un rău necesar; 
faptele sunt opuse opiniilor; faptele sunt detagate de orice act de interpretare al unui 
subiect; interpretarea e totuna cu opinia” (VanSledright & Maggioni, 2016). 

Într-un studiu ulterior, VanSledright și Reddy (2014) au gândit o intervenţie pe 
studenţi la istorie din ani diferiţi prin care au urmărit să îi înveţe, pe de o parte, să 
producă cunoștințe istorice luând în calcul presupozitiile epistemice din acest proces, 
iar pe de altă parte, să utilizeze aceasta cunoaștere pentru a preda. Scorul mediu de 
consistenţă la intrarea în program a fost 75 şi a urcat doar cu trei puncte până la final, 
în pofida eforturilor de a modifica credințele subiecţilor înspre criterialism. Interviurile 
în profunzime de după intervenție au semnalat acelaşi fenomen de clatinare sau fluctuatie 
epistemică raportat de Maggioni în studiile ei. Totuşi, în timpul intervenţiei, credințele 
epistemice ale subiecților păreau să aibă un caracter mai maleabil, care contrasta cu 
consistenţa credințelor experților care au validat initial chestionarul BTLHQ elaborat 
de Maggioni şi colaboratorii săi (2009a). | 

Un alt studiu, derulat de Tabak, Weinstock şi Zviling-Beiser (2010), a evidențiat acelaşi 
fenomen de fluctuatie a credințelor epistemice raportat de Maggioni, VanSledright şi 
colaboratorii lor în studiile descrie mai sus. Luând ca reper modelul lui Kuhn (Kuhn & 
Weinstock, 2002) al evoluţiei epistemice în trei etape — dualist, multiplist şi evalua- 
tivist —, cei trei cercetători le-au prezentat subiecților (studenți la istorie) o serie de 
cazuri conflictuale istorice descrise din perspective diferite. Ulterior, subiecţii au fost 
intervievaţi despre cât de vrednice de încredere sunt relatările, despre cum s-ar putea 
obţine mai multă certitudine in interpretarea cazurilor pe baza relatărilor şi despre cum 
pot fi justificate afirmaţiile cu pretenţie de adevăr privitoare la cazurile prezentate. Nouă 
dintre subiecți, plasați între multiplism și evaluativism, au recunoscut cu uşurinţă că se 
confruntau cu probleme de interpretare. Totuşi, au evitat să ofere soluţii, argumentând 
că istoria nu este o disciplină exactă, că intepretarile conflictuale sunt norma, oricine 
putând avea o poziţie. 


10.6. Concluzii 


Studiile prezentate în acest capitol indică destul de consistent că ar fi de preferat ca 
înţelegerea trecutului să permită realizarea unor afirmaţii sustenabile. Abordarea 
cunoașterii în istorie depinde de schemele de justificare ale subiectului cunoscător, care 

sunt strâns legate de credinţele lui epistemice. Unele credințe sunt departe de a fi 
adaptative şi utile în efortul de înțelegere a istoriei, punând chiar piedici dezvoltării 
unor credințe epistemice adaptative. 

Gândirea epistemică ajunge adeseori în impas în privinţa istoriei, iar aceste dificultăți 
pot fi provocate nu doar de problemele istorice complexe, ci chiar de anumite tipuri de 
credințe dezadaptative. O categorie de credinţe dezadaptative este cea conform căreia 
textele istorice nu aparțin unui autor. Acest atribut le conferă cumva o autoritate deplină, 
împiedicând cunoașterea profundă şi perpetuând credinţele obiectiviste naive. O altă 
categorie de credinţe dezadaptative se grupează în jurul ideii că istoria e mai degrabă 
o colecție de opinii; subiectivitatea individului cunoscător exprimată în viziunea sa 
despre lume trebuie să aibă prioritate în raport cu efortul de a descoperi înţelesuri care 
contrazic această viziune. Relatările ce contestă punctele de vedere existente trebuie 
eliminate (VanSledright & Maggioni, 2016). 

Cum depășim aceste impasuri? Ce fel de asistență îi poate fi oferită unui subiect 
cunoscător când se confruntă cu relatări conflictuale ca să nu aleagă dând cu banul? 
Probabil ar fi util să fie învățat să aplice criterii de interpretare și de decizie, de tipul 
coroborării relatărilor, al surprinderii direcţiei preponderente în care indică dovezile şi 
al altor criterii pe care istoricii înşişi sunt invitați să le indice. 

Cercetarea cognitiei epistemice în istorie, fie că vorbim despre cognitia în act sau 
despre credințele epistemice specifice, necesită stabilirea mai exactă a relaţiei dintre o 
anumită credință dezadaptativa si un anumit impas epistemologic. Apoi, e important să 
descoperim originea acestor credinţe: sunt ele avantaje sau constrângeri ale dezvoltării 
cognitive? Sunt determinate de educația şcolară sau de cea din afara școlii, din familie? 
Are cultura vreun rol în geneza si menţinerea credințelor epistemice din istorie? 

Dacă avem în vedere sursa şcolară a credințelor epistemice, e important de observat 
că gândirea şi înțelegerea istoriei sunt modelate de felul cum sunt evaluate cunoştinţele 
istorice: răspunsuri construite, interpretare de documente sau reproducere fidelă a 
informaţiei transmise oral sau în scris. Feedbackul oferit elevilor este de asemenea 
critic în configurarea credințelor lor epistemice: se apreciază conformismul sau efortul 
interpretativ, coroborarea informațiilor sau afirmarea tranşantă a unor intepretări ca 
fiind adevăruri? (VanSledright & Maggioni, 2016) 

Dincolo de școală, problema care se ridică este următoarea: absenţa capacităţii de 
a înțelege în profunzime trecutul şi de a face afirmaţii sustenabile pune în primejdie 
deliberarea de tip democratic. Dacă nu cultivăm accesul elevilor la alegerile variate pe 
care ființa umană le-a făcut de-a lungul timpului, cetăţenii nu vor putea face alegeri 
înțelepte în viitor. Deliberarea devine liberă în manieră relativistă, adică egală pentru 
toți. Aceasta conduce la două consecinţe posibile: fie polarizare nereflectivă, fie para- 
lizarea deciziei. Instabilitatea epistemică dezvăluită de studiile prezentate indică cât de 
ușor poate apărea paralizarea. Deliberarea democratică sănătoasă este atributul unor 
indivizi educați, care gândesc profund și elaborează afirmații sustenabile. Substanţa 
epistemică esenţială pe care o secretă istoria ca domeniu poate educa gândirea critică, 


deliberativă. Conştientizarea epistemică cultivată corespunzător stimulează gândirea 
profundă (VanSledright & Maggioni, 2016). 

Credintele epistemice în domeniul matematicii 


În domeniul matematicii există mai multe clasificări ale credințelor epistemice 
ale indivizilor. Una dintre acestea a fost propusă de Ernest (2014), care distinge două 
viziuni despre natura şi achiziția iii ae ae matematice: a) absolutistă sau plato- 
nista; b) failibilistă. 

Viziunea absolutistă: suporterii acestei viziuni consideră cunoaşterea matematică 
absolut sigură, fixă şi obiectivă; obiectele matematice sunt reale, existând în afara minţii 
umane. Absolutiştii subliniază importanța achiziției unui set prestabilit de reguli si 
proceduri; pentru ei, adevărurile matematice trebuie descoperite, mai degrabă decât 
inventate. | 

Viziunea failibilistă: suporterii acestei viziuni insistă pe latura umană a acestui 
domeniu, considerând matematica un produs al proceselor sociale; failibiliştii se cen- 
trează pe a face matematică, într-un context particular şi ţinând cont de convenţii 
sociale. Cunoaşterea matematică este perfectibilă, susceptibilă de a fi revizuită. 

Deşi la o primă vedere această dicotomie sugerează o organizare de tipul naiv 
(absolutist) — sofisticat (failibilist), Ernest (2014) precizează că niciuna dintre aceste 
perspective nu este corectă sau greşită, ambele au propria legitimitate. 

Cele două viziuni sunt regăsite, sub etichete diferite, şi în alte clasificări ale cre- 
dintelor epistemice matematice. Ca precursori ai dicotomiei absolutist-failibilist propuse 
de Ernest (2014), Felbrich, Kaiser si Schmotz (2012) propun tandemul static-dinamic, 
iar Bolden şi Newton (2008) susțin cuplul conceptual realist-relativist. 

Credintele epistemice asociate matematicii pot fi grupate în trei categorii (Op’t 
Eynde, De Corte & Verschaffel, 2006): 1. credințe despre educaţia matematică; 2. 
credințe despre sine ca matematician; 3. credinţe despre contexte matematice în clasă. 
In cadrul primei categorii, Op’t Eynde şi colaboratorii săi includ credinţe epistemologice 
propriu-zise despre matematică (credințe despre matematică privită ca disciplină), 
compuse, la rândul lor, din două subcategorii: credinţe despre învăţarea matematicii si 
credinţe despre predarea matematicii. 

Dincolo de această clasificare este important să operăm cu o definiţie a credințelor 
epistemice matematice comună în epistemologia personală: concepţii subiective, impli- 
cite sau explicite, despre natura si achiziţia cunoașterii matematice pe care profesorii 
şi elevii le consideră adevărate. Definiţia restrânsă la natura şi achiziția cunoştinţelor 
matematice este practică, dar nu înseamnă că nu sunt recunoscute conexiunile dintre 
aceste credinţe si alte categorii de credinţe legate de matematică, precum în clasificarea 

lui Op’t Eynde şi a colaboratorilor săi (2006). Vom mai preciza că asumptia referitoare 
la caracterul general, dar si specific al credințelor epistemice matematice poate fi con- 
siderată rezonabilă, dată fiind starea actuală a cunoștințelor despre cognitia epistemică 
în acest domeniu (Depaepe, De Corte & Verschaffel, 2016). 

În paragrafele următoare vom prezenta, pe baza review-ului consistent propus de 
Depaepe, De Corte şi Verschaffel (2016) şi de Muis (2004), cele mai importante rezul- 
tate ale cercetărilor privind credinţele epistemice matematice. Deoarece aceste credinţe 
apar cu predilecție în mediul şcolar, subiecţii analizei următoare sunt profesorii, respec- 
tiv elevii. 


11.1. Credintele epistemologice despre matematică la profesori 


Este în general recunoscut faptul că credinţele epistemologice sunt parte a competenţei 
profesionale a profesorului (Blémeke et al., 2008; Kunter ef al., 2013). Credintele 
epistemologice ale profesorilor îi influențează în alegerea sarcinilor de învăţare şi a 
activităţilor instructive la clasă. Aceste activități sunt interpretate de elevi prin 
prisma propriilor epistemologii, pe care le rafinează si le modelează ulterior (Feucht & 
Bendixen, 2010). 


11.1.1. Natura credințelor epistemologice ale profesorilor 


Clasificările credințelor epistemologice ale profesorilor au fost elaborate în interiorul 
domeniului matematică. În ordine cronologică, o primă organizare a credințelor epis- 
temologice ale profesorilor a fost propusă de Ernest (1989), care a descris trei viziuni 
ale profesorilor asupra naturii matematicii: instrumentalistă, platonistă şi ca rezolvare 
de probleme. Viziunea instrumentalistă înseamnă a concepe matematica sub forma unei 
acumulări de date, abilităţi şi reguli fără legătură între ele. Platoniştii consideră mate- 
matica un corp de cunoștințe puternic structurate şi interconectate ce aşteaptă să fie 
descoperit. Viziunea asupra matematicii ca rezolvare de probleme subliniază natura 
procesuală a matematicii, înțeleasă ca un soi de invenţie umană. Dacă viziunile instru- 
mentalistă si platonistă sunt absolutiste, viziunea conform căreia matematica constă în 
rezolvare de probleme poate fi considerată failibilista (Ernest, 2014). 

Blémeke şi colaboratorii săi (2008) prezintă patru categorii în care se pot organiza 
credinţele profesorilor despre natura matematicii: 1. perspectiva schematică — matema- 
tica este văzută ca o colecţie de reguli şi formule, viziune similară instrumentalismului 
lui Ernest (1989); 2. perspectiva formalistă — centrată pe natura exactă, formală şi logică 
„a matematicii, viziune similară platonismului lui Ernest (1989); 3. perspectiva proce- 

suală — matematica este o știință a rezolvării de probleme, viziune echivalentă cu 
rezolvarea de probleme de la Ernest (1989); 4. perspectiva aplicativă — matematica este 

considerată relevantă pentru societate si pentru viaţă. Primele două categorii corespund 
viziunii absolutiste, iar celelalte două viziunii failibiliste de la Ernest (2014). 

Într-o a treia clasificare, Felbrich, Kaiser şi Schmotz (2012) comprimă cele patru 
categorii prezentate mai sus în doar două: matematica este o ştiinţă statică (absolutistă 
la Ernest, 2014) si, respectiv matematica este un proces dinamic (perspectiva failibilistă, 
Ernest, 2014). 

Pe baza acestei ultime clasificări, Felbrich, Kaiser şi Schmotz (2012) au analizat 
viziunile epistemologice ale studenţilor care se pregăteau să devină profesori pentru 
învățământul primar în 20 de țări, cu cel puţin 400 de participanţi din fiecare tara. Ei 
au încercat să vadă dacă diferențele de viziuni pot fi explicate de diferenţele culturale 
dintre țări. Subiectii au completat un chestionar de orientare culturală care distingea 
între culturi individualiste şi culturi colectiviste, iar viziunea epistemologică a fost 
măsurată cu un alt chestionar, rezultând o perspectivă epistemică dinamică (failibilistă) 
sau statică (absolutistă) asupra matematicii. Rezultatele au indicat că subiecţii din 
statele clasificate ca individualiste (SUA, Germania, Elveţia) se percep preponderent 
autonomi în achiziția cunoaşterii, în timp ce subiecţii din tari cu orientare culturală 
colectivistă (Rusia, Thailanda) se angajează în cunoaştere pentru a le face plăcere 
profesorilor sau părinților. Raportându-ne la cele două categorii de viziuni epistemice 
asupra matematicii, rezultatele studiului au indicat că o mare parte a variantei din 
viziunile epistemologice ale subiecților poate fi explicată in termeni de orientare cul- 
turală a ţării, individualista sau colectivistă. Astfel, țările în care viitorii profesori sunt 
de acord cu viziunea failibilistă au în general o orientare individualistă, iar cele în care 
subiecții susțin viziunea absolutistă sunt țări cu cultură colectivistă. În plus, subiecţii 
care dețin mai multe cunoştinţe de matematică concep. acest domeniu mai failibilist 
decât cei cu mai puţine cunoștințe de matematică (Depaepe, De Corte & Verschaffel, 
2016). | 
În pofida clasificărilor viziunilor epistemice prezentate până aici, plasarea categorică 
a subiecţilor în una dintre aceste categorii, nu este nicidecum simplă şi stabilă. Un 
studiu derulat pe profesori universitari de matematică (Roesken & Törner, 2010) a 
indicat că aceștia deţin simultan atât credinţe statice, cât si dinamice. Alt studiu calita- 
tiv, derulat de Beswick în 2012, a arătat că credinţele epistemologice ale profesorilor 
diferă şi în funcție de tipul de matematică vizat: matematica — domeniu (ştiinţă), 
respectiv matematica — materie de studiu în școală. Pe baza clasificării tripartite a 
credințelor epistemologice a lui Ernest (1989), Beswick a derulat două studii de caz pe 
profesori de matematică de gimnaziu, unul începător şi altul experimentat. Amândoi 
aveau o viziune platonistă despre matematica — domeniu (ştiinţă), dar cel experimen- 
tat a prezentat o viziune de tip „rezolvare de probleme” mai accentuată în privinţa 
matematicii ca materie școlară. Experienţa în predarea matematicii pare să contribuie 
la o reconsiderare a viziunii asupra matematicii ca materie de studiu pentru elevi, dar 
viziunea despre matematică văzută ca domeniu rămâne neschimbată. 

11.1.2. Relaţia dintre credinţele epistemologice şi alte credinţe 
la profesorii de matematică 


Într-un studiu ce a vizat profesorii de învățământ primar din Thailanda, Trakulphadetkrai 
(2012) a investigat relaţia dintre anumite credinţe epistemologice şi credințele despre 
autoritate. Credintele epistemologice despre sursa şi stabilitatea cunoştinţelor matema- 
tice au fost investigate cu ajutorul unui chestionar construit din itemi noi şi itemi preluaţi 
din chestionare similare. Analiza factorială exploratorie a instrumentului a permis ca 
autorul să identifice trei factori: sursa cunoaşterii matematice, stabilitatea cunoaşterii 
matematice şi credințele despre autoritatea în clasă. Rezultatele au indicat că viziunea 
absolutistă asupra cunoaşterii matematice (stabilă, prefixată, existând în afara minții 
umane) se asociază cu o credinţă puternică în autoritatea profesorului şi cu credința că 
elevii trebuie să asculte de autoritatea acestuia. 

Într-un alt studiu derulat în Cipru, Chrysostomou şi Philippou (2010) au examinat 
relaţia dintre credințele epistemologice şi cele despre eficacitatea ca profesori, având 
drept subiecți viitori şi actuali profesori de matematică pentru învățământul primar. Cei 
doi autori au măsurat credințele epistemologice cu o variantă adaptată a chestionarului 
propus de Schommer (1990), analiza factorială exploratorie confirmând factorii propusi 
de Schommer. Credintele epistemologice ale subiecților s-au dovedit a fi destul de 
sofisticate; oarecum surprinzător, subiecţii aflaţi în pregătire deţineau credințe mai 
folositoare (în termeni de rezultate ale învățării pentru elevi) decât colegii lor aflați 
în activitate. Rezultatele au indicat si că credințele mai folositoare erau deținute de 
subiecţii cu credinţe mai pozitive despre propria eficacitate didactică. Analiza de regre- 
sie liniară a indicat că credinţele epistemologice sunt un predictor semnificativ al celor 
despre eficacitatea în predare și viceversa, dar proporţia de varianta explicată a fost 
mica (7 ssa ui 


11.1.3. Relatia dintre credintele epistemologice despre matematica 
si practica didactică la profesori 


La fiecare nivel de educaţie, de la primar la universitar, se înregistrează dezacorduri cu 
privire la ce este matematica şi cum ar trebui predată si învățată. Practicile de predare 
care au la bază o perspectivă absolutistă, respectiv relativistă diferă din mai multe 
perspective: a focalizării în predare (pe transmitere ori pe problematizare); a rolului 
elevului (dependent ori autonom); a formei de organizare a clasei (competitivă, indi- 
vidualizată ori, dimpotrivă, colaborativă, bazată pe activităţi de grup) şi a evaluării 
(teste scrise versus autoevaluări, interevaluări sau coevaluari profesor-elev). 

Bolden și Newton (2008) asociază viziunile asupra lumii (ontologice) cu viziunile 
epistemologice asupra matematicii. Mai întâi, ei identifică trei viziuni cuprinzătoare 
asupra lumii decelabile în cercetările educaţionale: realistă, contextualistă şi relativistă. 
Viziunea realistă este asociată unei perspective absolutiste asupra matematicii, pe când 

celelate două viziuni pot fi asociate perspectivei epistemologice failibiliste. Mai departe, 
contextualiştii concep cunoaşterea matematică ca o formă de înțelegere între comunităţi, 
pe când relativistii insistă că fiecare individ își construiește o reprezentare unică a 
cunoaşterii matematice. 

În termeni de predare și învăţare a matematicii, viziunea realistă asupra lumii este 
de obicei asociată unui model behaviorist al matematicii din şcoală, în care fapte şi 
proceduri izolate sunt transmise de profesori experți învățăceilor pasivi. Viziunea con- 
textualistă asupra lumii se asociază tipic cu o perspectivă socioconstructivistă asupra 
predării şi învățării matematicii, ce are ca scop facilitarea înțelegerii conceptuale a 
elevilor. Viziunea relativistă a lumii se corelează cu un model constructivist radical 
privind predarea şi învățarea matematicii, model care pleacă de la premisa că fiecare elev 
îşi construieşte propria reprezentare mentală a cunoaşterii. | 

Presupunerea majorităţii cercetărilor educaţionale privind credințele epistemologice 
ale profesorilor este că viziunile asupra lumii sunt bine definite în epistemologia indi- 
viduală a profesorilor si că sunt stabile indiferent de timp si de context. Cu toate aces- 
tea, chiar cei doi autori care au „desenat” aceste structuri de viziuni ontologice și 
epistemologice (Bolden & Newton, 2008) constată cu oarecare surprindere că profeso- 
rii au viziuni hibride: profesorii etalează anumite credințe despre matematică, dar 
practicile lor de predare nu sunt în linie cu acestea. 

Posibile explicaţii pentru inconsistentele observate ar putea fi presiunea timpului si 
nevoia de a acoperi conținuturile de predat, sacrificând predarea cu scopul înţelegerii. 
Alte explicații ar fi posibilitatea ca profesorii să deţină simultan credinţe epistemologice 

diferite sau că instrumentele de cercetare le-au solicitat autoraportări ale unor credinţe 
care nu corespund cu ceea ce cred oamenii în realitate. În 1984 Thompson remarcase 
deja că relaţiile dintre credinţele epistemologice și comportamentele de predare sunt 
discontinue: profesorii nu sunt influențați în predare doar de credinţele lor epistemo- 
logice, ci la fel de bine sunt afectaţi şi de caracteristicile contextului în care predau, 
precum curriculumul de matematică, timpul pe care îl au la dispoziţie pentru predare 
şi alte credinţe despre predare şi învăţare. 

Aşadar, desi ar fi fost simplu să existe relaţii directe şi consistente între credinţe $i 
comportamentul de predare, acestea nu pot fi susținute. Pe de o parte, profesorii par să 
aibă în acelaşi timp credinţe abolutiste şi failibiliste, iar pe de alta, contextul predării 
îi obligă să nu acţioneze în concordanță cu credințele lor epistemice despre matematică 
(Depaepe, De Corte & Verschaffel, 2016). | 


11.1.4. Schimbarea credințelor epistemice despre matematică 
la profesori | 


Înțelegerea schimbării credințelor epistemologice ale profesorilor implică cum se poate 
face schimbarea, dar trebuie mai întâi să vedem ce seturi de credinţe epistemologice ar 
trebui schimbate. 

În matematică (ca ştiinţă), cunoaşterea se dezvoltă gradual, printr-un proces 
de du-te-vino, în zigzag, în principal conform următorilor paşi: formularea unor 

asumptii — testarea acestora — acceptare sau respingere. Efortul de generare a cunoaşterii 
în matematică este centrat pe formularea deliberată a unor conjecturi şi examinarea 
acestora (prin contraexemple), pentru a decide dacă sunt acceptate sau nu. 

În schimb, predarea matematicii nu reflectă aproape deloc acest demers. Profesorii 
de matematică văd (și practică) predarea acestei materii ca un corp de cunoștințe fix 
ce trebuie transmis unor invatacei pasivi. 

Aşadar, evoluţia cunoaşterii în știința matematicii este diferită de ce şi cum obis- 
nuiesc să predea profesorii de matematică. Or, credințele epistemologice ale profeso- 
rilor de matematică în postura lor de matematicieni diferă de credinţele epistemologice 
reflectate în postura lor de profesori de matematică, care ar putea fi folositoare în 
predarea matematicii în clasă. 

În pofida acestor dificultăţi, câţiva cercetători au încercat să schimbe credinţele 
epistemologice despre matematică ale profesorilor. Gill, Ashton şi Algina (2004) au 
urmărit să modifice credințele epistemice ale subiecților studenți, viitori profesori de 
matematică, apelând la teoria schimbării conceptuale. Această teorie afirmă că credin- 
tele epistemologice pot fi schimbate dacă subiecților li se oferă o alternativă inteligibilă, 
plauzibilă și fructuoasă. Pentru inducerea schimbării s-a apelat la un text refutational 
dezvoltat cu scopul de a le contrazice (respinge) credințele epistemologice preexistente. 
Prin tehnica activării augmentate subiecții erau avertizați că fragmentul pe care urmau 
să îl citească putea conţine informații care să intre în conflict cu credințele lor, apoi 
atenţia le era direcţionată către aceste idei conflictuale. Rezultatele au indicat că subiecții 
din condiția experimentală au înregistrat o schimbare conceptuală mai mare decât 
colegii lor din grupul de control expuşi la un text tradiţional. Cu toate acestea, efectul 
a fost modest (Gill, Ashton & Algina, 2004). 

Într-un studiu longitudinal, Charalambous, Panoura si Philippou (2009) au examinat 
impactul unui program de pregătire în istoria matematicii asupra credințelor epistemo- 
logice ale unor studenţi, viitori profesori de matematică. De-a lungul a doi ani, subiecții 
au completat de patru ori un chestionar cu trei dimensiuni: instrumentalistă, platonistă 
si cea de „rezolvare de probleme” asupra cunoașterii în matematică (Ernest, 1989). 
Câţiva subiecți au participat și la interviuri semistructurate de control (follow-up) pen- 
tru colectarea mai multor informaţii despre schimbările produse. Rezultatele au indicat 
că studenții au intrat în programul de formare având credinţe epistemologice platoniste 
bine conturate despre cunoaşterea matematică, adică considerau matematica un corp 
fix de adevăruri. După expunerea la istoria matematicii timp de doi ani, rezultatele au 
fost surprinzătoare: credinţele platoniste au slăbit, dar şi cele despre matematica — 
rezolvare de probleme (matematica văzută ca un corp de cunoştinţe în evoluţie, servind 
rezolvării problemelor cotidiene), deși intenția cercetătorilor a fost tocmai întărirea 
acestora. O posibilă explicaţie avansată de Charalambous, Panoura şi Philippou (2009) 
a fost că subiecţii aveau experienţe negative legate de matematică în trecut, precum şi 
dificultăţi în studiul matematicii ca materie de studiu în timpul celor doi ani de expe- 
riment. | 
Putem conchide că credinţele epistemologice ale profesorilor de matematică se pot 
dovedi dificil de schimbat, dar intervenţiile bine construite, care tin cont de credințele 


lor actuale, pot oferi ocazii fructuoase de schimbare conceptuală (Depaepe, De Corte & 
Verschaffel, 2016). 

11.2. Credintele epistemologice ale elevilor despre matematică 


Într-un review teoretic din 2004 despre credințele epistemologice ale elevilor privind 
matematica, Muis punea în evidenţă câteva aspecte: 1. elevii, indiferent de nivelul de 
educaţie la care se aflau, afişau credinţe epistemologice dezavantajoase (care afectează 
negativ rezultatele învăţării) despre matematică; 2. credințele despre matematică ale 
elevilor erau mai dezavantajoase decât credinţele lor epistemologice despre alte dome- 
nii; 3. credinţele epistemice despre matematică ale subiectilor-elevi erau mai curând 
specifice decât generale. Muis mai semnala problemele conceptuale ale cercetărilor 
derulate până atunci, cauzate mai ales de multitudinea de perspective asupra structurii 
dimensionale a credințelor, precum şi o serie de probleme metodologice. 

În review-ul din 2016, Depaepe, De Corte şi Verschaffel identifică alte tendinţe în 
cercetarea credințelor epistemice ale elevilor referitoare la matematică: interesul pentru 
credințele epistemologice matematice ale copiilor de vârstă mică și provocările meto- 
dologice în investigarea acestora, dar gi lărgirea domeniului credințelor epistemologice 
matematice astfel încât să cuprindă ce cred elevii că este matematica şi unde se foloseşte. 
Vom ilustra aceste tendinţe în rândurile următoare. 

Cercetările asupra credințelor epistemologice ale copiilor mici sunt rare, pe de o 
parte, din cauza dificultății de investigare cu instrumente potrivite la acest nivel de 
vârstă, iar pe de altă parte, din cauza utilizării reduse a metodelor de cercetare calitativă. 
Cu toate acestea, câteva cercetări notabile pot fi raportate în acest domeniu. McDonough 
şi Sullivan (2014), de exemplu, au derulat o cercetare calitativă pe copii de 8-9 ani 
vizând credinţele lor epistemologice despre matematică. Reacţiile copiilor, exprimate 
verbal, au indicat că aceștia au dezvoltat credințe consistente, idiosincrasice şi complexe 
despre matematică: | i 

A doua direcție recentă de cercetare a credințelor epistemologice depre matematică 

a vizat dacă şi unde percep elevii matematica în mediul lor de viață. În acest sens, Martin 
şi Gourley-Delaney (2014) le-au cerut subiecților — 35 de elevi de clasa a şasea — să 
judece natura matematică a unor activități diverse, apoi i-au rugat să îşi motiveze ale- 
gerile. Elevii au participat în mai multe activităţi ce implicau fotografii cu activități 
matematice: fotografiere, sortare si denumire de fotografii; au privit fotografiile alături 
de colegii de clasă si le-au comentat. Rezultatele au arătat că elevii au indicat două 
caracteristici importante ale fotografiilor când au făcut judecăţile: indicii de suprafață 
prezente în fotografii (numere, bani), respectiv posibilitatea sau necesitatea de a efec- 
tua o acțiune matematică (un calcul sau o măsurătoare). Elevii au apreciat ca fiind mai 
saturate de matematică activităţile pe care le cunoşteau din propria experienţă. In 
schimb, în altă cercetare, Abreu și Cline (2003) au observat că activităţile cu status 
social mai ridicat (manager) incumbă mai multă matematică decât cele cu status social 
mai scăzut (şofer de taxi), iar copiii ai căror părinţi muncesc în domenii cu statut social 
scăzut tind să considere că matematica are un rol redus în activitatea lor. Dacă copiii 
îşi percep familiile ca fiind mai puţin legate de matematică, nici pe ei nu se percep ca 
agenți competenți în matematică. | 

Aceste cercetări ne indică faptul că credinţele despre matematică ale elevilor nu 
sunt construite doar în scoala, ci în bună parte în afara acesteia. De asemenea, aprecierea 

,cantitatii” de matematică implicate de o activitate nu prea reflectă credinţele lor epis- 
temice despre matematică, ci mai mult natura şi intensitatea experiențelor personale cu 
acea activitate, precum si cât de valoroasă social consideră ei o activitate. 

Picker $i Berry (2000) au derulat un studiu pentru a investiga stereotipurile culturale 
despre matematicieni şi profesori de matematică în rândul elevilor de 12-13 ani din mai 
multe țări (SUA, Finlanda, Suedia, Marea Britanie și România). Participantilor li s-a 
cerut să deseneze un matematician care lucrează. Câteva întrebări deschise ulterioare 
desenării personajului au urmărit determinarea condiţiilor în care cineva ar avea nevoie 
să angajeze un matematician, precum și alte detalii legate de persoana acestuia. Rezul- 
tatele au arătat că circa trei sferturi dintre copii au desenat un matematician, iar apro- 
ximativ un sfert au desenat un profesor. Majoritatea copiilor nu au stiut pentru ce ar 
putea fi angajat un matematician, in afara de a preda matematica, a fi programator sau 
a rezolva probleme matematice dificile, iar unii copii nu au ştiut dacă un profesor 
este şi matematician. Desenele copiilor au indicat, conform autorilor, câteva teme: 
coercitia — copiii au desenat matematicienii ca profesori care folosesc intimidarea, 
„violența ori amenințarea cu violența pentru a-i face pe copii să înveţe; matematicianul 
„distrat” — reprezentare ce îi descrie ca lipsiţi de simț practic, de gusturi în materie de 
îmbrăcăminte; matematicianul cu puteri speciale — matematicienii au fost desenati de 
unii copii preparand potiuni magice ca în lumea lui Harry Potter sau au fost reprezentaţi 
ca Superman. În interpretarea autorilor, munca invizibilă a matematicienilor și stereo- 
tipul cultural larg răspândit al matematicienilor cu puteri speciale, magice au condus 
la aceste reprezentări. 

Deschiderea cercetărilor spre metode calitative şi neconvenționale de investigare a 
credințelor epistemologice despre matematică ale elevilor este un fapt pozitiv; totuși, 
este discutabil dacă credinţele epistemologice ale elevilor pot fi deduse din judecitile 


acestora despre activități care implică matematica (Depaepe, De Corte & Verschaffel, 
2016). 


11.2.1. Relaţiile dintre credinţele epistemologice despre matematică 
și alte credinţe ale elevilor 


Credintele elevilor despre matematică nu sunt doar credinte epistemologice. Alte elemente 
cognitive şi afective care fac parte din sistemele de reprezentari si de afecte legate de 
matematică pot fi relevante pentru explorarea cogniţiei epistemice matematice la elevi. 

Un studiu condus de Roesken, Hannula și Pehkonen (2011) a intenţionat să surprindă 
proprietăţile structurale ale afectelor legate de matematică la aproape 1.500 de elevi de 
clasa a unsprezecea din Finlanda. Chestionarul folosit în cercetare a permis degajarea 
prin analiza factorială exploratorie a şapte dimensiuni ale credințelor legate de mate- 
matică la elevi, cuprinzând, în linii mari, dimensiuni cognitive (credinţe despre abili- 
tatea matematică), emoționale (plăcerea pentru matematică) şi motivationale (motivația 
pentru note mari la matematică). Matricea de corelaţii a indicat dificultatea matemati- 
cii, abilitatea matematică şi succesul drept factorii ce corelează cel mai puternic între 

ei, sugerând că aceștia formează miezul viziunii elevilor despre ei înşişi 
studierea matematicii. 

Tot în 2011, Di Martino şi Zan au realizat o cercetare calitativă cu intenţia de a 
clarifica credințe, emoții și atitudini ale elevilor în raport cu matematica. Subiectii — 
elevi de şcoală primară şi de gimnaziu — au scris eseuri autobiografice gi au participat 
la interviuri. Rezultatele au evidențiat un model cu trei dimensiuni: dispoziţii emoţionale 
vizavi de matematică (plăcere sau neplăcere pentru matematică); credințe epistemice 
despre matematică (instrumentale sau relationale) şi competența percepută în matema- 
tică. Cei doi autori arată că natura dispozițiilor emoţionale ale elevilor față de mate- 
matica este diferită, ceea ce implică abordări diferenţiate din partea profesorilor. Unui 
elev poate să nu îi placă matematica din cauză că e plină de formule ŞI de reguli ce 
trebuie ținute minte; altuia îi poate displăcea deoarece preferă rezolvările rapide, sim- 
ple şi nu e obişnuit să gândească profund şi susținut. În primul caz, credințele dezavan- 
tajoase, influențate probabil de experiențele timpurii cu matematica, pot fi modificate 
prin intervenție educațională (Depaepe, De Corte & Verschaffel, 2016). 


în raport cu 


11.2.2. Credintele epistemologice ale elevilor, comportamentul lor 
şi performanţa la matematică 


Credintele epistemologice ale celor care studiază sunt asociate cu strategiile de studiu 


utilizate, motivaţia si performanța academică, relaţia cu motivaţia fiind cea mai adesea - 


studiată, urmărindu-se impactul acesteia asupra rezultatelor academice ale elevilor. Un 
studiu de referință, deseori citat în literatura de specialitate, este cel derulat în 2005 de 
Buehl si Alexander, care au investigat profilul credințelor epistemologice specifice unor 
domenii (istoria și matematica) şi relația acestuia cu motivaţia şi performanţa elevilor. 
Cei aproape 500 de studenți participanţi la cercetare au completat un chestionar de 
credinţe epistemice pentru cele două domenii, apoi un alt chestionar ce a vizat credinţele 
despre competența proprie şi despre aşteptările privind succesul academic, iar în final 
au rezolvat câte o sarcină de învăţare pentru istorie, respectiv matematică. Analiza de 
cluster utilizată în procesarea datelor a confirmat rezultate ale cercetărilor anterioare 
privind relaţia dintre sofisticarea credințelor şi performanţele academice: studenții care 
cred mai puţin că cunoașterea e izolată, certă şi provine de la autoritate afişează nive- 
luri mai ridicate de motivaţie şi au rezultate mai bune la sarcinile de învăţare. Rezultatele 
au mai indicat că studenții par să fie relativ consesventi în sofisticare atât la istorie, cât 
si la matematică, cu toate că profilele credințelor lor epistemologice sunt diferite între 
cele două domenii; de asemenea, credinţele epistemologice ale studenţilor au o natură 
duală: sunt atât specifice unui domeniu, cât şi generale, adică independente de domeniu 
(Buehl & Alexander, 2005). 

Profilele de credinţe ale studenţilor au fost investigate şi de Muis (2008). Autoarea 
a diferențiat între studenții cu profil empirist — care judecă adevărul matematic pe baza 
percepției, după cum arată acesta, corect sau greșit — si studenţii cu profil deductivist sau 
rationalist — care judecă adevărurile matematice conceptual, prin intermediul logicii. 

Diferenţierea între cele două profile a fost realizată de Muis conform clasificării pro- 
filelor psihoepistemologice realizate de Royce şi Mos (1980) (Psycho-Epistemological 
Profile — PEP). Într-o sarcină de rezolvare de probleme, empiriştii au avut rezultate mai 
slabe decât deductiviştii, dar studenţii cu profil mixt au avut aceleaşi rezultate ca 
deductiviştii. Acest rezultat indică faptul că epistemologiile personale mai sofisticate 
(deductiviste sau rationaliste) nu sunt neapărat (sau întotdeauna) superioare în rezolvarea 
de probleme. 

În 2005, Nasser şi Birenbaum au dorit să explice reuşita la matematică a două 
grupuri de elevi, evrei şi arabi, de clasa a opta. Modelul propus a implicat cinci vari- 
abile: genul elevilor, credinţele epistemologice, autoeficacitatea, atitudinile si anxi- 
etatea matematică. Analiza de modelare structurală multigrup a indicat că în ambele 
grupuri credinţele epistemologice au efect direct asupra credințelor despre autoefi- 
cacitate şi un efect indirect asupra succesului şcolar la matematică, a atitudinilor şi 
a anxietății matematice. Rezultatele sugerează că efectul credințelor epistemice asu- 
pra rezultatelor la matematică ale elevilor este mediat de factori motivationali precum 
autoeficacitatea. 

Într-un studiu calitativ, Liu (2010) s-a întrebat dacă patru studenți thailandezi cu 
credințe epistemologice diferite în raport cu matematica vor avea rezultate diferite la 
trei sarcini diferite: probleme de calcul matematic standard; probleme semideschise, 
dar legate strâns de abilitățile de calcul; probleme de identificare a unor patternuri, fără 


legătură cu calculul. Rezultatele au indicat că doi dintre studenții cu o viziune dinamică 


asupra matematicii (care înțelegeau matematica sub forma unui proces ce implică cre- 
ativitatea) au avut rezultate mai bune la problemele de calcul standard, comparativ cu 
ceilalți doi studenţi cu o viziune statică, instrumentalistă asupra matematicii. La pro- 
blemele semistandardizate această asociere s-a păstrat, dar a fost mai slabă. 

Se poate afirma că, în general, sofisticarea epistemologică la matematică se asociază 
cu rezultate mai bune ale învățării; totuși, această asociere nu este la fel de puternică 
pentru toate tipurile de sarcini matematice. Viziunile epistemologice hibride (statice şi 
dinamice) asupra matematicii nu sunt în mod necesar inferioare viziunilor sofisticate. 
Comportamentul și performanţele matematice ale elevilor par să fie mediate şi de 
credințele despre propria eficacitate (Depaepe, De Corte & Verschaffel, 2016). 


11.2.3. Schimbarea credintelor epistemice despre matematică la elevi 


Studiile raportate de Muis (2004) in review-ul asupra cercetărilor privind schimbarea 
credințelor epistemice despre matematică au pus în evidenţă o serie de tendinţe ale 
cercetărilor de până atunci. O primă observaţie a lui Muis este că majoritatea studiilor 
au abordat schimbarea credințelor elevilor dintr-o perspectivă socioconstructivistă. 
Dezvoltarea credințelor, înțeleasă în termeni de norme şi practici, poate fi alterată prin 
modificarea deliberată a mediului de învățare, având drept consecinţă credinţe epistemice 
mai folositoare. O altă observaţie a lui Muis priveşte metodologia de investigare. Deși 
majoritatea studiilor au vizat schimbări cantitative şi calitative în credinţele elevilor, 

designul lor cvasiexperimental sau descriptiv nu a permis realizarea unor inferente 
cauzale despre modificările produse. 

După 2004, puţine studii au vizat explicit schimbarea credințelor epistemice ile 
elevilor în privința matematicii. Într-un astfel de studiu, Mason și Scrivani (2004) au 
încercat să măsoare, apoi să modifice credinţele epistemice a 86 de elevi de clasa a 
şasea. Pentru evaluarea acestora, cei doi autori au utilizat un chestionar prin care au 
vizat două tipuri de credinţe ale elevilor: 1. despre matematică, a învăţa la matematică 
şi a rezolva probleme; 2. despre sine în relație cu matematica (De Corte, Op’t Eynde & 
Verschaffel, 2002). Ulterior, elevii au rezolvat un test de perspicacitate matematică şi 
o autoevaluare a efortului depus şi a înțelegerii problemelor din test. Modificarea 
credințelor epistemice a însemnat plasarea grupului experimental în conditii inovative 
de învățare a matematicii, spre deosebire de grupul de control, care a învățat în condiții 
standard. Rezultatele au indicat că intervenția educațională inovativă contribuie la 
modificarea credințelor epistemologice ale elevilor, acestea devenind mai folositoare, 
precum și la o îmbunătățire a performanței la matematică, în cazul unor probleme tipice 
şi atipice. Elevii din grupul experimental au raportat un efort sporit şi o înțelegere mai 
bună a problemelor rezolvate, comparativ cu colegii lor din grupul martor. 

Un alt studiu care a implicat o intervenție a pornit de la ideea că integrarea istoriei 
în curriculumul de matematică poate contribui la percepția naturii dinamice, potențial 
failibile şi socioculturale a matematicii. În consecință, această percepţie ar putea con- 
tribui la schimbarea credințelor epistemologice ale elevilor despre cunoașterea mate- 
matică. În acest sens, Liu (2009) a derulat timp de un an un studiu explorator la scară 
mică pe studenți la matematică, la o disciplină de calcul matematic. Liu a folosit 
chestionare cu răspunsuri deschise, biografii matematice, rapoarte şi interviuri semi- 
structurate de control (follow-up), cu ajutorul cărora afirmă că a reuşit să modifice 
credințele epistemologice ale subiecţilor. Totuşi, deoarece studiul a avut o scară redusă 
și variațiile interindividuale au fost mari, rezultatele trebuie privite cu rezervă. 

Dacă studiile empirice privind schimbarea credințelor epistemologice ale elevilor 
despre matematică sunt rare și discutabile metodologic, dezvoltările teoretice pe această 
temă par mai ofertante. De exemplu, în 2004, Bendixen şi Rule au propus un model 
integrat al epistemologiei personale care implică trei elemente interconectate ce ar 
compune mecanismul schimbării: a) îndoiala epistemică (a fi conştient de dezechilibrul 
în credințele epistemologice proprii); b) voinţa epistemică (concentrarea atenţiei asupra 
rezolvării dezechilibrului) şi c) strategiile de rezolvare a dezechilibrului (reflectia şi 
interacțiunea socială). Deşi modelul nu a fost evaluat în mod specific în privința 
credințelor epistemologice despre matematică, ar putea fi un bun punct de pornire 
pentru investigaţii viitoare ce ar viza schimbarea credințelor despre cunoaşterea mate- 
matică la elevi. De folos ar putea fi și modelul refutational al schimbării conceptuale 
propus de Gill, Ashton si Algina in 2004, model pe care l-am descris în secţiunea 
despre schimbarea credințelor epistemologice ale profesorilor. 

11.2.4. Provocări și perspective în credinţele epistemologice 
despre matematică 


În încheierea review-ului oferit de Depaepe, De Corte și Vershaffel în 2016, cei trei 
autori identifică o serie de provocări în domeniul credințelor epistemologice despre B 
matematică. © 

1. O nevoie puternică de conceptualizare limpede a ce înseamnă credințele epistemo- 

; logice despre matematică. Conform autorilor, credințele epistemologice despre 

matematică sunt conceptualizate fără a fi numite astfel. Apoi, chiar şi clasificările 
din acest domeniu sunt prea numeroase și întreţin ambiguitatea conceptuală. 

2. Credintele epistemologice sunt reprezentate tradiţional pe un continuum, de la naive 
la sofisticate, ultimele fiind considerate mai folositoare în ceea ce priveşte rezul- 
tatele învățării. Cu toate acestea, dicotomia naiv-sofisticat e discutabilă în privinţa 
credințelor despre matematică. Ernest (2014) sugerează că viziunile absolutiste 
şi, respectiv, failibiliste nu sunt în mod necesar superioare unele altora, ci au 
propriile justificări. Tot în 2014, Weber, Inglis şi Mejia-Ramos apreciază că 
credințele epistemologice considerate naive într-un context pot să nu fie conside- 
rate naive când contextul se schimbă. În 2008, Muis a arătat că studenții cu viziuni 
mixte, empiriste (dezavantajoase pentru învățare) şi deductiviste (avantajoase 
pentru învăţare), nu sunt inferiori în performanțe studenților deductivişti. De fapt, 
din rațiuni practice, de multe ori elevii sau studenţii trebuie să creadă cunoştinţe 
care provin din surse cu autoritate, atât în matematică, cât şi în științe (Chinn, 
Buckland & Samarapungavan, 2011). Aşadar, ar trebui luată în considerare o 
viziune mai nuanțată şi mai rezervată fata de dicotomia naiv-sofisticat în privința: 
credințelor epistemologice despre matematică. 

. Trebuie depășite problemele metodologice ale celor mai multe studii raportate în 
cercetările asupra credințelor epistemologice la matematică. Studiile cu foarte puţini 
subiecţi, calitative, precum și cele în care proprietăţile psihometrice ale instrumen- 
telor nu sunt raportate, folosirea autoraportărilor pe scară largă — toate reprezintă 
neajunsuri metodologice serioase. O posibilă soluţie ar fi încurajarea dezvoltării 
unor designuri experimentale care să pună în evidenţă spontan (nemediat) credințele 
epistemologice; o altă soluţie este triangularea datelor obţinute din cercetări canti- 
tative la scară largă cu studii calitative de profunzime şi intrumente de autoraportare 
ce pot fi validate prin observaţii (Bolden & Newton, 2008). 

4. Trebuie rezolvată problema interpretării corecte a discrepantelor dintre date obţinute 
pe căi diferite, de exemplu, prin chestionare și prin observarea comportamentului 
efectiv al profesorilor la clasă. Discrepantele pot fi cauzate de faptul că comporta- 
mentul profesorilor nu e determinat doar de credinţele lor epistemologice, ci şi de 
constrângerile contextului predării (curriculum, timp, cultură). Apoi, asumptia că 
subiecţii înțeleg cu exactitate Și în totalitate sensul întrebărilor dintr-un instrument | 
de autoraportare este riscantă; chiar şi în cazul observării comportamentelor, credințele 

epistemologice nu sunt observate direct, ci sunt inferate, deduse din comportament. 
Aceste inferente presupun o înţelegere împărtăşită de experimentator gi subiecţi, 
fără însă să fie verificată. O soluţie în acest sens ar putea fi oferită de validarea 
sensului itemilor, mai ales în studiile calitative, de către subiecţi (prin tehnica mem- 
bers checking; Dvora & Peregrine, 2014). În plus, urmărirea efectelor în timp ale 
intervențiilor asupra credințelor epistemice (a stabilităţii acestor schimbări) este 
utilă pentru a vedea ce efecte rămân după intervenţie, pe termen lung (Depaepe, De 
Corte & Verschaffel, 2016). 

Cognitia epistemică în gândirea literară 


Un manual de științele naturii se citeşte diferit de un text literar. Cercetările privind 
lectura specifică unui domeniu sau unei discipline — cum citim un text într-un dome- 
niu — susțin că diferitele discipline pretind abilități si strategii de lectură distincte 
pentru a surprinde sensul unui text sau pentru învăţare. In cazul literaturii, cititorul 
îşi poate propune să identifice sensul mai profund al textului şi felul în care autorul 
manipulează limbajul pentru a transmite acest sens. Prin urmare, pe lângă procesarea 
mesajului direct al textului, cititorul trebuie să construiască inferente interpretative care 
merg dincolo de ceea ce textul transmite nemijlocit, către semnificații şi implicaţii mai 
profunde (McCarthy & Goldman, 2019). ~ 

Cognitia epistemică în domeniul literaturii se referă la modul în care procedează 
indivizii si comunitățile de cititori când încearcă să înțeleagă textele literare. Înțelegerea 
textelor literare (sau „reacţia la literatură” sau „lectura literară”) poate fi conceptualizata 
ca procesul ce implică înţelegerea de bază (caractere, intrigă) la care se adaugă infe- 
rente interpretative despre mesajele sau morala ce pot fi derivate din operele literare 
(Goldman, McCarthy & Burkett, 2015). 

„ Cognitia epistemică din gândirea literară cuprinde natura cunoașterii transmise sau 
cognoscibile prin literatură, precum si procesele prin care stabilim ce înseamnă cunoas- 
tere în literatură. Aici se înscriu procese de gândire, valori si credințe implicate in 
interpretarea cunoaşterii transmise printr-o operă literară (Lee er al., 2016). Natura 
cunoașterii transmise prin literatură are în vedere cel puţin două elemente: 1. elemen- 
tul estetic, adică cum este definit ceea ce e considerat frumos în textul literar şi impac- 
tul acestuia asupra noastră; în privinţa elementului estetic, cititorul trebuie să-şi focalizeze 
atenţia pe felul în care autorul „a fabricat” limbajul şi structura operei; 2. frământările 
condiției umane, adică valorile, credinţele și aşteptările privind moralitatea şi motivă- 
rile acțiunilor oamenilor. Procesele prin care se ajunge la cunoaşterea în literatură: 
accentul pe cum şi ce diferenţiază cunoaşterea din literatură de cunoaşterea din ştiinţe. 
Ce-ul: în literatură, gândirea este centrată pe discutarea a ceea ce se susţine a fi adevă- 
rat în plan estetic ori moral despre natura complexă a condiţiei umane; în ştiinţe, gân- 
direa e centrată pe afirmaţii cu pretenţii de cunoaştere despre realitatea materială sau 
fizică. Cum-ul: modurile de justificare diferă în cazul cunoştinţelor din cele două 
domenii, deoarece ceea ce e considerat a fi o „dovadă” sau o „sursă de încredere” în 
literatură este diferit de dovezile şi sursele de încredere din ştiinţe. 

Privită în sistemul cognitiei epistemice disciplinare, se poate spune că, în raport cu 
alte discipline, gândirea epistemică literară se situează la un capăt al unui continuum 

epistemic; la cealaltă extremă se plasează gândirea epistemică în ştiinţe, iar între ele 
găsim gândirea epistemică din istorie şi din științele sociale (Lee et al., 2016). 

În acord cu review-ul teoretic complex realizat de Lee şi colaboratorii săi în 2016, 
pentru a putea înţelege natura cogniţiei epistemice implicate în gândirea literară e 
necesar să stabilim întâi ce înțelegem prin „literatură”. La o privire rapidă, remarcăm 
că o operă literară are atât un sens literal, cât şi unul mai profund, un subtext (Schraw, 
1997). Operele literare se încadrează într-o varietate de genuri — poetic, fictional sau, 
într-o clasificare frecvent întâlnită în contextul şcolii românești, genul epic, liric şi 
dramatic; ele invită cititorul în text prin artificii literare: metafore, simboluri, satiră, 
dar şi prin intriga ţesută si apelul la caractere arhetipale (arhetipul eroului tragic sau 
mitic). Prin aceste artificii autorul manipulează intenționat limbajul si structura operei 
pentru a atrage cititorul într-o lume ficțională ca şi cum aceasta ar exista cu adevărat 
(Lee et al., 2016). 

In afara genurilor literare standard există si alte genuri, precum eseurile, memoriile, 
scrisorile sau discursurile politice. Aceste genuri, numite nonficționale, servesc inte- 
legerii mişcărilor literare, ajută la contextualizarea operelor literare şi furnizează date 
care susțin afirmaţiile despre textele literare. 


12.1. Natura cognitiei epistemice în gândirea literară 


Trebuie să precizăm de la început că gândirea literară presupune rezolvarea probleme- 
lor complexe, slab structurate. Cele mai complexe opere literare ridică probleme pentru 
care nu există răspunsuri simple și directe. În abordarea lor, cititorul face apel la gân- 
direa sa epistemică literară. | i 

Aşa cum am precizat mai sus, când ne raportăm la ce înseamnă gândirea epistemică 
în literatură, vom avea în vedere atât natura cunoașterii transmise prin literatură, cât şi 
procesele prin care se ajunge la acest tip de cunoaştere. 

Explorarea gândirii literare necesită un model al cognitiei claca suficient de 
complex pentru a putea fi aplicat acestui domeniu. În review-ul din 2016, Lee si 
colaboratorii săi au pornit de la modelul multidimensional propus de Chinn, Buckland 
şi Samarapungavan (2011), care cuprinde cinci componente: 1. scopuri şi valori epis- 
temice — ținte pe care oamenii le urmăresc când caută răspunsuri epistemice, precum 
și valoarea pe care o atribuie atingerii acestor ţinte; 2. structura cunoașterii, simplă ori 
complexă, și dimensiunile acesteia; 3. sursele şi justificarea cunoaşterii — din ce fel de 
surse își extrag indivizii informaţiile pentru a-și întemeia argumentele şi ce fel de dovezi 
sunt luate în seamă; 4. virtuţi si vicii epistemice — dispoziții care ajută ori împiedică 
atingerea scopurilor epistemice pe care cineva şi le-a propus; 5. procese de încredere 
si procese în care nu putem avea încredere când urmărim scopuri epistemice — procese 
și metode cognitive sau sociale folosite pentru atingerea scopurilor epistemice. 

Conform lui Lee, Goldman, Levine şi Magliano (2016), există patru aspecte impor- 
tante ale cognitiei epistemice din gândirea literară: teoria și critica literară; înțelegerea 


textului din perspectiva literaturii şi din perspectiva psihologică, studiile asupra 

expertizei în gândirea literară, implicaţiile instructionale ale textului şi contextului în 
înțelegerea literaturii, cărora li se adaugă provocările privind măsurarea diverselor 
dimensiuni ale cognifiei epistemice în raport cu literatura. Le vom prezenta detaliat în 


paragrafele următoare. 


12.2. Cognitia epistemică în gândirea literară din perspectiva 
teoriei şi criticii literare 


1. Scopurile și valorile epistemice. Din perspectiva gândirii literare, scopurile si valo- 
rile epistemice specifice literaturii ar putea fi: interogarea misterelor existenței umane; 
examinarea relaţiilor dintre conținutul şi forma operei literare si examinarea relaţiilor 
dintre textele literare (Lee et al., 2016). Cum vom vedea mai departe, urmărirea aces- 
tor scopuri epistemice impune alegerea unor procese epistemice de încredere, ținând 
cont de structura cunoaşterii literare, de sursele acesteia şi de virtuțile epistemice 
pretuite în gândirea literară. 

2. Structura cunoaşterii. Istoria teoriei şi criticii literare reflectă o gamă largă de 
structurări ale cunoașterii literare, de la certitudine şi simplitate la complexitate şi 
ambiguitate. Oricare ar fi orientarea gândirii literare, nimeni nu priveşte interpretarea 
operei literare ca un act de cunoaștere simplistă, ci o abordează multidimensional, 
probabilistic şi contextual (Lee et al., 2016). | 

Teoria şi critica literară dintr-un anumit timp istoric reflectă practicile epistemice 
ale acelei perioade, adevărate școli de gândire literară. În acest sens pot fi detaşate 
teorii şi metode critice care: 


a) privilegiază abordarea sistematică, aproape ştiinţifică a structurii interne a textului — 
specifice structuralismului și noului criticism, apărute la începutul secolului trecut 
ca o reflectare a schimbărilor în paradigmele ştiinţifice; 

b) susţin ideea că structurile literare sunt inerent instabile — specifice poststructuralis- 
mului și deconstructivismului, apărute spre finalul secolului trecut, odată cu schim- 
bările aduse în teoria științei de paradigma sistemelor dinamice: 

c) pun în prim-plan ideologiile puterii si rolul cititorului ca interogator critic — ivite odată 
cu frământările sociale vizând puterea în curentele social-ideologice precum coloni- 
alismul, antirasismul, problematica de gen şi a identitatilor sexuale (Lee et al., 2016). 


3, Sursele și justificarea cunoașterii. Diferitele şcoli de gândire manifeste în pei- 
sajul teoriei ȘI criticii literare vor prefera anumite surse şi justificări ale cunoştinţelor. 
Noul criticism de la mijocul secolului XX afirma ca sursele cunoasterii sunt textul, 
limbajul ȘI Stucturarea acestuia (unitatea de structură), nu ceea ce ştie cititorul despre 
autor ori despre contextul istoric (Ransom, 1941, apud Lee et al., 2016); în ceea ce 
priveşte justificarea afirmațiilor, interpretarea impune folosirea unor metode empirice, nu 
a răspunsurilor subiective, Structuralismul foloseşte expresii precum „gramatica narațiunii” 
sau „gramatica poeziei” (Todorov, 1977; Jakobson, 1968; apud Lee et al., 2016) pentru 

a ilustra faptul că textul însuși, cu limbajul şi structura sa, reprezintă sursa cunoașterii. 
Noul criticism, o formă mai sofisticată a structuralismului, indică drept surse de cunoas- 
tere relațiile structurale dintre: text; potentialele semnificaţii sociale decelabile în 
limbaj; sensurile culturale ce reverberează dincolo de textul in sine — toate acestea 
putând funcționa gi ca repere de justificare (Barthes, 1988, apud Lee et al., 2016). Frye 
(1957, apud Lee et al., 2016) extinde sursele și justificarea cunoaşterii din gandirea 
literară prin propunerea a două constructe: focusul centripet — felul in care textul literar 4 
funcționează din punct de vedere estetic; focusul centrifug — felul în care literatura 
funcționează în lumea socială si culturală. 

La cealaltă extremitate a valorizării surselor şi Justificării cunoaşterii în gândirea 
literară se situează poststructuralismul, deconstructivismul, marxismul și altele. Acestea 
plasează cititorul în postura de a interoga alegerile autorilor prin prisma experienței 
proprii, dar şi a teoriilor şi credințelor ideologice din societate (teoria răspunsului citi- 
torului, Eagleton, 1996, apud Lee er al., 2016). 

4. Virtuti si vicii epistemice - 

Dispoziţiile epistemice stabile, numite virtufi si vicii epistemice (Chinn, Buckland & 


no 

important de stabilit daca cititorii novici detin abilitatile (virtutile epistemice) ce le-ar 
putea permite să intre in dispute literare: capacităţi interpretative care să meargă dincolo 
de sensul literal evocat de text; abilitatea de a se lupta cu complexitatea ce caracterizează 
condiția umană; aprecierea faptului că textele literare sunt deschise interpretărilor 
multiple şi concurente; preocuparea pentru a surprinde structura textului, jocurile de 
limbaj şi nuanțele în alegerea cuvintelor de către autor; dispoziţia de a aborda incerti- 
tudinea şi ambiguitatea (Lee er al., 2016). Din perspectivă educaţională, cognitia epis- 
temică din gândirea literară ar trebui să îi permită elevului-cititor să preia orice abordare 
a textului existentă deja şi chiar să dezvolte noi convenţii şi abordări. În contexte 
socioistorice în care expresia artistică este cenzurată, autorii pot recurge la alegorizări, 
dar aceste artificii stilistice pretind disponibilitate şi perspicacitate interpretativă din 
partea cititorilor (Lee, 2011). 

Teoria literară este intens preocupată să pună în balanță oportunitățile şi limitele 
diferitelor traiecte de interpretare pe care le urmează comunităţile de cititori sau citi- 
torii individuali, în contexte culturale şi istorice variate. Critica literară înseamnă 
interogarea dilemelor experienţei umane, dar aceasta impune cititorului disponibilitate 
către contestare, deschidere către interpretări nuantate şi concurente, preocupare de a 
descoperi rosturile subtilitatilor stilistice ale autorilor (Lee et al., 2016). 

5. Procesele de încredere în urmărirea scopurilor epistemice 

Paradigmele literare care privilegiază teoria conform căreia sensul se află în interi- 
orul textului (structuralismul, noul criticism) vor favoriza şi ideea că unitatea internă 
a textului este cognoscibilă printr-o examinare analitică directă a textului, iar garanta- 
rea afirmațiilor se va face prin apelul la un corp prestabilit de convenţii literare utilizate 
în textul ca atare (Richards, 2003, apud Lee et al., 2016). Paradigmele care privilegiază 
ideea că sensul emerge dinamic din interacţiunea dintre autor, cititor şi contextul socio- 
Istoric (deconstructivismul, antirasismul, feminismul etc.) al intrigii vor favoriza idei 
precum: sensul nu este fixat, ci incert; convențiile literare sunt ele însele contestabile 
(Eagleton, 1996; Peer, 1991). 

12.3. Înțelegerea textului: perspectiva literară şi cea psihologică 


12.3.1. Înțelegerea lecturii din perspectiva conceptelor și cercetărilor 
din domeniul literaturii 


Lingvistica se preocupă, pe de o parte, de structura internă a limbajului (morfologie, 
sintaxă şi semantică), iar pe de altă parte, de relaţia dintre structurile lingvistice interne 
ale individului şi contextul sociocultural în care limbajul este înțeles şi interpretat 
(stilistica, semiotica, sociolingvistica și analiza discursului — Fasold, Connor-Linton, 
2006, apud Lee et al., 2016). Din perspectiva componentelor cognitiei epistemice 
teoretizate de Chinn, Buckland si Samarapungavan (2011), sociolingvistica, preocupata 
de felul in care semnificatiile sunt co-construite de interlocutori (relatia autor-cititor in 
literatură poate fi considerată o relaţie între interlocutori), vizează mai ales sursele 
cunoașterii: cunoașterea (literară) se naşte din relaţia de construire în comun a înțelegerii 
şi sensurilor din textul literar. 

Dacă ne raportăm la şcolile de gândire literară menționate anterior, structuralismul 
şi noul criticism vor privilegia structura internă şi forma textelor literare; în schimb, 
poststructuralismul şi teoria răspunsului cititorului vor privilegia procesele de producere 
a sensului prin interacțiuni sociale (Fabb, 1997, apud Lee et al., 2016). 

Pentru această a doua categorie este edificatoare şi teoria actelor de vorbire (speech 
act theory), elaborată de Austin (1975, apud Lee et al., 2016), care afirmă că vorbirea 


servește nu doar transmiterii de informaţii, ci, în mare măsură, ea este utilizată pentru. 


realizarea unor acțiuni. Teoria actelor de vorbire sprijină înțelegerea relaţiei dintre 
cititor, text și context, mai exact cum înțeleg oamenii ceea ce este implicat într-un act 
de vorbire, dincolo de interpretarea literală a acestuia. Un exemplu este bine- 
frază rostită la întâlnirea cuiva cunoscut: Ce mai faci? Ca act de vorbi 


re directă, 
întrebarea poate exprima o preocupare pentru activităţile noi ale persoanei întâlnite. 
Contextul vorbirii face ca această întrebare să fie polisemantică, indicând, de exemplu, 
grija pentru starea de sănătate 


a persoanei întrebate, intenţia de a (re)stabili o relație 
pozitivă, un salut superficial, convenţional şi alte sensuri ce pot fi deduse din context. 
Așadar, preocuparea pentru felul în care mesajele sunt produse invită cititorul la deco- 
dificarea, din multiplele sensuri posibile ale unui mesaj oral sau literar, a acelora adec- 
vate contextului social sau, în literatură, contextului cultural istoric mai larg. 

In ansamblu, cercetările privind înţelegerea lecturii sugerează că aceasta cere conec- 
tarea cunoștințelor cititorului cu cunoștințele din text, iar cititorului i se cere să fie 
dispus să caute înțelesul textului, dar şi să fie mai degrabă flexibil decât rigid în cău- 
tarea semnificatiilor, | 

Infelegerea lecturii implică cel putin două niveluri: un nivel de bază si unul mai 
avansat. Intelegerea lecturii la nivel de bază implică procese cognitive de tip deductiv 
(top-down) şi inductiv (bottom-up). Cititorii extrag anumite cunoştinţe din memoria de 
lungă durată (top-down), dar si din încercările de a examina detalii specifice din text 


cunoscuta 

bottom-up) (McNamara & i . i 

ear fim printe oc in tone are 

iu, | : cunoștințe lingvisitce — cuvinte 
sau structuri de propoziţii, cunoştinţe semantice — posibile sensuri ale cuvintelor şi 
propozitiilor; cunoştinţe despre organizarea textului — structuri şi funcţii ale diferitelor 
modalităţi de organizare a informației, scheme cognitive — organizări tipice de elemente 
într-un context; scenarii cognitive — organizări tipice de acţiuni sau operaţii în cadrul 
unor activități, precum a lua masa într-un restaurant (Goldman, 1997; Kintsch, 1994). 
Aceste procese sunt dinamice, interactive, influentate ascendent (bottom-up) de cerințele 
textului, de natura sarcinii aşa cum o înţelege cititorul, dar şi de resursele pe care acesta 
le folosește în efortul său de producere de sens (Goldman & Lee, 2014). 

Nivelurile de specificitate a cunoștințelor pe care cititorii le activează pot explica 
diferenţele dintre interpretarea de suprafaţă, a intrigii, şi interpretarea de profunzime, 
a temelor şi structurii textului literar. Totuși, pentru angajarea în demersuri epistemo- 
logice literare complexe, cititorul va trebui să posede resurse cognitive fundamentale 
suplimentare. Aici vom avea în vedere temele, limbajul figurativ, strategiile retorice, 
structura literară a textului, tipurile de caractere şi altele (Lee er al., 2016). 

Rabinowitz (1987) defineşte convențiile literare ca reguli (ale observării, ale sem- 
nificării etc.) pe care autorul şi cititorul le împărtăşesc şi consideră că sensurile parti- 
culare sunt transmise de autor prin utilizarea acestor reguli. Astfel, pentru implicarea 
în demersuri epistemologice complexe, s-ar putea dovedi de folos cele patru categorii 
‘de reguli pe care un bun cititor le urmează în timpul lecturii propuse de Rabinowitz 
(1987): regulile observării (rules of notice), regulile semnificării (rules of signification) — 
care se aplică în timpul lecturii; regulile configurării (rules of configuration) — ce 
preced actul lecturii; regulile coerentei (rules of coherence) — de urmat după lectură. 
Regulile observării reprezintă modalităţi prin care autorul directioneaza atenţia citito- 
rului către anumite informaţii izolate, dar cu semnificaţie sporită: repetiţii, ruperi de 
ritm, schimbări de puncte de vedere. Regulile semnificării îi pretind cititorului să 
atribuie semnificaţii particulare informaţiilor remarcate pe baza regulilor observării: 
atribute care oferă sau nu credibilitate persoanei care vorbește; inferarea unor trăsături 
de caracter din atribute fizice; realismul, adică gradul în care evenimentele narate pot 
fi înscrise în comportamentul uman obișnuit. Regulile configurării sunt folosite când 
citim pentru a prezice sensurile ce vor fi dezvăluite odată cu înaintarea în narațiune: 
starea calmă de la început va fi subminată, distrusă, dar într-un fel sau altul problemele 
îşi vor găsi rezolvări. Regulile corentei se aplică când încercăm (după lectură) să con- 
ferim sens unor discrepanțe din text: umplem golurile de informaţii cu ce ar fi plauzi- 
bil sau găsim modele de asociere a caracterelor sau evenimentelor (Rabinowitz, 1987). 

Putem considera că aceste cercetări privind strategiile de înţelegere a lecturii pot 
servi pentru definirea proceselor de încredere în producerea de sens in cognitia episte- 
mică din gândirea literară. 

12.3.2. Cercetările psihologice asupra producerii sensului în literatură 


O serie de direcții de cercetare în psihologie au vizat, direct sau indirect, producerea 
sensului prin lectura textului literar. Printre acestea enumerăm: a) narațiunea ca 
mijloc de a atribui semnificaţii evenimentelor pe care le trăim; b) cognitia socială; 
c) teoria codării şi procesării duale a informaţiilor; d) studiile asupra rolurilor meta- 
forelor. | 

a) Narațiunea si producerea de sens în literatură. Mai multi cercetători (Bruner, 
1980; Pinker, 1994, apud Lee er al., 2016) au vizat analiza felului în care oamenii 
îşi reprezintă experienţele importante în memoria de lungă durată, atribuindu-le 
semnificaţii. O fotografie din copilărie poate activa amintiri ale persoanelor, eveni- 
mentelor şi stărilor afective din acel context, într-o structură narativă cu o anumită 
coerență internă, ce poate fi transpusă în limbaj. Alte cercetări au indicat că, atunci 
când citesc sau ascultă poveşti (naratiuni), copiii își concentrează spontan atenția 
asupra personajelor, motivatiilor lor şi stărilor lor afective, dar si asupra succesiunii 
evenimentelor şi relaţiilor cauzale dintre acestea (Goldman, Reyes & Varnhagen, 
1984, apud Lee et al., 2016). Aceste structuri elementare de personaje şi interactiuni 
compun atât naratiunile cotidiene, cât si pe cele din literatură. Spre deosebire de 
narațiunea cotidiană, naraţiunea din literatură le amplifică, le oferă o complexitate 
extraordinară, iar această complexitate devine tot mai accesibilă pe măsură ce exper- 
tiza cititorului se dezvoltă. 

b) Cognitia socială. Cercetările din neurostiinta socială examinează substratul neu- 
ronal al cognitiei sociale, mai.exact predispoziția indivizilor de a citi şi de a elabora 
inferente despre stările mintale ale celorlati (Cacioppo, 2002, apud Lee et al., 2016). 
In termeni de dispoziţie epistemica specifică gândirii literare, înclinația de a surprinde 
stările psihologice ale celorlalți poate explica de ce încercăm să ne dăm seama, citind 
_ literatura, care este specificul fiecărui personaj, ce emoţii trăieşte si ce gândim şi simțim 
în raport cu acţiunile lui. Din pespectiva teoriei şi criticii literare, procedee precum 
figurile retorice, structurile intrigilor sau tipurile de caractere sunt cele care ne oferă 
sprijin pentru ca, pe baza experienţelor cotidiene, să ne explicăm, să deducem scopurile, 
stările emoționale, motivațiile personajelor. 

c) Teoria codării duale a informaţiei. Teoria codării duale a informaţiei (Paivio, 
1971) afirmă că există două seturi de sisteme de cunoștințe care sprijină construirea 
sensurilor: unul operează cu simboluri lingvistice, iar celălalt cu reprezentări materiale, 
senzoriale, cum sunt cele perceptive sau cele motorii. Simbolurile lingvistice sunt 
implicate în procesarea limbajului conceptual din operele literare, în timp ce reprezen- 
tările senzoriale și motorii ajută la prelucrarea informaţiilor printr-un proces de simulare 
care reflectă desfăşurarea evenimentelor într-o lume ficțională. Propoziția „Caută car- 


tea groasă cu coperţi tari albastre de pe raftul al doilea al bibliotecii” poate fi decodi- 


ficată lingvistic, prin analiză semantică și sintactică, graţie activării reprezentărilor 
abstracte ale termenilor carte, tari, al doilea etc., caz în care avem o decodificare a 
reprezentărilor lingvistice, a mesajului transmis textual. În schimb, aceeași propoziție 

poate fi decodificată printr-o simulare vizual-motrică: o suită de imagini în care vizu- 
alizăm acțiunile, cartea cu atributele ei și poate chiar simţim greutatea cărţii ori nu ne 
place culoarea; putem experimenta astfel o imagerie mentală, de fapt, o experiență 
senzorial-motorie complexă, o simulare a unei căutări reale a cărţii respective într-un 
raft de bibliotecă. E 

d) Studiile asupra rolurilor metaforelor în literatură. Lakoff și Johnson (1980) susțin 
că în viata cotidiană oamenii folosesc metafore conceptuale care întrupează afirmaţii 
fundamentale. Amintim aici, ca exemple, metafora ideii ca plantă („ideile au dat roade”) 
sau a ideii ca obiect („şi-a pierdut ideea”). Aceste metafore conceptuale cotidiene 
izvorăsc de obicei din vizualizare şi evoluează pe măsură ce copilul explorează fizic 
lumea înconjurătoare. Era aşadar firesc ca autorii textelor literare să exploateze meta- 
forele conceptuale pentru a reprezenta intrigi, caractere ori trăiri ale personajelor, 
deoarece astfel îi ajută pe cititori să vizualizeze contextele şi să creeze sensuri. Unii 
autori (Hogan, 1997, apud Lee et al., 2016) afirmă chiar că e posibil să existe un sub- 
strat biologic, evolutionist pentru raţionamentul metaforic şi pentru vizualizare, deoa- 
rece pare a fi prezent în toate culturile şi în toate timpurile istorice. Deoarece gândirea 
literară are ca element central construirea de sensuri, literatura pare a avea, sub toate 
variantele ei spatio-temporale, un rol hermeneutic — de examinare a sensurilor profunde 
ale existenţei umane. Temele arhetipale prezente în literatură (ciclul vieții şi al morţii, 
iubirea, dilemele morale) par să împlinească o nevoie funciară a omului, aceea de a da 
sens existenţei sale. 


Dar, dincolo de marile constante tematice transculturale, studiile asupra variațiilor 
culturale ale marilor motive literare (Anderson, 2004, apud Lee et al., 2016) dau 
seama de specificitatea anumitor scheme si scenarii (scripturi) puternic influențate 
cultural. O schemă cognitivă este o structură de organizare a experiențelor care ne 
ajută să indexăm, pe baza unor trăsături minimale şi esenţiale, elemente particulare 
(obiecte) din realitate. Schemele cognitive pentru activităţi se numesc scenarii cog- 
nitive. De exemplu, un patruped este un animal cu patru picioare; o activitate precum 
a lua masa la restaurant implică o suită tipică de evenimente care se succed aproxi- 
mativ la fel, indiferent de context. Schemele şi scenariile cognitive folosesc înţelegerii 
experiențelor noi, dar și predictiilor altor evenimente. Aceste scheme şi scenarii 
cognitive sunt puternic influențate de contextul de viață. Citind despre un eveniment 
social descris sumar (0 căsătorie religioasă), subiecţii fac inferente bazate pe scena- 
riile cognitive pe care le-au dezvoltat în cultura lor (Steffensen, Joag-Dev & Anderson, 
1979, apud Lee et al., 2016). 

12.4. Cognitia epistemică în gândirea literară — studii pe novici 
si experți 


Problemele epistemologice precum cea a construirii sensului în urma parcurgerii tex- 
tului literar diferențiază cititorii novici de experţii în interpretarea literaturii. Studiile 
teoretice au conturat din interiorul teoriei şi criticii literare repere de analiză a cognitiei 
epistemice din gândirea literară. Complementar, cercetările empirice asupra cognitiei 
epistemice implicate în gândirea literară s-au multiplicat în ultimele decenii, 

Pentru a analiza contribuţiile acestei direcții de cercetare, vom fixa mai întâi con- 
ceptele de novice şi expert. Teoria expertizei afirmă că există diferenţe în capacitatea 
de rezolvare a problemelor între novici şi experţi (Chi, Glaser & Farr, 1988). În studi- 
ile privind expertiza în înțelegerea gi intepretarea textului literar, novicii sunt de regulă 
elevi de liceu sau studenți care nu deţin o educație formală în domeniu. În schimb, 
experții au un anumit nivel de pregătire formală (studenţi la Litere sau profesori de 
literatură cu studii superioare, de exemplu). | 

De obicei, novicii nu conştientizează intenţia autorilor de a declanşa interpretări la 
cititori; în cazul în care conştientizează această intenţie, nu sunt capabili să construiască 
interpretări, iar dacă totuşi o fac, interpretările lor sunt simpliste în comparaţie cu 
interpretările experților (McCarthy & Goldman, 2019). În schimb, experții în interpre- 
tarea textelor literare sunt mereu conștienți de scopul interpretativ al autorilor acestora 
si, suplimentar, deţin cunoştinţe specifice despre convenții literare comune, despre teme 
literare, raportându-se sistematic la acestea (McCarthy & Goldman, 2019). 

Diferenţele dintre novici şi experţi în citirea si accesarea registrelor narative com- 
plexe rezidă în simplitatea sau complexitatea psihologică a personajelor, mai umane 
sau mai apropiate de condiţia divină, pline de slăbiciuni ori posedând puteri extraordi- 
nare; același eveniment poate fi prezentat din perspectivă unică ori multiplă, naratorul 
poate fi sau nu de încredere; temele reflectă maxime cotidiene larg împărtășite ori, 
dimpotrivă, abordează mistere ale condiției umane pentru care nu există rezolvări sim- 
ple sau un singur răspuns corect. l 

Distanța dintre lumea reală, în care trăieşte cititorul, şi lumea ficțională zugrăvită 
în textul literar poate face ca sarcina de a infera stări şi motivații la personajele literare 
să fie una complexă, solicitantă, iar experții vor avea rezultate mai bune în acest caz 

(Lee er al., 2016). | 

Studiile care vizează înţelegerea literaturii, proză şi poezie deopotrivă, arată că 
orientarea epistemică generală a experţilor conţine ideea că literatura este o formă de 
artă prin care sunt exprimate idei despre condiția umană, iar autorii îşi propun să creeze 
efecte particulare prin utilizarea limbajului. Un astfel de studiu pe novici şi experți în 
domeniul literaturii a fost realizat de Graves şi Frederiksen în 1991 şi a vizat expertiza 
în interpretarea literară prin analiza unui text de către novici şi experţi. Pornind de la 
un model al procesării discursului, cei doi autori au identificat, pe baza analizei unităților 
semantice ale subiectului textului, trei patternuri (perspective) discursive: al cititorului, 
al autorului si al textului. Analiza rezultatelor a indicat că studenții (novicii) parafra- 
zează îndeaproape textul, înşirând evenimentele şi descriind succesiunea discursurilor 

personajelor. Se poate aprecia că perspectiva lor este limitată la cea a textului. În schimb, 
experții au produs cunoștințe nonliterale, derivate din text: au comentat în detaliu lim- 
bajul utilizat în text, referindu-se la structura narativă, la rolul dialogului în text şi la 
autor. Cei doi experți (profesori de literatură) din această cercetare consideră că textul 
este rezultatul alegerilor lingvistice deliberate ale autorului, ilustrând astfel conştien- 
tizarea intenţiei auctoriale de a produce efecte prin utilizarea resurselor lingvistice 
(Graves & Frederiksen, 1991). 


Cum funcționează regulile observării (Rabinowitz, 1987) pentru producerea de sens 
în lectura literară? 

Regulile observării — precum repetițiile, schimbarea tonului, juxtapunerile, pozi- 
tionarile privilegiate, devierea de la normele comunicării obişnuite, ruperile de ritm şi 
` discrepantele — reprezintă variaţii stilistice funcţionând pentru cititorul expert de lite- 
ratură ca indicii că trebuie să caute sensuri dincolo de mesajul /iteral. Ele atrag atenţia 
cititorului asupra anumitor pasaje din text semnificative pentru sensurile intenționate 
de autor. | | | 

Este important de menţionat că a şti ce să observi e doar primul pas în construcția 
interpretării. Uneori, pentru novici, discrepantele şi ruperile de ritm reprezintă piedici 
în înțelegerea sensului Jiteral al textului. În această situaţie, ei pot aprecia că regulile 
observării induc confuzie, simțindu-se incapabili să înţeleagă textele literare (Burkett & 
Goldman, 2016). În acest context devin importante regulile semnificării. Acestea repre- 
zintă modalități despre care s-a convenit că oferă sens celor observate prin aplicarea 
regulilor observării. Regulile semnificării reflectă anumite teme comune (de exemplu, 
pierderea inocentei) sau genuri (satiră politică, romantism) care ajută la construirea 
interpretărilor (McCarthy & Goldman, 2019). 

A conduce elevii şi studenţii dincolo de înţelegerea de bază, către înțelegerea pro- 
funda şi către construirea unor raționamente mai sofisticate despre texte este un aspect 
important al lecturii în orice disciplină (McCarthy & Goldman, 2019). 

Vipond şi Hunt (1984) au analizat felul în care lectura subiecţilor este directionata 
în trei direcţii (de trei forte): 1. spre a surprinde intenţia auctoriala (point-driven read- 
ing); 2. de naraţiune (story-driven reading) sau 3. de informaţiile din text (informa- 
tion-driven reading). Când subiectul are în minte ideea că autorul textului urmăreşte 
să îi comunice un anumit sens (point-driven reading), el va citi asteptandu-se ca sensul 
textului ca întreg să i se dezvăluie, gradual sau la final. În cazul lecturii ghidate de 
naraţiune (story-driven reading), cititorul se concentrează pe intrigă, personaje si eve- 
nimente, dar ignoră discursul prin care acestea sunt prezentate; un cititor „condus” de 
naraţiune nu este foarte preocupat de sensul (the point) pe care autorul l-ar transmite 
cu ajutorul acesteia, În sfârşit, cititorul care urmăreşte conţinutul din textul citit (infor- 
mation-driven reading) va căuta informaţii relevante în text, deoarece scopul lui este 
să înveţe sau să memoreze aceste informații, Din nou, intenţia auctorială este ignorată. 

Preocupati de lectura orientată către sens (point-driven reading), Vipond şi Hunt 
(1984) afirmă că dispoziția receptorului pentru surprinderea sensului unei comunicări 
(orale sau scrise) variază în funcție de cât pot autorul şi receptorul să negocieze sensul. 
In cazul unei povestiri redate oral, autorul şi receptorul negociază confortabil contextul, 

semnificațiile, iar sensul negociat este împărtăşit; în cazul textului literar, cititorul are 
mult mai puţine posibilităţi de a negocia sensul a ceea ce autorul ar dori, potenţial, să 
îi comunice. In această situaţie, textul însuși ar trebui să posede suficiente elemente de 
sprijin, încât cititorul să reuşească să surprindă sensul; în caz contrar, poate apărea 
confuzia: „Ce vrea să spună, de fapt, autorul?” şi răspunsul dezamăgitor: „Care este 
totuşi ideea?” (So what?). Vipond şi Hunt raportează un număr ridicat de „So what?” 
la studenţii novici, care, puşi să citească o povestire în care intenția autorului de a crea 
sens nu era evidentă, o găsesc incompletă și lipsită de semnificaţie. Desi li s-a solicitat 
să se gândească la posibile sensuri dincolo de text, foarte puţini dintre ei (sub 5%) 
reuşesc să afirme că aparenta lipsă de semnificaţie s-ar putea datora faptului că aşa a 


dorit autorul să procedeze (Vipond & Hunt, 1984). În 2012, Claassen a ajuns la o con- 


cluzie similară: cititorii novici activează informaţii relevante despre autor în timpul 


lecturii, dar după lectură doar circa 5% dintre ei vor folosi strategic aceste informaţii 
în interpretare. i 

Alte cercetări care au vizat diferențele dintre novici şi experți în gândirea literară 
sugerează că cititorii experimentați construiesc interpretări tematice şi organizează 
textul atât figurativ, cât şi literar (Peskin, 1998; Zeitz, 1994). Experții sunt mult mai 
înclinați decât novicii să creadă că naratiunile mai complexe sau cele postmoderne nu 
urmăresc neapărat să transmită ceva (Dorfman, 1996) şi să isi revizuiască interpretările 
dacă recitirea textelor o impune. Experții, spre deosebire de novici, se bazează pe 
cunoașterea extinsă a convențiilor şi temelor literare pentru a conecta textul citit cu alte 
lucrări sau idei. Într-un studiu privind expertiza în lectura poemelor, Peskin (1998) 
constată că experții îşi formează repede și cu efort minim o reprezentare a sarcinii, dar 
răspunsurile şi interpretările lor ulterioare sunt semnificativ mai complexe si mai ample 
decât ale novicilor; aceştia din urmă, având așteptări canonice despre poeme şi poezie 
ca tip de discurs, prezintă dificultăţi în înțelegerea sarcinii, ceea ce îi face să subapre- 
cieze valoarea literară a textelor; interpretările lor sunt mai sumare şi mai sărace decât 
ale experţilor. Zeitz (1994) afirmă că, în comparaţie cu novicii, experţii în literatură isi 
amintesc cu mai multă ușurință si mai exact ideea de bază a textului şi extrag mai uşor 
interpretări. În privinţa gândirii literare, experții generează argumente de o profunzime 
sporită, iar comparatiile lor între texte sunt mai complexe. Ca şi novicii, experţii în 
literatură dețin o reprezentare de bază a textului, care este însă îmbogăţită de o repre- 
zentare derivată bogată (Zeitz, 1994). 

Abilitatile şi practicile cititorilor experimentați pot influenţa felul în care literatura 
le afectează credințele, dincolo de lumea textului. Într-un studiu condus de Hakemulder 
in 2004, experţii și novicii au fost puşi să citească de două ori un pasaj literar despre 
greutăţile vieţii imigranților. Chestionati cu privire la dificultăţile vieţii de imigrant 
după prima lectură, cititorii experimentați au evidențiat răspunsuri mai simpatetice față 
de imigranţi, spre deosebire de cititorii neexperimentați. 

Cei mai mulți cititori, indiferent de nivelul lor de expertiză, conştientizează că 
metaforele, imageria bogată, limbajul neobișnuit şi alte asemenea „mărci” ale textului 
literar sunt evidente în poezie şi în proză. Miall şi Kuiken (1994, 2002) consideră că 
atenția pentru aceste elemente ale limbajului literar şi conştientizarea lor sunt procese 

fireşti, strâns legate de afectivitate. Cititorii neexperimentați consideră ca substantivele 
care apar într-un poem sunt mai încărcate afectiv decât în mod obișnuit, iar pasajele de 
text bogate în elemente literare (metafore, epitete) vor declanşa mai multe emoții 
decât alte pasaje (Miall & Kuiken, 1994, 1998). Alţi cercetători observă o înclinaţie 
sporită a cititorilor neexperimentați de a considera că limbajul literar este frapant (Peer, 
Hakemulder & Zyngier (2007). Procesul de activare a emoţiilor cititorilor se realizează 
prin evidenţierea (foregrounding) a anumitor elemente în textul literar, ceea ce conduce 
la un sentiment de surpriză, de nefamiliar resimţit de cititori. Dacă novicii trăiesc 
experienţele izvorâte din aceste procedee literare, experţii sunt capabili să le identifice 
„drept tehnici de declanșare a emoţiilor la cititori. 

= Aceste studii demonstrează, în ansamblu, că experţii, spre deosebire de novici, sunt 
capabili să descopere relaţiile dintre structura şi sensurile textului si să-şi dea seama 
că aceste relații conțin teme despre condiţia umană. 


12.5. Text, sarcină, lectură şi context — implicaţii instructionale 


Natura epistemică a gândirii literare, așa cum a fost conturată până aici, este în mod 
esenţial interdisciplinară, situându-se la confluenţa teoriei şi criticii literare, a teoriilor 
privind procesarea limbajului, a proceselor de înțelegere a lecturii si a procesului psi- 
hologic de producere a sensului. Gândirea literară, aplicându-se unui teritoriu esential- 
mente contestat, aşa cum ilustrează teoria şi critica literară şi teoriile procesării limbajului, 
este preocupată totuși de un sens al valorii adevărului pentru lumea reală, sens situat 
dincolo de dezbateri şi controverse critice. Relaţia dinamică dintre cerinţele textului, 
natura sarcinii, ceea ce aduce cititorul în ecuaţie şi contextul social şi cultural produce, 
sinergic, fenomenul complex de înţelegere a textului literar. Producerea sensului pentru 
cititorul de literatură este în mare parte un proces personal, dar si social şi cultural, 
ceea ce deosebește cognitia epistemică aplicată gândirii literare de cea aplicată altor 
domenii. În orice caz, gândirea literară nu poate fi înțeleasă doar ca un ansamblu de 
trăsături sau un corp de cunoștințe și dispoziţii ale indivizilor; ea este bazată pe text şi 
situată într-un anumit context social (Muis & Duffy, 2013). 

Complexitatea gândirii literare — având în vedere gama largă de domenii de exper- 
tiză în literatură — o face dificil de structurat. Având ca obiect literatura — un teritoriu 
contestat de la un capăt la altul —, cognitia epistemică din gândirea literară e mai greu 
de conceput ca un ansamblu unitar, dar poate fi reprezentată mai uşor ca o colecţie de 
elemente importante. Din perspectiva expertizei, a pregăti un novice pentru a urma 0 
direcție sau o orientare literară s-ar putea dovedi nepotrivit; în schimb, expunerea 
novicelui la o gamă largă de poziţii epistemice în raport cu textul literar ar putea fi o 
alegere mai fructuoasă. 

Gândirea epistemică aplicată literaturii se distinge prin dimensiunea ei socială şi, 
mai larg, ecologică. Cercetările de sociolingvistică, printre altele, sugerează că relațiile 
dintre textul literar si structurile de semnificații din limbajul cotidian sunt esențiale 

pentru producerea de sens. Lee (1995), de exemplu, demonstrează cum cunoştinţele şi 
dispoziţiile tacite evidenţiate în anumite culturi pot fi explicitate şi analizate literar. 
Similar, Muis şi Duffy (2013) discută despre climatul epistemic din clasă şi cum acesta 
poate schimba credinţele elevilor despre rezolvarea de probleme. 

Aceste schimbări presupun totuşi mai mult decât respectarea unor principii con- 
structiviste generice de instruire; ele solicită constructe specializate, care să surprindă 
resursele culturale cu care subiectul se angajează în sarcini de cunoaştere. Mai mult, 
este importantă legătura dintre natura disciplinei și aceste resurse culturale ale indivi- 
dului (Lee, 2010). Specific, este importantă înțelegerea felului în care cognitia episte- 
mică a individului este influenţată de: istoria personală în privinţa înțelegerii literale a 
intrigii şi caracterelor, mai cu seamă impunerea interpretării „corecte”, validate ca atare 
de profesor; starea de inferioritate in care elevul este plasat prin rasa, clasa socială sau 
genul de care aparține; disponibilitatea profesorilor de calitate sau a textelor variate 
într-un anumit mediu sociocultural (Lee, 2009). Toate acestea joacă un rol important 
în înțelegerea procesului de modelare a cognitiei epistemice din gândirea literară, toc- 
mai pentru că textele literare descriu lupta individului, provocările, tragediile, dilemele 
existenței, situații în care cititorul se poate regăsi. 

O altă provocare pentru gândirea literară constă în felul in care se predă şi se învață 
citirea textelor specifice diverselor discipline în şcoală. Complexitatea gândirii literare 
are în vedere relația text-sarcină-cititor-context. Textul literar, caracterizat de structură 
si de figuri retorice, este asociat cu o sarcină de realizat; în pofida pozitionarilor pentru 
sau împotriva structurii unitare a textelor literare, prezente în teoria şi critica literare, 
este limpede că elementele retorice și de structură devin importante în rezolvarea pro- 
blemelor de înțelegere şi de creare a sensului. Ca urmare, dezvoltarea cognitiei episte- 
mice din gândirea literară impune formarea la elevi a unor abilități, dar şi a dispozitiei 
de a interoga structura textului şi elementele retorice din acesta (Lee et al., 2016). 

Cititorii şi contextele lor sociale contribuie la definirea reperelor epistemologice 
pentru gândirea literară. Oferirea unor modalități multiple de interpretare pentru elevi 
ar impune şcolii examinarea complexităţii textelor literare, sarcină dificilă, mai ales în 
comunităţile sărace. Elevii cu experienţe diverse, din medii culturale diferite solicită 
adaptări şi reconfigurări de design al instruirii pentru a răspunde experienţelor lor cul- 
turale specifice (Gutiérrez & Rogoff, 2003). 

Deşi dificilă, sarcina de a elabora designuri pedagogice care să ofere în şcoală dez- 
voltarea cognitiei epistemice din gândirea literară a fost asumată de unii cercetători din 

„domeniu. Vom descrie două astfel de demersuri: taxonomia abilităților de lectură în 
citirea si interpretarea textelor ficționale, elaborată de Hillocks si Ludlow (1984), şi, 
respectiv cadrul modelării culturale, compus din seturi de date culturale, propus de 
Lee (1995, 2007), | 

A) Hillocks şi Ludlow (1984) propun şi validează empiric o structură cu şapte seturi 
de întrebări sau sarcini ce vizează niveluri, organizate taxonomic de la simplu la com- 
plex, de înţelegere a patru texte literare, Ierarhia itemilor propusă de cei doi cercetători 
este derivată logic şi reflectă abilități de înțelegere de la cele mai simple la cele mai com- 
plexe. Vom exemplifica, în acord cu propunerile făcute de Hillocks şi Ludlow (1984), 

cele şapte niveluri de înțelegere a textelor literare, ilustrate cu itemi referitori la două 
(The Pearl, respectiv Butterfly) dintre cele patru texte, aşa cum au fost propusi de autori. 
I) Nivelul literal de înțelegere 


1. Informaţii de bază furnizate în text: 
— The Pearl: Ce a patit Coyotido? 
— Butterfly: Unde a fost reținut Cassidy? 
2. Detalii-cheie: 
— The Pearl: Unde dormea Coyotido? 
— Butterfly: Ce a făcut Cassidy la sfârşitul poveștii? 
3. Relaţii precizate în text: 
— The Pearl: Care a fost motivul pentru care cerşetorul i-a urmat pe Kino și Juana 
la casa doctorului? 
— Butterfly: Din ce cauză a lipsit Cassidy de la masă? 


II) Nivelul inferential de înţelegere 


4. Relaţii simple implicite în text (trebuie inferate de cititor): 
— The Pearl: Ce crezi că a simţit Kino când i-a oferit perlele doctorului? 
— Butterfly: Cassidy a explicat de ce a ratat masa. De ce nu i-a dat aceeaşi explicaţie 
fratelui Timothy? | 

5. Relaţii complexe implicite în text (trebuie inferate de cititor prin coroborarea mai 

multor informaţii din text): | | 

— The Pearl: Kino se comportă diferit acasă şi în oraş; o parte din acest compor- 
tament se datorează pataniei lui Coyotido, dar restul se datorează altor motive. 
Care crezi că sunt aceste motive? . 

— Butterfly: În ce fel crezi că se aseamănă acțiunile fratelui Timothy cu cele ale lui 
Cassidy față de omida? 

. Generalizări ale autorului — credinţe despre condiția umană în general, ce pot fi 
deduse din construcţia naraţiunii, care conectează idei din text cu aspecte exterioare 
generale despre condiția umană: 

— The Pearl: Ce generalizare propune acest capitol despre felul în care civilizaţia 
influenţează valorile oamenilor? 

— Butterfly: Ce sugerează autorul despre efectul religiei asupra oamenilor? 

„ Generalizări structurale — îi solicită cititorului examinarea alegerilor structurale şi 
retorice ale autorului şi a felului cum aceste alegeri contribuie la construirea sensu- 
rilor; întrebările care solicită pur şi simplu recitarea evenimentelor dintr-o intrigă 
nu sunt generalizări structurale, dar cele care pun în opoziţie diferite tipuri de intrigi 
da, deoarece cititorul trebuie să abstragă structuri caracteristice din intrigi specifice 
(Hillocks & Ludlow, 1984, p. 9): 

- The Pearl: Steinbeck (autorul) prezintă un grup de cerşetori. Explică ce urmăreşte 
el prin aceasta, în relaţie cu primele 11 paragrafe ale textului. Prezintă dovezi 
din povestire care îţi susțin explicaţiile. 

— Butterfly: Explică trei modalităţi prin care autorul foloseşte omida pentru a dez- 
volta naraţiunea. 

B) Cadrul modelării culturale propus de Lee (1995) apelează la aşa-numitele seturi 
de date culturale. Acestea reprezintă, în sens larg, texte narative, adică exemple de 
conversații cotidiene, replici, versuri din cântece sau clipuri video reprezentative şi 
tipice pentru o anumită cultură. Aceste artefacte literare aparent simple încorporează 
la rândul lor elemente structurale şi retorice precum textele literare canonice; ca urmare, 
ele ridică probleme de interpretare (simbolism, satiră, ironie). În context şcolar, cu 
ajutorul întrebărilor profesorului, elevii vor fi capabili să detecteze şi să construiască 
sensuri pentru aceste seturi de date culturale. Prin cadrul modelării culturale se reali- 
zează socializarea cognitiei epistemice în gândirea literară (Lee et al., 2016). 


12.6. Măsurarea cognitiei epistemice din gândirea literară 


Cognitia epistemică implicată în gândirea literară a fost până recent abordată din per- 
spectivă teoretică, mai ales din cea a teoriei şi criticii literare sau a unor teorii psiho- 
logice mai largi. Cu toate acestea, cercetarea cognitiei epistemice în termeni psihologici 
presupune utilizarea unor .intrumente care să operationalizeze constructele teoretice 
propuse. | | 

Pentru cognitia epistemică din gândirea literară, Schraw si Brunning (1996) si apoi 
Schraw (2000) propun un chestionar de credinte ale cititorului de literatura: Inventarul 
credințelor cititorului (Reader Beliefs Inventory — RBI), prin care se evaluează două 
categorii distincte de credințe despre interpretarea textului literar, ca act de transmitere 
a sensului, respectiv ca act de tranzacţie. Conceperea lecturii textului literar ca act de 
transmitere implică credinţa în existența unei interpretări corecte a mesajului emis de 
autorul textului, interpretare pe care cititorul o va reconstrui. În schimb, conceperea 
lecturii ca act tranzactional implică credinţa în necesitatea unei interacțiuni între cititor 
și autor pentru crearea sensului, sens ce poate fi propriu unui cititor particular, într-un 
moment de timp determinat. Schraw si Brunning (1996) au observat că credinţele des- 
pre înţelegere ca transmitere nu se asociază cu interpretarea textelor literare. În schimb, 
credințele tranzactionale despre înţelegere se asociază puternic cu producerea de afir- 
maţii critice, tematice și personale în reflectiile despre literatură. Credintele tranzactionale 
corelează și cu atenţia la sensurile multiple sau ambigue, la alegerile lingvistice ale 
autorului, recunoscut ca entitate (McCarthy, 2015). 

Mai recent, un grup de cercetători (Yukhymenko-Lescroart et al., 2016) a dezvoltat 
şi a validat preliminar o altă scară de măsurare a cognifiei epistemice în literatura — 
Literature Epistemic Cognition Scale (LECS). Aceasta măsoară trei dimensiuni ale 
cogniției epistemice literare: relevanţa literaturii în înţelegerea oamenilor şi a experienţei 
umane; deschiderea operelor literare către sensuri si interpretări multiple; funcționalitatea 
lecturilor multiple (relecturilor) in interpretarea textelor literare. 

Chestionarul RBI, propus de Schraw şi Brunning (1996), a fost dezvoltat pornind 
de la concepția că cognitia epistemica este generală, iar instrumentele pentru măsurarea 
acesteia pe domenii pot fi elaborate adaptând instrumente generale la specificul acestor 
domenii. Yukhymenko-Lescroart şi colaboratorii săi afimă că dezvoltarea LECS este 

consistentă cu ponderea crescândă a literaturii care consideră că cognitia epistemică 
este specifică unui domeniu şi chiar unei teme. ' 

Constructele captate în LECS derivă din caracterizarea lecturii literare prin trei 
din cele cinci dimensiuni ale cognitiei epistemice descrise de Chinn, Buckland şi 
Samarapungavan (2011): a) relevanta literaturii pentru viata reflectă scopuri si valori 
epistemice, mai exact credința că lectura textelor literare poate oferi clarificări despre 
comportamentul oamenilor, inclusiv despre propriul comportament; b) sensurile mul- 
tiple surprind virtuți şi vicii epistemice, în particular dispoziția de a aprecia deschiderea 
operelor literare spre interpretări multiple; c) lecturile multiple ale aceluiaşi text oferă 
repere pentru procese de încredere și procese în care nu putem avea încredere când 
urmărim scopuri epistemice — procese şi metode cognitive sau sociale folosite pentru 
atingerea scopurilor epistemice (Chinn, Buckland & Samarapungavan, 2011); critica 
literară valorizează lecturile multiple ale criticilor. individuali, precum şi lecturile 
repetate ale aceluiaşi text pe comunități diferite de cititori (Yukhymenko-Lescroart 
et al., 2016). 

Deşi la început măsurarea cognitiei epistemice implicate în gândirea literară repre- 
zintă o direcție esențială pentru evaluarea dimensiunilor complexe ale reflectiei epis- 
temologice în acest domeniu. 


* 


În încheiere, vom rezuma elementele esenţiale ale cognitiei epistemice din gândirea 
literară, raportându-ne la aceleaşi cinci dimensiuni ale cognitiei epistemice teoretizate 
de Chinn, Buckland şi Samarapungavan (2011) pe care le-am urmărit de-a lungul capi- 
tolului. ` 

În mod ideal, reacțiile la literatură implică indivizii în urmărirea unor scopuri epis- 
temice precum interogarea dilemelor experienței umane, dar şi valorizarea conținutului 
şi formei textului literar si a interrelatiilor dintre texte. În termeni de structură a 
cunoașterii, teoria şi gândirea literare sunt complexe, incumbă dimensiuni multiple şi 
luarea în considerare a contextului. Asertiunile despre operele literare ar trebui să 
reflecte aprecierea faptului că acestea sunt deschise multiplelor interpretări. Interpretă- 
rile reflectă surse și justificări ale cunoaşterii ce derivă din cunoştinţe si credințe 
personale (filosofice, politice, religioase), convenţii literare si de limbaj, alte texte si 
cunoştinţe despre autor. Astfel, gândirea literară beneficiază de virtuți epistemice pre- 
cum dispoziţia de a tolera ambiguitatea şi incertitudinea şi de a surprinde nuanțele din 
structura limbajului, decizia de a utiliza anumiţi termeni şi jocurile de cuvinte. Argu- 
mentele despre posibilele înțelesuri pot fi justificate pe baza acestor tipuri de dovezi 
din text. În sfârşit, procesele de încredere folosite pentru a atinge scopurile epistemice 
cuprind lectura atentă, preocuparea pentru patternurile ce apar în fraze şi structuri largi 
de text, precum şi interesul pentru multiplele sensuri ce pot apărea (Lee et al., 2016; 
Yukhymenko-Lescroart et al., 2016). 

se 


Cercetările disciplinare din domeniul cognitiei epistemice semnalează din ce în ce 
mai frecvent nevoia stabilirii unor punți de comunicare între discipline, cel putin prin 
identificarea unor modele epistemice comune. Posibilităţile de integrare sau de abordare 
transdisciplinară a cognifiilor epistemice au gi realizat un prim pas în această direcție 
prin cuprinzătoarea sinteză a cercetărilor din domeniile matematicii si ale ştiinţelor si 
studiilor sociale la nivelul învățământului primar realizată de Bendixen în 2016, care 
se adaugă modelului Theory of Integrated Domains in Epistemology (TIDE) propus de 
Muis în 2006. În sinteză, Bendixen arată cum diferenţele dintre discipline modelează 
cognitia epistemică la elevi. 

Pentru viitor, specialiştii „integratori” din diverse discipline vor trebui să colaboreze 
pe aspecte specifice cognitiei epistemice. Mai mult, e nevoie ca liniile de comunicare 
dintre discipline să devină mai permisive, astfel încât, de pildă, cercetările relevante 
asupra înțelegerii textelor să fie legate de predarea disciplinelor. Aceste cercetări vor 
trebui să fie comparate din perspectiva mai multor modele concurente de cognitie 
epistemică (Sandoval, Greene & Brâten, 2016). 

Partea a IV-a | 


Cognitia epistemică şi educaţia - fundamente 
ale educaţiei epistemice 


În această secţiune ne propunem să valorificăm mare parte dintre conceptele, teo- 
riile şi modelele descrise până aici pentru a trasa contururile unei educafii epistemice 
realizate mai întâi în școală, dar cu ambiția de a depăşi cadrele acesteia. 

Cognitia epistemică este reprezentată deja în educaţie de scopuri precum dezvolta- 
rea gândirii critice. În capitolele următoare vom descrie rând pe rând caracteristici 
epistemice ale profesorilor, în curs de formare sau aflați la catedră, credinţele lor epis- 
temice și felul în care acestea influenţează abordarea predării şi învățării elevilor, Elevii 
$i studenții posedă epistemologii personale specifice, dezvoltate in capitolele din această 


secțiune. În final, vom încerca să creionăm țintele pentru dezvoltarea cognitiei episte- 
mice în şcoală. 

Cognitia epistemică şi gândirea critică în educaţie 


Printre prioritățile pregătirii elevilor şi studenţilor în secolul XXI se regăsește cerința 
ca aceştia să fie capabili să gândească critic despre probleme complexe și controversate. 
` Cercetările din domeniul cognifiei epistemice oferă tot mai multe dovezi empirice care 
sugerează existența unor legături consistente între gândirea critică şi dezvoltarea cogni- 
tiei epistemice, mai ales în sensul că gândirea critică necesită o gândire epistemică 
dezvoltată, sofisticată. Situatiile de solicitare a gândirii critice sunt cele care le cer 
indivizilor să determine pe cine sau ce să creadă, mai ales în cazul unor chestiuni con- 
troversate. 

Pentru a analiza în detaliu relaţia cognitie epistemică — gândire critică este importantă 
definirea şi prezentarea prealabilă a celor doi termeni. 

1. Gândirea critică a fost definită drept reflectia deliberată, producerea de ratio- 


namente despre ce poate fi crezut sau ce se poate face atunci când ne confruntăm cu 


probleme complexe, luând în considerare elemente relevante de context (Ennis, 1987). 
Cele mai multe definiţii ale gândirii critice includ două componente principale: dispoziţii, 
respectiv abilități. Dispoziţiile ca elemente ale gândirii critice'sunt factori psihologici 
relativ stabili care influențează modul în care indivizii răspund într-o varietate de situații 
(Stanovich, 2010). Trăsături precum curiozitatea si onestitatea intelectuală, printre 
altele, cresc probabilitatea ca indivizii să gândească critic (Facione, 1990). Abilitatile 
de gândire critică vizează interpretarea, analiza, evaluarea, realizarea de inferente in 
situaţii complexe, dar și capacitatea de a rămâne focalizat pe sarcina curentă (Abrami 
et al., 2015). | 

Una dintre întrebările cruciale privind dezvoltarea gândirii critice este dacă ea are 
caracter general ori, dimpotrivă, disciplinar. Abrami şi colaboratorii săi (2015) au ară- 
tat că abilităţile de gândire critică se dezvoltă mai bine în interiorul unor discipline 
specifice sau a unor domenii importante de cunoaştere umană. Aceste abilități nu se 
dezvoltă dacă le spunem elevilor pur și simplu să gândească critic. Pentru a reuşi, ei 
trebuie să deţină cunoştinţe disciplinare profunde, precum şi înțelegerea felului în care 
experţii în aceste discipline se angajează în analiză, evaluare şi argumentare (Alexander, 
2014; Sandoval er al., 2014). 

2. Cognitia epistemică. Atunci când oamenii afirmă că „ştiu” (ceva), ei consideră 
că ceea ce știu reprezintă o reflectare exactă a realității (Chinn & Rinehart, 2016). Procesele 
gândirii epistemice le folosesc oamenilor să diferentieze ce ştiu de fapt de ceea ce 
cred, de lucrurile de care se îndoiesc sau cele pe care nu le cred (Chinn, Buckland & 

Samarapungavan, 2011). Dar problema cognitiei epistemice este mai complexă, deoa-. 
rece ea nu se limitează la ceea ce oamenii ştiu, cred sau nu cred, ci implică şi de ce 
știu ceea ce știu şi cum au ajuns să ştie sau să creadă ceva. În chestiunile complexe 
(în domeniile științifice), a şti nu doar fapte, ci şi cum funcţionează lucrurile le per- 
mite indivizilor o mai bună înțelegere și evaluare a afirmațiilor despre schim- 
bările climatice, vaccinuri, criza coronavirusului sau mâncarea modificată genetic 
(Sandoval et al., 2014). 

Cognitia epistemică implică cel putin trei elemente: dispoziții, credințe şi abilități 
(Greene & Yu, 2016): 

a) Dispoziţiile epistemice. Acestea sunt predispozitii sau înclinații ale individului 
în legătură cu cunoașterea care-i influenţează alte aspecte ale cognitiei epistemice, în 
Sens pozitiv ori negativ. Dispozitiile epistemice pozitive, numite si „virtuţi epistemice” 
(Chin, Buckland & Samarapungavan, 2011), apar sub forma deschiderii către cunoastere 
şi a inclinatiei de a gândi în profunzime. Aceste „virtuți epistemice” prezic abilităţile 
de cognitie epistemică eficientă si rezultatele academice pozitive (Sinatra er al., 2003). 
Dispoziţiile epistemice negative, numite de Chinn şi colaboratorii săi (2011) „vicii 
epistemice”, apar sub forma inclinatiei spre dogmatism şi a nevoii de închidere (need 
for closure — Kruglanski & Webster, 1996), adică a nevoii de un răspuns definitiv, 
dublată de aversiunea față de ambiguitate. Aceste „vicii epistemice” au fost asociate 
cu gândirea epistemică dezadaptativă si cu rezultate academice scăzute (DeBacker & 
Crowson, 2009). 

Dispoziţiile epistemice (spre deosebire de cele de gândire critică) par să varieze 
contextual, aceasta însemnând că predispozitiile unei persoane pentru a afişa o virtute 
sau un viciu epistemic depind de situaţie: dacă se cere o decizie într-o perioadă scurtă, 
poate fi invocată nevoia de închidere. De asemenea, o aceeași persoană poate etala 
virtuți şi vicii epistemice gândind profund chestiuni istorice şi fiind dogmatică în cele 
ştiinţifice (Chin, Buckland & Samarapungavan, 2011). | 


b) Credinţele epistemologice. Acestea se referă în esență la ce gândesc oamenii 


despre cunoaștere, cum o percep şi ce cred despre cunoștințele cu care operează. În 
mod fundamental, cognitia epistemică este asociată in însăşi evoluţia sa cu credinţele 
epistemologice ale indivizilor, aşa cum vom arăta în continuare. l 

Cele mai multe modele de structurare a credințelor epistemologice ale indivizilor 
se organizează în jurul a patru faze (pentru detalii se recomandă partea I a lucrării): 


l. Faza realistă, specifică mai ales copiilor mici care cred că afirmațiile cu pretenție 
de cunoștințe (pământul este rotund) sunt copii ale realității obiective, care poate fi 
cunoscută nemijlocit, Pentru realisti, cunoașterea este o simplă listă de fapte separate 
şi invariabile despre realitate (Schommer, 1990). Realistii cred că pentru a cunoaşte 
ceva este suficient să întrebi un adult sau un expert, iar acesta iti va spune „adevă- 
rul”. Oamenii aflaţi in această etapă a cognitiei epistemice nu folosesc gândirea 
critică, deoarece, pentru ei, lumea poate fi cunoscută direct ÎNC. Sira palk san prin 
apelul la experți, ale căror cunoștințe nu sunt puse la îndoială. De obicei, odată cu 
intrarea în educația formală, acest nivel de dezvoltare a cogniției epistemice este 
depăşit (Felton & Kuhn, 2007). 

2. Faza absolutistă, în care oamenii cred că putem avea o cunoaştere directă, obiectivă 
a lumii. Totuşi, absolutiștii înțeleg că aserţiunile unei persoane pot fi eronate, dar 
consideră că pot fi verificate prin confruntarea cu realitatea. Cu toate acestea, 
absolutiştii manifestă încredere în experți şi în alte persoane cu autoritate, apreciind 
ca nefiind necesară evaluarea argumentelor acestora. Pentru absolutişti, a gândi 
critic înseamnă mai mult a raporta o afirmaţie la realitate pentru a-i determina 
corectitudinea. Perspectiva absolutistă a fost asociată cu rezultate academice inde- 
zirabile: integrarea slabă a mai multor surse de informaţii la elevii de gimnaziu 
(Barzilai & Zohar, 2012), dificultăți în analiza controverselor privind mâncarea 
modificată genetic (Mason & Boscolo, 2004) şi abilităţi reduse de înţelegere şi note 
slabe la studenţi (Ryan, 1984). | 

3. Cu trecerea timpului şi expunerea continuă la educaţia formală şi informală, anumiţi 
indivizi intră in etapa multiplistă. Se produce o mutație în credinţele lor despre 
cunoaştere: ceea ce oamenii numesc ,,cunoastere” este o construcţie a realităţii, ce 
se poate schimba odată cu modificarea înțelegerii (Kuhn, Cheney & Weinstock, 
2000). Cu toate acestea, multipliştii văd cunoașterea ca inerent subiectivă şi incertă, 
deoarece ei nu cred că oamenii posedă; capacitatea de a cunoaște lumea în sens 
„corect” (Greene & Yu, 2016). Dezinteresul multipliştilor pentru analiza critică a 
unor perspective diverse a fost asociată cu numeroase consecințe indezirabile în 
plan academic: slaba interpretare a unor puncte de vedere conflictuale într-un text, 
precum şi performanțe scăzute în analizarea, evaluarea şi integrarea mai multor surse 
de informaţii în scrierea unui argument coerent (Barzilai & Eshet-Alkalai, 2015). 

4. Pe măsură ce indivizii pătrund tot mai mult în profunzimea disciplinelor academice 
şi a comunităților de practică, o parte dintre ei vor trece de la multiplism la evalu- 
ativism. Evaluativiştii recunosc nevoia de reconciliere a perspectivelor obiective şi 
subiective asupra lumii prin gândire critică. Ei înţeleg că, dacă este imposibilă 
cunoaşterea perfectă a lumii, totuşi omenirea poate construi modele sau descrieri 
folositoare ale realităţii, iar unele dintre acestea sunt mai bune decât altele, fapt ce 
poate fi stabilit pe bază de argumente şi dovezi. 


Multi cercetători susţin că evaluativismul este nivelul optim de dezvoltare a cognitiei 
epistemice (Hofer & Bendixen, 2012). Credintele despre cunoştinţe şi despre cunoaştere 
care vin odată cu evaluativismul sunt necesare pentru ca oamenii să se angajeze în 
gândire critică. Greene şi Yu (2016) afirmă că evaluativistii sunt semnificativ mai 
înclinați decât multiplistii să utilizeze strategii cognitive şi metacognitive (Cano, 2005), 
„să se angajeze în schimbare conceptuală (Mason, 2010; Qian & Alverman, 1995), să 

performeze mai bine în evaluarea şi reconcilierea unor surse conflictuale de cunoştinţe 
(Bråten et al., 2011); ca studenți, să se implice în realizarea proiectelor din facultate 
(Cano, 2005; Muis, 2004). | 

c) Abilitățile de cogniție epistemică. Aceste abilități se mai numesc „practici epis- 
temice” sau „procese de încredere” (Chinn, Buckland & Samarapungavan, 2011). Aceste 
abilități includ modalităţile prin care oamenii decid dacă o afirmaţie poate fi considerată 
cunoaștere sau nu. În filosofie, acest proces este numit justificare: justificarea preten- 
tiilor de cunoaştere drept cunoaştere (Greene, Azevedo & Torney-Purta, 2008). Practicile 

epistemice desemnează şi capacitatea de a construi argumentatii solide pentru afirmaţii 
care se pretind cunoaștere, precum și abilitatea de a evalua pretenţiile de cunoaştere 
ale altora. 

Abilitatile de gândire epistemică au fost şi ele asociate cu rezultate academice dezi- 
rabile: interpretarea şi înțelegerea (Strømsø & Bråten, 2010), performanţa in argumen- 
tare (Kuhn, 2003), integrarea cu succes a informaţiilor din mai multe texte conflictuale 
(Bråten er al., 2011) şi performanţa în învățare (Mason et a/., 2013; Muis & Duffy, 
2013). Ca şi abilitățile de gândire critică, gi abilităţile de cognitie epistemică au fost 
investigate atât ca abilităţi generale, cât şi ca abilităţi specifice unor domenii. 

Tipurile de justificări care reflectă abilitățile de cognitie epistemică se grupează in 
trei categorii: mărturii din surse de încredere, utilizarea unor procese normative de 
încredere şi combinarea unor tipuri de justificare (Greene & Yu, 2016). Le vom prezenta 
în continuare în detaliu. | 

a) Justificarea pe bază de mărturii din surse de încredere. Nimeni nu poate inves- 
tiga, analiza şi trage concluzii despre toate afirmaţiile cu pretenție de cunoaştere cu 
care se confruntă. Ca urmare, oamenii sunt nevoiţi să se încreadă într-o „divizie a 
muncii cognitive”, adică în persoane de încredere în privința afirmațiilor cu valoare de 
cunoaştere (Kitcher, 1993). Această modalitate de justificare funcţionează mai ales în 


susținerea afirmațiilor generale cu pretenție de cunoaştere, deci pentru cunoaşterea 


valabilă dincolo de domeniile specializate. În privinţa evaluării încrederii în sursele 
care fac afirmaţii despre cunoştinţe specifice, expertiza este importantă, iar elevii trebuie 
învățați să recunoască anumiţi indicatori de încredere, dar si să continue să evalueze 
dacă o sursă este pe mai departe de încredere (Goldman, 2011). Aceste abilităţi sunt cu 
atât mai importante cu cât oamenii au câştigat acces la perspective nenumărate, graţie 
accesului la internet. | 

b) Justificarea prin procese de încredere. Detalierea practicilor epistemice folosite 
pentru a ajunge la o afirmaţie despre care se pretinde că reprezintă cunoaştere este un 
alt tip de practică de justificare a cunoştinţelor. Pentru a putea rationa eficient într-o 
controversă complexă, se impune cunoașterea practicilor epistemice acceptate în diverse 
discipline (Sandoval, 2012). De exemplu, la orele de ştiinţe elevii sunt învăţaţi tipuri 
variate de practici epistemice precum experimentarea sau testarea ipotezelor. În interi- 
orul științelor, aceste practici sunt uneori şi mai diferenţiate: experimentul în biologie 
diferă de cel din fizică, Unele practici epistemice sunt specifice şi esenţiale în unele 
domenii — experimentul în fizică — neavând însă nicio relevanţă în altele — în istorie, 
de pildă. 

Este important de subliniat că operaţii de gândire critică precum analiza sau evalu- 
area reprezintă, de regulă, seturi complexe de practici disciplinare specifice. Elevii 
expuși anumitor practici epistemice în orele de ştiinţe învaţă să discearnă între diferite 
tipuri de dovezi, dar și să producă sau să evalueze critic afirmaţii despre relaţii cauzale 


(Sandoval et al., 2014; Schaube, 1996). La orele de istorie, elevii învaţă practici epis- 


temice precum: interpretarea unei surse istorice („izvor”) triangularea surselor şi evaluarea 
propriei interpretări şi a altor persoane despre evenimente istorice (VanSledright & 
Maggioni, 2016). La orele de matematică, elevii învață regulile de logică şi de verificare, 
printre alte practici epistemice. Astfel, elevii învață nu doar să rezolve probleme, ci şi 

ce proceduri de rezolvare sunt cele mai de încredere (Weber, Inglis & Mejia-Ramos, 
2014). Aceste aspecte vor fi dezvoltate în secțiunea a treia a lucrării. 

c) Combinarea unor tipuri de justificare. Unele dintre cele mai puternice tipuri de 
argumente pentru afirmaţii cu pretenţie de cunoaştere includ justificări pe bază de 
mărturii ale experților, în conjunctie cu dezvăluirea proceselor de încredere utilizate în 
generarea cunoştinţelor (Bråten et al., 2011). Utilizarea de către elevi a unor surse 
variate de justificare prezice mai bine interpretarea, evaluarea şi integrarea informaţiilor 
din surse multiple, precum în cazul căutării pe internet pentru a rezolva probleme per- 
sonale sau profesionale complexe (Strømsø & Bråten, 2009; Ferguson & Bråten, 2013; 
Bråten et al., 2013; Bråten et al., 2014). 

În concluzie, dispozițiile şi credințele epistemice pot activa sau dezactivn abilitatile 
şi practicile epistemice, de regulă disciplinare. Aceste practici episiemice sunt esențiale 
pentru gândirea critică. 


Figura 4. Relația dintre dispozițiile şi credințele epistemice, abilitățile şi practicile epistemic 
şi gândirea critică 

Credintele epistemologice ale profesorilor 


Profesorii adeseori se luptă din greu cu rolul de formare a cognitiei epistemice a 
elevilor, nefiind ceva obisnuit nici in scoala, nici in formarea lor iniţială. Cu toate 
acestea, cand se asigură pregătirea potrivită, iniţială şi/sau continuă, profesorii devin 
capabili să diagnosticheze elevii care au nevoie de ajutor, să ofere sprijin la momentul 
potrivit, apoi să diminueze gradual suportul oferit, pe măsură ce elevii pot să practice 
cognitia epistemică şi gândirea critică pe cont propriu (Abrami et al., 2015; Murphy et al., 
2014; Sinatra & Chinn, 2012). 

Cognitia epistemica a profesorilor si impactul acesteia asupra învăţării elevilor a 
fost una dintre principalele preocupări ale cercetătorilor acestui domeniu. Încă din 1998, 
Elliot şi Chan remarcau o schimbare a intereselor de cercetare în domeniul educării 
profesorilor de la studierea comportamentului acestora în clase către examinarea gân- 
dirii şi credințelor lor. Prin această modificare se încerca o mai bună înţelegere a pro- 
cesului luării de decizii educaţionale și a practicilor profesionale ale cadrelor didactice. 
Investigarea gândirii şi credințelor profesorilor ia în calcul sugestia că în formarea 
acestora credinţele profesorilor ar putea fi cel mai valoros construct psihologic (Pintrich, 
1990). Se poate constata că multe obstacole în calea reformelor educaţionale provin 
din credințele profesorilor, întrucât ele pot determina sau nu profesorii să accepte 
schimbările propuse (Elliot & Chan, 1998). Deoarece propriile credinţe epistemice ale 
profesorilor prezic măsura în care ei vor recunoaște că gândirea critică este un rezultat 
academic dezirabil, integrarea cognitiei epistemice în programele de formare inițială 
şi continuă a profesorilor este un deziderat important a acestor programe de formare 
(Greene & Yu, 2016). 

O serie de cercetări care au vizat formarea viitorilor profesori au evidențiat că 
studenții care se pregătesc în acest domeniu aduc cu ei cunoştinţe prealabile. Acestea 
reprezintă elemente ale credințelor care le vor filtra noile cunoştinţe din programele de 
formare academică oferite de universităţi şi colegii (Claderhead & Robson, 1991; 
Hollingsworth, 1989; Tillema, 1995). A. 

Dintre toate credințele deținute de profesori, credințele despre natura cunoaşterii $1 
învăţării — credinţe epistemologice — par să fie cele ce influenţează alegerile şi deciziile 
profesorilor în clasă. Este posibil ca metodele de predare, managementul clasei, apro- 
fundarea cunoștințelor — toate să fie influențate de credințele profesorului despre 
cunoaștere și despre achiziţia acesteia. Acest aspect poate fi de importanță majoră 
pentru formatorii de formatori, în structurarea: şi derularea programelor de formare 
specifice (Elliot & Chan, 1998). 

14.1. Credintele epistemologice ale profesorilor 
şi cunoaşterea pedagogică 


Din punct de vedere pedagogic, conţinutul cunoașterii poate fi diferențiat în trei cate- 
gorii: conținut disciplinar al cunoașterii, adică pe domenii (cunoștințe ştiinţifice, dis- 
ciplinare — Content Knowledge sau CK), conţinut pedagogic al cunoaşterii (cunoştinţe 
școlare sau cunoștințe ştiinţifice prelucrate pentru uz didactic, pentru predare si învăţare 
şcolară — Pedagogical Content Knowledge sau PCK) şi cunoştinţe pedagogice generale 
(General Pedagogical Knowledge sau GPK). 

GPK sau General Pedagogical Knowledge reprezintă cunoaşterea teoriilor învățării, 
a principiilor esenţiale ale instruirii, înțelegerea diferitelor filosofii ale educaţiei, cunos- 
tinte generale despre cel care învaţă precum şi cunoştinţe despre principii şi tehnici de 
management al clasei (Grossman & Richert, 1988, p. 54; Shulman, 1987, apud Merk 
et al., 2017). GPK sunt puternic semnificative pentru predare şi învăţare, percepția 
valorii practice a acestora influențând motivaţia pentru învăţare a viitorilor profesori 
(Brâten & Ferguson, 2015). Formatorii îi încurajează constant pe viitorii profesori să 
pornească de la teoria si cercetarea educaţională pentru a-şi elabora practicile de formare 
şi deciziile de management al clasei. Viitorii profesori ar trebui să citească critic, să 
. interpreteze şi să înțeleagă cunoștințele din cercetările pedagogice pentru a utiliza ceea 
ce consideră valoros în propria practică de predare (Merk et al., 2017). 

Merk şi colaboratorii săi (2017) au investigat atitudinea viitorilor profesori față de 
cunoaşterea pedagogică generală, realizând o serie de comparații pe domenii între 
viitorii profesori între evaluativisti şi multiplişti. Utilizând conceptul de cunoștințe 
pedagogice generale (Shulman, 1986), Merk şi colaboratorii săi investighează felul 
în care acestea sunt percepute de studenți, în raport cu experiența. 

Credinţele epistemologice se reflectă în atitudini vizavi de cunoştinţele din diverse 
discipline (CK). Pe de altă parte, în contextul pregătirii pentru cariera didactică se 
înregistrează o tendință a viitorilor profesori de a considera cunoştinţele pedagogice 
generale prea abstracte, prea teoretice şi prea idealiste, astfel încât viitorii profesori 
tind să perceapă teoria şi cercetarea educaţională ca fiind fără legătură cu practica, 
fără relevanță, ajungând la devalorizarea și chiar denigrarea acestor cunoștințe (Merk 
et al., 2017). 

Care ar putea fi explicațiile acestui fenomen? | 

1. Credintele studenţilor despre ce ar trebui să înveţe. Mulţi studenţi care se pre- 
gătesc să devină profesori se așteaptă să obțină cunoştinţe precise despre ce funcţionează 
cel mai bine în predare. Ei doresc să achiziţioneze direct şi rapid instrumente şi strate- 
gii specifice de predare care pot fi puse în practică direct, fără ajustări şi modificări 
(Joram, 2007). Aceşti studenţi sunt interesaţi mai mult de dimensiunea instrumentală 
a GPK; când nu o găsesc, sunt dezamăgiţi şi tind să devalorizeze GPK. l 

2. Credintele studenților despre sursele GPK. În esență, viitorii profesori disting 
două surse ale GPK: practica și teoria. Cunostintele derivate din teorie sunt cele din 
educaţia formală, compuse de regulă din ansambluri de GPK formalizate, din cunoştinţe 

cuprinse în literatura de cercetare educațională sau în tratate. Cunostintele derivate din 
practică implică propria experienţă de elev, experienţele active de predare (dacă au 
făcut practică pedagogică) și învățarea prin observarea altora (colegi sau profesorii de 
la clase). Dacă aceste cunoștințe deriva din practică, adică din experienţă, din predare, 
din observarea altora — vor fi preferate celor care provin „din cărţi”: cursuri, teorii 
derivate din cercetări, manuale universitare. De exemplu, studenţii valorizează mai mult 
mărturiile unor profesori de la clasă decât cele ale unor cercetători sau ale unor profe- 
sori universitari. 

3. Credintele anterioare ale studenţilor despre predare gi învăţare. Viitorii profesori 
îşi încep studiile cu credințe adânc înrădăcinate despre predare şi învăţare, derivate din 
experienţa lor de elevi. Aceste credințe, puternice şi rigide, funcționează ca o grilă de 
selecţie a noilor cunoștințe, aşadar, este posibil ca ele să influenţeze ce consideră ei ca 
fiind cunoştinţe pedagogice relevante şi utile. Dacă GPK întâlnite la cursurile de peda- 
gogie' se potrivesc cu aceste credinţe, este mai probabil să fie mai uşor acceptate şi 
învățate (Sjølie, 2014; Merk et al., 2017, pp. 2-3). 

Implicații pentru formarea profesorilor. Implicatiile credințelor epistemologice in 
formarea profesorilor sunt importante. Avem în vedere faptul că nivelurile diferite 
de specificitate a credințelor epistemologice în raport cu un anumit conţinut de 
cunoaştere — de exemplu cunoştinţele pedagogice generale (General Pedagogical 
Knowledge — GPK) — poate avea implicaţii asupra perceperii valorii practice a acestui 
conţinut de către studenţii care se pregătesc să devină profesori. Despre teoriile sau 
conceptele pedagogice generale validate de experţi, viitorii profesori aflați în stadiul 
dualist pot considera că pot fi transferate în orice context. Pe de altă parte, studenții 
relativişti devalorizează expertiza şi văd cunoaşterea ca fiind expresia unor opinii arbi- 
trare; cunoaşterea nu poate fi aşadar transferată în niciun alt context sau timp, iar 
cunoştinţele pedagogice generale nu au, în viziunea lor, valoare practică. În sfârşit, 
studenţii cu credințe evaluativiste puternice sunt capabili să determine contextele în 
care cunoştinţele sunt mai mult sau mai putin certe. Evaluativiştii vor face această 
determinate prin evaluarea şi cântărirea dovezilor oferite pentru cunoştinţele prezentate. 
În raport cu cunoştinţele pedagogice generale (GPK), evaluativistii vor crede că afir- 
matiile unor experți sau ale unor surse ştiinţifice de încredere (articole ştiinţifice) pot 
fi valoroase practic, dar numai dacă teoria în cauză permite aplicarea asumptiilor ei în 
practică (Merk et al., 2017, p. 5). 

Valoarea epistemologică percepută a cunoştinţelor pedagogice generale (GPK) este 
influenţată de o altă variabilă psihologică ce ţine de subiecţi: familiaritatea cu aceste 
cunoştinţe, Astfel, o persoană care percepe o temă drept familiară, considerând că 
deţine cunoştinţe despre. respectiva temă, o va percepe mai cert şi, mai departe, va 
considera că acele cunoştinţe au o valoare practică mai mare. Familiaritatea noilor 
cunoștințe, suprapunerea acestora cu cunoștințele deja deţinute de individ este impor- 
tantă din punct de vedere epistemologic. Astfel, în cazul cunoştinţelor pedagogice 
generale, potrivirea noilor cunoştinţe pedagogice cu cunoştinţele şi credinţele epis- 
temologice anterioare ale studenţilor despre educaţie este importantă, deoarece nepo- 
trivirea sau contrazicerea acestor credințe poate prezice judecarea noilor cunoştinţe 
pedagogice generale ca fiind inconsistente şi neaplicabile în practică. Acest fenomen 

s-ar putea datora faptului că studenţii caută să nu aibă inconsistente în sistemul lor 
de credinţe (Merk et al., 2017, p. 6). 


14.2. Credintele epistemologice ale profesorilor 
şi constructivismul în predare 


Practica obişnuită de predare, centrată pe profesor, se bazează pe asumptia că acesta 
este cel care transmite cunoştinţele, reliefând o viziune instructionista asupra educaţiei 
formale. În general, epistemologia personală a profesorilor este consistentă cu practicile 
lor de predare (Maggioni & Parkinson, 2008). Totuşi, credințele epistemologice ale 
profesorilor si practicile lor de predare nu sunt întotdeauna consistente, ele fiind 
mai degrabă intenţii de comportament decât comportamente propriu-zise (Many, 
Howard & Hoge, 2002; Wilson & Cooney, 2002). Există, aşadar, o diferență între teo- 
ria asumată şi cea practicată în predare, practica didactică imaginată fiind diferită de 
situaţia reală de predare (Smith, 2016, p. 49). 

O perspectivă interesantă asupra credințelor epistemologice în şcoală este oferită de 
Roth şi Roychoudhury (1994, apud Hofer & Pintrich, 1997, p. 126) care studiază așa-numitul 
angajament epistemologic al elevilor de liceu la fizică şi propun distincţia dintre 
credinţele „constructiviste” și credinţele „obiectiviste”. Abordarea epistemologică impli- 
cită în educaţia formală este predominant „obiectivistă”, în sensul în care cunoştinţele 
din disciplinele şcolare sunt reprezentate, epistemic, ca obiecte gata-făcute. Pe de altă 
parte, se doreşte o predare şi o învăţare „constructiviste”, prin care elevii să ajungă pe 
cont propriu la elaborarea cunoştinţelor. Abordarea constructivistă, prin experienţe în 
predarea ştiinţelor, pare cumva „pe dos” în raport cu simțul comun al elevilor despre 
ştiinţe. Materiile şcolare sunt percepute predominant de elevi ca fiind compuse din 
elemente (cunoştinţe) separate, decontextualizate şi certe. 

Credintele epistemologice ale profesorilor se reflectă în strategiile de învățare pe 
care le promovează cu elevii. Raportându-ne la strategiile constructiviste puternice, 
respectiv slabe de învăţare, pot fi diferenţiate două categorii de strategii: holiste sau de 
profunzime şi, respectiv, atomiste sau de suprafaţă (Windschitl, 2002). 

Strategiile holiste implică construcţia pe cont propriu a sensului, realizarea de legă- 
turi cu cunoştinţele anterioare și evaluarea unei game largi de probe (dovezi). Când 
profesorii promovează astfel de strategii cu elevii, acționează în spiritul unui construc- 
tivism puternic, Strategiile profund holiste de învăţare caracterizează învățarea expe- 
rientiala, strategiile evaluative, colaborarea cu profesorul si colegii si utilizarea abilitatilor 
de gandire de ordin superior (Smith, 2016, p. 53). 

Strategiile de învățare atomistă sau de suprafață caracterizează un constructivism 
slab. Profesorii care promovează strategii atomiste sau de suprafață desfășoară 
acțiuni centrate pe profesor, practici de predare şi activități imitative, în locul celor 
de angajament. Acestea conduc elevii către reproducerea informaţiilor, fără a trebui 
să demonstreze înțelegerea lor (Smith, 2016, p. 53). Schraw si Sinatra (2004) afirmă 

că profesorii cu epistemologii personale mai sofisticate sunt mai înclinați să îşi 
adapteze strategiile și să-și implice mai mult elevii. Se poate așadar reține ideea că 
epistemologiile personale naive sunt asociate cu activităţi constructiviste slabe, în timp 
ce epistemologiile personale sofisticate sunt asociate cu activități constructiviste tari 
(Smith, 2016, p. 53). 

Este important să se determine şi cum sunt comunicate credinţele epistemologice 
în clasă. Profesorul poate considera că predă într-o manieră constructivistă, dar să nu 
o facă, de fapt. A invita elevii să gândească fenomene și evoluţii în istorie, dar a-i motiva 
prin note pentru fapte gi date istorice ilustrează această inconsistență între buna intenție 
şi comportament efectiv. De multe ori, practicile didactice contin asumpfii epistemolo- 
gice tacite, accesibile probabil mai usor prin studii observationale si demografice. De 
pildă, natura sarcinilor de lucru, modurile în care îşi vorbesc profesorii ȘI elevii, struc- 
tura clasei, aranjarea mobilierului, sistemul de recompense, organizarea manualelor şi 
limbajul. De asemenea, e important să știm mai multe lucruri despre suprapunerile 
dintre teoriile epistemologice ale profesorilor şi ale elevilor si studenților (Hofer & 
Pintrich, 1997, p. 124). | 

Schimbarea epistemică la elevi este strâns legată de cognitia epistemică a profe- 
sorilor. Deşi multe modele epistemice evolutive au susținut că schimbarea episte- 
mică înseamnă evoluţia de la naiv la sofisticat, cercetările mai recente au arătat că 
o cognitie epistemică eficientă înseamnă adaptarea acesteia la context; astfel, 
uneori, apelul la autoritatea epistemică a profesorului se justifică (Chinn, Buckland & 
Samarapungavan, 2011). 

În acest context, devine extrem de relevantă cognitia epistemică a profesorului. 
Pentru a preda pentru o cognitie epistemică adaptativă la elevi, pe care aceştia să o 
poată utiliza şi în afara școlii, profesorul trebuie să ştie epistemologia disciplinei pe 
care o predă, aplicabilitatea acesteia în viata de zi cu zi a elevilor, precum si strategiile 
pedagogice care să îi permită promovarea conexiunii dintre cognitia epistemică din 
disciplina învățată şi viata (Sandoval, Greene & Bråten, 2016, p. 482). 

Aici poate apărea însă o problemă: dacă un profesor are o gândire epistemică mai 
putin adaptativă, va avea dificultăţi în a dezvolta gândirea epistemică adaptativa la 
elevii săi. Dacă, de exemplu, îşi propune scopuri epistemice precum înțelegerea în 
profunzime, îi va fi dificil să utilizeze mijloacele adecvate pentru acest scop (de exem- 
plu, argumentarea raţională — Chinn, Rinehart & Buckland, 2014). Un profesor relati- 
vist nu va putea forma cognitii epistemice evaluativiste la elevii săi. l 

Prin urmare, se poate prefigura nevoia dezvoltării cogniției epistemice la profesori, 
pe baza unor modele testate empiric, ce pot susține intervenția pentru schimbarea epis- 
temică (Bråten, 2016). O modalitate de intervenție în acest sens ar putea fi coordonarea 
dezvoltării epistemice individuale (reflectiile epistemice proprii privind 0 problema 
particulară) cu reflectiile epistemice colective, ca practici disciplinare care vizează 
aceste probleme epistemice (Ryu & Sandoval, 2012). 

Epistemologiile personale ale studenţilor 
viitori profesori 


15.1. Teoria schimbării conceptuale - aplicaţii pentru pregătirea 
profesorilor 


De ce este importantă schimbarea epistemologiei personale a viitorilor profesori? 
Există o serie de argumente care susțin ideea necesității schimbării epistemologiei 
personale a viitorilor profesori. Mai întâi, există o relație între credințele epistemologice 
sofisticate și abordarea învățării de profunzime, cu sens. Apoi, astfel de credinţe influen- 
teaza practicile de predare (Brownlee, Schraw & Berthelsen, 201 1). Aceleaşi credinţe 
sofisticate îi fac pe viitori profesori să abordeze în profunzime cursurile teoretice în 
formarea lor inițială, să îşi dezvolte un sistem de cunoștințe variate si profunde despre 
predare şi să adopte decizii informate si eficiente într-o varietate de contexte (Yadav & 
Koehler, 2007). Pe scurt, promovarea credințelor epistemologice sofisticate în formarea 
profesorilor poate susține o educaţie de calitate a acestora şi, în cele din urmă, o educație 
de calitate pentru elevii lor. (Brownlee et al., 2016). | 

Schimbarea epistemologiei personale a viitorilor profesori are in vedere strategiile 
care pot fi utilizate: a) în pregătirea acestora, respectiv b) în coordonarea activității de 
predare, mai cu seamă în formarea lor inițială. 

a) Epistemologia personală si abordarea pregătirii viitorilor profesori. Muis (2004) 
susține că epistemologia personală influențează strategiile de învăţare si rezultatele 
învăţării la viitorii profesori. Epistemologia personală filtrează experienţa de învăţare 
a cursurilor şi angajamentul în abordări de profunzime în învăţarea predării (Peng & 
Fitzgerald, 2006; Yadav & Koehler, 2007). Abordările învăţării centrate pe construirea 
de semnificaţii implică strategii holiste de învăţare în profunzime şi exprimă o înţelegere 
a învățării ca proces creator de sens (Marton, Dall' Alba & Beatty, 1993). Această stra- 
tegie de învăţare holistă şi în profunzime implică organizarea ideilor noi în aşa fel încât 
să permită articularea cu cunoștințele anterioare, construirea sensurilor personale şi 
promovează gândirea critică prin evaluarea dovezilor dintr-o gamă largă de surse. Pe 
de altă parte, strategiile de învăţare atomistă şi de suprafaţă promovează sensurile 
superficiale, nu permit prea multe conexiuni cu cunoştinţele anterioare şi rezultatul lor 
este deseori învățarea pe dinafară (Brownlee et al., 2016). 

Relatia dintre epistemologiile personale sofisticate si învăţarea orientată spre crea- 
rea de sens este prezentă în multe studii ce-i vizează pe viitori profesori. Bondy şi 

colaboratorii, (2007) au arătat că subiecții cu epistemologii personale mai sofisticate 
sunt mai înclinați să facă legături între idei şi să fie deschişi la perspective multiple. 
Bråten şi Strømsø (2006) au evidenţiat asocierea dintre credinţele subiecţilor despre 
viteza de achiziţie și abilităţile acestora de a evalua critic resurse informaţionale de pe 
internet. ; 

b) Epistemologia personală si abordarea predării la viitorii profesori. Relaţia 
dintre epistemologiile personale sofisticate și practicile didactice constructiviste au fost 
puse în evidență în câteva studii. Kang (2008) a descoperit că viitorii profesori cu 
epistemologii personale constructiviste urmăreau scopuri didactice de asemenea con- 
structiviste. Yadav şi Koehler (2007) susţin că viitorii profesori cu epistemologii per- 
sonale mai naive (care cred că abilităţile sunt înnăscute şi nu se schimbă) sunt mai 
înclinați să susțină strategii de lectură precum citirea după modelul profesorului, în 
timp ce subiecții care nu cred în modelul înnăscut (nemodificabil) al abilităților sunt 
înclinați să promoveze strategii de lectură care îi încurajează pe elevi să găsească sin- 
guri răspunsuri, să înveţe din greşeli. Viitorii profesori care cred că cunoaşterea este 
simplă sunt de acord cu practici centrate pe managementul comportamental, în vreme 
ce cei care cred că cunoaşterea este complexă sunt mai putin focalizati pe controlul 
clasei şi consideră că elevii trebuie să fie lăsaţi să-şi dea seama singuri cum funcționează 
lucrurile (Brownlee et al., 2016). 

Teoria schimbării conceptuale aplicată la epistemologiile personale ale viitorilor 
profesori. Bendixen (2002) susține că procesul schimbării conceptuale este declanşat 
de un dezechilibru cognitiv manifestat sub forma îndoielii epistemice. Procesul are 
următoarea desfășurare: mai întâi apare un declanşator al îndoielii, apoi începe experiența 
de îndoială epistemică, încheiată în al treilea pas cu rezolvarea dezechilibrului (îndo- 
ielii), iar în ultima etapă fie sunt dezvoltate noi credințe, fie sunt reafirmate credințele 
anterioare (p. 203). Aşadar, indivizii trebuie să resimtă un anume dezechilibru cognitiv, 
în sensul că credințele lor epistemice nu sunt potrivite; apoi, noile credinţe trebuie să 
poată fi înţelese şi utilizate pentru rezolvarea dezechilibrului. În final, aceste credințe 
noi trebuie să fie considerate utile într-un anumit sens. În studiul lui Bendixen (2002), 
studenții au raportat că au trebuit să se simtă autonomi şi să experimenteze credințe 
diferite de ale lor, pentru a putea trăi experiențe de dezechilibru cognitiv (îndoială 
epistemică). | 

Sosu si Gray (2012), într-un studiu longitudinal de patru ani pe viitori profesori, au 
înscris subiecţii la un curs construit deliberat pentru a le contraria credinţele într-o gamă 
largă de teme despre predare şi învățare, abordate dintr-o varietate de perspective. 
Autorii susţin că dezechilibrul cognitiv indus in acest fel i-a făcut pe subiecți să-1și 
schimbe credinţele despre abilităţi, sursele cunoașterii, certitudinea cunoaşterii $1 pro- 
cesul învățării. > S-A Pic 

Walker și colaboratorii săi (2011) au derulat o altă cercetare longitudinală pe viitori 
profesori din Australia, de-a lungul a patru ani. In anul trei studenţii au raportat 
deja credințe epistemologice mai sofisticate precum: învățarea este un prâces gra- 
dual; cunoașterea este incertă; cunoștințele sunt integrate, lar în al patrulea an au 
raportat că efortul, în măsură mai mare decât abilitățile, contribuie la învățarea de 
succes. O parte dintre studenţi au fost intervievaţi în anul patru pentru a determina ce 

cred ei că a produs schimbările. Unele dintre răspunsurile lor au indicat drept cauză a 
schimbărilor experienţele de învățare provocatoare, mai exact reflectia, dezechilibrul 
cognitiv indus de teorii și opinii diverse, înţelegerea în profunzime gi cunoștințele 
nou-achizitionate de-a lungul studiilor universitare. 

Rodriguez si Cano (2007) au derulat o cercetare longitudinală pentru a evalua măsura 
în care epistemologiile personale ale studenţilor viitori profesori se modifică de-a lun- 
gul unui curs de un an, constatând că subiecţii au devenit mai sofisticati epistemologic. 

În timp ce aceste studii longitudinale subliniază că dezechilibrul poate fi un declan- 
şator al schimbării epistemologice, există şi o serie de cercetări care susţin că schim- 
barea epistemologică poate fi produsă şi prin intervenţii pe termen scurt. De exemplu, 
Kienhues, Bromme şi Stahl (2008), au utilizat texte refutafionale cu scopul de a provoca 
credinţele epistemologice la subiecţi, în comparaţie cu instructia directă. O parte dintre 
subiecţi au citit un text despre eficacitatea ADN-ului recoltat din amprente, apoi au lec- 
turat un al doilea text (refutational) care cuprindea informaţii factuale ce contraziceau 
afirmaţiile din primul text. Ceilalţi subiecţi au învăţat informaţii despre ADN-ul din 
amprente în manieră tradițională, prin instrucție directă. Rezultatele au fost surprinză- 
toare: pe de o parte, studenții cu epistemologii personale mai puţin sofisticate au dez- 
voltat credințe mai sofisticate după expunerea la textul refutational, iar pe de altă parte, 
subiecții cu epistemologii personale mai sofisticate, supuși influenței predării clasice, 
au dezvoltat epistemologii personale mai naive. Kienhues si colaboratorii săi au expli- 
cat aceste rezultate prin faptul că ar fi trebuit să se raporteze la un cadru teoretic mai 
complex al schimbării conceptuale, compus, pe lângă îndoiala epistemică, din voință 
epistemică (motivația de a depăşi dezechilibrul sau îndoiala epistemică) şi strategiile 
de rezolvare a dezechilibrului (de exemplu — reflectia). 

Gill, Ashton şi Algina (2004) au folosit sarcini în legătură cu un text expozitiv, 
respectiv cu un text refutational, într-o intervenție pe termen scurt. Au observat că viito- 
rii profesori din grupul care a experimentat o sarcină în legătură cu textul refutational 
au înregistrat o schimbare mai marcantă a credințelor epistemologice, în comparaţie cu 
subiecții care au experimentat textul expozitiv. 

Aceste studii sugerează că dezechilibrul cognitiv ca inductor al gândirii de ordin 
superior reprezintă un element ce are potenţialul de a produce schimbări în epistemo- 
logia personală a viitorilor profesori. 

Pe de altă parte, un alt element central al schimbării epistemice pare a fi reflecfia 
explicită (Brownlee et al., 2016). Reflectia explicită asupra propriei epistemologii 
personale a fost definită de Maggioni şi Parkinson (2008) ca angajare a subiecților în 
„mișcări epistemologice” (epistemological moves), care implică direcționarea subiec- 
tilor către a reflecta asupra a ceea ce contează drept cunoaştere şi asupra modalitatilor 
de a obţine această cunoaştere în situaţii specifice. Muis (2007) apreciază că prin 
învățare autoreglată sau prin metacognitie poate fi susținută reflectia explicită a subiec- 
tilor asupra a ceea ce înțeleg despre natura cunoștințelor si a cunoaşterii. 

Charalambous, Panaoura și Phillippou (2009) au investigat schimbările în episte- 
mologiile personale ale viitorilor profesori de matematică pe care le-ar putea produce 

studierea unor materiale particulare, cu conţinut istoric, despre matematică, dar rezultatele 
au fost dezamăgitoare: subiecţii au înregistrat un declin al sofisticării epistemologice 

ca urmare a studierii acestor materiale. Rezultatul a fost pus de autori pe seama faptu- 
lui că nu li s-a cerut explicit subiecților să reflecteze asupra propriilor epistemologii 
personale ca urmare a experienţei induse. 

Valanides şi Angeli (2005) au distribuit în trei condiţii experimentale studenți viitori 
profesori din SUA şi le-au aplicat intervenţii diferite, menite să le dezvolte gândirea 
critică şi reflectia. 

Primului grup, în condiția experimentală generală, i s-au predat cinci principii 
generale de gândire critică, independent de orice conținut, iar apoi studenţii au lucrat 
în perechi pentru a dezvolta un punct de vedere comun asupra problemei: „Sunt valo- 
rile americane modelate de mass-media?”. 

A doua condiţie experimentală — infuzia — ă implicat o sesiune iniţială de stabilire 
a unei poziţii comune a subiecţilor organizați în diade, pe aceeaşi problemă: „Sunt 
valorile americane modelate de mass-media?”. La un moment dat, cercetătorul i-a 
întrerupt şi le-a cerut să reflecteze asupra proceselor lor de gândire derulate anterior, 
pe baza cărora să redacteze propriile reguli de gândire critică. În secvenţa următoare, 
subiecţilor li s-a prezentat o expunere înregistrată video despre principiile gândirii 
critice (cele cinci de la prima condiție experimentală), iar apoi membrii fiecărei diade 
au fost invitați să compare principiile scrise de ei cu principiile vizionate, pentru a 
stabili asemănări şi diferente. 

În a treia condiţie experimentală — imersiunea — fiecare pereche de subiecţi a reflec- 
tat la problema „Sunt valorile americane modelate de mass-media?”, apoi au scris reguli 
proprii de gândire critică. În etapa următoare, prin întrebări socratice (Ai analizat pro- 
blema în profunzime? Care sunt argumentele tale în sprijinul acestei perspective? etc.), 
subiecţii au fost solicitati să-şi analizeze, să-și clarifice şi să-şi evalueze punctele de 
vedere, dar nu au mai fost informaţi, precum colegii lor din primele două condiții 
experimentale, despre cele cinci principii generale de gândire critică. 

Deşi epistemologiile personale ale participanţilor s-au modificat în toate cele trei 
condiții experimentale, subiecţii din a doua condiție experimentală — infuzia — au înre- 
gistrat cea mai mare schimbare. Acest rezultat sugerează că instruirea explicită in 
privinţa gândirii critice poate avea un efect însemnat asupra credințelor epistemologice. 
Totuşi, instruirea explicită trebuie combinată cu procese în care studenţii sunt încurajați 
să reflecteze, să dezbată şi să isi evalueze propria gândire în raport cu principii afirmate 
explicit, în contextul unor probleme slab definite şi controversate. 

Deniz (2011) a încercat să modifice epistemologiile personale ale viitorilor profesori 
printr-o intervenţie de patru săptămâni la un curs de științe. Studenţilor li s-a cerut să 
reflecteze explicit la epistemologia personală proprie, pe măsură ce studiau un curs 
introductiv în ştiinţe, reflectiile exprimându-se în discuţii în clasă sau sub formă scrisă. 
Deniz a descoperit modificări semnificative ale epistemologiilor personale ale parti- 
cipantilor la toate dimensiunile credințelor epistemologice definite de Hofer: certitudine 
si simplitate, justificarea, sursa si posibilitatea de a obţine adevărul. l 

Güven, Sülün şi Çam (2014) au derulat o cercetare de şapte săptămâni pe viitori 
profesori pentru învățământul primar care studiau un curs de științe. Studenții au com- 
pletat de-a lungul intervenției jurnale reflexive, după fiecare sesiune de studiu. Rezul- 
tatele au indicat schimbări ale credințelor epistemologice ale subiecților la cele mai 

multe dintre dimensiunile modelului lui Schommer (învățarea rapidă, abilitatea înnăs- 
cută, sursa cunoaşterii şi simplitatea cunoaşterii). 

Tsai (2006) a vizat schimbări în epistemologiile personale ale viitorilor si actualilor 
profesori care urmau un curs de ştiinţe. Cele două grupuri de subiecți — actuali ŞI viitori 
profesori — au urmat un curs de patru luni a câte două ore pe săptămână. Cursul a 
implicat epistemologia personală în contextul ştiinţei (o temă de filosofia ştiinţei), 
teoria schimbării conceptuale, activități în clasă care includeau prezentarea și aplicarea 
teoriilor şi temelor despre e-learning in ştiinţe. Rezultatele au arătat că viitorii profesori 
sunt mai dispuși decât profesorii actuali să își schimbe credințele epistemologice des- 
pre ştiinţă, acestea devenind mai constructiviste ca urmare a intervenţiei. 

Abordări implicite si explicite în promovarea schimbării epistemologie personale. 
Brownlee, Schraw şi Berthelsen (2011) afirmă că schimbarea epistemologiei personale 
la viitorii profesori devine mai substanțială dacă se iau în considerare, alături de abor- 
dările explicite precum reflectia, şi abordările implicite ale epistemologiei personale. 
Într-un studiu pe masteranzi, discuţiile în clasă ale acestora și reflectiile din jurnale pe 
tema lecturilor despre epistemologia personală au fost asociate cu conținuturile cursu- 
„rilor. Suplimentar acestei abordări explicite, aceştia au avut de parcurs un curriculum 
construit în așa fel încât să modeleze cunoaşterea integrată (interacțiunea dintre cunoştinţe). 
Mai exact, teme de psihologia educaţiei au fost interconectate prin tema longitudinală 
a epistemologiilor personale, iar profesorul a prezentat demonstrativ abordări ale pre- 
dării care reflectau o centrare clară pe viziuni ale cunoaşterii bazate pe date științifice. 
Rezultatele au indicat că epistemologiile personale ale participanţilor s-au sofisticat 
gradual de-a lungul anului de studiu. 

Abd-El-Khalick si Lederman (2000) consideră că, prin abordări explicite şi implicite 
poate fi abordată şi problematica NOS (Nature of Science), anume credințele episte- 
mologice personale despre conceptele ştiinţei. Abordările explicite pot cuprinde reflecții 
asupra istoriei științei sau filosofiei științei, iar prin cele implicite viitorii profesori sunt 
orientafi spre schimbarea epistemologiei personale prin aplicaţiile de la cursuri sau prin 
experimente. | | 

Akerson și colaboratorii săi (2006) au implicat viitorii profesori în activități destinate 
dezvoltării conceptelor ştiinţifice şi abordărilor predării ştiinţelor. Rezultatele au indi- 
cat o sofisticare a viziunilor participanţilor despre NOS de-a lungul semestrului. 

Reflectia explicită în contextul predării la clasă. Ideea de bază este că practica de 
la clasă trebuie să fie încorporată explicit în procesul de reflecţie asupra epistemologiei 
personale proprii la viitorii profesori. 

Adibelli-Sahin si Bailey (2017) sugerează că, odată ce viitorii profesori au avut 
ocazia să se angajeze în reflecții asupra propriilor epistemologii personale, este impor- 
tant să aibă ocazia de a experimenta aceste credinţe în predarea efectivă. Pe aceeaşi 
linie, Fives și Buehl (2017) sugerează că reflectia explicită trebuie cuplată cu experienţa 
de predare care reflectă credinţe epistemice sofisticate. 

Este posibil ca nivelul de sofisticare a epistemologiei personale să influenţeze de 
fapt măsura în care viitorii profesori sunt capabili să asocieze explicit aceste credințe 
cu practica de predare. Akerson şi colaboratorii săi (2006) evidenţiază că viitorii pro- 
fesori absolvenți de master care au dezvoltat şi menţinut credințe epistemologice 


CE Scanned with OKEN Scanner 


EPISTEMOLOGIILE PERSONALE ALE STUDENȚILOR VIITORI PROFESORI 209 


sofisticate (evaluativiste), ca urmare a intervențiilor experimentale, sunt mai înclinați 
să transpună aceste credințe în exemple de predare în domeniul ştiinţelor, pe când 
studenţii cu credinţe epistemologice mai puţin sofisticate nu se angajează în astfel de 
reflecții despre practica de predare. Pe această bază, Akerson și colaboratorii săi (2006) 
le sugerează formatorilor viitorilor profesori să utilizeze o combinaţie de metacognitii 
cu reflecții explicite direct legate de practicile lor reale de predare. 

Cho şi Huang (2014) au studiat felul în care scrierea reflectivă a contribuit la schim- 
barea credințelor epistemologice ale viitorilor profesori de matematică. Subiectii au 
urmărit o serie de înregistrări video despre învățarea și predarea matematicii, urmate 
de reflecții asupra propriilor epistemologii personale si despre cele prezentate în filme. 
Rezultatele au arătat că studenţii cu epistemologii personale mai puţin sofisticate au fost 
mai înclinați să-şi modifice credințele epistemologice ca urmare a acestei intervenţii. 

În concluzie, aceste studii indică necesitatea asocierii dintre: a) reflectia explicită; 
b) în contexte reale de predare; c) asupra sofisticarii propriilor credințe epistemologice 
şi d) a felului în care acestea se reflectă în predarea proprie — pentru a schimba episte- 


mologiile personale ale viitorilor profesori. 


15.2. Un cadru reflexiv pentru schimbarea epistemologiilor 
personale ale profesorilor 


Aşa cum am arătat mai sus, reflectia explicită, atât asupra propriei epistemologii per- 
sonale (Brownlee et al., 2016), cât şi în contextul predării la clasă reprezintă deopotrivă 
strategii eficiente pentru declanșarea schimbării conceptuale la studenţii ce se pregătesc 
să devină profesori. Totuşi, pentru a putea construi un cadru reflexiv mai larg destinat 
schimbării epistemologiilor personale este necesar ca mai întâi să clarificăm termenul 
reflexivitate. Reflexivitatea poate fi înțeleasă simplist ca un proces prin care un individ 
(subiect) contemplă o idee sau un concept (obiect). Totuşi, sensul corect al reflexivitatii 

„este de proces autoreferential, în care gândirea se raportează la/se întoarce spre ea 
însăși, aşadar ia forma unui proces subiect — obiect — subiect (Archer, 2012, p. 2). 
În plan practic, procesele reflexive oferă căi prin care se poate investiga cum şi de 
ce o persoană ia o anumită decizie de acțiune, implicaţiile acestei decizii pentru acea 
persoană sau pentru alţii și ce alte opţiuni mai avantajoase ar fi existat (Brownlee 
et al., 2016). 

Schimbarea epistemică a viitorilor profesori este prefigurată pornind de la patru 
„tradiții” ale cercetărilor privind epistemologia personală, dezvoltate în partea I: 1. evo- 
lufionista; 2, a credințelor epistemologice (Schommer, 1990); 3. a teoriilor epistemo- 
logice personale (Hofer, 2004) și 4. a resurselor epistemologice. Vom menţiona că 
Justifi icarea este văzută ca un mecanism-cheie al schimbării credințelor epistemologice 
in unele din aceste modele sau „tradiţii” de cercetare. 

Cadrul credințelor epistemologice de la Hofer (2000) diferă de cel propus de Schommer 
Prin faptul că Hofer se focalizează mai degrabă pe procesele cognitive utilizate pentru 
a evalua afirmaţii, decât pe credinţele în sine despre conținutul cunoaşterii. În plus, 

Hofer afirmă că credinţele propriu-zise despre abilitatea fixă ar fi de fapt credințe 
ontologice, nu epistemologice (Brownlee et al., 2016). 

Modelul sau tradiţia teoriilor epistemologice personale promovează ideea unor 
teorii generale despre cunoaştere pe care le-ar deţine oamenii. Aceste teorii se prezintă 
ca viziuni asupra lumii şi se ordonează pe un continuum, de la naive la sofisticate 
(Schraw & Olafson, 2008). Conform acestui model, epistemologia personală a indivi- 
zilor este compusă dintr-un sistem unificat de credinţe care le influențează asumptiile 
despre achiziţia, structurarea, reprezentarea şi aplicarea cunoașterii. Deși credințele 
epistemologice individuale se pot schimba, teoria epistemologică personală lucrează 
ca un filtru holistic pentru justificarea cunoașterii şi luarea de decizii (Brownlee et al., 
2016). | 

Schraw şi Olafson (2008) propun cadrul viziunii epistemice despre lume (epistemic 
worldview framework), prin aceasta înțelegând credinţele colective ale unui individ 
despre natura, achiziţia şi justificarea cunoaşterii. Conform celor doi autori ar exista 
trei tipuri de viziuni epistemice despre lume, fiecare dintre ele ducând la diferente 
calitative în justificarea și aplicarea cunoaşterii: realistă, relativistă şi contextualistă. O 
poziţie realistă (numită şi absolutistă sau dualistă) asumă existenţa unui corp de cunoștințe 
stabil, achiziționat de la experţi prin transmitere şi reconstruire. Poziţia relativistă asumă 
ideea că fiecare individ, când învaţă, construieşte și justifică o bază de cunoștințe unică, 
diferită, dar echivalentă cu a altor indivizi. Poziţia contextualistă (numită şi evaluati- 
vistă) asumă că cei care învață construiesc înțelesuri împărtășite, în contexte sociale 
suportive, folosind criterii agreate de comun acord despre ce înseamnă cunoaştere 
legitimă (Brownlee et al., 2016). 

Schraw si Olafson disting mai departe intre viziunile epistemice despre lume $i 
credințele epistemice. Viziunile epistemice despre lume reprezintă un set de credințe 
nonindependente, care definesc împreună certitudinea, simplitatea, originea sau justi- 
ficarea cunoaşterii. Credintele epistemice, pe de altă parte, sunt credințe specifice 
despre o anumită dimensiune particulară a cunoaşterii. Şi credințele particulare, şi 
viziunile epistemice asupra lumii pot fi tacite şi explicite, ele afectând totuși cognitia 
şi acțiunea (Schraw, 2013). 

Perspectiva mai recentă a resurselor epistemologice concepe epistemologia perso- 
nală ca un set de resurse epistemologice specifice unui context. Acest model sugerează 
că epistemologiile personale variază foarte mult intra şi interindividual, în funcţie de 
context. Indivizii care învață vor activa resurse diferite în momente diferite şi pot să 
îşi modifice perspectiva sau poziţionarea epistemologică înainte, în timpul sau după 


evenimente critice (Brownlee et al., 2016). | 
Observaţii: 


1. In privința acestor „tradiţii”, cercetătorii care studiază cum se dezvoltă şi se modi- 
fică epistemologia personală a profesorilor vor avea în vedere modelele evolutive 
(„tradiția 1”), iar cei care vizează felul în care credinţele epistemologice specifice 
afectează predarea se vor raporta la modelul credințelor epistemologice („tradiția 2”). 
Peisajul cercetărilor şi teoretizărilor este mai degrabă diversificat decât unitar. Modelul 
teoriilor epistemologice, precum şi cel al resurselor epistemologice (Hammer & Elby, 
2002) sunt mai degrabă modalităţi noi de a înţelege epistemologia personală, decât 

dezvoltări şi clarificări ale tradiției stadiale (1) şi ale tradiţiei credințelor epistemo- 
logice (2). 

3. Cercetătorii au început să se centreze tot mai mult pe epistemologii personale specifice 
unor domenii, mai aproape, aşadar, de tradiția resurselor epistemologice (4). 


Justificarea cunoaşterii. Un studiu sistematic asupra felului în care indivizii (pro- 
fesorii) îşi justifică credinţele epistemologice a evidenţiat faptul că oamenii folosesc o 
multitudine de căi: prin observaţii, prin apelul la expertiza altora, prin deliberare con- 
sensuală si prin reflecţie personală (Schraw, Brownlee & Olafson, 2017). Între aceste 
moduri de justificare există o ierarhie a utilității, cele mai folositoare fiind strategiile 
de deliberare consensuală si reflectia. Aceeaşi cercetare indică faptul că reflectia expli- 
cită asupra credințelor şi asumptiilor promovează justificări mai bune, precum Si O 
probabilitate sporită de schimbare a credințelor. Acest ultim aspect poate contribui la 
schimbarea practicilor de predare spre unele constructiviste. 

Procesele reflexive sunt individuale, dar ele implică şi o mediere socială, iar Archer 
(2012) descrie patru moduri diferite de reflexivitate ce pot fi aplicate şi la viitorii pro- 
fesori: comunicativ, autonom, metareflexiv şi fracturat. 

1. Reflexivii comunicativi iau decizii pe care simt nevoia să le împărtăşească cu alţii, 
care să le confirme sau să le completeze, înainte de a trece la acţiune. De exemplu, 
un profesor poate simţi nevoia consultării cu colegii în cazul unor decizii pedagogice. 
El poate fi considerat, din punct de vedere epistemologic, un multiplist (Kuhn & 
Weinstock, 2002), deoarece este înclinat să caute şi să valorizeze opiniile personale 
ale altora. 

2. Reflexivii autonomi au clar în minte scopul şi traseul ce-l vor urma, iar deliberarea 
îi conduce direct la acţiune, chiar dacă aceasta este uneori nepotrivită. De exemplu, 
un profesor ar putea avea drept scop să amelioreze rezultatele slabe ale elevilor din 
clasa sa şi își canalizează toate eforturile înspre acest scop. Epistemologic, reflexi- 
vul autonom este absolutist (Kuhn & Weinstock, 2002), deoarece are cunoştinţe 
certe şi scopuri deconectate de ale celorlalți. 

3. Metareflexivul analizează critic deciziile şi acţiunile anterioare, proprii şi ale altora, 
pentru a lua decizii ce ar putea servi cel mai bine scopului comun. De exemplu, 
îngrijorat de rezultatele slabe ale elevilor săi, el este preocupat şi de învăţarea pro- 
fundă a materiei şi se gândeşte la strategii care ar putea să adâncească învăţarea, 
concomitent cu creşterea valorii notelor elevilor. Epistemologic, metareflexivul 
poate fi apreciat ca evaluativist (Kuhn & Weinstock, 2002), deoarece el analizează 
critic posibilităţile si constrângerile pentru a lua decizia cea mai echilibrată, pentru 
sine și pentru ceilalţi. 


4. Reflexivii „fracturați” nu isi pot folosi procesele reflexive pentru a realiza acţiuni 


eficiente. Deliberarea doar îi dezorientează, îi stresează, iar ca profesori nu ştiu cum 
să abordeze problema scorurilor mici la teste obținute de elevii lor. Deşi isi dau 
seama că simplele note nu reflectă cunoștințele elevilor, nu ştiu ce să facă pentru a 
le ameliora, dar nici nu au idee despre cum ar putea face învățarea mai profundă. 


(Brownlee et al., 2016). 

Archer (2012) sugerează că indivizii tind să dezvolte şi să practice un anumit mod 
de reflexivitate, generat de experienţa proprie. Aceste moduri însă pot fi schimbate între 
ele, mai ales de către subiecţii metareflexivi. Procesele metareflexive — cele mai adap- 
tate, după cum se poate observa — pot promova schimbările epistemologiilor personale 
ale profesorilor într-o suită de şase paşi, conform teoriei lui Brownlee şi a colaborato- 
rilor săi (2016): 


1. Apariţia unei interogatii sau preocupări interioare: un profesor se gândeşte cum se 
potriveşte epistemologia sa personală cu practicile de predare aşteptate de la el. 

2. Reflectarea asupra capacităţii de a se angaja în reflexivitate: profesorul analizează 
în ce măsură poate să se angajeze într-un proces reflexiv ce va conduce la modificări 
în modul său de a preda. 

3. Cântărirea mai multor puncte de vedere: profesorul trece la consultarea studiilor 
ştiinţifice despre cele mai potrivite strategii didactice pentru contextul în care a 
apărut problema. 

4. Folosirea gândirii critice ca parte a procesului reflexiv: profesorul se întreabă cum 
propria epistemologie personală îi poate ghida acțiunea didactică pentru a realiza 
simultan învățare de profunzime şi a obţine note bune la testarea elevilor. 

5. Luarea deciziei strategice: profesorul alege cea mai bună soluţie prin echilibrarea 
epistemologiei personale proprii cu cerințele contextului. | 

6. Punerea în practică a deciziei în clasă: profesorul se întreabă cum ar putea să-şi dea 
seama dacă deciziile sale pedagogice sunt potrivite. 


Observăm că reflexivitatea nu se reduce la simpla reflectare, fie şi explicită, asupra 
propriei epistemologii personale. Reflexivitatea le cere viitorilor profesori să se anga- 
jeze explicit într-un dialog subiect — obiect — subiect, pentru a produce schimbări 
deopotrivă în propria epistemologie personală şi în practicile proprii de predare. Acest 
proces le cere viitorilor profesori să îşi analizeze propria epistemologie personală 
(subiect) şi cum aceasta se asociază cu practicile de predare (obiect), apoi să se întoarcă 
la analiza epistemologiei personale proprii şi să analizeze adecvarea sau calibrarea 
acesteia cu practici de predare eficiente (subiect). 

Încurajarea reflectiei epistemologice la nivel metacognitiv la profesori îi poate 
conduce către perspective mai sofisticate asupra cunoaşterii (Smith, 2016, p. 54). De 
asemenea, epistemologia personală a profesorilor poate fi asociată cu abordarea învăţării 
(Brownlee & Berthelsen, 2006; Chan, 2004), cu scopurile şi strategiile de predare 
(Kang, 2008) şi cu practicile de predare (Tsai & Liang, 2009). 

Maggioni și Parkinson (2008, p. 485) afirmă că profesorii pot fi antrenați pentru 
a-şi calibra cognitia epistemică şi practicile de predare pentru o disciplină specifică. 
Această calibrare se poate face prin oferirea unui feedback privind diferența dintre a — 
crede (credințe epistemologice) şi a face (practică didactică), îmbunătăţind astfel moni- 
torizarea epistemică şi metacognitivă şi strategia folosită. 

Desi există un consens cvasiunanim printre cercetători cu privire la necesitatea ca 
profesorii în formare să reflecteze asupra cognitiilor lor epistemologice, este mai 
puţin limpede ce metode ar trebui folosite în acest scop. Reflectia ar trebui urmată de 

angajarea în activități ameliorative: planificarea dificultății sarcinilor, proiectarea sco- 
purilor, calibrarea cognifiilor epistemologice generale la diverse contexte de predare. 
Un profesor „calibrat epistemologic” ştie ce știe și ce nu ştie si, în consecință, caută 
cunoştinţe relevante pentru situaţiile care necesită ameliorare (Maggioni & Parkinson, 
2008). 


* 


Studiile asupra epistemologiei personale la viitorii profesori susțin ideea că progra- 
mele de formare ale cadrelor didactice ar trebui să fie explicit centrate pe cognitiile 
epistemice personale, iar ei trebuie să fie solicitati să se angajeze in reflecţii specifice 
asupra credințelor lor epistemologice. Viitorii profesori trebuie să fie încurajați să-şi 
identifice și să-şi examineze asumpftiile si credințele epistemologice, să reflecteze 
explicit asupra lor și astfel să aibă posibilitatea evoluţiei epistemologice. 

Cognitia epistemică în activitatea profesorilor la clasă 


Chiar dacă există un larg acord în ce priveşte ideea că cognitia epistemică a celor 
educați este esenţială, pentru ca aceasta să se producă este vital ca, în amonte, profe- 
sorii lor să se angajeze în procese de cognitie epistemică. Mai mult, nevoia ca profe- 
sorii să gândească epistemic este exponential crescută de faptul că ei desfăşoară două 
acțiuni esenţiale: 1. învață cunoştinţe din diferite domenii în cursul pregătirii pentru 
cariera didactică; 2. predau, adică construiesc contexte în care elevii lor învaţă. Cele 
două sarcini esenţiale, învăţarea, respectiv predarea, le solicită profesorilor activarea 
intensă a cognitiei epistemice. 

Pentru a „lucra” cognitia epistemică a viitorilor profesori este necesar să stabilim 
un sistem de referință sau un teren comun de pornire pentru cognitia epistemică a pro- 
fesorilor. Acest sistem de referință poate fi reprezentat de Cadrul cogniţiei epistemice 
pentru profesori elaborat de Buehl şi Fives (2016). Cele două autoare au pornit de la 
un model de referință al cognitiei epistemice, avansat de Chinn şi colaboratorii săi 
(2011, 2014) care încearcă să expliciteze natura relaţiilor din reţelele de cognitii inter- 
conectate în gândirea epistemică în general, aplicat la profesori. 

Buehl si Fives (2016) îşi conturează cadrul cognitiei epistemice în jurul celor două 
activități fundamentale ale profesorilor: învățarea (profesorul ca persoană care învaţă), 
respectiv predarea. Ambele activități se transpun în sarcini de îndeplinit, iar aceste 
sarcini sunt la rândul lor asociate unor domenii de conținut. De exemplu, profesorii, 
când învață (în pregătirea inițială şi continuă) şi când predau se centrează pe conţinuturi 
sau cunoştinţe de specialitate, de pedagogie, de psihologia dezvoltării elevilor, de 
management al clasei, dar și pe cunoştinţe despre ei insisi si despre ceilalți (elevi). În 
acest punct, diferența dintre activităţile fundamentale — învăţare şi predare — constă în 
faptul că, în sarcini de învăţare, profesorii (actuali şi viitori) se centrează, de regulă, pe 
un singur domeniu de conținut din cele de mai sus, dar când predau, vor integra în 
procesele de cognitie epistemică cunoştinţe din mai multe domenii. 

Sarcina — de învățare sau de predare — şi domeniul de conținut reprezintă elemente 
ale contextului în care se activează cognitiile epistemice ale profesorilor, ambele con- 
tribuind la scopurile pe care aceştia le urmăresc. Aceste scopuri pot fi atât nonepistemice 
(de exemplu, de activare a clasei, de angajare a elevilor în activități de învăţare colabo- 
rativă), cât şi epistemice: dobândirea de cunoștințe, înțelegerea şi formarea unor credințe 
adevărate justificate (Chinn, Buckland & Samarapungavan, 2011; Chinn, Rinehart & 
Buckland, 2014). Scopurile epistemice sunt urmărite prin procese epistemice, care 

constau în conştientizarea și evaluarea diverselor atribute ale credințelor sau ale proce- 
selor de cunoaștere: sursa, stabilitatea, structura cunoașterii sau dacă au fost folosite 
procese de încredere pentru a obține cunoștințe. 

Aceste procese de încredere sunt la rândul lor influenfate de o varietate de factori: 
domeniul de expertiză al profesorului, cunoştinţele lui anterioare, pozitionarile episte- 
mice preexistente, virtuțile şi viciile epistemice şi experiența practică pe care eventual 
o deţine. În sfârşit, aceste procese epistemice se materializează în produse epistemice, 
definite de Buehl şi Fives (2016) pe de o parte, ca repozifionari epistemice (sau noi 
poziționări epistemice), iar pe de altă parte ca practică informată epistemic. 

În figura următoare, adaptată după Buehl şi Fives (2016, p. 249) sintetizăm elemen- 
tele esenţiale ale modelului propus de cele două cercetătoare. 


Figura 5. Modelul cognifiei epistemice a profesorilor (adaptată după Buehl & Fives, 2016) 
În rândurile următoare ne propunem să prezentăm sumar, apoi să analizăm în deta- 


liu cele cinci elemente ale modelului cognitiei epistemice a profesorilor propus de Buehl 
si Fives (2016), așa cum apare în figura de mai sus. 

Primul aspect pe care îl observăm este că acest model este organizat pe cele două 
activități sau sarcini importante — învățarea și predarea (1). Remarcăm că aceste sar- 
cini apar într-un context din care mai face parte şi domeniul de cunoștințe (2) avut în 
vedere: de specialitate, pedagogice etc. Împreună, aceste două elemente contribuie la 
conturarea scopurilor profesorului: epistemice (3) sau nonepistemice. Mai departe, dacă 
profesorul are un scop epistemic (cunoaştere, înțelegere), el se va angaja într-unul sau 
în mai multe procese de cognifie epistemică (4): cântărirea surselor cunoașterii, evalu- 
area proceselor de încredere folosite pentru obținerea cunoştinţelor şi altele. Aceste 
procese de cognitie epistemică, în termeni de calitate, extensiune sau complexitate, pot 
fi influențate de mai mulți factori: domeniul de expertiză al profesorului, cunoştinţele 
şi pozitionarile epistemice preexistente, virtuțile sau viciile sale epistemice, adică 
predispozitiile de a sprijini, respectiv de a împiedica realizarea scopurilor epistemice 
sau experiența lui practică. Sub influenţa adeseori combinată a acestor factori, procese 
de cognitie epistemică ale profesorului, vor conduce la obținerea produselor epistemice 
(5): repozitionari epistemice și practică informată epistemic. La rândul lor, aceste pro- 
duse epistemice vor influenţa viitoarele procese de cognitie epistemică. 

Pentru a înțelege mai uşor modelul propus de Buehl si Fives, în analiza de detaliu 
a modelului cognitiei epistemice a profesorilor îi propunem cititorului să-și imagineze 
doi studenți, Tudor şi Marcela, care intenţionează să devină profesori şi se înscriu la 
un program de formare pentru cariera didactică. Pe parcursul detalierii celor cinci ele- 
mente esenţiale din modelul cognitiei epistemice propus de Buehl şi Fives (2016), cei 
doi subiecți vor apărea pentru a ilustra ideile descrise, atât ca studenţi la programul de 
formare pedagogic, cât şi ca profesori practicanți. 

(1) Primul element esenţial din model este sarcina: învățare, respectiv predare. Ca 
studenți, în privința sarcinii de învățare, atât Tudor, cât şi Marcela vor achiziţiona 
cunoștințe pentru profesia didactică, în contexte formale, la cursuri de specialitate şi 
de psihopedagogie şi în contexte informale, prin lecturi personale sau discuţii cu cole- 
gil. Dacă avem in vedere sarcina de predare, cei doi studenţi vor îndeplini în timpul 
pregătirii academice mai multe sarcini: proiectarea activităților de predare, predarea 
propriu-zisă sau evaluarea elevilor. 

Tudor şi Marcela, ca profesori practicanți care învaţă se vor concentra pe înțelegerea 
cunoştinţelor noi, în raport fie cu experienţele lor anterioare, fie cu cele viitoare. Spre 
exemplu, Marcela poate fi mai înclinată să reflecteze la cum se asociază ceea ce învață 
la cursuri cu experiențele ei de elevă şi cu cunoştinţele pe care deja le are. Tudor, pe 
de altă parte, se poate gândi la cum ceea ce studiază (de exemplu, la psihologia învăţării) 
îl ajută să-şi înțeleagă experienţele de învăţare prin care trece acum şi să-şi imagineze 
viitoare experiențe de învăţare, 

Ca profesori în activitate (care predau), Tudor şi Marcela se vor centra pe învăţarea 
celorlalți, adică a elevilor. În această postură ei vor avea scopuri specifice, vor tine cont 
de contextul învăţării si de nevoile celor educați. De exemplu, Tudor va reflecta dacă 
prezentarea unui scurt film documentar este în acord cu scopul didactic, cu nevoile 
elevilor şi cu dotarea tehnică a şcolii. 

(2) Al doilea element esenţial al cadrului conceptual propus de Buehl şi Fives (2016) 
este domeniul de cunoștințe in care se desfăşoară procesele de cognitie epistemică ale 


od 

profesorilor. Cele două autoare evidenţiază existența a șase categorii de cunoştinţe ce 
le sunt necesare profesorilor pentru a preda: cunoştinţe pedagogice, cunoştinţe despre 
elevi, cunoștințe de specialitate, cunoştinţe de management şi organizare a clasei, 

cunoştinţe despre sine şi ceilalţi şi cunoștințe despre contextul predării. Cunostintele 
pedagogice cuprind cunoştinţe despre strategii şi practici educaţionale, cum ar fi despre 
învățarea prin cooperare sau despre rolul cunoştinţelor anterioare în învăţare, despre 
contextualizarea acestor cunoştinţe în practica de predare (cunoştinţe procedurale des- 
pre conversaţia euristică, despre demonstraţie) şi despre cum acestea se integrează cu 
anumite conţinuturi. Buehl și Fives (2016) insistă asupra importanței cunoaşterii dome- 
niului de cunoştinţe la care facem referire, când analizăm cogmpa epistemică a profe- 
sorilor. 

(3) Angajarea în procese de cognitie epistemică a oamenilor în general și a profe- 
sorilor în mod special depinde de existenţa unui al treilea element, conform modelului 

„propus de Buehl şi Fives: scopurile epistemice. De asemenea, cognitia epistemică a 
profesorilor este cel mai probabil influenţată de o varietate de factori aditionali precum 
experiența anterioară, cunoștințele și pozitionarile epistemice preexistente şi virtuțile 
şi viciile epistemice — aspect pe care îl vom detalia mai târziu. 

Scopurile epistemice pot fi înțelese sumar ca obiective pe care le au indivizii când 
încearcă să-și dea seama despre ce sunt sau ce înseamnă diferite lucruri, cum pot fi înţelese 
aceste lucruri Și ce credințe îşi pot forma despre ele (Chinn, Buckland & Samarapungavan, 
2011, p. 146). Întrucât scopurile, în general, determina cognitiile şi comportamentele 
indivizilor, scopurile epistemice le determină angajarea în procese de cognitie episte- 
mica şi natura acestei angajări. 

Dacă ne raportăm la tipurile de scopuri epistemice propuse de Chinn şi colaboratorii 
săi (2011) şi le contextualizăm la profesori sau viitori profesori, acestea pot fi: a) cunoaş- 
terea sau dobândirea de cunoştinţe, înţelese ca fapte sau fragmente de informatie; 
b) înţelegerea, adică dobândirea sensului conceptual, realizarea unor conexiuni sau 
determinarea unor relaţii cauză-efect; c) formarea unor credințe adevărate justificate, 
adică evaluări rationale ale garantiilor oferite pentru informaţiile cu pretenţie de cunoștințe 
şi acceptarea acestor garanţii ca dovezi pentru adevăr, acuratețe si credibilitate; d) doar 
pentru profesori: asistarea si sprijinirea altora — a elevilor — în dobândirea cunoştinţelor, 
înțelegerii şi a credințelor adevărate justificate (Buehl & Fives, 2016, p. 252). 

Există trei implicații imporante ale scopurilor epistemice pentru gândirea epistemică 
a profesorilor (Buehl & Fives, 2016): 

a) Scopurile epistemice ale profesorilor diferă în funcție de postura în care aceștia 
se află: de persoane care învaţă sau de persoane care îi învaţă pe alții (predau). Atunci 
când învață, scopurile epistemice ale viitorilor profesori sau ale profesorilor în activi- 
tate sunt de a dobândi cunoștințe, înțelegere şi credințe adevărate justificate despre 
predare. Dacă ne referim la cei doi studenţi, Tudor ar putea să se înscrie la programul 
de pregătire pedagogică cu intenţia (cu scopul epistemic) de a dobândi instrumente 
practice si înțelegere, care să îi permită mai târziu să fie un profesor de succes. Marcela, 
pe de altă parte, urmează pregătirea pedagogică pentru a dobândi strategii specifice de 
predare, care să se potrivească cu viziunea ei despre ce înseamnă predarea de succes. 

Dacă ne imaginăm că Tudor şi Marcela au absolvit facultatea de Litere şi sunt de câţiva 
ani profesori practicanți, ei vor avea in această postură (si) scopuri epistemice de asis- 
tare şi sprijinire a elevilor lor în dobândirea de cunoştinţe, înţelegere şi credinţe ade- 
vărate justificate. Pentru aceste scopuri epistemice pentru ceilalți, Tudor şi Marcela se 
pot gândi să-şi ajute elevii să înțeleagă literatura punându-i să-şi rememoreze expe- 
rientele de viaţă şi să-şi imagineze alte experienţe, în relaţie cu temele studiate la lecţiile 
de literatura sau cele abordate în cărţile pe care le citesc. Ca profesori, Tudor şi Marcela 
se vor centra, din punct de vedere epistemic, pe formarea de cunoştinţe la elevi, dar în 
acest proces complex este plauzibil să-şi formeze ei înșiși anumite credințe despre 
predare şi despre sprijinirea altora în dobândirea de cunoștințe. 

b) Pentru ca profesorii să se angajeze in cognitii epistemice, este necesar ca în 

“amonte să aibă scopuri epistemice, pentru ei înşişi (în postura de indivizi care învaţă) 
sau pentru ceilalți — elevi. Este important să precizăm că scopurile profesorilor pot fi 
atât epistemice, cât şi nonepistemice. Revenind la cei doi studenți, putem să presupunem 
că Marcela are ca scop, la înscrierea în programul de formare, să finalizeze cursul (scop 
nonepistemic), astfel că este puţin probabil ca ea să se angajeze, de-a lungul formării 
academice, în prea multe procese de cognitie epistemică. Pe de altă parte, Tudor pare 
mai înclinat să își propună să cunoască temeinic conţinutul cursurilor (scop epistemic), 
chiar dacă deocamdată utilitatea lor nu îi este evidentă. Ajuns profesor, Tudor va urmări 

‘pentru elevii săi atât scopuri nonepistemice, precum angajarea lor în activităţi de 
învăţare, cât şi scopuri epistemice, precum dobândirea și înţelegerea unor concepte 
esențiale de teorie literară. 

c) Caracterul specific al scopurilor epistemice ale profesorilor, când învaţă să pre- 
dea şi când predau efectiv le poate influenţa focalizarea și profunzimea proceselor de 
cogniție epistemică în care se angajează. Tudor, ca student, are ca scopuri epistemice 
dobândirea de cunoştinţe si înțelegerea elementelor necesare pentru a preda cu succes, 
asa că va fi înclinat să facă conexiuni între cursurile studiate în programul de formare. 
Marcela, ca studentă, deoarece are ca scop epistemic cunoaşterea strategiilor de predare 
despre care crede că-i vor asigura succesul ca profesoară, probabil nu va fi prea inte- 
resată de conexiunile dintre cursurile studiate sau chiar va desconsidera acele cursuri 
care nu au o legătură directă şi evidentă cu strategiile de predare pe care ea le vizează 
pragmatic. Ca profesor, Tudor poate urmări scopuri epistemice pentru elevii săi: deti- 
nerea unor cunoștințe literare de bază, comune pentru toţi (scop epistemic de valoare 
redusă) sau oferirea unor perspective literare divergente sau dezbaterea unor dovezi 
contradictorii pentru anumite teme studiate de elevi (scopuri epistemice de valoare 
sporită). Ca profesor, Tudor va fi mai putin provocat epistemic de scopurile epistemice 
inferioare, decât de cele superioare, dar le va viza şi pe primele, întrucât sunt importante 
pentru elevi. | 

(4) Procesele de cognitie epistemică la profesori. Cognitia epistemică implicată în 
învățarea si predarea profesorilor include contemplarea şi evaluarea cunoaşterii în 
raport cu anumite repere epistemice. Buehl şi Fives (2016) iau în considerare trei 
dimensiuni ale proceselor de cognitie epistemică la profesori: a) credinţele despre 
natura cunoasterii-proces; b) credințele despre natura cunoasterii-produs (a cunoștințelor); 

c) procesele de încredere prin care se construiesc cunoștințele sau afirmațiile cu pretenţie 
de cunoştinţe. 

a) Natura cunoaşterii-proces are în vedere credinţele profesorilor despre sursele şi 
justificarea cunoaşterii. Sursa cunoașterii, o dimensiune a cognitiei epistemice cu o 
lungă istorie (Perry, 1970; Hofer, 2000) are în vedere concepţia indivizilor despre locul 
în care cunoașterea îşi are originea. Justificarea cunoașterii are în vedere mecanismele 
şi standardele pe care indivizii le folosesc în evaluarea unei pretinse cunoştinţe, refe- 
rindu-se, de exemplu, la folosirea dovezilor pentru a determina dacă o afirmaţie este 
adevărată (Ferguson, Bråten & Strømsø, 2012). 

Atât sursa, cât şi justificarea cunoaşterii au fost în mod tradiţional asociate cu 
experiența personală a individului, respectiv cu autoritatea externă (Schommer, 1990): 
sursa cunoaşterii este propria experiență sau, dimpotrivă, o figură cu autoritate; simetric, 
justificarea cunoaşterii se face prin raportare la experiența proprie sau la o figură cu 
autoritate epistemică (Hofer, 2004; Muis, Bendixen & Haerle, 2006). Mai recent, Chinn 
şi colaboratorii săi (2011) sugerează necesitatea de a lua în considerare mai multe surse 
ale cunoașterii precum percepția, memoria, mărturiile celorlalţi, rationamentele sau 
introspectia, dar şi mai multe standarde de justificare, ca de exemplu cantitatea de 
informatie explicată, concordanța explicatiei cu cunoștințele şi credințele existente, dar 
şi analiza interacțiunii sursă — justificare ori luarea în calcul a contextului când este 
evaluată cunoaşterea. Pe scurt, Chinn şi colaboratorii (2011) ne propun lărgirea surse- 
lor cunoaşterii şi a modurilor de justificare a acesteia și luarea în considerare, simultană 
sau succesivă, a mai multor standarde de justificare. 

În contextul învățării şi al predării, profesorii iau în considerare şi cântăresc numeroşi 
factori. Sursele cunoaşterii pentru profesori şi viitori profesori au fost grupate în 
şase categorii: 1) pregătirea formală; 2) ansambluri de cunoştinţe din diferite domenii; 
3) experienţa observationala şi vicariantă; 4) experiența colaborativa şi interactivă; 
5) experiența directă; 6) autoreflectia (Buehl & Fives, 2007; Fives & Buehl, 2009). 
Aceste surse de cunoaştere interacționează, iar profesorii folosesc standarde justificative 
multiple. Ca profesor, Tudor va evalua sursele (cărțile) şi autorii acestora şi măsura în 
care acestea sunt potrivite pentru elevi. Ca surse ale cunoaşterii, Tudor se poate raporta 
la cunoştinţele dobândite din citirea aceloraşi cărţi în timpul facultăţii (pregătirea for- 
mală), la cursurile de teorie literară de la facultate (ansambluri de cunoștințe din acest 
domeniu) si la experienţa lui de predare de până atunci (experiența directă). 

b) Natura cunoştinţelor. În legătură cu natura cunoasterii-produs, în literatură au 
fost raportați frecvent doi parametri: certitudinea sau stabilitatea cunoştinţelor, respec- 
tiv simplitatea sau structura acestora. | 

Credintele despre certitudine sau stabilitate pot fi interpretate în mai multe moduri. 
Traditional, focalizarea cercetătorilor a fost pe măsura în care indivizii consideră 
cunoașterea-produs ca fiind ori absolută și încheiată, ori provizorie şi în evoluţie 
(Schommer, 1990; Hofer, Pintrich, 1997). Mai târziu, Chinn şi colaboratorii săi (2011) 
au interpretat certitudinea cunostintelor ca fiind gradul in care este susținută o pretinsă 
cunoștință, deoarece indivizii se pot pozifiona epistemic diferit în raport cu o idee: 
pot s-o creadă sau să se îndoiască de ea, să o accepte pe moment, sub rezerva unei 

reexaminări ulterioare, să o considere certitudine absolută sau o posibilitate printre 
altele. Chestionati despre stabilitatea cunoştinţelor, profesorii pun în evidență teme 
ce se referă la schimbări cantitative, calitative, din anumite motive (Buehl & Fives, 
2009). | 

Credintele despre structura cunoasterii-produs sunt discutate in mod traditional în 
termeni de continuum de la credința că cunoaşterea este simplă (constând din segmente 
sau frânturi izolate de informație) până la credinţa că cunoașterea este complexă şi 
puternic interconectată (Hofer & Pintrich, 1997). Mai recent, Chinn și colaboratorii săi 
(2011) susţin că structurarea cunoaşterii-produs nu trebuie limitată la continuumul 
simplu-complex, ci ar trebui să se refere și la alte dimensiuni precum cunoaştere par- 
ticulară versus universală sau cunoaştere deterministă versus stochastică (predictibilă 
versus probabilistică). 

Dacă ne raportăm la cei doi studenți, Tudor şi Marcela, ne putem imagina că Tudor 
va fi înclinat să pună în legătură ceea ce învaţă de-a lungul semestrelor cu experienţa 
de exersare a predării, valorizând progresiv ceea ce păreau simple teorii la cursurile 
fundamentale de specialitate sau de psihologia învățării. Pe de altă parte, Marcela ar 
putea prefera să privească cele mai multe dintre cursurile din programul de pregătire 
ca o serie de obligații de studiu şi evaluare la examene, nu ca ansambluri integrate de 
cunoştinţe. i 

c) Procesele de încredere prin care se obține cunoașterea. Din perspectiva lui Chinn 
şi a colaboratorilor săi (2011), cognitia epistemică ar trebui să includă evaluarea încre- 
derii ce poate fi acordată proceselor specifice prin care s-au generat cunoştinţele. În 
această perspectivă, o credință sau o cunoştinţă este justificată dacă este produsă 
printr-un proces în care putem avea încredere. În medicină, un design experimental prin 
care se testează si se validează un tratament este un astfel de proces de încredere, dar 
în contexte informale, în cultura populară, simple mărturii ale participanților sau rela- 
tări picante ale unui povestitor talentat despre anumite fapte sau evenimente trec adesea 
drept procese de încredere pentru a genera credinţe. 

In contextul învăţării şi predării, elevul şi profesorul iau în calcul procesele de 
încredere prin care sunt generate cunoştinţele. Procesele de încredere servesc astfel ca 
repere sau standarde de judecare a consecventei si viabilitatii cunoştinţelor formate 
(Buehl & Fives, 2016, p. 256). În acest sens, profesorii practicanti ar putea fi mai putin 
încrezători dacă află că strategiile instructive propuse la un curs de formare continuă 
sunt generate prin cercetare științifică decât dacă aceleaşi strategii sunt observate în 
aplicații practice și discutate cu colegii. Marcela, ca profesor practicant după un număr 
de ani de activitate didactică va considera, probabil, că modalitatea optimă de învăţare 
a unei strategii instructive este prin practică contextualizată în clasă. Tudor, pe de altă 
parte, ar putea să analizeze atât teoria despre strategii instructive, studiată în anii de 
facultate, cât și situațiile concrete de predare, astfel încât să integreze teoriile în activități 
practice cu elevii. 

In procesul de generare a cunoștințelor este important să determinăm dacă vizăm 
cunoașterea individuală, la scară redusă, numită şi cunoaşterea cu „c” sau, dimpotrivă, 
avem în vedere cunoașterea social împărtășită într-un domeniu — cunoaşterea cu „C”. 
Când proiectează designul instructional pentru elevii lor, profesorii riscă să se focalizeze 

uneori prea mult pe construirea cunoașterii individuale (cu „c”), în detrimentul cunoas- 
terii sociale, abstracte — a „Cunoaşterii” (Buehl & Fives, 2016). 

Alte influenţe asupra cognifiei epistemice a profesorilor 

Buehl şi Fives (2016) indică o serie de influențe asupra cognitiei epistemice a pro- 
fesorilor ca persoane care învaţă sau care îi învață pe elevi: cunoştinţele şi credințele 
epistemice anterioare; virtuțile şi viciile epistemice şi experiența practică. 

a) Cunostintele anterioare ale indivizilor servesc drept repere de judecare a noilor 
informaţii, când acestea sunt evaluate din perspectivă epistemică (Bråten, Strømsø & 
Samuelstuen, 2008). De exemplu, credința lui Tudor că cunoaşterea este provizorie şi 
puternic integrată îl poate face să caute conexiuni între cursuri sau să asocieze cunoștințele 
teoretice studiate cu cunoştinţele deduse din practică. 

b) Chinn şi colaboratorii săi (2011) sunt cei care au propus constructele de „virtuţi 
epistemice” si „vicii epistemice”. Virtutile epistemice au sensul de dispoziţii stabile, 
învăţate, orientate spre scopuri epistemice şi relativ eficiente în atingerea acestor sco- 
puri. Viciile epistemice, pe de altă parte, vor inhiba realizarea scopurilor epistemice. 
Ca virtuţi epistemice, Chinn și colaboratorii săi propun open-mindedness, perseverenta, 
sinceritatea, acurateţea și curajul intelectual, iar viciile epistemice ar fi dogmatismul, 
gândirea deziderativă (wishful thinking), nevoia de închidere (need for closure), obtu- 
zitatea si conformismul (Chinn, Buckland & Samarapungavan, 2011, p. 156). 

Totusi, aceste dispozitii nu pot fi judecate ca virtuti si vicii in sine, ci numai prin 
raportare la un anumit context. Dacă ne referim la Tudor ca student, el pare să fie 
caracterizat de open-mindedness în raport cu cele propuse în programul de formare 
didactică, fiind deschis la posibilitatea de a învăţa lucruri noi din toate cursurile par- 
curse, chiar din cele fundamentale şi abstracte. Pe de altă parte, Marcela a decis deja 
ce înseamnă a preda bine şi probabil va ignora mesajele care-i contrariază convingerile 
(obtuzitate). Ea a separat deja cunoştinţele în două categorii: informaţii şi teme de la 
cursuri, respectiv „predarea reală”. Cunostintele din prima categorie se învață la facul- | 
tate şi pot fi ignorate, pe când „predarea reală” se deprinde la clasă şi trebuie apreciată 
mai presus de orice. | 

Virtutile si viciile epistemice ale profesorilor pot fi transmise elevilor pe o vari- 
etate de căi, explicite sau implicite. Explicit, profesorul le poate arăta elevilor cum 
să formuleze si cum să răspundă la întrebări despre natura conţinutului învăţat. 
Profesorii pot oferi elevilor oportunităţi de a chestiona textele din manuale şi din 
multiple alte surse de cunoștințe sau, dimpotrivă, le pot limita accesul la surse alter- 
native de cunoștințe sau pot descuraja tentativele elevilor de chestionare critică a 
surselor „canonice” de cunoştinţe. De exemplu, felul în care profesorul îi oferă feed- 
back unui elev care rezolvă o problemă într-o manieră atipică îi transmite elevului şi 
celorlalți din clasă cât de mult este tolerată virtutea epistemică a curajului intelectual 
la ora lui. Implicit, profesorul ia o mulțime de decizii instructionale de culise, de 
exemplu despre dacă şi cât de mult va evidenția perspectivele ideologice într-un text 
literar, pentru a-i provoca pe elevi să gândească critic; ar putea, de asemenea, să 
decidă evitarea dezvăluirii acestor dimensiuni, astfel putând să transmită operativ, 
fără întrebări incomode, cunoştinţele disciplinare în conformitate cu anumite stan- 
darde curriculare pe care le invocă spre justificare. Chiar dacă elevii sau studenţii pot 

să nu fie conștienți de aceste decizii, ele le vor influenţa cu siguranță angajarea in 
dezbateri sau polemici pe teme literare, ca şi viziunea despre natura cunoştinţelor din 
domeniul literaturii (Buehl & Fives, 2016, p. 258). 

c) Experienţa practică a profesorului este de asemenea relevantă pentru angajarea 
acestuia în procese de cognifie epistemica. In formarea inițială, viitorii profesori învață 
multe lucruri despre diverse teme, dar nu au suficiente ocazii de a le evalua în contex- 
tul practicii la clasă. Pe de altă parte, profesorii practicieni, expuși aceloraşi informații 
despre diverse teme la cursuri de formare continua, sunt mai capabili să le integreze în 
scheme de acțiune izvorâte din experiența de predare pe care o deţin. 

Totuşi, această experiență de predare a profesorilor practicanți poate fi şi un deza- 
vantaj, deoarece le limitează cognitia epistemică la acele aspecte pe care le consideră 
tradițional relevante. Ei vor evita sarcinile cognitive suplimentare pe care le implică 
analiza critică a unor surse alternative de informație. Un profesor de literatură cu 
experiență îndelungată ar putea fi mai înclinat să-şi îndemne elevii să studieze critic 
texte literare canonice și critica literară consacrată, dar mai puţin dispus să experimen- 
teze lecturi ale unor autori neconsacrati, inexistenti în programele şcolare sau nevalidati 
de critica literară. 

(5) Produsele epistemice. Modelul cognitiei epistemice a profesorilor propus de 
Buehl şi Fives cuprinde, ca produse ale proceselor de cognitie epistemică orientată spre 
scopuri epistemice — două tipuri de „produse epistemice”: poziționări epistemice (epis- 
temic stances), vizând profesorii ca persoane care învaţă, respectiv praxis informat 
epistemic, având în vedere activitatea de predare a profesorilor. 

a) Poziționările epistemice pot fi înţelese în mai multe moduri. Kuhn, Cheney si 
Weinstock (2000) le înţeleg ca ansambluri cuprinzătoare de credinţe epistemice şi chiar 
ca stadii de dezvoltare a epistemologiei personale în raport cu cunoaşterea în general. 
Cochran-Smith şi Lytle (1999), cu referire la profesori, propun constructul „problema- 
tizare ca poziționare epistemică” (inquiry as epistemic stance), pe care îl definesc ca 

poziţie pe care profesorii o adoptă față de cunoaştere si relaţia acesteia cu practica 
(p. 288). Pe de altă parte, Chinn și colaboratorii săi (2011) folosesc constructul 
poziționare epistemică cu sensul de atitudine pe care indivizii o adoptă în raport cu o 
idee specifică, un concept sau un fragment de informaţie, atitudinea respectivă mergând 
de la îndoială la acceptare necritică. Buehl şi Fives, în modelul cognitiei epistemice a 
profesorului se raportează explicit la sensul propus de Chinn şi colaboratorii săi (2011), 
propunând pentru poziționare epistemică sensul de produs epistemic, construit în relație 
cu sensul unei idei, concept sau fragment de informaţie, situat în ansamblul schemelor 
cognitive al subiectului cunoscător (Buehl & F ives, 2016, p. 259). 

„Ca produse epistemice ale învăţării, pozitionarile epistemice sunt utilizate în sarcini 
ulterioare pentru facilitarea gândirii, învăţării şi predării, deoarece, odată construite, 
ele ușurează sarcina cognitivă a profesorilor, permițându-le să ia în considerare şi să 
opereze în sarcinile lor de învăţare sau de predare cu cunoștințe relevante din diverse 
domenii sau teme. 

b) Praxisul informat epistemic. Conceptul de »praxis educational” este diferit de 
„practica educaţională” si de cel de „predare”, putând fi înţeles ca acțiune educativă 

informată, orientată spre un Scop Cu sens. Daca privim predarea ca ,,praxis”, construc- 
tul „problematizaree ca poziţionare epistemică” (inquiry as epistemic stance) propus 
de Cochran-Smith si Lytle (1999) implică o relaţie dialectică între teoretizarea critică 
şi acţiune (p. 291). Privită astfel, clasica distincţie teorie-practică depășește consideratiile 
despre teorie ca fiind prea vagă şi cele despre practica percepută ca „antiintelectualistă”. 
Praxisul devine astfel acțiune informată de teorie, care se întoarce înapoi la teorie, 
rafinând-o într-o perspectivă ciclică, interactivă. 

Buehl şi Fives (2016) susţin că acțiunea educativă ar trebui înțeleasă ca praxis 
informat epistemologic, orientat spre un scop cu sens. Acest scop cu sens poate fi 
conceptualizat mai departe ca urmărirea şi realizarea scopurilor epistemice de către 
profesor, pentru sine ca learner şi pentru elevii săi. Aşadar, predarea depășește cu mult 
comunicarea de cunoştinţe, devenind praxis fundamentat epistemologic. Mai concret, 
praxisul educațional informat epistemic înseamnă o punere în practică a deciziilor 
educaţionale, ghidată de procesele de cognitie epistemică, angajate în sprijinirea ele- 
vilor pentru realizarea scopurilor epistemice. Selecţia activităţilor instructive realizată 
de profesor este informată, adică ghidată de luarea în considerare a cunoaşterii ce 
urmează a fi construită de elevi, de înțelegerea contextului şi a elevilor şi de concep- 
tualizarea practicilor pedagogice (Buehl & Fives, 2016, p. 260). 


* 


Învăţarea predării necesită o abordare multidomenială, în sensul că, desi viitorii 
profesori, în formarea lor inițială, studiază subiecte bine delimitate, ca practicanți tre- 
buie să integreze în predare cunoştinţele disciplinare învățate separat. 

Metodele de cercetare de înaltă rezoluţie a cognitiei epistemice — protocolul gândi- 
rii cu voce tare, observaţii extinse, metode de eşantionare a experienţelor — prin care 
pot fi colectate o mare varietate de date (reflecții asupra practicii, autoraportări) pot 
furniza o imagine mai detaliată a cognitiei epistemice a profesorilor. 

Orientarea cercetărilor ar trebui să fie mai degrabă spre scopurile epistemice ale 
profesorilor sau viitorilor profesori decât spre credinţele lor epistemice. 

Profesorii nu urmăresc doar scopuri epistemice; ei organizează, prin natura profesiei, 
o multitudine de activităţi care se adresează unei mari varietăţi de elevi. Spre exemplu 
trebuie să angajeze elevii în activitate și să le dezvolte abilităţi sociale. Toate acestea 
sunt scopuri nonepistemice, dar importante în activitatea didactică (Buehl & Fives, 
2016). 

Aşadar, dacă scopul este să promovăm onest, realist cogniţia epistemică a profeso- 
rilor și apoi, în cascadă, a elevilor, va trebui să luăm în calcul ce pot face profesorii 
obişnuiţi în clase tipice, în situaţia în care ei sunt supuşi atâtor constrângeri nonepiste- 
mice, dar la fel de importante şi urgente. Prin urmare, cercetătorii cogniţiei epistemice 
a profesorilor (dacă nu sunt ei înşiși şi profesori) ar trebui să fie atenți la propriile 
biasări cognitive. Reprezentarea profesorilor ca profesionişti preocupaţi doar de scopuri 
epistemice este nerealistă şi poate compromite serios atât rezultatele, cât si impactul 
practic al cercetărilor asupra cognitiei epistemice a profesorilor. 

17.1. Credinte şi profiluri epistemice la elevi și studenți 


Cognitia epistemică a fost studiată intens în ultimii ani, în contexte școlare, deoarece 
calitatea ei este un predictor al performanțelor academice. Primele încercări de asociere 
a învăţării cu cognitia epistemică şi performanţa academică se regăsesc în cercetarea 
lui Ryan (1984), care a constat că dualiştii se raportează frecvent la standarde în termeni 
de cunoştinţe deţinute (cât de multe lucruri ştie o persoană), în timp ce relativiştii se 
raportează mai frecvent la standarde de înțelegere sau cunoştinţe înţelese: cât de multe 
lucruri înţelege cineva care citeşte un text (Lonka, Ketonen & Vermunt, 2021). De 
asemenea, Ryan observă că studenții care se raportează la criteriul înţelegerii cunostin- 
telor obțin note mai bune la un curs de psihologie. 

Pe elevi, cercetările pentru dezvoltarea cogniţiei epistemice în învățământul primar 
în matematică (Mason & Scrivani, 2004), istorie (Nokes, 2014), limbajul artelor 
(Reznitskaya et al., 2012) si ştiinţe (Metz, 2011; Ryu & Sandoval, 2012) sugerează că 
angajarea subiecţilor în practici asistate pe aceste discipline le ameliorează cognitiile 
epistemice (Sandoval, Greene & Braten, 2016, p. 481). Pe învățământul secundar 
s-au realizat de asemenea studii de inducere a schimbării epistemice (Bell, Matkins & 
Gansneder, 2011; Hynd-Shanahan, Holschub & Hubbard, 2004; Muis & Duffy, 2013). 
Cu toate acestea, deocamdată nu se ştie cum aceste schimbări în cognitia epistemică a 
subiectilor in scoala, la o disciplină au fost transferate în afara contextului şcolar 
(Bendixen, 2016; Muis, Trevors & Chevrier, 2016). 

In cercetările analizate de Hofer și Sinatra (2010), credinţele epistemice îndeplinesc 
în context școlar mai multe roluri: sunt asociate cu anticiparea sarcinilor de învăţare, 
conturează un fel de profiluri epistemice ce favorizează alegerea anumitor strategii de 
învăţare, se asociază cu „Căile de cunoaștere” pentru selecţia strategiilor cognitive şi 
servesc formulării unor predicții asupra autoreglării activităţii de căutare a informaţiilor. 
Schommer, în studiile sale individuale sau în colaborare cu alți cercetători, a evidenţiat 
influenţa credințelor epistemologice asupra unor variabile legate de învăţarea şcolară. 
Astfel, credințele epistemice sunt în legătură cu înțelegerea, învăţarea din şcoală, 
persistenta în sarcină, anticiparea timpului necesar pentru rezolvarea de probleme, 
atitudinea generală despre beneficiile educaţiei academice şi cu rezolvarea problemelor 

din viata de zi cu zi (Schommer, 1998, pp. 134-136). Vom ilustra aceste legături prin 
evidenţierea rezultatelor unor cercetări. 


1. Credintele cu privire la controlul cunoașterii (înnăscut sau dobândit) sunt asociate 
cu persistența în sarcină și cu atitudinea generală față de şcoală. Dweck şi Leggett 
(1988, apud Schommer, 1998) arată că elevii care cred că abilitatea de a învăţa este 
predeterminată consideră că sarcinile şcolare le pun în evidență inteligența. Când 
se confruntă cu sarcini ușoare, această credință nu ridică probleme, dar sarcinile 
provocatoare, care pretind procesare de profunzime îi fac pe acești elevi să afirme: 
„Această sarcină este prea grea” sau „Nu pot face asta”. Nu schimbă strategia de 
studiu si în cele din urmă abandonează. Pe de altă parte, elevii care cred că abilita- 
tea de a învăța poate fi ameliorată consideră că sarcinile școlare îi ajută să-şi dezvolte 
abilitățile de învăţare. În faţa sarcinilor provocatoare se încurajează spunându-şi: 
„Trebuie să încerc să fac altfel”, „Trebuie să mă străduiesc mai mult”. Aceşti elevi 
folosesc mai multe strategii, depun eforturi persistente şi de regulă au succes 
(Schommer, 1998, p. 136). | 
O altă cercetare, a lui Schommer și Walker ( 1997), evidenţiază că liceenii a căror 
credință bine conturată în ameliorarea abilității de a învăţa vor consilia alte persoane 
persoane să urmeze școala. Aceşti subiecți îndrăgesc şcoala, se apreciază ca elevi 
buni, remarcă beneficiile ei în viața cotidiană şi apreciază că studiul cere timp. 

2. Credintele despre viteza de învățare sunt asociate în cercetări cu timpul investit în 
studiu (Schoenfeld, 1983; 1985, apud Schommer, 1998). Elevii de liceu cărora li 
s-a cerut să aprecieze timpul necesar pentru rezolvarea unei probleme de geometrie 
au afirmat că acesta nu trebuie să depăşească (în medie) 12 minute şi că orice pro- 
blemă de matematică ar trebui să fie rezolvabilă în 12 minute. 

3. Credintele despre organizarea cunoștințelor sunt asociate cu înțelegerea textelor 
complexe. Subiectii care apreciau cunoașterea ca fiind compusă din elemente sepa- 
rate au avut dificultăți de integrare a cunoştinţelor fie din textul în sine, fie a 
cunoştinţelor din text cu cunoștințele lor anterioare, Astfel, ei consideră că au înţeles, 
deşi evaluarea îi contrazice. | 

4. Credinţele epistemice acționează si în asociere unele cu altele. Astfel, credinţa 
puternică în stabilitatea şi credința intensă în organizarea cunoaşterii influențează 
capacitatea subiecților de a rezolva problemele slab structurate, mai provocatoare 
decât problemele rutiniere și cu soluții clare (Schommer, 1998). Întrebări complexe 
precum asemănarea sau diferența între modul de comunicare al bărbaţilor şi al 
femeilor sau dilema acceptării sau interzicerii avortului au arătat că subiecții adulți 
implicaţi în cercetare cred mai mult în complexitatea şi evoluţia cunoaşterii, aşadar 
tind să ia în calcul perspective multiple, sunt mai dispuşi să-şi schimbe propriile 
puncte de vedere, să amâne decizia finală pro sau contra până strâng toate datele pe 
care le consideră relevante. Pe scurt, ei recunosc natura complexă şi incertă a pro- 
blemelor vieţii (Schommer, 1998, pp. 137-138; Schommer & Hutter, 1995). 


Elementul esenţial al acelor cercetări educaţionale în domeniul cognitiei epistemice 
“are au fost influențate de epistemologia personală tradițională a fost focalizarea pe 

momentul şi modalitatea în care indivizii descoperă că afirmaţiile cu pretenţie de 
cunoaştere sunt fenomene evolutive, complexe şi necesită justificări (Hofer & Pintrich, 
1997). 


17.2. Dezvoltarea cognitiei epistemice la elevi şi studenți 


Probabilitatea activării şi dezvoltării cognitiei epistemice pare a se situa la interfața 
dintre factorii interni — conştientizarea epistemică, cunoașterea normelor epistemice 
relevante, motivaţia — și factorii care tin de context. 

Contextul are in vedere aspectele epistemice normative, impuse de pilda de disci- 
pline, dar si elemente ale contextelor fizic, psihologic si social (de exemplu, climatul 
epistemic). Cognitia epistemică apare si in context școlar, dar şi in afara şcolii, de 
exemplu în contextul unor procese judiciare, cu jurati (Weinstock, 2016). 

Sarcina epistemică a fost caracterizată în mai multe modalități: provocare epistemică 
(Barzilai & Zohar, 2016), solicitare sau cerință epistemica (Lee et al., 2016) sau sarcină 
cu caracter epistemic (Elby, Macrander & Hammer, 2016). O sarcină precum formula- 
rea unui argument pe baza evaluării credibilitatii afirmațiilor contradictorii din mai 
multe surse are, într-adevăr, caracter provocator epistemic. Pentru a îndeplini cu succes 
o astfel de sarcină, persoana în cauză trebuie să fie cel putin familiarizată cu contexte 
şi norme epistemologice într-o situaţie particulară sau într-un domeniu de cunoaştere. 
Totuşi, trebuie să fim atenţi la tentatia de a considera că o sarcină epistemica este 
întotdeauna superioară, iar alte tipuri de sarcini cognitive nonepistemice (a memora un 
text, de exemplu) sunt în mod necesar inferioare. 

Adeseori pe parcursul lucrării am făcut apel la modelul AIR sau componentele lui; 
este evident că educația epistemică implică din capul locului scopuri epistemice. Chinn 
şi colaboratorii săi (2011) înțeleg prin scopuri epistemice „ţinte legate de dezvoltarea 
unor felurite reprezentări asupra lumii”, iar Buehl şi Fives (2016) extind acest sens, 
adăugându-i scopurile pe care le are profesorul care îşi ajută elevul să înțeleagă, să 
achiziționeze informaţii și cunoștințe. 

Alături de scopurile epistemice regăsim în ,,lexiconul epistemic” util educatorului 
epistemic constructe precum: „idealul epistemic”, ,,virtuti” şi „vicii” epistemice (Chinn, 
Buckland & Samarapungavan, 2011) sau „dispoziții epistemice” (Buehl & Fives, 2016) — 
toate acestea intelese ca tendinte mai stabile de a vedea cunoasterea (exemplu, nevoia 
de inchidere si absolutismul, ca vicii epistemice). Clément (2016) aduce in discutie 


chiar ipoteza ,,vigilentei epistemice” — un set de procese epistemice înnăscute, având 
baze biologice. 


Care este direcția schimbării epistemice? 

Muis, Trevors şi Chevrier (2016) apreciază că, în mod ideal, schimbarea epistemică 
ar trebui să se producă în direcţia abilitării indivizilor pentru perceperea mai intensă a 
complexității şi caracterului provizoriu al cunoaşterii, precum şi a rolului mai activ pe 
care ei ar trebui să îl joace în calitate de subiecți cunoscători. Evoluţia cognitiei epistemice 
în această direcție ar corespunde asumpțiilor multor cercetări în acest domeniu și ar fi 
mai adaptativă în multe contexte complexe de cunoaștere (Muis & Franco, 2009). 


| 

Unele studii (Murphy et al., 2014) arată că gi copiii mai mici pot fi învăţaţi să ana- 
lizeze, să evalueze și să interpreteze critic dacă primesc instruire și suport adecvate. În 
esență, activarea gândirii critice şi dezvoltarea cognitiei epistemice depind de mediul 
de învățare pe care profesorul îl va crea în clasă. De regulă, instruirea tradiţională, 
predominant focalizată pe expunerea profesorului şi pe predare, nu modifică nici 
cerințele, nici practicile epistemice dezadaptative ale elevilor. Pe de altă parte, peda- 
gogia constructivistă, centrată pe învăţarea elevului, îl ajută pe acesta să primească 
feedback în clasă. | 

Una dintre cele mai eficiente strategii instructive pentru promovarea cognitiei epis- 
temice şi gândirii critice constă în crearea de către profesor a unui mediu suportiv în 
care elevii, în grupuri mici, construiesc şi critică argumente despre probleme specifice 
într-o disciplină (Muis, Trevors & Chevrier, 2016). Înainte de ore $i în timpul acestora, 
profesorii demonstrează metode specifice de rezolvare a problemelor şi îi instruiesc pe 
elevi cum să le aplice. Totodată, elevii sunt ghidaţi în utilizarea abilităţilor de argumen- 
tare şi a practicilor epistemice (Abrami et al., 2015; Murphy et al., 2014; Sinatra & 
Chinn, 2012). În clasele în care profesorii se focalizează explicit pe argumentele și 
justificarile specifice din disciplina predată, insistând nu doar pe ce? (fapte), ci şi pe 
de ce? şi cum?, este mai probabil ca elevii să se angajeze în cognitie epistemică efectivă 
(Murphy et al., 2014). De pildă, elevii de gimnaziu care primesc sprijin adecvat se pot 
angaja în cognitie epistemică sofisticată, creând criterii eficiente de evaluare a unor 
modele științifice diferite si alegându-le pe cele mai eficiente (Pluta, Chinn & Duncan, 
2011). 

Problema pedagogiei constructiviste este însă că le cere adeseori profesorilor să se 
angajeze în practici nefamiliare, precum a le permite elevilor să preia controlul în 
explorarea şi rezolvarea problemelor și în sprijinirea colegilor. Cu toate acestea, pro- 
fesorii nu abdică de la misiunea lor ci, mai degrabă, îi ghidează pe elevi în construirea 
și evaluarea pretențiilor de cunoaştere, proprii şi ale altora, în aşa fel încât să crească 
probabilitatea transferului acestor cognitii în afara şcolii, în viaţa cotidiană (Greene & 
Yu, 2016). 


17.2.1. Climatul epistemic din clasă şi schimbarea epistemică 


Pentru a aborda schimbarea conceptuală la elevi şi studenți vom reaminti câteva ele- 
mente despre epistemologia personală și mecanismele schimbării acesteia, graţie unui 
concept esențial pentru educaţie: climatul epistemic. 
Climatul epistemic reprezintă un context care cuprinde anumiţi factori epistemici şi 
anumite procese care interacționează pentru a influența credinţele epistemice ale unei 
persoane (Feucht, 2010). Atât factorii, cât şi procesele se situează la nivel micro (indi- 
vid), mezo (clasă) şi macro (societate) și includ artefacte ale procesului de enculturatie. 
Pe această bază, Muis, Trevors şi Chevrier (2016) definesc climatul epistemic ca 
aspecte sau fațete ale cunoașterii si cunoștințelor, proeminente într-un mediu educaţional 
sau de învăţare, care interacționează cu credinţele epistemice ale individului şi le 

influenţează (p. 335). Ca exemple putem aminti alegerile pedagogice ale profesoru- 
lui, structurile de autoritate din clasă, curriculumul, instrumentele de evaluare şi 
suportul instructional (Duffy, Muis & Foy, 2017), strategiile de învăţare ale elevilor 
(Ferguson & Brâten, 2013) şi emoţiile epistemice — curiozitate, confuzie, surpriză — 
activate în timpul învățării (Muis er al., 2015). 

Cercetătorii din domeniul epistemologiei personale sunt în mare parte de acord că 
anumite credinţe epistemice facilitează procese şi produse superioare de învăţare. Între 
aceste credinţe, numite constructiviste se regăsesc următoarele: a crede în complexita- 
tea, provizoratul şi construcţia personală și justificată pe bază de dovezi ale cunoaşterii. 
Epistemologia personală a fost definită de Hofer în 2001 ca un set identificabil de 
dimensiuni ale credințelor, organizate sub formă de teorii, ce progresează în direcţii ce 
pot fi prevăzute rezonabil, activate contextual şi operând sub forma cognitiei epistemice 
(p. 377). Mai exact, credintele epistemice sunt credinte ale individului despre natura 
cunoştinţelor şi a cunoaşterii, in timp ce cognitia epistemică se referă la gândirea des- 
pre caracteristicile epistemice ale cunoașterii în contexte specifice. Cognitia epistemică 
reflectă aşadar interacțiunile dintre credințele personale, construcția cunoaşterii şi 
judecatile despre cunoaștere ale individului, considerate împreună. Un subiect poate 
crede că afirmaţiile cu pretenție de cunoştinţe ar trebui să fie evaluate critic — aceasta 
este o credință epistemica; în timp ce învaţă, subiectul poate evalua fie nivelul încredere 
acordată sursei informaţiei, fie certitudinea afirmației. Ambele sunt judecăţi despre 
cunoaştere ale individului, derivate din credința că afirmaţiile trebuie evaluate critic, 
iar aceste judecăţi sunt totodată elemente ale cognitiei sale epistemice. Cum afirma şi 
Sandoval (2005), există o legătură indisolubilă între credințele epistemice şi manifes- 
tarea lor în procesele cognitive pe care le implică învățarea. 

Schimbarea epistemică a fost conceptualizată și investigată în trei modalități: 1. ca pro- 
ces gradual, lent, de dezvoltare în timp a cognitiei epistemice (Kuhn, 1999); 2. ca modi- 
ficări de scurtă durată în resursele epistemologice (Elby & Hammer, 2010); 3. ca 
schimbări specifice în credinţele epistemice datorate factorilor de mediu (de exemplu — 
intervenții educative). Cercetarea schimbării epistemice în relaţie cu factorii de mediu — 
a treia modalitate de conceptualizare dintre cele de mai sus — ne îndreaptă atenția 
asupra climatului epistemic şi a rolului jucat de acesta în modificările din cognitia 
epistemică a indivizilor (Muis & Duffy, 2013). Într-un sens larg, climatul epistemic al 
mediului de învățare (în clasă) ar putea fi definit ca fațete ale cunoaşterii şi cunoştinţelor 
care pot influenţa sau schimba credinţele epistemice sau cognitia epistemică a elevilor. 
Aceste fațete pot fi: credințele şi valorile epistemice ale profesorilor, abordările peda- 
gogice, reprezentările despre cunoaştere, materialele educaţionale, activitățile din clasă, 
politicile curriculare și administrativ-institutionale (Muis, Trevors & Chevrier, 2016, p. 332). 

| Greene, Sandoval și Brâten (2016) observă că în cognitia epistemică, cercetătorii 
disting între două mari categorii de schimbări care pot surveni: schimbări maturationale 
largi si lente, datorate evoluţiei şi sofisticării cognitive, respectiv schimbări rapide, 
produse de intervenţii (Kienhues, Ferguson & Stahl, 2016; Muis, Trevor& & Chevrier, 
2016). Cu toate că distincția aceasta este larg asumată, ea este discutabilă. Pe de o parte, 
distincția clasică dintre maturizare epistemică şi schimbare epistemică pare a ignora 
faptul că mare parte din maturizarea epistemică naturală reprezintă efectul schimbărilor 

epistemice sistematice, artificiale, induse de şcoală. Apoi, optimismul în privinţa posi- 
bilităţii de a induce schimbări epistemice prin intervenţii poate fi exagerat în situația 
în care nu se ia în considerare nivelul de dezvoltare cognitivă a subiecţilor. In acest 
context, cercetările viitoare ar trebui să clarifice în ce măsură influențele reciproce 
dintre schimbările punctuale în cognitia epistemică şi maturizarea naturală a acesteia 
pot fi explorate prin studii experimentale, respectiv observationale de tip longitudinal. 

Deoarece credințele epistemice constructiviste sunt, în mod obişnuit, asociate cu 
procese si rezultate superioare ale învăţării, cercetătorii s-au preocupat să dezvolte 
intervenții focalizate pe fatetele epistemologice ale mediului de învăţare din clasă, 
pentru a genera credințe mai constructiviste la cei educați (Muis & Duffy, 2013), dar 
şi la profesorii lor (Gill, Ashton & Algina, 2004). 

O privire de ansamblu asupra cadrului teoretic al schimbării epistemice. Muis, 
Trevors şi Chevrier (2016) identifică trei cadre sau perspective teoretice care au abor- 
dat explicit schimbarea epistemica: 


1. Perspectiva evoluționistă (Kuhn, Cheney & Weinstock, 2000) care propune stadii 
secvențiale, diferite calitativ, de dezvoltare epistemologică. Avansarea gândirii epis- 
temice include coordonarea graduală a dimensiunii subiective cu cea obiectivă a 
cunoaşterii, pe măsură ce individul evoluează epistemic. Evoluţia începe de la 
absolutism — dominaţia dimensiunii obiective a cunoaşterii — la multiplism — pri- 
matul cunoaşterii subiective — către gândirea epistemică evaluativistă, cea care 
implică coordonarea dimensiunilor subiectivă și obiectivă a cunoaşterii (Kuhn, 1999; 
2001). | 

2. Perspectiva credințelor epistemice (Schommer-Aikins, 2004) afirmă că acestea se 
dezvoltă cu viteze diferite în raport cu diferite dimensiuni ale cunoaşterii. 

3. Perspectiva resurselor epistemologice (Elby & Hammer, 2001) concepe epistemo- 
logia personală ca resurse cognitive de granulaţie fină, activate contextual, iar 
cogniţia epistemică este strict localizată si se modifică rapid, odată cu modificarea 
cunoaşterii avute în vedere. 


Aceste trei perspective asupra schimbării conceptuale ar putea sugera ideea că dez- 
voltarea și schimbarea epistemică reprezintă în fond acelaşi fenomen. Totuşi, schimba- 
rea epistemică poate fi descrisă ca o adaptare rapidă, dar stabilă, durabilă, în cognitia 
epistemic’, ca răspuns la factori specifici de mediu. Aceşti factori de mediu sunt 
proiectati să disloce modelele curente de gândire epistemică a individului. Schimbarea 
epistemică astfel produsă se diferențiază de dezvoltarea cognitivă lentă, naturală, care 
e previzibilă la indivizii normali de-a lungul vieţii (Kuhn, 1991). Totodată, schimbarea 
epistemică, prin persistenta in timp a modificărilor, se diferenţiază si de schimbările 
rapide, dar strict localizate şi destul de probabil efemere ce apar în resursele epistemo- 
logice (Elby & Hammer, 2010) ca răspunsuri la cerințe contextuale (Muis, Trevors & 
Chevrier, 2016, p. 333). 

17.2.2. Mecanismele schimbării epistemice 


Dincolo de distincţia dintre schimbare şi dezvoltare epistemică, mai importantă poate 
fi determinarea mecanismelor schimbării epistemice. In acest sens s-au propus câteva 
modele. 

În 2010 Elby şi Hammer (vezi capitolul 3, secţiunea despre resurse epistemologice) 
au descris cum activarea resurselor epistemologice de granulaţie fină, în contexte spe- 
cifice, poate da naştere, prin repetare în timp, unor rețele stabile (cadre epistemologice) 
asemănătoare credințelor epistemologice (Schommer, 1990). Acestea sunt apoi activate 
în anumite contexte şi chiar generalizate transcontextual. Schimbarea epistemică înseamnă 
aşadar, conform acestui model, generalizarea și stabilizarea resurselor epistemologice. 

Un alt mecanism de schimbare epistemică, mai frecvent folosit în cercetările din 
cognitia epistemica, este cel propus de Bendixen şi Rule (Bendixen, 2002; Bendixen & 
Rule, 2004; Rule & Bendixen, 2010). Acesta implică îndoiala epistemică, voinţa si 
strategii rezolutive (de văzut mai în detaliu ce înseamnă). 

Indiferent de mecanismul schimbării epistemice ne interesează amplitudinea, stabi- 
litatea în timp şi generalitatea acesteia. Intervenţiile intense, pe durate scurte de timp 
sunt probabil asociate cu efecte pe termen scurt, de longevitate şi generalitate reduse; 
pe de altă parte este posibil ca intervenţiile întinse pe perioade lungi, cu „compresie” 
mai scăzută să conducă la schimbări mai durabile si mai generalizate ale cognitiei 
epistemice (Greene, Sandoval & Brâten, 2016, p. 503). | 

Activarea schimbării epistemice poate fi declanșată de anumite condiţii regrupate 
sub denumirea de ,,disonanta” (Bendixen & Rule, 2004; Rule & Bendixen, 2010), care 
semnifică faptul că indivizii percep gândirea lor curentă despre cunoştinţe şi cunoaştere 
ca fiind inadecvată în raport cu noile informații. Disonanta este declanșată de întâlnirea 
cu perspective conflictuale multiple asupra unui eveniment sau probleme. 

Dacă perspectivele conflictuale multiple pot servi pentru declanşarea cognitiei 
epistemice, aplicarea în educaţie a acestui tip de declanșator s-ar putea dovedi potrivită 
doar pentru o parte din subiecți. De exemplu, pentru elevii care au nevoie să îşi con- 
struiască o bază de cunoștințe, producerea unor rezumate din surse singulare de tip 
manual poate reprezenta un pas necesar înainte ca ei să se confrunte cu probleme 
epistemologice care necesită abordarea unor perspective conflictuale despre o problemă. 
O posibilitate de a face aceasta este oferirea de către profesor a unui suport individu- 
alizat sau solicitarea de a rezolva astfel de sarcini epistemice în grup, unde elevii cu 
mai puţine resurse pot participa şi beneficia de resursele (de cunoaştere, de procesare 
cognitivă) ale colegilor. Pe scurt, designul si implementarea intervențiilor care vizează 
schimbarea epistemică, mai ales în clasă, trebuie să țină cont de diferenţele individuale 
dintre elevi (Greene, Sandoval & Brâten, 2016, p. 504). 

Muis, Trevors şi Chevrier (2016) pornesc de la cadrul schimbării epistemice propus 
de Bendixen şi Rule (2004), care prezintă un mecanism cauzal al schimbării credințelor 
epistemice relevant pentru psihologia educaţiei. Mecanismul schimbării epistemice 
propus de Bendixen și Rule este compus din trei elemente: îndoiala epistemică, voința 


„epistemică şi strategiile rezolutive — toate aceste elemente acţionând în anumite contexte 
$i declanșând anumite emoţii la subiecți. 

Îndoiala epistemică își are originea in incongruenta cognitivă care apare când indi- 
vizii se confruntă cu informaţii care nu se potrivesc cu credințele lor epistemice. De 
exemplu, un elev crede în certitudinea cunoştinţelor matematice. Într-o situaţie de 
rezolvare a unei probleme, observă că aceasta poate avea mai multe soluţii şi mai multe 
moduri de rezolvare, astfel încât începe să apară în mintea lui îndoiala că cunoaşterea 
matematică este întotdeauna certă. Confruntat cu această experiență, el o poate ignora 
sau poate respinge informaţiile divergente în raport cu ceea ce credea (Chinn & Brewer, 
1993). Totuşi, dacă le ia considerare, îndoiala se manifestă plenar prin neîncrederea în 
propriile credințe epistemice. Al doilea pas necesar pentru a se produce schimbarea 
epistemică este voința epistemică sau motivaţia de a-și schimba credințele. În sfârşit, 
al treilea pas constă în implementarea strategiilor de soluționare a problemei episte- 
mice: reflectia (revizuirea trecutului, analizarea implicatiilor credințelor epistemice) și 
căutarea suportului social sau interacțiunea cu ceilalţi, sub forma schimbului de argu- 
mente cu colegii (Muis, Trevors & Chevrier, 2016). — 

Un rol esenţial în declanșarea şi succesul procesului schimbării epistemice este 
deținut de emoțiile pe care individul le trăieşte. Bendixen, (2002) şi Chandler (1987) 
arată că emoţiile negative sunt o realitate a procesului schimbării epistemice. Tristetea, 
anxietatea, singurătatea, îngrijorarea, teama si confuzia — toate sunt emoții epistemice 
care trebuie luate în considerare atunci când se proiectează un climat educaţional pen- 
tru schimbare epistemică, astfel încât individul să beneficieze de suport emoțional 
pozitiv pe durata procesului (Muis, Trevors & Chevrier, 2016, p. 334 — a se vedea şi 
subcapitolul ,,Emotiile epistemice”). 

Alte conceptualizări ale schimbării epistemice. În psihologia educaţiei, cercetările 
care au vizat schimbarea epistemică au pornit de la ideea că credinţele epistemice sunt 
structuri mentale analoage conceptelor, astfel încât schimbarea credințelor epistemice 
ar trebui să se facă similar schimbării conceptuale. 

Pintrich, Marx şi Boyle (1993) indică patru condiţii necesare ca schimbarea con- 
ceptuală să apară, condiţii care pot fi considerate necesare și pentru producerea schim- 
bării epistemice: 1) indivizii trebuie să simtă că nu sunt satisfacuti de conceptele lor 
actuale; dacă nu se întâmplă aceasta, este puţin probabil să se angajeze în schimbarea 
conceptuală; 2) noile concepte trebuie să fie inteligibile, astfel încât indivizii să fie 
capabili să-şi înţeleagă noile credințe; 3) noile concepte trebuie să fie plauzibile, astfel 
încât indivizii să le poată utiliza sau aplica adecvat; 4) noile concepte trebuie să fie 
fructuoase pentru problematizări viitoare. 

Declanșatorul mecanismului schimbării conceptuale — insatisfactia subiectului în 
raport cu conceptele deţinute (Dole & Sinatra, 1998) — are un corespondent în îndoiala 
epistemică care iniţiază procesul schimbării epistemice (Bendixen & Rule, 2004). 
Totuşi, analogiile dintre schimbarea conceptuală şi cea epistemică par să se limiteze la 
acest aspect, deoarece a concepe cognitia epistemică ca o structură cognitivă unitară și 
adaptativă sau dezadaptativă în ansamblul ei poate fi neproductiv dacă intentionam să 
producem schimbări epistemice. Elby şi Hammer (2010) descriu, în modelul resurselor 
epistemologice, felul în care ar trebui înțeleasă schimbarea epistemică: ca schimbare 
stabilizată a patternurilor de activare a unei rețele de resurse epistemologice. Cei doi 
folosesc sintagma „cadre epistemologice” (epistemological frames) pentru a descrie 

rezultatele stabilizării patternurilor de activare a resurselor epistemologice. Aşadar, 
schimbarea epistemică nu ar trebui concepută ca înlocuire a unor structuri cognitive 
complexe și unitare cu altele, ci ca stabilizări ale activării unor resurse epistemologice 
(a se vedea, pentru detalii, modelul resurselor epistemologice din partea întâi). 

Cu toate aceste neajunsuri ale calchierii modelului conceptual al schimbării episte- 
mice pe cel al schimbării conceptuale, aceasta a fost testată experimental în mai multe 
studii. Dintre acestea atrage atenţia cel realizat de Muis şi Duffy în 2013. Ei au urmă- 
rit modificarea credințelor epistemologice ale studenţilor din grupul experimental, prin 
instruire constructivistă, la un curs de statistică pentru ştiinţele sociale. Instruirea 
constructivistă a constat în: întrebări destinate activării gândirii critice a studenților, 
comparații între cunoştinţele noi şi cele anterioare, activităţi colaborative în grupuri 
mici şi evaluări ale unor abordări diferite în rezolvarea de probleme. Grupul martor a 
parcurs aceleași teme, dar într-o abordare didactică tradiţională. Credintele epistemo- 
logice ale subiecților, testate de cinci ori de-a lungul intervenţiei, au indicat că studenții 
din grupul cu predare constructivistă au început să raporteze credinţe epistemologice 
sofisticate începând cu a opta săptămână, iar acest proces a continuat până la finalul 
semestrului. Muis si Duffy (2013) au concluzionat că schimbarea credințelor epistemice 
nu apare rapid, dar că, atunci când apare, poate fi stabilă, aşa cum rezultă din retestarea 
subiecților la trei săptămâni după încheierea experimentului. În plus, autorii au apreciat 
că procesul schimbării epistemice pare a fi similar celui de enculturatie, în care subiecţii 
ajung, să perceapă cunoaşterea din aceeaşi perspectivă precum cei din jurul lor (Muis & 
Duffy, 2013). | 

Un alt studiu, realizat de Ferguson şi Brâten în 2013 pe elevi de gimnaziu a vizat 
schimbarea credințelor epistemice despre justificarea cunoaşterii, justificare care poate 
fi realizată în trei moduri: prin autoritate, de către individ însuşi şi prin raportare la 
surse multiple. Cei doi autori au urmărit să producă schimbarea epistemică prin utili- 
zarea unor texte conflictuale pe o temă ştiinţifică: consecinţele expunerii la soare 
asupra organismului uman. Elevii au citit cinci texte, fiecare text conţinând dovezi care 
contraziceau partial dovezile din alte texte. Credintele epistemologice ale participanţilor 
au fost măsurate înainte si după intervenție cu o scală de autoraportare. Rezultatele au 
arătat că la jumătate dintre subiecţii care, înaintea intervenţiei, credeau moderat în 
justificarea cunoașterii de către individ, aceste credinţe au slăbit, devenind scăzute; pe 
de altă parte, la aceiași subiecţi credinţele despre justificarea prin autoritate şi prin 
apelul la surse multiple au devenit mai puternice decât la evaluarea iniţială. Studiul lui 
Ferguson si Brâten (2013) pare a arăta că credinţele epistemice pot fi modificate şi prin 
intervenţii epistemice de mai scurtă durată, pe bază de texte, dar rămâne totuşi între- 


barea: Ce s-a modificat la subiecţi: credințele față de ştiinţă în general sau credințele . 


specifice pe o temă științifică controversată, dar particulară? (Muis, Trevors & Chevrier, 
2016). De asemenea, nu stim dacă aceste modificări induse prin intervenţii pe termen 
scurt sunt suficient de stabile în timp. 

Pornind de la neajunsurile conceptuale si metodologice ale intervențiilor care au 
vizat schimbările epistemice evaluate într-un review sistematic în 2016, Muis, Trevors 
si Chevrier au propus o altă reprezentare conceptuală a acestui construct. Conform celor 
trei autori, schimbarea epistemică implică o problematică duald, constând din: 

1. procese epistemice în acţiune, operând la scară temporală redusă, manifestate prin 
activarea contextuală a resurselor epistemologice; 
2. structuri cognitive complexe de credințe epistemologice, susceptibile de schimbare 
pe termen mai lung; acestea pot fi conceptualizate, în acord cu Elby şi Hammer 
(2010) sub formă de „cadre epistemologice” (epistemological frames), formate lent 
din patternurile de activare a resurselor epistemologice. Cadrele epistemologice 
câştigă stabilitate structurală în timp, prin utilizarea repetată și deliberată. 


Muis, Trevors şi Chevrier (2016) remarcă faptul că această natură duală a proble- 
maticii schimbării epistemice se regăseşte şi în diferenţierea realizată de Barzilai şi 
Zohar în 2012 între gândirea epistemică şi credinţele epistemice. Pentru a se produce 
schimbarea epistemică este nevoie așadar, pe de o parte, de schimbări relativ rapide la 
nivelul proceselor epistemice, prin activarea resurselor epistemice, iar pe de altă parte 
de schimbări relativ lente, la nivelul structurilor mai cuprinzătoare de credinţe episte- 
mice. Ambele tipuri de schimbări trebuie percepute ca fiind interconectate, împletite, 
doar aşa putând conduce la schimbări epistemice durabile. 


17.2.3. Climat epistemic pentru schimbare epistemică în clasă — PACES 


Schimbarea epistemică, conceptualizată în maniera duală descrisă mai sus poate fi 
promovată la nivel şcolar prin anumite dimensiuni şi procese care definesc climatul 
epistemic. Trăsăturile esenţiale ale unui climat epistemic favorabil promovării schim- 
bării epistemice în clasă cuprinde cinci aspecte: Pedagogie, Autoritate, Curriculum, 
„Evaluare si Suport (PACES) (Muis, Trevors & Chevrier, 2016). Vom detalia aceste 
aspecte în continuare, pe baza prezentării celor trei autori. 


1. Pedagogia 
_ Un aspect central al climatului epistemic dintr-o clasă este abordarea pedagogică a 
profesorului, mai exact cât de constructivistă este activitatea lui didactică. Pedagogia 
constructivistă, de la constructivismul radical individualist la constructivismul social 
(Vigotski, 1986) postulează că valorile culturale şi experiențele individuale modelează 
cunoaşterea şi cunoştinţele. În această perspectivă, printre abordările pedagogice con- 
structiviste pot fi regăsite învăţarea colaborativă, problematizarea sau învăţarea prin 
investigaţie (inguiry), comunităţile de practică sau ucenicia. Ideea de bază a orientări- 
lor pedagogice constructiviste este că elevii isi construiesc cunoaşterea din experienţele 
individuale sau interpersonale și din reflecţii asupra acestor experienţe. 

În opoziţie cu pedagogia constructivistă se situează pedagogia tradiţională, reflectată 
prin centrarea activităţii didactice pe profesor și pe conţinutul predat. Abordările peda- 
gogice tradiţionale se manifestă prin prelegeri și prin prezentarea decontextualizată a 
cunoştinţelor, nelăsând prea mult loc colaborării, aplicaţiilor practice şi construirii 
sensurilor în interacțiuni cu ceilalţi elevi sau studenți. 

Ca abordare pedagogică specifică, pedagogia constructivistă favorabilă schimbării 
epistemice implică anumite acţiuni ale profesorului: evidenţierea explicită a ambiguitatii 

din materialele de studiu, prezentarea de interpretări diferite, din surse variate asupra 
unei probleme, promovarea activităţilor de învăţare în comun pentru elevi (Muis, 
Trevors & Chevrier, 2016). De asemenea, profesorul poate expune elevilor o serie de 
probleme paradoxale, conflictuale, cerându-le. să reflecteze la soluţii de rezolvare. 
Soluţiile propuse de elevi vor fi analizate în clasă din perspectiva consecventei argu- 
mentelor propuse, adică elevii trebuie să prezinte argumente pentru păstrarea sau res- 
pingerea soluţiilor, preferabil însoţite de dovezi. > 
Un alt aspect al pedagogiei constructiviste favorabile schimbării epistemice este că 
profesorul trebuie să enunte explicit credințele epistemice pe care elevii ar trebui să le 
adopte, ilustrând complexitatea şi provizoratul proceselor de cunoaștere si modalitățile 
multiple de evaluare şi justificare a cunoştinţelor prin multe exemple concrete. 
Desigur că este crucial ca profesorul însuşi să aibă credinţe constructiviste, vizibile 
în ceea ce el afirmă $i în modul în care afirmă, în clasă, anumite lucruri. Mesajele 
epistemice sunt de fapt ascunse, implicite în vorbirea profesorului şi ele vor influența 
schimbarea epistemică: o vor promova sau o vor compromite. De exemplu, întrebând 
studenții la un curs de statistică Ce sunt testele 1? le comunicăm implicit ideea că fap- 
tele izolate şi neschimbătoare constituie cunoaşterea. Dacă însă le cerem studenţilor 
să facă evaluări ale cunoștințelor despre testele t (În ce condiţii utilizăm testele t? Ce 


alte teste statistice ar fi potrivite?), studenţii primesc mesajul implicit că cunoașterea 
depinde de context. 


_2. Autoritatea 

Reacţiile profesorului la răspunsurile elevilor sau studenților vor influența schim- 
barea epistemică a acestora, deoarece el reprezintă o sursă epistemică cu autoritate. 
Alături de experți şi de tratate, profesorii sunt considerați surse de cunoaştere certă. 
Desigur că în foarte multe situaţii apelul la autoritate reprezintă opţiunea validă din 
punct de vedere epistemologic, dar este important ca profesorii să îi facă pe elevi să 
observe când gi de ce încrederea în sursa de autoritate este potrivită şi când nu este. 

Pentru a diminua această credință larg răspândită în rândul elevilor si studenților, 
profesorii trebuie să își controleze rolul de autoritate epistemică prin provocarea şi 
angajarea în discuţii libere care să sporească încrederea celor educați în ei înşişi si în 
colegi ca surse de cunoştinţe. În acest mod, elevii şi studenții primesc responsabilitatea 
construirii și evaluării cunoștințelor. Pentru a le spori autonomia, profesorul le poate 
cere să justifice singuri, pe baza judecăților proprii si în afara apelului la autoritate, 
corectitudinea anumitor. răspunsuri. 

Elevii abordati pedagogic constructivist vor începe să se vadă pe ei înşişi surse de 
cunoaștere. Profesorii trebuie să le recunoască legitimitatea experiențelor, viziunilor 
exprimate în opinii. Totuşi, când acestea sunt eronate sau părtinitoare de reprezentări 
greșite, profesorul le va provoca, le va chestiona, susținând simultan elevii în travaliul 
de schimbare al reprezentărilor greșite (Muis, Trevors & Chevrier, 2016). 


3. Curriculumul 


Una dintre sursele schimbării epistemice este curriculumul. Prin curriculum înţelegem 
conţinuturi, resurse, materiale — utilizate pentru realizarea unor obiective educative. 

Aceste obiective se concretizează în cunoştinţe, competenţe şi abilităţi, în atitudini şi 
valori pe care elevii si studenţii trebuie să le înveţe. 

Din perspectiva curriculumului, o resursă importantă de utilizat în clasă pentru 
schimbarea epistemică este constituită din texte care contin informaţii şi dovezi con- 
tradictorii, paradoxale. De obicei, cercetările care au folosit texte refutafionale (Gill, 
Ashton & Algina, 2004; Valanides & Angeli, 2005; Ferguson, Bråten & Strømsø, 2012) 
sugerează o infuzare în curriculumul disciplinelor a unor elemente care să declanşeze 
schimbări epistemice (Muis, Trevors & Chevrier, 2016). | 

La nivel de conţinut pot fi prezentate perspective variate, poate fi recunoscut expli- 
cit caracterul provizoriu al cunoaşterii și cunoștințelor şi pot fi propuse spre studiu 
probleme deschise, care pot fi rezolvate prin abordări variate. Conținuturile vor fi 
conectate la lumea reală şi vor fi provocatoare în raport cu vârsta elevilor. 

La nivel de metode sau strategii se pot folosi derivate ale celor folosite în cercetarea 
ştiinţifică (observaţia, experimentul, demonstrațiile matematice). Dacă schimbarea 
epistemică vizează credinţele despre sursa si justificarea cunoaşterii, elevii şi studenţii 
vor fi sprijiniți să recunoască surse de încredere si vor fi învăţaţi procesele justificative 
din fiecare domeniu de cunoştinţe (disciplină şcolară). De exemplu, pentru anumite 
informaţii despre o temă la ştiinţe ei pot fi învăţaţi să formuleze întrebări precum: Când 
a fost publicat studiul? În ce jurnal? Care este competenţa autorilor în domeniul pro- 
blemei? etc. (Muis, Trevors & Chevrier, 2016). 


4. Evaluarea 

Evaluarea şcoalară este una dintre principalele piedici, dar totodată o resursă cu 
potential semnificativ în schimbarea epistemică. Cei mai multi elevi şi studenți vor 
învăţa cunoştinţele în forma în care li se cere să le demonstreze la evaluări; prin urmare, 
este plauzibil să presupunem că evaluarea prin teme pentru acasă, proiecte şi mai ales 
prin teste va defini abordarea epistemică a învăţării. Este îngrijorătoare, în acest sens, 
o anumită cultură a evaluării orientată excesiv către răspunsuri, care le comunică celor 
educați obiectivitatea și factualitatea cunoașterii (Haerle & Bendixen, 2008). Metodele 
de evaluare focalizate pe răspuns întăresc credinţa epistemologică drept certă şi sigură, 
transmițând mesajul că aceasta este corectă sau greșită. 

Desigur că nu putem afirma că evaluarea este „constructivistă” sau „nonconstruc- 
tivistă” numai din cauză că folosim în evaluare itemi cu alegere multiplă, nu şi itemi-tip 
eseu; totuşi, sarcinile cognitive provocatoare, complexe si mai putin structurate par a 
fi mai constructiviste (Bromme, Pieschl & Stahl, 2010), spre deosebire de cele simple, 
puternic structurate sau cele care cer identificarea si reactualizarea cunoştinţelor. 

Prin urmare, dacă se urmărește schimbarea epistemică prin practici pedagogice 
constructiviste, evaluarea trebuie să fie şi ea constructivistă. Soluţiile pe care Muis, 
Trevors si Chevrier (2016) le propun in acest sens sunt: 1. cunoaşterea criteriilor de 
evaluare de către elevi şi studenţi şi asocierea explicită de către profesori a acestor 
criterii fațete ale cunoașterii şi cunoştinţelor; 2. apelul la taxonomia revizuită a 
lui Bloom (Anderson, Krathwohl & Bloom, 2001), astfel încât sarcinile propuse spre 
rezolvare în testele de cunoştinţe să fie ordonate în funcţie de complexitatea progresivă 

a operațiilor cognitive implicate: sarcinile mai puţin constructiviste, care implică evoca- 
rea si înțelegerea conţinutului vor fi complementate cu sarcini mai constructiviste 
precum aplicarea, analiza, evaluarea si crearea de conținut; 3) punerea la dispoziţia 
elevilor de către profesori a unei suite de întrebări, pe același conținut, care să ilustreze 
diferite niveluri de complexitate (Kloss, 1994). În continuare, profesorul va oferi spri- 
jin elevilor sau studenților pentru a răspunde la aceste întrebări, iar apoi, în discuţiile 
cu toată clasa, va evidenția legăturile dintre aceste întrebări şi diferite fațete ale cunoştinţelor 
şi cunoașterii; 4) utilizarea evaluării formative: evaluarea formativă, ca formă esențială 
de evaluare, prin feedbackul oferit elevilor sau studenţilor le poate comunica acestora, 
explicit sau tacit, că cunoaşterea este provizorie, evolutivă şi construită, mai mult decât 
o entitate fixă (Muis, Trevors & Chevrier, 2016, p. 353). 


5. Suportul 

Este neîndoielnic că dezvoltarea fiecărui aspect al climatului epistemic într-o direcție 
constructivistă nu e deloc o sarcină simplă. Profesorul care îşi propune să instaureze 
în clasa sa un climat epistemic favorabil schimbării epistemice se va lovi de rezistența 
elevilor sau studenţilor, deoarece aceştia se văd nevoiţi să se confrunte cu ambiguitatea, 
paradoxurile şi cu nevoia de a-şi folosi gândirea critică. Ceea ce până atunci era limpede, 
corect sau greşit, devine straniu, evaziv şi mai cu seamă potrivnic credințelor lor epis- 
temice. Pentru studenţii care se confruntă cu noile sarcini, gândirea critică şi analiza 
cognitivă riguroasă a unor situații vagi si complexe sunt activități împovărătoare şi 
frustrante. 

Este de așteptat ca si profesorul să trăiască experienţe asemănătoare, deoarece de 
multe ori decizia de a schimba climatul epistemic din clasă implică schimbarea propriilor 
credințe despre învăţare si predare (Windschitl, 2002). Procesul schimbării înseamnă 
nu doar bucuria reuşitei, ci și angoasa necunoscutului, îndoieli epistemice, tristeti si 
confuzie (Bendixen & Rule, 2004). 

În acest context, este esenţial ca profesorul să ofere suport elevilor sau studenţilor 
care trec prin procesul schimbării epistemice. Prin suport se înţelege orice sprijin pe 
care profesorul îl oferă studenţilor în acest proces: demonstrarea explicită a felului în 
care se gândeşte critic, demonstrarea unor strategii rezolutive (Muis & Duffy, 2013), 
oferirea unor ocazii în care elevii sau studenţii să discute între ei credinţele epistemice, 
recunoașterea și acceptarea empatică a experienţelor negative prin care ei trec în pro- 
cesul schimbării epistemice (Muis, Trevors & Chevrier, 2016, p. 353). 

Suportul implică existenţa a trei condiţii pentru ca elevii sau studenţii să se angajeze 
în procesul schimbării epistemice: 


a) să posede abilităţile de gândire critică necesare pentru a se angaja în dispute con- 
ceptuale, pentru a putea evalua dovezi şi abordări în rezolvarea de probleme; pro- 
fesorul poate să le arate elevilor cum se gândeşte critic, apoi aceștia trebuie să 
exerseze abilitățile ce le-au fost demonstrate (Zimmerman, 2000). 

b) să aibă oportunitatea să-și discute deschis credinţele epistemice; dacă ei experimen- 
tează incongruență cognitivă, profesorul trebuie să le recunoască legitimitatea cre- 
dintelor şi să reafirme ideea că schimbarea este posibilă şi fructuoasă. 

c) profesorul îi va ajuta să parcurgă experiența emoțională negativă, normalizând-o; 
poate face acest lucru împărtăşind propriile experienţe din timpul schimbărilor 
epistemice traversate: Și eu m-am simțit ca voi! Este normal, toată lumea simte la 
fel (Muis, Trevors & Chevrier, 2016, p. 354). 


Putem considera că încă nu ştim destul despre discordanta pe care elevii o pot resimti 
între credințele lor epistemologice, pe de o parte, şi tipul de mediu sau climat epis- 
temic educaţional ori sarcinile de studiu, pe de alta, când acestea diferă substanţial 
în raport cu credințele. Deocamdată se pare că atât elevii şi studenţii, cât și profe- 
sorii prezintă rezistență la abordările constructiviste — în predare şi învăţare — în 
situația unui curriculum „obiectivist”. Desigur, sunt necesare studii mai aprofundate 
în acest sens (Hofer & Pintrich, 1997, p. 129). 

Cognitii epistemice în viata cotidiană 


Problema este critică, deoarece în afara contextului şcolar indivizii pot fi în situaţii 
de evaluare a unor poziţii conflictuale privind probleme ştiinţifice $i sociostiintifice 
complexe (Bromme & Goldman, 2014): Competenta crucială necesară în astfel de 
situaţii este evaluarea critico-analitică a surselor concurente de cunoaştere, iar aceasta 
pare a fi prea puţin dezvoltată de sistemele și practicile şcolare. O situaţie în care se 
evidenţiază necesitatea acestei competenţe este participarea în activităţile democratice. 
Cetăţenii pot avea dificultăți în această participare, deoarece nu dispun de o cognitie 
epistemică adaptativă, care să le permită să pondereze şi să coroboreze dovezi din surse 
conflictuale de informaţii privind un anumit aspect al participării democratice. Formarea 


cognitiei epistemice adaptative la istorie ar putea, într-o anumită măsură, să contribuie 


la prevenirea polarizărilor şi practicarea gândirii critice, coroborative despre probleme 
sociale și politice în afara școlii (VanSledright & Maggioni, 2016). Dincolo de contex- 
tul școlar, o serie de cercetări indică posibilitatea ameliorării cognitiilor epistemice prin 
scurte intervenții de evaluare a surselor de cunoaştere (Mason, Junyent & Tornatora, 
2014; Stadtler et al., 2016, apud Sandoval, Greene & Braten, 2016). 

Scharrer, Stadtler si Bromme (2019) au fost preocupaţi de felul în care oamenii 
obişnuiţi judecă validitatea informaţiei în științe, sursele informaţiilor, în particular 
expertiza, $i dacă ușurința procesării îi predispune la anumite biasuri cognitive. 

Pentru a judeca validitatea informaţiei obţinute, cititorii unui text pot face o evalu- 
are iniţială (first hand evaluation) prin care încearcă să surprindă plauzibilitatea şi 
compatibilitatea contintului cu cunoștințele lor anterioare despre subiect. În completare, 
ei pot să se angajeze într-o evaluare ulterioară (second hand evaluation) prin care 
încearcă de această dată să determine credibilitatea sursei informaţiei din text, ca bază 
de judecare a validității informaţiei (Sperber et al., 2010; Bromme & Goldman, 2014). 

Ambele trasee de evaluare a informaţiei din text, fie independent, fie în tandem, pot 
fi surse ale unor judecăţi suficient de fiabile cu privire la validitatea informaţiei primite 
sau citite. Totuși, evaluarea /a prima mână impune existenţa unor cunoştinţe prealabile 
cuprinzătoare despre subiectul textului (expertiză), în lipsa acestora evaluarea fiind 
lipsită de substanță si chiar eronată. Evaluarea la a doua mână este de obicei mai 
potrivită când cunoştinţele despre subiect sunt sumare, deoarece se sprijină pe achiziţii 
timpurii ale subiectului cu privire la ce înseamnă expertiza sau ce caracteristici dețin 
persoanele de încredere (Scharrer, Stadtler & Bromme, 2019). 

Activarea evaluării validității unui text Ja prima mână apare adeseori când subiecţii 
nonexperti citesc texte științifice. Lipsiti de o pregătire formală specializată într-un 


p 

domeniu particular de cunoaștere, nonexpertilor le lipsesc atât cunoștințele de specia- 
litate, cât şi cunoştinţele despre natura cunoașterii şi a producerii cunoştinţelor în acel 
domeniu (cunoaștere epistemică). 

Totuşi, nonexpertii pot fi sedusi să elaboreze judecăţi de validitate despre subiecte 
pe care nu le cunosc, mai ales când forma de prezentare a problemelor este accesibilă, 
inteligibilă, deoarece a fost simplificată pentru a fi înțeleasă de publicul larg. Avem în 
vedere mai ales studiile de popularizare a ştiinţei, frecvent simplificată pentru o audiență 
largă. Sentimentul de înţelegere facilă aceste texte îi poate face pe nonexperti să aibă 
o (prea) mare încredere in judecatile lor la prima mână. 

Pe de altă parte, acest sentiment (the easiness effect — sentimentul usurintei şi fluentei 
în procesarea informaţiei) îi face să fie foarte expuşi informațiilor false, care pot fi de 
asemenea să fie prezentate într-o formă uşor de înțeles (Scharrer, 2012; Scharrer, 
Stadtler & Bromme, 2019). 

Domeniul cognitiei epistemice, provocator şi promiţător, se confruntă cu mai multe 
probleme, unele de ordin teoretic, iar altele de ordin metodologic. În introducerea 
acestei secțiuni, ca o primă ilustrare a acestor probleme, oferim mai jos analiza unei 
probleme de ordin conceptual: asumpfia tacită a consecventei și continuității jude- 
cată-comportament epistemic, care produce mai departe probleme de ordin metodologic, 
precum utilizarea unor instrumente inadecvate pentru măsurarea cognitiilor epistemice. 

Ştim că este problematică relaţia dintre teoriile epistemologice personale (Hofer & 
Pintrich, 1997; Hofer, 2001) ale persoanelor şi comportamentele lor în situaţii de 
învăţare sau de deliberare epistemologică (de pildă, în judecarea consistentei interne a 
unor teorii). Deşi, sub aspect teoretic, există o legătură între concepţiile epistemologice 
ale unei persoane şi acțiunile cognitive pe care aceasta le întreprinde pentru a dobândi 
cunoașterea, concepțiile şi acțiunile nu sunt totuna. Este posibil, de pildă, să afirmăm 
că învățarea implică un proces ce se derulează solitar (concepţie sau credință episte- 
mologică), ca în cazul studiului academic individual, dar, în situaţii reale de învățare 
(Studiu), să apelăm frecvent la explicațiile celorlalți, să căutăm să le aflăm părerile — 
comportament ce sugerează că de fapt aderăm inconștient la credința epistemologică a 
construcției sociale a cunoașterii (Briell et al., 2011. p. 12). Aşadar, între ce susţinem 
explicit (si, uneori, chiar credem) şi cum deHonat efectiv in domeniul cognitiei epis- 
temologice sunt deseori multe incongruente. 

Este o problema de asumpfii (teorii implicite): adeseori cercetătorii nu diferențiază 
explicit între cum un individ ajunge de fapt la cunoaştere şi concepția sa abstractă 
despre cunoaştere, considerându-le ca derivând mecanic una din alta (acţiunile cogni- 
tive derivă direct din credințe epistemologice). Mai mult, afirmarea (uneori demonstra- 
tivă) unei credinţe epistemologice sofisticate (o persoană care susţine într-un context 
public că inteligența este modificabilă) este suficientă pentru creditarea persoanei în 
cauză cu potenţial de acţiune în sensul declarat. Vom considera că acea persoană — un 
profesor, să presupunem — chiar va acţiona pentru dezvoltarea cognitivă a tuturor ele- 
vilor săi. O credinţă epistemologică inferioară a altui profesor, de exemplu că persoanele 
cu autoritate epistemică deţin cunoașterea (credinţă epistemologică „inferioară”), ne 
poate face să ne gândim că va fi înclinat să le furnizeze de obicei idei de-a gata elevi- 
lor săi. Așa cum și experienţa cotidiană confirmă, adeziunea declarată la un principiu 
nobil (aici — o credință epistemologică sofisticată sau „simplă”) nu garantează nicide- 
cum un comportament consecvent cu declaraţia de intenţie. Iată aici un motiv pentru 
care, de pildă, scalele de autoraportare cu privire la credinţele şi comportamentele 
epistemologice sunt atât de putin fiabile în depistarea diferenţelor individuale în cognitia 


epistemică, 

Într-o sinteză remarcabilă din 1997, Hofer gi Pintrich au inventariat și descris cele 
mai problematice — la acea vreme, dar în parte nesolutionate până astăzi — aspecte ale 
cognitiei epistemice, conceptualizate ca epistemologie personală. Ei identifică nouă 
probleme-cheie pe care teoria şi cercetarea trebuie să le rezolve: 1. definițiile construc- 
telor — probabil cea mai importantă problema; 2. dimensiunile teoriilor epistemologice 
personale; 3. dezvoltarea stadială a epistemologiei personale; 4. relația epistemologiei 
personale cu dezvoltarea cognitivă generală, cu vârsta și cu nivelul educaţional; 5. cum 
se produc schimbările conceptuale, salturile de la un stadiu la altul; 6. dacă credințele 
epistemologice sunt specifice unui domeniu sau sunt generale; 7. care este relaţia epis- 
temologiei personale cu motivaţia şi cognitia; 8. rolul genului, caracteristicilor etnice, 
culturale şi contextuale în epistemologia personală; 9. probleme de ordin metodologic 
(de măsurare). EA 

În paginile următoare vom analiza aceste probleme, combinând mai multe surse de 
informare. Ne vom folosi doar de unele elemente de actualitate din structura propusă 
de Hofer şi Pintrich în 1997 si vom completa prezentarea problemelor nerezolvate din 
cercetarea cognitiei epistemice cu date rezultate din review-uri teoretice mai recente 
(Sandoval, Greene & Brâten, 2016) şi cu alte surse relevante. 

Problema constructelor interne 


Definiţia constructelor interne cognitiei epistemice este problematică din cel puţin 
trei perspective: a) a etichetelor/termenilor; b) a limitelor sau graniţelor constructelor; 
c) a naturii relației dintre gândirea epistemologică și gândire și raționament în general. 

a) Problema etichetelor diferite ale diverșilor autori reflectă asumptiile teoretice 
diferite ale acestora despre natura şi funcţia constructului teoretic în cauză. Aşa cum 
am arătat, în modelarea cognitiei epistemice se propun fie structuri cognitive în dez- 
voltare (modelele evolutive), fie seturi de credinţe, atitudini ori asumpţii ce influenţează 
procesele cognitive (modelele dimensionale). 

Modelele evolutive implică asumptia unui proces secvențial de dezvoltare a episte- 
mologiei personale, segmentat logic şi structurat coerent (King & Kitchener, 1994). 
Alternativele de structurare a epistemologiei personale apar sub forma credințelor 
epistemologice (Schommer, 1994) sau a standardelor sau atitudinilor epistemologice 
(Ryan, 1984). În aceste cazuri atitudinile şi credințele epistemologice nu mai sunt 
structurate neapărat unitar, ci pot avea variații intraindividuale, având mai degrabă 
forma unor convingeri personale sau opinii neverificate (Hofer & Pintrich, 1997, 
pp. 111-112). Credintele pot fi definite ca înţelesuri, premise sau propoziţii considerate 
adevărate despre lume (Richardson, 1996, apud Hofer & Pintrich, 1997). Credintele 
epistemologice, ca parte a epistemologiei personale, par a fi mai saturate cu aspecte 
cognitive decât atitudinile, fără a fi, totuşi, cunoaştere epistemologică validă, adică 
susținută de probe şi de raționamente valide. În ciuda acestui neajuns, credințele epis- 
temologice par a fi utile în descrierea cognitiei epistemice. 

b) Problema limitelor constructelor utilizate are în vedere în ce măsură anumite 
elemente precum credințele despre învăţare, educaţie sau inteligență sunt sau nu parte 
a epistemologiei personale. La Perry (1970), epistemologia personală era considerată 
o parte a dezvoltării intelectuale şi etice a subiecţilor studenţi, fără ca problemele de 
predare și învățare în școală să fie totuşi parte a modelului pe care el îl propune. 
Cercetările ulterioare care au pornit de la modelul acesta au avut tendinţa de a confunda 
percepţia experienţelor școlare personale cu epistemologia (fie ea şi personală). Pre- 
ferintele personale privind stiluri, ritmuri sau contexte de învăţare academică au ajuns 
astfel (mai degrabă tacit decât explicit) să fie studiate ca elemente ale cogniţiei episte- 
mice. În cercetările empirice, acestea au fost operationalizate în itemi sau în întrebări 
din ghiduri pentru interviuri. A 

În acest context, deşi credințele personale despre învăţare, educaţie şi inteligenţă 
pot fi asociate (corelate) credințelor despre cunoaştere, s-a afirmat că, pentru a trasa o 

limită, ar fi de preferat ca epistemologia personală în „nucleul dur” să conţină doar 
cognitii epistemice, adică credințele individuale despre cunoaștere şi procesele rationale 
şi justificatoare privind cunoaşterea (Hofer & Pintrich, 1997, p. 116). 

c) Gândirea epistemologică şi gândirea si raționamentul uman general împărtășesc 
o serie de elemente comune. Cu toate acestea, spre deosebire față de gândirea „obișnuită”, 
gândirea epistemologică activează anumite asumptii (teorii implicite) epistemologice, 
în situaţii de rezolvare a unor probleme slab structurate sau în situații de argumentare. 
Gândirea epistemologică performantă se manifestă în abilităţile de argumentare, în 
forma argumentelor şi în validitatea (logica) rationamentelor. 

Gândirea epistemologică, ca element central al cognitiei epistemice, poate fi inte- 
leasă ca un proces cognitiv prin care indivizii gândesc la/despre procesul de cunoaştere 
şi analizează temeiurile cunoaşterii-produs. Dacă vom căuta să fim mai specifici, ele- 
mentele caracteristice gândirii epistemologice ca proces par să fie justificarea cunos- 
tintelor şi implicarea dovezilor în procesul de justificare. Prin aceste elemente, gândirea 
epistemologică se detașează și e superioară atât în raport cu de rationamentele inductive, 
cât şi cu gândirea critică generală. 

Kitchener (1983, apud Hofer & Pintrich, 1997, p. 117) sugerează că gândirea epis- 
temologică trebuie delimitată atât de cognitie, cât si de metacognitie, întrucât aceasta 
este o gândire de ordin terțiar, ce monitorizează procesele de analiză a naturii epis- 
temice a problemelor. Această distincție între gândirea despre cum este generată şi 
justificată cunoașterea — pe de o parte — şi gândirea și raționamentul inductiv („gândi- 
rea comună”) — pe de altă parte — este importantă pentru cercetările viitoare (Hofer & 
Pintrich, 1997, p. 117). 

Greene (2007) consideră că multe dintre constructele din epistemologia personală 
sunt, de fapt, ontologice în natura lor. Pornind de la afirmația lui Kitchener (2002) care 
declară că epistemologia personală este un termen impropriu pentru ceea ce desemnează, 
Greene afirmă, în linie cu Kitchener, că dacă epistemologia este o teorie a cunoașterii, 
atunci epistemologia personală implică faptul că fiecare individ are o teorie articulată 
despre ce este și ce nu este cunoaştere. Mai mult, termenul „credințe epistemologice” 
implică faptul că indivizii ar avea „credinţe despre teoria cunoaşterii”. 

Pe de altă parte, Kitchener (2002) subliniază faptul că indivizii se angajează în cognitii 
epistemice sau „gândire despre cunoaștere”, Greene (2007) susţine la rândul lui că „epis- 
temologie personală” și „credințe epistemologice” sunt expresii improprii, recomandând 
utilizarea sintagmei ,,cognitie epistemică”, ce reflectă gândirea despre cunoaştere a indi- 
vizilor obişnuiţi, indiferent dacă aceasta este conştientă sau inconștientă (p. 72). 

Problema dezvoltării cognitiei epistemice 


Cognitia epistemică între dezvoltare și învățare. Problema delicată a mecanisme- 
lor si proceselor prin care se produce evoluţia cognitiei epistemice poate fi transata 
în linii mari, într-o primă instanță, invocând dezechilibrul cognitiv intern al indivi- 
dului şi procesele ulterioare de asimilare şi acomodare (conform modelului lui Jean 
Piaget). Mecanismele şi procesele de schimbare a cognitiilor epistemice sunt însă 
dificil de surprins, mai ales prin cercetări transversale cu metode de investigație 
precum scalele de autoraportare. Totuşi, aceste mecanisme pot fi accesate (dar nu 
întotdeauna înțelese) utilizând interviuri, analiza deciziilor în situaţii slab definite 
etc., în studii longitudinale. | 

Abordând schimbarea epistemică dintr-o perspectivă fenomenologică, Belenky si 
colaboratorii săi (1986), au evidenţiat schimbările epistemologice impuse de statutul 
de părinte (mamă). Aceste schimbări au fost raportate de subiecții femei, care au apre- 
ciat că provocările vieților lor au condus la modificări în modurile de raportare la 
cunoaştere. Însă cei mai mulţi subiecţi ai studiilor empirice în domeniul evoluţiei 
epistemologice au evidențiat constrângerile şi provocările cognitive specifice mediului 
academic. | 

Schimbarea cognitiilor epistemice este un proces complex, necesitând multă atenție. 
Dacă modelul general al dezechilibrului poate fi acceptat, e important să se ia în calcul 
şi factorii motivationali şi de context sociocultural. Asincronia în dezvoltarea intrain- 
dividuală a credințelor epistemice, în sensul că un individ poate fi „sofisticat” şi totodată 

` ,simplu” în credințele sale epistemologice — a se vedea modelul credințelor epistemo- 
logice propus de Schommer — ne atrage atenţia că acest proces nu este chiar ușor de 
descris şi de explicat. 

Problema schimbării epistemice este însă chiar mai delicată. Întrebarea esențială 
care se pune este următoarea: schimbarea epistemică se produce prin evoluție sau prin 
învățare? Modelele evolutive, deși dominante în gândirea epistemică, nu reuşesc să 
rezolve în mod convingător dilemele legate de mecanismele şi procesele schimbării 
epistemice. = 

Evolutia teoriilor epistemice specifice s-ar putea manifesta sub forma recapitularii 
stadiilor lui Kuhn (2000), de la absolutist la relativist şi apoi la evaluativist (Hofer, 
2006). Aceasta este însă doar o ipoteză. Observarea faptului că, deseori, nu se poate 
pune în evidență un pattern de dezvoltare epistemică, chiar dacă evoluţia epistemică 

pare să urmeze anumite tipare specifice, individuale, i-a condus pe alti cercetători ai 
cognifiei epistemice către ipoteza recursivității în dezvoltarea epistemică: oamenii trec 
prin nivelurile de dezvoltare epistemică de mai multe ori în interiorul unui domeniu 
sau în dezvoltarea epistemică generală (Chandler, Hallett & Sokol, 2002); desi atrăgă- 
toare, $i această ipoteză este insuficient susţinută de dovezi empirice. În sfârşit, este 
posibil ca trendul evolutiv observat în dezvoltarea cognitiei epistemice să fie doar un 
artefact produs de cercetătorii acestui domeniu, care să fie ei înșiși preocupaţi de dove- 
direa existenţei lui (Sandoval, Greene & Braten, 2016, p. 476). 

Originea acestor inconsecvente ale teoriilor evolutive pare a fi situată în distincția 
originară, prezentă în modelul lui Perry (1970) dintre dezvoltare ŞI învățare în cognitia 
epistemică. Dezvoltarea a fost privită ca un proces lent, complex, de maturizare, pe 
când învățarea a fost concepută ca o adaptare specifică si rapidă la influențele mediului. 

Această distincție este problematică pentru înțelegerea dezvoltării epistemice din 
mai multe motive: a) schimbarea epistemică, fie că este înțeleasă sau nu ca dezvoltare, 
pare să depindă de şcolarizare, iar procesul educării formale cu greu poate fi conside- 
rat un proces de maturizare naturală; b) dacă concepem schimbarea epistemică ca fiind 
independentă de maturizare, ignorăm faptul că eforturile de schimbare epistemică pot 
avea succes doar dacă anumite modele de gândire epistemică sunt deja prezente în 
indivizi; pe de altă parte, schimbările specifice in cognitia epistemică, rezultate din 
intervenții particulare (din învățare) pot influența traiectoria de dezvoltare propusă prin 
modelele evolutive (Sandoval, Greene & Brâten, 2016, p. 467). 

Relaţia dintre evoluţia cognitiei epistemice și dezvoltarea cognitivă generală este 
aşadar relativ indeterminată, în sensul că nivelurile de dezvoltare ori seturile de credințe 
epistemologice par a avea antecedente în evoluţia cognitivă. Altfel spus, chiar dacă nu 
poate fi pus semnul egalităţii între dezvoltarea cognitivă şi „sofisticarea” epistemolo- 
gica, totuşi un anumit nivel de dezvoltare cognitivă pare a conditiona existenţa unor 
credințe epistemologice de nivel mai ridicat. Cu toate acestea, condiția dezvoltării şi 
sofisticării cognitive, deşi aparent necesară, nu pare a fi şi insuficientă pentru declanşarea 
şi sofisticarea cognitiei epistemice. 

Într-o cercetare a lui King (1977, apud Hofer & Pintrich, 1997) s-au aplicat pe 
subiecți în primul an de liceu, de facultate și de master ghidul de interviu reflectiv 
Reflective Judgment Interview (utilizat de Perry, 1970) şi un test de evaluare a 
operațiilor formale. Rezultatele au arătat că subiecţii au atins în proporţie de peste 90% 
nivelul operaţiilor formale, dar se distribuie pe nivelurile modelului lui Perry de la 
nivelul 2 până la nivelul 7 (din 9 niveluri, a se vedea modelul lui Perry) şi, de ase- 
menea, că nu există decât o foarte slabă corelaţie între nivelul de dezvoltare a 
operaţiilor formale şi nivelul de dezvoltare epistemologică atins (Hofer & Pintrich, 
1997, pp. 121-122). S-au propus o serie de explicaţii: existenţa unor moduri superi- 
oare nivelului operaţiilor formale în adolescenţa târzie sau la vârsta adultă (Commons 
et al., 1989, apud Hofer & Pintrich, 1997, p. 122), respectiv gândirea dialectică, propusă 
de Basseches (1984, apud Hofer & Pintrich, 1997). | 

Relaţia dintre vârstă si educaţie, pe de o parte, si evoluția cognitiei epistemice indi- 
viduale este în mod evident pozitivă, dar nu este prea limpede când începe această 

„evoluţie si cum este ea modulată. Majoritatea studiilor au fost realizate pe studenţi şi 
câteva pe elevi de liceu, indicând rezultate oarecum contradictorii. Astfel, Boyes și 
Chandler (1992, apud Hofer, 1997) au observat că elevii de liceu se regăsesc la toate 
nivelurile de evoluție epistemică. Pe de altă parte, studenţii din primul an par să se 
situeze, surprinzător, la nivelurile epistemologice inferioare, fapt ce ar putea fi explicat 
printr-o anumită recursivitate a evoluției epistemologice: confruntati cu provocări şi 
dileme epistemologice, ei trăiesc sentimente negative, de anxietate şi se retrag pe poziții 
dualiste sau multipliste (Hofer & Pintrich, 1997, p. 122; a se vedea ȘI ipoteza recursivităţii 
în dezvoltarea epistemică amintită mai sus — Chandler, Hallett & Sokol, 2002). 

Probleme metodologice în cercetările 
asupra cognitiei epistemice 


21.1. Contestări ale asumptiilor şi modelelor teoretice în cercetarea 
cognitiei epistemice 


O serie de critici și chiar contestări la adresa fundamentelor conceptuale ale cercetări- 
lor privind cognifia epistemică au fost formulate, de-a lungul timpului, de diferiți 
cercetători. În rândurile următoare oferim o sinteză a acestor critici. 

a) Contestarea definiţiei epistemologiei personale 

Descrierile timpurii ale cognitiei epistemice individuale au combinat viziunea des- 
pre cunoaștere şi cunoştinţe cu aspecte afective şi identitare (Perry, 1970; Baxter 
Magolda, 1992). Pe măsură ce domeniul a evoluat, constructul a fost treptat deposedat 
de sensurile iniţiale, fiind redus la viziunea despre cunoaştere şi cunoştinţe. În epocă 
(Hofer & Pintrich, 1997), această opțiune a fost motivată de nevoia de aliniere cu 
definițiile date de filosofii epistemologiei, precum şi cu nevoia de claritate şi de comu- 
nicare între cercetătorii din domeniu (Sandoval, 2005). Doar credințele epistemologice 
au păstrat ceva din dimensiunea afectivă şi identitiară regăsită în conceptualizările 
timpurii. | 

Îngustarea domeniului şi focalizarea pe credințele epistemologice ca elemente cen- 
trale de reprezentare a cognitiei epistemice este însă problematică. Elby (2009) afirmă 
că structura cognitivă a ideilor elevilor, chiar dacă este împletită cu reprezentări despre 
învăţare, ar trebui să dicteze ce ar putea fi considerat epistemologie personală, nu 
definițiile filosofilor epistemologi. De fapt, Chinn si colaboratorii săi (2011) afirmă că 
nici definițiile considerate perene ale epistemologilor filosofi nu mai sunt de actualitate, 
iar epistemologia naturalizată reflectă si ea acest trend, asa cum am arătat în „Introducere”. 
Chinn afirmă că epistemologia ar trebui să includă ceea ce elevii consideră procese de 
încredere pentru atingerea scopurilor lor epistemice. Mai mult, scopurile epistemice, 
precum şi virtuțile și viciile epistemice ar trebui la rândul lor incluse în studiul cognitiei 
epistemice individuale (Chinn, Buckland & Samarapungavan, 2011). 

b) Contestarea transpunerii credințelor în activităţi epistemice 

Cercetările tradiționale care au vizat cognitia epistemică în ştiinţe au pornit de la 
asumpftia că credinţele epistemologice sunt pur si simplu transpuse în activități episte- 
mice. De exemplu, credinţele epistemologice ale profesorilor, determinate cu diferite 

instrumente de autoraportare, sunt reflectate în activitatea lor de predare. Totuşi, un număr 
mare de cercetări au început să indice că aceste credinţe epistemologice nu sunt nici pe 
departe atât de stabile, prezentând variaţii în funcţie de activităţi, de contexte şi chiar de 
teme specifice. Din acest motiv unii cercetători au început să conteste asumptia că cognitia 
epistemică constă pur şi simplu în transpunerea credințelor epistemice în activități. 
Epistemologiile practice (Sandoval, 2005; Sandoval & Millwood, 2007; Ryu & Sandoval, 
2012), afişate de elevi în timpul activităţilor epistemice în ştiinţe, au prea puţin de a face 
cu viziunile despre ştiinţa profesională pe care aceiaşi elevi le afirmă în chestionarele 
despre NOS pe care le-au completat. În unele cercetări, acestea sunt mai simple decât 
cele afirmate în răspunsurile la chestionare. Pe de altă parte, unele studii indică opusul: 
cognitiile lor epistemice activate în activităţi de cunoaştere sunt mai sofisticate decât cele 
raportate în chestionare despre NOS (Lederman et al., 2002). 

O posibilă explicaţie pentru aceste inconsistente ar putea veni dinspre teoria resur- 
selor epistemologice a lui Hammer şi Elby (2002), prezentată în prima parte a lucrării. 
Teoria propusă de cei doi implică utilizarea dinamică, elastică a unei mari varietăţi de 
„resurse cognitive” pentru înțelegerea cunoștințelor și a modului în care se produce 
cunoaşterea. Resursele epistemologice includ elemente precum asumpții, reguli, ipo- 
teze, care servesc înțelegerii diverselor forme de cunoştinţe, iar pentru înţelegerea 
modului în care se ajunge la cunoaştere sunt disponibile resurse epistemologice precum 
percepția directă, transmisia, construcția sau creația liberă (Hammer et al., 2005). 

O altă direcţie de contestare a asumptiei credințelor transpuse în activităţi este dez- 
voltată de cercetătorii care conceptualizează cognitia epistemică ca un aspect al practicilor 
sociale (Kelly, McDonald & Wickman, 2012). În loc să privească înăuntrul persoanei, 
căutând structuri cognitive încorporate în activităţi epistemice, aceşti cercetători afirmă 
că cognitia epistemica este mai mult socială şi tranzacțională, reflectând calitatea indi- 
vidului de membru al unei comunități. Medin şi Bang (2010) prezintă modurile diferite 
de abordare a cunoaşterii de către studenţii americani nativi (amerindieni) în două 
ipostaze: de membri ai comunităţilor lor tradiționale şi, respectiv de membri ai comu- 
nitatilor de studiu din școlile publice în care învaţă. În prima ipostază valorizarea lumii 
naturale înseamnă a înțelege contextele ecologice, gruparea organismelor fiind repre- 
zentata în funcție de reţelele de relaţii între acestea, pe când în a doua ipostază lumea 
naturală este interpretată în cheie evoluționistă, prin utilizarea grupării organismelor 
pe genuri și specii. Elevii vor trebui să înveţe să navigheze şi să coordoneze multiple 
epistemologii caracteristice multiplelor comunităţi de care ei aparţin. 

c) Contestarea conceptualizării progresului în cognitia epistemică. l 

Progresia de la stadii „joase” la stadii „înalte” de cognitie epistemică este o altă 
asumpţie contestată de unele cercetări în cognitia epistemic’. De exemplu, Porsch şi 
Bromme (2011) au construit pe baza aceluiași material două texte: unul care oferea indi- 
cii subtile despre certitudinea gi simplitatea cunoaşterii, iar celălalt sugera construcția 
în evoluţie a cunoașterii, Subiectii împărţiţi în grupe echivalente au demonstrat episte- 
mologii diferite atât la măsurătorile cu instrumente formale, cât şi în observaţiile asupra 
alegerilor şi evaluărilor surselor cunoaşterii. Influentarea pozitionarilor epistemologice 
au fost folosite cu succes în inducerea anumitor cognitii epistemice şi în alte studii 
(Bromme, Kienhues & Stahl, 2008; Muis & Geirus, 2014). 

Chandler și colaboratorii săi se întrebau în 2002 cum e posibil ca studiile longitu- 
dinale să indice același traseu de la absolutism prin relativism către evaluativism, 
indiferent de vârsta subiecţilor. O posibilă explicaţie oferită atunci era că dezvoltarea 
ar putea fi recursivă si regresia la stadiile timpurii este probabilă. În aceeaşi direcţie, 
Bendixen si Rule propuneau în 2004 o dezvoltare în spirală a cognitiei epistemice, în 
locul traditionalei dezvoltări liniare. 

Cu toate acestea, reprezentările evolutionist-recursive, fie ele circulare sau spira- 
late nu salvează modelul evoluționist, fiind mai degrabă semnul că un nou cadru teo- 
retic — chiar o schimbare de paradigmă — ar trebui căutate (Elby, Macrander, Hammer, 
2016). 

d) Contestarea independenţei sofisticării epistemice de context 

Aproape toate studiile asupra cognitiei epistemice pornesc de la presupozitia că a 
fi sofisticat epistemologic înseamnă a crede că cunoașterea este mai mult provizorie şi 
aproximativă decât certă, mai degrabă subiectivă decât obiectivă, mai mult construită 
decât transmisă. Totuși, această abordare este prea simplistă. Sunt situaţii în care a te 
plasa la capătul sofisticat al credințelor epistemologice este contraproductiv. Scopul 
unei activități epistemice este să înţelegi limpede reprezentarea autorului si sensul unui 
text complex (despre schimbarea climei). În acest caz, a fi sofisticat epistemic în termeni 
de sursă a cunoașterii înseamnă a căuta informaţiile valide mai degrabă în propria 
experienţă decât în informaţiile de la experţi, furnizate în text. Sofisticarea epistemică 
ar putea conduce aici la ratarea scopului activităţii epistemice: înţelegerea sensului 
propus de autor (Bråten, Strømsø, Samuelstuen, 2008). 

Bromme, Kienhues şi Stahl (2008) acuză metodologia de investigare a epistemologiei 
personale care consideră respondentul un căutător activ si independent al informației 
în propria experienţă. Aceşti cercetători nu tin cont de rolul „diviziilor de muncă cog- 
nitivă”, comunități de cunoaștere în care nu e numai firesc, ci şi necesar ca membrii să 
posede tipuri şi niveluri diferite de expertiză (Kelly, Chen & Prothero, 2000; Bang & 
Medin; 2010). | 

Cognitia epistemică „sofisticată”, aşa cum a fost ea definită la început reprezintă 
un construct tot mai controversat, deoarece sofisticarea singură nu mai reprezintă nici 

pe departe un criteriu relevant pentru funcționarea optimă a cognitiei epistemice. Prin 
urmare, optimizarea funcţionării proceselor de cogniţie epistemică trebuie considerată 
în raport cu alte criterii, iar unul relevant al putea fi criteriul adaptabilitatii la context 
(Greene, Sandoval & Braten, 2016, p. 498). 

Adaptabilitatea epistemică ar consta în adecvarea proceselor epistemice la constran- . 
gerile (normele) contextului în care aceste procese sunt activate. Murphy si Alexander 
(2016) propun aici un concept promițător: „competența epistemică”. Această problemă 


a contextului epistemic este mai profundă, motiv pentru care o analizăm în detaliu în 
paginile următoare. 


| 
i 

21.2. Ignorarea contextului în cercetarea cognitiei epistemice 


Cercetările asupra cognitiei epistemice au indicat, ca rezultat neintentionat, dar semni-. 
ficativ, că nu doar cogniţiile epistemice ca atare pot şi trebuie să fie studiate, ci şi 
contextul în care acestea apat. Contextul trebuie descris şi variat în cercetări, pentru a 
observa cum aceleași fenomene de cognitie epistemică variază sau, dimpotrivă, rămân 
oarecum stabile de la un context la altul. Astfel de studii vor evidenția cum perceperea 
factorilor contextuali precum „climatul epistemic” influențează activarea şi funcționarea 
cognitiilor epistemice (Feucht, 2010; Muis & Duffy, 2013). 

Abordările metodologice ale problematicii epistemologiei personale au trecut prin 
mai multe etape: 


a) o etapă preliminară, de explorare a cadrelor generale ale epistemologiei personale, 
în care s-au folosit mai mult interviuri nestructurate sau semistructurate, în deceni- 
ile 8 şi 9 ale secolului XX; nondirectivitatea interviurilor a permis descoperirea 
felului în care subiecții îşi structurează gândurile şi îşi încadrează experiențele şi 
percepțiile de cunoaștere. Această manieră de explorare era utilă deoarece surprin- 
dea fenomenologia dezvoltării stadiale a epistemologiei personale, dar aveau nea- 
junsul ambiguitatii scopului urmărit în cercetare ori, dimpotrivă, a predeterminării 
cadrului de răspuns pentru subiecţi: dovezile şi justificarea răspunsurilor erau cerute 
explicit în interviuri. | | 

'b) o etapă de dezvoltare a unor metode şi instrumente mai precise (chestionare, abor- 
darea problemelor slab structurate) de investigare a credințelor şi nivelurilor de 
dezvoltare epistemologică, de la sfârşitul anilor 90 până spre anul 2000; interviurile 
continuă să fie folosite, dar pretind costuri financiare si timp îndelungat, antrenament 
şi certificare (de pildă, The Reflective Judgement Interview), aşa că sunt înlocuite 
cu instrumente de tip hârtie-creion (chestionare: Reflective Judgement Appraisal — 
King & Kitchener, 1994). Cel mai utilizat instrument este chestionarul de credinţe 
epistemologice al lui Schommer, redus la un chestionar trifactorial de 32 de itemi 
de Qian şi Alverman, în 1995. Alte instrumente pe suport scris sunt MID (Measure 
of Intelectual Development), bazat pe modelul lui Perry; MER (Measure of Episte- 
mological Reflection — Baxter Magolda) si LEP (Learning Environment Preferences), 
construit tot pe modelul lui Perry. MID si MER contin sarcini ce permit evidentierea 
concepțiilor studenţilor despre cunoaştere şi învăţare (descrierea celui mai bun curs 
la care au participat ori a mediului ideal de învățare). LEP, deşi mai simplu de utilizat, 
suferă de efectul de plafonare şi pretinde răspunsuri forțate (Hofer & Pintrich, 1997, 
pp. 131-132). Oricum, multe dintre aceste instrumente prezintă slabe proprietăți 
psihometrice. 

c) etapa de sinteză, în care se folosesc atât interviuri, cât şi chestionare şi produse 
elaborate de subiecți şi se anticipează folosirea unor metode precum tehnica inci- 
dentului critic imediat după curs, interviuri după examene sau stimularea reaminti- 
rii unor înregistrări audio și video (Hofer & Pintrich, 1997, pp. 130-132). 

Cercetarea cogniţiei epistemice poate fi evidenţiată în funcţie de trei repere: tipul 
de cognifie epistemică vizat, metoda de cercetare folosită si contextul cercetării 
(Sandoval, Greene & Brâten, 2016). Ne vom referi mai ales la ultimul factor, contextul 
cercetării. | 

1. Atât la începuturile cercetării cognitiei epistemice, cât şi mai târziu, contextul a 
fost prea puţin luat în considerare în realizarea cercetărilor empirice care au testat 
modele teoretice, fie ele evolutive sau dimensionale. De referință pentru studiile de 
cercetare care ignoră contextele de învăţare şi de practică sunt cercetările modelelor 
dimensionale, mai ales modelul credințelor epistemologice, propus de Schommer. 
Metodele de evaluare a dimensiunilor cognitiei epistemice au constat in scale de auto- 
raportare (chestionare) care, in mod sistematic, au eşuat în încercarea de a demonstra 
o relaţie între itemii propusi şi factorii subiacenti prezumati (Hofer & Sinatra, 2010). 
Criticile la adresa chestionarelor au semnalat faptul că aceste instrumente sunt mai 
potrivite pentru măsurarea atitudinilor şi mai putin pentru credinţe sau practici episte- 
mice. O altă critică s-a referit la solicitarea chestionarelor de a construi răspunsuri sau 
de a explicita aspectele cognitiei epistemice despre care tot mai multi cercetători ai 
domeniului afirmă că sunt în mare măsură tacite, complexe şi contextuale (Chinn & 
Rinehart, 2016; Sandoval, 2012, Sinatra & Chinn, 201 1). În sfârşit, o altă critică vine 
din partea cercetărilor cognitiei epistemice pe discipline, care -semnalează faptul că 
aceste instrumente pornesc de la asumptia tacită că cogniţia epistemică este mult mai 
stabilă şi prea puţin dependentă de context (Hammer & Elby, 2002). Instrumente precum 
EQ sau EBI solicită completare fără angajare reală într-o sarcină de învățare, așadar 
fără un context care să provoace într-un mod mai natural cognitia epistemică (cum ar 
fi a argumenta despre semnificaţia datelor experimentale — Sandoval, 2012). 

Alte metode de cercetare a cognitiei epistemice care au ignorat contextul au fost 
interviurile semistructurate, protocolul gândirii cu voce tare şi interviurile cognitive. 
Interviurile semistructurate au fost folosite mai ales de adepții modelelor evolutive ale 
cognitiei epistemice, începând cu Perry (1970) şi încheind cu King şi Kitchener (2004), 
care l-au folosit pentru testarea empirică a modelului judecății reflective pe care l-au 
propus. Mai aproape de cognitia epistemică, aceste interviuri au vizat probleme slab 
structurate precum dacă ştirile din reportaje sunt corecte sau dacă aditivii alimentari 
sunt siguri pentru sănătate. Cu toate că aici contextul nu este chiar atât de artificial, iar 
aceste interviuri au fost folosite în afara unor contexte de practică. Protocolul gândirii 
cu voce tare a fost utilizat ca instrument de captare a cognitiei epistemice, atât de adepţii 
modelelor evolutive, cât și de susținătorii modelelor dimensionale. Contextul studierii 
a constat în investigarea cognitiei epistemice implicate în scenarii şi probleme cotidiene, 
precum căutarea de informaţii pe internet (Barzilai & Zohar, 2012). Interviurile cog- 
nitive au vizat modul în care oamenii înțeleg itemii din testele psihologice (Greene 
et al., 2010), dar și pentru a vedea dacă pot descoperi asumptiile ce stau la baza mode- 
lelor evolutive şi dimensionale ale cognitiei epistemice (Greene & Yu, 2014). 

2. Mai aproape de zilele noastre, cercetătorii cognitiei epistemice au început să 
caute metode prin care să se apropie de cognitia epistemică originală, în contextele ei 
naturale de manifestare. Contextele practice autentice sunt cele în care elevii derulează 
experimente sau construiesc modele (Elby, Hammer, 2010; Sandoval, 2005). În acest 

sens, observaţia şi analiza discursului sunt metode nonintruzive de evaluare a cognitiilor 
epistemice ale elevilor (Kelly, 2016). Tot o metodă nonintruzivă este interviul retrospec- 
tiv (Chinn, Buckland & Samarapungavan, 2011). Subiectii studiază dileme ştiinţifice, 
apoi sunt solicitați să reflecteze asupra practicilor şi idealurilor lor epistemice. Pe 
această cale, practicile epistemice şi cognitiile epistemice preexistente sunt studiate în 
legătură unele cu altele (Pluta, Chinn & Duncan, 2011). Problema este că datele obținute 
pe aceste căi nu pot fi raportate la modelele evolutive sau dimensionale. 

3. Alţi cercetători au încercat să iasă în afara contextelor formale de învăţare, stu- 
diind cognitiile epistemice în săli de judecată (Weinstock, 2016), în timpul surfingului 
pe internet (Strømsø & Bråten, 2010) sau în timpul vizitelor în muzee (Bell et al., 2013). 
S-a încercat astfel să se capteze cognitia epistemica in vivo, iar metodele de cercetare 
au fost tot nonintruzive: observaţii, studii de caz, interviuri simultane sau ulterioare 
activării cognitiilor epistemice. Aceste cercetări au evidenţiat că cognitiile epistemice 
sunt influențate de felul în care trăsăturile contextului sunt percepute ca relevante pen- 
tru subiecţi, când se angajează in cognitii epistemice: în clasă, elevii pot manifesta 
cognitii epistemice diferite de cele pe care le manifestă într-un muzeu (Bricker & Bell, 
2016). 
= Caracterul contextual larg acceptat al cognitiei epistemice ridică problema inversă: 
în ce condiții cercetătorii care asumă explicit această perspectivă au şi preocupări pri- 
vind generalitatea potențială gândirii epistemice contextualizate? (Greene, Sandoval & 
Bråten, 2016, p. 502). 

Suprapunerea contextelor in cogniția epistemică. Caracterul contextual al cognitiei 
epistemice devine tot mai larg acceptat, tacit sau explicit. Acest caracter contextual este 
vizibil atât in ce priveşte cognitia epistemică disciplinară, cât şi cea specifică unei teme 
sau sarcini, dar şi cea care se activează în contexte formale (şcoală) în mod diferit de 
cele informale. Suprapunerea contextelor si modificarea cognitiei epistemice în raport 
cu această variaţie a contextelor poate fi urmărită de exemplu în felul în care contextele 
epistemice ale elevilor variază de-a lungul unei zile. Desigur că schimbările de context 
atrag după ele schimbări ale sarcinilor epistemice, precum si ale scopurilor epistemice 
(Greene, 2016). | 

Contextele epistemice variază însă si pe axa individ-grup (societate). Cognitia episte- 
mică poate fi considerată chiar o trăsătură a activităţilor colective, apărută din interacțiuni, 
şi nu (doar) un proces cognitiv individual, solitar (Kelly, 2016). Perspectiva psihologiei 
culturale ne arată că, cel putin in parte, cognitia epistemică a individului corespunde 
cogniţiei epistemice colective, care stabilește procesele de încredere, normele, standar- 
dele sau idealurile epistemice. Cognitia epistemică colectivă poate stabili şi scopuri 
epistemice ale indivizilor care fac parte din comunitate. 

21.3. Probleme conceptuale şi psihometrice 
în măsurarea cognitiei epistemice 


Desi problematice, scalele de măsură a credințelor epistemologice au fost şi continuă 
să fie populare printre cercetătorii din domeniul cognitiei epistemice. În rândurile 
următoare vom prezenta câteva probleme psihometrice şi de construct a două scale 
foarte populare: EQ (Epistemological Questionnaire, Chestionarul epistemologic al lui 
Schommer, 1990) si EBI (Epistemic Beliefs Inventory, Inventarul Credintelor Epistemice) 
elaborat de Bendixen, Schraw si Dunkle (1988; 2002). 

Analiza structurii factoriale şi a validității concurente a EQ a indicat probleme 
metodologice serioase. Astfel, EFA (analiza factorială exploratorie) a indicat un suport 
limitat pentru 4 din cei 5 factori (factorul „autoritate omnisicientă sau sursa cunoaşterii” 
nu a fost confirmat). Alte probleme metodologie: lipsa CFA (analizei factoriale confir- 
matorii); necalcularea scorului individual la itemi, ci la „parcele” de itemi (Schommer, 
1990); păstrarea aceleiaşi denumiri într-un studiu ulterior pentru doar trei din cei patru 
rămași (cunoaștere simplă, învăţare rapidă şi cunoaştere certă), al patrulea fiind rede- 
numit (de la „abilitate înnăscută” la „învăţare controlată din exterior” — Schommer, 
1992). Pentru a testa validitatea coricurentă, Schommer şi colaboratorii săi au desco- 
perit că factorul „cunoaştere simplă” are atât efect direct, cât şi indirect (mediat de 
pregătirea pentru test) asupra performanţei la examen. Totuşi, măsurarea performanței 
la test relevă o consistență internă a Cronbach sub 0,70, ceea ce ridică problema încre- 
derii în aceste rezultate. 

În 2000, EQ a fost redus la 30 de itemi şi i-a fost retestată structura factorială pe 
1.200 de elevi de gimnaziu. Analiza factorială confirmatorie a confirmat trei factori din 
patru: „cunoaștere certă”, „învățare rapidă” şi „abilitate fixă”. Mai mult, corelatiile 
foarte mari dintre „învăţare rapidă” şi „abilitate fixă”, de 0,96, arată o slabă validitate 
discriminatorie între aceste două constructe, adică există, potențial, un acelaşi factor 
latent. | 

În concluzie, aceste rezultate ale analizelor factoriale exploratorii şi confirmatorii 
ale EQ, precum gi analizele de regresie sunt negative spre mixte (Hofer, 2005). Mai 
mult, validitatea concurentă a EQ nu a fost stabilită. 

EBI. Un alt grup de cercetători (Bendixen, Schraw & Dunkle, 1988; Schraw, Bendixen 
„& Dunkle, 2002) a creat Epistemic Beliefs Inventory (EBI), intr-o incercare de a rezolva 
problemele de validitate si fidelitate ale EQ. EBI a fost creat să măsoare cei cinci fac- 
tori din chestionarul iniţial al lui Schommer, păstrând unii itemi şi creând multi alții 
noi. Analiza factorială exploratorie a indicat niveluri ridicate de fidelitate (corelaţii mari 
test-retest), dar nu a fost realizată analiza factorială confirmatorie, iar testările pentru 
validitatea concurentă au produs rezultate neconvingătoare. 

Greene, Azevedo şi Hancock (2006) afirmă că, în cele din urmă, dacă itemii nu 
reprezintă indicatori adecvati ai constructului, nici o manipulare statistică ulterioară nu 
va ameliora această problemă. Nici validitatea de criteriu nu este bine demonstrată 
utilizând performanța la examene, deoarece acestea pot fi influențate de numeroși 


d 

factori aditionali precum motivatia sau interesul studentilor. Abordarea generală, specifică 
itemilor din testul lui Schommer, este considerată prea globală (too large grain size) 
pentru o analiza adecvata. 

O altă problemă metodologică a studiilor asupra cognitiei epistemice a fost semna- 
lată de Bricker și Bell (2016). Cei doi autori descriu tendinţa participanților la studiile 
privind cognitia epistemică de a considera că sarcinile epistemice seamănă cu sarcinile 
de tip scolar (sunt „școlărești”). De aici rezultă necesitatea ca pe viitor aceste sarcini 
şi scopuri epistemice să fie proiectate pentru a surprinde mai fidel apariţia naturală, 
firească, a proceselor de cognitie epistemică. Pe viitor, cercetătorii ar putea să enunte 
explicit scopul epistemic vizat de sarcina dată participanților la cercetare şi să colecteze 
date despre ce scop epistemic par să îl urmărească, de fapt, subiecţii (poate fi diferit 
de cel intenţionat). 

Problema validității de construct a majorităţii scalelor de tip Likert folosite în stu- 
diile pentru măsurarea cognitiei epistemice este critică. Totuşi, scalele nu trebuie 
abandonate, dar se cere efort, timp si persistent& în testarea si rafinarea lor (Sandoval, 
Greene & Brâten, 2016, p. 483). | 

Dincolo de această problemă a validității de construct rămâne validitatea în sens 
larg a instrumentelor folosite, adecvarea instrumentelor de măsură la obiectul măsurat. 
Astfel, dacă scalele de autoraportare sunt mai potrivite pentru atitudini sau gânduri 
explicite în mintea respondentilor în momentul testării, atunci cu ajutorul acestora am 
putea surprinde cunoaștere epistemică metacognitivă sau scopuri epistemice (Barzilai & 
Zohar, 2014; Chinn, Buckland & Samarapungavan, 2011). Dacă însă vrem să ştim ce 
fac oamenii când activează cogniţii epistemice, este nevoie să utilizăm metode de 
investigare care să surprindă contextul, practicile epistemice şi discursurile oamenilor 
(Herrenkohl & Cornelius, 2013; Ryu & Sandoval, 2012). Astfel, putem percepe mai 
bine şi sisteme epistemice mai largi, precum ştiinţele sau istoria (Goldman, 2011), sau 
cum aceste sisteme îi formează cultural pe oameni în practici şi sisteme normative de 
cunoștințe (Kelly, 2014). 

Pentru aceste scopuri de cercetare a cognitiei epistemice avem nevoie de observaţie, 
pe cât posibil nonintruzivă. Totuşi, a deriva din observarea a ceea ce oamenii fac (prac- 
tici epistemice) ceea ce ei gândesc este dificil de justificat. Cu cât cognitia şi practicile 
epistemice sunt mai puţin constientizate, cu atât este mai dificilă şi mai riscantă reali- 
zarea de inferente care să stabilească legături între ele. În categoria practicilor cognitive 
epistemice intră, din perspectiva epistemologiei personale, abilitățile epistemice meta- 
cognitive, idealurile epistemice şi experienţele epistemice metacognitive (Barzilai & 
Zohar, 2014; Chinn & Rinehart, 2016). Acestea vor trebui activate, aduse în prim-pla- 
nul conştiinţei, astfel încât să poată fi puse în relaţie cu practicile epistemice. 

Deoarece cognitia epistemică a devenit tot mai mult contextuală şi socială (Greene, 
Sandoval & Brâten, 2016), metodele de cercetare trebuie să fie adaptate la această 

nouă realitate. Abordarea centrată pe persoană în cercetarea cognitiei epistemice poate 
Sprijini identificarea grupurilor de studenți care împărtăşesc profiluri epistemice 
similare. Protocolul gândirii cu voce tare, observaţiile şi scalele de autoraportare 
trebuie să fie completate, triangulate cu măsurarea profilurilor epistemice (Lonka, 


Ketonen & Vermunt, 2021). 

Pentru a dezvolta echipe interdisciplinare de cercetare este necesar să fie stimulată 
înțelegerea epistemică reciprocă dintre discipline sau domenii de cunoștințe, ai căror 
reprezentanţi constituie comunități de cunoaștere (Lonka, Ketonen & Vermunt, 2021). 

Epistemologia socială sugerează că practicile societăţilor influențează ceea ce este 
definit drept adevăr sau justificare acceptabilă (Murphy, 2003). Chiar şi credințele epis- 
temice sunt împărtășite social şi sunt contextuale în natura lor (Entwistle, 2007). Teoriile 
socioculturale subliniază că originea cunoașterii nu este în individ, iar cunoașterea 
variază semnificativ în funcţie de cultură şi de momentul istoric (Lonka, Ketonen & 
Vermunt, 2021). 

Deoarece în ultimii ani epistemologiile personale s-au transformat în epistemologii 
sociale (Hofer, 2016; Barzilai & Zohar, 2016), o abordare metodologică a cercetării 
cognitiei epistemice orientată spre persoană este mai potrivită pentru identificarea unor 

grupuri de studenţi sau comunităţi de cunoaştere care împărtăşesc aceleași teorii epis- 
temice (Lonka, Ketonen & Vermunt, 2021). 

O serie de alte probleme metodologice rămân a fi rezolvate: nivelul de vârstă al 
majorității subiecților (adulţi tineri, studenți), dacă şi cum se modifică teoriile episte- 
mologice personale în tranzitiile de la gimnaziu la liceu şi la facultate, iar apoi în 
activitatea profesională. 


Direcţii viitoare 

Proporția sănătoasă de rezultate surprinzătoare şi anormale din cercetarea cognitiei 
epistemice, provocările si contestările semnalate mai sus ne invită să facem un pas 
înapoi și să considerăm acest domeniu abia la începuturi. Aceasta înseamnă că ar trebui 
asumate diversitatea conceptuală şi metodologică nu ca scop în sine, ci pentru că pur 
şi simplu este onest să recunoaştem că nu stim ce mix teoretico-metodologic va fi cel 
mai productiv (Elby, Macrander & Hammer, 2016). 

O direcţie viitoare ar trebui să fie documentarea epistemologiilor în acţiune, în 
timpul învăţării. Alte studii ar trebui să analizeze de jos în sus şi la o scară mai redusă 
elementele stabile și modificările ce apar in poziţionările epistemologice ale profeso- 
rilor și elevilor. Mai mult, aceste poziționări trebuie urmărite în interacțiunea lor dina- 
mică cu concepțiile, metacognitia și stările afective ale elevilor. Ar trebui să ne bazăm 
mai mult pe date si mai putin pe potrivirea acestora cu un model teoretic preexistent. 
Cu timpul, pe măsură ce se produc multe modele locale pe populaţii variate şi în con- 
texte diverse, se va putea înainta spre un model teoretic unificat al cognitiei epistemice, 
fundamentat, de această dată, pe fenomenele investigate. 

Preluând sugestia oferită de Amin, Smith şi Wiser (2014), Elby, Macrander şi 
Hammer (2016) apreciază că investigarea cognitici epistemice ar putea avea de câştigat 
din perspectiva și abordările din teoria sistemelor complexe, vizând schimbarea și 
stabilitatea la diverse scale. Dacă modelele cognitiei epistemice au fost conceptualizate 
de sus in jos (top-down), in stadii ierarhice şi stabile, modelarea prin teoria sistemelor 


complexe şi dinamice conceptualizează progresul ca o rafinare şi stabilizare de jos în 
sus (bottom-up) a modelelor de gândire si acțiune. 

Acţiunea epistemică competentă: modelul AIR-APT 
şi provocările epocii post-truth 


Într-o analiză recentă, termenul post-truth a fost folosit în mod sarcastic pentru a 
critica un climat epistemic în care media este plină de dezinformare şi fals, sursele 
tradiționale de cunoaștere sunt în dizgrație, publicul este în dezacord cu descoperirile 
validate metodologic ale ştiinţei, iar opiniile sunt considerate superioare dovezilor. 
(Barzilai & Chinn, 2020; Chinn, Barzilai & Duncan, 2020a). Deşi aceste fenomene nu 
sunt noi, ele par a fi amplificate de tendinţele lumii digitale contemporane, în care este 
ușor să creezi și să distribui pe internet ori pe rețelele de socializare informaţii inexacte; 
acest fapt face publicul sceptic în privinţa legitimitatii celor care produc informațiile 
(Allcott & Gentzkow, 2017). 

În pofida acestor fenomene, este vital ca atât la nivel individual, cât şi la nivel 
colectiv să putem lua decizii (de exemplu, în domeniul sănătății) pe baza celor mai 
corecte şi bine justificate afirmaţii. Adevărul contează în continuare, iar anumite moda- 
litati de a produce cunoştinţe sunt mai de încredere decât altele, in (si pentru) societățile 
democratice (Barzilai & Chinn, 2020). În absenţa cunoştinţelor valide, de încredere, 
oamenii devin mai susceptibili la manipulare politică sau economică (Lewandowsky, 
Ecker & Cook, 2017; McIntyre, 2018). 

Gândirea epistemică studiază felurile în care oamenii din prezent se raportează 
cognitiv la realitate; cercetătorii din acest domeniu sunt preocupaţi şi încearcă să iden- 
tifice şi să propună soluţii la problemele pe care ameliorarea gândirii umane le ridică, 
într-o epocă a post-adevărului şi fake-news-ului (Chinn, Barzilai & Duncan, 2020a). 


* 


Modelul AIR (Chinn, Rinehart & Buckland, 2014), construit pe o sinteză de studii 
filosofice şi cercetări empirice, oferă o reprezentare a cognitiei epistemice şi totodată 
o cale prin care aceasta poate fi ameliorată. Am prezentat pe larg în lucrare modelul AIR, 
de aceea reluăm aici structura lui pe scurt. Cele trei componente ale modelului AIR sunt: 


a) Scopurile epistemice (Epistemic Aims): a dori să îți dai seama de ceva, a căuta să înţelegi, 

a formula un argument bun — la care se adaugă valoarea acestor scopuri epistemice. 
„b) Idealurile, standardele sau criteriile epistemice (Epistemic Ideals), acele norme şi 
criterii care servesc la evaluarea realizării scopurilor epistemice şi sunt utile pentru 
a determina calitatea unor produse epistemice (explicaţii, argumente). 

c) Procesele epistemice de încredere (Reliable epistemic processes), anumite proceduri 
sau strategii ori metode de a obține cunoașterea care au probabilitate mare de a 
produce rezultate epistemice de calitate (Chinn, Barzilai & Duncan, 2020a). 


În 2018, Barzilai si Chinn au extins modelul AIR din 2014, propunând o formă 
dezvoltată, cu impact asupra educației epistemice: modelul AIR-APT. În esență, acest 
model porneşte de la o analiză filosofică a virtuţilor epistemice (Sosa, 2015) şi propune 
un obiectiv al educaţiei epistemice: angajarea educatului, elev sau student, în activităţi 
epistemice competente (apt epistemic performance). O activitate epistemică competentă 
înseamnă a acţiona adecvat pentru realizarea scopurilor epistemice, prin raportarea la 
standardele epistemice şi prin utilizarea celor mai de încredere procese epistemice — 
toate acestea într-o gamă largă de situaţii de producere a cunoașterii (Chinn, Barzilai & 
Duncan, 2020a). 

Cei trei autori susțin că o activitate epistemică competentă, bazată pe cele trei ele- 
mente ale modelului AIR (scopuri epistemice, standarde epistemice şi procese episte- 
mice de încredere) implică cinci dimensiuni: - 


1. Angajamentul cognitiv al subiectului — elev sau student — cu scopuri epistemice 
valoroase, idealuri sau standarde epistemice corespunzătoare şi procese epistemice 
de încredere în contexte relevante. 

2. Scopurile standardele şi procesele epistemice trebuie utilizate într-o manieră adap- 
tativă, adică sensibilă la oportunităţile şi constrângerile diverselor situații de pro- 
ducere a cunoașterii. 

3. Înțelegerea epistemică metacognitivd, a scopurilor si standardelor epistemice, si 


1. > 


dacă sunt sensibili, sunt motivaţi sau /e pasă de scopurile epistemice valoroase, de 
standardele epistemice şi de procesele epistemice de încredere. 

5. Subiectii capabili de activități epistemice competente dețin abilități sociale care le 
permit să participe, alături de alţii, în diverse configurații sociale, la realizarea 
scopurilor epistemice; altfel spus, acești subiecți sunt capabili să înțeleagă natura 


fundamental socială a producerii și diseminării cunoaşterii (Chinn, Barzilai & Duncan, 
2020a, p. 52). 


' 


Activităţile epistemice competente sunt puternic amenințate în epoca post-truth. 
Chinn, Barzilai si Duncan (2020a) analizează, prin intermediul modelului AIR-APT, 
trei provocări ale „post-adevărului” la adresa capacităţilor epistemice ale indivizilor. 

1. Acceptarea și răspândirea ştirilor false. Oamenii au dificultăți serioase în a 
distinge ştirile false de cele adevărate și cred multe ştiri false de pe internet şi de pe 
rețelele de socializare (Kavanagh & Rich, 2018; Allcott & Gentzkow, 2017). Cum 
subliniază și Kouzy și colaboratorii săi (2020), aceste fenomene au cunoscut o largă 
răspândire în timpul pandemiei de COVID-19, 

Acceptarea şi distribuirea ştirilor false indică o prăbuşire a angajamentului cognitiv 
în scopuri, standarde si procese epistemice de încredere. Oamenii nu mai folosesc 
procese epistemice adecvate pentru a depista informaţiile false — de exemplu, nu eva- 
luează sursele, nu coroborează informaţiile din surse independente; standardele lor 
epistemice sunt prea laxe atunci când, de exemplu, se încred în informaţii care par 
plauzibile, când sunt informaţii dintr-o singură sursă, în loc să caute dovezi solide. 
Înțelegerea epistemică metacognitivă este la rândul ei afectată: oamenii nu ştiu care 
sunt cele mai de încredere modalităţi de validare a informaţiilor (apelul la experţi) şi 
nu sunt conştienţi de biasurile cognitive care le afectează judecatile epistemice (exem- 
ple: efectul de repetare, simpla expunere, efectul adevărului iluzoriu — Britt et al., 2019). 
Dezinformarea are şi un important aspect social: indivizii tind să creadă oamenii cu 
care au afinități sociale şi culturale şi să propage mai departe informaţiile care afirmă 
aceste afinități (Bakshy, Messing & Adamic, 2015). 

2. Oricine este expert. Se poate observa că accesul larg la informaţia digitală induce 
oamenilor impresia că oricine poate fi un expert. Astfel, producem şi utilizăm informaţii 
pe cont propriu, fără a ne mai raporta la experți. Această practică epistemică nu este 
însă adecvată (nu foloseşte criterii epistemice valide şi nici procese de încredere), 
deoarece evaluarea dovezilor într-un domeniu academic necesită cunoştinţe de speci- 
alitate extinse şi o bună cunoaştere a metodologiei de cercetare specifice. 

Angajamentul cognitiv cu scopurile, normele şi procesele epistemice de încredere 
este astfel afectat. Sentimentul suficientei propriei expertize semnalează o diminuare 
a adaptabilitatii procesărilor epistemice, în sensul că indivizii nu realizează când pot 
şi când nu ar trebui să aibă încredere în judecatile lor epistemice. Afectarea intele- 
gerii epistemice metacognitive se reflectă, de pildă, ignorarea experților atunci când 
informaţia procesată este comprehensibila (Scharrer, Stadtler & Bromme, 2019). Pentru 
judecarea expertizei, subiecţii ar trebui activeze procese epistemice de încredere prin 
care să evalueze relevanta şi gradul de încredere pe care îl pot avea în experţi; alterna- 
tiv, ei pot evalua gradul de acord al experţilor între ei, ca standard epistemic sau crite- 
riu (Chinn, Barzilai & Duncan, 2020a). 

3. Prevalenţa opiniilor în raport cu faptele. Adesea, oamenii se încred în propriile 
opinii sau intuitii, după modelul: „dacă simt că este adevărat, atunci aşa este!”, mai 
degrabă decât în raționamente logice bazate pe date sau dovezi (Meiz, Weisberg & 
Weisberg, 2018; Prado, 2018). Avalanșa informaţională din media contemporane poate 
eroda sentimentul că este posibil sau chiar că mai merită să distingem faptele de opinii 
sau ficţiune — semn al erodării angajamentului cognitiv. Indivizii eşuează în utilizarea 
proceselor epistemice valide, nu mai caută dovezi. Metacognitiv, ei nu se mai întreabă 
dacă rationamentele lor sunt corecte sau biasate; ajung să considere că judecata intuitivă 
reprezintă o cale mai bună de a ajunge la cunoaştere. Aceste manifestări semnalează 
că nu prea le mai pasă dacă judecă valid epistemic, corect; în schimb, sunt mai atenți 
(le pasă mai mult) la reconfirmarea credințelor proprii, la protejarea proprie! identități 
sociale sau la susţinerea favoritilor în politică (Kahan, 2015). Standarde T 
precum deschiderea intelectuală si judecățile imparțiale sunt compromise de r 
cerut pentru a depăşi neplăcerile provocate de informațiile dezagreabile sau punctele 


de vedere opuse (Chinn, Barzilai & Duncan, 2020a). 


l 

Conceptualizarea cogniţiei epistemice - 
repere pentru viitor 


Ca urmare a asimilării de termeni din psihologia dezvoltării, psihologia educaţiei, 
educaţia disciplinară, ştiinţa învățării şi filosofie, câmpul cognitiei epistemice a 
devenit nu doar foarte larg si complex, ci pe alocuri copleşitor de amplu. În acest 
context, nevoia de a stabili limite, riscantă pentru un domeniu în expansiune, este 
totuşi legitimă. 

Într-o primă instanță avem în vedere caracterul general (de exemplu, metacognitia 
epistemică, Barzilai & Zohar, 2014) al cognitiei epistemice. La nivelul următor, meta- 
cognitia epistemică este dublată de conceptualizarea cognitiei epistemice pe domenii, 
care definesc atât procese de încredere specifice pentru derivarea cunoştinţelor, cât si 
norme, scopuri şi idealuri epistemice. În sfârșit, gândirea epistemică din cadre infor- 
male, susținută de argumentele în sprijinul cognitiei epistemice contextualizate for- 
mează un al treilea nivel important de conceptualizare a cognitiei epistemice. 


Metacognitia epistemică: activităţi cognitive strategice de 
evaluare a statusului epistemic al cunoștințelor: consistență 
internă, validitate, valoare de adevăr 


Cognitia epistemica pe domenii de cunoaștere: științe, 
istorie, literatura, matematică, drept cum se produc 
cunoștințele disciplinares.. 


Cognitia epistemica contextualizata: resursele 
epistemologice si epistemologiile personale idiosincratice 


Figura 6. Conceptualizarea cogniției epistemice 


Dacă încercăm să introducem criterii de organizare a câmpului cognitiei epistemice, 
a limitelor și conţinutului acestuia, un astfel de criteriu ar putea fi reprezentat de 
existența versus inexistența scopurilor epistemice (Chinn, Buckland & Samarapungavan, 
2011). Argumentul pentru alegerea acestui criteriu este faptul că cognitia indivizilor 


L 

determină scopurile acestora, prin urmare cogniţia epistemică a unei persoane se regăseşte 
în jurul scopurilor epistemice ale acesteia. 

Barzilai şi Zohar susţin că cogniţia epistemică este un subset al gândirii epistemice, 
alături de metacogniţia epistemică. Prin urmare, cercetările asupra cognitiei şi meta- 
cognitiei pot furniza informaţii despre ce fac şi ce gândesc indivizii atunci când obiec- 
tul gândirii lor este cunoaşterea sau procesele de cunoaștere. În sfârşit, Sinatra (2016) 
afirmă că cognitia epistemică este procesul, iar credinţele epistemice şi cunoştinţele 
sunt produse ale acestui proces. 

Alături de aceste conceptualizări ale cognitiei epistemice rămân plauzibile pe mai 
departe şi altele: cognitia epistemică drept un proces evolutiv (lordanou, Kendeou & 
Beker, 2016), un set de dimensiuni şi teorii (Hofer, 2016) sau resurse epistemologice 
contextualizate (Elby & Hammer, 2010). 

Viabilitatea acestor propuneri de conceptualizare a cognitiei epistemice rămâne 
însă să fie stabilită empiric, cerând experimente, studii cantitative şi calitative. 
De asemenea, determinările conceptuale pot fi ameliorate prin review-uri teoretice 
riguroase aplicate literaturii psihologice, educaţionale şi filosofice care vizează cognitia 
epistemică. | 

Familiarizarea cu problematica amplă, complexă şi pe alocuri contradictorie a 
cognitiei epistemice este necesară unui expert în ştiinţele sociale. Cu toate acestea, a 
dobândi expertiza in acest domeniu atât de complex este nerealist. Stiinta cognitiei 
epistemice depinde de „divizii de muncă intelectuală” care să sintetizeze înțelegerea şi 
înțelepciunea colectivă a fiecărei discipline particulare într-un sistem mai cuprinzător 
şi mai puternic. Filosofii epistemologi naturalisti pot beneficia de parteneriatul cu 
cercetătorii în educaţie. Psihologii, interesați de descrierea felului în care indivizii 
obișnuiți se raportează la cunoaştere vor trebui să ia în considerare eforturile normative 
ale filosofilor. Cercetătorii din educaţie, preocupaţi (doar) de cognitia epistemică din 
acest domeniul riscă să ignore şi să reducă dezvoltarea epistemică la ceea ce se petrece 
în învăţarea şcolară. 

Colaborarea este aşadar cheia succesului în cercetarea şi implementarea în educaţie 
şi în viata cotidiană a rezultatelor izvorâte din cercetarea cognitiei epistemice. 

Direcţii ale educaţiei epistemice 
într-un peisaj post-truth 


Modalităţile actuale în care se face instructia nu au ținut pasul cu provocările lumii 
digitale, puternic polarizate, în care crize precum încălzirea globală, pandemiile sau 
inegalitatile economice au erodat puternic modalitățile de cunoaştere (Lynch, 2016). 
Ținând cont de amenințările serioase la adresa educaţiei epistemice, semnalate mai sus, 
Chinn, Barzilai şi Duncan (2020a) propun cinci direcţii pe care practicile instructive 
ar trebui să le urmeze în anii ce vin pentru a promova activități epistemice competente 
(apt epistemic performance). Acestea pot reprezenta direcţii strategice de proiectare şi 
realizare a educaţiei epistemice. 


24.1. Crearea unor medii de învățare autentică 


O serie de eforturi pe care educaţia le depune deja în direcția ameliorării gândirii epis- 
temice se referă, de pildă, la a pune la dispoziţia educatilor o serie de criterii de detec- 
tare, de recunoaştere a ştirilor false, precum şi a modalitatilor de verificare a veridicitatii 
acestor ştiri (Kiely & Robertson, 2016). Acest lucru nu este însă suficient, deoarece 
şcolile şi universitățile creează, de obicei, medii epistemologice sigure; elevii şi studenții 
iau contact cu informaţii simplificate, verificate, „aseptice” (Goldberg, 2013). Educatii 
nu sunt expuşi informaţiilor complexe, conflictuale, apărate cu patimă în conflicte 
epistemice reale, din exteriorul şcolii. Profesorii tind (uneori din exces de corectitudine 
politică) să se abţină de la a propune spre dezbatere elevilor şi studenţilor controverse 
precum protecția identitatilor politice (Goldberg, Schwarz & Porat, 2011). Evaluarea 
de către elevi a surselor de informaţii este atent dirijată şi susţinută, problemele şi 
divergentele acerbe, dramatice sunt atent cosmetizate, stilizate şi temperate. Aceste 
practici ale şcolii dezvoltă la elevi şi studenţi scopuri, standarde şi procese epistemice 
simpliste, idealizate şi mai ales inadecvate în lumea reală. Nu se dezvoltă nici prudenta 
sau rezerva în raport cu poziţiile exprimate, nici responsabilitatea necesară pentru a se 
descurca „afară”, într-o lume neprietenoasă epistemic (Chinn, Barzilai & Duncan, 20203). 

Sugestia celor trei autori este să creăm în şcoală medii epistemice din ce în ce mai 
autentice. Elevii şi studenții trebuie să aibă contact cu surse epistemice care prezintă 


| 

perspective opuse, să judece dovezi ce provin din surse variate, să fie puşi în faţa unor 
problematici ,,fierbinti” din punct de vedere emotional. De asemenea, vor fi tentaţi de 
diferite biasuri cognitive, vor fi seduşi să se îndrepte în direcţii simple epistemologic, 
putin costisitoare emotional, departe de dovezi (Chinn, Barzilai & Duncan, 20203). 


24.2. Susținerea activităților epistemice adaptate 
la limitele cunoaşterii comune şi experte 


Cunoașterea oricărui individ este, în fapt, drastic limitată (Bromme, Goldman, 2014). 
Activităţile epistemice competente tin seama de aceste limitări si se derulează în inte- 
riorul acestor limite, în sensul că individul va şti când să gândească independent, când 
şi de ce să se încreadă în experţi, cum să evalueze critic expertiza şi ce experţi să creadă 
în cazuri particulare (Barzilai & Chinn, 2018; Duncan, Chinn & Barzilai, 2018; 
Kienhues, Bromme & Jucks, 2020). 

Deşi în multe situaţii epistemice este indicată expertiza surselor, elevii şi studenții 
nu deţin cunoștințe detaliate de care ar avea nevoie pentru a evalua expertiza acestor 
surse. Ei ar avea nevoie să înveţe să diferentieze experţii relevanti de cei irelevanti, să 
evalueze extensiunea consensului între experți, să urmărească canalele prin care experții 
îşi diseminează expertiza sunt la rândul lor evaluate corespunzător (de exemplu, prin 
peer-review). Mai departe, elevii şi studenții trebuie să înveţe să evalueze argumentele 
şi dovezile. | 

Recomandarea celor trei autori este elaborarea curriculumului astfel încât să pro- 
moveze activităţi epistemice adaptative, ținând cont de limitele cunoaşterii comune şi _ 
experte. 


24.3. Explorarea cognitiei epistemice 


În mod obișnuit, scoala este preocupată să le arate elevilor cum să abordeze cunoaşterea. 
Cu toate acestea, a aborda cunoaşterea şcolară indicând doar sursele acesteia nu trans- 
feră de la profesori la elevi încrederea în aceste surse de cunoaştere. În domeniul jur- 
nalismului, de exemplu, sursele acurate de informaţii (comunicate ale agenţiilor 
guvernamentale, ale asociaţiilor profesionale) nu sunt considerate astfel de familiile 
sau comunităţile cărora le aparţin aceşti elevi. În aceste cazuri devine necesară intele- 
gerea criteriilor mai profunde pe baza cărora relatările sau ştirile sunt evaluate şi crezute. 
Dacă elevii şi studenţii reuşesc își dea seama de ce raportarea fidelă a unei ştiri este 
mult mai dificilă decât pare (intervine editorul, politica organizaţiei media, jurnalistul 
trebuie să-și verifice informaţia cu surse alternative independente), vor putea să infe- 
leagă — metacognitiv — cât de dificilă poate fi producerea unei ştiri acurate. 

O situaţie mai dificilă este aceea în care controversele publice implică nu doar 
dezacorduri asupra temei în dezbatere, ci si a surselor de încredere pentru argumentele 


CE Scanned with OKEN Scanner 


268 NOI DIRECȚII PENTRU CERCETAREA ȘI EDUCAREA COGNITIEI EPISTEMICE 


aduse în dispută. Spre exemplu, dezacordurile oamenilor cu privire la gravitatea pan- 

demiei de COVID-19 sunt dublate de dezacordurile privind sursele de încredere despre | 
cât de gravă a fost această pandemie: unii oameni apreciază propria judecată sau opi- | 
niile unor persoane influente pentru public sau pe rețele sociale (influenceri), alții 
apreciază drept surse de încredere comunicatele şi rapoartele statistice guvernamentale 

şi datele prezentate de experți în imunologie. In viață, disputele se prezintă de multe 

ori sub formă de schimburi aprinse de cuvinte, conturând perspective diferite sau opuse. 

Scopul interlocutorilor nu este adevărul, ci să aibă dreptate sau să își impună forma sa 

de „dreptate”. În ştiinţă şi în gândirea critică, disputele iau forma argumentării. Scopul 
argumentării este învăţarea, deoarece indiferent de cât de inteligenţi sau de instruiți 
suntem, cunoaşterea şi înțelegerea ne sunt limitate. Ascultând argumentele celuilalt, 

fiind deschişi la noi dovezi, poate nu câştigăm disputa, dar ne apropiem de adevăr. 

Desigur, e mai ușor de zis decât de făcut. Cu toate acestea, putem, cu bunăvoință, 
să încercăm să interpretăm argumentele celuilalt în cel mai raţional mod posibil; să 
admitem că ne-am putea înşela; putem rămâne deschişi la a ne schimba părerile; mai 
mult, am putea să încercăm să nu ne simţim mereu ameninţaţi: noi nu suntem argumen- 
tele noastre (chiar dacă ținem la ele). Astfel, argumentele pot deveni instrumente pen- 
tru a înainta înspre adevăr. 

Când dezacordurile epistemice profunde apar în societate, o mişcare potrivită este 
să facem un pas înapoi şi să discutăm motivele indivizilor pentru scopurile, standardele 
epistemice şi procesele de încredere activate pentru producerea bunurilor epistemice 
(raționamente, explicații — Barzilai & Chinn, 2020; Chinn; Barzilai & Duncan, 2020b; 
Sosa, 2014). Cu acest prilej putem reflecta si delibera asupra adecvării standardelor 
epistemice și a proceselor de încredere utilizate. Desigur, acest efort poate uneori con- 
duce la rezolvarea sau depăşirea dezacordului, dar alteori nu. Totuşi, si în aceste situații, 
combatanții ajung să îşi cunoască și să-şi înțeleagă mai bine premisele epistemice cu 
care au pornit în dispută (Lynch, 2016). 

A treia recomandare a celor trei autori este de a-i angaja pe elevi şi studenți în 
explorarea „psihologiei” cunoașterii, adică în investigarea şi înţelegerea motivelor 
specifice pentru anumite scopuri, standarde şi procese epistemice pe care diverşi oameni 
le activează în diferite situaţii controversate. Descoperirea acestor moduri de a „ataca” 
cunoaşterea le va permite educatilor să-şi monitorizeze şi să-şi regleze propriile activi- 
tafi epistemice, la nivel individual şi social (Chinn, Barzilai & Duncan, 2020a). 


24.4, Promovarea motivatiilor şi emoţiilor epistemice virtuoase 


Când ne pasă prea puţin de felurile în care se produc cunoştinţele, ajungem să promo- 
văm scopuri nonepistemice (de exemplu, politice) în dauna celor epistemice (acurateţea 
informaţiilor). Totodată, suntem indiferenți la standarde epistemice precum corespon- 
denta dintre afirmaţii si dovezi şi subevaluăm sau respingem procese de încredere 
precum examinarea unor puncte de vedere alternative, deoarece sunt costisitoare emoțional 
(creează neplăcere). ` | 

Cum putem promova interesul elevilor si studenţilor pentru activități epistemice 
competente? 

O modalitate o reprezintă focalizarea pe aşa-numitele virtuți ale minţii (Baehr, 2011): 
deschiderea cognitivă (open-mindedness), perseverenta intelectuală, curajul intelectual, 
integritatea intelectuală (fair-mindedness), onestitatea intelectuală şi modestia intelec- 

„ tuală. Baehr (2011) susţine că aceste virtuţi ale minţii îşi au rădăcinile în dragostea fata 
de bunurile epistemice precum adevărul, cunoaşterea sau înțelegerea. De asemenea, 
virtuțile minţii sunt asociate cu emoţiile epistemice. O persoană care iubeşte adevărul 
se va simţi fericită când îl caută. Un om perseverent intelectual va fi încântat să des- 
copere ceea ce caută, chiar dacă întâmpină dificultăţi sau blocaje (Chinn, Barzilai & 
Duncan, 2020a). | | 

Recomandarea celor trei autori pentru sistemele de educaţie este de a construi medii 
de învăţare care să promoveze emoții și motivații epistemice virtuoase. Elevii si studenții 
pot învăţa să le pese de scopuri, standarde şi procese epistemice de încredere când: 


— înțeleg motivele pentru care scopurile, standardele şi procesele epistemice de incre- 
dere contează; 

— curricula contin probleme care sunt relevante pentru ei, pentru vârsta, cultura, pro- 
blemele lor (Hobbs & McGee, 2015); 

— se angajează in cercetări-acţiuni despre injustitia din comunităţile lor (Mirra, 
Garcia & Morrell, 2016), luptând împotriva marginalizării şi oprimării; 

— sunt creditati de profesori cu autonomie epistemică, astfel încât ajung să dezvolte 
comunităţi de practici epistemice; ei pot să dezvolte şi să rafineze standarde epis- 
temice şi procese epistemice de încredere; studenţii pot să se angajeze în comun să 
respecte standarde epistemice precum: sursele de cunoştinţe să aibă anumite carac- 
teristici sau explicaţiile bune sunt cele care se potrivesc cu dovezile (Duncan, 
Chinn & Barzilai, 2018). 

— curricula sunt concepute astfel încât să promoveze emoții epistemice productive; 
acestea sunt recunoscute, sunt denumite şi sunt diferenţiate de cele care sunt nepro- 
ductive epistemic (Chinn, Barzilai & Duncan, 2020b). 


24.5. Promovarea înţelegerii de către educați a sistemelor 
epistemice sociale | 


Greene (2016) arată că în ultimele decenii a scăzut constant încrederea oamenilor în 
sistemele epistemice tradiţionale precum ştiinţele naturii şi ştiinţele sociale, media de 
informare și agențiile guvernamentale. Când sursele tradiționale pierd dramatic incre- 
derea publicului, deciziile individuale sau colective, politicile şi acţiunile publice îşi 
pierd fundamentele (Lewandowsky, Ecker & Cook, 2017). Această pierdere a încrede- 
rii se datorează, în parte, neintelegerii felului în care sisteme sociale precum ştiinţele 
sau jurnalismul funcţionează si produc cunoştinţe. , 
Recomandarea adresată sistemelor educative este, în acest sens, construirea unor 
medii de învățare care să permită educatilor o mai bună cunoaștere a sistemelor 

epistemice sociale. Concret, elevii şi studenţii pot cunoaşte mai bine sistemele episte- 
mice sociale dacă: 


— experimentează practici de producere a cunoaşterii pe cont propriu, ca gânditori 
obișnuiți într-o realitate complexă: simulează experienţa proceselor sociale din 
ştiinţe (comunicări ştiinţifice sau evaluări de tip peer-review ale unor rezultate de 
cercetare ale colegilor), editează pagini din Wikipedia, analizează relatări, înregis- 
trări video sau dramatizari care ilustrează sau expun în detalia procese de producere 
a cunoştinţelor (Clough, 2011); 

— surprind ştiinţa in formă nonidealizată, necosmetizata; ideile romantice despre știința 
care operează liniar, calm, fără patimi sau rătăciri trebuie combătute prin evidenţierea 
cazurilor în care aceasta funcționează prost, este confuză sau creează injustitie 
epistemica, excluzând vocile şi perspectivele cunoscătorilor relevanti; trebuie arătat, 
în egală măsură că, în pofida acestor neajunsuri, știința produce în continuare 
cunoaştere validă; 

— studiază, deopotrivă, practici epistemice instituționale virtuoase, dar şi vicioase 
(Sismodo, 2021): corupția epistemică, propaganda utilizată uneori de corporaţii ca 
să confuzeze publicul sau pentru scopuri economice (ce exemplu, despre siguranța 
analgezicelor, reclamele ambigue despre fumat sau comunicate contradictorii despre 
schimbările climatice); | 

— analizează atent practicile din social media, ajungând să descopere condiţiile 
variate în care acestea distribuie cunoaştere sau, dimpotrivă, dezinformare (Chinn, 
Barzilai & Duncan, 2020a). 


Aşadar, competența epistemică în act implică provocări epistemice autentice, nesti- 
lizate; înțelegerea limitelor şi valorii cunoașterii comune şi a celei experte, explorarea 
anatomiei și fiziologiei cunoaşterii, promovarea virtuţilor epistemice şi a felului în care 
comunităţile construiesc cunoașterea. 


KKK 


În încheiere aş dori să îmi exprim încrederea că educația epistemică poate deveni 
un scop al sistemelor de formare a viitoarelor generații. Pentru aceasta ar trebui să ne 
dăm seama, pe de o parte, cum arată cogniția noastră epistemică acum, iar pe de altă 
parte, să ne imaginăm o perspectivă dezvoltată a ei, într-un viitor rezonabil. 


Acum: Ca epistemologi amatori, avem credințe epistemice, teorii naive (primitive 
chiar) despre cum se produc sau se justifică cunoștințele, dăm crezare experților sau 
influencerilor, ne (supra)incredem în propria rațiune. Trăim diverse emoții epistemice: 
preferăm plăcerea şi surpriza epistemică plăcută, dar evităm confuzia sau frustrarea 
epistemică ori conflictele epistemice costisitoare emoţional sau relational. Ne ghidăm 
dupa ce declară, mărturisesc sau susțin cu argumente rationale sau emoţionale cei din . 
Jur sau persoanele cu notorietate. Pe scurt, funcționăm epistemic cvasiinconstient, 
semiautomat şi intuitiv; fiind ignoranţi în privința genezei şi validității cunoaşterii şi 
cunoștințelor, dar si ignoranti cu privire la aceasta ignoranță, putem considera că sun- 
tem analfabeți epistemic. 


CE Scanned with OKEN Scanner 


DIRECŢII ALE EDUCAȚIEI EPISTEMICE ÎNTR-UN PEISAJ POST-TRUTH 271 


Cei introspectivi şi reflexivi sunt ceva mai avansați, putând fi consideraţi alfabetizati 
epistemic: îşi dau câteodată seama că rațiunea proprie si a celor din jur are limite, simt 
necesitatea unor cunoştinţe întemeiate (credințe adevărate justificate), încearcă uneori 
să deducă rational concluzii din premise. Emofiile epistemice neplăcute sau costisitoare 
sociorelational nu sunt evitate sistematic, asumă un anumit curaj epistemic şi recunosc 
valoarea şi limitele expertizei. 


În viitor: Educaţia epistemică va depăşi cu mult simpla alfabetizare epistemică. 
Indivizii educați epistemic vor fi înclinați să ia decizii pe baze rationale, să fie sofisticati 
şi totodată adaptati epistemic la contextele in care funcționează; vor resimti întreaga 
gama de emoții epistemice, din care nu lipsesc confuzia, anxietatea sau delectarea 
epistemică. Deoarece vor trăi împreună cu indivizi care vor aprecia la rândul lor virtuțile 
epistemice şi toată gama de emoții epistemice, nu vor trebui să riște marginalizarea 
socială din cauza sofisticării epistemice pe care o vor atinge. Vor cultiva la ei şi cei din 
jur standarde epistemice şi vor judeca ce procese de derivare a cunoştinţelor sunt sau 
nu de încredere. Vor afişa predominant virtuți epistemice si vor evita viciile epistemice. 

Pentru ca aceste lucruri să fie realități într-un viitor rezonabil, lucrarea de față pune 
primele cărămizi la construcția unei societăți educate (şi) epistemic, care dă valoare 
cunoaşterii raționale. 

Florin Frumos 


COGNITIA EPISTEMICA 


Fundamente si implicaţii în educaţie 
Foc, OR ERE Ra ERIE 


Salutar în contextul literaturii de specialitate din România din sfera psihologiei educaţiei, 
volumul Cognitia epistemică cuprinde teorii, modele şi practici ale acestui domeniu, 
descriind procesele prin care subiectul reflectează la natura, limitele Si criteriile de 
judecare ale cunoaşterii sale. Conţinând informaţii importante în formarea multor 
categorii de profesionişti — specialişti în ştiinţe socioumane, profesori de literatura, 
matematică, istorie şi ştiinţe, educatoare şi învăţători —, lucrarea prezintă scenarii 
de intervenţie pe baza cărora pot fi construite strategii de predare a diferitelor teme, 
ținând cont de specificul epistemic al domeniilor de cunoaştere, dar şi de episte- 
mologiile personale ale elevilor şi profesorilor. De asemenea, sprijină configurarea 

„conţinuturilor şi sarcinilor didactice, descrie credinţe şi profiluri epistemice la elevi 
şi studenţi, explică prin ce mecanisme se pot schimba acestea şi precizează rolul 
climatului epistemic din clasă. Nu în ultimul rând, publicul larg poate afla cum se 
nasc, evoluează şi se modifică credinţele despre cunoaştere, cum cultivăm virtuțile 

şi contracaram viciile epistemice, cum ne justificăm credinţele ori pur şi simplu cum 
producem cotidian sens. 


Modele evolutive ale cognitiei epistemice ° Justificare şi scepticism ° Dezvol- 
tarea inferentelor şi a rationamentului logic ° Emotiile epistemice ° Cercetarea 
credințelor epistemice din domeniul istoriei e Provocări şi perspective în cre- 
dintele epistemologice despre matematică o Text, sarcină, lectură şi context — 
implicaţii instructionale e Cognitii epistemice în viata cotidiană * Probleme 
metodologice în cercetările asupra cognitiei epistemice ° Direcţii ale educaţiei 
epistemice într-un peisaj post-truth 

